
grupė Deacon Blue „Atlygio diena“ 


Temo, kai Rebusas iš gido paėmė geltoną statybininko 
šalmą. 

— Manome, kad čia įsikurs administracinis korpu- 
sas, - pasakė vyriškis vardu Deividas Gilfilanas. Jis dirbo 
„Istorinėje Škotijoje“ ir koordinavo archeologinę Kvins- 
berio rūmų apžiūrą. - Pastatas septynioliktojo amžiaus 
pabaigos. Pirmasis savininkas buvo lordas Hetonas. 
Šimtmečiui baigiantis pastatą išplėtė - po to, kai atite- 
ko pirmajam Kvinsberio kunigaikščiui. Tai buvo vieni 
didingiausių rūmų Kenongeite ir vos keli žingsniai nuo 
Holirudo rūmų. 

Aplink vyko sprogdinimo darbai. Kvinsberio rūmus 
išsaugos, bet naujesnius priestatus nugriaus. Stogais ropi- 
nėjantys darbininkai plėšė šiferį, rišo į ryšulius ir virvėmis 
leido į atliekų konteinerius apačioje. Akivaizdu, kad tai 
buvo ne pats geriausias būdas, nes po kojomis mėtėsi daug 
šiferio nuolaužų. Rebusas pasitaisė šalmą apsimesdamas, 
kad jam įdomu klausytis Gilfilano. 

Visi sakė, kad tai kažką reiškia, tikriausiai rūmų vir- 
šininkai jam kai ką numatė. Bet Rebusas žinojo geriau. 
Jo bosas, vyresnysis superintendentas Vatsonas pravarde 
Fermeris, pasiūlė jį tikėdamasis, kad taip Rebusas nejsi- 
vels į bėdą ir nekvaršins jam galvos. Aišku kaip dieną. Ir 

jeigu - jeigu — Rebusas neniurzgės ir ištvers iki užduoties 
galo, tada galbūt - galbūt - Fermeris sugrąžins sudraus- 
mintą Rebusą pas saviškius. 

Gruodžio popietė Edinburge, ketvirta valanda. Džo- 
nas Rebusas stovi susikišęs rankas į lietpalčio kišenes, . 
vanduo sunkiasi pro odinius batų puspadžius. Gilfila- 
nas apsiavęs žaliais guminiais. Rebusas pastebėjo, kad 
inspektorius Derikas Linfordas avi beveik tokius pačius. 
Tikriausiai iš anksto paskambino archeologui pasitikrinti, 
kokia šio sezono mada. Linfordas sparčiai kopė karjeros 
laiptais Fetese, užsimojęs dideliems žygiams Lodiano ir 
Borderso policijos būstinėje. Kokių dvidešimt aštuone- 
rių, tiesiog prilipęs prie rašomojo stalo ir degantis meile 
darbui. Kai kurie už jį vyresni kriminalistai sakė, kad 
geriau nestoti skersai kelio Derikui Linfordui. Galbūt jo 
gera atmintis, galbūt vieną dieną į visus žiūrės iš aukšto 
sėdėdamas 279-ajame rūmų kabinete. 

Rūmai - tai policijos būstinė Feteso alėjoje; 279-asis 
kabinetas priklauso policijos viršininkui. 

Linfordas stovėjo išsitraukęs užrašų knygelę ir sukan- 
dęs tušinuką. Jis klausėsi paskaitos. Tikrai klausėsi. 

- Keturiasdešimt perų, septyni teisėjai, generolai, 
gydytojai, bankininkai... - Gilfilanas ekskursijos grupei 
pabrėžė, koks svarbus miesto istorijai kažkada buvo Ke- 
nongeitas. Taip kalbėdamas rodė būsimas permainas. Pa- 
vasarį Kvinsberio rūmų pašonėje stovinčią alaus daryklą 
nugriaus. Parlamentą pastatys išvalytoje vietoje kitoje 
kelio pusėje priešais Holirudo rūmus, karalienės rezi- 
denciją Edinburge. Kitoje Holirudo kelio pusėje, priešais 
Kvinsberio rūmus, darbai judėjo į priekį gamtos istori- 
jos parke „Dinamiškoji Žemė“. Šalimais naujoji miesto 

dienraščio būstinė kol kas priminė milžinišką plieno sijų 
araukariją'. O priešais ją kitoje kelio pusėje valoma vieta 
viešbučio ir „prestižinių apartamentų kvartalo“ statybai. 
Rebusas stovėjo vidury vienos didžiausių statybviečių 
Edinburgo istorijoje. 

- Kvinsberio rūmai tikriausiai visiems jums žinomi 
kaip ligoninė, - toliau porino Gilfilanas. Derikas Linfor- 
das pritariamai linkčiojo, bet jis pritarė beveik viskam, 
ką sakė archeologas. - Dabar esame buvusioje mašinų 
stovėjimo aikštelėje, - Rebusas apžvelgė purvu apneštus 
sunkvežimius su užrašu: „GRIOVIMO DARBAI“. - Ta- 
čiau prieš įsikuriant ligoninei čia buvo kareivinės. Šioje 
vietoje vykdavo pratybos. Kasinėdami aptikome požymių 
angliškojo parko, kurį tikriausiai užpylė paversdami pra- 
tybų aikšte, 

Rebusas pažvelgė į prieblandoje skendinčius Kvins- 
berio rūmus. Pilkos, akmeninės sienos atrodė apleistos. 
Latakai užžėlę žole. Milžiniški rūmai, ir nors per savo 
gyvenimą šimtus sykių važiavo pro šalį, neprisiminė, kad 
būtų kritę į akį. 

— Mano žmona čia dirbo, - pasigirdo iš grupės, - bu- 
vusioj ligoninėj. 

Tai ištarė seržantas Džozefas Dikis, dirbantis Geifil- 
do aikštės nuovadoj. Prasimanęs priežastį jis sėkmingai 
išvengė dviejų iš keturių pirmųjų PARPK - Parlamento 
apsaugos ryšių palaikymo komisijos - susirinkimų. Pa- 
gal paslaptingą biurokratinį dėsnį PARPK faktiškai buvo 
viena iš daugelio pakomisių, įsteigtų patarinėti saugumo 


Aukštas visžalis spygliuotis medis, paplitęs Pietų Amerikoje ir Austra- 
lijoje (čia ir kitur vertėjos pastabos). 


* 


12 


klausimais, susijusiais su Škotijos parlamentu. PARPK su- 
darė aštuoni nariai, įskaitant Škotijos reikalų ministerijos 
pareigūną ir šešėlinę asmenybę, neva iš Skotland Jardo, 
nors Rebusui paskambinus į Londono policiją, nepavyko 
aptikti jo pėdsakų. Rebusas būtų kirtęs lažybų, kad tas 
vyras - Alekas Karmudis - dirba karinėje žvalgyboje. 
Šiandien nedalyvavo nei Karmudis, nei Piteris Brentas, 
dailaus veido ir dar dailesniu kostiumu vilkintis Škotijos 
reikalų ministerijos atstovas. Už savo nuodėmes Brentas 
sėdėjo keliose pakomisėse, todėl išmeldė atleidimą nuo 
šiandienos ekskursijos, turėdamas įtikinamą pasiteisini- 
mą, kad jau porą sykių lydėjo aukštus postus užimančius 
asmenis. 

Šiandienos draugiją sudarė trys likusieji PARPK nariai. 
Seržantės Elenos Vailės iš C skyriaus būstinės Torfikeno 
aikštėje, regis, nė kiek netrikdė, kad ji vienintelė koman- 
dos moteris. Žiūrėjo į tai kaip į bet kokią kitą užduotį, 
susirinkimuose išsakydama įdomias mintis ir užduodama 
klausimus, į kuriuos niekas negalėdavo atsakyti. Detek- 
tyvas Grantas Hudas, kaip ir Rebusas, priklausė Šv. Leo- 
nardo nuovadai. Dviese todėl, kad Šv. Leonardo nuovada 
arčiausiai Holirudo statybvietės ir jiems teks patruliuoti 
prie parlamento. Nors abudu dirbo toje pačioje kontoroje, 
buvo beveik nepažįstami. Retai kada budėdavo toje pa- 
čioje pamainoje. Tačiau Rebusas gerai pažinojo paskutinį 
PARPK narį inspektorių Bobį Hoganą iš Leito nuovados 
D skyriaus. Per pirmąjį susirinkimą Hoganas timptelėjo 
Rebusą į šalį: „Ką, po velnių, mes čia veikiame?“ - „At- 
lieku bausmę, - atsakė Rebusas. - O tu?“ Hoganas akimis 
permetė patalpą: „Viešpatie, Žmogau, tik pažvelk. Palygi- 
nus su jais, mes - Senasis Testamentas.“ 

Rebusas šyptelėjo tai prisiminęs ir sutikęs Hogano 
žvilgsnį mirktelėjo. Hoganas nežymiai palingavo galva. 
Rebusas žinojo, ką jis galvoja: veltui gaištame laiką. Bo- 
biui Hoganui beveik viskas atrodė nereikalingas laiko 
gaišimas. 

- Prašom eiti su manimi, - tęsė Gilfilanas, - apžiū- 
rėsime vidų. 


O tai, Rebuso nuomone, iš tikrųjų buvo laiko gaišimas. 
Sudarius komisiją reikia ją kuo nors užimti. Todėl ir klai- 
džiojo po drėgnus bei šaltus Kvinsberio rūmus, kelią vie- 
nur kitur apšvietė nesaugiai atrodančios dienos šviesos 
lempos ir Gilfilano nešamas deglas. Jiems kopiant laiptais 
(nė vienas nepanoro kilti liftu) Rebusas atsidūrė šalia Džo 
Dikio, kuris ir vėl paklausė to paties: 

- Parašei dėl išlaidų? - turėdamas galvoje prašymą 
išlaidoms padengti. 

- Ne, - prisipažino Rebusas. 

- Kuo anksčiau paprašysi, tuo greičiau išmelši. 

Dikis didžiąją susirinkimų laiko dalį leido bloknote 
rašinėdamas skaičius. Rebusas nė karto nepastebėjo, kad 
būtų brūkštelėjęs ką nors žemiška, kokią frazę ar sakinį. 
Dikiui kokie trisdešimt aštuoneri metai, stambus, galva 
lyg artilerijos sviedinys, padėtas ant pečių. Trumpai kirp- 
tais plaukais, o akutės mažytės ir apvalios kaip kinų lėlės. 
Kai šį palyginimą pasakė Bobiui Hoganui, tas pareiškė, 
kad „vaikui imtų sapnuotis košmarai , jei lėlė būtų panaši 
į Džo Dikį. 

„Mane, suaugusį, ir tai baugina“, - dar pridūrė Ho- 
ganas. 

Kopdamas laiptais Rebusas vėl šyptelėjo. Taip, gerai, 
kad Bobis Hoganas šalimais. 

— Kai Žmonės galvoja apie archeologiją, - porino 
Gilfilanas, - beveik visada įsivaizduoja kasinėjimus, bet 
vieną įspūdingiausių šių rūmų radinių aptikome pasto- 
gėje. Senasis stogas buvo uždengtas nauju, po juo radome 
bokštą primenančių liekanų. Tektų lipti kopėčiomis, kad 
ten pakliūtume, bet jei kurį nors domina?.. 

- Ačiū, - pasigirdo balsas. 

Tai - Derikas Linfordas: Rebusui dabar jau gerai pa- 
žįstama ta šniaukrota kalbėsena. 

- Padlaižys, - sušnibždėjo kitas balsas šalia Rebuso. 

Bobio Hogano, kuris ėjo paskutinis. Grįžtelėjo Elenos 
Vailės galva. Ji nugirdo ir nežymiai šyptelėjo. Rebusas 
žvilgtelėjo į Hoganą, šis gūžtelėjo leisdamas suprasti, kad 
nieko tokio. 

- O kaip Kvinsberio rūmai susijungs su parlamento 
pastatu? Ar bus kokios dengtos perėjos? - klausimus ir 
vėl uždavė Linfordas. | 

Stovėjo priešakyje su Gilfilanu. Abudu užsukę už 
laiptų, todėl Rebusui teko įtempti klausą, kad išgirstų 
dvejojantį Gilflano atsakymą. 

- Nežinau. 

Jo tonas pasakė viską: jis archeologas, o ne architektas. 
Jis tyrinėja šios vietos praeitį, ne ateitį. Jam ir pačiam ne 
visai aiški šios ekskursijos prasmė, išskyrus tai, kad buvo 
paprašytas. Hoganas padarė grimasą, leisdamas šalimais 
stovintiems suprasti, ką galvoja. 

— O kada pastatas bus baigtas? - paklausė Grantas 
Hudas. 

Lengvas klausimas: visi iš anksto buvo informuoti. 
Rebusas perprato Hudą - bandė paguosti Gilflaną už- 
duodamas klausimą, į kurį šis galėtų atsakyti. 

- Statyba prasidės vasarą, - atsakė dėkingas Gilfila- 
nas. - Iki 2001 metų rudens viskas turėtų stovėti ir veikti. 

Jie susibūrė laiptų aikštelėje. Aplinkui pro pravirus 
tarpdurius matėsi senosios ligoninės palatos. Iškaltos sie- 
nos, nuplėštos grindys: tikrino pastatą. Rebusas pažvelgė 
pro langą. Dauguma darbininkų baigė darbus: pavojinga 
tamsoj kabarotis stogais. Apačioj stovėjo vasarnamis, kurį 
taip pat nugriaus. Šalimais tarp nuolaužų pasviręs vieni- 
šas medis, pasodintas karalienės. Be jos leidimo nevalia 
jo liesti ar nukirsti. Pasak Gilfilano, leidimas jau gautas; 
medį nukirs. Galbūt toje vietoje atkurs angliškąjį parką, 
o gal įrengs personalo mašinų aikštelę. Niekas nežino. 
2001-ieji atrodo taip toli. Kol baigs statybas, parlamen- 
tas įsikurs Škotijos Bažnyčios Generalinės Asamblėjos 
rūmuose Piliakalnio viršūnėje. Komisija jau dalyvavo 
dviejose ekskursijose į asamblėjos rūmus ir kaimyninius 
pastatus. Įstaigas pavertė parlamentu, kad Škotijos par- 
lamentarai turėtų kur dirbti. Per vieną susirinkimą Bo- 
bis Hoganas paklausė, kodėl tiesiog nepalaukiama, kol 
bus baigtos statybos Holirude, prieš, jo žodžiais tariant, 
„imantis verslo“. Valstybės tarnautojas Piteris Brentas 
įbedė į jį apstulbusį žvilgsnį: „Nes Škotijai parlamentas 
reikalingas dabar.“ - „Keista, tris šimtus metų išsivertėme 
ir be jo...“ Brentas jau norėjo prieštarauti, bet įsikišo Re- 
busas: „Bobi, dar gerai, kad neskubina darbų.“ Hoganas 
nusišypsojo žinodamas, kad jis kalba apie naujai atidarytą 
Škotijos muziejų. Karalienė atvyko į oficialų dar nebaigto 
pastato atidarymą. Iki jos išvykimo teko slėpti pastolius 
ir dažų skardines. 

Gilfilanas stovėjo prie įtraukiamų kopėčių rodydamas 
į angą lubose: 

- Senasis stogas štai ten, - tarė jis. Derikas Linfordas 
abiem kojom jau stovėjo ant žemutinio kopėčių skersi- 
nio. - Nebūtina lipti į patį viršų, - tęsė Gilfilanas Linfor- 
dui kopiant. - Kilstelėjęs deglą pašviesiu... 

Bet Linfordas pradingo pastogėje. 

— Užrakinkime dureles ir sprunkam, - pasiūlė Bobis 
Hoganas šypsodamasis, kad suprastų, jog juokauja. 

Elena Vailė susigūžė: 

- Čia išties... kraupoka, ar ne? 

— Mano žmona matė šmėklą, - pasakė Džo Dikis. - 
Daugelis čia dirbusių matė. Verkiančią moterį. Dažniau- 
siai sėdėdavo ant lovos krašto. 

- Galbūt pacientė, kuri čia pasimirė, - spėliojo Gran- 
tas Hudas. 

Gilfilanas atsisuko į juos: 

- Ir aš girdėjau šitą istoriją. Ji buvo vieno tarno mo- 
tina. Jos sūnus dirbo čia tą naktį, kai buvo pasirašytas 
Anglijos ir Škotijos unijos aktas. Vargšelį nužudė. 

Linfordas šūktelėjo, kad, jo manymu, matosi buvę 
laiptai į bokštą, bet niekas nesiklausė. 

- Nužudė? - sukluso Elena Vailė. 

Gilfilanas linktelėjo. Deglas jo rankoje ant sienų metė 
keistus šešėlius, apšviesdamas iš lėto besisupančius vo- 
ratinklius. 

Linfordas mėgino perskaityti kažkokį užrašą ant sie- 
nos: 

- Čia parašyti metai... man regis, 1870. 

- Žinote, kad Kvinsberis buvo Jungtinės Karalystės akto 
kūrėjas? - paklausė Gilfilanas matydamas, kad pirmą kartą 
nuo ekskursijos pradžios sulaukė dėmesio alaus daryklos 
mašinų stovėjimo aikštelėje. - 1707-aisiais metais. Štai 

čia, - batu pakapstė per plikas grindų lentas, - buvo išgal- 
vota Didžioji Britanija. Tą naktį, kai pasirašė aktą, vienas 
jaunas tarnas dirbo virtuvėje. Kvinsberio kunigaikštis buvo 
valstybės sekretorius ir vadovavo deryboms. Bet jis turėjo 
sūnų Džeimsą Duglasą, Dramlanrigo grafą. Pasakojama, 
kad Džeimsas buvo pamišęs... 

- Ir kas nutiko? 

Gilfilanas žvilgtelėjo aukštyn pro pravirą angą: 

— Kaip sekasi? - šūktelėjo jis. 

- Puikiai. Gal dar kas norėtų pasižvalgyti? 

Niekas nekreipė dėmesio. Elena Vailė pakartojo klau- 
simą. 

- Jis pervėrė tarną kardu, - atsakė Gilfilanas, - tada 
pačirškino viename virtuvės židinyje. Kai jį aptiko, 
Džeimsas sėdėjo ir rijo. 

— Dieve mano, - aiktelėjo Elena Vailė. 

- Jūs tuo tikite? - Bobis Hoganas susikišo rankas į 
kišenes. 

Gilfilanas gūžtelėjo: 

- Tai tikras faktas. 

Regis, nuo stogo į juos papūtė stiprus šalto vėjo šuoras. 
Ant kopėčių pasirodė guminių batų padai ir keldamas 
dulkes palengva ėmė leistis Derikas Linfordas. Pasiekęs 
apačią išsitraukė sukąstą tušinuką. 

— Ten įdomu, - pasakė jis. - Tikrai turėtumėte pamė- 
ginti. Galbūt tai vienintelė jūsų proga. 

- Kodėl gi? - paklausė Bobis Hoganas. 

— Labai abejoju, Bobi, ar čia leisime turistus, - atsakė 
Linfordas. - Pagalvok apie saugumą. 

Hoganui staigiai žengtelėjus į priekį, Linfordas krūp- 
telėjo. Bet Hoganas tik nuėmė voratinklį nuo jaunuolio 
peties. 


— Juk negali grįžti į rūmus netinkamai atrodydamas, 
ar ne, sūnau? - paklausė Hoganas. 

Linfordas nieko neatsakė, tikriausiai manydamas, 
kad gali nepaisyti tokių atgyvenų kaip Bobis Hoganas, 
o Hoganas žinojo, kad jam nėra ko baimintis Linfordo: į 
pensiją keliaus gerokai anksčiau nei jauniklis užims įta- 
kingą ir aukštą padėtį. 

- Sunkiai įsivaizduoju čia vyriausybės jėgainę, - pa- 
reiškė Elena Vailė, apžiūrinėdama vandens dėmes sienose 
ir byrantį tinką. - Ar nebūtų geriau nugriauti ir pastatyti 
naują? 

- Tai istorinis pastatas, - nepritarė jai Gilfilanas. 

Vailė tik gūžtelėjo pečiais. Rebusas suprato, kad šiaip ar 
taip ji savo tikslą pasiekė atitraukusi dėmesį nuo Linfordo 
ir Hogano. Gilfilanas ir vėl leidosi knaisiotis šios vietovės 
istorijoje: po alaus darykla aptikti keli šuliniai; šalimais bu- 
vusi skerdykla. Jiems leidžiantis laiptais Hoganas atsiliko 
ir pabarbenęs į rankinį laikrodį pridėjo ranką prie burnos. 
Rebusas linktelėjo: gera mintis po to nueiti išgerti. Visai 
netoli yra „Pas Dženę Ha“, o Holirudo smuklė pakeliui į 
Šv. Leonardo nuovadą. Tarsi atspėjęs jų mintis, Gilfilanas 
ėmė porinti apie Jangerio alaus daryklą. 

- Vienu metu užėmė dvidešimt septynis akrus, gamino 
ketvirtadalį viso Škotijos alaus. Priminsiu, kad Holirude 
nuo dvylikto amžiaus pradžios buvo vienuolynas. Įtariu, 
kad vienuoliai gurkšnodavo ne tik šulinio vandenį. 

Pro laiptinės langą Rebusas matė, kad lauke pirma 
laiko sutemo. Škotija žiemą - su tamsa ateini į darbą, 
su tamsa grįžti namo. Ką gi, nedidelė ekskursija baigta, 
nieko nesužinoję išsiskirstys po įvairias nuovadas iki kito 
susirinkimo. Priminė bausmę, nes Rebuso viršininkas 
būtent taip ir suplanavo. Fermeris Vatsonas pats priklausė 

Apsaugos strategijos naujojoje Škotijoje komisijai. Visi 
tiesiog vadino ASNŠ. Komisija po komisijos... Rebusui at- 
rodė, kad jie stato popierinį bokštą - „Strateginėmis dar- 
botvarkėmis“, „Ataskaitomis“ ir „Įvairiais dokumentais“ 
galėtų užversti Kvinsberio rūmus. Kuo daugiau kalbėjo, 
tuo daugiau rašė, taip vis labiau toldami nuo tikrovės. 
Kvinsberio rūmai jam atrodė netikri, o paties parlamento 
idėja kažkokio pakvaišusio dievo sapnas: „Bet Edinburgas 
yra pakvaišusio dievo sapnas / Neramus ir niūrus...“ Šiuos 
žodžius aptiko knygos apie Edinburgą įžangoje. Jie iš Hju 
Makdermido eilėraščio. Knygą skaitinėjo norėdamas per- 
prasti tuos savo namus. 

Nusiėmęs šalmą pirštais perbraukė plaukus spėlio- 
damas, ar apsaugotų geltona plastmasė, jei iš viršaus kas 
nors kristų. Gilfilanas paprašė, kad vėl užsidėtų, kol sugrįš 
į statybvietės kontorą. 

- Jums gal ir neklius, - pasakė archeologas, - bet man 
tikrai. 

Rebusas užsisegė šalmą. „Žiūrėk man!“ - pirštu pagra- 
sė jam Hoganas. Jie sugrįžo į pirmą aukštą, kur Rebusas 
spėjo buvus ligoninės registratūrą. Iš jos nieko nelikę. Prie 
durų sudėtos elektros laidų ritės: kabinetuose iš naujo 
išvedžios laidus. Kad palengvintų požeminių kabelių tie- 
simą, rengiamasi uždaryti mazginę Holirudo - Šv. Merės 
stotį. Rebusas dažnai važinėjo šiuo maršrutu, todėl visai 
netroško aplinkkelių. Šiais laikais mieste, regis, ant kie- 
kvieno kampo vyko kelio darbai. 

- Ką gi, - skėstelėjo rankomis Gilfilanas, - lyg ir vis- 
kas. Jeigu turite kokių klausimų, pasistengsiu atsakyti. 

Bobio Hogano kosulys sudrumstė tylą. Rebusas su- 
prato, kad tai įspėjimas Linfordui. Kažkam iš Londono 

atvykus pakalbėti apie parlamento rūmų apsaugos prob- 
lemas, Linfordas uždavė tiek daug klausimų, kad vargšas 
žmogelis pavėlavo į traukinį. Hoganas žinojo, nes jam 
teko galvotrūkčiais vežti londonietį į Veiverlio stotį, o 
po to visą vakarą užiminėti prieš paliekant naktiniame 
miegamajame vagone. 

akių jį gręžte gręžė, pirštai lietė rankinius laikrodžius. 

— Ką gi, tokiu atveju... - pradėjo Gilfilanas. 

- Ei! Pone Gilfilanai! Ar jūs ten viršuje? - atsklido 
balsas iš apačios. Sustojęs tarpdury Gilfilanas šūktelėjo 
žemyn: 

— Kas nutiko, Marlene? 

— Ateikite pažiūrėti. 

Atsigrežęs Gilfilanas pažvelgė į vangiai nusiteikusią 
grupę. 

— Ar einam? - ir ėmė leistis žemyn. Išeiti vieni jie 
niekaip negalėjo. Beliko lūkuriuoti plikos lemputės drau- 
gijoje arba leistis į rūsį. Derikas Linfordas rodė kelią. 

Jie išėjo į siaurą koridorių, abipus kurio kambariai, 
o šie, regis, vedė dar į kitus kambarius. Rebusui pasiro- 
dė, kad kažkur tamsoj šmėstelėjo elektros generatorius. 
Priekyje girdėjosi balsai ir matėsi deglų metamų šešėlių 
žaismas. Iš koridoriaus pasuko į kambarį, apšviestą vienos 
lankinės lempos. Ši buvo nukreipta į ilgą sieną, iki pusės 
apkaltą lentutėmis, nudažytomis, kaip ir tinkuotos sienos, 
įstaigoms būdinga kremine spalva. Grindų lentos nuplėš- 
tos, todėl daugiausia jie žengė per sijas, po kuriomis buvo 
plika žemė. Patalpa atsidavė drėgme ir pelėsiais. Gilfila- 
nas su kita archeologe, kurią pavadino Marlene, sutūpę 
priešais sieną tyrinėjo medinėmis lentelėmis padengtą 

mūrą. Iš akmens iškirstos dvi ilgos kreivės Rebusui pri- 
minė sumažintas geležinkelio arkas. Atsisukęs Gilfilanas 
pirmąsyk tą dieną atrodė sužavėtas. | 

— Du židiniai, - tarė jis. - Čia turėjo būti virtuvė. - 
Atsistojo ir atatupstas žengė kelis žingsnius. - Kažkada 
grindų lygį pakėlė. Mums matyti tik viršutinė pusė. - Jis 
pusiau pasisuko į grupę nenorėdamas atplėšti akių nuo 
radinio. - Įdomu, kuriame iškepė tarną... 

Vienas židinys buvo atviras, kitas uždengtas keliomis 
rūdžių suėstomis metalo plokštėmis. 

- Koks nepaprastas radinys, - pasakė visas švytėdamas 
Gilfilanas jaunai bendradarbei. 

Ji irgi nusišypsojo. Buvo malonu matyti taip savo dar- 
bu besidžiaugiančius žmones. Kasinėti praeitį, atskleisti 
paslaptis... Rebusui dingtelėjo, kad jie kažkuo panašūs į 
detektyvus. 

- Gal galėtume greitai pasigaminti užkąsti? - paklausė 
Bobis Hoganas, prajuokindamas Eleną Vailę. 

Bet Gilfilanas nekreipė dėmesio. Stovėdamas prie 
uždaryto židinio smalsiai kaišiojo pirštų galiukus tarp 
mūro ir metalo. Lakštas lengvai atsiskyrė, Marlenė padėjo 
nuimti ir atsargiai padėti ant grindų. 

- Įdomu, kada jį uždengė? - paklausė Grantas Hudas. 

Hoganas pabaksnojo metalo plokštę: 

- Nepanašu, kad būtų prieštvaninių laikų. 

Gilfilanas su Marlene nukėlė antrąją plokštę. Visų 
žvilgsniai įsmigo į atsivėrusį židinį. Gilfilanas prikišo 
deglą, nors užteko ir lempos šviesos. 

Nebūtum galėjęs su niekuo supainioti sudžiūvusio 
lavono. 

Siobhana Klark trūktelėjo žemyn juodos suknelės kraštą. 
Prie šokių aikštelės „patruliuojantys“ du vyrai sustoję 
stebėjo. Ji rūsčiai juos nužvelgė, bet šie toliau kalbėjosi 
laisvomis rankomis prisidengdami burnas, kad girdėtų 
vienas kitą. Tada linktelėję vienas kitam ir gurkšnodami 
iš alaus pintų nuėjo šalin, nužiūrinėdami sėdinčius kitose 
kabinose. Klark pasisuko į savo bendražygę, kuri papurtė 
galvą duodama suprasti, kad tų vyrų nepažįsta. Jų didelėj 
pusapvalėj kabinoj aplink stalą susispaudė keturiolika 
žmonių. Aštuonios moterys, šeši vyrai. Kai kurie vyrai 
vilkėjo kostiumus, kiti džinsinius švarkus ir puošnius 
marškinius. Užrašas lauke skelbė: „Jokių džinsų ir sport- 
bačių“, bet niekas griežtai nevertė laikytis aprangos kodo. 
Klubas sausakimšas. Klark baiminosi, kad nekiltų gaisras. 
Ji atsigręžė į savo bendražygę: 

— Ar čia visada tiek daug žmonių? 

Sandra Karnedži gūžtelėjo: š 

— Kaip įprastai, - šūktelėjo ji. 

Nors sėdėjo šalia Klark, muzika taip garsiai dunksėjo, 
kad beveik negalėjai suprasti, ką sako. Ne pirmą sykį Klark 
stebėjosi, kaip įmanoma su kuo nors susipažinti tokioje 
vietoje. Vyrai prie stalo akimis užmegzdavo kontaktą 
galva linktelėdami į šokių aikštelę. Jei moteris sutikdavo, 

visiems tekdavo atsistoti ir praleisti porą. Tada šokdami, 
regis, pasinerdavo kiekvienas į savo pasaulį, kartkartėmis 
žvilgčiodami vienas į kitą. Tas pats ir nepažįstamajam 
priėjus prie grupės: akių kontaktas, linktelėjimas į šokių 
aikštelę, po to šokio ritualas. Kartais moterys šokdavo su 
moterimis, pečiai nusvirę, o akys stebėdavo kitų veidus. 
Kartais pamatydavai vyrą šokantį vieną. Klark parody- 
davo veidus Sandrai Karnedži, kuri prieš papurtydama 
galvą atidžiai į juos įsižiūrėdavo. 

Prieplaukos klube vyko viengungių vakaras. Geras 
pavadinimas naktiniam klubui, įsikūrusiam vos dvi su 
puse mylios nuo kranto. Viengungių vakaras niekuo neiš- 
siskyrė. Tik skambėdavo aštunto ar devinto dešimtmečių 
muzika, pataikaujant brandesniems nei kituose klubuose 
klientams. Žodis „viengungiai“ Klark reiškė žmones, ku- 
riems per trisdešimt, kai kurie jų išsiskyrę. Bet šįvakar 
sukiojosi vaikinukai, kurie prieš ateidami tikriausiai tu- 
rėjo paruošti namų darbus. 

O gal pati jautėsi vyresnė? 

Pirmą kartą lankėsi viengungių vakare. Mintyse re- 
petavo įsivaizduojamą pašnekesį. Jeigu koks ištvirkėlis 
paklaustų, kokių kiaušinių pageidauja iš ryto, atrėžtų 
„nesukiužusių, bet nesumojo, ką atsakytų, jei papzaus: 
tų, kuo dirba. 

Nevykęs gambitas pačioj pradžioj prisipažinti, kad 
esi konsteblė Lodiano ir Borderso policijoj. Iš patirties 
žinojo. Galbūt todėl pastaruoju metu liovėsi mėginusi. 
Aplink stalą sėdintys žino, kas ji tokia ir kodėl šiandien 
čia. Nė vienas iš vyrų nebandė pašnekinti. Skambėjo San- 
drai Karnedži skirti paguodos žodžiai, ją apkabino, guo- 
dė, niūriais žvilgsniais varstė akivaizdžiai susitraukusius 

draugijos vyrus. Jie buvo vyrai, o vyrai ėjo išvien, niekšų 
sąmokslas. Sandrą Karnedži išprievartavo vyras, vienišą 
linksmą mamą pavertęs auka. 

Klark įtikino Sandrą tapti medžiotoja, būtent taip ir 
pasakė: „Sandra, privalome jam atsimokėti tuo pačiu. 
Man taip atrodo... Kol jis nespėjo to pakartoti.“ 

Jam... jis... Bet jų buvo du. Vienas užpuolė, kitas pa- 
dėjo laikyti auką. Kai apie išprievartavimą paskelbė laik- 
raščiai, dar dvi moterys papasakojo, kas joms nutiko. Jas 
seksualiai, fiziškai užpuolė, bet neišprievartavo, ne taip, 
kaip įstatymas apibrėžia nusikaltimą. Moterų pasakojimai 
beveik vienodi: visos trys priklausė viengungių klubams, 
visos trys dalyvavo klubo organizuotuose renginiuose, 
visos trys namo traukė vienos. 

Vienas vyras seka iš paskos ir sugriebia jas, o kitas 
staiga privažiuoja su furgonu. Pasitenkina mašinos gale, 
kur ant grindų patiesta keista medžiaga, galbūt brezentas. 
Po to moterys išspiriamos lauk, dažniausiai priemiestyje, 
prigrasinamos niekam neprasitarti ir nesikreipti į policiją. 
„Jei vaikštai į viengungių klubą, tai ir gavai, ko norėjai.“ 

Paskutiniai prievartautojo žodžiai privertė Siobhaną 
Klark susimąstyti, sėdint ankštame lyg spinta kabinete; 
laikinai perkelta tirti lytinių nusikaltimų. Aišku viena: 
užpuolikui vis labiau įgyjant pasitikėjimo, nusikaltimai 
darėsi žiauresni. Nuo užpuolimo jau pereita prie išprie- 
vartavimo, kas žino, ką dar sumanys? Akivaizdu, kad jam 
užkliuvo viengungių klubai. Ar taikėsi į juos? Ir iš kur 
gaudavo informaciją? 

Ji nebetyrė lytinių nusikaltimų, vėl sugrįžo į Šv. Leo- 
nardo nuovadą ir kasdienę kriminalistiką, bet jai suteikė 
galimybę tęsti darbą su Sandra Karnedži, kad įtikintų 

nueiti į Prieplaukos klubą. Siobhana samprotavo taip: iš 
kur nusikaltėlis žino, kad jo aukos priklauso viengungių 
klubams, nebent pats ten buvo? Viengungių klubų (mieste 
iš viso trys) narius apklausė, įskaitant ir tuos, kurie išėjo 
arba buvo išmesti. 

Papilkėjusiu veidu Sandra gurkšnojo Bacardi su koka. 
Beveik visą vakarą sėdėjo nudelbusi akis į stalą. Prieš eida- 
mi į Prieplauką klubo nariai susitiko bare. Kartais ten susi- 
tikę eidavo kur nors kitur, o kartais pasilikdavo, retkarčiais 
sumanydavo kokią pramogą - šokius arba išvyką į teatrą. 
Galimas daiktas, kad prievartautojas sekdavo įkandin iš- 
ėjusių iš baro, bet greičiausiai pradėdavo sukdamas ratus 
šokių aikštelėje, veidą paslėpęs už gėrimo stiklo. Neatski- 
riamas nuo daugelio kitų vyrų, darančių lygiai tą patį. 

Klark spėliojo, ar šiaip pažvelgus įmanoma atpažinti 
viengungių grupę. Nemaža mišri grupė žmonių. Bet tai 
galėtų būti ir bendradarbių vakarėlis. Vis dėlto nesimatytų 
vestuvinių žiedų... Ir nors gana įvairaus amžiaus, nebūtų 
nė vieno, kurį palaikytum kontoros jaunikliu. Klark klau- 
sinėjo Sandrą apie jos grupę. 

„Tiesiog dėl draugijos. Dirbdama senelių namuose 
retai sutinku savo bendraamžių. Be to, Deividas. Jei noriu 
išeiti, mamai tenka pabūti su vaiku. - Deividas jos vie- 
nuolikmetis sūnus. - Tik dėl draugijos... ir tiek.“ 

Kita grupės moteris pasakė beveik tą patį pridūrusi, 
kad dauguma viengungių klubuose sutiktų vyrų „tarkim, 
ne patys tobuliausi.“ Bet moterys šaunios: taigi susitinka 
pabūti drauge. 

Prie iš krašto sėdinčios Klark jau buvo priėję du kar- 
tus, bet ji atmetė abu mergintojus. Viena moteris pasi- 
lenkė per stalą: 

— Tu čia šviežiena! - riktelėjo ji. - Jie visada užuo- 
džia! - atsilošusi nusikvatojo parodydama apsinešusius 
dantis ir nuo kokteilio pažaliavusį liežuvį. 

— Moira tau pavydi, - pasakė Sandra. - Ją šokti kviečia 
tik paskutiniai lepšiai. 

Moira negirdėjo pastabos, bet vis tiek dėbtelėjo lyg 
nujausdama, kad ją apšneka. 

— Man reikia į tualetą, - tarstelėjo Sandra. 

- Einu su tavimi. 

Sandra pritariamai linktelėjo. Klark pažadėjo, kad nė 
akimirkai neišleis jos iš akių. Nuo grindų pasiėmusios 
rankines ėmė irtis žmonių spūstyje. 

Tualetas ne ką tuštesnis, bet nors vėsesnis, o durys 
prislopino garso aparatūrą. Klark jautė, kad jai užgulė 
ausis, o gerklę graužė nuo cigarečių dūmų ir šaukimo. 
Kol Sandra laukė eilėje prie kabinos, Klark prasibrovė prie 
kriauklių. Nužvelgė save veidrodyje. Paprastai nesidažy- 
davo, tad nustebo pamačiusi pasikeitusį veidą. Pieštuku 
apvestos ir tušu padažytos akys atrodė labiau griežtos nei 
kerinčios. Pasitaisė petnešėlę. Atsistojus suknelės kraštas 
siekė kelius, bet sėdint grasinosi užlipti ant pilvo. Prieš tai 
vilkėjo suknelę tik porą sykių: per vestuves ir šventinius 
pietus. Nepamena, kad būtų kilusi panaši problema. Ne- 
jaugi subinė pastorėjo? Pasisukusi šonu bandė apžiūrėti, 
tada atkreipė dėmesį į plaukus. Trumpi plaukai jai tiko, 
nes pailgino veidą. Ją užkliudė prie rankų džiovintuvo 
skubanti moteris. Vienoje kabinoje garsiai šniurkščio- 
jo, gal kažkas šniūktelėjo narkotikų. Pokalbiai eilėje prie 
kabinų: nepadorios pastabos apie šio vakaro gražiausio 
užpakalio rinkimus, kas geriau - pūpsantis tarpkojis ar 
pūpsanti piniginė... Sandra pradingo kabinoj. Susidėjusi 
rankas Klark lūkuriavo. Kažkas atsistojo priešais: 

- Saugai prezervatyvus? 

Eilėje pasigirdo juokas. Siobhana pamatė stovinti prie 
sieninio automato, truputį pasitraukė, kad moteris galėtų 
įmesti porą monetų į angą. Jos žvilgsnis užkliuvo už de- 
šinės moters rankos. Šlakuota vystanti oda. Kairę ranką 
ištiesė prie padėklo: ant piršto likusi numauto vestuvinio 
žiedo nuospauda. Žiedas tikriausiai rankinėje. Soliariume 
įdegęs veidas viltingas, bet patirties užgrūdintas. Moteris 
mirktelėjo: 

— Niekada nežinai... 

Klark išspaudė šypseną. Nuovadoj Prieplaukos vien- 
gungių vakarą vadindavo įvairiausiai: „Juros periodo 
parkas“, „motušių naktis“. Įprasti vyriški juokai. Nežinia 
kodėl ją tai slėgė. Ji nesilankė naktiniuose klubuose, ne- 
bent nepavykdavo atsisakyti. Net jaunesnė (mokykloje 
ar studijų metais) vengdavo klubų. Per daug triukšmo, 
dūmų, alkoholio ir kvailysčių. Bet ne tik todėl. Šiuo metu 
sirgo už „Hiberniano“ futbolo klubą, kurio stadiono tri- 
būnos pilnos cigarečių dūmų ir testosterono. Bet stadiono 
ir Prieplaukos klubo minia skirtinga: kažin ar seksuali- 
niams plėšrūnams šautų į galvą medžioti futbolo minio- 
je. Ji jautėsi saugi Isterio kelyje, jei galėdavo, stebėdavo 
net ne namuose vykstančias rungtynes. Ta pati sėdima 
vieta, kai žaisdavo namie... Ją supdavo matyti veidai. O 
po to... po to ištirpdavo gatvėse kaip bevardės minios 
dalelė. Jos nė sykio nebandė užkalbinti. Jiems ten ne tas 
rūpi, ji tai žinojo, guosdamasi ta mintimi šaltomis žiemos 
popietėmis, kai kamuolio padavimą į aikštę apšviesdavo 
prožektorių šviesos. 

Kabinos sklendė atsišovė ir pasirodė Sandra. 

- Seniai laikas, - kažkas šūktelėjo. - Manėm, kad tu 
ten ne viena. 

- Tik tam, kad nušluostytų man subinę, - lediniu bal- 
su prisivertė pašmaikštauti Sandra. Ji ėmė dažytis prieš 
veidrodį. Buvo apsiverkusi - akių kampučiai paraudę. 

— Kaip-tu? - tyliai paklausė Klark. 

- Įtariu, kad galėjo būti ir blogiau, - Sandra tyrinėjo 
savo atvaizdą. - O jei būčiau pastojusi? 

Jos prievartautojas mūvėjo prezervatyvą, nepalikęs sėk- 
los laboratorijoms tirti. Patikrinę prievartautojų sąrašus, 
atmetė daugybę kandidatų. Sandra peržiūrėjo nuotraukų 
albumus - neapykantos moterims galeriją. Vien pamačius 
jų veidus kai kurioms moterims imtų sapnuotis košmarai. 
Susivėlę, neišvaizdūs, tuščiomis akimis, silpnais žandi- 
kauliais. Kai kurioms aukoms, ištvėrusioms šį procesą, 
mintyse kildavo klausimų, kuriuos Klark galėjo nuspėti: 
„Tik pažvelkite į juos, kaip galėjom leisti taip su mumis 
pasielgti? Tai jie atrodo silpni.“ 

Taip, silpnas tą akimirką, kai jį fotografavo, gėdos, 
nuovargio, o gal apsimestinio paklusnumo sužadintas 
silpnumas. Bet stiprus reikiamą akimirką, neapykantos 
proveržio akimirką. Tik kad dauguma veikdavo pavieniui. 
Antrasis vyras, bendrininkas... Jis sužadino Siobhanos 
smalsumą. Kas jam iš to? 

- Gal kuris nors krito į akį? - paklausė Sandra. Jai 
dažantis lūpdažis vos vos virpėjo. 

- Ne. 

- Kas nors laukia namuose? 

- Juk žinai, kad ne. 

Sandra vis dar stebėjo ją veidrodyje: 

- Žinau tik tai, ką man sakei. 

- Sakiau tiesą. 

Jos daug kalbėjosi. Atidėjusi į šalį taisykles, Klark atvirai 
atsakinėjo į Sandros klausimus, nusimetusi policininkės 

kaukę jai atsivėrė. Tai prasidėjo kaip gudrybė, taktinis žings- 
nis, siekiant įtraukti Sandrą į sumanymą, bet peraugo į kaž- 
ką daugiau, kažką tikra. Klark pasakė daugiau nei reikėjo, 
daug daugiau. Ir vis tiek atrodė, kad neįtikino Sandros. Ar 
todėl, kad nepasitikėjo policininke, o gal Klark tapo nelai- 
mės bendrininke, kuria Sandra niekada negalės pasitikėti? 
Galų gale jukjos nepažinojo viena kitos iki išprievartavimo; 
niekad ir nebūtų susitikusios, jei tai nebūtų įvykę. Klark į 
Prieplaukos klubą atėjo apsimetusi Sandros drauge, bet tai 
tik kita gudrybė. Jos nebuvo draugės; tikriausiai niekada 
jomis ir netaps. Jas suvedė žiaurus užpuolimas. Klark visada 
primins Sandrai tą naktį, kurią ji norėjo pamiršti. 

— Kiek dar čia būsime? - paklausė ji. 

- Priklauso nuo tavęs. Išeisime, kada panorėsi. 

- Bet jei išeisime, galime jį pražiopsoti. 

- Sandra, tu niekuo dėta. Jis gali būti bet kur. Tiesiog 
man atrodė, kad verta pamėginti. 

Sandra nusisuko nuo veidrodžio: 

- Dar pusvalandį, - metė žvilgsnį į rankinį laikrodį. - 
Mamai pažadėjau, kad grįšiu iki dvyliktos. 

Linktelėjusi Klark nusekė įkandin Sandros atgal į 
tamsą, kur švysčiojo žaibai, tarsi šviesos blyksniai galėtų 
įžeminti patalpoje susikaupusią energiją. 

Sugrįžusios prie stalo rado Klark vietą užimtą naujo 
atvykėlio. Jaunuolis pirštais braukė per aprasojusią aukštą 
taurę su grynomis apelsinų sultimis. Klubo nariai, regis, 
jį pažinojo. 

— Atsiprašau, - tarstelėjo pakildamas, kai Klark su 
Sandra prisiartino. - Nukniaukiau tavo vietą. - Jis pažvel- 
gė į Klark, tada ištiesė ranką. Klark ją suėmus, jis tvirtai 
suspaudė nė neketindamas paleisti. 

— Eime pašokti, - pasiūlė tempdamas šokių aikštelės 
link. 

Jai beliko tik sekti iš paskos į patį audros epicentrą, 
kur ją smūgiavo rankos, o šokantys spiegė ir kvatojo. Jis 
žvilgtelėjo per petį ir pamatęs, kad sėdintys už stalo jų 
nebemato, toliau yrėsi skersai šokių aikštelę, kol praėjęs 
pro barą atsidūrė fojė. 

- Kur mes einame? - paklausė Klark. Jis apsižvalgė, 
atrodė patenkintas, tada palinko prie jos. 

— Aš pažįstu tave, - pasakė jis. 

Staiga jai dingtelėjo, kad jo veidas matytas. Mintyse 
sukosi: gal nusikaltėlis, kurį pasodinau už grotų? Vogčio- 
mis dirstelėjo į kairę ir į dešinę. 

— Tu dirbi Šv. Leonardo nuovadoj, - tęsė jis. Ji dėb- 
telėjo į jo ranką, kuri vis dar laikė suspaudusi jos riešą. 
Akimis palydėjęs jos žvilgsnį, staigiai paleido: 

- Atsiprašau, - tarstelėjo, - tik... 

- Kas tu toks? 

Atrodė įsižeidęs, kad jo nepažino: 

- Derikas Linfordas. 

Prisimerkusi paklausė: 

- Feteso būstinė? - jis linktelėjo. Informaciniame biu- 
letenyje, štai kur matė jo veidą. O gal būstinės valgyklo- 
je? - Ką čia veiki? 

- Galėčiau paklausti to paties. 

— Aš su Sandra Karnedži. - O mintyse galvojo: „Ne, 
ne su ja, stoviu čia su tavimi... o juk žadėjau...“ 

- Taip, bet aš ne... - jis susiraukė. - Ach, po velnių, ją 
išprievartavo, ar ne? - smiliumi ir nykščiu perbraukė per 
nosį. - Bandai atpažinti nusikaltėlį? 

- Taip. - Klark šyptelėjo. - O tu klubo narys? 

- Kas, jei ir taip? - regis, tikėjosi klausimo, bet Klark 
tik gūžtelėjo. - Šios informacijos visiems iš eilės nesklei- 
džiu, konsteble Klark, - įsakmiai įspėjo. 

- Tavo paslaptis saugi, inspektoriau Linfordai. 

— Ach, jei jau prakalbom apie paslaptis... - nežymiai 
krestelėjęs galvą pažvelgė į ją. 

- Jie nežino, kad tu kriminalistas? - dabar jis gūžte- 
lėjo. - Ir ką gi jiems pasakei? 

- Koks skirtumas. 

Klark susimąstė: 

- Palūkėk, mes kalbėjomės su klubo nariais. Nepame- 
nu, kad būčiau pastebėjusi tavo pavardę. 

- Tik praėjusią savaitę įstojau. 

Klark suraukė antakius: 

— Tai kaip išsisuksime? 

Linfordas ir vėl pasikasė nosį: 

— Pašokome. Grįžkime prie stalo. Tu atsisėsi vienoje 
pusėje, aš kitoje. Mums iš tikrųjų visai nebūtina kalbėtis. 

— Nuostabu. 

Jis nusijuokė: 

- Ne tai norėjau pasakyti. Žinoma, galime kalbėtis. 

— Na, dėkui. 

- Tiesą sakant, šią popietę nutiko kai kas neįtikėtina. - 
Paėmęs už parankės nulydėjo atgal į klubą. - Padėk man 
bare užsakyti gėrimų ir aš tau viską papasakosiu. 


- Linfordas šiknius. 

- Gal ir taip, - atsiliepė Klark, - bet gana mielas 
šiknius. 

Džonas Rebusas sėdėjo savo kėdėje prie ausies pri- 
siglaudęs belaidį telefoną. Kėdė pastatyta prie lango be 
užuolaidų, o langinės vis dar neuždarytos. Svetainėje 

neįjungta šviesa, tik koridoriuje švietė šešiasdešimties 
vatų lemputė. Gatvės žibintai užliejo kambarį oranžiniu 
švytėjimu. 

- Kur, sakei, susidūrėt? 

- Aš nesakiau, - iš balso pajuto, kad ji šypsosi. 

- Taip paslaptinga. 

- Nepalyginsi su tavo skeletu. 

- Tai ne skeletas. Visas sudžiūvęs kaip mumija, - jis 
nelinksmai nusijuokė. - Archeologas vos nešoko man 
ant rankų. 

- Ir koks nuosprendis? 

- Atvykę į nusikaltimo vietą pareigūnai virvėmis ją 
atitvėrė. Geitsas su Kurtu tik pirmadienį iš ryto apžiūrės 
Skelį. 

- Skelis? 

Rebusas stebėjo pro šalį iš lėto praplaukiančią mašiną, 
ieškančią vietos prisišvartuoti: 

- Bobis Hoganas taip pakrikštijo. Kol kas tiks ir 
toks. 

— Jokių daiktų? 

- Tik tai, ką vilkėjo: į apačią platėjantys džinsai ir 
Stones marškinėliai. 

- Mums pasisekė, kad turim ekspertą. 

- Jei galvoje turi roko dinozaurą, priimsiu tai kaip 
komplimentą. Taip, ant jų pavaizduotas albumo Some 
girls viršelis. Albumas išleistas 1978-aisiais. 

— Daugiau nieko, iš ko nustatytum lavono mirties 
datą? 

— Kišenės tuščios. Jokių žiedų nei rankinio laikro- 
džio. - Jis žvilgtelėjo į savo rankinį laikrodį: antra nakties. 
Bet ji žino, kad gali jam skambinti, žino, kad nemiegos. 

- Ką ten klausai? - paklausė ji. 

- Tavo kasetę. 

- Blue Nile? Štai tau ir dinozauro įvaizdis. Ir ką manai? 

— Manau, kad tave sužavėjo ponas Pasipūtėlis. 

- Man patinka, kai daraisi pernelyg tėviškas. 

- Žiūrėk, kad pasiguldęs ant kelių neįkrėsčiau beržinės 
košės. 

— Atsargiai, inspektoriau. Šiais laikais už tokius žo- 
džius galėčiau išmesti tave iš darbo. 

- Ar einam ryt į rungtynes? 

— Už savo nuodėmes. Kaip tik tau turiu atsarginį žaliai 
baltai dryžuotą šaliką. 

— Reikia nepamiršti pasiimti žiebtuvėlio. Susitinkam 
antrą „Pas motušę“? 

- Ten tavęs lauks alus. 

- Siobhana, kad ir koks buvo šio vakaro sumany- 
mas*.. 

- Taip? 

— Ar laimėjai ką nors? 

— Ne, - atsiliepė staiga pavargusiu balsu. - Net nulinių 
lygiųjų. 

Padėjęs telefoną, vėl įsipylė viskio. „Šiąnakt tu rafi- 
nuotas, Džonai'“, - kreipėsi pats į save. Pastaruoju metu 
dažniausiai truktelėdavo tiesiai iš butelio. Priešakyje ilgas 
savaitgalis, kurį paįvairins vienerios futbolo rungtynės. 
Svetainėje su cigarečių dūmais rangėsi šešėliai. Jam knie- 
tėjo parduoti šį butą ir pasiieškoti vietelės, kur mažiau 
šmėklų. Tačiau jos vienintelė jo draugija: mirę kolegos, 
aukos, išblėsę santykiai. Vėl siektelėjo butelio, bet šis buvo 
tuščias. Atsistojęs Žiūrėjo į po kojomis siūbuojančias grin- 
dis. Manė, kad turi dar vieną butelį prie lango maišelyje, 
bet tas mėtėsi tuščias ir suglamžytas. Pažvelgęs pro langą 

pastebėjo savo atspindį ir iš suglumimo surauktus anta- 
kius. Gal paliko butelį mašinoje? Namo parsinešė du bu- 
telius ar tik vieną? Žinojo daugybę vietų, kur galėtų išgerti 
net ir antrą nakties. Anapus laukė miestas - jo miestas, — 
norintis parodyti savo tamsią, sudžiūvusią širdį. 

— Man tu nereikalingas, - ištarė delnais atsiremdamas 
į langą, lyg norėdamas, kad stiklas sudužtų ir jis virstų 
kūliais. Nusiristų į gatvę iš antro aukšto. 

— Man tu nereikalingas, - pakartojo jis. 

Atšlijęs nuo stiklo nuėjo ieškoti palto. 

Šeštadienis, klanas pietavo „Keruose“. 

Tai geras restoranas, įsitaisęs Karališkosios mylios 
viršūnėje. Kaimynystėje stūkso pilis. Daug natūralios 
šviesos, lyg valgytum oranžerijoje. Rodis užsakė pietus 
motinos 75-ojo gimtadienio proga. Ji - dailininkė, todėl 
pamanė, kad jai patiks restoraną užliejanti šviesa. Bet 
diena pasitaikė apniukusi. Į langus barbeno lietaus šuorai, 
o debesys plaukė taip žemai, kad rodės, jei atsistotum 
aukščiausiame pilies taške, paliestum dangų. 

Iš pradžių greitai apėjo dantytas tvirtovės sienas, kurios 
motinai nepadarė jokio įspūdžio. Bet juk pirmą kartą ji 
apsilankė prieš kokį septyniasdešimt metų, o nuo to karto 
turbūt šimtą kartų čia buvo. Ir pietūs nepakėlė jai ūpo, nors 
Rodis gyrė kiekvieną patiekalą ir vyno gurkšnį. 

— Tu visada persistengi! — atžariai rėžė motina. 

Jis nieko neatsakė, tik nudelbė žvilgsnį į pudingo 
puodelį, galų gale pakėlęs akis mirktelėjo Lornai. Tai jai 
priminė brolį, kai dar buvo berniukas ir pasižymėjo šia 
drovia ir miela savybe, kurią dabar dažniausiai tausojo 
rinkėjams ir televizijos pokalbiams. 

„Tu visada persistengi!“ Kurį laiką šie žodžiai tvyrojo 
ore, tarsi sėdintys prie stalo norėjo jais pasimėgauti. Tylą 
nutraukė Rodžio žmona Šona: 

— Įdomu, iš ko jis tai paveldėjo? 

— Ką ji pasakė? Ką ji pasakė? 

Aišku, Kamui teko taikdario vaidmuo: 

— Na, na! Mama, kadangi šiandien tavo gimtadienis... 

— Pabaik prakeiktą sakinį! 

Kamas atsiduso, tada, kaip paprastai, giliai įkvėpė: 

— Kadangi šiandien tavo gimtadienis, nusileiskime 
pėstute prie Holirudo. 

Motina rūsčiai žiūrėjo į jį pilkomis ir šaltomis akimis. 
Staiga ėmė ir nusišypsojo. Kamo gebėjimas sukelti tokią 
'permainą sužadindavo kitų pyktį. Tą akimirką jis prilygo 
burtininkui. 

Prie stalo sėdėjo šešiese. Vyriausias sūnus Kamas, 
aukštyn sušukuotais plaukais, puikavosi auksinėmis 
tėvo rankogalių sąsagomis (vienintelis daiktas senio pa- 
liktas jam testamentu). Jie niekada nesutarė dėl politikos, 
Kamo tėvas - senosios mokyklos liberalas. O Kamas dar 
studijuodamas paskutiniame Šv. Andriaus universiteto 
kurse įstojo į konservatorių partiją. Dabar turi patikimą 
vietą grafystėse apie Londoną, atstovaudamas daugiausia 
kaimo vietovėms tarp Svindono ir Hai Vikomo. Gyvena 
Londone, mėgsta naktinį gyvenimą ir jausmą, kad yra 
įvykių sūkuryje. Vedęs, žmona girtuoklė, apsėsta pirkimo 
manijos. Juos retai kada matydavo kartu. Pokyliuose ir 
vakarėliuose jį fotografuodavo vis su nauja moterim už 
parankės. 

Toks tas Kamas. Į šiaurę atvyko miegamajame trau- 
kinio vagone, skundėsi, kad vagonas-restoranas buvo 
uždarytas - mat trūksta personalo. 

- Prakeikimas! Privatizuoji geležinkelius ir vis tiek 
negali gauti padoraus viskio su soda. 

— Viešpatie, ar kas nors vis dar geria sodą? - atšovė 
Lorna namuose jiems besirengiant vykti priešpiečių. 

Vienuolika mėnesių jaunesnė už jį, Lorna visada mo- 
kėjo suvaldyti brolį. Kažkaip savo dienotvarkėje rado laiko 
šiam sambūriui. Lorna buvo modelis - laikėsi įsikandusi 
šio įvaizdžio, nepaisydama amžiaus ir retėjančių užsaky- 
mų. Jai jau greit penkiasdešimt, daugiausiai uždirbdavo 
aštuntajame dešimtmetyje. Vis dar gaudavo darbo, saky- 
davo, kad jai turėjo įtakos Loren Haton. Savo laiku ėjusi 
į pasimatymus su parlamentarais, kaip ir Kamas, kuris 
mėgdavo pasirodyti su atsitiktiniu modeliu. Ji prisiklausė 
istorijų apie brolį ir nė neabejojo, kad jis tiek pat girdėjo 
apie ją. Tomis retomis progomis, kai susitikdavo, apeidavo 
viens kitą lyg du imtynininkai. 

Kamas atsikirsdamas Lornai pageidavo viskio su 
soda. 

Dar jaunėlis Rodis, kuriam tuoj keturiasdešimt. Širdyje 
amžinas maištininkas, bet jam kažkodėl trūko curriculum 
vitae. Rodis, buvęs Škotijos reikalų ministerijos specialis- 
tas, dabar investicijų analitikas. Priklausė naujiesiems lei- 
boristams. Neapsišarvavęs beveik jokiais „šaudmenimis“, 
kai tuo tarpu vyresnėlis iš eilės pyškino visais ideologiniais 
ginklais. Tačiau Rodis ramiai sau dirbo, jo autoritetas ne- 
svyravo, sviediniai jo nė nekliudė. Anot vieno politikos 
apžvalgininko, jis - škotų leiboristų ponas Tvarkelė, nes su- 
geba nubraukti smėlį nuo partiją supančių fugasų ir išimti 
sprogdiklius. Kiti vadino ponu Padlaižiu, taip aiškindami 
jo, kaip galimo Škotijos parlamentaro, iškilimą. Šiandienos 
pietus Rodis suplanavo kaip dvigubą šventę, nes tik šįryt 
gavo oficialų pranešimą, kad balotiruosis Edinburgo Vest 
Ende kaip leiboristų kandidatas į Škotijos parlamentą. 

— Kad tave kur, — išpūtė akis Kamas, ėmus pilstyti 
šampaną. 

Rodis santūriai nusišypsojo, už ausų užsikišdamas 
nepaklusnią juodų tankių plaukų sruogą. Žmona Šona 
pritariamai spustelėjo ranką. Ji buvo ne tik lojali žmona. 
Jei jau taip, jų poroj Šona buvo politiškai aktyvesnė ir dar 
dirbo istorijos mokytoja miesto vidurinėje mokykloje. 

Kamas juos pravardžiuodavo Bilari, darydamas užuo- 
miną į Bilą ir Hilari Klintonus. Jo manymu, daugelį mo- 
kytojų nuo žmonių, užsiimančių ardomąja veikla, skiria 
tik vienas šuolis, bet tai jam netrukdė flirtuoti su Šona 
pasitaikius tinkamai progai, dažniausiai išgėrus. Lornai 
metus jam iššūkį, visada gindavosi tais pačiais žodžiais: 
„Apmokymas suviliojant. Prakeiktos sektos išvengia 
bausmės, tai kodėl negalėtų torių partija?“ 

Lornos vyras taip pat buvo čia, nors pusę laiko pra- 
leido tarpduryje su mobiliuoju prie ausies. Iš šono atro- 
dė ganėtinai juokingai: per daug pilvotas vilkėti lininį 
šviesų kostiumą ir avėti smailianosius juodus batus. Dar 
žilstanti arklio uodega, kurią pamatęs Kamas garsiai nu- 
sikvatojo: 

— Hju, netekai galvos dėl to „Naujojo amžiaus“? O gal 
profesionalios imtynės dabar tavo stiprioji pusė? 

— Atstok, Kamai. 

Hju Kordoveris 8-9 dešimtmetyje buvo šiokia tokia 
roko žvaigždė. Dabar įrašų prodiuseris ir grupės vady- 
bininkas, sulaukiantis mažiau žiniasklaidos dėmesio nei 
brolis Ričardas, dirbantis advokatu Edinburge. Su Lorna 
susipažino besibaigiant jos karjerai, kai kažkoks patarėjas 
užtikrino ją, kad galinti dainuoti. Hju studijoje ji pasiro- 
dė pavėlavusi ir girtutėlė. Atidaręs duris šliūkštelėjo jai į 

veidą stiklinę vandens ir liepė grįžti, kai išsiblaivys. Tam 
jai prireikė viso vakaro. Tą naktį nuėjo kartu papietauti 
ir dirbo studijoje iki pat aušros. 

Gatvėje jį vis dar atpažindavo, bet tai būdavo dėme- 
sio neverti žmonės. Šiais laikais Hju gyveno pagal savo 
šventąjį raštą - pūpsantį juodos odos darbo kalendorių. 
Žingsniuodamas po restoraną laikė atsivertęs rankoje, 
telefonas įgrūstas tarp peties ir skruosto. Tarėsi dėl nesi- 
baigiančių susitikimų. Lorna stebėjo jį per taurės kraštą, 
motina tuo tarpu pareikalavo, kad įjungtų šviesas. 

— Čia taip siaubingai tamsu. Ar būtina priminti man 
kapines? 

— Nagi, Rodi, - nutęsė Kamas, — daryk ką nors. Pa- 
galiau juk tai tavo mintis, — ir kaip įmanydamas panie- 
kinančiai nužvelgė patalpas. 

Bet pasirodžius fotografams (vieną užsakė Rodis, kitas 
iš savaitinio žurnalo), Kordoveris kaipmat sugrįžo prie 
stalo, ir visi Gryvų klano nariai nutaisė tariamai nuošir- 
džias šypsenas. 


Rodis Gryvas nemanė, kad jie eis per visą Karališkąją 
mylią. Todėl net iškvietė kelis taksi, kurie laukė priešais 
viešbutį Holiday Inn. Bet motina atsisakė važiuoti. 

- Jei ketiname eiti, tai, dėl Dievo meilės, ir eikime! - ir 
pasileido pasiramsčiuodama lazdele, kuri buvo septinta- 
dalis maivymosi ir tik trečdalis skausmingo būtinumo, 
palikusi Rodį atsiskaityti su vairuotojais. Kamas pasilenkė 
prie jo. 

— Tu visada persistengi, - gana vykusiai pamėgdžiojo 
motiną. 

— Nešdinkis, Kamai. 

— O kad galėčiau, brolau. Bet kitas traukinys į civiliza- 
ciją dar negreitai, - demonstratyviai pasižiūrėjo į rankinį 
laikrodį. - Be to, motinos gimtadienis ir ji būtų priblokš- 
ta, jei staiga išvykčiau. 

Rodis nenoromis jautė, kad tai tiesa. 

- Ir ji eis su tokia kulkšnim, - atsiduso Šona stebėda- 
ma, kaip anyta leidžiasi nuo kalvos, savotiškai vilkdama 
koją ir taip atkreipdama kitų dėmesį. 

Šonai kartais atrodydavo, kad ir tai apsimetinėjimas. 
Alicija visuomet prasimanydavo įvairiausių būdų ir prie- 
monių atkreipti aplinkinių dėmesį, neminint spektakliais 
virstančių protrūkių. Kol buvo gyvas Alanas Gryvas, dar 
buvo pakenčiama - jis mokėjo suvaldyti ekscentrišką 
žmonos būdą. Bet mirus Rodžio tėvui, Alicija ėmė atsi- 
griebti už priverstinius normalaus elgesio metus. 

Bet Gryvai ir nebuvo normali šeimynėlė, Rodis įspėjo 
Šoną, kai jiedu pirmąsyk atėjo į pasimatymą. Žinoma, ji 
jau žinojo (Škotijoje visi kg nors žino apie Gryvus), bet 
nusprendė nuslėpti. Tada pasakė sau, kad Rodis ne toks, 
kaip jie. Kartais vis dar sau pakartodavo, bet nebe taip 
užtikrintai. 

— Galėtume nueiti pažiūrėti parlamento statybos, — 
pasiūlė ji, priėjus Šv. Merės gatvės mazginę stotį. 

— Gerasis Dieve, kurių galų? - monotoniškai paklausė 
Kamas. 

Sučiaupusi lūpas ir netarusi nė žodžio Alicija pasuko 
Holirudo kelio link. Šona stengėsi sulaikyti šypseną: ma- 
Žytė, bet juntama pergalė. Tik su kuo ji kovoja? | 

Kamas atsiliko. Trys moterys žingsniavo koja kojon. 
Hju stabtelėjo prie parduotuvės vitrinos atsiliepti dar į vie- 
ną skambutį. Kamas prisigretino prie Rodžio patenkintas, 

kad vis dar nepalyginamai geriau prisižiūrėjęs ir apsirengęs 
nei jaunėlis. 

— Gavau dar vieną laiškelį, - pasakė norėdamas už- 
megzti pokalbį. 

— Kokį laiškelį? 

— Argi nepasakojau? Man siuntinėja į parlamento ka- 
binetą. Sekretorė juos skaito, vargšelė. 

— Grasinantys laiškai? 

— O kas iš parlamentarų gauna gerbėjų laiškus? — Ka- 
mas patapšnojo Rodžiui per petį. - Jeigu išrinks, teks ir 
tau su tuo susigyventi. 

- Jeigu, - pakartojo šyptelėjęs Rodis. 

— Klausyk, tai nori ar ne išgirsti apie tuos prakeiktus 
grasinimus nužudyti? 

Rodis sustojo kaip įbestas, bet Kamas toliau sau žing- 
sniavo. Rodis greitai jį pasivijo. 

— Grasinimai nužudyti? 

Kamas gūžtelėjo: 

— Ne naujiena mūsų darbe. 

— Ir ką rašo? 

— Nieko tokio. Tik kad man šakės. Į vieną buvo įdėti 
keli skutimosi peiliukai. 

— Ką sako policija? 

Kamas pažvelgė į jį: 

— Toks senis, o vis dar toks naivus. Tvarkos ir įstatymo 
pajėgos, Rodi, - ši pamoka už dyką - kaip kiauras rėtis, 
parlamentaras. 

- Jie prasitartų žiniasklaidai? 

— Pataikei. 

— Vis tiek nelabai... 

— Laikraščiai tik apie tai trimituotų neduodami man 
ramybės, - Kamas luktelėjo, kol žodžiai įstrigs jam į gal- 
vą. - Prarasčiau savo asmeninį gyvenimą. 

— Bet grasinimai susidoroti... 

— Pamišėlio paistalai, - paniekinamai suprunkštė Ka- 
mas. — Iš tiesų neverta nė užsiminti, tik šiaip įspėjau. Gal 
vieną dieną, jaunėli, sulauksi mano likimo. 

— Jeigu mane išrinks, — vėl ta pati drovi šypsena, po 
kuklumu paslėptas kovos alkis. 

— Kas nerizikuoja, tas negeria šampano, - atsakė Ka- 
mas ir gūžtelėjo pečiais, - ar panašiai, — jis pažvelgė į 
priekį. - Motina kaip reikiant įsibėgėjo, ką? 

Alicijos Gryv mergautinė pavardė buvo Rankeilor, 
su šia pavarde ji išgarsėjo (ir praturtėjo) kaip dailinin- 
kė. Jos kūrybos tema buvo ypatinga Edinburgo šviesa. 
Garsiausias jos paveikslas (nukopijuotas ant sveikinimų 
atvirukų, reprodukcijų ir dėlionių paveiksliukų) vaiz- 
davo pro debesies skydą prasiskverbusį rantytų spin- 
dulių pluoštą, apšviečiantį pilį ir Lonmarketą. Alanas 
Gryvas, nors tik keliais metais vyresnis, buvo jos dės- 
tytojas Meno mokykloje. Susituokė jie jauni, bet vaikų 
nesusilaukė, kol neįsitvirtino kaip menininkai. Alicija 
paslapčiom nujautė, kad Alaną žeidė jos sėkmė. Jis buvo 
didis mokytojas, bet kaip menininkui jam trūko geni- 
jaus kibirkštėlės. Sykį ji pareiškė, kad jo piešiniai per 
daug tvarkingi, kad menui būtina išmonė. Jis suspaudė 
jos ranką, bet nepratarė nė žodžio, ir tik prieš pat mirtį 
metė atgalios jos žodžius. „Tą dieną tu mane nužudei, 
užgesindama bet kokią turėtą viltį, — ji ėmė prieštarauti, 
bet jis ją nutildė. - Padarei man paslaugą, nes buvai 
teisi. Man trūko vaizduotės.“ 

Kartais Alicija norėdavo, kad ir jai būtų trūkę vaiz- 
duotės. Ne todėl, kad būtų tapusi geresnė, labiau mylinti 
motina. Bet gal būtų buvusi dosnesnė žmona, labiau pa- 
tenkinanti meilužė. 

Dabar gyveno viena milžiniškame name Ravelstone, 
apsupta kitų paveikslų (įskaitant ir tuziną prašmatniai įrė- 
mintų Alano kūrinių), visai netoli Moderniojo meno ga- 
lerijos, kuri neseniai surengė retrospektyvinę jos kūrybos 
parodą. Ji prasimanė ligą, kad nereikėtų dalyvauti atidary- 
me, tada paslapčiom vieną dieną ten nuėjo, nuo galerijos 
atidarymo praėjus vos kelioms minutėms, kai dar nebuvo 
nė gyvos dvasios. Ją šokiravo tematinė tvarka, pagal kurią 
iškabino drobes, tvarka, kurios ji neatpažino. 

— Žinote, kad čia aptiko lavoną? - paklausė Hju Kor- 
doveris. 

— Hju! — pašiepiančiai širdingai pragydo Kamas. — 
Sveikas sugrįžęs! 

— Lavoną? - paklausė Lorna. 

— Pranešė per žinias. 

— Tiesą sakant, girdėjau, kad tai griaučiai, - pasakė 
Šona. 

— Kur surado? - paklausė Alicija, stabtelėjusi apžvelgti 
stačių Solsberio uolų kontūrų. 

- Paslėptą Kvinsberio rūmų sienoje, - Šona mostelėjo 
ranka. Jie stovėjo priešais jų vartus. Visi sužiuro į pasta- 
tą. - Anksčiau čia buvo ligoninė. 

— Tikriausiai koks senas vergeta nesulaukė, kol pa- 
guldys į ligoninę, - pasakė Hju Kordoveris, bet niekas 
nesiklausė. 


— Kuo tu save laikai? 

— Ką? 

- Girdėjai, ką pasakiau, - Džeinė Lister sviedė pagalvę 
vyrui į galvą. - Nuo vakar vakaro nesuplauti indai, - galva 
mostelėjo į virtuvę. - Sakei, kad suplausi. 

- Ir suplausiu! 

— Kada? 

- Šiandien sekmadienis, poilsio diena, - bandė nuleis- 
ti juokais; nenorėjo, kad jam sugadintų visą dieną. 

- Tau visa savaitė - nesibaigianti poilsio diena. Kelintą 
vakar parsivilkai? 

Jis bandė pro ją įžiūrėti televizorių: kažkokia rytinė 
laida vaikams, jos vedėja visai nieko. Papasakojo Nikui 
apie ją. Kaip tik rodė kalbančią telefonu ir mojuojančią 
kortele. Tik įsivaizduok, iš ryto pabundi ir randi tokią 
šalia savęs lovoj. 

— Judink šikną, - liepė žmonai. 

- Kaip tik tai norėjau sakyti, - apsisukusi nuspaudė 
mygtuką. 

Džeris taip greitai pašoko nuo sofos, kad ji iš netikė- 
tumo žagtelėjo. Jam patiko jos veido mina: apstulbusi ir 
truputį išgąsdinta. Pastūmęs į šalį siekė mygtuko, bet jos 
rankos įsikibo jam į plaukus ir tempė atgal. 

- Ligi aušros valkiojiesi su tuo Niku Hjuzu, - šaukė 
ji. - Manai, kad gali ateiti ir išeiti kada panorėjęs, pra- 
keiktas parše! 

Pagriebęs suspaudė jai riešą: 

- Paleisk! 

— Manai, kad pakęsiu? - ji nekreipė dėmesio į skausmą. 

Suspaudęs stipriau ėmė sukti jai riešą. Ji dar labiau įsi- 
kibo į plaukus. Atrodė, kad viršugalvis liepsnoja. Atmetęs 
galvą smogė jai virš nosies. Suveikė. Riktelėjusi paleido, o 
jis pasisukęs stipriai pastūmė ją ant sofos. Ji koja užkliu- 
dė kavos stalelį: peleninė, tuščios skardinės, šeštadienio 
laikraštis - viskas nulėkė ant grindų. Pasigirdo beldimas 
į lubas - ir vėl nepatenkinti kaimynai. Jos kakta paraudo 
nuo smūgio. Viešpatie, bet ji jam irgi įvarė galvos skaus- 
mą, lyg negana būtų pagirių. 

Šio ryto aritmetika baigta: aštuonios alaus pintos ir 
du degtinės stikliukai. Tai sutapo su kišenėse barškančia 
grąža. Taksi kainavo šešis svarus. Nikas sumokėjo už aštrų 
avienos troškinį, puikumėlis. Nikas norėjo pasitrankyti 
po klubus, bet Džeris pasakė, kad nenusiteikęs. 

„O kas, jei aš nusiteikęs? - pareiškė Nikas. Bet po 
troškinio ir jis aptingo. Du trys barai... tada taksi Džeriui. 
Nikas pasakė, kad pareis. Gerai, kai gyveni centre: nerei- 
kia sukti galvos dėl transporto, kuris visada problema, 
kai gyveni pasaulio pakraštyje. Autobusais pasikliauti 
negali, be to, neprisimeni, kada baigia važinėti. Net taksi 
vairuotojams tenka meluoti, kad važiuoji į Geithilą. O 
privažiavus Geithilą arba ropštis lauk ir skusti įstrižai fut- 
bolo aikštę, arba įkalbėti vairuotoją pavėžėti likusią pusę 
mylios iki Garibaldžio dvaro. Sykį keturiese ar penkiese 
užpuolė Džerį, kertantį futbolo aikštę. Jis buvo per girtas, 

kad priešintųsi, todėl beliko kapituliuoti. Nuo to laiko 
atkakliai ginčydavosi, kad pavežtų likusį kelią. 

— Tu tikras šunsnukis, - pirštais braukdama per kaktą 
tarė Džeinė. 

— Pati pradėjai. Gulėjau plyštančia galva. Jei būtum 
palaukusi kelias valandėles... - prašneko raminančiu 
balsu. - Dievaži, ketinau suplauti indus. Tik pirma man 
reikia trupučio ramybės, - norėjo ją apkabinti. Reikalas 
tas, kad po nedidelio mokomosios kovos protrūkio jam 
atsistojo. Galbūt Nikas teisus dėl sekso ir prievartos, kad 
tai beveik tas pats. 

Džeinė staigiai pašoko ant kojų, lyg kiaurai jį per- 
mačiusi: 

— Neišdegs, drauguži, - ir išstypino iš kambario. 

Pati kalta... tik kas, ir užsiplieskia. Gal Niko tiesa, gal- 
būt jis tikrai galėtų geriau gyventi. Bet tik pažvelkit į Niką 
su jo geru darbu, brangiais rūbeliais ir panašiai. Paskola, 
pinigai ir vis tiek Ketriona jį paliko. Džeris suprunkštė: 
„Paliko dėl kažkokio tipo, sutikto viengungių vakare! 
Ištekėjusi moteris, o nubėgo į viengungių vakarą... ir su 
kažkuo susipažino!“ Gyvenimas kartais žiaurus, tas tiesa; 
Džeris turėtų būti dėkingas už nedideles malones. Vėl 
įsitaisė ant sofos priešais televizorių. Ant grindų nepa- 
liesta alaus skardinė. Kilstelėjo ją. Dabar rodė animaci- 
nius filmukus, na ir gerai - jam patiko žiūrėti. Neturėjo 
vaikų - kas irgi gerai - širdyje pats dar jautėsi vaikas. Tie, 
kur daužė į lubas, turėjo net tris... Ir jiems užteko įžūlumo 
sakyti, kad jis triukšmauja! Ant grindų mėtėsi nuo ka- 
vos stalelio nukritęs laiškas iš savivaldybės: „Mus pasiekė 
nusiskundimai... kaimynai norėtų išspręsti problemą...“ 
ir panašios nesąmonės. Negi jo kaltė, kad sienos tokios 

plonos? Prakeiktosios vos atlaiko vagį. Kai bukagalviai 
viršuj užsiimdavo ketvirto vaiko gamyba, atrodydavo, kad 
guli su jais vienoje lovoje. Vieną naktį jiems pabaigus jis 
ėmė garsiai ploti. Stojo mirtina tyla, vadinasi, išgirdo. 

Jis spėliojo, kad todėl Džeinė ir nebenori mylėtis - 
bijo, jog išgirs. Vieną dieną jos paklaus. Arba tai, arba vis 
tiek privers. Privers garsiai ir ilgai šaukti, kad tie viršuje 
išgirstų ir turėtų apie ką pamąstyti. Dievaži, ta TV pupytė 
turėtų būti triukšminga. Tektų ranka užspausti jai burną, 
aišku taip, kad galėtų kvėpuoti. 

Kaip sakė Nikas, tai svarbu. 


- Taigi mėgsti futbolą? 

Derikas Linfordas Prieplaukos klube pasiėmė Siobha- 
nos telefono numerį. Šeštadienį jos atsakiklyje paliko žinu- 
tę teiraudamasis, ar nenorėtų sekmadienį pasivaikščioti. Ir 
štai gaivią popietę abu leido botanikos sode, apsupti tokių 
pat vaikštinėjančių porelių. Bet kalbėjosi apie futbolą. 

- Dažniausiai einu šeštadieniais, - atviravo Siobhana. 

— Maniau, kad žiemą nežaidžia, - stengėsi parodyti, 
kad šį tą išmano apie žaidimą. 

Ji nusišypsojo iš jo pastangų: 

— Tik aukščiausioji lyga. Praėjusį sezoną „Hibsai“ nu- 
sirito į pirmąją. 

- Mat kaip, - jie artėjo prie kelrodžio. - Jeigu šalta, 
galime eiti į atogrąžų šiltnamį. 

Ji papurtė galvą: 

— Man nešalta. O sekmadieniais nieko ypatingo ne- 
veikiu. 

— Nieko? 

— Kartais užsuku į sendaikčių turgų. Bet dažniausiai 
sėdžiu namie. 

— Vadinasi, vaikino neturi? - Ji neatsakė. - Atsiprašau, 
kad paklausiau. 

Ji gūžtelėjo: 

- Tai juk ne nuodėmė? 

- Mūsų profesijoj sunku su kuo nors susipažinti. 

Ji pažvelgė į jį: 

- Todėl viengungių klubas? 

Jis paraudo: 

— Na, taip. 

— Nesijaudink, aš niekam neprasitarsiu. 

Jis šyptelėjo: 

- Dėkui. 

- Šiaip ar taip, tu teisus, - tęsė ji, - kada mes ką nors 
sutinkame? Išskyrus, aišku, kitus farus. 

- Ir niekšus. 

Iš to, kaip ištarė, Siobhana įtarė, kad jam neteko sutikti 
daug „niekšų“. Bet vis tiek linktelėjo. 

- Manau, kad arbatinė atidaryta, - pasakė Linfordas. - 
Jei pasirengusič.. 

— Arbata su sklindžiu, - Siobhana įsikibo jam į paran- 
kę, - tobula sekmadienio popietė. 

Bet prie gretimo stalelio sėdėjo šeimyna su nenustygs- 
tančiu vietoje vaiku ir vežimėlyje klykiančiu kūdikiu. Lin- 
fordas atsisukęs piktai dėbtelėjo į kūdikį, lyg šis akimirk- 
sniu pripažintų jo autoritetą ir imtų gražiai elgtis. 

— Kas čia juokingo? - paklausė atsisukęs į Siobhaną. 

— Nieko, - atsakė ji. 

- Vis dėlto kažkas, - jis ėmė šaukšteliu atakuoti kavos 
puodelį. 

Ji tyliai, kad šeima nenugirstų, pasakė: 

— Svarsčiau, ar neketini jo suimti. 

— Būtų gerai, - atsakė rimtai. 

Minutę kitą sėdėjo tylėdami, tada Linfordas ėmė pasa- 
koti apie Feteso būstinę. Progai pasitaikius ji paklausė: 

— Ką mėgsti veikti, kai nedirbi? 

— Na, reikia perskaityti daug vadovėlių, žurnalų. Aš 
dažniausiai užsiėmęs. 

- Skamba įdomiai. 

- Tikrai, tačiau daugeliui tai... - balsas užlūžo ir jis 
pažvelgė į ją, - tu ironizuoji? 

Ji linktelėjo šypsodamasi. Jis atsikrenkštė, vėl imdamas 
darbuotis šaukšteliu. 

- Keičiam temą, - pagaliau tarė Linfordas. - Ką ma- 
nai apie Džoną Rebusą? Tu su juo dirbi Šv. Leonardo 
nuovadoj, tiesa? 

Siobhana jau žiojosi sakyti, kad jis nelabai pakeitė 
temą, bet tik linktelėjo galva: 

— Kodėl klausi? 

Linfordas patraukė pečiais: 

— Man regis, Rebusas ne itin rimtai žiūri į komisiją. 

— Gal labiau norėtų veikti ką nors kitą. 

- Iš to, ką mačiau, greičiausiai sėdėtų bare su cigarete 
burnoj. Mėgėjas išgerti? 

Siobhana įbedė į jį žvilgsnį: 

— Ne, - šaltai atsakė. 

Linfordas papurtė galvą: 

— Atsiprašau, nederėjo klausinėti. Turi jį užstoti? Tas 
pats skyrius ir panašiai. 

Siobhana atsikirto. Jis barkštelėjęs padėjo šaukštelį į 
lėkštutę: 

— Kalbu kvailystes, - pratarė. Kūdikis ir vėl klykė. - 
Tik, kad čia... sunku susikaupti, - nedrąsiai žvilgtelėjo į 
ją. - Gal einam? 

Pirmadienio rytą Rebusas atvažiavo į miesto lavoninę. 
Paprastai, kai atliekamas skrodimas, jis įeina pro šoni- 
nes duris, vedančias tiesiai į apžiūros patalpą. Bet pasta- 
to vėdinimo sistemai sustreikavus, visi skrodimai buvo 
atliekami ligoninėje, o lavoninėje tik saugomi. Stovėjimo 
aikštelėje nesimatė nė vieno į akį krintančio pilko Bedford 
furgono - skirtingai nei kituose miestuose Edinburgo 
lavoninė surenka visus lavonus, tik vėliau prisistato laido- 
jimo biurų savininkai. Jis įėjo pro tarnybinį įėjimą. „Kortų 
kambaryje“ (taip pavadintas, nes darbuotojai laisvalaikiu 
čia lošdavo kortomis) nė gyvos dvasios, taigi nuklydo 
į saugyklos patalpas. Ten stovėjo lavoninės direktorius 
Dagis, apsivilkęs baltą chalatą, su segtuvu rankoje. 

— Dagi, - kreipėsi Rebusas pranešdamas apie save. 

Dagis įsispitrijo į jį pro metalinius akinių rėmelius. 

- Labas rytas, Džonai, - akys spindėjo gera nuotaika. Jis 
mėgo juokauti, kad dirba Edinburgo numirėlių centre. 

Rebusas patraukė šnervėmis leisdamas Dagiui supras- 
ti, kad užuodžia silpną kvapelį. 

- Taip, - atsiliepė Dagis. - Smirda. Senyva dama, tik- 
riausiai mirusi prieš kokią savaitę. - Galva mostelėjo į su- 
irusių lavonų patalpą, kur laikomi labiausiai dvokiantys. 

- Ką gi, maniškis mirė kur kas seniau. 

Dagis linktelėjo: 

- Deja, pavėlavai. Jis jau išvyko. 

- Išvyko? - Rebusas žvilgtelėjo į rankinį laikrodį. 

- Prieš kokią valandą du mano berniukai Iš 5abEno) jį 
į Vakarų Edinburgo ligoninę. 

— Maniau, kad skrodimas vienuoliktą. 

Dagis gūžtelėjo: 

— Tavo žmogus itin uolus, jis neatlyžo ir mokėjo įti- 
kinti. Ne taip paprasta įkalbėti du mano muškietininkus 
pakeisti dienotvarkę. 

Du muškietininkai - taip Dagis vadino profesorių 
Geitsą ir daktarą Kurtą. Rebusas suraukė antakius: 

— Mano žmogus? 

Dagis, žvilgtelėjęs į segtuvą, surado pavardę: 

- Inspektorius Linfordas. 


Rebusui atvykus į ligoninę, skrodimas buvo pačiame 
įkarštyje, su Geitsu ir Kurtu priešakyje. Profesorius 
Geitsas mėgdavo sakyti, kad jis stambių kaulų. Žino- 
ma, palinkęs virš palaikų jis buvo aukšto ir lieso ko- 
legos priešingybė. Kurtas, dešimčia metų jaunesnis už 
Geitsą, vis atsikrenkšdavo, pašaliečiai manydavo, kad 
taip komentuoja Geitso rankų darbą. Jie nežinojo, kad 
yra užkietėjęs rūkalius, pastaruoju metu sutraukdavo 
net trisdešimt cigarečių per dieną. Kiekviena akimirka, 
Kurto praleista skrodimo patalpose, buvo neįkainoja- 
ma, nes atitraukdavo nuo šio žalingo įpročio. Pakeliui į 
ligoninę Rebuso mintys buvo užimtos kitkuo, bet dabar 
būtų mielai užsirūkęs. 

— Labas rytas, Džonai, - kilstelėjęs žvilgsnį nuo savo 
darbo pasisveikino Geitsas. Po guma impregnuota ilga 

prijuoste vilkėjo baltutėlaičius marškinius ir ryšėjo rau- 
donų geltonų dryželių kaklaraištį. Pilkų spalvų patalpoj 
jo kaklaraiščiai šviesdavo iš tolo. 

- Bėgiojai? - paklausė Kurtas. Rebusas žinojo, kad 
garsiai šnopuoja. Ranka persibraukė per kaktą. 

— Ne, tik... 

- Jeigu ir toliau taip lakstys, - tarė Geitsas, pažvelgęs 
į Kurtą, - kaipmat atsidurs ant šito stalo. 

- Būtų smagu, ką? - atsiliepė Kurtas. - Burokėlių ir 
pyragėlių su mėsa prikimštas virškinimo traktas. 

- Tokiam storaodžiui skalpeliai netiks, reikės kir- 
vukų, - abudu nusikvatojo. Jau ne pirmą kartą Rebusas 
keiksnojo taisyklę, kad skrodimą turi atlikti du patologai, 
nes būtinas patvirtinimas. 

Lavonas (tiesiogine prasme oda ir kaulai, beje, da- 
lis odos jau pašalinta) gulėjo įdubusiame nerūdijančio 
plieno vežimėlyje, kurio paviršius suformuotas taip, kad 
sulaikytų palietą kraują. Tačiau visas dulkėmis ir voratin- 
kliais aplipęs lavonas neturėjo nė lašelio gyvybinių skys- 
čių. Kaukolė paguldyta ant pakreipto medinio pagrindo, 
kurį kitoje aplinkoje būtum palaikęs antikvarine lenta 
sūriams pjaustyti ir patiekti. 

- Juokams ne visai tinkama vieta ir laikas, džentelme- 
nai, - Linfordo balsas. Jaunesnis už abu patologus, bet jo 
tonas apramino juos. Tada pažvelgė į Rebusą: 

- Labas rytas, Džonai. 

Rebusas priėjo prie jo: 

— Gerai, kad įspėjai dėl pasikeitusio tvarkaraščio. 

Linfordas sumirksėjo: 

- Ar tai problema? 

Jį suglumino įdėmus Rebuso žvilgsnis: 

— Ne, ne problema. 

Be jų patalpoj būriavosi du ligoninės laborantai, policijos 
fotografas, nusikaltimo vietos pareigūnas ir kostiumuotas 
vyras iš prokuratūros, kurį, atrodo, pykino. Per skrodimus 
visada pilna žmonių, kurie arba dirba savo darbą, arba ner- 
vingai sukinėjasi aplinkui. 

- Savaitgalį nuo kaulų nuėmiau šiek tiek odos, - pra- 
šneko Geitsas į susirinkusius. - Taigi, spręsdamas iš ge- 
dimo, galiu pasakyti, kad mūsų draugužis tikriausiai mirė 
aštuntojo dešimtmečio pabaigoje-devintojo pradžioje. 

- Arjo drabužius nuvežė tirti? - paklausė Linfordas. 

Geitsas linktelėjo: 

- Šįryt pristatyti į Haudenholą. 

— Jaunuolio drabužiai, - pridūrė Kurtas. 

— Arba madingai besirengiančio senio, - pasakė fo- 
tografas. 

— Na, plaukai nepradėję žilti. Tai, žinoma, nieko ne- 
reiškia. - Geitsas pažvelgė į fotografą, duodamas suprasti, 
kad jo teorijos nepageidautinos. - Laboratorija pateiks 
tikslesnę mirties datą. 

— Kaip jis mirė? - vėl Linfordas. Paprastai Geitsas būtų 
nubaudęs už tokį nekantrumą, bet net nežvilgtelėjo į jau- 
nąjį inspektorių. 

- Skilusi kaukolė, - Kurtas tušinuku parodė vietą. - Ži- 
noma, galėjo būti ir pomirtinis sužeidimas. Nebūtinai mir- 
ties priežastis, - jo žvilgsnis užkliuvo už Rebuso, - daug kas 
priklauso nuo nusikaltimo vietos pareigūnų rezultatų. 

Nusikaltimo vietos policininkas paskubomis užsira- 
šinėjo į storą bloknotą: 

— Mes tiriame vietą. 

Rebusas žinojo, ko jie ieško - visų pirma žmogžudystės 
įrankio, po to kraujo pėdsakų, kurių dažniausiai lieka. 

— O kaip atsidūrė židinyje? - paklausė jis. 

— Ne mūsų reikalas, - atšovė Geitsas šyptelėjęs Kur- 
tui. 

— Kiek suprantu, kalbame apie mirtį neaiškiomis 
aplinkybėmis? - paklausė prokuroro įgaliotinis, po storu 
baritonu slėpdamas žemą ūgį ir smulkų sudėjimą. 

- Sakyčiau, kad taip, o jūs? - atsitiesė Geitsas, barkšte- 
lėjęs - į metalinį padėklą įkrito vienas jo įrankių. Rebusui 
prireikė akimirksnio, kad suvoktų, jog patologas kažką 
laiko pirštinėtoje rankoje. Kažką sudžiūvusio, didelio 
persiko dydžio. 

- Kietas senas organas - širdis, - tarė Geitsas apžiū- 
rinėdamas egzempliorių. 

- Praleidai pradžią, - Rebusui paaiškino Kurtas. - Gili 
žaizda odoje virš krūtinkaulių. Galbūt žiurkės... 

- Taip, - pritarė Geitsas, - peilius nešiojančios žiur- 
kės, - jis parodė organą savo kolegai. - Colio pločio pjū- 
vis. Gal virtuvinis peilis? 

— Mirtis neaiškiomis aplinkybėmis, - sau po nosim 
sumurmėjo prokuroro įgaliotinis užsirašydamas į užrašų 
knygelę. 


— Privalėjai man pranešti, - sušnypštė Rebusas. Jis 
stovėjo ligoninės mašinų aikštelėje neleisdamas Derikui 
Linfordui važiuoti atgal į rūmus.. 

— Girdėjau, Džonai, kad nemėgsti komandinio žai- 
dimo. 

— Tai šitaip tu supranti komandinį žaidimą? Palikda- 
mas mane už borto? 

— Klausyk, gal ir pagavai kampą. Tiesiog nemanau, 
kad dėl to reikia taip karščiuotis. 

— Bet tai mūsų byla, tiesa? 

Linfordas pravėrė naujutėlaičio švytinčio BMW du- 
reles. Trečios serijos, bet kol kas tiks ir toks. 

— Kuria prasme? 

- PARPK. Mes jį suradom. 

- Tai neįeina į komisijos funkcijas. 

- Baik, kas dar norės? Manai, kad parlamentas trokšta 
neišaiškintos žmogžudystės savo patalpose? 

- Prieš daugiau nei dvidešimt metų įvykdyta žmogžu- 
dystė - nemanau, kad dėl to prasčiau miegotų. 

- Gal ir ne, bet spauda nepaliks ramybėje. Nors men- 
kiausias skandalo dvelksmas ir ims badyti pirštais: miglo- 
ta Holirudo praeitis, krauju suteptas parlamentas. 

Linfordas suprunkštė, tada susimąstė, galiausiai nu- 
sišypsojo: 

- Ar tu visada toks? 

— Manau, kad Skelis mūsų. 

Linfordas susidėjo rankas ant krūtinės. Rebusas nu- 
manė, ką jis galvoja: su parlamentu susijęs tyrimas - tai 
galimybė sutikti įtakingų asmenų. 

— Tai nuo ko pradėsim? 

Rebusas atrėmė ranką į BMW sparną, bet pastebėjęs 
Linfordo žvilgsnį patraukė. 

- Kaip jis ten atsidūrė? Prieš porą dešimtmečių toje 
vietoje buvo ligoninė. Spėju, kad negalėjai šiaip įėjęs nu- 
griauti sieną ir už jos užkišti lavoną. 

— Manai, pacientai būtų pastebėję? 

Dabar Rebusas šyptelėjo: 

- Teks truputį pasikapstyti. 

- Įsivaizduoju, kad tai tavo stiprioji pusė? 

Rebusas papurtė galvą: 

— Man jau šito per akis. 

— Ką turi galvoje? 

Jis galvojo apie šmėklas, bet neketino aiškinti. 

— Kaip dėl Granto Hudo ir Elenos Vailės? - užuot 
atsakęs paklausė jis. 

— Ar jie norės? 

- Jie neturės iš ko rinktis. Ar teko girdėti frazę: „nau- 
dotis aukštesne padėtimi ? 

Linfordas linktelėjo užsigalvojęs, tada atsisėdo į maiši- 
ną, bet Rebuso ranka neleido jam užtrenkti durelių. 

— Dar štai kas. Siobhana Klark mano draugė. Jeigu ją 
kas nuliūdins, vadinasi, nuliūdins ir mane. 

- Sakai, įpykęs man nepatiktum? - Linfordas vėl nusi- 
šypsojo, bet šįsyk šaltai. - Įtariu, Siobhana nepadėkos, kad 
kovoji už ją. Ypač, kai tie mūšiai vyksta tik tavo galvoje. 
Viso, Džonai. 

Linfordas įjungė variklį, tada paliko dirbti tuščia eiga 
ir atsiliepė į mobiliojo skambutį. Paklausęs porą sekun- 
džių pažvelgė į Rebusą ir nuleido langą: 

— Kur tavo mašina? 

— Už poros eilių. 

— Verčiau važiuok man iš paskos, - Linfordas baigė 
pokalbį ir numetė mobilųjį ant keleivio sėdynės. 

— Kodėl? Kas atsitiko? 

Linfordas abiem rankom perbraukė per vairą: 

- Kvinsberio rūmuose dar vienas lavonas, - jis įdėmiai 
žvelgė pro priekinį langą, - tik šįsyk šviežesnis. 

Praėjusį penktadienį jie ėjo pro vasarnamį. Apšepusi lūš- 
na priklausė ligoninei ir stovėjo sodelyje šalia Jos Dide- 
nybės vyšnios. Kaip ir medis, taip ir vasarnamis keliaus 
į malkas. Bet kol kas atstojo parankų sandėliuką. Durys 
be spynos, todėl viduje nieko vertinga. Iš spynos vis tiek 
jokios naudos, nes dauguma langų išdužę. 

Čia ir surado lavoną, gulintį vidury senų dažų skar- 
dinių, skaldos maišų ir sulūžusių įrankių. 

- Tikriausiai ne savo noru pasirinko tokį galą, - su- 
murmėjo Linfordas, žvalgydamasis po viduje tvyrančią 
netvarką. 

Uniformuoti pareigūnai aplink vasarnamį ir kaimy- 
nystėj statė užtvarą. Statybininkams buvo liepta skirsty- 
tis. Jų minia susibūrė ant pastato, kurį rengėsi nugriauti, 
stogo, iš kur lyg iš centrinės tribūnos stebėjo įvykių eigą. 
Galbūt kiti darbininkai prisijungs prie jų. Galbūt stogas 
įgrius. Dar nė neįdienojo, o Rebusas mintyse įsivaizdavo 
blogiausia, tuo pat metu melsdamasis, kad tai jau įvyko. 
Sargų namelyje apklausiamas statybvietės vadybininkas 
nusiskundė, kad būtina visiems policijos pareigūnams 
išduoti šalmus. Rebusas ir Linfordas nukniaukė porą iš 
namelio. Nusikaltimo vietos pareigūnai ruošėsi atskleis- 
ti savo profesijos paslaptis. Gydytojui patvirtinus mirtį, 

buvo susisiekta su neužsiėmusiais patologais. Dėl statybų 
Holirudo kelias susiaurėjo iki vienos juostos, kur eismą 
reguliavo šviesoforai. Į nusikaltimo vietą suvažiavus po- 
licijos mašinoms ir furgonams (įskaitant vieną pilką iš 
lavoninės su Dagiu už vairo), nusidriekė eilės ir vairuo- 
tojų nervai neatlaikė. Mašinų pypsėjimas peraugo į chorą, 
kylantį į apniukusį dangų. 

- Gali būti, kad pasnigs, - pastebėjo Rebusas. - Šal- 
tukas spaudžia. - Nors vakar buvo šilta, o lietus priminė 
balandžio liūtį. Dvylika laipsnių šilumos. 

- Oras visai nesvarbu, - atšovė Linfordas. 

Jis norėjo iš arčiau pamatyti lavoną, norėjo patekti 
į vasarnamio vidų, bet būtina apsaugoti locus". Jis žino 
taisykles: verždamasis į vidų palieki pėdsakų. 

- Gydytojas sako, kad suknežintas pakaušis, - linkte- 
lėjęs pažvelgė į Rebusą. - Sutapimas? 

Rebusas gūžtelėjo rankas susikišęs į kišenes. Nuo pat 
ryto rūkė dar tik antrą cigaretę. Aišku, kad Linfordas kažką 
pajuto: užuodė greitą paaukštinimą. Jo netenkino dabar- 
tinė padėtis, jis įsivaizdavo bylą, svarbią bylą. Ir save jos 
centre, žiniasklaidos dėmesį ir visuomenę, triukšmingai 
reikalaujančią rezultato, kurį jis manėsi galįs pateikti. 

- Jis balotiravosi mano rinkimų apygardoj, - pasakė 
Linfordas. - Mano butas Dino Viladže. 

- Šaunu. 

Linfordas užgniaužė nesmagų juoką. 

- Nieko tokio, - patikino Rebusas. - Tokiais momentais 
visi imam kalbėti nesąmones. Taip laikas greičiau eina. 

Linfordas linktelėjo. 


* Vieta (lot.). 

- Sakyk man, - tęsė Rebusas, - kiek žmogžudysčių 
tau teko tirti? 

- Imsi traukti seną giesmelę, kad matei daugiau lavonų 
nei aš suvalgiau karštų pietų? 

Rebusas ir vėl gūžtelėjo: 

- Tiesiog įdomu. 

— Tavo žiniai, ne visą laiką dirbau Feteso būstinėj. - 
Linfordas nekantriai mindžiukavo. - Po galais, greičiau 
jie baigtų! - Nužudytojo kūnas vis dar in situ", Rodžio 
Gryvo kūnas. Jo tapatybę žinojo, nes apieškoję kišenes 
surado piniginę. Bet ir taip atpažino iš veido, nors akys 
ir užgesusios. Atpažino, nes Rodis Gryvas buvo žymus 
asmuo, toks atrodė net ir miręs. 

Jis buvo Gryvas ir priklausė klanui, kaip kad juos 
vadino. Kartą interviu ėmęs gerbėjas net pavadino juos 
pirmąja Škotijos šeima. Nors tai gryna nesąmonė. 

Kiekvienam aišku, kad pirmoji Škotijos šeima yra 
Brunai. 

— Kodėl šypsaisi? - paklausė Linfordas. 

- Taip sau. 

Rebusas nugnybė cigaretę ir įdėjo atgal į pakelį. Ne- 
buvo tikras, ar užgesindamas nuorūką lauke neužterš 
nusikaltimo vietos. Žinojo, koks svarbus nusikaltimo 
vietą tiriančių pareigūnų darbas. Staiga iki skausmo pa- 
nūdo išgerti, kaip kad buvo sutarę su Bobiu Hoganu prieš 
penktadienio radinį. Ilgos vyrų šnekos bare besiklausant 
prisiminimų ir neįtikėtinų istorijų, kuriose nebūtų jokių 
sienose užmūrytų ar vasarnamiuose paliktų lavonų. Iš- 
gerti kokiame nors paraleliniame pasaulyje, kur žmonės 
liovėsi buvę žiaurūs vieni kitiems. 


*  Buvimo vietoje (lot.). 


Tik spėjo pagalvoti apie dvasines kančias, kai pama- 
tė ateinant vyresnįjį superintendentą Fermerį Vatsoną. 
Nepaleisdamas Rebuso iš akiračio, jis prisimerkė tarsi 
taikydamasis. | 

— Sere, aš čia niekuo dėtas, - Rebusas pirmasis ėmėsi 
atsakomųjų veiksmų. 

- Po galais, Džonai, nejaugi nė akimirkos negali iš- 
tverti neįsivėlęs į bėdą? - jis tik iš dalies juokavo. Po po- 
ros mėnesių Vatsonas turėjo išeiti į pensiją. Jis jau įspėjo 
Rebusą, kad pakalnėn norėtų leistis ramia ristele. Rebusas 
pasiduodamas kilstelėjo abi rankas ir supažindino virši- 
ninką su Deriku Linfordu. 

- Ak, Derikas, - vyresnysis superintendentas ištiesė 
ranką. - Žinoma, teko apie tave girdėti, - paspaudę rankas 
du vyrai jų nepaleido mėgindami įvertinti vienas kitą. 

— Sere, - įsiterpė Rebusas, - inspektorius Linfordas ir 
aš... manom, kad tai turėtų būti mūsų byla. Žvelgiam į par- 
lamento saugumą, o nužudytas būsimasis parlamentaras. 

Vatsonas nekreipė į jį dėmesio: 

— Ar žinom, kaip jis mirė? 

- Dar ne, sere, - paskubomis atsakė Linfordas. 

Rebusui padarė įspūdį jo pasikeitimas. Visas pataikū- 
niškai nusižeminęs trokšdamas įsiteikti vadui. Žinoma, 
dėl tam tikrų sumetimų, bet Rebusas abejojo, ar Vatsonas 
pastebės ir ar norės pastebėti. 

- Gydytojas užsiminė apie galvos traumą, - pridūrė 
Linfordas. - Įdomu, kad gavome panašų rezultatą apžiūrėję 
židinyje rastą lavoną. Skilusi kaukolė ir durtinė žaizda. 

Vatsonas iš lėto linktelėjo: 

- Bet šįsyk jokių durtinių žaizdų. 

— Ne, sere, - pasakė Rebusas. - Bet vis dėlto. 


61 


Vatsonas pažvelgė į jį: 

— Manai, kad leisiu tau artintis prie tokios bylos? 

Rebusas gūžtelėjo pečiais. 

- Galiu parodyti jums židinį, - pasiūlė Linfordas 
Vatsonui. 

Rebusas spėliojo, ar jis mėgina sušvelninti padėtį. 
Linfordas bylą gautų tik per PARPK, o tai reiškia, kad 
drauge su Rebusu. 

— Gal vėliau, Derikai, - atsakė Fermeris. - Niekas per 
daug nesivargins dėl supelėjusių senų griaučių, kai mūsų 
rankose Rodis Gryvas. 

— Ne tokie jau ir supelėję, sere, - pareiškė Rebusas. - 
Vis tiek reikės ištirti. 

— Savaime suprantama, - atšovė Vatsonas. - Bet pir- 
ma tai, kas svarbiausia, Džonai. Pats turėtum suprasti, - 
Vatsonas ištiesė delną. - Po velnių, negi sninga? 

— Gal įtikins dalį žiūrovų eiti į vidų, - tarė Rebusas. 

Fermeris pritariamai burbtelėjo. 

— Ką gi, Derikai, jei jau ima snigti, gali man parodyti 
tą savo židinį. 

Derikas Linfordas, atrodė, tuoj išsilydys iš malonumo, 
jis nulydėjo Eermerį į vidų, palikęs Rebusą šalti lauke. 
Šyptelėjęs jis vėl užsirūkė. Tegul Linfordas užsiima Fer- 
meriu... taip jiems galbūt atiteks abi bylos, darbo su kau- 
pu, kad tamsiausiomis žiemos savaitėmis Rebusui būtų 
ką veikti, be to, puikus pasiteisinimas dar vienerius metus 
nešvęsti Kalėdų. 

Lavono atpažinimas - grynas formalumas, nors ir būti- 
nas. Pašaliniai žmonės į lavoninę patekdavo iš Mokyklos 
gatvelės, kur bemat atsidurdavo priešais duris su užrašu 
„Apžiūros kambarys. Prie durų pastatytos kėdės atsi- 
sėsti. Jei imdavo vaikštinėti, aptikdavo rašomąjį stalą, už 
kurio pasodintas parduotuvės manekenas, aprengtas bal- 
tu laboratoriniu chalatu, panosėj nupiešti ploni ūsiukai; 
turint galvoje vietą, puikus, nors ir keistokas bandymas 
juokauti. 

Šiek tiek užtruks, kol užbaigę pradėtus darbus Geit- 
sas su Kurtu imsis skrodimo, bet kaip Rebusą patikino 
Dagis, „šaldytuve užtektinai vietos“. O štai laukiamajame 
prie apžiūros patalpų buvo ankšta. Atvyko Rodžio Gryvo 
našlė. Taip pat motina ir sesuo. Brolis Kamas lėktuve pa- 
keliui iš Londono. Nerašyta taisyklė draudė žiniasklaidos 
atstovams rodytis prie lavoninės, kad ir koks pikantiškas 
nutikimas. Bet kitoj kelio pusėj ant šaligatvio būriavosi 
keli godžiausi grifai. Išėjęs į lauką parūkyti Rebusas pri- 
siartino prie jų. Du Žurnalistai ir fotografas. Jauni, liesi, 
ir jiems greičiausiai nusispjaut į senas taisykles. Pažinę jį 
sukruto, bet nepasišalino. 

- Aš jūsų gražiuoju prašau, - kreipėsi Rebusas iš pa- 
kelio kratydamas cigaretę. Prisidegęs pasiūlė kitiems. Visi 

trys sutartinai papurtė galvas. Vienas žaidė su mobiliuoju, 
tikrindamas žinutes mažame ekrane. 

- Gal turite mums ką nors, inspektoriau Rebusai? — 
paklausė kitas korespondentas. 

Pažvelgęs į jį Rebusas bemat suprato, kad neverta ape- 
liuoti į sveiką protą. 

— Galima neoficialiai, - neatlyžo korespondentas. 

— Aš nieko prieš, jei pacituosite, - ramiai atsakė Re- 
busas. 

Korespondentas iš švarko kišenės išsitraukė magne- 
tofoną. 

— Prašyčiau truputį arčiau. 

Korespondentas pakluso ir įjungė aparatūrą. 

Rebusas formulavo iš lėto ir aiškiai. Po kokių aštuonių 
ar devynių žodžių spragtelėjęs mygtuką korespondentas 
išjungė magnetofoną ir pašaipiai vyptelėjo. Kolegos už jo 
stovėjo nudelbę akis į batus. 

- Tikiuosi, paraidžiui kartoti nereikės? - paklausė Re- 
busas. Tada perėjo kelią ir sugrįžo į lavoninę. 

Atpažinimas baigtas, dokumentai užpildyti. Šeimos 
nariai atrodė priblokšti. Net ir Linfordas atrodė truputį 
sukrėstas - gal ir vėl apsimetinėjo. Rebusas prisiartino 
prie našlės. 

— Galime parūpinti porą mašinų... 

Šniurkštelėjusi nurijo ašaras: 

— Ne, dėkui, nereikia, - sumirksėjusi galiausiai pažvel- 
gė į jį, - taksi jau važiuoja. 

Priėjo velionio sesuo, palikusi įsitempusią lyg styga 
motiną akmeniniu veidu sėdėti ant kėdės. 

- Jei tu nieko prieš, mama žino vieną laidotuvių biurą, 
kurio paslaugom norėtų pasinaudoti, - Lorna Kordover 
kreipėsi į našlę, bet atsiliepė Rebusas: 

- Supraskite, kol kas dar negalime atiduoti velionio 
kūno. 

Ji įbedė į jį akis, kurias jis tūkstantį kartų matė laikraš- 
čių ir žurnalų puslapiuose. Kaip modelis žinoma Lornos 
Gryv pavarde. Dar nesuėjo penkiasdešimt, bet neišven- 
giamai artėjo. Rebusui ji krito į akį 7 dešimtmečio pabai- 
goje, kai jai buvo kokie septyniolika metų. Ji susitikinėjo 
su roko žvaigždėmis, sklido kalbos, kad išardė ne vieną 
gerą grupę. Jos nuotraukas spausdino Melody maker ir 
NME muzikiniai žurnalai. Tada dar ilgais šiaudų spalvos 
plaukais ir nesveikai plona. Dabar gerokai papilnėjo, o 
plaukai trumpesni ir tamsesni. Bet vis tiek traukė žvilgsnį, 
net tokioje vietoje ir tokiu metu. 

— Mes juk jo šeima, - atkirto ji. 

- Lorna, prašau, - maldė ją svainė. 

- Argi ne taip? To dar betrūko, kad kažkoks pasipūtęs 
akiplėša su segtuvu imtų aiškinti... 

- Man regis, jūs mane painiojate su personalu, - įsi- 
kišo Rebusas. 

Ji vėl jį nužvelgė prisimerkdama: 

— Tai, po velnių, kas jūs toks? 

- Jis - policininkas, - paaiškino Šona Gryv. - Jisai im- 
sis... - jai pritrūko žodžių ir sakinys švelniai išsikvėpė. 

Piktai purkštelėjusi Lorna Gryv parodė į Deriką Lin- 
fordą, prisėdusį šalia jos motinos Alicijos. Palinkęs prie 
jos, ranka lietė nugarą. 

- Štai, - pranešė jiems Lorna, - pareigūnas, kuris tirs 
Rodžio nužudymą, - ji spustelėjo Šonai petį. - Su juo ir 
turim kalbėtis, - pasakė metusi paskutinį žvilgsnį į Re- 
busą, - o ne su jo beždžione. 

Rebusas stebėjo, kaip ji sugrįžo prie kėdžių. Šalimais 
našlė taip švelniai prašneko, kad jis nenugirdo. 

- Atleiskit, - pakartojo ji. 

Šyptelėjęs linktelėjo. Mintyse buvo prikeverzota ir 
eilėje laukė daugybė banalybių. Perbraukęs ranka kaktą 
ištrynė jas. 

— Norėsite užduoti mums klausimų, - tarė ji. 

— Kai būsite pasirengusios. 

- Jis neturėjo jokių priešų... iš tiesų, - atrodo kalbėjo 
pati sau. - Per televizorių visada to klausia, ar ne? 

- Viskam savas metas, - jis stebėjo priešais motiną pa- 
linkusią Lorną Gryv. Linfordas žiūrėjo į ją, ryte rydamas 
akimis. Prasivėrus paradinėms durims kyštelėjo galva: 

— Kas kvietė taksi? 

Rebusas stebėjo, kaip Derikas Linfordas lydi Aliciją 
Gryv prie išėjimo. Tai buvo apgalvotas ėjimas: ne našlę, 
bet matroną. Linfordas užuodė, kieno rankose valdžia. 


Leidę šeimai porą valandų atsikvėpti, nuvažiavo į Ra- 
velston Daiką. 

— Ką manai? - paklausė Linfordas. 

Iš tono būtum pamanęs, kad klausia Rebuso nuomo- 
nės apie BMW. 

Rebusas tik gūžtelėjo pečiais. Tarpusavyje pavyko 
susitarti su Žmogžudysčių skyrium Šv. Leonardo nuo- 
vadoj, nes ši arčiausiai locus. Ne todėl, kad jau pradėtas 
nužudymo tyrimas, bet aišku, kad prasidės, kai tik baigs 
skrodimą. Susiskambino su Džo Dikiu ir Bobiu Hoganu. 
Rebusas taip pat susisiekė su Grantu Hudu ir Elena Vaile, 
nė vienas jų neprieštaravo, kad drauge tirs Skelio bylą. 

„Išbandysim jėgas, - pasakė abudu skyrium vienas 
nuo kito. Jų viršininkai tars lemiamą žodį, bet Rebusas 
nemanė, kad kils problemų. Liepė abiems susitikti ir nuo- 

dugniai apsvarstyti veiksmų planą. „O kam atsiskaity- 
ti?“ —- paklausė Vailė. „Man“, - įsitikinęs, kad Linfordas 
nenugirs, atsakė jis. 

Jiems artėjant prie geltonos šviesos, BMW sulėtino 
greitį. Jei vairuotų Rebusas, būtų padidinęs greitį ir pra- 
lėkęs prieš įsijungiant raudonai. Vienas gal ir ne, bet su 
keleiviu tam, kad padarytų įspūdį. Būtų kirtęs lažybų, 
kad ir Linfordas pasielgs lygiai taip pat. BMW sustojo 
prie šviesoforo. Užtraukęs rankinį stabdį Linfordas at- 
sisuko į jį. 

- Investicijų analitikas ir leiboristų kandidatas iš gar- 
sios šeimos. Ką manai? 

Rebusas vėl gūžtelėjo: 

- Kaip ir tu, skaičiau laikraščius. Kai kuriems ne visada 
patinka, kaip atrenkami kandidatai. 

Linfordas pritariamai linktelėjo: 

- Galbūt su kuo nors pykosi? 

- Paklausinėsim. Gali būti, kad nepavykęs apiplėši- 
mas. 

— Arba nesantuokiniai meilės ryšiai. 

Rebusas žvilgtelėjo į jį. Linfordas stebėjo šviesoforą, 
pirštai sustingę ant rankinio stabdžio. 

- Gal nusikaltimo vietos pareigūnai ką nors išburs. 

- Pirštų atspaudai ir plaušeliai? - skeptiškai paklausė 
Linfordas. 

- Aplinkui daug purvo. Galimas daiktas, kad aptiksim 
kokių pėdsakų. 

Užsidegė žalia šviesa. Važiuodamas tuščiu keliu BMW 
greitai keitė pavaras. 

- Bosas buvo mane pasikvietęs, - pranešė Linfordas 
savo keleiviui. Rebusui buvo aišku, kad sakydamas „bosas“ 

galvoje turi ne tarpinę vadovybę, kaip kad vyresn. super- 
intendentą. - Kolinas Kasvelas, - patikslino Linfordas. 
Policijos viršininko padėjėjas. - Tokio žymaus asmens 
nužudymui tirti norėjo suburti ypatingą komandą. 

- Operatyvinį kriminalistų būrį? 

Savo ruožtu gūžtelėjo Linfordas: 

- Paties atrinktą. Nežinau, ką turėjo omenyje. 

- Ir ką jam pasakei? 

— Pasakiau, kad man vadovaujant jam nereikės jau- 
dintis. 

Neišlaikęs Linfordas žvilgtelėjo į Rebusą, kad pasimė- 
gautų jo reakcija. Rebusas dėjosi abejingas. Per visus tuos 
metus policijoje su PVP kalbėjosi kokius du ar tris kartus. 

Linfordas nusišypsojo žinodamas, kad po kieta lyg 
kiautas Rebuso išore kliudė jautrią ir minkštą vietą. 

- Žinoma, - tęsė jis, - kai užsiminiau, kad talkins 
inspektorius Rebusas... 

- Talkins? - pasišiaušė Rebusas, tik dabar prisiminęs 
Linfordą sakius, kad vadovaus jis pats. 

- Jis šiek tiek dvejojo, - tęsė Linfordas nekreipdamas 
dėmesio į pastabą. - Pasakiau, kad tu puikus kolega ir kad 
mums gerai sekasi bendradarbiauti. Štai ką turėjau galvoje 
sakydamas talkins - tu padėsi man, o aš tau. 

- Bet tu vadovausi? 

Linfordui buvo malonu išgirsti atgalios sviestą jo pa- 
ties frazę - dar viena akivaizdi pergalė. 

- Tavo viršininkas, Džonai, nenori, kad imtumeisi 
šios bylos. Kodėl? 

- Ne tavo reikalas. 

- Visi yra girdėję apie tave, Džonai. Sakyčiau, kad tavo 
reputacija aplenkė tave patį. 

— Bet tau vadovaujant bus kitaip? - spėjo Rebusas. 

Gūžtelėjęs Linfordas akimirksnį tylėjo, tada sujudėjęs 
sėdynėje pasakė: 

- Kol mėgaujamės vienas kito draugija, turbūt tu- 
rėčiau pridurti, kad šįvakar susitinku su Siobhana. Tik 
nesijaudink, vienuoliktą pristatysiu ją namo. 


Rodis Gryvas su žmona gyveno kažkur Kramonte, bet 
Šona Gryv užsiminė, kad bus pas Rodžio motiną. Siauros 
ir trumpos gatvelės gale stūksojo milžiniškas įmantrus 
namas. Gal dėl keleto laiptuotų frontonų ar sienoje virš 
paradinių durų iškalto akmeninio usnies reljefo. Prie įva- 
žiavimo nė vienos mašinos, o visi langai užleistom užuo- 
laidom - savaime suprantamas atsargumas: vėl prisistatė 
korespondentai su operatorium prie kelkraščio stovinčioj 
„Audi 80“. Televizijos grupės tikriausiai pakeliui. Rebusas 
nė neabejojo, kad Gryvai susidoros su dėmesiu. 

Gryvai'. Pirmąsyk Rebusui dingtelėjo, kad jų pavardė 
reiškia liūdesį. Liūdintys Gryvai. 

Linfordas nuspaudė durų skambutį: 

— Graži vieta, - tarė jis. 

- Aš užaugau panašioj, - pasakė Rebusas. Kiek paty- 
lėjęs pridūrė. - Na, mes gyvenome akligatvyje. 

- Štai ir visas panašumas, - spėjo Linfordas. 

Duris atvėrė vyriškis, vilkintis kupranugarių vilnos 
paltu tamsiai rudais atlapais. Paltas atsagstytas. Iš po jo 
matėsi pagal užsakymą pasiūtas vilnonis kostiumas ir 
balti marškiniai prasegtu kaklu. Kairėje rankoje vyras 
laikė juodą kaklaraištį. 


*  Grieve (angl.) - sielvartauti, liūdėti. 

— Ponas Gryvas? - kreipėsi Rebusas. Kamą Gryvą daug 
kartų matė per televizorių. Tikrovėje atrodė aukštesnis ir 
įspūdingesnis, nors stovėjo sutrikęs. Skruostai paraudę, 
gal nuo šalčio, o gal lėktuve išgėrė. Išsidraikiusios kelios 
žilstelėjusių juodų plaukų sruogos. 

— Policija? Užeikite į vidų. 

Linfordas žengė įkandin Rebuso į prieškambarį, pilną 
paveikslų ir piešinių, kurie dengė medinėmis plokštėmis 
apmuštas sienas, taip pat buvo atremti į plačias grindjuos- 
tes. Ant apatinės akmeninių laiptų pakopos buvo sukrauta 
aukšta knygų malka. Prie apkrautos gembinės stovėjo kele- 
tas porų apdulkėjusių juodų ilgaaulių vyriškų ir moteriškų 
guminių. Iš skėčių stovo kyšojo pasivaikščiojimų lazdelės, 
o skėčiai sukabinti ant laiptų turėklo. Pradarytas medaus 
indelis padėtas ant telefono stalelio šalia atsakiklio. Tele- 
fono aparatas išjungtas. Kamas Gryvas žvilgsniu permetė 
aplinką. 

- Atsiprašau, šiek tiek... na, patys suprantate. - Ranka 
nubraukė nepaklusnias sruogas. 

- Žinoma, sere, - pagarbiai ištarė Linfordas. 

— Nedidelis patarimas, - pridūrė Rebusas luktelėjęs, 
kol parlamentaras atkreips į jį dėmesį. - Bet kas atėjęs 
galėjo prisistatyti policijos pareigūnais. Prieš įsileisdamas 
į vidų nepamirškite paprašyti parodyti pažymėjimų. 

Kamas Gryvas linktelėjo: 

— Ak, taip, ketvirtoji valdžia. Dauguma jų niekšai, - jis 
pažvelgė į Rebusą. - Tarp mūsų šnekant. 

Rebusas nežymiai linktelėjo, o Linfordas nusišypsojo 
perdėm linksmai stengdamasis atrodyti lengvabūdiškas. 

- Vis dar negaliu... - Gryvo veidas sugriežtėjo. - Ti- 
kiuosi, kad policija kategoriškai imsis bylos. Jei išgirsiu, 

kad bando apkarpyti kampus... Man žinoma šiandieninė 
padėtis, sumažinti biudžetai ir panašiai. Matot, leiboristų 
vyriausybė. 

Kilo pavojus, kad peraugs į kalbą, todėl Rebusas įsi- 
terpė: 

- Ką gi, sere, čia stoviniuodami ne kažin ką nuveik- 
sim. 

-— Nesu tikras, ar man patinkat, - pareiškė Gryvas pri- 
simerkdamas. - Kuo jūs vardu? 

- Jo vardas - Beždžionė, - tarpdury pasigirdo bal- 
sas. Lorna Gryv rankose nešė du viskio stiklus. Padavusi 
vieną broliui, dzingtelėjo į jo taurę ir nugėrė gurkšnį iš 
savosios. - O šitas, - pasakė turėdama omenyje Linfor- 
dą, - Rylininkas. 

- Aš inspektorius Rebusas, - prisistatė Rebusas Kamui 
Gryvui. - O čia inspektorius Linfordas. 

Linfordas atsisuko nuo sienos. Jis apžiūrinėjo įrėmintą 
paveiksliuką, neįprastą tuo, kad jame buvo ranka rašytos 
eilės. 

— Mūsų motinai skirtas eilėraštis, - paaiškino Lorna 
Gryv. - Nuo Kristoferio Murėjaus Gryvo. Jis mums ne 
giminė, jei kartais spėliojate. 

- Hju Makdermidas*, - pasakė Rebusas, pamatęs be- 
reikšmę Linfordo veido miną, bet ši nepasikeitė. 

— Beždžionė turi košės makaulėj, - užburkavo Lorna. 
Tada pastebėjo medų. - Ach, štai kur jis. Mama manė, 
kad kažkur padėjo, - ji vėl atsigręžė į Rebusą. - Bež- 
džione, atskleisiu jums paslaptį, - ji stovėjo priešais. Jis 
įbedė žvilgsnį į lūpas, kurias jaunystėj bučiavo, burnoje 


* Hugh MacDiarmid - škotų poeto Christopherio Murray Grievo (1892 
1978) slapyvardis. 

jausdamas spaustuvės dažų ir pigaus popieriaus skonį. Ji 
kvepėjo geru viskiu, kvepalais, kuriais jis galėjo mėgau- 
tis. Jos balsas šiurkštus, bet žvilgsnis sustingęs. - Niekas 
nežino apie šį eilėraštį. Jis padovanojo jį mūsų motinai. 
Nėra jokios kopijos. 

- Lorna... - Kamas Gryvas uždėjo ranką seseriai ant 
sprando, bet ši išsisuko. - Nedovanotina nuodėmė čia 
stovint gurkšnoti ir nepavaišinti svečių, - jis nulydėjo 
juos į rytinį kambarį, kuris, kaip ir prieškambaris, buvo iš- 
muštas plokštėmis, bet tik keli nedideli paveikslai kabojo 
ant skersinio. Stovėjo dvi sofos ir du foteliai, televizorius 
ir stereoaparatūra. Kambarys buvo pilnas knygų, kurios 
rikiavosi ant grindų, grūdosi lentynose ir užpildė laisvus 
plotus ant palangės šalia gėlių vazonų. Kadangi naktinės 
užuolaidos užtrauktos, kambaryje degė šviesa. Sietynas 
pritaikytas trims lemputėms, bet degė tik viena. Rebusas 
nuo sofos kilstelėjo krūvelę gimtadienių atvirukų: kažkas 
nusprendė, kad šventė baigta. 

— Kaip jaučiasi ponia Gryv? - paklausė Linfordas. 

— Mama ilsisi, - atsiliepė Kamas Gryvas. 

— Norėjau pasakyti pono Gryvo... ee, jūsų brolio... 

- Jis turi omenyje Šoną, - pasakė Lorna ir klestelėjo 
į sofą. 

- Irgi ilsisi, - paaiškino Kamas Gryvas. Priėjęs prie mar- 
murinio židinio, mostelėjo į groteles, tapusias viskio butelių 
talpykla. - Ugnies židinyje nebekuriame, bet vis dar... 

- Įkaitina mūsų kraują, - pakėlusi akis į lubas sunkiai 
atsiduso sesuo. — Viešpatie, Kamai, senų senovėj nuval- 
kiotas sąmojis. 

Brolio skruostai vėl paraudo - šįsyk iš pykčio. Galbūt, 
kai atidarė duris, irgi buvo įpykęs. Be jokios abejonės, 
Lorna Gryv mokėjo siutinti vyrus. 

— Norėčiau Macallan viskio, - paprašė Rebusas. 

— Skvarbių akių vyras, - pagyrė Kamas Gryvas. - O 
jums, inspektoriau Linfordai? 

Linfordas nustebino Rebusą paprašydamas viskio 
Springbank. Iš nedidelio bufeto išėmęs taures Gryvas įpylė 
porą padorių dozių. 

— Nenorėdamas įžeisti nesiūlysiu praskiesti, - jis pa- 
davė gėrimus. - Nestovėkite, prašom sėstis. 

Rebusas įsitaisė viename krėsle, o Linfordas kitame. 
Kamas Gryvas atsisėdo ant sofos šalia sesers, kuri muistėsi 
dėl įsibrovimo. Akimirksnį visi tylomis gurkšnojo gėri- 
mus. Iš Kamo palto kišenės pasigirdo treliuojantis garsas. 
Išsiėmęs mobilųjį atsistojo ir nužingsniavo link durų. 

— Sveiki, taip, apgailestauju dėl to, bet, tikiuosi, su- 
prantate... - paskui save uždarė duris. 

— Ką gi, - pratarė Lorna Gryv, — ir už ką man tokia 
garbė? 

— Kokia garbė, ponia Kordover? — paklausė Linfor- 
das. 

Ji suprunkštė. 

— Aš manau, inspektoriau Linfordai, - iš lėto tarė Re- 
busas, - ji turi omenyje, už ką palikta viena dviejų vėplų 
draugijoje. Ar teisingai supratau, ponia Kordover? 

— Mano pavardė Gryv, Lorna Gryv, - akyse įtūžis, bet 
ne toks, kad nužudytų auką, greičiau priblokštų. Tačiau 
svarbiausia, kad ir vėl žiūrėjo į Rebusą. - Ar mes pažįs- 
tami? — paklausė ji. 

— Nemanau, - prisipažino jis. 

— Tiesiog taip į mane spoksot. 

— Ir kaipgi? 

— Kaip daugelis mano sutiktų fotografų. Kiaušingalviai 
su tuščiomis fotokameromis. 

Rebusas paslėpė šypseną už viskio stiklo: 

— Kažkada buvau didelis Obscura gerbėjas. 

Jos akys truputį išsiplėtė, o balsas sušvelnėjo: 

— Hju grupės? 

Rebusas linktelėjo: 

- Jūs buvot pavaizduota ant vieno jų albumo viršelio. 

— Dieve, tikrai. Atrodo, praėjo visa amžinybė. Kaip 
jis vadinosi?.. 

— Neblėstantis atgarsis. 

— O Dieve, jūsų tiesa. Tai jų paskutinis albumas, ar 
ne? Žinot, man niekad nepatiko jų muzika. 

— Tikrai? 

Jie pamažu įsitraukė į pokalbį. Linfordas atsidūrė 
Rebuso regėjimo lauko pakraštyje, o Rebusui sutelkus 
dėmesį į Lorną Gryv, jis visiškai išblukdavo, lyg būtų tik 
šviesos išdaiga. 

— Obscura, — prisiminė Lorna. - Hju sugalvojo pa- 
vadinimą. 

— Camera obscura" yra ant kalno netoli pilies? 

— Taip, bet nesu tikra, ar Hju kada nors yra ten bu- 
vęs. Pavadinimą pasirinko dėl kitos priežasties. Ar žinot 
Donaldą Kamelį? 

Rebusas nepratarė nė žodžio. 

- Jis buvo kino režisierius. Sukūrė filmą Pasirodymas. 

— Taip, žinoma. 

— Jis ten gimė. 

— Camera obscura bokšte? 

Linktelėjusi Lorna pasiuntė jam šiltą šypseną. 

Linfordas atsikrenkštė: 


Apžvalgos bokšte įrengtas tamsusis kambarys ir galerija. 

— Aš buvau tame bokšte, - pasakė jis. — Iš ten atsiveria 
nuostabus vaizdas. ' 

Akimirksnį stojo tyla. Tada Lorna Gryv vėl nusišyp- 
sojo Rebusui. 

— Beždžione, jis nenutuokia, ar ne? Neturi nė men- 
kiausio supratimo, apie ką mudu kalbamės. 

Rebusui pritariamai papurčius galvą, į kambarį įėjo 
Kamas. Nusivilkęs paltą, bet su švarku. Rebusas pamanė, 
kad čia visai nešilta. Šituose dideliuose senuose namuo- 
se įveda centrinį šildymą, bet neįdeda dvigubų langų. 
Aukštos lubos ir skersvėjai. Galbūt metas laikiną gėrimų 
spintelę imti naudoti pagal paskirtį. 

— Atsiprašau, — tarė Kamas. — Akivaizdu, kad Bleirą 
nuliūdino žinia. 

Lorna purkštelėjo ir vėl buvo kaip buvusi: 

— Tonis Bleiras - aš juo nepasitikiu nė per nago juo- 
dymą. - Ji pažvelgė į brolį. - Kertu lažybų, kad nėra apie 
tave net girdėjęs. Rodis būtų buvęs dvigubai geresnis 
parlamentaras nei tu kada nors būsi. Ir Gar, jam bent jau 
užteko drąsos atstovauti Škotijos parlamentui, kur manė 
galėsiąs nuveikti ką nors gera! 

Ji pakėlė balsą, o brolio skruostai ir vėl užkaito. 

— Lorna, - ištarė tyliai, - tu netekai galvos. 

— Nedrįsk šnekėti su manimi globėjo tonu! 

Parlamento narys pažvelgė į abu svečius, raminama 
šypsena bandydamas įtikinti, kad nėra ko nerimauti arba 
apie tai kalbėti viešai. 

— Lorna, aš tikrai manau... 

— Tai dėl tavęs šeimai visus tuos metus tenka srėbti 
mėšlą! - Lorna isteriškai šaukė. - Tėtis velnioniškai tavęs 
nekentė! 

— Pakaks! 

— O Rodis, vargšelis, norėjo būti toks kaip tu! Ir tai, 
kas nutiko Alasdirui... 

Kamas Gryvas užsimojo ketindamas skelti seseriai. Ši 
suklykusi atatupsta atšoko. Netikėtai tarpduryje, sunkiai 
remdamasi juoda lazda ir šiek tiek virpėdama, išdygo ji. 
Kita stovėjo prieškambaryje, ranka sugriebusi chalato 
iškirptę. 

— Tuojau pat liaukitės! - užriko Alicija Gryv, stipriai 
stuksendama lazda. 

Už jos stovinti balta kaip alebastras Šona Gryv primi- 
nė šmėklą, lyg kraujas būtų sustojęs tekėti jos venomis. 

— Nė nežinojau, kad čia yra restoranas, - apsidairė 
Siobhana. - Užuodžiu dažų kvapą. 

— Dar tik savaitė kaip atidarė, - sėsdamas priešais atsa- 
kė Derikas Linfordas. Jie buvo Čemberso gatvėje, Škotijos 
nacionalinio muziejaus bokšto viršuje įsikūrusiame res- 
torane. Lauke įrengta terasa, bet gruodžio vakarą niekam 
nekilo noras valgyti gryname ore. Sėdėdami prie lango 
galėjo grožėtis šerifo teismo pastatu ir pilimi. Spindėjo 
apšerkšniję stogai. - Girdėjau, kad neblogas, - pridūrė 
jis. - Tas pats savininkas kaip ir „Kerų“ restorano. 

— Nemažai žmonių, — Siobhana stebėjo pietaujan- 
čius. - Man matyta ana ten sėdinti moteris. Ar tik ne ji 
vienam laikraščiui rašo restoranų recenzijas? 

— Aš jų niekad neskaitau. 

Ji pažvelgė į jį: 

— Tai kaip sužinojai“ 

— Ką? 

— Apie šį restoraną. 

— A,- tarstelėjo tyrinėdamas meniu, - vienas vyrukas 
iš „Istorinės Škotijos“ užsiminė. 

Ji nusišypsojo iš „vyruko , tai jai priminė, kad Linfor- 
das jos bendraamžis, galbūt net metais ar dviem jaunesnis. 
Tik dėl tradicinio rengimosi stiliaus - tamsaus vilnonio 

kostiumo, baltų marškinių, mėlyno kaklaraiščio - atrodė 
vyresnis. Galbūt todėl jį taip vertino rūmų viršininkai. 
Kai pakvietė ją drauge papietauti, pirmiausia norėjo at- 
sisakyti. Neatrodo, kad jiems pavyko susidraugauti bota- 
nikos sode. Tuo pačiu spėliojo, ar negalėtų ko nors iš jo 
išmokti. Jos vadovė, vyr. inspektorė Gilė Templer, nelabai 
padėdavo - per daug užsiėmusi įrodinėjimais vyriškos 
lyties kolegoms, kad ne prastesnė už juos. Ji klydo. Tiesa 
ta, kad buvo kur kas geresnė už daugelį vyr. inspektorių, 
pas kuriuos teko dirbti Siobhanai. Bet, regis, Gilė Templer 
to nesuvokė. 

— Ar tik ne tas pats, kuris Kvinsberio rūmuose aptiko 
lavoną? 

— Taip, jis, - atsakė Linfordas. — Ar jau išsirinkai? 

Kai kurie vyrai tokį klausimą būtų uždavę su potekste, 
bandydami išpešti geidžiamą atsakymą. Bet Linfordas 
tikrino meniu lyg daiktinį įrodymą. 

— Nesu mėsos mėgėja, - atsakė ji. - Kokios naujienos 
apie Rodį Gryvą? 

Priėjus padavėjai jie užsisakė. Prieš paimdamas butelį 
baltojo vyno Linfordas pasitikslino, ar Siobhana ne prie 
vairo. 

— Atėjai pėstute? — paklausė jis. 

Ji papurtė galvą: 

— Atvažiavau taksi. 

- Jei būčiau žinojęs, būčiau užsukęs paimti. 

— Nieko tokio. Ketinai papasakoti apie Rodį Gryvą. 

— Ta jo sesutė, kad ją kur, - Linfordas papurtė galvą 
prisiminęs. 

— Lorna? Norėčiau su ja susitikti. 

— Tikra pabaisa. 

— Graži pabaisa, - Linfordas gūžtelėjo, lyg išvaizda 
jam nerūpėtų, — būtų gerai, jei sulaukusi jos metų bent 
perpus taip gerai atrodyčiau, — tęsė Siobhana. 

Jis žaidė su vyno taure. Galbūt pamanė, kad ji tikisi 
komplimento. Gal ir tikėjosi. 

— Regis, ji susiburkavo su tavo asmens sargybiniu, — 
pagaliau pratarė jis. 

— Su kuo? 

— Rebusu. Jis nenori, kad su tavimi susitikinėčiau. 

— Nemanau, kad... 

Linfordas staigiai loštelėjo kėdėje: 

— Ai, nesvarbu. Atsiprašau, kad užsiminiau. 

Siobhana jautėsi sutrikusi. Ji nesusigaudė, kokius sig- 
nalus skleidžia jos palydovas. Nuo raudonos glamžyto 
velveto suknelės nubraukusi nematomus trupinius, žiū- 
rėjo į juodomis pėdkelnėmis aptemptus kelius, ieškodama 
nubėgusių akių, kurių nesimatė. Nusivilkusi paltą liko 
apnuogintomis rankomis ir pečiais. Gal jį tai erzino? 

— Kas nors ne taip? - paklausė ji. 

Jis papurtė galvą, vengdamas pažvelgti į ją: 

— Tiesiog... dar neteko eiti į pasimatymą su bendra- 
darbe. 

- Į pasimatymą? 

- Na, supranti, kažkur valgyti drauge. Man teko pie- 
tauti su kolegomis oficialiai, bet niekad... - galų gale pa- 
žvelgė į ją, - dviese su kažkuo, tik mudu. Kaip dabar. 

Ji nusišypsojo. 

— Derikai, mes tik pietaujame ir nieko daugiau, - ji 
prikando lūpą, bet per vėlai. Ar tikrai ketino drauge tik 
pietauti? O gal jis tikėjosi kažko daugiau? 

Regis, jis truputį atsipalaidavo: 

— Namas irgi labai keistas, — pratarė, lyg visą laiką 
būtų galvojęs apie Gryvus. - Visur mėtosi paveikslai, laik- 
raščiai ir knygos. Velionio motina gyvena viena, turėtų 

— Ji dailininkė. 

— Buvo. Abejoju, ar vis dar tapo. 

— Jos paveikslai kainuoja didelius pinigus. Skaičiau 
laikraštyje. 

— Man pasirodė suvaikėjusi, bet ji ką tik neteko sū- 
naus. Ką aš žinau, - žvilgtelėjo į ją pasitikrindamas, kaip 
jam sekasi. Jos akys ragino tęsti. - Ir Kamas Gryvas ten 
buvo. 

— Girdėjau, kad jis vijoklis. 

Linfordas pažvelgė nustebęs: 

— Koks dar vijoklis? 

— Na, moterų vilioklis, nepatikimas. 

Ji rodė dantis, bet jis patikėjo jos žodžiais: 

— Nepatikimas? Hmm... - jis ir vėl susimąstė. - Vienas 
Dievas težino, apie ką jiedu kalbėjosi. 

— Kas? 

— Rebusas su Lorna Gryv. 

— Apie roko muziką, - pareiškė Siobhana atsišliedama, 
kad padavėja galėtų įpilti vyno. 

— Kurį laiką, taip, - Linfordas įdėmiai ją nužvelgė. - Iš 
kur žinai? 

- Ji ištekėjusi už muzikos prodiuserio, o Džonas irgi 
tuo domisi. Iš karto atrado bendrą kalbą. 

— Dabar matau, kodėl dirbi kriminaliste. 

Ji gūžtelėjo pečiais: 

— Jis turbūt vienintelis mano pažįstamas, kuris budė- 
damas klausosi Wishbone Ash. 

— Kas tie Wishbone Ash? 

— Būtent. 

Vėliau, kai baigė pirmąjį patiekalą, Siobhana vėl pasi- 
teiravo apie Rodį Gryvą: 

— Kalbame apie mirtį įtartinomis aplinkybėmis, tiesa? 

— Dar nedarė skrodimo, bet aišku kaip dieną. Jis ne- 
nusižudė ir nepanašu į nelaimingą atsitikimą. 

— Nužudyti politiką, - aiktelėjo Siobhana. 

— Ach, bet jis juk juo nebuvo? Tiesiog dirbo finansiniu 
analitiku, kuris balotiravosi į parlamentą. 

— Taip dar sunkiau suvokti, kodėl jį nužudė... 

Linfordas linktelėjo: 

— Gal koks pagiežingas klientas. Arba dėl nevykusios 
investicijos. 

- Taip pat žmonės, kuriuos nurungė iškeltas leiboristų 
kandidatu. 

— Pritariu - įvairios vidinės partijos kovos. 

— Be to, jo šeima. 

— Galbūt jiems keršijo, - Linfordas vis linkčiojo. 

— O gal tiesiog pasipainiojo netinkamoj vietoj netin- 
kamu laiku. 

— Nuėjo pasižvalgyti po parlamento statybvietę ir tapo 
nepavykusio apiplėšimo auka, - Linfordas išpūtė žan- 
dus. - Daugybė įvairiausių motyvų. 

— Į visus teks atsižvelgti. 

— Taip, - Linfordą, regis, ne itin džiugino perspektyva. — 
Laukia sunkus darbelis ir nė vieno paprasto atsakymo. 

Ištarė taip, lyg bandydamas save įtikinti, kad verta 
paprakaituoti. 

— Tarp mūsų šnekant, Džonu galima pasikliauti. 

Pasvarsčiusi iš lėto linktelėjo: 

- Jei jau ko imasi, tai nebepaleidžia. 

— Ir aš girdėjau, kad mėgėjas perlenkti lazdą, - išta- 
rė priekaištingu tonu. — Policijos viršininko padėjėjas 
nori, kad aš vadovaučiau šou. Kaip, manai, į tai sureaguos 
Džonas? 

— Nežinau. 

Jis dirbtinai nusijuokė: 

— Nesijaudink, aš jam nepasakosiu apie mūsų pokalbį. 

— Ne dėl to, - atsakė, nors iš dalies ir todėl. - Aš tikrai 
nežinau. 

Linfordas nusivylęs pažvelgė į ją: 

— Nesvarbu, - pasakė jis. 

Bet Siobhana žinojo, kad jam svarbu. 


Nikas Hjuzas vežiojo draugą Džerį miesto gatvėmis. Dže- 
ris vis klausinėjo, kur jie važiuoja. 

— Po paraliais, Džeri, tu kaip užsikirtusi plokštelė. 

— Tiesiog noriu žinoti. 

— O kas, jei pasakysiu, kad niekur? 

— Tą jau sakei. 

— Ar kur nors atvažiavom? - Džeris, regis, niekaip 
nesuprato. 

— Niekur, - atšovė Nikas, - nes važinėjamės be tikslo, 
kartais tai visai smagu. 

— Ą? 

— Ar neužsičiaupsi? 

Džeris Listeris spoksojo pro keleivio langą. Jie nuva- 
žiavo į pietinę miesto dalį iki aplinkkelio, kuriuo pasuko 
į Gailę ir po to grįžo atgal į Kvinsberio kelią. Bet užuot 
važiavęs į centrą, Nikas pasuko į Mjurhausą ir Piltoną. 
Jie pamatė prie stulpo besišlapinantį vaikiną, Džeris liepė 

žiūrėti: nuspaudęs mygtuką atidarė langą ir važiuojant pro 
šalį riktelėjo kraują stingdančiu balsu, o po to pratrūko 
kvatoti stebėdamas per užpakalinio vaizdo veidrodėlį. 
Girdėjosi, kaip vaikinas svaidosi keiksmais. 

— Visi jie čia - besitrainiojantys šunpalaikiai, Džeri, 
įspėjo Nikas, lyg Džeris pats nežinotų. 

Džeriui patiko Niko mašina - blizgantis juodas for- 
das Sierra Cosworth. Pravažiuojant būrelį vyrukų, Nikas 
spustelėjo signalą ir pamojavo lyg pažinotų. Šie nustebę 

— Dėl tokios mašinos, Džeri, tie vaikigaliai galėtų žmo- 
gų užmušti. Nejuokauju, nudėtų močiutę, kad nors kartą 
gautų pavairuoti. 

— Tada geriau, kad nesibaigtų benzinas. 

Nikas pažvelgė į jį: 

— Galim juos pavėžėti, drauguži, - skambant trankiai 
muzikai puikavosi savo drąsa ir mėlynu zomšiniu švar- 
ku. - Tu taip nemanai? — sulėtino greitį patraukdamas 
koją nuo greičio akceleratoriaus. - Galim grįžti ir... 

— Vairuok, gerai? 

Kelioms minutėms stojo tyla, Nikas glostė vairą suk- 
damas ratus aplink pakeliui pasitaikiusius žiedus. 

— Ar važiuojam į Grantoną* 

— Nori važiuoti? 

— O kas ten? - paklausė Džeris. 

— Nežinau. Pats pasiūlei, - klastingai žvilgtelėjo į 
draugą. - Nakties paukštytės, Džeri, ar ne taip? Nori iš- 
barškint dar vieną? - pamakalavo iškištu liežuviu. - Pats 
supranti, jos nelips į mašiną mums sėdint dviese. Per daug 
gudrios tos paukštytės. Nebent pasislėptum bagažinėj. 
Išsirinkęs vieną nusivežčiau į mašinų aikštelę... O ten jau 
mudu abu, Džeri. 


83 


Džeris Listeris apsilaižė lūpas: 

— Maniau, kad nuspręsta? 

— Kas nuspręsta? - Džerio balse pasigirdo nerimas. 

— Pats žinai. Mano prasta atmintis, drauguži, - Nikas 
Hjuzas paplekšnojo sau per kaktą. — Tai dėl gėrimo. Geriu, 
kad užsimirščiau ir, regis, veikia, - jo veidas persikreipė, 
kairė užlaužė pavarų perjungimo svirtį. —- Tik kad pa- 
mirštu ne tai, kas reikia. 

Džeris atsisuko į jį: 

— Išmesk ją iš galvos, Nikai. 

— Tau lengva sakyti, - jam kalbant matėsi dantys. Bur- 
nos krašteliuose baltos apnašos. - Žinai, ką ji man pasakė, 
drauguži? Ar Žinai? 

Džeris nenorėjo girdėti. Džeimso Bondo mašinoje 
buvo katapulto krėslas, Cosworth tegalėjo didžiuotis ati- 
daromu stogu. Džeris vis tiek apsidairė, lyg ieškodamas 
katapulto mygtuko. 

— Ji pasakė, kad šita mašina šūdina. Sakė, kad visi iš 
jos juokiasi. 

— Niekas nesijuokia. 

— Tie vaikigaliai pasitrankę valandą tokioj mašinoj 
imtų nuobodžiauti. Jiems tiek ir terūpi, bet tai šimtu pro- 
centu daugiau nei Ketei. 

Kai kurie vyrai nuliūsta, susigraudina, ima verkti. 
Džeris pats kartą ar du verkė - po kelių skardinių alaus 
žiūrėdamas Gyvūnėlių ligoninę, per Kalėdas, kai rody- 
davo Bembį arba Ozo šalies burtininką. Bet jis niekad 
nematė Niko verkiančio. Užtat Nikas visa tai paverčia 
pykčiu. Džeris žino, kad net ir šypsodamasis, kaip dabar, 
pyksta, galėtų prasprogti. Ne visi tai žino, bet Džeris 
žino. 

— Klausyk, Nikai, - pasiūlė jis, - sukam į centrą, va- 
"žiuojam Lodiano keliu arba per tiltus. 

— Gal tu ir teisus, - galiausiai pratarė Nikas, sustoda- 
mas prie šviesoforo. 

Šalimais sustojo motociklas, didindamas variklio ap- 
sisukimų skaičių. Variklis ne itin galingas, bet motocik- 
las juk nieko nesveria. Ant jo sėdėjo kokių septyniolikos 
metų vaikinukas. Akis įsmeigęs į juos, veidas paslėptas po 
motociklininko šalmu. Niko koja stipriai įsirėmė į sanka- 
bą ir greičio pedalą, bet šviesos persijungė ir motociklas 
paliko juos lyg sutraiškytą ežį. 

— Matei? — paklausė tyliai Nikas. - Tai Ketė pamojavo 
man ir mano šūdinai mašinai ate, ate. 

Grįžę į miestą sustojo užkąsti mėsainių su gruzdin- 
tomis bulvytėmis, valgė iš dėžutės stovėdami šalikelėje, 
atsirėmę į mašiną. Džerio švarkelis pigaus nailono. Nors ir 
užsisegęs užtrauktuką, vis tiek visas virpėjo. Nikas stovėjo 
atlapu švarku, regis, visai nejausdamas šalčio. Restoranė- 
lyje buvo vaikų, prie lango sėdėjo paauglės. Nikas joms 
nusišypsojo mėgindamas akimis užkabinti. Gurkšnoda- 
mos pieno kokteilius jos nekreipė į jį dėmesio. 

— Jos mano, kad viskas jų valioj, Džeri, - prašneko 
Nikas. — Štai kas juokingiausia. Mudu lauke šąlam uo- 
degas, bet mūsų pusėje jėga. Jų pasaulis tai pamiršo, bet 
mums tereikia dešimties sekundžių įtraukti jas į mūsų 
pasaulį. - Jis pasisuko į draugą. - Argi ne? 

- Jei taip sakai. 

— Ne, pats turi pasakyti. Tik tada tai taps tiesa. 

Nikas nusviedė mėsainio dėžutę ant šaligatvio. Dže- 
ris dar nebaigė valgyti, bet Nikas jau lipo į mašiną Ži- 
nodamas, kad Džeris nemėgsta kvapų mašinoje. Čia 

pat stovėjo šiukšliadėžė. Jis įmetė ten nebaigtą mėsainį. 
Vieną akimirką tai maistas, o kitą jau šiukšlės. Mašina 
pajudėjo jam sėdant į vidų. 

— Šįvakar neprigriebsim jokios, ar ne? - maistas, regis, 
numalšino Niką. 

— Ne, nemanau. 

Džeris atsipalaidavo mašinai iš lėto važiuojant Princų 
gatve, kuri pasikeitė miesto tarybai įvedus vienos kryp- 
ties eismą. Užvažiavo Lodiano keliu. Tada nusileido į 
Grasmarketą ir vėl pakilo Viktorijos gatve. Dideli pasta- 
tai stūksojo viršuje. Džeris neturėjo žalio supratimo, kas 
juose. Karaliaus Jurgio IV tiltas: jis atpažino senąjį šerifo 
teismą, dabar čia Aukščiausiasis teismas, priešais baras 
„Diakonas Brodis“. Prie šviesoforo pasuko į dešinę, jiems 
iš lėto važiuojant Aukštąja gatve padangos riedėjo tašytais 
grindinio akmenimis. Lauke spaudė šaltukas, vos vienas 
kitas praeivis. Bet Nikas spustelėjęs mygtuką nuleido ke- 
leivio pusės langą. Džeris ją pamatė: puspaltis, juodos 
pėdkelnės, trumpai kirpti tamsūs plaukai. Vidutinio ūgio, 
sportiško sudėjimo. Privažiavęs Nikas sulėtino greitį. 

— Šaltoka vaikštinėti, - šūktelėjo jis. Ji nekreipė dė- 
mesio, - jei pasiseks, prie Holiday Inn pagausi taksi. Visai 
čia pat. 

— Pati žinau, - atkirto ji. 

— Anglė? Atostogauji? 

— Aš čia gyvenu. 

— Tiesiog stengiuosi būti draugiškas. Mus visada kal- 
tina, kad nemandagūs anglams. 

— Atšok, gerai? 

Nikas staigiai pavažiavo į priekį ir sustojo, kad apsi- 
sukęs galėtų pamatyti jos veidą. Kaklas apvyniotas šaliku, 

smakras ir burna paslėpti. Ji ėjo pro šalį, lyg jų nė nebūtų, 
Nikas žvilgtelėjęs į Džerį linktelėjo: 

— Lesbė, Džeri, - garsiai pareiškė uždarydamas langą 
ir nuvažiuodamas. 


Siobhana nežinojo, kodėl eina pėsčiomis. Bet į Veiverlio 
stotį eidama pro galinį įėjimą ir taip sutrumpindama kelią 
žinojo, kodėl visa virpa. 

Lesbė. 

Tegul eina po velnių. Visi aliai vieno. Ji atmetė Deriko 
Linfordo pasiūlymą pavėžėti. Pasakė, kad nori pasivaikš- 
čioti, nelabai suvokė, kodėl taip atsakė. Jie gana draugiš- 
kai išsiskyrė. Jokio rankos paspaudimo ar pakštelėjimo į 
skruostą, taip nepriimta Edinburge, bent jau ne pirmąkart 
drauge pietaujant. Tiesiog nusišypsai pažadėdamas vėl 
kada susitikti: pažadas, kurio ji neketino tesėti. Keistai 
jautėsi leisdamasi liftu per muziejų. Darbininkai vis dar 
plušėjo net ir tokį vėlyvą metą. Kabeliai ir kopėčios, elek- 
trinio grąžto garsas. „Maniau, kad jau viskas čia veikia“, — 
pasakė Linfordas. „Taip ir yra, — atsakė ji, — tiesiog dar 
nebaigė, ir tiek.“ 

Perėjusi karaliaus Jurgio IV tiltą nusprendė leistis 
Aukštąja gatve. Bet ta mašina ir vyrai... Ji panoro dingti 
iš tos gatvės. Tamsoj skendintis ilgas laiptų takas, aplink 
šmėžuojantys šešėliai, iš vis dar veikiančių barų sklin- 
dantys šūksniai ir muzika. Tada Veiverlio stotis. Kirtusi 
ją vėl pakils į Princų gatvę, nusileis Broutono gatve, va- 
dinamuoju gėjų kaimeliu. 

Ten ji ir gyvena. Ten daug kas gyvena. 

Lesbė. 

Tegul eina po velnių. 

Mėgindama nusiraminti mintyse prisiminė vakarą. 
Derikas nervinosi, bet ir ji ne geresnė. Komandiruotė tirti 
lytinių nusikaltimų atgrasė nuo vyrų. Užpuolikų registras... 
Visi tie išbadėję veidai... Jų nusikaltimų smulkmenos. Ben- 
draudama su Sandra Karnedži dalinosi patirtimi ir išgy- 
venimais. Vienas pareigūnas, jau ketverius metus tiriantis 
lytinius nusikaltimus, įspėjo: „Veikia kaip šaltas dušas, 
sukelia pasibjaurėjimą.“ Trys valkatos užpuolė studentę, 
kita studentė užpulta pietinės miesto dalies brangiausioje 
gatvėje. Pro šalį iš lėto važiuojanti mašina, bandymas už- 
kalbinti ir geliantis žodelis - lyg ir nieko įtartina. Vis dėlto 
ji įsidėmės Džerio vardą ir blizgantį juodą fordą Sierra. 

Nuo pėsčiųjų tilto matėsi bėgiai ir aikštė. Virš jos pra- 
kiuręs stiklinis stoties stogas. Akies krašteliu tarsi paste- 
bėjo, kaip kažkas staigiai nukrito, bet pamanė, kad jai tik 
ne sniegą, o dideles stiklo šukes. Stoge bolavo skylė, o 
apačioje vienoje iš platformų kažkas šaukė. Keli taksistai 
iššokę iš mašinų skubėjo į įvykio vietą. 

Kažkas nušoko: štai kas įvyko. Tamsi dėmė ant plat- 
formos: lyg žiūrėtum į juodą duobę. Bet iš tiesų tai buvo 
ilgas paltas, kurį vilkėjo nušokęs žmogus. Siobhana lei- 
dosi laiptais į aikštę. Keleiviai laukė naktinio traukinio į 
Londoną. Viena moteris verkė. Taksistas nusivilkęs švarką 
uždengė viršutinę lavono dalį. Siobhana žengė į priekį. 
Kitas taksistas ištiesė ranką norėdamas ją suturėti: 

— Nereikia, širdele, - ištarė. Akimirksnį jai ausyse tarsi 
suskambo dainos žodžiai: „Nereikia, širdele, nereikia, nes 
meilė tave nuginkluos. Nereikia, širdele, nereikia, nes 
tavo darbas ją nužudys.“ 

— Aš policininkė, - atsakė ji, rodydama pažymėjimą. 

Tiek daug žmonių nušoko nuo Šiaurinio tilto, kad sa- 
mariečiai prie turėklų pritvirtino ženklą. Šiaurinis tiltas 
Edinburgo senamiestį sujungė su naujamiesčiu nusidriek- 
damas virš gilios daubos, kur įsikūrė Veiverlio stotis. Kol 
Siobhana ten nusigavo, neliko nė vieno žmogaus. Tolimi 
siluetai ir balsai: išgėrę traukė namo. Taksį ir mašinos. 
Jeigu kas ir matė, kaip jis nušoko, nesivargino sustoti. 
Siobhana pasilenkė per turėklus žiūrėdama žemyn į Vei- 
verlio stoties stogą. Tiesiai po ja žiojėjo skylė. Pro ją buvo 
galima įžiūrėti judėjimą platformoje. Ji iškvietė pareigū- 
nus, liepusi įspėti lavoninę. Šiandien jai ne darbo diena, 
todėl tegul uniformuoti pareigūnai, Rebusas juos vadino 
„vilnoniais kostiumais“, imasi atvejo. Iš mirusio vyriškio 
drabužių sprendė, kad jis valkata. Šiais laikais retai kas 
juos taip vadina. Tik kad joks kitas žodis neatėjo į galvą. 
Mintyse jau rašė ataskaitą. Besižvalgydama po tuščią ga- 
tvę suvokė, kad ir pati galėjo nueiti. Palikdama kitiems. 
Koja kažką užkliudė. Plastikinis pirkinių maišelis. Baks- 
telėjusi pajuto, kad viduje kažkas yra. Pasilenkusi pakėlė. 
Tai buvo didelis maišas, kuriame namo nešami sijonai 
arba suknelės. Brangios parduotuvės Jenners maišelis. 
Pėstute nuo čia iki prabangios universalinės parduotuvės 
vos kelios minutės. Kažin ar savižudis kada nors ten apsi- 
pirko. Spėjo, kad visas jo gyvenimas tilpo tame maišelyje, 
todėl pasiėmė su savimi atgal į Veiverlio stotį. 

Ji jau buvo susidūrusi su savižudybėmis. Žmonės, įjun- 
gę dujas, atsisėsdavo šalia ugnies. Mašinos su veikiančiais 
varikliais uždarytuose garažuose. Tablečių indeliai, besi- 
mėtantys šalia lovos, ir pamėlusios lūpos, apsinešusios bal- 
tomis putomis. Ne taip seniai nuo Solsberio uolų nušoko 

kriminalinės policijos pareigūnas. Edinburge pilna tokių 
vietelių - savižudžiams yra iš ko rinktis. 

— Galit eiti namo, - pasakė jai uniformuota policinin- 
kė. Ji linktelėjo. Pareigūnė nusišypsojo. — Tai ko laukiat? 

Geras klausimas. Lyg nujausdama, kad namuose jos 
niekas nelaukia. 

— Dirbat su inspektorium Rebusu? — pasiteiravo po- 
licininkė. 

Siobhana dėbtelėjo į ją: 

— Na ir kas? 

Moteris gūžtelėjo: 

— Atsiprašau, kad paklausiau, — ir apsisukusi nuėjo 
šalin. 

Tą platformos dalį, kur gulėjo kūnas, atitvėrė. Gydy- 
tojas patvirtino mirtį ir lavoninės automobilis rengėsi 
išvežti palaikus. Stoties darbuotojai ieškojo žarnos, no- 
rėdami paleisti stiprią čiurkšlę ant platformos. Kraujas ir 
smegenys nusiplaus ant bėgių. 

Sulaukę naktinio traukinio išvyko keleiviai, stotį ren- 
gėsi uždaryti nakčiai. Nė vieno taksi. Siobhana nužings- 
niavo prie užrakinamų palikto bagažo spintelių. Ten sto- 
vėjo stalas, ant kurio uniformuotas pareigūnas išiminėjo 
daiktus iš Jenners maišelio, atsargiai traukdamas vieną po 
kito lyg jie būtų užteršti. 

— Kas nors įdomaus? - paklausė Siobhana. 

— Tai, ką matot. 

Velionis neturėjo jokio asmens dokumento, kišenėse 
tik nosinė ir kelios monetos. Siobhana apžiūrinėjo ant 
stalo išdėliotus daiktus. Į polietileno maišelį nuo duonos 
sudėti būtiniausi prausimosi reikmenys. Keletas drabu- 
žių, senas laikraščio Readers Digest numeris. Nedidukas 

nešiojamas radijas, iš galo užklijuotas lipnia juosta. Per- 
lenktas ir suglamžytas šios dienos vakarinis laikraštis... 

„Dirbat su inspektorium Rebusu.“ Ką norėjo tuo pa- 
sakyti? Ar tai, kad ji supanašėjo su juo tapdama vieniše 
bastūne? Ar yra tik dvi farų rūšys: Džonas Rebusas ir 
Derikas Linfordas? Ar jai reikia pasirinkti? 

Į pergamentinį popierių suvyniotas sumuštinis, vai- 
kiško limonado buteliukas, iki pusės pripiltas vandens. 
Iš maišo ištraukus likusius drabužius, šis atrodė tuščias. 
Pareigūnas iškratė likučius, kuriuos velionis greičiausiai 
surado keliaudamas: keli vandens nugludinti akmenukai, 
pigus žiedas, batų raišteliai ir sagos. Nedidelė plona karto- 
ninė dėžutė, kurioje sprendžiant iš išblukusio paveikslėlio 
kažkada buvo radijas. Pakėlusi ją Siobhana papurtė, tada 
pradariusi iš jos iškratė nedidelę knygelę, iš pradžių pa- 
maniusi, kad tai pasas. 

— Tai einamosios sąskaitos knygelė, - pasakė pareigū- 
nas. - Namų statybos ir kreditavimo bendrovė. 

— Ten bus įrašyta pavardė, — tarė Siobhana. 

Pareigūnas atvertė knygelę: - Ponas K. Makijas. Gy- 
veno Grasmarkete. 

— Ar turtingas mūsų ponas Makijas? 

Pareigūnas pervertė kelis puslapius pakreipdamas 
knygelę, lyg jam būtų sunku įžiūrėti. 

— Nieko sau, - galiausiai pratarė. - Sąskaitoj keturi 
šimtai su viršum gabalų. 

— Keturi šimtai tūkstančių? Taigi gėrimais vaišins jis. 

Pareigūnas atsuko knygelę. Ištiesusi ranką paėmė. Jis 
nejuokavo. Nuo vienuoliktos platformos nugrandytas ir 
laistymo žarna nuplautas valkata turėjo keturis šimtus 
tūkstančių svarų sterlingų. 

Antradienis, Rebusas atvažiavo į Šv. Leonardo nuova- 
dą. Vyresnysis superintendentas Vatsonas norėjo su juo 
susitikti. Jam įėjus Derikas Linfordas jau sėdėjo rankoje 
laikydamas nepaliestą riebaluotos kavos puodelį. 

— Prašom vaišintis, - pasiūlė Vatsonas. 

- Jau turiu, sere, - Rebusas kilstelėjo vienkartinį kavos 
indelį. Jei nepamiršdavo, stengdavosi su savimi atsinešti 
pusę puodelio kavos. Kai kuriuose baruose virš prekys- 
talio gali pamatyti užrašą: „Neprašyk skolon ir neteks 
įsižeisti išgirdus neigiamą atsakymą.“ Rebusas ateidavo 
nešinas savo kavos puodeliu taip neleisdamas viršesniam 
pareigūnui įsižeisti. 

Jiems susėdus, vyresn. superintendentas tiesiai šviesiai 
pradėjo: 

— Ši byla domina visus: žurnalistus, visuomenę, vy- 
riausybę... 

— Tokia eilės tvarka, sere? - paklausė Rebusas. 

Vatsonas praleido pro ausis pastabą: 

— „todėl labiau nei įprastai jus kontroliuosiu, - jis 
pasisuko į Linfordą. - Džonas tegul būna buliumi por- 
celiano parduotuvėje, o tu, tikiuosi, imsiesi matadoro 


pareigų. 
Linfordas šyptelėjo: 

- Jei tik bulius sutinka, - jis pažvelgė į Rebusą, kuris 
nepratarė nė žodžio. 

— Korespondentai apsiputoję iš džiaugsmo. Parlamen- 
tas, rinkimai... nuobodūs. Ir štai pagaliau jie turi apie 
ką rašyti, — Vatsonas iškėlė nykštį ir smilių. - Net dvi 
istorijos. Gal yra koks ryšys? 

— Tarp Gryvo ir skeleto? — svarstė Linfordas, dirste- 
lėjęs į Rebusą, užsiėmusį kairės kelnių klešnės kloste. — 
Nemanyčiau, sere. Nebent Gryvą nužudė šmėkla. 

Vatsonas pagrasė pirštu: 

- Kaip tik tokių tauškalų vaikosi žurnalistai. Čia juo- 
kauti galima, bet ne lauke, aišku? 

— Taip, sere, - Linfordas atrodė tinkamai sugėdintas. 

— Taigi, ką turime? 

— Atlikome pirminę šeimos narių apklausą, - atsakė 
Rebusas. - Vėliau dar kartą apklausime. Kitas žingsnis - 
pasikalbėti su velionio rinkimų agente, paskui gal su vie- 
tine leiboristų partija. 

— Jokių žinomų priešų? 

— Našlė lyg ir nieko neįtaria, sere, - palinkęs į priekį 
paskubomis įsiterpė Linfordas nenorėdamas, kad Rebusas 
pasiglemžtų dėmesį, - vis dėlto žmonos ne visada viską 
žino. 

Vyresn. superintendentas linktelėjo. Jo veidas Rebusui 
pasirodė paraudęs labiau nei įprastai. Jau buvo pasirengęs 
puikiam „viso labo!“, o štai kokį darbelį užkrovė. 

— Draugai? Dalykinės pažintys? — paklausė Vatsonas. 

Linfordas linktelėjo prisiderindamas prie Vatsono 
ritmo: 

— Pasikalbėsime su visais. 

— O kas paaiškėjo iš skrodimo? 

— Nuo smūgio į kaukolės pagrindą iš karto išsiliejo 
kraujas. Atrodo, mirė ten, kur ir nugriuvo. Kiti du smūgiai 
suknežino kaukolę. 

— Ar tie du smūgiai suduoti jam jau mirus? 

Linfordas žvilgtelėjo į Rebusą pritarimo: 

— Patologas mano, kad taip, — pakluso Rebusas. — 
Smogta į pakaušį. Gryvas gana aukštas... 

— Šešios pėdos ir vienas colis, - įsiterpė Linfordas. 

— „taigi, kad taip suduotų, užpuolikas turėjo būti vel- 
niškai aukštas arba ant kažko užsilipęs. 

— Arba, kai smogė, Gryvas jau buvo parkritęs kniūbs- 
čias, - pasakė Vatsonas, nosine šluostydamasis kaktą. — 
Taip, visai galimas daiktas. Bet kaip, velniai griebtų, jis 
ten pateko? 

— Perlipo tvorą, - spėjo Linfordas, — arba kažkas su- 
veikė raktus. Vartus nakčiai užrakina spyna, kad ko nors 
nepavogtų. 

— Teritoriją saugo sargas, - pratęsė Rebusas. — Sako, 
kad visą naktį buvo ir budėjo, bet nieko nepastebėjo. 

— Ką manai“ 

— Turbūt snaudė kontoroj, kur šilta ir gera. Radijas, 
arbatinukas, žodžiu, visi patogumai. O gal buvo paspru- 
kęs namo. 

— Ar tikrino vasarnamį? - paklausė Vatsonas. 

— Jis mano, kad tikrino, - Linfordas pacitavo sargo 
žodžius: „Aš visada dėl viso pikto pašviečiu žibintu į vidų. 
Vadinasi, ir tąnakt šviečiau.“ 

Vyresn. superintendentas palinko į priekį alkūnėmis 
atsiremdamas į stalą: 

— Sere, reikia sutelkti dėmesį į motyvą. Ar tai atsitikti- 
nis užpuolimas? Užsigeidęs naktį pasižvalgyti po būsimą 

darbovietę galimas parlamentaras netyčia užsirovė ant 
kai ko, kas nusprendė mirtinai jį užtvatyti? - Linfordas 
reikšmingai papurtė galvą, vengdamas pažvelgti į Rebusą, 
kuris varstė jį žvilgsniu, nes vos prieš valandą pats jam 
tai pasakė. 

— Kodėl ir ne, - pasakė Vatsonas. - Tarkim, kažkas 
bandė pavogti įrankius. Gryvas sutrukdė, todėl jį ir už- 
mušė. 

— O užmušę, - įsiterpė Rebusas, — dėl viso pikto dar 
porą kartų smogė? 

Vatsonas suniurnėjo pritardamas jam. 

- Žmogžudystės įrankis? 

— Dar neaptiktas, sere, - atsakė Linfordas. - Aplinkui 
pilna statybviečių, kur galima būtų paslėpti. Pareigūnai 
ieško. 

— Rangovai atlieka inventorizaciją, - pridūrė Rebu- 
sas. - Gal ko pasiges. Jeigu jūsų spėjimas apie vagystę 
teisingas, galbūt po inventorizacijos kas nors paaiškės. 

— Ir dar, sere. Ant batų šviežiai nutrintos žymės, o 
vidinėje Gryvo klešnių pusėje purvo ir dulkių pėdsakai. 

Vatsonas nusišypsojo: 

— Dieve, laimink teismo ekspertizę. Ir ką tai reiškia? 

— Turbūt tikrai lipo per tvorą arba vartus. 

— Vis tiek nieko neatmeskite ir viską patikrinkite. 
Apklauskite visus, kas turėjo raktus. Visus aliai vieno, 
aiškų? 

— Kuo puikiausiai, sere, - atsakė Linfordas. 

Rebusas tik linktelėjo, nors į jį niekas nekreipė dė- 
mesio. 

— O mūsų draugužis Skelis? - paklausė inspektorius. 

— Sere, juo užsiima kiti du komisijos nariai, — atsakė 
Rebusas. 

Vėl suniurnėjęs Vatsonas pažvelgė į Linfordą: 

— Neskani kava, Derikai? 

Linfordo žvilgsnis nukrypo į kavos puodelio pa- 
viršių: 

— Ne, ką jūs, sere. Tik nemėgstu karštos. 

— Vis dar karšta? 

Linfordas pridėjo puodelį prie lūpų ir dviem maukais 
ištuštino: 

— Labai skani, sere. Ačiū. 

Rebusui akimirksniu dingo visos abejonės: Linfordas 
toli žengs. 

Susirinkimui pasibaigus, Rebusas pasakė Linfordui, 
kad jį pasivys, ir vėl pasibeldė į Vatsono duris. 

— Maniau, baigėm? — Fermeris buvo užsiėmęs doku- 
mentais. 

— Mane palikot nuošaly, - pasakė Rebusas, - ir man 
tai nepatinka. 

— Tuomet daryk ką nors. 

— Pavyzdžiui? 

Fermeris pakėlė akis: 

— Derikas atsakingas. Susitaikyk su faktu, - patylėjęs 
pridūrė, - arba paprašyk, kad pervestų. 

— Nenorėčiau praleisti jūsų išėjimo į pensiją, sere. 

Fermeris padėjo plunksnakotį: 

— Tai tikriausiai paskutinė byla, kurios imuosi, ir nie- 
kas kitas su geresne charakteristika man neatėjo į galvą. 
— Ar sakote, kad nenorite man jos patikėti, sere? 

— Tu visada galvoji, kad geriausiai išmanai, Džonai. 
Štai kur bėda. 

— Viskas, ką išmano Linfordas, tai rašomasis stalas 
Feteso būstinėje ir kieno šikną laižyti. 

— Policijos viršininko padėjėjas sako ką kitą, — Fer- 
meris atsilošė kėdėje. - Truputį pavyduliauji, Džonai? Už 
tave jaunesnis sparčiai kopia karjeros laiptais?.. 

— Ach, taip, visada svajojau apie paaukštinimą, - Re- 
busas apsisuko ketindamas išeiti. 

— Nors šįsyk, Džonai, žaisk komandoje. Arba taip, 
arba šoninė linija... 

Viršininkui tariant šiuos žodžius Rebusas uždarė du- 
ris. Koridoriaus gale prie ausies pridėjęs mobilųjį laukė 
Linfordas. 

— Taip, sere, mes ten ketinome važiuoti, - klausyda- 
mas kilstelėjo ranką Rebusui, kad šis minutėlę luktelėtų. 
Rebusas nekreipdamas dėmesio šovė pro šalį ir ėmė leistis 
laiptais. Po kelių akimirksnių jį pasivijo Linfordo balsas: 

— Sere, manau, kad neprieštaraus, o jei ne... 


Rebusas leido sargui eiti, bet vyriškis nepajudėjo, akys 
nervingai klydinėjo nuo Rebuso į Linfordą. 

— Juk sakiau, kad galit eiti. 

— Kur? - galų gale paklausė sargas virpančiu balsu. — 
Čia mano darbo vieta. 

Tas tiesa, visi trys sėdėjo prie vartų esančiame parla- 
mento statybvietės sargo namelyje. Ant stalo gulėjo storas 
registracijos žurnalas, į kurį buvo įnikęs Linfordas. Ten 
surašytos pavardės visų, kurie nuo darbų pradžios apsi- 
lankė statybvietėje. Linfordas išsitraukė užrašų knygutę, 
bet nepasižymėjo nė vienos pavardės. 

— Maniau, kad norit eiti namo, - pasakė Rebusas sar- 
gui. - Argi jums nereikia numigti? 

— Taip, žinoma, - sumurmėjo vyriškis, tikriausiai pa- 
manęs, kad jo dienos tame darbe suskaičiuotos. Nekokia 

reklama apsaugos firmai, kurios saugomoj teritorijoj ap- 
tiktas lavonas. Sargo darbas menkai apmokamas, o darbo 
valandos labiausiai traukia vienišius ir nieko kita nesu- 
gebančius. Rebusas pasakė vyrui, kad patikrins jo praei- 
tį - tokiam darbe pasitaiko nemažai buvusių kalinių. Vy- 
ras prisipažino, kad kurį laiką sėdėjo Vindzoro viešbuty, 
turėdamas galvoje kalėjimą. Bet prisiekinėjo, kad niekas 
neprašė raktų kopijos. Jis nieko negynė. 

-— Keliaukit, - pasakė Rebusas. Sargas išėjo. Rebusas 
garsiai atsipūtė ir pamankštino stuburą. - Kas nors įdo- 
maus? 

— Kelios „įtartinos“ pavardės, - pranešė Linfordas 
apsukdamas registracijos žurnalą, kad matytųsi Rebusui. 
Jų pačių pavardės šalia: Elenos Vailės, Granto Hudo, Bo- 
bio Hogano ir Džo Dikio - Kvinsberio rūmus aplankiusi 
grupė. - O kaip dėl Škotijos sekretoriaus ar Katalonijos 
prezidento? 

Rebusas išsišnypštė nosį. Kambaryje stovėjo nedidelis 
elektrinis radiatorius, bet šiluma be vargo išėjo pro durų 
ir lango plyšius. 

— Ką manai apie mūsų sargą? 

Linfordas užvertė žurnalą: 

— Jei mano dvimetis sūnėnas paprašytų vartų raktų, 
tuoj pat ir įteiktų iš baimės, kad jam neįkąstų į kulkšnį. 

Rebusas priėjo prie lango. Šis buvo apaugęs purvo 
sluoksniu. Lauke virė darbas: vieni kažką griovė, kiti statė. 
Panašiai vykdomas ir tyrimas: kartais sugriauni alibi ar 
pasakojimą ir lipdai bylą iš surinktos informacijos lyg iš 
plytų statytum dažniausiai niūrų pastatą. 

— Bet ar taip buvo? - paklausė jis. 

— Nežinau. Pažiūrėsim, ką atkapstysim patikrinę jo 
praeitį. 

— Tik veltui gaišim laiką. Nemanau, kad jis ką nors 
žino. 

— Ą? 

— Greičiausiai jo čia nebuvo. Prisimink, kaip miglotai 
išvedžiojo apie tos nakties orą? Net tiksliai neprisimena, 
pro kur ėjo budėdamas. 

— Tas tipas ne pats protingiausias, Džonai. Vis tiek 
reikia patikrinti. 

— Nes tokia darbo tvarka? 

Linfordas linktelėjo. Lauke girdėjosi neaišku iš kur 
sklindantis monotoniškas triukšmas. 

— Ar seniai tęsiasi? —- paklausė Rebusas. 

— Kas? 

— Tas triukšmas, cemento maišyklės ar kažko kito. 

— Nežinau. 

Pasibeldęs į duris įėjo statybvietės vadybininkas ran- 
koje laikydamas geltoną šalmą. Apsivilkęs geltoną vaš- 
kuotą striukę, iš po kurios matėsi rudos rumbuoto pliso 
kelnės. Žygio batai aplipę purvu. 

— Tik keli paskutiniai klausimai, - pranešė Linfordas 
mostelėjęs vyrui sėstis. 

— Atlikau darbo įrankių inventorizaciją, - pasakė va- 
dybininkas išlankstydamas popieriaus lapą. - Žinoma, bet 
kokiame darbe pasitaiko, kad daiktai ima ir pradingsta. 

Rebusas žvilgtelėjo į Linfordą: 

— Pasikalbėk tu. Man reikia gryno oro. 

Išėjęs į šaltuką giliai įkvėpė ir iškvėpė, tada apieškojęs 
kišenes susirado cigaretes. Ten viduje jam jau ėmė važiuoti 

stogas. Viešpatie, kaip gerai būtų ko nors išgerti. Už vartų 
stovintis autofurgonas statybininkams pardavinėjo mė- 
sainius ir arbatą. 

— Dvigubą viskio, - paprašė Rebusas moters. 

— Ar įpilti vandens? 

Jis nusišypsojo: 

— Tik arbatos, ačiū. Su pienu ir be cukraus. 

— Tuoj, mielasis, - besidarbuodama vis trynė rankas. 

— Šaltoka čia prekiauti. 

— Velnioniškai, — pripažino ji. - Man pačiai ne pro 
šalį šlakelis ko nors stipresnio. 

— Nuo kelių dirbat? 

— Endis atidaro aštuntą, ruošia pusryčius ir kita. Pa- 
prastai pakeičiu jį antrą, kad suspėtų nusipirkti prekių. 

Rebusas žvilgtelėjo į laikrodį: 

— Dar tik vienuolika. 

— Gal dar ko nors? Ką tik iškepiau kelis mėsainius. 

— Gerai, bet tik vieną, - jis paplekšnojo sau per pilvą. 

— Jums ne pro šalį atsipenėti, - pasakė mirktelėdama. 

Rebusas paėmė arbatą, po to mėsainį. Ant atbrailos 
buvo sudėti padažų indeliai. Ant mėsainio užvarvino šiek 
tiek rudo padažo. 

— Endis sirguliuoja, — tarė ji, — taigi kol kas tenka 
suktis vienai. 

— Kas nors rimta? - Rebusas atsikando burną degi- 
nančios mėsos su keptais svogūnais. 

— Gripas, o gal šiaip peršalo. Jūs, vyrai, tokie hipo- 
chondrikai. 

— Tokiu oru visiems pasitaiko. 

— Aš tai nesergu. 

— Moterys nudrėbtos iš tvirtesnio molio. 

Ji nusijuokė pakeldama akis į dangų. 

— Kelintą užsidarot? —- paklausė Rebusas. 

Ji vėl sukrizeno: 

— Merginat? 

Rebusas gūžtelėjo pečiais: 

— Vėliau gal dar užsinorėsiu, - kilstelėjo mėsainį. 

— Būsiu iki penkių. Bet mėsainius greit išperka, užsu- 
kit per priešpiečius. 

— Surizikuosiu, - savo ruožtu mirktelėjęs atsakė Re- 
busas. 

Ir nužingsniavo atgal pro vartus. Eidamas gurkšnojo 
arbatą. Darbininkams ėmus nuo stogo gerve leisti dar 
vieną šiferio krovinį į konteinerį apačioj prisiminė, kad 
be šalmo. Sarginėje mėtėsi keletas, bet neturėjo jokio noro 
ten grįžti. Todėl pasuko į Kvinsberio rūmus. Laiptai į rūsį 
neapšviesti. Iš koridoriaus galo ataidėjo balsai. Senojoje 
virtuvėje judėjo šešėliai. Jam įžengus į patalpą Elena Vailė 
žvilgtelėjo į jį ir linktelėjo pasisveikindama. Ji klausėsi 
pagyvenusios moteriškės pasakojimo. Buvo parūpinę jai 
kėdę atsisėsti. Tokiose paprastai sėdi direktoriai, sėdy- 
nė ir atlošas aptraukti stora drobe. Moteriškei dažnai ir 
energingai sujudant, kėdė vis sugirgždėdavo. Prie sienos 
stovintis Grantas Hudas žymėjosi pastabas. Jis laikėsi ato- 
kiau, kad neblaškytų moters dėmesio. 

— Kiek pamenu, buvo apkalta medžiu, - porino mo- 
teriškė spigiu valdingu tonu. 

— Ar šitokiu? - paklausė Vailė, parodžiusi lentelių dalį, 
vis dar pritvirtintą prie sienos netoli durų. 

— Manyčiau, kad taip, - pastebėjusi Rebusą nusišyp- 
sojo. 

— Čia inspektorius Rebusas, - pristatė Vailė. 

— Labas rytas, inspektoriau. Aš esu Marsija Temp- 
lvait. 

Rebusas žengtelėjęs į priekį spustelėjo jai ranką. 

— Panelė Templvait aštuntajame dešimtmetyje dirbo 
Sveikatos apsaugos valdyboje, - paaiškino Vailė. 

— Ir daugelį metų prieš tai, - pridūrė panelė Temp- 
Ivait. 

— Ji prisimena čia vykusius remonto darbus, - tęsė 
Vailė. 

— Labai didelius remonto darbus, - pataisė ją panelė 
Templvait. - Visas rūsys buvo nusiaubtas. Nauja šildymo 
sistema, keitė grindis, tiesė vamzdžius... Tikra velniava, 
sakau jums. Viską reikėjo išnešti į viršų, o kur dėti, neži- 
nojom. Tęsėsi savaičių savaites. 

— Medines dalis irgi pašalino? —- paklausė Rebusas. 

— Ką tik sakiau... 

— Seržantė Vailė, - priminė jai Vailė. 

— Ką tik sakiau seržantei Vailei, jei būtų aptikę židi- 
nius, aišku, kad būtų apie juos pranešę. 

— Jūs nieko apie juos nežinojote? 

— Tik kai seržantė Vailė papasakojo. 

— Bet remonto darbai, - pastebėjo Grantas Hudas, — 
aiškiai sutampa su skeleto amžiumi. 

— Juk nemanote, kad užmūrijo vieną iš darbininkų? — 
paklausė panelė Templvait. 

— Manau, kad būtų pasigedę, - atsakė Rebusas žinoda- 
mas, kad statybininkams teks užduoti tą patį klausimą. — 
O kas buvo rangovai? 

Panelė Templvait skėstelėjo rankomis: 

— Rangovai, subrangovai... Kas juos supaisys? 

Vailė pažvelgė į Rebusą: 

— Panelė Templvait mano, kad kažkur turėtų būti do- 
kumentai. 

— O taip, neabejotinai, —- apsidairė po patalpą, - o 
dabar negyvas ir Rodis Gryvas. Šią vietą visada lydėjo 
nelaimės. Lydėjo ir lydės, - ji palingavo galva, rimtu su- 
pratingu veidu pritardama užtikrintiems savo žodžiams, 
lyg tiesa jos vis tiek nepaguostų. 


Prie užkandžių furgono Rebusas nupirko visiems arba- 
tos. 

— Sąžinė graužia? — paklausė Vailė paimdama arbatos 
indelį. 

Atvažiavo patrulinė mašina parvežti panelės Temp- 
lvait namo. Grantas Hudas įsodino ją į mašinos galą ir 
pamojavo nuvažiuojančiai. 

— O kodėl turėtų? - paklausė Rebusas. 

— Girdėjau, kad tai jūs parašėt mūsų pavardes prie 
šitos bylos. 

— Kas sakė? 

Ji patraukė pečiais: 

— Sklinda kalbos. 

— Tada turėtum padėkoti, - pasakė Rebusas. - Tokia 
svarbi byla pakylės karjeros laiptais. 

— Ne tokia svarbi kaip Rodžio Gryvo, - ji įdėmiai 

— Nagi klok, - pasakė jis. Bet ji papurtė galvą. Rebusas 
padavė polistirolio indelį Grantui Hudui, - išlydėjai kaip 
senais gerais laikais. 

— Grantui patinka brandžios moteriškės, - traukė per 
dantį Vailė. 

— Atšok, Elena. 

— Jis su draugužiais lankosi „motušių vakarėliuose“ 
Prieplaukoj. 

Rebusas žvilgtelėjo į raustantį Hudą: 

— Ar tikrai, Grantai? 

Hudas tik žvilgtelėjo į Vailę ir toliau gurkšnojo ar- 
batą. 

Rebusui pasirodė, kad jiedu neblogai sutaria, nesivar- 
žydami kalbasi apie savo asmeninį gyvenimą ir pasišaipo 
vienas iš kito. 

— Taigi, - tarė, - grįžkime prie reikalų... 

Rebusas pasitraukė į šalį nuo furgono, kur eilėje rikia- 
vosi darbininkai, priešpiečiams norėdami nusipirkti traš- 
kučių ar šokoladukų, ir nužiūrinėjo Eleną Vailę. Nors ji ir 
Hudas buvo su statybiniais šalmais, bet šie jiems netiko. 
Darbininkai eilėje matė, kad jie tik lankytojai. 

— Ką pavyko išsiaiškinti? 

— Skelį nugabeno į kažin kokią specialistų laborato- 
riją pietuose, — pasakė Vailė. - Jie mano galėsią pasakyti 
tikslesnę mirties datą. Kol kas apsistojome ties 1979-1981 
metais. 

— Taip pat žinome, kad rūsyje 1979 metais vyko re- 
montas, — pridūrė Hudas. - Sakyčiau, kad tai geriausia, 
ką turime. 

— Kuo remiantis? - paklausė Rebusas. 

— Ogi tuo, kad norint apačioje paslėpti lavoną, reika- 
lingos priemonės ir palanki proga. Į rūsį taip paprastai 
nepateksi. Kam šautų į galvą ten užkišti lavoną, jei neži- 
notų apie židinius? Jie žinojo, kad židinius vėl užmūrys, 
tikriausiai manė, kad jis ten ir liks dar kokį porą šimtų 
metų. 

Vailė pritariančiai linkčiojo: 

— Tikrai susiję su remontu. 

— Taigi reikia išsiaiškinti, kokios bendrovės įsivėlę ir 
kas ten tuo metu dirbo, - du jaunesni pareigūnai susižval- 
gė. - Žinau, teks paprakaituoti. Bendrovės galėjo žlugti. 
Galbūt jos ne taip rūpestingai kaip panelės Templvait 
saugo senus dokumentus. Bet tai viskas, ką turime. 

— Personalo dokumentai bus tikras košmaras, - tarė 
Vailė. - Statybų versle žmonės priimami vienam darbui, 
po to atleidžiami. Statybininkai linkę keisti darbus, daž- 
niausiai neužsibūna vienoje vietoje. 

Rebusas linktelėjo: 

— Daugeliu atvejų teks pasikliauti žmonių geranoriš- 
kumu. 

— Kaip tai, sere? - paklausė Hudas. 

— Ogi turėsit būti malonūs ir mandagūs. Štai kodėl 
pasirinkau judu. Tokie kaip Bobis Hoganas ar Džo Dikis 
veržtųsi į vidų reikalaudami atsakymų. Jei taip elgsitės, 
asmuo, su kuriuo kalbatės, nejučiom taps užmaršus. Kaip 
į Vailę. 

Pro vartus už jos nugaros pamatė, kaip iš sargo name- 
lio išėjęs statybvietės vadybininkas ant galvos maunasi 
šalmą. Linfordas pasirodė rankoje laikydamas šalmą ir 
apsidairė ieškodamas Rebuso. Pamatęs išėjo pro vartus. 

— Trūksta įrankių? - paklausė Rebusas. 

— Keleto, - Linfordas kinktelėjo galva į kitą kelio 
pusę. - Ar yra žinių iš paiešką atliekančių grupių? - dvi 
uniformuotų policininkų grupės tikrino teritoriją, ieško- 
damos žmogžudystės įrankio. 

— Nežinau, - atsakė Rebusas, - nemačiau jų. 

Linfordas pažvelgė į jį: 

— Bet turi laiko gurkšnoti arbatą? 

— Tiesiog pamaloninau jaunesniuosius pareigūnus. 

— Manai, kad tai laiko gaišimas? 

— Taip. 

— Nieko prieš, jei paklausiu kodėl? - jis susidėjo ran- 
kas ant krūtinės. 

— Nes viskas atbulai, - atsakė Rebusas. - Argi svarbu, 
kaip jis pakliuvo į statybvietę ir su kuo jį nužudė? Mums 
reikia aiškintis kas ir kodėl. Tu kaip tas įstaigos direk- 
torius jaudiniesi dėl sąvaržėlių, kai ant darbuotojų stalų 
didžiausios šusnys dokumentų. 

Linfordas žvilgtelėjo į laikrodį: 

— Dar kiek ankstoka griauti reputaciją, - žinodamas, 
kad jų klausosi, bandė nuleisti juokais. 

— Gali kiek tinkamas klausinėti vadybininką, - tęsė 
Rebusas, — bet net jei atkapstysi, kad trūksta plaktuko, ar 
pasistūmėsi į priekį? Tenka pripažinti, kad tie, kas nužudė 
Rodį Gryvą, žinojo, ką daro. Užklupti vagiant šiferį, gal ir 
būtų užtvoję, bet greičiausiai tiesiog pasprukę. Ir, aišku, 
nebūtų smogę po to, kai jis parkrito. Jis pažinojo žudiką 
ir neatsitiktinai čia atsidūrė. Tai susiję su jo darbu arba 
pavarde. Štai į ką turime sutelkti dėmesį, - jis nutilo su- 
prasdamas, kad darbininkų eilė stebi spektaklį. 

— Pamokslo pabaiga, - tarstelėjo Elena Vailė šypso- 
damasi į puodelį. 


106 


10 


Rodžio Gryvo rinkimų agentė buvo vardu Džozefina 
Banks. Sėdėdama Šv. Leonardo nuovados apklausos kam- 
baryje paaiškino, kad Gryvą pažinojo penkerius metus. 

— Nuo pat pradžių abudu gana aktyviai reiškėmės nau- 
jųjų leiboristų partijoje. Man teko agituoti ir už Džoną 
Smitą, - akimirksnį jos akys atrodė išsiblaškiusios. — Jo 
vis dar nepastebi. 

Priešais ją sėdinčio Rebuso pirštai tyrinėjo pigų tu- 
šinuką. 

— Kada paskutinį kartą matėte poną Gryvą? 

— Tą dieną, kai mirė. Mes susitikome po pietų. Iki 
rinkimų beliko penki mėnesiai, taigi reikėjo daug ką nu- 
veikti. 

Jos ūgis penkios su puse pėdos, didžioji svorio dalis 
susikaupusi ant pilvo ir klubų. Veidas mažas ir apvalus, 
su ryškėjančiu pagurkliu. Vešlūs juodi plaukai sušukuoti 
aukštyn ir ties sprandu surišti į uodegą. Pusapvaliai aki- 
niai su dėmėtais dalmatino rėmeliais. 

— O jums nekilo noras kandidatuoti? - paklausė Re- 
busas. 

— Kur? Į Škotijos parlamentą? - ji nusišypsojo iš pa- 
siūlymo. — Gal kitą kartą. 

— Turite tokių ketinimų? 

- Žinoma. 

— Kodėl talkinot Rodžiui Gryvui, o ne kuriam kitam 
kandidatui? 

Juodu tušu ir šešėliais padažytos žalios akys. Jai pa- 
žvelgus, atrodė lyg kibirkščiuotų. 

— Aš jį mėgau, - atsakė, - ir pasitikėjau. Sakykim, kad 
jis turėjo idealų, skirtingai nei brolis. 

— Kamas? 

— Taip. 

— Nesutariate? 

— Nėra dėl ko. 

— O Kamas su Rodžiu? 

— Ak, progai pasitaikius ginčydavosi politiniais klau- 
simais, bet retai. Susitikdavo tik per šeimynines šventes, 
o tada Alicija su Lorna juos nuramindavo. 

— O pono Gryvo Žmona? 

— Kuri? 

— Rodžio. 

— Taip, bet kuri? Žinote, kad turėjo dvi. 

Rebusas akimirkai pasimetė. 

— Pirmoji santuoka truko neilgai, — paaiškino Džo- 
zefina Banks užsidėdama koją ant kojos. - Paaugliška 
meilė. 

Rebusas apsuko tušinuką ketindamas pasižymėti ir 
atsivertė užrašų knygelę: 

— Kuo ji vardu? 

— Bilė. Mergautinė pavardė Kolins. Bet gal vėl ište- 
kėjo. 

— Ar gyvena kur nors netoliese? 

— Girdėjau, kad mokytojauja Faife. 

— Ar esat kada susitikusios? 

— Oi ne, kai susipažinau su Rodžiu, jau buvo išsisky- 
rę, - pažvelgė į jį. - Žinote, kad jie turi sūnų? 

Nė vienas šeimos narys neužsiminė apie jį. Rebusas 
papurtė galvą. Banks nusivylusi pažvelgė į jį: 

— Jo vardas Piteris. Prisistato Gryfo pavarde. Negir- 
dėta? 

Rebusas paskubomis žymėjosi: 

— O turėtų? 

Ji gūžtelėjo: 

- Jis priklauso popgrupei „Robinzonai Kruzai“. 

— Neteko girdėti. 

— Gal jaunesni kolegos žinos. 

— Oi! — susiraukė Rebusas priversdamas ją nusišyp- 
soti. 

— Tačiau Piteris yra lyg ir už šeimos ribų. 

— Dėl savo veiklos? 

— One, ne dėl to. Manau, močiutė džiaugiasi žvaigžde 
šeimoje. 

— Tai kodėl? 

— Na, jis apsigyveno Glazge, - ji nutilo. - Jūs juk kal- 
bėjotės su šeima? - jis linktelėjo. - Tik maniau, kad Hju 
minėjo jį. 

— Tiesą sakant, su ponu Kordoveriu dar nebuvau su- 
sitikęs. Jis grupės prodiuseris? 

— Vadybininkas. Ai ai! Ar turėsiu jums viską iškloti? 
Hju dirba su jaunom grupėm: Vain shadows, Change d de- 
cay... Ji nusišypsojo matydama, kad jos jam nežinomos. 

— Pasiteirausiu jaunesnių kolegų, - pasakė prajuo- 
kindamas ją. 

Nuėjęs į valgyklą paėmė kavos. Nuo mėsainio sustojo 
skrandis, todėl stabtelėjęs prie savo rašomojo nurijo porą 

tablečių, mažinančių skrandžio rūgštingumą. Kažkada 
bet kuriuo dienos metu galėjo valgyti ką panorėjęs. Bet, 
regis, jo viduriai anksti išėjo į pensiją. Pakėlęs ragelį pa- 
skambino Lornai Gryv galvodamas, kad kol kas Džoze- 
fina Banks neužsiminė apie Šoną Gryv. Nuviliojo jį į šalį, 
užvesdama kalbą apie pirmąją ponią Gryv, Bilę Kolins. 
Kordoverių rezidencijoje niekas nekėlė. Paėmęs kavą nu- 
nešė į apklausos kambarį. 

— Prašom, panele Banks. 

— Dėkui, - atrodė, lyg per tą laiką, kol buvo išėjęs, ji 
nė nekrustelėjo. 

— Vis savęs klausinėju, - tarė ji, - kada ateis mano eilė. 
Juk visas šitas pokalbis tėra aplinkkelis, ar ne? 

— Nelabai suprantu, —- Rebusas, iš kišenės išsitraukęs 
užrašų knygelę ir tušinuką, padėjo ant rašomojo stalo. 

— Arne laikas pasikalbėti apie Rodį ir mane? - paklau- 
sė palinkdama link jo. - Ir mūsų slaptą romaną. 

Dešine siekdamas tušinuko Rebusas neprieštaravo. 


— Politikoje taip jau yra, - patylėjusi pridūrė, — turbūt 
kaip bet kurioje profesijoje. Du artimai dirbantys žmo- 
nės... - gurkštelėjo kavos, - politikai tikri paskalų maišai. 
Manau todėl, kad trūksta pasitikėjimo savimi. Juk taip 
paprasta šmeižti kitus. 

— Taigi tarp jūsų nebuvo romano? 

Pažvelgusi į jį šyptelėjo: 

— O kaip jums atrodo? - nežymiai linktelėjo galva 
atsiprašydama. — Norėjau pasakyti, kad tai tik gandas ir 
nieko daugiau. Jūs nežinojote? 

Jis papurtė galvą. 

— Visos tos apklausos... Maniau, kad kas nors... — ji 
išsitiesė. — Ką gi, gal aš susidariau klaidingą nuomonę 
apie juos. 

— Iš tikrųjų tai jūs pirmoji, su kuria kalbamės. 

— Bet jūs juk kalbėjotės su klanu? 

— Turite omeny pono Gryvo šeimą? 

— Taip. 

— Jie žino? 

— Šona. Greičiausiai prasitarė ir kitiems. 

— Ar ponas Gryvas jai pasakė? 

Ji vėl nusišypsojo: 

— O kam? Juk tai netiesa. Jeigu kas nors darbe paskleis- 
tų melagingą gandą apie jus, argi praneštumėt žmonai? 

— O kaip sužinojo ponia Gryv? 

— Kaip visada. Iš seno draugo anonimo. 

— Laiškas? 

— Taip. 

— Tik vienas? 

— Teks jos pačios paklausti, — ji padėjo plastikinį indelį 
ant stalo. - Labai norit rūkyti, ar ne? —- Rebusas pasižiū- 
rėjo į ją. Ji linktelėjo į tušinuką, kurį laikė pridėjęs prie 
burnos, - jūs visą laiką juo žaidžiate, - pasakė. - Geriau 
liaukitės. 

— Kodėl gi, panele Banks? 

— Ogi todėl, kad pati mirštu, kaip noriu rūkyti. 


Šv. Leonardo nuovadoj leidžiama rūkyti galinėje mašinų 
aikštelėje. Kadangi ten draudžiama eiti pašaliniams, jis 
su Džozefina Banks stovėjo lauke ant šaligatvio priešais 
nuovadą, abudu mindžiukavo besimėgaudami įpročiu. 

Baigdamas cigaretę, turbūt tam, kad atitolintų aki- 
mirką, kai teks išmesti nuorūką, Rebusas pasiteiravo, ar 
ji neįtaria, kas galėjo parašyti laišką. 

— Nežinau. 

— Greičiausiai asmuo, kuris pažįsta jus ir Rodį Gry- 
vą, - pastebėjo Rebusas. 

— O, taip. Spėju, kad kas nors iš partijos. Koks įžeistas 
nevykėlis. Atrankos procesas kandidatams kartais būna 
gana skausmingas. 

— Kodėl? 

— Senieji leiboristai prieš naujuosius. Vėl atgyja senos 
nuoskaudos. 

— Kas buvo pono Gryvo konkurentai? 

— Kiti trys kandidatai: Gvenas Molisonas, Arčis Juras 
ir Sara Boun. 

— Ar kova vyko sąžiningai? 

Jai iš burnos kartu su dūmais ėjo šalto oro garas: 

— Manyčiau, kad taip. Jokių nešvarių triukų. 

Tačiau jos tonas privertė Rebusą suklusti: 

— Bet? 

— Rodžiui laimėjus balsavimą buvo juntamas tam 
tikras priešiškumas. Labiausiai iš Juro. Turbūt skaitėte 
laikraščius. 

— Jei apie tai rašė sporto skiltyje. 

Ji pažvelgė į jį: 

— Juk ketinate balsuoti? 

Jis gūžtelėjo pečiais žiūrėdamas į nuorūką. 

— O kodėl taip nusiminė Arčis Juras? 

— Daugelį metų Arčis priklauso leiboristų partijai. Jis 
tiki decentralizacija. 1979 metais agitavo pusę Edinburgo. 
O Rodis ėmė ir iš po nosies nukniaukė prigimtinę jo teisę. 
Sakykite, ar balsavote 1979 metais? 

1979 metai, kovo 1d. - neįvykęs referendumas dėl 
decentralizacijos. 

— Nepamenu, - sumelavo Rebusas. 

— Nebalsavote? - stebėjo, kaip jis gūžtelėjo. - Ir ko- 
dėl gi? 

— Ne tik aš. 

— Tiesiog smalsu. Buvo žvarbi diena, galbūt sniegas 
atbaidė. 

— Šaipotės, panele Banks? 

Ji spragtelėjo nuorūką ant kelio: 

— Ką jūs, inspektoriau. 


1979 m. 

Jis prisiminė Roną, savo buvusią žmoną su jos „Bal- 
suok UŽ“ lipdukų ritinėliu. Rasdavo prilipdytų ant savo 
švarkų, priekinio mašinos stiklo, net ant gertuvės, kurią 
kartais pasiimdavo į darbą. Žiema pasitaikė pragariška: 
tamsi ir šalta, visur kilo daug streikų. Laikraščiai vadino 
„Apmaudo žiema, ir jis tam pritarė. Dukrai Semei tada 
buvo ketveri. Bardamiesi su Rona stengdavosi nekelti bal- 
so, kad neprižadintų. Jis dirbo dieną naktį. O Rona vis 
labiau įsitraukė į politiką, agitacinę Škotijos nacionalistų 
partijos kampaniją. Jai decentralizacija reiškė žingsnį ne- 
priklausomybės link. Džimui Kalaganui ir leiboristų vy- 
riausybei tai reiškė... na, Rebusas tiksliai nežinojo. Duoklę 
nacionalistams ar visai tautai? Ar tikrai tai būtų sutvirtinę 
Anglijos ir Škotijos uniją? 

Jie ginčydavosi dėl politikos prie virtuvės stalo, kol 
Rebusui įgrisdavo iki gyvo kaulo. Išsitiesęs ant sofos at- 
šaudavo Ronai, kad jam nusispjaut. Atsistojusi priešais 
televizorių užstodavo vaizdą ir įsijautusi žerdavo nenu- 
ginčijamus argumentus. 

„Mane jau vemt verčia, — atsakydavo jai pabaigus, ji 
imdavo trankyti jį pagalve, kol abiems kvatojant jis par- 
versdavo ją ant kilimo. 

Galbūt todėl, kad jam tai pasidarė kaip atoveiksmis. Bet 
jo priešiškumas vis stiprėjo. Vieną vakarą sugrįžo įsisegęs 
ženklelį su užrašu „Škotija sako NE“. Susėdę prie virtuvės 
stalo valgė vakarienę. Rona atrodė pavargusi: darbas, vaiko 
priežiūra ir agitacinė veikla. Ji nieko nesakė dėl ženklelio, 
net kai išsegęs iš palto persegė į marškinius. Tik bejausmiu 
žvilgsniu pažvelgė į jį ir visą vakarą nepratarė nė žodžio. 
Lovoje jam atsuko nugarą. 

„Maniau nori, kad imčiau domėtis politika, - pajuoka- 
vo jis. Ji tylėjo. - Aš rimtai, - pasakė jis. - Kaip kad sakei, 
permąsčiau ginčytinus klausimus ir nusprendžiau balsuoti 
prieš.“ — „Elkis kaip išmanai“, - atsakė šaltai. - „Taip ir pada- 
rysiu, — pasakė jis žiūrėdamas į susikūprinusią jos figūrą. 

Bet tą dieną, kovo pirmąją, jis pasielgė blogiau nei bal- 
suodamas prieš. Jis iš viso nebalsavo. Galėjo suversti kaltę 
darbui, orui ir begalei kitų dalykų. Bet iš tikrųjų norėjo 
įskaudinti Roną. Suvokė tai žiūrėdamas į kabineto laikro- 
dį, kurio rodyklės artėjo prie referendumo pabaigos. Likus 
keletai minučių, puolė prie mašinos, bet tarė sau, kad jau 
per vėlu. Per vėlu. 

Važiuodamas namo jautėsi siaubingai. Jos nebuvo - 
kažkur stebėjo, kaip tuštinamos rinkimų urnos arba su 
bendraminčiais baro gale laukė balsavimo rezultatų. 

Auklė paliko jį vieną. Jis užmetė akį pas Semę, kuri 
kietai miegojo viena ranka apkabinusi savo mylimiausią 
meškiuką Mikę Pūkuotuką. Vėlai vakare sugrįžo Rona. 
Truputį išgėrusi, kaip ir jis: keturios skardinės Tartan spe- 
cial priešais televizorių, kurio garsą buvo nutildęs, nes 

klausėsi muzikos. Jau žiojosi sakyti, kad balsavo prieš, 
bet žinojo, kad ji permatys kiaurai. Todėl tik pasiteiravo, 
kaip jaučiasi. „Priblokšta, - atsakė stovėdama koridoriuje, 
tarsi nenorėdama užeiti į kambarį. — Bet, - tarė nusisuk- 
dama, - vis geriau.“ 

1979 metų kovo pirmoji. Prie referendumo buvo pri- 
dėtas punktas, kad už decentralizaciją turi balsuoti ketu- 
riasdešimt procentų rinkėjų. Sklido gandas, kad leiboristų 
vyriausybė Londone norėjo sukliudyti Škotijos vidaus sa- 
vivaldai. Jie baiminosi, kad netekus škotų parlamentarų 
Vestminsteryje, konservatoriams atiteks ilgalaikė daugu- 
ma Bendruomenių rūmuose. Keturiasdešimt procentų 
turėjo balsuoti „už“. 

Nė nepriartėjo. Trisdešimt trys procentai pasakė „taip“, 
trisdešimt vienas - „ne“. Pasirodo, kiek mažiau nei šešiasde- 
šimt keturi procentai. Kaip parašė vienas laikraštis, rezulta- 
tas - „padalinta tauta“. Škotijos nacionalistų partija atsisakė 
paremti Kalagano vyriausybę (jis juos išvadino „už Kalėdas 
balsuojančiais kalakutais“), teko sušaukti rinkimus ir į val- 
džią sugrįžo konservatoriai su Margaret Tečer priešakyje. 

„Tavo Škotijos nacionalistų partijos kaltė“, — pareiškė 
Rebusas Ronai. - Na, ir kur ta tavo decentralizacija?“ 

Atsakydama ji tik abejingai gūžtelėjo. Pagalvių kovos 
ant grindų seniai pamirštos. Jis atsidavė darbui pasinerda- 
mas į kitų žmonių gyvenimus, problemas ir nelaimes. 

Nuo tada nė karto nebalsavo. 


Išėjus Džozefinai Banks, jis sugrįžo į Žmogžudysčių sky- 
rių. Seržantas Oho Silversas kalbėjo telefonu. Tą patį darė 
ir iš kito skyriaus į talką pakviesti keli konstebliai. Vyr. 
inspektorė Gilė Templer šnekučiavosi su Fermeriu. Pro 

šalį ėjusi policininkė jam įteikė pluoštą telefono žinučių, 
tiek daug, kad net buvo susegtos segtuku. Dėbtelėjęs į 
jas Fermeris toliau klausėsi Templer. Jis buvo nusimetęs 
švarką, baltų marškinių rankovės atraitotos. Žmonės zujo 
aplink Rebusą, barškėjo kompiuterių klaviatūros, kažkas 
atsiliepinėjo į be paliovos skambančius telefonus. Ant 
jo rašomojo padėtos iššifruotos apklausos stenogramų 
kopijos, pirminė klano narių apklausa. Labiausiai iš visų 
nepasisekė Kamui Gryvui, atsidūrusiam po inkvizitorišku 
Bobio Hogano ir Džo Dikio žvilgsniu. 

Kamas Gryvas: Gal žinote, kiek tai užtruks? 

Hoganas: Atsiprašau, sere. Nenorėjome sudaryti jums 

nepatogumų. 
Gryvas: Nužudytas mano brolis! | 
Hoganas: Todėl, sere, su jumis ir kalbamės. 


(Neištvėręs Rebusas šyptelėjo: Bobis Hoganas taip ištar- 
davo „sere“, kad nuskambėdavo lyg įžeidimas.) 


Dikis: Pone Gryvai, šeštadienį grįžote į Londoną? 
Gryvas:  Pirmai progai pasitaikius. 
Dikis: Nesutariate su šeima? 


Gryvas: Ne jūsų reikalas. 

Hoganas: (Dikiui) Rašyk, kad ponas Gryvas atsisakė 
duoti parodymus. 

Gryvas: Dėl Dievo meilės! 

Hoganas: Sere, netarkite Viešpaties vardo be reikalo. 


(Šįsyk Rebusas garsiai nusikvatojo. Be įprastos trejybės — 
vestuvių, laidotuvių ir krikštynų — abejojo, ar Bobis Ho- 
ganas kada yra matęs bažnyčios vidų.) 

Gryvas: Klausykit, paskubėkime, gerai? 

Dikis: Visiškai jums pritariu, sere. 

Gryvas: Šeštadienio naktį grįžau į Londoną. Mano 
žmona gali patvirtinti. Sekmadienį pralei- 
dome drauge su ja, išskyrus susitikimą su 
savo agentu aptarti rinkimų reikalų. Keletas 
draugų pietavo kartu su mumis. Pirmadie- 
nio rytą važiuojant į Bendruomenių rūmus 
man paskambino į mobilųjį ir pranešė, kad 
Rodis negyvas. 

Hoganas: Ir kaip jūs jautėtės, sere? 


Ir taip be galo. Hoganas ir Dikas lyg kempinės siurbė 
kovingai nusiteikusio Gryvo priešiškumą, atsimušinėdami 
klausimais ir komentarais, išduodančiais jų požiūrį į jį. 

Po visko Hoganas neoficialiai pareiškė: „Tą šiknių per- 
žegnočiau tik tada, jei turėtų iltis.“ 

Lorną Gryv ir jos sutuoktinį atskirai apklausė draugiš- 
kesnė inspektoriaus Bilo Praido ir seržanto Rojaus Frei- 
zerio pora. Sekmadienį nė vienas nematė Rodžio. Lorna 
buvo išvykusi aplankyti draugų Šiaurės Bervike, o Hju 
Kordoveris triūsė namuose įrengtoje studijoje su garso in- 
žinieriumi ir įvairiais grupės nariais, galinčiais paliudyti. 

Sekmadienio vakarą Rodžio Gryvo niekas nematė, kai 
tariamai išėjo išgerti su draugais. Regis, niekas iš draugų 
nebuvo su juo susitikę. Potekstė: Rodis mėgavosi slaptu 
gyvenimu, kažkuo už santuokos ribų. O tai, savaime su- 
prantama, tik apsunkins tyrimą. 

Kartais stenkis nesistengęs, bet kai kurioms paslap- 
tims lemta likti neatskleistoms. 

Namų statybos ir kreditavimo bendrovė buvo Jurgio gat- 
vėje. Siobhanai Klark pirmą kartą atvykus į Edinburgą, 
Jurgio gatvė priminė vėjuotą pribloškiančios architektū- 
ros ir apmirusio verslo getą. Įstaigoms skirtos patalpos 
pustuštės, o ant pastatų lyg gairelės iškabinti skelbimai 
„IŠNUOMOJA“. Dabar gatvė keitėsi, šalia brangių par- 
duotuvių nusidriekė virtinė barų, restoranų, įsikūrusių 
buvusiose bankų patalpose. 

Tikras stebuklas, kad esant tokioms sąlygoms K. Ma- 
kijo namų statybos ir kreditavimo bendrovė tebeveikė. 
Klark sėdėjo direktoriaus kabinete, jam ieškant reikiamų 
dokumentų. Ponas Robertsonas, apkūnus žmogelis didele 
blizgančia galva, spinduliuojančia šypsena ir pusapvaliais 
akiniais, priminė Dikenso laikų valdininką. Klark sten- 
gėsi negalvoti, kaip būtų atrodęs to meto drabužiais, bet 
jai nesisekė. Pamanęs, kad šypsosi iš draugiškumo arba 
dalykiškam jo būdui, atsisėdo už modernaus rašomojo 
stalo šiuolaikiškai įrengtame kabinete rankose laikydamas 
ploną rusvą aplanką. 

— „K“ reiškia „Kristoferis“, - pasakė jis. 

- Paslaptis atskleista, - tarė Klark atsiversdama užrašų 
knygelę. Ponas Robertsonas džiugiai nusišypsojo. 

— Sąskaita atidaryta 1980 metų kovą. O jei tiksliau, 
penkioliktą dieną, šeštadienį. Deja, tada dar nebuvau 
direktoriumi. 

— O kas buvo? 

- Mano pirmtakas, Džordžas Samuelsas. Prieš perkelia- 
mas į aukštesnes pareigas net nedirbau šiame skyriuje. 

Klark pervertė Kristoferio Makijo einamosios sąskai- 
tos knygelę: 

— Pradinis likutis 430,000 svarų sterlingų? 

Robertsonas patikrino skaičių: 

— Tikrai taip. Po to kartkartėmis išimdavo nedideles 
sumas ir kasmetinės palūkanos. 

- Jūs pažinojote poną Makiją? 

— Ne, nepažinojau. Leidau sau paklausinėti persona- 
lą, - pirštais perbėgo skaičių stulpelius. - Sakote, buvo 
valkata? 

- Iš drabužių spėjam, kad benamis. 

- Ką gi, namų kainos plėšikiškos, bet vis dėlto... 

— Su keturiais šimtais tūkstančių galėjo ką nors su- 
sirasti? 

- Su tokiais pinigais būtų radęs bet ką, - patylėjęs 
pridūrė. - Štai dar įrašytas adresas Grasmarkete. 

- Vėliau ten užvažiuosiu, sere, - Robertsonas linkte- 
lėjo išsiblaškęs. 

- Viena mūsų tarnautoja, ponia Briks, regis, aptar- 
naudavo jį, kai ateidavo išsiimti pinigų. 

— Norėčiau su ja šnektelėti. 

Jis vėl linktelėjo: 

— Taip ir maniau. Ji laukia jūsų. 

Klark žvilgtelėjo į savo užrašus: 

— Kol buvo jūsų klientas, jo adresas nesikeitė? 

Robertsonas įdėmiai peržvelgė dokumentus. 

— Regis, kad ne, - galiausiai pratarė. 

— Sere, ar nepasirodė keista, kad vienoje sąskaitoje 
laiko tokią pinigų sumą? 

- Retkarčiais parašydavome ponui Makijui, siūlydami 
aptarti kitokius variantus. Reikalas tas, kad negalime būti 
per daug įkyrūs. 

— Nes klientas gali įsižeisti? 

Ponas Robertsonas linktelėjo: 

— Matote, čia pasiturinčių Žmonių rajonas. Ponas Ma- 
kijas ne vienintelis turėjęs tiek pinigų. 

- Keista, sere, kad jais nesinaudojo. 

- Tuomet galima manyti... 

— Neradome jokio testamento, jei tai turite galvoje. 

- Ir jokių giminaičių? 

- Pone Robertsonai, kol nepasakėte, nežinojau net 
jo vardo, - Klark užvertė užrašų knygelę. - Jei galima, 
norėčiau pasikalbėti su ponia Briks. 


Valerija Briks buvo pusamžė moteriškė, matyt, neseniai 
pasidariusi šukuoseną. Taip spėjo Klark, nes ponia Briks 
vis pridėdavo ranką prie plaukų, tarsi negalėdama patikėti 
jų forma ir purumu. 

- Patį pirmą kartą čia atėjęs jis kalbėjosi su manimi, - 
prieš ponią Briks padėjo puodelį arbatos. Ji nedrąsiai žvilg- 
telėjo į jį: arbata viršininko kabinete, kaip ir jos šukuosena, 
buvo naujas ir sunkus išbandymas. - Pasakė, kad norėtų 
atidaryti sąskaitą ir paklausė, su kuo jam kalbėtis. Taigi 
padaviau formą ir jis išėjo. Sugrįžo užpildęs ir paklausė, ar 
galėtų atidaręs sąskaitą iš karto į ją įnęšti grynųjų pinigų. 
Pamaniau, kad suklydo prirašęs per daug nulių. 

- Pinigus turėjo su savimi? 

Ponia Briks linktelėjo, akys išsiplėtė prisiminus: 

— Man juos parodė, buvo sudėti į prašmatnų laga- 
minėlį. 

- Lagaminėlį? 

— Tokį dailų ir blizgantį. 

Siobhana paskubomis pasižymėjo. Tada paklausė: 

- Ir ką jūs darėte? 

— Ką gi, man teko pakviesti direktorių. Pati suprantate, 
tiek grynųjų pinigų... - ji suvirpėjo nuo minties. 

— Ar poną Samuelsą? | 

— Taip, direktorių. Malonus vyriškis, senasis Džordžas. 

— Vis dar palaikot ryšį? 

- O, taip. 

— Kas tada? 

— Na, Džordžas... tai yra, ponas Samuelsas nusivedė 
poną Makiją į kabinetą. Senąjį kabinetą, - ji linktelėjo 
į patalpą, kur jos sėdėjo. - Anksčiau buvo prie įėjimo. 
Nežinau, kodėl perkėlė. O ponui Makijui vėl pasirodžius, 
mes įsigijome naują klientą. Atėjęs visada palaukdavo, 
kol aš jį aptarnausiu, - iš lėto papurtė galvą. - Kaip gaila, 
kad taip nusirito. 

— Nusirito? 

- Suprantat, apsileido. Turiu galvoje, kad tą dieną, 
kai atidarė sąskaitą... na, nebuvo išsipustęs, bet atrodė 
padoriai. Kostiumas kaip pridera. Galbūt plaukus būtų 
reikėję išplauti ir pakirpti... - ji vėl patapšnojo savo šu- 
kuoseną, - ...bet malonių manierų ir panašiai. 

— Kada ėmė ristis žemyn? 

- Beveik iš karto po to. Užsiminiau apie tai ponui 
Samuelsui. 

- Ir ką jis sakė? 

Nusišypsojo prisiminusi ir persakė jo atsakymą: 

— „Valerija, mieloji, ekscentriškų turtuolių tikriausiai 
daugiau nei normalių.“ Manau, jo tiesa. Pamenu jį dar kai 
ką sakius: „Pinigai - atsakomybė, su kuria ne kiekvienas 
moka susidoroti.“ 

- Žinojo, ką sako. 

- Galbūt, brangioji, bet aš atsakiau, kad mielai surizi- 
kuočiau, jei jam kada kiltų noras ištuštinti seifą. 

Abi draugiškai nusijuokė, tada Klark paklausė ponios 
Briks, kur galėtų rasti poną Samuelsą. 

- O, tai paprasta. Jis azartiškas žaidėjas rutuliais. Jam 
tai šventa. 

- Tokiu oru? 

- Argi liaujatės ėjusi į bažnyčią, jei lauke sninga? 

Taikliai pastebėta, ir Klark mielai pasidavė mainais 
į adresą. 


Praėjusi boulingo pievelę stumtelėjo laisvalaikio klubo 
duris. Anksčiau nesilankė Blekhole, todėl gatvių labi- 
rintas paklaidino, dukart išvedęs atgal į judrų Kvinsferio 
kelią. Tarsi iš ketvirtojo dešimtmečio nužengęs miesto 
rajonas, vadinamas bungalų, vienaukščių namų su ve- 
randomis, šalimi. Atrodė nutolęs nuo Broutono gatvės 
lyg nebe Edinburgas. Vos kelios parduotuvėlės, vienas 
kitas praeivis. Apleista boulingo pievelė, žolė pavirtusi 
pilka koše. Už jos vieno aukšto klubas, suręstas iš rudų 
lentų, kokių trisdešimties metų senumo lūšna nė nemė- 
gino slėpti savo amžiaus. Įžengusią vidun užliejo karšto 
oro srovė nuo prie lubų pritvirtinto šildytuvo. Priešais 
baras, už jo pagyvenusi moteriškė niūniuodama kažkokią 
melodiją valė dulkes nuo alkoholinių gėrimų butelių. 

- Kur boulingas? - garsiai paklausė Klark. 

— Už anų durų, mergele, - mostelėjo neišsimušdama 
iš ritmo. 

Stumtelėjusi dvigubas duris, Klark atsidūrė ilgoje siau- 
roje patalpoje. Dvylikos pėdų pločio ir kokių penkiasde- 
šimties pėdų ilgio žalios gelumbės kilimas užėmė beveik 
visą erdvę. Pakraštyje pastatytos kelios kėdės, bet žiūrovų 
nesimatė, tik ketvertas žaidėjų, kurie kaip įmanydami 
rūsčiau nužvelgė įsibrovėlę, bet pastebėję jos lytį ir jauną 
amžių, atsileido ir pasitempė. 

- Kertu lažybų, kad taviškė, - pasakė vienas kumšte- 
lėjęs kaimyną. 

- Eik švilpt. 

- Džimis mėgsta mėsingesnes, - pridūrė trečiasis Žai- 
dėjas. 

- Ir daugiau mylių įveikusias, - pasakė ketvirtasis. 

Visi nusijuokė savimi pasitikinčių ir nepakaltinamų 
senių juoku. 

- Argi neatiduotum kairės rankos, kad vėl būtum 
keturiasdešimt metų jaunesnis? - tai pasakęs pasilenkė 
paimti rutulio. Baltas kamuoliukas buvo kitam kilimo 
gale tarp dviejų rutulių. 

- Atsiprašau, kad sutrukdysiu žaidimą, - prašneko 
Klark, nusprendusi eiti tiesiai prie reikalo. - Aš esu kon- 
steblė Klark, - ji parodė pažymėjimą. - Ieškau Džordžo 
Samuelso. 

- Sakiau, Dodai, kad jie su tavim susisieks. 

- Tai buvo tik laiko klausimas. 

- Aš esu Džordžas Samuelsas, - į priekį žengė aukštas 
lieknas vyriškis, apsivilkęs liemenę trikampiu kaklu ir 
pasirišęs bordo spalvos kaklaraištį. 

Tvirtai spustelėjo jai ranką, delnas šiltas ir sausas. Tan- 
kūs sniego baltumo plaukai priminė vataliną. 

- Pone Samuelsai, aš iš Šv. Leonardo policijos nuova- 
dos. Ar galėtume pasikalbėti? 

- Taip ir maniau, kad ateisit, - jo akys buvo žydros 
lyg jūra vasarą. - Tai dėl Kristoferio Makijo? - pamatęs 
nuostabą jos veide nusišypsojo pamalonintas, kad vis dar 
turi šiokią tokią galią šiame pasaulyje. 

Jie atsisėdo viename baro kampe. Kitame sėdėjo pagy- 
venusi pora: vyras snūduriavo, o moteriškė mezgė. Priešais 
vyrą stovėjo pusė pintos alaus, o priešais draugę - šeris. 

Džordžas Samuelsas užsisakė viskio, padvigubinęs 
kiekį vandeniu. Jis užregistravo Klark, kad ši galėtų gerti 
kaip jo viešnia, bet ji norėjo tik kavos. Po pirmo gurkšnio 
pasigailėjo, kad užsisakė. Už prekystalio stovinti milži- 
niška tirpios kavos skardinė turėjo kelti įtarimą. Ir dar 
labiau jį sustiprinti bufetininkei šaukšteliu pradėjus skal- 
dyti kavą. 

- Iš kur žinojote? - paklausė Siobhana. 

Samuelsas ranka perbraukė kaktą. 

- Visą laiką įtariau, kad kažkas su tuo... su juo ne 
taip. Turint tiek pinigų į namų statybos ir kreditavimo 
bendrovę tiesiog taip neinama. - Jis pakėlė žvilgsnį nuo 
gėrimo. - Ar ne tiesa? 

- Neatsisakyčiau pamėginti, - atsakė ji. 

Jis nusišypsojo. 

- Jūs kalbėjotės su Vale Briks. Ji irgi panašiai sakydavo. 
Mes mėgdavom pajuokauti šita tema. 

- Jeigu manėte, kad čia kažkas įtartina, kodėl paėmėte 
pinigus? 

Jis skėstelėjo rankomis: 

- Jei ne aš, tai kas nors kitas būtų paėmęs. Tai nutiko 
prieš dvidešimt metų. Mes neprivalėjome apie tokius da- 
lykus pranešti policijai. Šis vienintelis įnašas per mėnesį 
padarė mane skyriaus direktoriumi. 

— Ar jis ką nors sakė apie pinigus? 

Samuelsas linktelėjo galva. Jo plaukai dvelkė kalėdine 
nuotaika, Klark įsivaizdavo, kad su jais galima būtų žaisti 
lyg su šviežiu sniegeliu. 

— O taip, aš paklausiau. Tiesiai šviesiai. 

- Ir? - prie kavos patiekė du sausainėlius. Ji atsikando 
vieno. Šis buvo minkštas, burnoje jautėsi riebalų skonis. 

- Jis paklausė, ar man būtina žinoti. Atsakiau, kad 
norėčiau žinoti, o tai ne visai tas pats. Pasakė, kad pinigai 
pavogti iš banko, - jį ir vėl pralinksmino jos veido išraiš- 
ka. - Žinoma, abu nusijuokėme. Aišku, kad juokavo. Iš 
serijinių banknotų numerių būčiau pamatęs, ar vogti. 

Klark linktelėjo. Burnoje vėlėsi tešla, kurią galėjo nury- 
ti tik kuo nors užsigėrusi, o vienintelis gėrimas, kurį turėjo, 
buvo kava. Gurkštelėjusi sulaikė kvėpavimą ir nurijo. 

- Taigi, ką dar sakė? 

- Na, pasakė, kad pinigus gavo palikimo. Ir kad iš- 
grynino čekį norėdamas pasižiūrėti, kaip atrodys tokia 
grynųjų suma. 

- Ar nepasakė, kur išgrynino čekį? 

Samuelsas gūžtelėjo pečiais. 

- Nemanau, kad būčiau patikėjęs, net jei ir būtų pa- 
sakęs. 

Ji pažvelgė į jį: 

- Jūs manėte, kad pinigai... 

- Nešvarūs, - jis linktelėjo galva. - Tačiau visiškai 
nesvarbu, ką aš galvojau, jis siūlėsi padėti juos mano sky- 
riaus sąskaitoje. 

— Nedvejojote? 

— Nė kiek. 

— Bet visada žinojote, kad kas nors ateis pasikalbėti 
apie poną Makiją? 

Ir vėl gūžtelėjo. 

— Man nėra prasmės teisintis, panele Klark. Bet spėju, 
kad jūs žinote, iš kur tie pinigai. 

Klark papurtė galvą: 

— Nenutuokiu, sere. 

Samuelsas atsilošė kėdėje: 

- Tai kodėl jūs čia? 

— Sere, ponas Makijas nusižudė. Valkatavo, o po to 
nušoko nuo Šiaurinio tilto. Bandau išsiaiškinti kodėl. 


Samuelsas niekuo negalėjo padėti. Su Makiju kalbėjosi 
tik tą vienintelį kartą. Važiuodama atgal į centrą, į Gras- 
marketą, Klark apsvarstė turimus variantus. Užtruko vos 
tris sekundes. Ji teturėjo šį menką pėdsaką. Kad sužinotų 
kodėl jis nusižudė ir kieno pinigai, jai reikėjo išsiaiškinti, 
kas per vienas tas Kristoferis Makijas. Paskambinusi į 
archyvus paprašė patikrinti. Jo nebuvo nė vienoje tele- 
fonų knygoje, o atvažiavusi Grasmarketo adresu, kaip ir 
tikėjosi, atsidūrė benamių nakvynės namuose. 

Grasmarketas pats savaime savotiškas pasaulėlis. 
Prieš kelis šimtmečius čia vykdydavo mirties bausmes, 
šiam faktui atminti vienas baras vadinosi „Paskutinis 
lašas“. Iki 8 dešimtmečio šis rajonas garsėjo kaip skurdžių 
ir klajūnų rojus. Po to suburžuazėjo. Buvo atidarytos 
specialios parduotuvėlės, barai pasidabino ir turistai 
neryžtingai ėmė leistis stačiomis Viktorijos ir Kendl- 
meikerio gatvėmis. 

Nesimatė jokios iškabos, kad tai nakvynės namai. Du 
bjaurūs langai ir masyvios durys. Lauke prie sienos sutūpę 
pora vyrų. Vienam paprašius prisidegti, ji papurtė galvą. 

- Vadinasi, ir cizų neturi, - tarstelėjo toliau tęsdamas 
pašnekesį su draugu. 

Klark nuspaudė rankeną, bet durys buvo užrakintos. 
Ant sienos pamačiusi skambutį du kartus paspaudė ir lau- 
kė. Prakaulus vaikinas trūktelėjęs atidarė duris, žvilgtelėjo 
įją ir nuėjo vidun neaišku kam sakydamas: „Staigmena, 
staigmena, pas mus policija.“ Sudribęs į krėslą vėl grįžo 
prie itin rimto užsiėmimo - dieninės televizijos. Kamba- 
ryje stovėjo pora nudrengtų fotelių, ilgas medinis suolas 
ir dvi aukštos kėdės, panašios į baro. Dar televizorius 
su kavos staleliu - štai ir visi baldai. Ant stalo padėta 
skardinė atstojo peleninę, bet linoleumo grindys buvo 
kur kas populiaresnė vieta užgesintoms nuorūkoms. Fo- 
telyje miegojo senyvas vyriškis, jo veidas aplipęs balto 
popieriaus skiautėmis. Klark jau ketino išsiaiškinti kodėl, 
kai ją pasitikęs vyrukas atplėšė gabalėlį seno laikraščio ir 
sudrėkinęs burnoje spjovė į miegantį. 

- Du taškai pataikius į veidą, vienas - į plaukus ar 
barzdą, - paaiškino jis. 

- Ir koks rekordas? 

Jis išsišiepė parodydamas bedantę burną: 

— Aštuoniasdešimt penki. 

Kitame kambario gale atsidarė durys: 

— Kuo galiu jums padėti? 

Priėjusi Klark paspaudė moters ranką. Rekordininkas 
jai už nugaros pamėgdžiojo sirenos garsą. 

- Konsteblė Klark iš Šv. Leonardo policijos nuovados. 

- Taip? 

— Ar pažįstate vyrą vardu Kristoferis Makijas? 

Globėjiška veido išraiška: 

- Gal. O ką jis iškrėtė? 

- Apgailestauju, bet ponas Makijas negyvas. Atrodo, 
savižudybė. 

Moteris akimirksniui užsimerkė. 

- Ar tai jis nušoko nuo Šiaurinio tilto? Laikraščiai tik 
paminėjo, kad benamis. 

— Taigi jūs pažinojote jį? 

— Pasikalbėkime apie tai sandėlyje. 


Jos vardas Rachelė Dru, jau daugelį metų vadovauja be- 
namių nakvynės namams. 

— Tai ne visai nakvynės namai, - tarė ji, - o dienos 
centras. Bet jei atvirai, kai jie neturi kur eiti, permiega 
priešakiniame kambaryje. O ką daryti, juk žiema. 

Klark pritariančiai linktelėjo. Kaip sakė Rachelė Dru, 
kambarys, kur jos sėdėjo, priminė sandėlį. Be rašomojo 
stalo ir poros kėdžių, likusią erdvę užėmė dėžės su maisto 
skardinėmis. Dru paaiškino, kad mažame priestate įreng- 
ta virtuvėlė, kur ji su keliais pagalbininkais tris kartus per 
dieną paskubomis paruošia maistą. 

— Ne prancūzų virtuvė, bet niekas per daug nesiskun- 
džia. 

Dru buvo stambi šeimyniška moteris, kokių ketu- 
riasdešimt penkerių, kaštoniniai plaukai siekė pečius ir 
atrodė natūraliai susiraitę į smulkias garbanėles. Jos akys 
juodos, veidas pablyškęs, o nuoširdus ir draugiškas bal- 
sas stengėsi nepasiduoti, kaip pasirodė Klark, vis labiau 
užvaldančiam nuovargiui. 

- Ką galėtumėte papasakoti apie poną Makiją? 

— Jis buvo malonus ir švelnus vyriškis. Nesileido į 
draugystes, bet tai buvo jo pasirinkimas. Man prireikė 
daug laiko, kol su juo susipažinau. Jis jau lankydavosi 
čia, kai aš atvykau. Nesakau, kad visą laiką čia sukiojosi, 
bet nuolat užeidavo. 

— Pas jus ateidavo laiškai jam? 

Dru linktelėjo: 

— Vienas kitas. Socialinio aprūpinimo ministerijos 
čekis... Gal du, trys laiškai per metus. 

„Jo namų statybos ir kreditavimo bendrovės ataskai- 
tos“, - spėjo Klark. 

- Ar gerai jį pažinojote? 

— Kodėl klausiate? 

Klark žvilgsnis suglumino ją, bet Dru išspaudė kreivą 
šypsnį: 

- Atsiprašau, bet aš globoju savo berniukus ir mergai- 
tes. Jums įdomu, ar Krisas buvo linkęs į savižudybę? - ji 
iš lėto papurtė galvą. - Man taip nepasirodė. 

- Kada paskutinį kartą matėte? 

- Prieš kokią savaitę. 

- Gal žinote, kur jis eidavo, kai nebūdavo čia? 

— Paprastai niekad neklausinėju. 

— Kodėl? - Klark nuoširdžiai susidomėjo. 

— Niekada nežinai, kada užgausi jautrią vietą. 

- Jis jums nepasakojo apie savo praeitį? 

- Keletą istorijų. Sakė, kad dirbęs policijoj. Kitą sykį, 
kad buvo vyriausiuoju virėju ir kad jo žmona pabėgo su 
vienu iš padavėjų. 

Klark užkliuvo jos tonas: 

- Jūs nepatikėjote juo? 

Dru atsišliejo į kėdės atlošą, jos veidą ir pečius įrėmino 
skardinės. Kasdien atidariusi keletą ką nors pagamindavo 

ir pamaitindavo žmones, kad likęs pasaulis galėtų juos 
užmiršti. 

— Man dažnai seka pasakėles. Aš esu gera klausytoja. 

— Ar Krisas turėjo artimų draugų? 

— Tik ne čia, nepastebėjau. Bet gal kitur... 

Dru prisimerkė: 

— Nesupraskite manęs klaidingai ar panašiai, bet kodėl 
jums taip rūpi valkata? 

— Nesjis ne valkata. Krisas turėjo sąskaitą namų staty- 
bos ir kreditavimo bendrovėje. Banke laikė keturių šimtų 
tūkstančių svarų sumą. 

- Laimingasis, - suprunkštė Dru, bet pastebėjo Klark 
veido išraišką. - O Viešpatie, jūs rimtai?! - Ji palinko į 
priekį, kojos ant žemės, alkūnės ant kelių. - Iš kur jis 
gavo?.. 

— Mes nežinome. 

— Dabar aišku, kodėl domitės. Kam atiteks pinigai? 

Klark gūžtelėjo: 

- Artimiesiems... giminėms. 

- Jeigu turi. 

- Taip. 

- Ir jei pavyks juos surasti, - Dru prikando apatinę 
lūpą. - Žinote, buvo laikotarpių, kai ši vieta vos išsilaikė. 
Viešpatie, net ir dabar sunkiai verčiamės. Ir jis niekad 
nė... - netikėtai šaižiai nusijuokė suplojusi rankomis. - 
Pasalūniškas niekšelis. Kuo gi jis dėjosi? 

- Būtent tai ir bandau išsiaiškinti. 

- Jei nepavyks aptikti artimųjų, kur keliaus pinigai? 

— Manau, kad į valstybės iždą. 

- Vyriausybei? Viešpatie, nėra teisybės šiame pa- 
saulyje. 

— Nepamirškite, kam sakote, - pastebėjo Klark šyp- 
sodamasi. 

Dru purtė galvą kikendama: 

— Keturi šimtai gabalų. Ir jis nušoko viską palikęs. 

— Taip. 

- Numanydamas, kad jūs sužinosite apie tai, - Dru 
įbedė žvilgsnį į Klark. - Palikęs jums spręsti galvosūkį, ar 
ne? - Akimirkai susimąstė: - Reikia paskelbti laikraščiuo- 
se. Išspausdinus istoriją giminės patys jus susiras. 

- Drauge su įvairaus plauko sukčiais ir nesąžiningais 
teisininkais. Štai kodėl man reikia išsiaiškinti apie jį, kad 
galėčiau atmesti apsimetėlius. 

- Tas tiesa. Turite galvą ant pečių, - ji garsiai atsikvė- 
pė. - O, kiek visko nuveikčiau su tokiais pinigėliais. 

— Pasamdytumėt virėją? 

- Mieliau praleisčiau metus Barbadose. 

Klark ir vėl nusišypsojo: 

- Paskutinis klausimas: gal turite Kriso nuotrauką? 

Dru kilstelėjo antakį: 

- Žinote, manau, jums pasisekė, - atitraukusi rašo- 
mojo stalčių pradėjo išiminėti popieriaus lapus, knistis 
tarp kortelių, tušinukų ir kasečių. Galų gale surado tai, ko 
vieną ir padavė. - Daryta pernai per Kalėdas, bet Krisas 
beveik nepasikeitė. Štai jis šalia Barzdotojo Stebuklo. 

Klark atpažino kitame kambaryje miegantį vyrą. Nuo- 
traukoje jis sėdėjo savo fotelyje, bet budrus ir pražiota 
burna, tarsi džiaugsmo parodija. Ant fotelio atramos 
sėdėjo vyras vardu Kristoferis Makijas. Vidutinio ūgio, 
su nedideliu pilvuku. Nuo atsikišusios kaktos aukštyn 
subraukti juodi plaukai. Jo šypsena šelmiška, lyg kažką 

slėptų. Argi ne taip? Tai pirmas kartas, kai jiedu susitiko 
akis į akį. Keistas jausmas. Iki šiol ji matė jį tik negyvą... 

— O čiajjis vienas, - tarė Dru. 

Antroje fotografijoje Makijas plovė kriauklėn su- 
krautus indus. Jis nepastebėjo, kad jį fotografuoja, vei- 
das ryžtingas, dėmesys sutelktas į po ranka esantį darbą. 
Nuo blykstės jo veidas atrodė pamėkliškai baltas, akyse 
raudoni taškeliai. 

- Ar nieko prieš, jei paimsiu? 

- Prašom. 

Klark įsikišo nuotraukas į švarkelio kišenę. 

- Būčiau dėkinga, jei kurį laiką niekam neprasitartu- 
mėte apie tai, ką jums papasakojau. 

- Nenorite, kad užgriūtų pamišėliai? 

- Tikrai nepalengvintų mano darbo. 

Atrodo, kad Dru dėl kažko apsisprendė. Atidarė rau- 
doną plastikinę kartoteką ir perbraukusi pirštu išėmė 
vieną kortelę. 

- Asmeniniai Kriso duomenys, - tarė paduodama 
kortelę. - Gimimo data, jo gydytojo pavardė ir telefono 
numeris. Gal padės. 

— Ačiū, - padėkojo Klark. Iš kišenės ištraukė bankno- 
tą. - Tai ne kyšis, tiesiog norėčiau prisidėti prie nakvynės 
namų. 

— Gerai, - pagaliau pratarė paimdama. - Juk negaliu 
atsisakyti, jei tai palengvins jūsų sąžinę? 

- Aš policininkė, ponia Dru, sąžinė man buvo paša- 
linta per apmokymus. 

- Ką gi, - tarė stodamasi Rachelė Dru, - regis, užsi- 
auginote naują. 

Rebusas leido Derikui Linfordui rinktis: Rodžio Gryvo 
darbovietė arba Hju Kordoverio įrašų studija. Kuo pui- 
kiausiai žinodamas, ką pasirinks Linfordas. 

— Gal pasirankiosiu naudingų patarimų dėl investi- 
cijų, - pajuokavo Linfordas, palikdamas Rebusui vykti 
į prašmatnius Hju Kordoverio ir Lornos Gryv namus 
Rozline. 

Rozline stovi senovinė ir įspūdinga Roslino koply- 
čia, pastaraisiais metais artėjančio tūkstantmečio proga 
pritraukianti įvairaus plauko pamišėlių. Pasak jų, po 
koplyčios grindimis paslėpta Sandoros skrynia arba atei- 
vių laivas. Pats kaimelis ramus ir niekuo neišsiskirian- 
tis. Už ketvirčio mylios įsikūrusį Viršutinį dvarą juosė 
žema akmeninė siena. Prie įvažiavimo stovėjo akmeni- 
niai vartų stulpai, bet jokių vartų, tik ženklas „Privati 
valda“. Viršutiniu dvaru vadinosi todėl, kad savo metu 
būdamas grupės Obscura nariu Hju buvo vadinamas 
Viršutine Styga. Rebusas su savimi pasiėmė vieną jų 
albumą Neblėstantis atgarsis. Viršelyje pavaizduota Lor- 
na, lyg soste sėdinti vyriausioji dvasininkė, apsivilkusi 
permatomą baltą suknelę, jai ant galvos susirangiusi 
gyvatė, o iš akių sklinda lazerių šviesa. Viršelio kraštai 
apipinti hieroglifais. 

Savo sabą pastatė šalia Fiat Punto ir Land Rover. 
Nuošaliau stovėjo dar pora mašinų: nudrengtas senutėlis 
„mersas“ ir bestogė amerikiečių klasika. Palikęs albumą 
mašinoje, patraukė paradinių durų link, kurias atidarė 
pati Lorna Gryv. Rankoje laikė taurę, kurioje barškėjo 
ledukai. 

- Mano Beždžionėle, - užburkavo ji. - Prašom į vidų. 
Hju apačioj, gelmėse. Kol nebaigs, netriukšmauk. 

Ji turėjo galvoje, kad Hju Kordoveris studijoje, uži- 
mančioje visą apatinį namo aukštą. Kordoveris su garso 
inžinieriumi sėdėjo gamybinėse patalpose užgožti įran- 
gos. Pro pastorinto stiklo langą Rebusas galėjo kaip rei- 
kiant apžvelgti studiją. Matė tris jaunuolius iš nuovargio 
nusvirusiais pečiais. Už savo instrumentų žingsniavo būg- 
nininkas nukarusioje rankoje laikydamas Jack Daniels 
butelį. Gitaristas ir bosistas sutelkę dėmesį klausėsi iš 
ausinių sklindančio garso. Aplinkui mėtėsi tuščios alaus 
skardinės, vyno buteliai, pakeliai nuo cigarečių ir gitaros 
stygos. 

— Suprantat, ką noriu pasakyt? - paklausė Kordoveris 
per mikrofoną. Muzikantai linktelėjo. Jis žvilgtelėjo į Re- 
busą. - Gerai, vyručiai, policija nori šnektelėti su manim, 
todėl kad man netinginiautumėt, sutarta? 

Kreivos šypsenėlės ir į lango pusę iškelti du pirštai. 
„Rokenrolas dar niekad nebuvo toks pavojingas“, - pa- 
manė sau Rebusas. 

Davęs kažkokius nurodymus inžinieriui, Kordove- 
ris nerangiai pakilo nuo kėdės. Iš lėto purtydamas galvą 
ranka persibraukė per neskustą veidą. Mostelėjo Rebusui, 
kad eitų pirma jo prie išėjimo. 

— Kas jie tokie? - paklausė Rebusas. 


134 


— Būsimos žvaigždės, - atsakė Kordoveris, - jeigu pa- 
sieksiu savo. Vadinasi „Kruzai“. 

- „Robinzonai Kruzai“? 

— Girdėjot apie juos? 

— Kažkas minėjo, kad esat jų vadybininkas. 

- Vadybininkas, aranžuotojas, prodiuseris. Apskritai 
kalbant, neginčijamas autoritetas. - Kordoveris stumte- 
lėjęs atidarė duris. - Čia poilsio kambarys. 

Ant grindų dar didesnė netvarka. Muzikiniai žurnalai 
pamesti ant kėdžių. Nešiojamas televizorius ir stereoapa- 
ratūra. Pulo stalas. 

- Su visais patogumais", - pasakė Kordoveris atida- 
ręs šaldytuvą ir imdamas nealkoholinį gėrimą. — Ko 
norėsit? 

Ant raudonos sofos sėdinti Lorna Gryv užvertė lai- 
kraštį, kurį skaitinėjo. 

- Sprendžiant iš būdo, Beždžionė pageidaus ko nors 
stipriau, - ir subarškino ledukais taurėje. Vilkėjo plazdan- 
tį žalio šilko kostiumėlį: palaidinukę su kelnėmis. Basa, 
ant kaklo užsimetusi raudono šifono šalį. 

- Tiesą sakant, tiks ir nealkoholinis, - pasakė Rebusas 
linktelėjęs Kordoveriui, atnešusiam du buteliukus aroma- 
tizuoto mineralinio vandens. 

- Ar galime čia kalbėtis? - paklausė Kodoveris. - Ar 
geriau viršuje? 

— Tik įspėju, - pridūrė Lorna, - viršuje ne ką tvar- 
kingiau nei čia. 

— Gerai ir čia, - atsakė Rebusas sėsdamas ant kėdės. 


* 


All mod cons (angl.) - taip vadinasi britų pankroko grupę Jam išgarsinęs 
albumas, įrašytas 1978 metais. 

Kordoveris užsiropštė ant pulo stalo, tabaluodamas 
kojomis nuo krašto. Žmona pakėlė akis į lubas, tarsi nu- 
stebinta jo nesugebėjimo pasinaudoti kėde. 

— Kuris iš jų Piteris Gryfas? - paklausė Rebusas. 

- Bosistas, - atsakė Kordoveris. 

- Jis Žino apie tėvą? 

- Aišku, kad žino, - atkirto Lorna Gryv. 

- Jie nebuvo artimi, - pridūrė Kordoveris. 

- Beždžionė, - pasakė ji vyrui, - šokiruota, kad taip 
greitai po žiaurios Rodžio mirties judu lyg niekur nieko 
kibot į darbą. 

- Taip, - atšovė Kordoveris, - daug naudingiau kibti 
į butelį. 

- Ar kada nors teisinausi artimo Žmogaus mirtimi? - 
nusišypsojo ji Kordoveriui, akys apsiblaususios, tada pa- 
sisuko į Rebusą: 

- Beždžione, dar daug ką teks sužinoti apie klaną. 

- Kodėl jį taip vadini? - paklausė suirzęs Kordoveris. 

- Taip vadinasi viena Rolling Stones daina, - atsakė 
Rebusas stebėdamas, kaip už šį atsakymą Lorna Gryv 
kilstelėjo taurę į jo sveikatą. Nesusilaikęs šyptelėjo. Ji 
gėrė brendį; net ir iš tokio atstumo burnoje beveik juto 
jo skonį. 

- Aš pažinojau Stiu, - pasakė Kordoveris. 

- Stiu? - prisimerkė Lorna. 

- Janas Stiuartas, - paaiškino Rebusas, - šeštasis gru- 
pės narys. 

Kordoveris linktelėjo: 

- Jo veidas netiko įvaizdžiui, todėl nepriėmė į grupę. 
Užtat grodavo su jais darant įrašus, - jis pasisuko į Re- 

busą. - Ar žinot, kad jis iš Faifo? O Stju Satklifas gimė 
Edinburge. 

— O Džekas Briusas iš Glazgo. 

Kordoveris nusišypsojo: 

— Išmanot savo darbą. 

— Šį tą išmanau. Pavyzdžiui, žinau kad Piterio motina 
vardu Bilė Kolins. Ar jai kas nors pranešė? 

- Po velnių, o kodėl mums turėtų rūpėti? - pasišiaušė 
Lorna. - Juk ji gali nusipirkti laikraštį. 

— Manau, kad Piteris kalbėjosi su ja, - pridūrė Kor- 
doveris. 

- Kur ji gyvena? 

- Regis, Šv. Andriaus mieste, - Kordoveris klausiamai 
pažvelgė į žmoną. - Ji mokytojauja. 

— Hafo vidurinėj, - pasakė Lorna. - Ar ji įtariamoji? 

Rebusas žymėjosi į užrašų knygelę: 

- Ar norėtumėt, kad būtų? - atsainiai paklausė nepa- 
keldamas akių. 

— Kuo daugiau, tuo linksmiau. 

Kordoveris stryktelėjo nuo laktos: 

— Dėl Dievo meilės, Lorna! 

- Ach, taip, - iškošė žmona, - ji visada buvo tavo 
silpnoji vietelė. O gal tiksliau - kietoji? - pažvelgė į Rebu- 
są. - Rujodamas Hju pasiteisindavo, kad jis - menininkas. 
Tik kad nelabai meniškas lovoje, ar ne, mielasis? 

- Pasakėlės, ir tiek, - Kordoveris žingsniais matavo 
kambarį. 

— Kalbant apie pasakėles, - tarė Rebusas, - ar teko ką 
nors girdėti apie Džozefiną Banks? 

Lorna Gryv sukikeno maldaujančiai sudėdama rankas: 

— O, taip. Tebūnie ji. Būtų per daug tobula. 

- Rodis buvo visuomenės veikėjas, inspektoriau, - 
pasakė Kordoveris žiūrėdamas į Lorną. - Aišku, kad su- 
silauki įvairiausių paskalų. Tai neatsiejama dalis. 

- Nejaugi? - sukluso Lorna. - Tiesiog žavinga. Tuomet 
sakyk, ką gi tau teko girdėti apie mane? 

Kordoveris nepratarė nė žodžio. Rebusas suprato, kad 
vyras buvo paruošęs įžeidžiantį atsakymą: „Nieko, ir tai tik 
įrodo, kaip žemai smukai.“ Kažką panašaus. Bet nutylėjo. 

Atrodė pats tinkamiausias metas į kambarį įmesti 
granatą: 

- Kas toks Alasdiras? 

Stojo tyla. Lorna nugurkė gerą gurkšnį gėrimo. Kor- 
doveris atsišliejo į pulo stalą. Patenkintas Rebusas leido 
tylai darbuotis už jį. 

— Lornos brolis, - pagaliau pratarė Kordoveris. - Aš 
jo nepažinojau. 

- Alasdiras buvo geriausias iš mūsų, - ištarė tyliai 
Lorna. - Štai kodėl nepasiliko čia. 

— O kas jam nutiko? - paklausė Rebusas. 

- Pabėgo į laisvąją žydrynę, - ji mostelėjo stikline, 
kurioje beliko ledukai ir nė lašo gėrimo. 

— Kada? 

— Senų senovėj, Beždžione. Dabar šiltuose kraštuo- 
se, na ir sėkmės jam, - pasisukusi į Rebusą parodė į jo 
kairiąją ranką. - Jokio vestuvinio žiedo. Kaip manai, ar 
iš manęs išeitų gera detektyvė? Be to, mėgėjas išgerti. 
Akimis baigi praryti mano stiklą. - Ji patempė lūpą. - O 
gal tave domina kas kita? 

- Inspektoriau, prašom nekreipkite į ją dėmesio. 

Ji paleido taurę į vyrą: 

— Manęs nevalia nepaisyti! Aš ne kokia atgyvena. 

- Tas tiesa, agentūros klega prie tavo durų, o telefo- 
nas nesiliauja skambėjęs, - taurė pralėkė pro šalį; jis nuo 
rankovės nusibraukė ištirpusių ledukų vandenį. 

Lorna pašoko nuo sofos. Rebusui pasirodė, kad pora 
pratusi viešai bartis, laikydama tai neatsiejama jų, kaip 
menininkų, teise. 

- Ei, judu, - tarpdury pasigirdo proto balsas, - mums 
ten negirdėti net mūsų minčių. Tai tiek apie garso nepra- 
leidžiamumą, - tingiai nutęsti žodžiai, ramus ir atsipūtęs 
tonas. Piteris Gryfas iš šaldytuvo pasiėmė vandens bute- 
liuką. - Be to, susierzinimo priepuoliai turėtų ištikti roko 
žvaigždę, o ne tetą su dėde. 


Rebusas su Piteriu Gryfu sėdėjo studijoje. Visi kiti užli- 
po į valgomąjį. Atvažiavo kepėjo mašina su sumuštinių 
ir saldumynų padėklais. Rebusas rankoje laikė nedidelę 
popierinę lėkštelę su vienu suteptos duonos trikampiu, 
įdarytu viščiuku indiškam padaže. Piteris Gryfas pirštu 
nubraukė kremą nuo biskvitinio pyragaičio. Ligi šiol dar 
nebuvo valgęs. Jis paklausė, ar nieko, jei fone gros muzika. 
Jam padeda galvoti. 

— Net jei tai tik grubus mano dainos miksas. 

Kurio jie ir klausėsi. Rebusas pastebėjo, kad trijų narių 
grupės gana retos. Gryfas jį pataisė išvardinęs: Manic 
Street Preachers, Massive Attack, Supergrass ir daugelį 
kitų, dar pridėjo: 

- Ir, žinoma, Cream. 

- Nepamirštant Džimio Hendrikso. 

Gryfas nulenkė galvą: 

- Ir Noelio Redingo - tik nedaugeliui bosistų pavyk- 
davo suspėti su Džeimsu Maršalu. 

Padėjęs lėkštelę Rebusas apsiėjo be vingrybių: 

- Piteri, tu Žinai, kodėl aš čia? 

- Hju man pasakė. 

— Užjaučiu dėl tėvo. 

Grytfas gūžtelėjo: 

- Nevykusiai susiklostė politiko karjera. O, kad būtų 
buvęs mano versle... - nuskambėjo kaip surepetuota eilu- 
tė, kurią savigynos sumetimais gali vis iš naujo kartoti. 

— Kiek metų turėjai, kai tėvai išsiskyrė? 

- Per mažas, kad atsiminčiau. 

- Tave užaugino motina? 

Gryfas linktelėjo: 

- Bet jie liko artimi. Kaip sakoma, „vaiko labui. 

- Tai vis tiek skaudina, ar ne? 

Grytfas pakėlė akis. Balse pasigirdo pyktis: 

- Iš kur jums žinoti? 

- Aš palikau žmoną. Jai teko užauginti mūsų dukrą. 

- Ir kaip sekasi jūsų dukrai? - pyktį greitai pakeitė 
smalsumas. 

- Gerai, - Rebusas patylėjęs pridūrė. - Tai yra dabar, 
bet tada... nesu tikras. 

- Juk jūs faras, tiesa? Aš rimtai, ar tai ne koks pigus 
triukas norint priversti mane išsikalbėti su psichologu? 

Rebusas nusišypsojo: 

- Jeigu būčiau psichologas, Piteri, kitas mano klau- 
simas būtų: „Ar nemanai, kad reikėtų pasikalbėti apie 
tavo jausmus?" 

Nusišypsojęs Gryfas nunarino galvą: 

— Kartais norėčiau būti toks kaip Hju su Lorna. 

— Jie nelinkę slėpti jausmų? 

— Nelabai, - ir vėl šypsnys, pamažėle išblėsęs nuo 
lūpų. 

Gryfas buvo aukštas ir lieknas, galbūt dažyti juodi 
plaukai sušukuoti pusiau ežiuku, o iš šonų suglostyti. Pail- 
go lieso veido su išsišovusiais skruostikauliais ir juodomis 
neramiomis akimis. Apranga pritaikyta vaidmeniui: pur- 
vina balta palaidinė nutįsusiomis rankovėmis. Aptempti 
juodi džinsai ir baikerio kerzai. Ant abiejų riešų užsirišęs 
plonytes odines juosteles, o ant kaklo kabojo penkiakam- 
pė žvaigždė. Jeigu Rebusas rinktųsi bosistą roko grupei, 
kitiems kandidatams lieptų keliauti namo. 

- Žinai, jog bandome išsiaiškinti, kas būtų norėjęs 
tavo tėvo mirties“? 

- Taip. 

- Kai judu kalbėdavotės, ar jis niekad?.. Ar nepasirodė, 
kad turėjo priešų, dėl ko nors nerimavo? 

Gryfas papurtė galvą: 

- Jis nebūtų man sakęs. 

- O kam būtų? 

— Galbūt dėdei Kamui, - Gryfas patylėjo. - Arba se- 
nelei, - jo pirštai mėgdžiojo iš garsiakalbio sklindančią 
bosinės gitaros partiją. - Norėjau, kad išgirstumėt šią 
dainą. Ji apie paskutinį mano ir tėtės pokalbį. 

Rebusas įsiklausė: nepasakytum, kad laidotuvių rit- 
mas. 

- Mudu kaip reikiant susikivirčijome. Jis manė, kad 
veltui gaištu laiką, kaltino dėdę Hju, kam šis vedžiojąs 
mane už nosies. 

Rebusui nesigirdėjo žodžių: 

- Kaip vadinasi daina? 
- Štai prasideda priedainis. - Gryfas uždainavo kartu 
ir dabar Rebusas kuo puikiausiai suprato: 


Širdis tavoji niekad nejautė grožio, 
O protas nepajėgė suvokti tiesos. 

Ir štai pagaliau laikau savo pareiga 
Paskelbti paskutinį priekaištą tau, 
O taip, paskutinį priekaištą tau. 


Hju Kordoveris ir Lorna Gryv palydėjo Rebusą iki ma- 
šinos. 

- Taip, - pratarė Kordoveris, - tai turbūt geriausia jų 
daina. - Ėjo nešinas belaidžiu telefonu. 

- Žinot, kad ji apie jo tėvą? 

- Žinau, kad jie susibarė ir po to Piteris sukūrė dainą, - 
Kordoveris gūžtelėjo. - Ar tai reiškia, kad daina apie jo tėvą? 
Man regis, inspektoriau, per daug paraidžiui suprantate. 

- Galbūt. 

Lorna Gryv neatrodė apgirtusi nuo suvartoto gėrimo. 
Ji apžiūrinėjo Rebuso sabą lyg muziejinį eksponatą: 

- Ar juos tebegamina? 

- Naujesni modeliai nebeturi dujinių žibintų, - atsakė 
Rebusas. 

Ji nusišypsojo: 

- Humoro jausmas - kokia atgaiva. 

- Dar štai kas... - pasilenkęs Rebusas iš mašinos pa- 
ėmė Obscura albumą. 

- O Dieve, - tarė Kordoveris. - Retai kada bepamatysi. 

- Įdomu kodėl, - sumurmėjo žmona įdėmiai žvelg- 
dama į savo fotografiją viršelyje. 

- Norėjau paprašyti, kad pasirašytumėt, - pasakė Re- 
busas ištiesdamas tušinuką. 

Kordoveris paėmė iš jo tušinuką: 

- Su malonumu. Palūkėkit, o kurio norit - manęs ar 
Viršutinės Stygos? 

Rebusas nusišypsojo: 

- Turbūt kad Viršutinės Stygos. 

Pakeverzojęs vardą Kordoveris grąžino albumą. 

— O modelis?.. - paklausė Rebusas. 

Ji pažvelgė ir jis pamanė, kad atsisakys. Bet paėmusi tu- 
šinuką prirašė savo vardą, po to ėmė apžiūrinėti viršelį. 

- Ką galėtų reikšti hieroglifai? - paklausė Rebusas. 

Kordoveris nusijuokė: 

— Nenumanau. Vienas mano pažįstamas domėjosi tais 
dalykais. 

Rebusui krito į akį, kad kai kurie hieroglifai buvo pen- 
kiakampės žvaigždės, kaip pakabutis ant Piterio Gryfo 
kaklo. 

Lorna nusijuokė: 

- Baik, Hju. Tu gi domėjaisi tais dalykais, - ji pažvelgė 
į Rebusą. - Ir tebesidomi. Ne visai Džimio Peidžo lyga, 
bet štai dėl ko persikraustėme į Rozliną, kad būtume ar- 
čiau koplyčios. Prakeikti „Naujojo amžiaus“ tauškalai, 
užsiaugino arklio uodegą ir panašiai. 

— Manau, šiandien inspektorius užtektinai prisiklausė, 
kad žlugčiau jo akyse, - pasakė Kordoveris perkreiptu 
veidu. Suskambus telefonui nusisukęs netikėtai džiugiai 
atsiliepė. Prakalbo šniaukrodamas kaip amerikietis, visiš- 
kai pamiršęs Lorną su Rebusu. Palikęs juos abu drauge. 
Ji susidėjo rankas ant krūtinės: 

- Argi neapgailėtinas? Ir kuo mane sužavėjo? 

- Ne man spręsti. 

Žvelgė į jį tiriančiai: 

- Taigi buvau teisi? Mėgėjas išgerti? 

- Tik draugijoj. 

- Turi galvoje, ne vienumoj? - ji nusijuokė. - Pano- 
rėjusi galiu gerti draugijoj. Tik kad nelabai norisi, kai 
Hju netoliese. - Metė žvilgsnį į vyrą, einantį namų link. 
Jis kalbėjo apie skaičius: pinigus ar diskų kiekį, Rebusas 
nebūtų pasakęs. 

- Tai kur geri? - paklausė ji. 

- Keliose vietose. 

- Pasakyk pavadinimus. 

- „Oksfordo“ bare, „Pas Svonį“, „Moltinge“. 

Ji suraukė nosį: 

— Kodėl matau plikas grindis, cigarečių dūmus, keiks- 
mus su triukšmingom pagyrom ir mažai moterų? 

Neišlaikęs nusišypsojo: 

- Vadinasi, pažįstamos? 

- Regis, taip. Galbūt kada užkliūsim vienas už kito. 

- Galbūt. 

— Man kilo noras tave pabučiuoti. Bet tai turbūt drau- 
džiama, tiesa? 

- Tiesa, - sutiko Rebusas. 

- Galbūt vis tiek tai padarysiu, - Kordoveris pradingo 
name. - Ar tai bus laikoma užpuolimu? 

- Ne, jei nebus pareikšti kaltinimai. 

Palinkusi į priekį pakštelėjo jam į skruostą. Jai žengte- 
lėjus atgal Rebusas lange pastebėjo veidą. Ne Kordoverio, 
o Piterio Gryto. 

- Piterio daina, - tarė Rebusas. - Ta apie tėvą. Nenu- 
girdau pavadinimo. 


- „Paskutinis priekaištas“, - atsakė Lorna Gryv. - Lyg 
pasmerkiant. 


Mašinoje Rebusas mobiliuoju paskambino Derikui Lin- 
fordui ir paklausė, kaip sekėsi biržoje. 

- Rodis Gryvas neturi nė dėmelės, - atsakė Linfor- 
das. - Jokių neteisėtų sandėrių, makalynės ar nepaten- 
kintų klientų. Nė vienas jo kolega negėrė kartu su juo 
sekmadienio vakarą. 

— Ką gi tai reiškia? 

- Nežinau. 

- Ogi akligatvį, ar ne? 

— Ne visai: gavau gerą patarimą dėl investicijų. O 
tu? 

Rebusas žvilgtelėjo į albumą ant keleivio sėdynės: 

— Pats dar gerai nežinau, Derikai. Pasikalbėsim vė- 
liau. - Tada paskambino kitu numeriu, šįsyk plokštelių 
perpardavinėtojui. - Polai? Čia Džonas Rebusas. Turiu 
Obscura albumą Neblėstantis atgarsis su Viršutinės Stygos 
ir Lornos Gryv autografais, - akimirksnį klausėsi. - Nedi- 
delė suma, bet neblogai, - vėl klausėsi. - Pasuk, jei pavyks 
kilstelėti, gerai? Viso. 

Sulėtinęs greitį surado Hendrikso kasetę ir įdėjo į 
magnetofoną. 

„Meilė ar painiava.“ Kartais nesusigaudai, kuo jos 
skiriasi. 


Haudenhole įsikūrusi mokslinė teismo laboratorija. Re- 
busas nežinojo, kodėl Grantas Hudas ir Elena Vailė nori 
ten susitikti. Iš miglotos žinutės suprato, kad jo laukia 
siurprizas. Rebusas neapkentė siurprizų. Tas Lornos 

bučinys... gal ir ne visai netikėtas, bet vis dėlto. O jei 
paskutinę akimirką pabijojęs bučinio į lūpas nebūtų 
pakreipęs galvos... Jėzau, Piteriui Gryfui stebint pro 
langą. Gryfas. Rebusas ketino paklausti, kodėl jis pa- 
sikeitė pavardę. Iš Gryvo į Grytfą, viena raidė. Bet jį gi 
užaugino motina, tai gal jo pavardė buvo Kolinsas. Tuo 
atveju pakeista pavardė yra jaunuolio teisės į prarastos 
tapatybės pusę, atgarsis į praeitį, kurios neteko. 

Haudenhole pilna gudročių, kai kurie iš jų dar vi- 
siški geltonsnapiai. Žmonės, nusimanantys apie DNR 
ir kompiuterinę informaciją. Šv. Leonardo nuovadoje 
jau niekas nebemirkė įtariamojo piršto į rašalą, tik vos 
vos pridėdavo delną prie paminkštinto kompiuterinio 
ekrano. Pirštų atspaudai įsižiebdavo ekrane ir, jei su- 
tapdavo su turimais, bemat gaudavai įvykdytų nusikal- 
timų sąrašą. Net ir po tiek mėnesių jį vis dar stulbino 
procesas. 

Hudas ir Vailė laukė susirinkimų kambaryje. Hau- 
denholas dar ne taip seniai įrengtas, todėl tvyrojo švarus 
dalykiškas kvapas ir atmosfera. Didelis ovalus stalas, su- 
darytas iš trijų kilnojamų, nusitrinti nespėjusių ir ne- 
subraižytų dalių. Kėdės vis dar patogiai minkštos. Du 
jaunesnieji pareigūnai bandė stotis, bet jis mostelėjo, kad 
sėdėtų ir pats atsisėdo priešais. 

- Peleninės nėra, - pastebėjo jis. 

- Čia nerūkoma, sere, - paaiškino Vailė. 

- Pats puikiai žinau. Tik vis galvoju, kad pabusiu ir 
tai bus tik blogas sapnas, - jis apsižvalgė. - Arbatos ar 
kavos irgi nėra? 

Hudas pašoko ant kojų: 

— Tuoj atnešiu... 

Rebusas papurtė galvą. Vis dėlto malonu, kad Hu- 
das toks paslaugus. Ant stalo du tušti polistirolio inde- 
liai. Įdomu, kuris atnešė: jei kirstų lažybų, statytų už 
Hudą. 

- Kokios naujienos? - paklausė jis. 

- Židinyje nedaug kraujo, - atsakė Vailė. - Galimas 
daiktas, kad Skelį nužudė kitur. 

— Vadinasi, mažai šansų, kad nusikaltimo vietos pa- 
reigūnai atkapstys ką nors svarbaus, - Rebusas minutėlę 
svarstė. - Tai kodėl tokie paslaptingi? - paklausė jis. 

- Nieko paslaptingo, sere. Tik sužinojome, kad profe- 
sorius Sendakas šią popietę dalyvaus susirinkime... 

— Pamanėm, kad būtų gaila praleisti tokią progą, 
sere, - užbaigė Hudas. 

— O kuo užsiima profesorius Sendakas? 

- Glazgo universitetas, sere. Teismo patologijos ka- 
tedros vedėjas. 

Rebusas kilstelėjo antakį: 

- Glazgas? Klausykit, jeigu Geitsas ir Kurtas sužinos, 
atsakysit jūs, o ne aš, sutarta? 

— Mums leido prokuratūra. 

— Tai kuo tas Sendakas gudresnis už mūsų specialis- 
tus? 

Pasigirdo beldimas į duris. 

- Gal tegul paaiškina pats profesorius, - atsakė Hudas 
su juntamu palengvėjimu balse. 

Profesoriui Rosui Sendakui jau greitai šešiasdešimt, 
bet vis dar puikavosi tankiais juodais plaukais. Nors ir 
žemiausias asmuo kambaryje, laikėsi oriai ir pasitikinčiai, 
reikalaudamas pagarbos. Visiems prisistačius, jis atsisėdo 
rankas ištiesdamas ant stalo. 


147 


— Manote, kad galėsiu jums padėti, - pareiškė jis, - ir 
tikriausiai neklystate. Reikia, kad kaukolę atgabentų į 
Glazgą. Ar įmanoma suorganizuoti? 

Vailė su Hudu susižvalgė. Rebusas atsikrenkštė: 

— Profesoriau, bijau, kad Laiko komanda" nespėjo ma- 
nęs iš anksto informuoti. 

Linktelėjęs Sendakas giliai įkvėpė: 

- Lazerinė technologija, inspektoriau, - iš lagamino 
išėmė nešiojamąjį kompiuterį ir įjungė. - Teisminė veido 
rekonstrukcija. Jūsų teismo kolegos jau užtikrino, kad 
mirusiojo plaukai buvo rudi. Tai pradžia. Glazge kaukolę 
padėsime ant besisukančio pagrindo. Tuomet į kaukolę 
nukreipsime lazerį, kompiuteriui teikiantį informaciją ir 
po truputį kaupiantį detales. Iš jų bus suformuoti veido 
kontūrai. Kita informacija - fiziniai mirusiojo duome- 
nys, jo amžius mirties dieną - padės sudaryti galutinį 
atvaizdą, - jis apsuko kompiuterį, kad Rebusas matytų 
ekraną. - Gausite panašius rezultatus. 

Rebusas turėjo atsistoti. Iš ten, kur sėdėjo, ekranas 
atrodė tuščias. Hudas ir Vailė pasielgė panašiai, todėl visi 
trys visokiais būdais stengėsi surasti tokią poziciją, iš ku- 
rios geriausiai būtų matomas mirksintis veidas. Pasitrau- 
kus per kelis colius į dešinę ar į kairę vaizdas išnykdavo, 
pradingdavo, bet kai išryškėdavo, aiškiai buvo matyti, kad 
tai jaunuolio veidas. Jis priminė manekeną, negyvos akys, 
viena matoma ausis ne visiškai ryški, o plaukai aiškiai 
pridėti vėliau. 

Nuoroda į to paties pavadinimo televizijos laidą, tyrinėjusią archeolo- 
gines mįsles. 

- Šis bėdžius trūnijo Škotijos šiaurės aukštumų paš- 
laitėje. Kai jį aptiko, įprastinės tapatybės nustatymo prie- 
monės buvo bejėgės. Laukiniai žvėrys ir kitokie padarai 
kaip reikiant jį sumaitojo. 

- Bet jūs manote, kad šitaip atrodė būdamas gyvas? 

- Sakyčiau, kad labai panašus. Akys ir plaukai spėjami, 
bet bendra veido struktūra tiksli. 

— Nuostabu, - tarė Hudas. 

— Naudodami šone įterptą ekranėlį, - tęsė Senda- 
kas, - galime keisti veidą - šukuoseną, pridėti ūsus ar 
barzdą, net pakeisti akių spalvą. Įvairūs variantai gali 
būti atspausdinti ir panaudoti kreipiantis pagalbos į vi- 
suomenę, - Sendakas parodė pilką kvadratėlį dešiniajame 
viršutiniame ekrano kampe. Ten buvo pavaizduotas tarsi 
vaiko pieštas portretas: grubus galvos kontūras, priedo 
skrybėlės, ūsai, barzda, plaukai, akiniai. 

Rebusas žvilgtelėjo į Hudą ir Vailę. Jie žiūrėjo į jį lauk- 
dami pritarimo. 

— Kiek visa tai kainuos? - paklausė vėl atsisukdamas 
į ekraną. 

- Tai nėra brangus procesas, - atsakė Sendakas. - Su- 
prantu, kad lėšas siurbia Gryvo byla. 

Rebusas žvilgtelėjo į Vailę: 

- Kažkas pašnibždėjo. 

- Mes juk niekam neleidžiame pinigų, - užginčijo 
Vailė. 

Rebusas jos akyse pamatė pyktį. Ji ėmė jaustis nustum- 
ta į šalį. Bet kuriuo kitu metu žinia apie Skelį būtų svarbi, 
bet negalėjo varžytis su Rodžiu Gryvu. 

Pagaliau Rebusas pritariamai linktelėjo. 

Po to beliko išgerti kavos. Sendakas paaiškino, kad 
Žmonių tapatybės nustatymo centras padėjo spręsti Ru- 
andos ir buvusios Jugoslavijos karo nusikaltimų bylas. 
Tiesą sakant, savaitės pabaigoj jis skrenda į Hagą liudyti 
karo nusikaltimų teisme. 

- Trisdešimt serbų aukų palaidota masinėje kapavie- 
tėje. Padėjome atpažinti aukas ir įrodyti, kad į jas šaudyta 
iš nedidelio atstumo. 

- Lyg ir leidžia į viską pažvelgti iš šalies, ar ne? - pa- 
sakė paskui Rebusas žiūrėdamas į Vailę. 

Hudas ieškojo telefono. Reikėjo vėl pasikalbėti su pro- 
kuratūra ir pranešti, kas vyksta. 

— O tu praneši prof. Geitsui, kas čia darosi, - tęsė Re- 
busas. 

— Taip, sere. Ar turėsim problemų? 

Rebusas papurtė galvą: 

- Pats šnektelėsiu. Jam nepatiks faktas, kad Glazgas 
turi kai ką, ko jis neturi... Bet išgyvens, - mirktelėjo jai. - 
Juk mūsų visa kita. 

Žmogžudysčių skyrius Šv. Leonardo nuovadoj dirbo visu 
pajėgumu: kompiuteriai, visuomenės parama, papildo- 
mos telefono linijos, priedo - surenkamas namelis ant 
šaligatvio priešais Kvisberio rūmus. Vyresn. superinten- 
dentas Vatsonas lakstė iš vieno susirinkimo į kitą su Fe- 
teso būstinės viršininkais ir politikais. Neišlaikęs apšau- 
kė jaunesnįjį pareigūną ir nužingsniavo į savo kabinetą 
trenkęs durimis. Dar neteko jo tokio matyti. Seržantas 
Freizeris pakomentavo: 

- Suraskite Rebusą, reikia ką nors paaukoti. 

Džo Dikis bakstelėjo jam: 

- Kokios naujienos dėl viršvalandžių? - ant rašomojo 
buvo pasidėjęs tuščią išlaidų formą. 

Gilę Templer paskyrė atsakinga už spaudos informa- 
vimą. Ji turėjo ryšių tarnybos patirtį. Iki šiol jai pavyko 
nuslopinti kelias nepagrįstas spėliones. Policijos viršinin- 
ko padėjėjas Kasvelas atvyko patikrinti karinių pajėgų, 
ekskursiją vedė Derikas Linfordas. Nuovada sausakimša, 
o Linfordas net neturi savo kabineto. Bylai skirta dvylika 
kriminalistų su tuzinu uniformuotų policininkų, kurie 
apieškojo nusikaltimo vietos teritoriją ir talkino atliekant 
apklausą nuo „durų prie durų . Sekretorius kainuos pa- 
pildomai, o Linfordas vis dar laukia, kol jam bus pranešta, 

koks biudžetas skiriamas bylai. Kol kas jis netaupė numa- 
nydamas, kad tai - reklaminė skrajutė, vadinasi, pasitei- 
sins bet koks personalo kiekis ir viršvalandžiai. 

Vis dėlto jam patiko rūpintis pinigais. Tai, kad žaidžia 
ne namie, tik apsunkino padėtį. Ir nors nekreipė dėmesio 
į žvilgsnius ir pastabas, šie vis tiek jį pasiekdavo. „Fetesų 
šunsnukis... įsivaizduoja, kad gali mums aiškinti, kaip 
tvarkytis savo pačių nuovadoj.“ Viskas dėl teritorijos. 
Neatrodo, kad Rebusas prieštarautų. Rebusas leido jam 
vadovauti nuovadai pripažindamas, kad Linfordas geres- 
nis administratorius. Jo tikslūs žodžiai: „Atvirai kalbant, 
Derikai, manęs dar nė karto nėra apkaltinę sugebėjimu 
laikinai prisiimti atsakomybę.“ 

Linfordas apėjo patalpą: sienos nukabinėtos lentelė- 
mis, budėjimo tvarkaraščiais, nusikaltimo vietos nuo- 
traukomis, telefonų numeriais. Prie savo kompiuterių 
palinkę trys pareigūnai įvedinėjo naujausią informaciją 
į duomenų bazę. Tokiame tyrime svarbiausia informa- 
cija, kurią renkant būtina duoti nuorodas. Nusikaltimą 
aiškiniesi įžvelgdamas sąsajas, o tai reikalauja begalinio 
kruopštumo. Jis spėliojo, ar dar kas nors kambaryje jaučia 
tą patį jaudulį, kaip jis. Atgal prie budėjimų tvarkaraščio: 
seržantas Rojus Freizeris atsakingas už Holirudo opera- 
ciją, vadovauja apklausoms „nuo namo prie namo“ bei 
apklausia pastatų griovimo komandas ir statybininkus. 
Kitas seržantas, Džordžas Silversas, sudarinėja velionio 
paskutinių veiksmų planą. Rodis Gryvas gyveno Kramon- 
te, žmonai pasakė, kad eina išgerti. Nieko neįprasta, elgėsi 
natūraliai. Su savimi pasiėmė mobilųjį. Nebuvo jokios 
priežasties jam skambinti. Vidurnaktį ji nuėjo miegoti. 
Kitą rytą jam negrįžus ėmė nerimauti, bet nusprendė va- 

landėlę kitą palaukti; gal yra koks logiškas paaiškinimas... 
Permiegojo kur nors kitur. 

- Ar dažnai pasitaikydavo? - paklausė Silversas. 

— Kartą ar du. 

- Kur jis tada miegodavo? 

Atsakymas: pas motiną arba pas draugą ant sofos. 

Neatrodė, kad Silversas stengtųsi. Sunku įsivaizduoti jį 
skubantį. Iš lėto formuluodavo klausimus ir strategijas. 

Taip lėtai, kad apklausiamas asmuo imdavo nervintis. 

Linfordas apklausė Gryvo spaudos atstovą, jaunuolį var- 
du Hamišas Holas. Po to apie tai galvodamas suvokė, kad 
šiame susirėmime buvo antras. Apsivilkęs puikų kostiumą, 
dailaus ir protingo veido Holas atsakymus rėžė taip, tarsi 
klausimai nebūtų svarbūs. Linfordas išrėžė kitą klausimą, 
priimdamas jo žaidimo taisykles, užuot jas diktavęs pats. 

- Kaip judu su ponu Gryvu sutarėte? 

- Puikiai. 

- Niekad nekildavo problemų? 

— Niekad. 

— O su panele Banks? 

- Norite žinoti, kaip sutariau su ja, ar kaip ji sutarė su 
Rodžiu? - sutvisko apvalūs chrominiai akinių rėmeliai. 

- Sakykim, abiem atvejais. 

- Puikiai. 

- Kaip? 

- Tai mano atsakymas į abu klausimus: mes sutarėme 
puikiai. 

- Aišku. 

Taip be paliovos, lyg šaudytų iš kulkosvaidžio. Holas 
partinis, kryptingas, turi ekonomisto diplomą. Kalba irgi 
labai ekonomiškai. 

- Spaudos ir reklamos agentas... pateikia palankią 
informaciją? 

Holas vyptelėjo: 

- Pigus šūvis, inspektoriau Linfordai. 

- Kas dar priklausė pono Gryvo palydai? Greičiausiai 
buvo vietinių savanorių?.. 

- Kol kas ne. Rinkimų kampanija turėjo prasidėti ba- 
landį. Tada mums būtų reikėję agitatorių. 

- Turite omenyje žmones? 

- Ne mano sritis. Paklauskite Džo. 

- Džo? 

- Džozefina Banks, jo rinkimų agentė. Mes ją vadina- 
me Džo, - žvilgtelėjęs į laikrodį garsiai atsikvėpė. 

— Tai ką dabar darysite, pone Holai? 

- Turite galvoje, išėjęs iš čia? 

- Dabar, kai jūsų darbdavys negyvas. 

- Susirasiu kitą, - šįsyk nuoširdi šypsena. - Norinčių 
netrūks. 

Linfordas įsivaizdavo Holą po penkerių - dešimties 
metų, stovintį už aukštą postą užimančio asmens, galbūt 
net ministro pirmininko, šnibždantį kažką, ką šis po kelių 
sekundžių ištars garsiai. Visą laiką kadre, visą laiką arti 
valdžios. 

Abiem vyrams atsistojus, Linfordas šiltai paspaudė 
Holui ranką, siūlydamas jam šypseną ir puodelį arbatos 
ar kavos. 

- Labai dėkoju... atsiprašau, kad teko... visokeriopos 
sėkmės... 

Ką gali žinoti. Po penkių, dešimties metų, kas ži- 
no... 

- Pasakyk, kad tai tik pokštas. 

Elena Vailė dairėsi po blausiai apšviestą apačioj esantį 
apklausos kambarį. Pusė jo užversta sulūžusia įranga: 
kėdės be ratukų, spausdinimo mašinėlės. 

- Kaip matot, atstojo sandėlį. 

Ji atsisuko į registratūros seržantą, kuris atrakino duris 
ir uždegė šviesą. 

- Pati nebūčiau susiprotėjusi. 

- Kur dėsime visą šitą šlamštą? - paklausė Grantas 
Hudas. 

- Galbūt kaip nors sutilpsite? - pasiūlė seržantas. 

— Mes tiriame žmogžudystę, - sušnypštė Vailė. Prieš 
atsisukdama į kolegą dar kartą žvilgsniu permetė kamba- 
rį. - Ojie štai kaip su mumis elgiasi, Grantai. 

- Ką gi, visa tai jūsų, - pasakė seržantas ištraukdamas 
raktą iš spynos ir paduodamas Hudui. - Sėkmės. 

Hudas nulydėjo jį akimis, tada kilstelėjo raktelį prie- 
šais Vailę: 

- Jis sako, kad viskas priklauso mums. 

- Gal pasiskųsti vadovybei? - Vailė spyrė į kėdę, kuriai 
akimoju nukrito ranktūris. 

- Žinia, lankstinuke žadėjo vaizdą į jūrą, - guodė ko- 
lega, - bet jei pasiseks, neteks čia ilgai kiurksoti. 

- Tie šunsnukiai viršuj turi kavos virimo aparatą, - 
pasakė Vailė. Tada pratrūko kvatoti. - Ką čia dabar kalbu? 
Mes net telefonų neturime! 

- Gal ir taip, - pranešė Hudas, - bet jei neklystu, mudu 
ką tik monopolizavome elektrinių rašomųjų mašinėlių 
rinką. 

Siobhana Klark pageidavo išgerti kur „truputį prašmat- 
niau“, ir kai papasakojo, kaip praėjo jos diena, Derikas 
Linfordas pamanė suprantąs ją. Porą paskutinių darbo 
valandų praleido apklausinėdama benamius valkatas. 

— Nekas, - tarė jis. - Bet ištvėrei? - Ji pažvelgė į jį. - 
Tau juk neįkando? 

— Ne, tik jie buvo... - atmetusi galvą tyrinėjo įspūdin- 
gas baro restorano „Kupolas“ lubas, tarsi tikėdamasi, kad 
ten parašytas likęs sakinys. - Dauguma net nesmirdėjo. 
Bet jų praeitis, - ir linktelėjo pati sau. 

— Ką nori tuo pasakyti? - jis lazdele kokteiliui maišyti 
stiklinėje vaikėsi žaliosios citrinos griežinėlį. 

— Jų pasakojimai, visos tos tragedijos ir mažos gyveni- 
mo nesėkmės bei nevykę likimo posūkiai, atvedę juos į gat- 
vę. Juk niekas negimsta benamis, kiek man žinoma - ne. 

— Suprantu, ką turi galvoje. Dauguma jų galėtų ir ne- 
būti benamiais. Šalpos sistema pasirūpina. - Ji žiūrėjo į 
jį, bet jis nepastebėjo. - Aš niekada neduodu išmaldos, 
tai lyg ir mano principas. Kai kurie tikriausiai per savaitę 
prisielgetauja daugiau nei mes uždirbame. Prašydamas 
išmaldos Princų gatvėje per dieną gali užsikalti du šimtus 
svarų, - jis iš lėto papurtė galvą, tada pastebėjo jos veido 
miną. - Kas? 

Ji tyrinėjo savo gėrimą, didelį džino su toniku stiklą, 
ir jo - žaliųjų citrinų sultis su soda. 

- Nieko. 

- Ką aš pasakiau? 

— Gal tiesiog... 

- Buvo sunki diena? 

Ji dėbtelėjo: 

- Ketinau sakyti, gal tai tiesiog tavo požiūris. 

Po to kurį laiką abu sėdėjo tylėdami. Niekam „Kupole“ 
tai nerūpėjo. Kokteilių metas: Jurgio gatvės kostiumai - 
juodi sijonai ir švarkeliai su priderintomis pėdkelnėmis. 
Kiekvienas sutelkęs dėmesį į savo ratelį - kontoros ple- 
palus. Klark nugėrė didelį gurkšnį. Džino visada per ma- 
žai - net ir užsisakiusi dvigubą nepajusdavo poveikio. 
Namuose lygiomis dalimis įsipildavo džino su toniku. 
Daug ledukų ir citrinos griežinėlis, o ne skutimosi pei- 
liuku atpjauta atraiža. 

- Tavo akcentas pasikeičia, - pagaliau pratarė Linfor- 
das. - Kinta atsižvelgiant į progą. Gudrus triukas. 

— Ką nori tuo pasakyti? 

— Na, tu kalbi su anglišku akcentu, tiesa? Bet kai ku- 
riose draugijose, tarkim, nuovadoje, tau pavyksta pereiti 
prie škotiško. 

Tai tiesa, pati žinojo, kad taip elgiasi. Net ir mokykloje 
ar koledže šiek tiek mėgdžiodavo suvokdama, kad taip 
elgdamasi pritaps prie to, su kuo šnekasi, prie bet kurios 
bendraamžių draugijos. Anksčiau girdėdavo, kaip persi- 
jungia, bet dabar nebe. Savęs klausė, iš kur tas poreikis 
keisti akcentą? Tik tam, kad pritaptų? Ar jautėsi vieniša 
būdama mergaitė? 

Ar jaučiasi vieniša? 

— Kur tu gimei? 

- Liverpulyje, - atsakė ji. - Mano tėvai dėstytojai. Po 
savaitės man gimus jie persikraustė į Edinburgą. 

- Aštunto dešimtmečio viduryje? 

- Septinto pabaigoj, meilikavimais nieko nepeši, - 
vis dėlto šyptelėjo. - Pagyvenę porą metų, išvažiavome 
į Notingemą. Iš esmės išsilavinimą įgijau ten, Londone 
tik baigiau. 

— Tavo tėvai ten ir gyvena? 

- Taip. 

— Dėstytojai? Ir ką gi jie mano apie tave? 

Tai buvo įžvalgus klausimas, bet taip gerai jo nepa- 
žinojo, kad atsakytų. Kaip ir leisdama kitiems manyti, 
kad savo butą naujamiestyje išnuomojo. Nors ilgainiui jį 
pardavė iš banko paimdama paskolą dvigubai mažesniam 
butukui, o pinigus padėjo atgal į tėvų sąskaitą. Ji taip 
niekad ir nepaaiškino jiems, kodėl taip pasielgė. Jie tik 
kartą jos paklausė. 

- Sugrįžau čia į koledžą, - pasakė Linfordui. - Įsimy- 
lėjau Edinburgą. 

- Ir pasirinkai karjerą, kad visada matytum bjauriąją 
jo pusę? 

Ji ir vėl nieko neatsakė. 

- Taigi esi naujakurė... viena iš naujųjų škotų. Regis, 
šitaip juos vadina nacionalistai. Tikiuosi balsuosi už Ško- 
tijos nacionalistų partiją? 

- O tu priklausai ŠNP? 

— Ne, - nusijuokė jis. - Man tik įdomu, ar tu jiems 
nepriklausai? 

- Gana gudrus būdas sužinoti. 

Gūžtelėjęs pabaigė gėrimą: 

- Pakartosim? 

Ji vis dar tyrinėjo jį, staiga pasijuto nualinta. Visi kiti 
susirinkę, dirbantys nuo devynių iki penkių, ilsėjosi ir 
gėrė prieš eidami namo. Kodėl jie taip elgiasi? Juk galėtų 
išgerti namie? Susikėlę kojas priešais televizorių. Vietoj 
to prilipę prie savo darbovietės ir geria su bendradar- 
biais. Negi taip sunku išsiskirti? O gal namai neatstoja 
prieglobsčio? Privalai išgerti, kad pripažintum tai ir įsi- 

drąsintum stoti akistaton su ilgu vakaru? Ar todėl ir ji 
čia? 

— Man jau metas, - nejučiom atsakė Siobhana. 

Švarkelis kabojo ant kėdės atkaltės. Ne per seniausiai 
kažką nudūrė priešais šią vietą. Ji tyrė bylą. Tik dar vienas 
smurto proveržis, be reikalo pralietas kraujas. 

— Ką veiksi? - Linfordas žvelgė klausiamai, susinervi- 
nęs, lyg vaikas dėl savo neišmanymo ir egoizmo. 

Ką gi jam atsakyti? Kad žiūrės Gražuolę ir pabaisą; 
gurkšnos džiną su toniku, baigs Islos Devar romaną. Bet 
kuriam vyrui būtų sunku varžytis. 


— Kodėl šypsaisi? 
- Taip sau, - atsakė ji. 
- Vis dėlto. 


— Moterys gali turėti savo paslapčių, Derikai, - jau 
apsivilkusi švarkelį, ant kaklo vyniojosi šaliką. 

- Maniau, užkąsim, - išpyškino jis. - Drauge praleisim 
vakarą. 

Ji pažvelgė į jį: 

— Nemanau, - tikėjosi, kad iš tono supras nutylėtą 
pabaigą: daugiau niekada. 

Ir išėjo. 


Pasisiūlė palydėti namo, bet ji atsisakė. Pasisiūlė iškviesti 
taksi, bet ji gyvena netoliese. Dar nebuvo nė pusės aš- 
tuonių, kai staiga liko vienas. Jį supantis triukšmas ne- 
jučiomis tapo kurtinantis, nepakeliamas. Balsai, juokas, 
taurių skambesys. Ji nepasiteiravo, kaip praėjo jo diena. 
Tiesą sakant, buvo nešneki, atsakinėdavo tik klausiama. 
Gėrimas atrodė dirbtinės geltonos vaikiškų saldumynų 
spalvos. Vėlėsi burnoje, graužė skrandį ir ėdė dantis. 

Nuėjęs prie baro užsisakė viskio. Nepraskiedė vandeniu. 
Žvalgydamasis pastebėjo, kad kita porelė užėmė jo sta- 
lą. Na ir gerai. Stovėdamas prie baro neišsiskyrė iš kitų. 
Galėjo priklausyti iš abiejų pusių jį supančioms konto- 
ros darbuotojų grupelėms. Bet nepriklausė, pats žinojo, 
kad nepriklauso. Čia, kaip ir Šv. Leonardo nuovadoje, jis 
buvo pašalinis. Štai kas nutinka, kai taip sunkiai dirbi: 
paaukština tarnyboje, bet netenki intymumo. Žmonės 
traukiasi iš kelio, vedami baimės arba pavydo. Policijos 
pasivedėjo jį į šalį: 

- Derikai, tau puikiai sekasi. Ir toliau taip. Kas žino, 
kaip ten bus po kelių metelių? Galbūt kaip tik šis tyrimas 
išgarsins tavo vardą, - mirktelėjęs patapšnojo jam per 
ranką. 

— Taip, sere. Dėkoju jums, sere. 

Tada jis išgirdo post scriptum iš jau beišeinančio, bet 
vėl į jį atsisukusio viršininko: 

- Šeimos vyrai, Derikai, štai ką turi matyti į mus žiū- 
rinti visuomenė. Žmonės mus gerbia, todėl, kad nesiski- 
riame nuo jų. 

Šeimos vyrai. Jis turėjo galvoje žmoną ir vaikus. Lin- 
fordas tiesiu taikymu nuėjo prie telefono ir paskambino 
Siobhanai į mobilųjį... 

Kvailystės! Išeidamas linktelėjo durininkui, nors jo ir 
nepažinojo. Lauke iš kojų vertė vėjas, naktis jį pasiglemžė 
kėsindamasi atsikąsti kąsnį. Plaučiai sudejavo įkvepiant 
oro. Posūkis į kairę ir per dešimt minučių būtų namie. 
Pasukęs į kairę žingsniuotų namo. 

Pasuko dešinėn link Karalienės gatvės Leito alėjos 
pabaigoje. Baras Barony Broutono gatvėje, jam ten pa- 

tikdavo. Geras alus, senamadiška vietelė. Čia gerdamas 
vienas neišsiskirdavai iš kitų. 

Po to per kelias minutes surado Siobhanos Klark 
namą. Kriminalistui susirasti adresą vieni niekai. Jau 
kitą dieną po pirmojo jų susitikimo užėjęs į kabinetą pa- 
tikrino jos duomenis. Butas ramioje gatvėje, Viktorijos 
laikų keturaukščių sujungtų namų eilė. Ji gyveno trečiame 
aukšte, kairėje pusėje. Jis pasuko į priešais esantį namą. 
Pagrindinės durys neužrakintos. Kopė laiptais, kol pasie- 
kė aikštelę tarp trečio ir ketvirto aukšto. Pro langą matėsi 
priešais esanti gatvė ir butai. Jos languose degė šviesos, 
užuolaidos neužtrauktos. O štai ir ji: sušmėžavo eidama 
per kambarį, kažką laikė rankose ir skaitė. Kompaktinio 
disko viršelį? Sunku pasakyti. Įsisupo į švarką. Turbūt tik 
keli laipsniai šilumos. Stoglangyje skylė, jį atakavo šalto 
vėjo šuorai. 

Bet jis vis tiek žiūrėjo. 

— Kada atiduos jo kūną? 

- Tiksliai nežinau. 

- Baisu, kai miršta artimas žmogus ir negali jo pa- 
laidoti. 

Rebusas linktelėjo. Jis buvo Ravelstone esančio namo 
svetainėje. Šalimais, ant sofos, Derikas Linfordas. Prie- 
šais fotelyje sėdinti Alicija Gryv atrodė maža ir trapi. Ką 
tik kalbėjusi marti prisėdo ant fotelio ranktūrio. Šona 
Gryv apsirengusi juodai, o Alicija vilkėjo gėlėtą ryškią 
suknelę, kuri kontrastavo su pelenų pilkumo veidu. Nu- 
karusi raukšlėta jos veido ir kaklo oda Rebusui priminė 
dramblio odą. 

— Supraskite, ponia Gryv, - meilikaujančiai kreipėsi 
Linfordas, - tokioje byloje kaip ši būtina laikyti lavoną. 
Gali tekti iškviesti patologą... 

Alicija Gryv iš lėto stojosi: 

- Daugiau nebenoriu girdėti! - pasakė virpančiu bal- 
su. - Tik ne čia ir ne dabar. Jums teks išeiti. 

Šona padėjo jai atsistoti: 

- Nesijaudink, Alicija. Aš pasikalbėsiu su jais. Ar už- 
lipsi į viršų? 

— Į sodą... Einu į sodą. 

- Atsargiai, kad nepaslystum. 

- Šona, aš nesu bejėgė! 

- Žinoma, ne. Tik sakau... 

Bet senoji jau buvo prie durų. Nepratarė nė žodžio 
ir neatsisuko. Paskui save uždarė duris. Girdėjosi, kaip 
nušlepsėjo. 

Šona nuslydo į krėslą, atlaisvintą anytos: 

- Atsiprašau. 

— Nėra reikalo atsiprašinėti, - atsiliepė Linfordas. 

— Bet mums teks su ja pasikalbėti, - perspėjo Re- 
busas. 

- Ar būtina? 

- Deja, taip, - negalėjo jai pasakyti kad „jūsų vyras 
galėjo išsipasakoti motinai, galbūt ji žino tai, ko nežino- 
me mes.“ 

- O kaip jūs, ponia Gryv? - paklausė Linfordas. - Kaip 
laikotės? 

- Kaip alkoholikė, - atsiduso Šona Gryv. 

— Ką gi, gėrimas dažnai padeda... 

— Ji norėjo pasakyti, - pertraukė jį Rebusas, - kad 
gyvena šia diena. 

Linfordas linktelėjo, lyg pats žinotų. 

- Tarp kitko, - pridūrė Rebusas, - ar kas nors šeimoje 
turi gėrimo problemų? 

Šona Gryv pažvelgė į jį: 

- Turite galvoje Lorną? 

Jis nieko neatsakė. 

— Rodis daug negerdavo, - tęsė ji. - Nedidelė taurė 
raudono vyno, kartais viskio prieš pietus. Kamas... Na, 
atrodo, kad gėrimas Kamo neveikia, nebent gerai jį pa- 
žįstate. Jis neprisisiurbia ir nepradeda dainuoti. 

— O kas tada? 

- Pasikeičia jo elgesys, bet labai nežymiai, - ji nudel- 
bė akis į sterblę. - Sakykim, kad elgesio normos tampa 
miglotos. 

— Arjis kada?.. 

Ji pažvelgė į Rebusą: 

— Kokį kartą ar du bandė. 

Subtilumu nepasižymintis Linfordas reikšmingai pa- 
žvelgė į Rebusą. Šona Gryv pagavo jo žvilgsnį ir purkš- 
telėjo: 

— Griebiatės šiaudo, inspektoriau Linfordai? 

Jis krūptelėjo: 

— Ką norite pasakyti? 

— Aistros sužadintas nusikaltimas, Kamas nužudė 
Rodį, kad galėtų būti su manimi, - ji papurtė galvą. 

— Ar mes pernelyg viską supaprastinam, ponia 
Gryv? 

Ji svarstė Rebuso klausimą nesiskubindama atsakyti. 
Todėl jis uždavė kitą: 

— Sakote, kad jūsų vyras daug negerdavo, vis dėlto 
išeidavo išgerti su draugais? 


— Taip. 
- Kartais negrįždavo namo per naktį? 
— Na ir kas? 


— Ogi tai, kad nepavyko aptikti nė vieno, su kuo būtų 
gėręs tą naktį. 

Linfordas užmetė akį į užrašų knygelę: 

- Kol kas radome tik vieną barą Vestende, jie mano, 
kad ten užsuko į pavakarę ir gėrė vienas. 

Šona Gryv neturėjo ką pasakyti. Rebusas pasislinko 
į priekį: 

— Ar Alasdiras gerdavo? 

- Alasdiras? - užklupta netikėtai. - O kuo jis čia 
dėtas? 

— Gal numanot, kur jis galėtų būti? 

— Kodėl? 

- Įdomu, ar jis žino apie jūsų vyrą. Aišku, kad norėtų 
dalyvauti laidotuvėse. 

- Jis neskambino... - ji ir vėl paskendo mintyse. - Ali- 
cija ilgisi jo. 

- Arjis kartais duoda žinią? 

- Atsiunčia vieną kitą atviruką per Alicijos gimtadie- 
nį, niekad nepraleidžia. 

- Be adreso? 

- Be. 

- Pašto ženklai? 

Ji gūžtelėjo: 

- Iš įvairiausių vietų, dažniausiai iš užsienio. 

Jos balsas privertė Rebusą pridurti: 

- Bet... 

— Tiesiog... manau, kad paprašo kitų už jį išsiųsti, kai 
kur nors keliauja. 

— Kodėl turėtų taip elgtis? 

- Jei kartais bandytume jį surasti. 

Rebusas dar šiek tiek pasislinko į priekį mažindamas 
atstumą tarp savęs ir našlės: 

— Kas atsitiko? Kodėl jis išvyko? 

Ji ir vėl patraukė pečiais: 

- Tai įvyko prieš mane. Rodis tada dar buvo vedęs 
Bilę. 

- Ar santuoka iširo prieš jums susipažįstant su ponu 
Gryvu? - paklausė Linfordas. 

Ji prisimerkė: 

— Ką būtent turite mintyje? 

- Grįžtant prie Alasdiro, - pasakė Rebusas vildamasis, 
kad jo tonas įtikins Linfordą liautis kamantinėjus, - ar 
nenumanote, kodėl jis išvyko? 

- Rodis kartais kalbėdavo apie jį, dažniausiai, kai gau- 
davom atviruką. 

— Atvirukai jam? 

— Ne, Alicijai. 

Rebusas apsidairė, bet kažkas jau buvo nurinkęs gim- 
tadieninius Alicijos Gryv atvirukus. 

— Ar atsiuntė ir šiemet? 

- Jis visada vėluoja. Atvirukas ateis po savaitės ar dvie- 
jų, - ji žvilgtelėjo į duris. - Vargšė Alicija mano, kad čia 
apsistojau ieškodama prieglobsčio. 

— O iš tiesų prižiūrite ją? 

Ji papurtė galvą: 

— Ne tiek prižiūriu, kiek nerimauju dėl jos. Ji tapo to- 
kia pažeidžiama. Jūs buvote tik šitame kambaryje, nes iš 
tiesų tai vienintelis kambarys, kuriame dar galima gyven- 
ti. Likusieji užversti senais laikraščiais, žurnalais, kurių 
neleidžia išmesti. Pilni įvairiausio šlamšto, o kambariui 
užaugus daiktais, ji persikelia į kitą. Manau, kad ir šitam 
kambariui nutiks tas pats. 

- O kodėl jos vaikai nieko nesiima? - ir vėl Lin- 
fordas. 

- Ji neleidžia. Atsisako net valytojos sakydama, kad 
„viskam sava vieta“. 

- Gal jos tiesa, - pratarė Rebusas. Viskam sava vie- 
ta - lavonui židinyje, Rodžiui Gryvui vasarnamyje. Ir tai 
galima paaiškinti, tiesiog kol kas jie nežino kaip. - Ar ji 
vis dar tapo? - paklausė. 

- Nebelabai. Teplioja. Jos dirbtuvė sodo gale, ten ti- 
kriausiai ir nuėjo, - Šona žvilgtelėjo į laikrodį. - Dieve, 
man reikia nupirkti maisto... 

- Ar teko girdėti paskalas apie jūsų vyrą ir Džozefiną 
Banks? 

Linfordo klausimas. Rebusas pasisuko į jį, akys degė 
pykčiu, bet Linfordas sutelkė dėmesį į našlę. 

- Kažkas atsiuntė man laišką, - timptelėjusi palaidinu- 
kės rankovę paslėpė laikrodį; nejučiom nusiteikusi gintis, 
nors prieš tai buvo beatsiverianti. 

- Pasitikėjote savo vyru? 

- Visiškai. Pati žinau, kaip yra politikoje. 

— Gal numanot, kas galėjo atsiųsti laišką? 

- Išmečiau tiesiai į šiukšliadėžę. Mudu sutarėme, kad 
tai geriausia vieta. 

- O kaip sureagavo panelė Banks? 

- Ji norėjo pasamdyti seklį. Mes ją atkalbėjome. Kad ir 
ko besiimtume, tai tik įteisintų paskalas. Būtų tekę žaisti 
pagal jo taisykles. 

- Kieno“ 

— To, kuris skleidė paskalas. 

- Jūs tikra, kad tai jis? 

- Tikimybės klausimas, inspektoriau Linfordai. Dau- 
guma Žmonių politikoje - vyrai. Liūdna, bet tai tiesa. 

- Pastebėjau, - pasakė Rebusas, - kad jūsų vyrui rin- 
kimuose oponavo dvi moterys. 

- Leiboristų strategija. 

- Ar pažinojote kitus kandidatus? 

- Žinoma. Leiboristų partija - viena didelė laiminga 
šeimyna, inspektoriau. 

Jis nusišypsojo, kaip ji ir tikėjosi. 

- Girdėjau, kad Arčį Jurą nelabai nudžiugino rezul- 
tatai. 

- Ką gi, Arčis politikoje gerokai ilgiau nei Rodis. Jis 
laikė tai savo prigimtine teise. 

Džo Banks pasakė lygiai tą patį - „prigimtinė teisė“. 

— O dvi moterys galutiniame sąraše? 

- Jaunos ir protingos... Ilgainiui jos pasieks, ko nori. 

- Tai kas dabar bus, ponia Gryv? 

— Dabar? - ji įbedė žvilgsnį į kilimo raštą. - Arčis 
Juras buvo antroje vietoje. Tikriausiai išrinks jį, - įdė- 
miai žvelgė į kilimą, lyg ten būtų įspaustas kažkoks pra- 
nešimas. 

Atsikrenkštęs Linfordas pasisuko į Rebusą rodydamas, 
kad jam pokalbis baigtas. Rebusas bandė sugalvoti nuos- 
tabų paskutinį klausimą, bet niekas neatėjo į galvą. 

- Tik atiduokite mano vyrą, - paprašė Šona Gryv pa- 
lydėdama juos į prieškambarį. 

Laiptų apačioje stovėjo Alicija rankoje laikydama kinų 
porceliano puodelį, į kurį buvo įmerkusi sumaigytą duo- 
nos riekelę. 

— Kažko norėjau, - pasakė marčiai, - bet dabar pati 
nežinau ko. 

Jiems išeinant Rodžio Gryvo našlė vedė anytą laiptais 
į viršų lyg motina mieguistą vaiką. 

Prie mašinos Rebusas pasakė Linfordui: 

- Tu važiuok. 

— Ką? 

- Truputį pabūsiu geruoju samariečiu. 

- Vaidinsi auklę? - įsėdęs į mašiną Linfordas užvedė 
variklį. - Jaučiu, kad ne tik todėl. 

- Gal pavyks pašnekinti senutę. 

— Tik nesakyk, kad susidomėjai motuše. 

Rebusas mirktelėjo: 

— Ne paskui visus laksto jaunos panelės. 

Linfordo veidas pasikeitė. Jis įjungė pavarą ir nurūko. 

Rebusas nusišypsojo: 

— Gerai padarei Siobhana, kad pametei jį. 

Takeliu sugrįžęs atgal nuspaudė durų skambutį. Šo- 
nai Gryv paaiškino, kad jei norinti išbėgti, jis gali pabūti 
kokias dvidešimt minučių. Ji dvejojo. 

— Man tik pieno ir duonos, inspektoriau. Pakentėsime, 
kol... 

- Na, aš čia, o mano vairuotojas nuvažiavo, - mos- 
telėjo į tuščią kelią. - Be to, mačiau, kaip ponia Gryv 
susidorojo su ta duona... 

Jis patogiai įsitaisė svetainėje. Ji pasakė, kad jei nori 
gali pasidaryti arbatos ar kavos, tik be pieno. 

- Bet įspėju, - pridūrė, - virtuvė primena mūšio lauką. 

- Nesirūpinkit, - atsakė pasiimdamas šešių mėnesių 
senumo sekmadienio priedą. 

Girdėjo, kaip užsidarė durys. Ji nesivargino įspėdama 
anytą, nematė prasmės. Už ketvirčio mylios yra laikraš- 
čių ir maisto prekių parduotuvėlė. Ji neužtruks. Luktelė- 
jęs porą minučių Rebusas užkopė laiptais. Alicija Gryv 
stovėjo miegamojo tarpduryje. Ant drabužių užsimetusi 
chalatą. 

— Ak, - pratarė. - Man pasirodė, kad girdėjau, kaip 
kažkas išvažiavo. 

- Jūsų ausys nemelavo, ponia Gryv. Šona nulėkė iki 
parduotuvės. 

— O kodėl jūs vis dar čia? - ji įdėmiai žiūrėjo į jį. - Jūs 
esate policininkas? 

— Tikra tiesa. 

Nušlepsėjo pro šalį viena ranka prisilaikydama sienos. 

— Kažko ieškau, - pasakė jam, - bet miegamajame 
neradau. 

Pro praviras duris matėsi jos kambarys. Visas su- 
jauktas. Ant kėdžių ir grindų krūvos drabužių, išversta 
drabužių spinta ir komoda. Palei sienas stirtos knygų, 
žurnalų ir paveikslų. Ant lubų prie lango didelė dėmė 
nuo drėgmės. 

Ji pravėrė kitas duris. Nusidėvėjęs raštuotas kilimas 
išblukęs iki pilkumo. Rebusas įėjo jai iš paskos. Svetai- 
nė ar darbo kambarys? Visiškai neaišku. Atsiminimų ir 
šiukšlių pilnos kartoninės dėžės. Seni laiškai, kai kurie 
net neatplėšti. Ant grindų iš fotografijų albumų pasklidę 
nuotraukos. Dar daugiau žurnalų, laikraščių ir paveikslų. 
Senutėliai vaikiški Žaislai ir žaidimai. Ant sienos veidro- 
džių kolekcija. Į tolimiausią kampą atremtas vigvamas, 
geltonas jo brezentas sulopytas ir susigarankščiavęs. Po 
kėde pamesta begalvė vaikiška lėlė, aprengta sportine pa- 
laidine ir kiltu. Pakėlęs ją Rebusas metalinėje dėžutėje nuo 
sausainių aptiko jos galvą, gulinčią tarp išmėtytų domino, 
kortų, tuščių siūlų ričių. Jis pritvirtino galvą. Mėlynos 
lėlės akys nei džiaugėsi, nei pyko. 

- Ko jūs ieškote? 

Ji dairėsi aplinkui: 

— Ką čia darai su Lornos lėle? 

- Jai buvo nukritusi galva. Aš tik... 

— Ne, ne, ne, - ji pagriebė iš jo lėlę, - galva nenukrito, 
pasipūtėlė panelė ją nurovė, - Alicija Gryv padarė tą patį. - 
Taip, pasakė mums, kad nutraukė ryšius su vaikyste. 

Rebusas nusišypsojo: 

- Kiek jai tada buvo metų? - tikėjosi išgirsti devyneri 
arba dešimt. 

- Gal dvidešimt penkeri ar šešeri, - jos mintys klai- 
džiojo nuo lankytojo prie paieškos. 

- Ką galvojote, kai ji pradėjo modelio karjerą? 

- Aš visada palaikiau savo vaikus, - nuskambėjo, kaip 
iš anksto paruošta eilutė, skanus kąsnelis, kurį pasiūlyda- 
vo žurnalistams ir smalsuoliams. 

— O kaip dėl Kamo ir Rodžio? Ar jūs domėjotės poli- 
tika, ponia Gryv? 

— Kai buvau jaunesnė. Rėmiau leiboristus. Alanas 
buvo liberalas, dažnai diskutuodavome... 

- Vis dėlto vienas jūsų sūnus toris. 

— Ak, su Kamu niekad nebuvo lengva. 

— O Rodis? 

— Rodžiui reikėtų išsivaduoti iš brolio šešėlio. Nema- 
tėte, kaip jis bėgioja paskui Kamą. Visada žiūri, stebi jį. 
Bet Kamas turi savo draugų. Tokio amžiaus berniukai 
gali būti Žiaurūs, tiesa? 

Ji tolo nuo jo, regėdama pralekiančius metus. 

- Dabar jie suaugę vyrai, Alicija. 

- Man jie visada liks berniukai, - pradėjo išiminėti 
daiktus iš dėžutės, apžiūrinėdama kiekvieną: žiūronus, 
indelį nuo marmelado, futbolo vėliavėlę, lyg tai, ko ieško, 
savaime atsiras. 

- Arjūs su Rodžiu artimi? 

— Rodis meilutis. 

- Ar jis pasipasakoja jums? Ateina pas jus, kai turi 
bėdų? 

- Jis... - ji staiga nutilo, atrodė pasimetusi, - jis miręs, 
ar ne? - Rebusas linktelėjo. - Sakiau jam, dažnai įspėdavau. 

Laipioti per tvoras jo amžiuje, - ji papurtė galvą, - nelaimės 
neišvengsi. 

- Arjis tai darė ir anksčiau? Laipiodavo tvoromis? 

— O, taip. Matot, taip sutrumpindavo kelią į mokyklą. 

Rebusas susikišo rankas į kišenes. Jos mintys nuklydo 
kažkur kitur: 

- Šeštajame dešimtmetyje flirtavau su nacionalistais. 
Keista šutvė, gal ir tebėra tokie. Kiltai, gėlų kalba ir giliai 
įsirėžusi nuoskauda. Vis dėlto teko lankytis geruose po- 
būviuose, daug šokdavome. „Kardas ir skydas“... 

Rebusas suraukė antakius: 

- Girdėjau apie juos. Nacionalistų atšaka? 

- Neilgai gyvavo. Tais laikais viskas greit pasibaig- 
davo. Kokia nors idėja įsižiebdavo, o po kelių gėrimų 
išgaruodavo. 

- Ar pažinojote Metju Vanderhaidą? 

- O, taip. Kiekvienas pažinojo Metju. Ar jis dar gy- 
vas? 

— Retsykiais jį matau. Gal ir ne taip dažnai kaip rei- 
kėtų. 

— Metju ir Alanas ginčydavosi politiniais klausimais 
su Krisu Gryvu... - Ji nutilo. - Žinote, kad jis mums ne 
giminė? — Rebusas linktelėjo, prisiminęs įrėmintą eilėraštį 
apačioj prieškambaryje. - Alanas tapė Kriso portretą, 
tik tas vyras nenustygo vietoje. Visą laiką judėjo, kalbė- 
damas mosikuodavo rankomis, - ji sumojavo rankomis 
pamėgdžiodama. Vienoje rankoje laikė marmelado indelį, 
o kitoje - ritinėlį kalėdinės pakavimo juostelės. - Edvinas 
Mjuras* buvo visiška jo priešingybė. Dar brangioji Na- 


+ 


Edwin Muir (1887-1959) - škotų poetas, romanistas, vertėjas. 

omi Mitčison". Ar skaitėte jos knygų? - Rebusas nieko 
neatsakė, bijodamas išsklaidyti kerus. - Ir dailininkai: 
Gilisas, Maktagartas, Maksvelas, - ji nusišypsojo. - Žie- 
žirbos lakstydavo į šalis. Mums pasisekė su Edinburgo 
festivaliu, kuris į galerijas pritraukdavo lankytojų. Save 
vadinom Edinburgo mokykla. Žinot, tada tai buvo kita 
šalis. Įkliuvusi tarp vieno pasaulinio karo ir kito grės- 
mės. Sunku auginti vaikus, kai virš galvos kabo atominė 
bomba. Tai, manau, veikė ir mano kūrybą. 

- Ar jūsų vaikai domėjosi menu? 

- Lorna mėgėjiškai patepliodavo, galbūt vis dar piešia. 
Bet ne berniukai. Kamą visą laiką supo draugužiai, vos ne 
kaip pretorionų sargyba. Rodis mėgo suaugusiųjų draugi- 
ją, visada toks pagarbus ir noriai besiklausantis. 

- O Alasdiras? 

Ji pakreipė galvą: 

- Alasdiras buvo dailininko košmaras, angeliškas pa- 
dauža. Man taip ir nepavyko to perteikti. Visada žinojau, 
kad kažką rezga, bet neimdavau į galvą, nes tai Alasdiras. 
Suprantate? 

— Manau, kad taip, - Rebusas pažinojo keletą tokių 
jaunų nenaudėlių: žavingų šelmių, visada pasirengusių 
ką nors apsukti. - Jis palaiko ryšius? 

- O, taip. 

— Kodėl paliko namus? 

- Jis negyveno namuose. Turėjo butą Kenongeito pa- 
pėdėj. Jam išvykus paaiškėjo, kad išsinuomojo su baldais, 
tiesiog jokių savo daiktų. Pasiėmė lagaminą su drabužiais, 
keletą knygų, ir viskas. 


* Naomi Mitchison (1897-1999) - škotų rašytoja ir poetė. 

- Jis nepasakė, kodėl išvyksta? 

- Ne, tik paskambino kaip perkūnas iš giedro dangaus. 
Pasakė, kad palaikys ryšį. 

Rebusas išgirdo, kaip atsidarė ir užsidarė paradinės 
durys, laiptais atsklido žodžiai: 

- Jau grįžau. 

— Tai aš eisiu, - tarstelėjo jis. 

Alicija Gryv žvilgtelėjo į jį taip, lyg jau būtų išmetusi 
iš galvos: 

— O kad žinočiau, kur padėjau, - pasakė pati sau at- 
gal į dėžutę dėdama indelį nuo marmelado. - Ai ai, kad 
žinočiau... 

Šona Gryv kopė laiptais, kai jiedu susitiko. 

- Ar viskas gerai? 

- Taip, - užtikrino jis, - tik ponia Gryv kažką pametė, 
ir tiek. 

Šona pakėlė žvilgsnį į laiptų aikštelę. 

- Inspektoriau, ji beveik viską pametė. Tik pati dar 
to nežino... 

Kontora kaip kontora. 

Grantas Hudas susižvalgė su Elena Vaile. Tikėjosi iš- 
vysti statybininko aikštelę: purvą ir šlakbetonio blokus, 
pririštą lojantį vokiečių aviganį. Vailė dėl viso pikto į ma- 
šiną įsimetė guminius. Bet atsidūrė ketvirtame septinto 
dešimtmečio administracinio pastato aukšte, Leito alėjos 
pusiaukelėj. Vailė pasiteiravo Hudo, ar jis nieko prieš po 
to užlėkti į maisto parduotuvę-kavinę Valvona £ Crolla? 
Jis sutiko. Bet ar ne per brangu? 

- Kokybė kainuoja, - atsakė ji lyg iš reklaminio šau- 
kinio. 

Jie lankė Edinburgo statybų rangovus, pradėdami nuo 
didžiausio ir ilgiausiai gyvuojančio. Pirma pasiskambin- 
davo, ir jei kas nors iš dirbančių galėdavo padėti, ateidavo 
eilė vizitui. 

Vailė: 

- Gal Džonas ir teisus pavadinęs mus Laiko komanda, 
nors niekada neįsivaizdavau savęs archeologe. 

- Dvidešimt metų, anokia priešistorė. 

Hudas pastebėjo, kad jiems netrūksta kalbos. Jokių 
nesmagių pauzių ar nesusipratimų. Nesutarė tik dėl vie- 
no - ar jiems atiteko byla be perspektyvų. 

Vailė: 

- Turėjom imtis Gryvo tyrimo, į kurį nukreiptas visas 
dėmesys. 

Hudas: 

- Bet jeigu mums pavyks ką nors atkapstyti, bus šis 
tas, a? Ir tik mūsų dėka. 

Vailė: 

- Kertu lažybų, kad net jei ir išsiaiškinsime, būsim 
perkelti į žemesnę lygą. Mes tik konstebliai, Grantai. Per 
žemai lygoje, kad pelnytume medalius, kurie ką nors 
reikštų. 

- Mėgsti futbolą? 

- Gal ir mėgstu. 

— Už ką sergi? 

— Tu pirmas. 

Hudas: 

- Aš už „Reindžerius“. O tu? 

Rodydama dantis: 

- Už „Keltik“. 

Abudu draugiškai nusikvatojo. Vailė ir vėl nenustygo: 

— Kaip ten sakoma, priešingybės traukia? 

Sėdėdamas laukiamajame Grantas Hudas vis dar apie 
tai galvojo, apie „priešingybės traukia . 

Piteris Kirkvolas iš „Kirkvolų statybų“ buvo trisdešim- 
ties su trupučiu, vilkėjo nepriekaištingą kostiumą šviesiais 
ruoželiais. Neįmanoma buvo įsivaizduoti jo glotniose ran- 
kose kastuvo, tačiau įrėmintos nuotraukos, kuriomis buvo 
nukabinėtos kabineto sienos, vaizdavo jį būtent tokį. 

- Pirmoje, - pasakė vedžiodamas lyg po parodą, - 
man septyneri, tėtės kieme maišau cementą. 

Tėtis Džekas Kirkvolas ir įkūrė bendrovę 1950 metais. 
Jis irgi sumirgėjo keliose nuotraukose. Bet objektyvas 

nukreiptas į Piterį: Piteris mūrija plytas per koledžo va- 
saros atostogas, Piteris su miesto administracinio kvar- 
talo planais - pirmuoju savo „Kirkvolo“ projektu, Piteris 
susitikime su svarbiais asmenimis... ir prie Mercedes CLK 
vairo, ir per Džeko Kirkvolo išėjimą į pensiją. 

- Jei norite išgirsti iš pirmų lūpų, - pasakė palengva 
sėsdamas į krėslą ir eidamas prie reikalo, - jums teks 
pasikalbėti su mano tėvu, - akimirksnį patylėjo. - Kavos, 
arbatos? - atrodė patenkintas, kai jiedu papurtė galvas: 
jam brangi kiekviena minutė. 

- Atsiprašom, kad sutrukdėme, sere, - pasakė Vailė 
kiek meilikaujančiai. - Verslas klesti? 

— Nerealiai. Holirudo rekonstrukcija ir Vakarų korido- 
rius, Gailė, Vester Heilsas, o dar planai dėl Grantono... - 
papurtė galvą, - vos besuspėjam. Kas savaitę stengiamės 
gauti vieną ar kitą projektą, - jis mostelėjo į kažkokius 
brėžinius, gulinčius ant pasitarimų stalo. - Žinot, nuo ko 
pradėjo mano tėtis? Jis statydavo garažus ir priestatus. 
O dabar, galimas daiktas, kad prikišim nagus net prie 
Doklandų rajono Londone, - Hudui. pasirodė, kad jis 
piktdžiugiškai pasitrynė rankas. 

- Bet aštuntajame dešimtmetyje jūsų firma dirbo 
Kvinsberio rūmuose? - paskubom paklausė Vailė, taip 
sugrąžindama Kirkvolą atgal į žemę. 

- Taip, atsiprašau. Kai užsivedu, nebegaliu sustoti, - 
jis atsikrenkštė ir susikaupė. - Neperžiūrėjau dokumen- 
tų... - atitraukęs stalčių išėmė seną sąskaitų knygą, keletą 
užrašų knygelių ir kartoteką, - septyniasdešimt aštuntųjų 
pabaigoj buvome viena iš firmų, kurios rekonstravo ligo- 
ninę. Žinoma, ne aš, nes tada dar lankiau mokyklą. Ojūs 
aptikote griaučius, ar ne? 

Hudas padavė dviejų židinių nuotraukas: 

— Pačiame rūsio gale. Anksčiau ten buvo virtuvė. 

— Ten ir surado lavoną? 

- Apytikriai paskaičiavome, kad pragulėjo dvidešimt 
metų, - pasakė Vailė įsijausdama į savo vaidmenį: šnekes- 
nė greta tylenio Hudo. - Sutampa su remontu. 

— Ką gi, paprašiau sekretorę atkapstyti viską, ką pa- 
jėgs, - jis šyptelėjo duodamas suprasti, kad žodžių žais- 
mas ne atsitiktinis. 

Dryžuoti marškiniai, ovalūs akiniai, sulaižyti juodi 
plaukai - Vailės manymu, Kirkvolas stengėsi atrodyti ra- 
finuotas. Bet jautėsi nepatogiai ir neužtikrintai. Jai teko 
matyti, kaip futbolininkai virsdavo televizijos žinovais: 
apsirengę brangiais drabužiais, bet be jokio stiliaus. 

- Deja, ne kažin kas, - pasakė Kirkvolas siekdamas 
stalčiaus. Jis išvyniojo planą atsukdamas į juos, kampus 
prispaudė nušlifuotais akmenukais. - Kolekcionuoju po 
vieną iš kiekvieno mano atlikto darbo, - paaiškino. - Nu- 
valau ir nulakuoju. Tai Kvinsberio rūmai. Mūsų projektui 
priklausė mėlynai užtušuoti plotai ir raudonos linijos. 

— Panašu į išorės darbus. 

- Taip ir buvo. Stogvamzdžiai, mūro įtrūkimai ir iš 
pamatų pastatytas vasarnamis. Imantis viešųjų darbų 
kartais pasitaiko, kad sutartį padalija. 

- Akivaizdu, kad savivaldybėje ne visiems patepėt 
rankas, - sumurmėjo Hudas. 

Kirkvolas rūsčiai jį nužvelgė. 

- Taigi vidaus darbų ėmėsi kiti? - Vailė tyrinėjo 
planą. 

- Firma ar firmos. Neturiu jokio įrašo. Kaip jau sakiau, 
jums teks paklausti mano tėtės. 

— Taip ir padarysime, pone Kirkvolai, - atsakė Elena 
Vailė. 


Bet pirma jie užsuko į Valvoną, kur Vailė apsipirko, o po 
to paklausė Hudo, ar šis nenorėtų užkąsti. Jis apsimetė, 
kad žiūri kelinta valanda. 

— Nagi, matau tuščią staliuką, aš dažnai čia lankausi, 
todėl, patikėk manimi, tai šį tą reiškia. 

Taigi jie sukirto salotas ir picą, per pusę išgėrė bute- 
liuką mineralinio. Aplinkui porelės elgėsi lygiai taip pat. 
Hudas nusišypsojo: 

— Mes nekrentam į akis, - pastebėjo jis. 

Ji žvilgtelėjo į jo pilvą. 

- Aš tai ne, bet jūs... 

Jis įtraukė pilvą nusprendęs palikti paskutinį picos 
gabaliuką: 

- Žinai, ką turiu omenyje, - atsakė jis. 

Taip, ji žinojo. Žmonės, su kuriais susiduria polici- 
ninkai, iš karto juos atpažįsta, jauti, kad užuodžia iš tolo, 
galiausiai imi manyti, kad visi tai sugeba. 

- Apstulbai pamatęs, kad nesi bendruomenės raup- 
suotasis? 

Hudas nudelbė žvilgsnį: 

- Labiau, kad galiu lėkštėje palikti maisto. 

Po to abudu nuvažiavo į namą, kurį Džekas Kirkvolas 
pasistatė išeidamas užtarnauto poilsio. Namas stūksojo 
užmiestyje, Pietų Kvinsferio pakraštyje, tolumoje matėsi 
abu tiltai. Kampuotas namas su aukštais langais. Vailei 
pareiškus, kad primena sumažintą katedrą, Hudui buvo 
aišku, ką ji nori pasakyti. 

Pasilabinęs Džekas Kirkvolas primygtinai prašė, kad 
primintų Rebusui apie jį. 

- Jūs pažįstate inspektorių Rebusą? - paklausė Vailė. 

- Sykį jis man padarė paslaugą, - sukikeno Kirkvolas. 

- Galbūt ir jūs, sere, jam pasitarnausite, - pasakė Hu- 
das. - Priklauso nuo jūsų atminties. 

— Mano makaulė veikia puikiai, - burbtelėjo Kir- 
kvolas. 

Vailė metė įspėjantį žvilgsnį į kolegą. 

- Pone Kirkvolai, konsteblis Hudas norėjo pasakyti, 
kad esam visiškoj tamsoj ir jūs vienintelis mūsų šviesos 
spindulys. 

Kirkvolas atkuto, mostelėjęs jiems sėstis, įsitaisė 
krėsle. 

Kreminė odinė sofa skleidė stiprų naujos odos kvapą. 
Didelis ir šviesus poilsio kambarys su colio storio balta 
gauruota vilna ir prancūziško stiliaus langais per visą sie- 
ną. Vailei krito į akį, kad aplink nesimato nieko, kas pri- 
mintų Kirkvolo praeitį: nuotraukų, senovinių suvenyrų 
ar baldų. Lyg senatvėje jis įsigeidė perkurti save iš naujo. 
Nuo visko dvelkė anonimiškumu. Tada Vailė suvokė, kad 
tai parodai išstatytas namas. Po jį vedžiojami galimi klien- 
tai, kiekviename žingsnyje akivaizdus „Kirkvolų statybų“ 
meistriškumas. 

Konkrečiam asmeniui neliko vietos. 

Ji spėliojo, ar tik ne todėl tokia liūdna Kirkvolo veido 
išraiška. Tokio užtarnauto poilsio idėja tikrai ne jo, pasi- 
rinktos medžiagos ir baldai bylojo apie sūnų Piterį: 

- Jūsų firma dirbo Kvinsberio rūmuose 1979 metais, - 
pasakė ji. 

- Ligoninėj? 

Ji linktelėjo. 

- Darbus pradėjome 1978-aisiais ir baigėme 1979-ai- 
siais. Bjaurūs metai buvo, - jis įsispitrijo į juos. - Panašu, 
kad judu per jauni prisiminti. Tą žiemą streikavo šiukšlių 
vežėjai, mokytojai, net lavoninė ir ta streikavo, - jis su- 
prunkštė prisiminęs ir pažvelgė į Hudą. Paplekšnojęs sau 
per galvą pasakė: 

— Matai, sūnau? Mano makaulė veikia. Prisimenu vis- 
ką, lyg tai būtų buvę vakar. Pradėjome gruodį ir baigėme 
kovą. O tiksliau kovo aštuntąją. 

Vailė nusišypsojo: 

- Neįtikėtina. 

Kirkvolą pamalonino jos pagyrimas. Jis buvo stambus 
plačiapetis vyras, smakras lyg kaltuvas. Tikriausiai nie- 
kad nebuvo gražuolis, bet ji įsivaizdavo jį buvus stiprų ir 
įspūdingą vyrą. 

- Žinot, kodėl prisimenu? - papurtė galvą. - Jūs per 
jauni. 

— Referendumas? - spėjo Hudas. 

Kirkvolas atrodė kaip vandeniu perlietas. Vailė ir vėl 
įspėjamai pažvelgė: svarbu palenkti jį į savo pusę. 

- Įvyko kovo pirmąją? - tęsė Hudas. 

- Taip. Mes laimėjome teisę balsuoti, bet pralošėme 
karą. 

— Laikina nesėkmė, - pridūrė Vailė. 

Jis dėbtelėjo į ją: 

- Jeigu jums dvidešimt metų, laikina. Mes svajojo- 
me... - Vailė pamanė, kad jį apėmė ilgesys, bet jis ją nu- 
stebino... - Tik pagalvokite, ką tai būtų reiškę: vidaus 
investicijos, nauji namai ir verslai. 

- Statybinis pakilimas? 

Kirkvolas purtė galvą nuo minties apie prarastas ga- 
limybes. 

- Pasak jūsų sūnaus, pakilimas vyksta dabar, - pasakė 
Vailė. 

- Taigis. 

Jai dar neteko išgirsti tiek kartėlio viename žodelyje. Ar 
Džekas Kirkvolas į pensiją išėjo savo noru, ar jį išstūmė? 

- Mus domina ligoninės vidus, - pasakė Hudas. - Ko- 
kios firmos turėjo sutartis? 

- Stogą dengė Kaspijanas, - ištarė Kirkvolas monoto- 
nišku balsu, vis dar paskendęs mintyse. - Makgregoras 
ėmėsi pastolių. Didžiumą vidaus darbų atliko Kohilas: 
tinkavo, pastatė kelias naujas pertvaras. 

- Rūsyje? 

Kirkvolas linktelėjo. 

- Naują skalbyklos kambarį ir garo katilą. 

— Gal pamenat, ar nebuvo atidengtos senosios sie- 
nos? - Vailė padavė židinių nuotrauką. 

- Bet rūsyje dirbo Kohilo firma? 

Kirkvolas ir vėl linktelėjo: 

— Nebeliko. Bankrutavo. 

— Kur galėtume rasti poną Kohilą? 

Kirkvolas gūžtelėjo: 

- Iš tikrųjų neturėjo subankrutuoti. Gera firma. Dinas 
išmanė savo darbą. 

- Statybų verslas negailestingas, - pritarė Vailė. 

- Ne todėl, - pažvelgė į ją. 

- O kodėl? 

— Gal man ir nederėtų plepėti, - svarstė jis, - bet 
sulaukus mano metų, negi svarbu? - šnarpšdamas giliai 
įkvėpė. - Tik girdėjau, kad Dinas supykdė gaujos vadą. 

Vailė ir Hudas vienbalsiai atsiliepė: 
— Gaujos vadą? 


Rebusui atvykus į „Oksfordo“ barą, šis lūžo nuo žmonių. 
Išgėręs „Moltingse“ išėjo prieš vakarinį studentų antplūdį, 
po to du stiklus „Pas Svonį, Kosveisaido gatvėje. Ten kak- 
tomuša susidūrė su neseniai į pensiją išėjusiu kolega. 

— Atrodai per jaunas, - papriekaištavo jam Rebusas. 

— Man tiek pat, kiek ir tau, Džonai, - pasigirdo atsa- 
kymas. 

Bet Rebusas dar neatidirbo trisdešimties metų. Kai 
pradėjo dirbti policijoje, jam buvo dvidešimt penkeri. 
Po dvejų trejų metelių taps poilsiaujančiu džentelmenu. 
Rebusas užsakė gėrimų ir paslapčiomis išėjęs lauk pajuto 
šaltą žiemos šuorą. Priešakinės šviesos skrodė tamsą, ką 
tik praūžusi liūtis grasino virsti lijundra. Per penkiolika 
minučių pareitų namo. Kitoje gatvės pusėje esančioj ko- 
lonėlėj taksi pylėsi benziną. 

Pensija. Šis žodis lyg kamuolys dunksėjo smegeninėj. 
Velniai rautų, ir kur reikės dėtis? Vienam pensija - užtar- 
nautas poilsis, o kitam tas pats, kas atleidimas iš darbo. 
Pagalvojo apie Fermerį, tada pamojo taksi ir paprašė, kad 
nuvežtų į „Oksfordo“ barą. 

Įprastinių Rebuso sugėrovų Daktariuko ir Šmaikštuo- 
lio nesimatė, bet daugybė pažįstamų veidų. Baras ūžė, 
visi lyg silkės susispaudę priekyje. Per televizorių rodė 
futbolą: žaidė Londone. Netoli durų stovėjo nuolatinis 
baro lankytojas vardu Mjuras. Linktelėjo pasisveikin- 
damas. 

- Tavo žmona turi galeriją? - paklausė Rebusas. Mju- 
ras ir vėl linktelėjo. - Ar kada nors yra pardavusi Alicijos 
Rankeilor darbelių? 

Mjuras suprunkštė: 

- Gerai būtų. Rankeilor darbeliai, kaip juos pavadi- 
nai, kainuoja dešimtis tūkstančių. Visi Vakarų pasaulio 
miestai nori turėti ją savo kolekcijoje - pageidautina ką 
nors iš penktojo ir šeštojo dešimtmečių. Net ir nedideliu 
tiražu išleistos jos paveikslų reprodukcijos susišluoja po 
tūkstantį ar porą, - Mjuras pažvelgė į jį. - Pažįsti ką nors, 
kas norėtų parduoti? 

- Jeigu ką, pranešiu. 

Už baro plušėjo įkalintos dvi Margaritos. Atnešė Re- 
busui šviesaus alaus, prie kurio jis dar užsisakė viskio. Iš 
galinės patalpos sklido muzika. Vos girdėjosi: akustinei 
gitarai pritarė jaunas moteriškas balsas. Bet šalia mėgsta- 
miausias jo duetas: pinta alaus ir viskio stikliukas. Išėmęs 
citrinos griežinėlį, į viskį įpylė vandens. Didelis gurkšnis 
nutvilkė gerklę. Margarita atnešė grąžą. 

— Gale tavęs lūkuriuoja draugė. 

Rebusas suraukė antakius: 

— Ta, kuri dainuoja? 

Ji nusišypsojo papurtydama galvą: 

- Viršuj, prie cigarečių automato. 

Pažvelgęs išvydo kūnų sieną. Cizy automatas stovėjo 
nišoje, palypėjus tris laiptelius šalia tualetų. Ten pat ir 
lošimo automatas. Viskas, ką įžiūrėjo - tai vyriškos nu- 
garos, vadinasi, kažkam netrūko žiūrovų. 

— Kas tokia? 

Margarita gūžtelėjo: 

— Sakė, kad jūs pažįstami. 

— Siobhana? 

Ir vėl gūžtelėjo. Jis ištempė kaklą. Kažkas visiems užsakė 
gėrimų. Nugaros pusiau pasisuko. Rebusas matė pažįstamus 

veidus: nuolatiniai lankytojai. Įkaušę šypsenos ir cigarečių 
dūmai. O užjų atsipalaidavusi, atsišliejusi į lošimo automa- 
tą - Lorna Gryv. Prie lūpų priglaudusi aukštą taurę. Panašu, 
kad grynas viskis ar brendis, mažiausiai triguba dozė. Ji 
sučepsėjo lūpomis, jos akys susitiko su jo, nusišypsojusi 
kilstelėjo stiklą. Atsakydamas jis nusišypsojo ir kilstelėjo 
savąjį. Staiga mintyse matė save vaiką, grįžtantį namo iš 
mokyklos. Sukdamas už kampo prie saldumynų parduo- 
tuvėlės išvydo bendraklasę, apsuptą vyresnių berniūkščių. 
Jos akys netikėtai susitiko su jo pro dviejų berniukų galvas. 
Ji neatrodė išsigandusi, bet ir nesidžiaugė... 

Lorna Gryv, palietusi vieno gerbėjo ranką, kažką pa- 
sakė. Jis buvo vardu Gordonas, iš Faifo kaip ir Rebusas. 
Pakankamai jaunas, kad tiktų jai į sūnus. 

Įveikusi laiptelius ji artėjo. Sprausdamasi pro minią, 
liesdama rankas, pečius, nugaras; su kiekvienu prisilieti- 
mu irdamasi į priekį. 

— O! Ką aš matau! - šūktelėjo ji. 

- Tik pamanykit, - Rebusas pabaigė viskį. 

Ji paklausė, ar nenorėtų dar. Papurtęs galvą kilstelėjo 
pintą. 

— Nemanau, kad esu čia buvusi, - pasakė atsiremdama 
į barą. - Tik girdėjau, kad senasis savininkas neaptar- 
naudavo moterų ir žmonių, kalbančių anglišku akcentu. 
Regis, man jis būtų patikęs. 

- Neparagavęs nežinai. 

- Taip geriausia, ar nemanai? - jos žvilgsnis nukrypo į 
jį. - Ir apie tave girdėjau. Teks liautis vadinti Beždžione. 

— Kodėl gi? 

- Na, man pasakojo, kad nesileidi kitų kvailinamas. 

Jis nusišypsojo: 

— Baruose žmonės mėgsta sekti pasakas. 

— Prašom, Lorna. - Gordonas įteikė jai gėrimą. Ar- 
manjakas: Rebusas matė, kaip Margarita įpylė. 

- Kaip tu, Džonai? Nesakei, kad pažįsti įžymius 
žmones. 

Lorna Gryv priėmė komplimentą, Rebusas nieko ne- 
atsakė. 

- O, jei aš būčiau žinojusi, kad Edinburge esama tokių 
meilučių kaip tu, - pasakė ji Gordonui, - nebūčiau išsi- 
krausčiusi į pasaulio kraštą. Ir, žinoma, tekėjusi už tokio 
seno pabaisos kaip Hju Kordoveris. 

— Nenurašyk Viršutinės Stygos, - atsakė Gordonas. - 
Mačiau kaip Obscura koncertavo su Barkliu Džeimsu 
Harvestu Ušerio koncertų rūmuose. 

— Tada dar lankei mokyklą? 

Gordonas svarstė: 

— Manau, man buvo keturiolika. 

Lorna Gryv pažvelgė į Rebusą: 

— Mes dinozaurai, - pranešė jam. 

- Gordonas dar buvo tik pirmapradis gyvybės šaltinis, 
kai tapome dinozaurais, - sutiko jis. 

Ji visiškai nepriminė dinozauro. Gražiai krintantys 
margaspalviai drabužiai, šukuosena nepriekaištinga, o 
makiažas pribloškiantis. Apsupta vyrų darbiniais kostiu- 
mais ji buvo panaši į plaštakę, plazdančią pilkų kandžių 
draugijoj. 

— Ką čia veiki? - paklausė jis. 

- Geriu. 

- Pati atvažŽiavai? 

— Muzikantai pavežė, - ji žibino į jį akimis. - Žinok, 

aš čia ne tik tam, kad pasimatyčiau su tavimi. 

— Tikrai? 

— Per daug gerai apie save manai, - nuo raudono švar- 
kelio nubraukė nematomas dulkeles. Po apačia vilkėjo 
oranžinio šilko palaidinukę, kojas aptempę išblukę ir ties 
kulkšnimis atspurę džinsai. Avėjo juodus zomšinius mo- 
kasinus. Jokių papuošalų. 

Net vestuvinio žiedo. 

- Tiesiog mėgstu naujoves, - paaiškino ji. - O šiuo 
metu mano gyvenimas toks siaubingas, - dairėsi aplin- 
kui, - kad tiks ir tokia. 

— Vargšelė. 

Jos žvilgsnis buvo vylingas ir pašaipus tuo pat metu. 
Nenustygstantis vietoje Gordonas pasakė, kad su ja pa- 
simatys viršuje. Ji dvejodama linktelėjo. 

— Gėrei visą dieną? 

— Pavydi? 

Jis gūžtelėjo pečiais: 

- Nieko naujo, - pasisuko į ją veidu. - Ir ką manai 
apie „Oksą'? 

Ji suraukė nosį: 

- Labai panašus į tave, - atsakė ji. 

- Tai gerai ar blogai? 

- Dar nenusprendžiau, - ji tyrinėjo jį žvilgsniu. - Tavy 
slypi tamsa. 

- Tikriausiai alus. 

- Aš rimtai. Atmink, kad visi atėjom iš tamsos, todėl 
ir miegame naktį norėdami tai pamiršti. Kertu lažybų, 
kad tave kankina nemiga? - jis nieko neatsakė. Jos veidas 
prigeso. - Vieną dieną sudegus saulei, visi sugrįšime į tam- 
są, - nuo netikėtos šypsenos jos akys suspindo. - „Į tamsą 
nugrimzdusi siela mana, / Vėlei tobulą šviesą regės.“ 

- Eilėraštis? - spėjo jis. 

Ji linktelėjo: 

— Daugiau nepamenu. 

Sugirgždėjusios prasivėrė durys. Du viltingi veidai: 
Grantas Hudas ir Elena Vailė. Hudas atrodė mielai išger- 
tų, bet į vidų nėjo. Pastebėjusi Rebusą, Vailė mostelėjo, 
kad išeitų į lauką. 

— Tuoj grįšiu, - pasakė Lornai Gryv paliesdamas jos 
ranką ir skindamasis kelią pro geriančius. 

Po baro tvaiko nakties oras atrodė toks gaivus. Rebu- 
sas porą sykių giliai ir godžiai įkvėpė. 

- Atsiprašau, kad sutrukdėme, sere, - pasakė Vailė. 

- Be reikalo juk nebūtumėt čia ėję, - jis susikišo rankas 
į kišenes. 

Latakai jau apledėję. Siaura gatvelė varganai ap- 
šviesta. Stovinčių mašinų priekiniai langai apsitraukę 
šerkšnu. Trims kriminalistams besišnekant į orą kilo 
garo debesėliai. 

— Buvom nuėję pas Džeką Kirkvolą, - paaiškino Hu- 
das. 

— Ir? 

- Judu pažįstami? - paklausė Vailė. 

- Prieš keletą metų mus suvedė viena byla. 

Hudas susižvalgė su Vaile: 

- Tu papasakok, - paragino Hudas. 

Taigi Vailė viską išklojo, o išgirdęs pabaigą Rebusas 
susimąstė. 

- Jis man pataikauja, - pagaliau pratarė. 

- Sakė, kad papasakosit mums apie gaujos vadą. 

Rebusas linktelėjo: | 

- Taip jį vadino kai kurie kriminalistai. Ne itin ori- 
ginaliai. 

Hudas: 

- Bet jam tiko? 

Rebusas linktelėjo, pasitraukęs į šalį praleido į barą 
einančią porelę. Dainininkė ir vėl uždainavo - girdėjosi 
pro uždarytą galinį baro langą. 

„Vis prisimenu tai, ką reikėjo pamiršt", - dainavo ji. 

- Jo pavardė Kalanas, o vardas Praisas. 

— Maniau, kad Džeris Kafertis šeimininkavo Edin- 
burge? 

Rebusas linktelėjo: 

- Bet tik po to, kai Kalanas išėjo į pensiją ir išvyko 
gyventi į Kosta del Solį ar kitur. Gaila, kad neprasmego 
skradžiai. 

Vailė: 

— Ką turit galvoje? 

- Nuo čia iki Ispanijos sklinda kalbos apie Kalano 
žygius. Praisas Kalanas pasidarė... - jis ieškojo tinkamo 
žodžio. 

Iš baro galo vėl atsklido daina: 

„Vis prisimenu tai, apie ką geriau neprasitart.“ 

- Mitiniu personažu? - pasiūlė Vailė. 

Linktelėjęs jis įdėmiai nužvelgė kirpyklos langą kitoje 
skersgatvio pusėje. 

— Tikriausiai todėl, kad taip jo ir nepasodinome. 

— O kaip jį supykdė Dinas Kohilas? 

Rebusas gūžtelėjo: 

- Galbūt dėl protekcijos. Statybose visko pasitaiko, o 
tie projektai... net ir tada verti tūkstančių. Kelios prarastos 
dienos reiškia labai daug. 

Hudas linksėjo pritardamas: 

- Taigi reikia rasti Kohilą. 

- Tikėkimės, kad kalbėsis su mumis, - įspėjo Vailė. 

— Pirma aš patikrinsiu Praisą Kalaną, - pasakė Re- 
busas. 


Praeitis čia pat, įkyri, iškalta tamsoje, 
Todėl prašau, būk atsargus ir žiūrėk, kur žengi... 


— Kol kas, - tęsė jis, - pamėginkit gauti dokumentus 
su Kohilo darbuotojų pavardėm. Mums reikia išsiaiškinti, 
kas ten dirbo. 

- Ir ar kuris nors iš jų nedingo, - pridėjo Hudas. 

- Tikiuosi, jau ėmėtės be žinios dingusių archyvo. 

Nieko neatsakę Vailė su Hudu susižvalgė. 

- Šūdinas darbelis, - sutiko Rebusas, - bet teks atlikti. 
Dviese nuveiksite perpus greičiau. 

Vailė: 

- Argalime apsiriboti 78-ųjų pabaiga ir pirmais trimis 
79-ųjų mėnesiais? 

- Iš pradžių taip, - jis žvilgtelėjo baro link. - Pavai- 
šinsiu jus gėrimais? 

Vailė paskubomis papurtė galvą: 

— Geriau trauksime į „Kembridžą“, ten kiek ramiau. 

— Tas tiesa. 

- Primena spintelę šluotoms, - kinktelėjo galva į 
„Okso“ duris, - kur mes dirbame. 

- Girdėjau, - pasakė Rebusas. 

Vailė žiūrėjo smerkiamai. 

- Sere, ta moteris... - Vailė nudelbė žvilgsnį į kojas. - 
Ar ji ta, apie kurią pagalvojau? 

- Tik sutapimas, - tarstelėjo Rebusas. 

- Žinoma, - Vailė iš lėto linktelėjo ir nuėjo. 

Nepažvelgusi jam į akis. Hudas ją pasivijo. Rebusas 
pravėrė duris, bet stabtelėjo. Vailė su Hudu sukišę galvas, 
Hudas teiravosi, kas ta moteris. Jei Šv. Leonardo nuovadoj 
pasklis kalbos, Rebusas žinos, kas jas paskleidė. 

Ir padarys galą Laiko komandai. 


Jis pabudo ketvirtą ryto. Lempa prie lovos įjungta. Ant- 
klodė nuspirta į lovos galą. Lauke. pasigirdo užvedamo 
variklio garsas. Klupdamas puolė prie lango, dar spėjo 
pamatyti taksi gale pradingstantį tamsų pavidalą. Nuo- 
gas nusigavo į svetainę, sunkiai išlaikydamas pusiausvyrą 
ieškojo už ko nusitverti. Ji paliko jam dovaną: „Robinzo- 
nų Kruzų“ keturių dainų įrašą, pavadintą „Nuskendusi 
širdis“. Visai tinka grupei tokiu pavadinimu. „Paskutinis 
priekaištas“ - paskutinė daina. Įjungęs stereoaparatūrą 
ir pritildęs garsą porą minučių klausėsi. Ant grindų prie 
lovos tuščias butelis ir dvi stiklinės. Vienoje dar likęs šla- 
kelis viskio. Pauostęs nunešė į virtuvę. Išpylė į kriauklę 
ir prileidęs šalto vandens dideliais gurkšniais išgėrė. Dar 
vieną ir dar. Nuo pagirių išsisukti nepavyks, bet pasi- 
stengs. Užsigerdamas vandeniu nurijo tris paracetamolio 
tabletes ir prileidęs sklidiną stiklinę vandens nusinešė į 
vonią. Ji buvo palindusi po dušu: ant skersinio strypo 
kabojo drėgnas rankšluostis. Pirma išsimaudė, po to iš- 
kvietė taksi. Ar jis prižadino ją savo knarkimu? Ar buvo 
užmigusi? Paleidęs vandenį į vonią, pažvelgė į skutimosi 
veidrodį. Suglebusi ir nukarusi veido oda. Pasilenkė sau- 
sai žiaukčiodamas virš kriauklės, vos neišvėmė tablečių. 
Kiek jie išgėrė? Nebūtų pajėgęs suskaičiuoti. Ar sugrįžo 
tiesiai iš „Okso“? Kažin. Nuėjęs į miegamąjį patikrino 
kišenes, ieškodamas nors menkiausios užuominos. Nieko. 


191 


Iš penkiasdešimties svarų, kuriuos buvo pasiėmęs, belikę 
tik centai. | 

— O Dieve, - jis stipriai užsimerkė. 

Sprandas lyg medinis, nugara irgi. Vonios veidrodyje 
įdėmiai pažvelgė sau į akis. „Ar mes tai darėm?“ - pa- 
klausė savęs. Atsakymas: aišku, galbūt. Susinervinęs vėl 
užsimerkė. „Velniai tave griebtų, Džonai, ką pridarei?“ 

Atsakymas: permiegojau su Lorna Gryv. Prieš dvi- 
dešimt metų būtų vertęsis kūliais. Betgi prieš dvidešimt 
metų ji nebuvo įtraukta į žmogžudystės tyrimą. 

Užsukęs kranus palengva nusileido į vandenį ir paniro 
sulenkdamas kelius, kad galva atsidurtų po vandeniu. 
„Galbūt, - mąstė jis, - jeigu šitaip gulėsiu, viskas praeis.“ 
Pirmą sykį prisigėręs padarė klaidą per mokyklinius šo- 
kius prieš daugiau nei trisdešimt metų. 

„Velniškai ilga stažuotė“, - pamanė, iškildamas įkvėpti 
oro. Kad ir kas įvyko, jautėsi susisaistęs su Gryvais lyg dar 
vienas jų istorijos siūlelis. 

O jei Lorna išplepės, jis irgi taps istorija. 

Antra dalis 


Neramus 
Ir 
niurus 

Džeinei išėjus į darbą, Džeris tradiciškai leido rytą. Ar- 
bata, skrudinta duona ir laikraštis, po to į svetainę klau- 
sytis įrašų. Vinilinės plokštelės, jo paauglystės pankroko 
muzika. Kaip reikiant pakrauna visai dienai. Jei pasigirsta 
beldimas į lubas, jis tik piktai iškelia į viršų du pirštus 
ir toliau sau šoka. Jo mėgstamiausi: Generation X „Tavo 
karta“, Klarko Kento „Man vis tiek“, Spizzenergi „Kur 
kapitonas Kirkas?“ Viršeliai užlankstytais kampais, o 
plokštelės subraižytos — per daug kartų skolinta ir grota 
vakarėliuose. Iki šiol prisimena, kaip be bilieto pakliuvo į 
Ramones koncertą 78-ųjų spalį. Spizų singlas išėjo 79-ųjų 
gegužę: kitoje viršelio pusėje pakeverzota pirkimo data. 
Tada turėjo tokį įprotį. Ant visų singlų užrašydavo datą, 
žymėdavosi. Kiekvieną savaitę išrinkdavo geriausių girdė- 
tų, nebūtinai įsigytų, dainų penketuką. Virgin parduotuvė 
Frederiko gatvėje kurį laiką buvo vagišių rojus. Briuso 
parduotuvėj būdavo sunkiau. Vyrukas, vadovavęs Briusui, 
tapo Simple minds vadybininku. Džeris matė juos, kai dar 
vadinosi Johnny 6 self abusers. 

Kažkada visa tai buvo taip svarbu, kažką reiškė. Sa- 
vaitgaliais nuo adrenalino svaigdavo galva. 

Vis dar įsijaučia šokdamas. Jis išsidrėbė ant sofos. Trys 
dainos ir užduso. Susisukęs žolės suktinę įsijungė TV žino- 

damas, kad ten nieko gero. Džeinė dirba dvigubą pamainą, 
namo grįš tik devintą, gal dešimtą. Taigi dvylika valandų 
suplauti indams. Būdavo dienų, kai vėl norėdavo dirbti, 
kostiumuotas ir su kaklaraiščiu sėdėtų įstaigoje, priimtų 
sprendimus ir atsakinėtų į telefonų skambučius. Nikas 
sakė, kad turi sekretorę. Sekretorę. Tik pamanykit. Prisimi- 
nė abu mokykloje, spardančius kamuolį akligatvyje, vieno 
ar kito kambaryje šokinėjančius pagal pankų muziką. Na, 
dažniausiai Džerio kambaryje. Niko mama nemėgo sve- 
čių, visada raukydavosi, kai atidariusi duris pamatydavo 
stovintį Džerį. Jau mirusi sena karvė. Jos svetainė kvepė- 
davo „Hamleto“ cigarais, kuriuos rūkydavo Niko tėvas. 
Iš Džerio pažįstamų tik jis nerūkė cigarečių, jam būtinai 
reikėjo cigaro. Spaudydamas pulto mygtukus Džeris su- 
kikeno nuo minties: „Cigarai! Ir kuo tas senas mulkis save 
laikė?“ Niko tėvas nešiojo kaklaraiščius ir megztinius... 
Džerio tėtis dažniausiai vilkėjo liemenę, o kelnių diržą 
nusijuosdavo vykdydamas teisingumą. Bet Džerio mama 
buvo tikras lobis, nė už ką nemainytų savo tėvų į Niko. 

— Nieku gyvu! — ištarė garsiai. 

Išjungė televizorių. Iš suktinės su marichuana beliko 
tik karštas papirosgalis. Paskutinį kartą užsitraukęs nuėjo 
nuleisti į klozetą. Nesuko sau galvos dėl tų kiaulių farų, 
bet Džeinei nepatiko, kad rūko. Džerio manymu, žolė 
padeda neišsikrausštyti iš proto. Vyriausybė marichuaną 
turėtų priskirti prie sveikatos apsaugos priemonių, to- 
kiems kaip jis neleidžiančių nusivažiuoti. 

Nuėjo į vonią nusiskusti: dovanėlė Džeinei, kai grįš iš 
darbo. Po nosim niūniavo „Kapitoną Kirką“. Puiki daina, 
viena geriausių. Galvojo apie Niką ir kaip jiedu susidrau- 
gavo. Niekad nežinai, kokius žmones imsi ir pamėgsi. 

Nuo penkerių metų ėjo į tą pačią klasę, bet tik vidurinėj 
pradėjo kartu šlaistytis, klausytis Alekso Harvio ir Status 
Ouo, aiškindamiesi, kurie žodžiai apie seksą. Nikas pa- 
rašė ilgiausią eilėraštį apie orgiją. Džeris neseniai jam tai 
priminė ir abu smagiai pasijuokė. Juk galiausiai viso to 
esmė ir buvo — pasilinksminti. 

Susivokė, kad spokso į vonios veidrodį: veidas ištep- 
tas putomis, o rankoje skustuvas. Po akimis maišeliai ir 
raukšlės. Metai daro savo. Džeinė vis zyzė apie vaikus ir 
tiksintį laikrodį, o jis vis atsakydavo, kad pagalvos. Rei- 
kalas tas, kad nenorėjo tapti tėčiu. Nikas vis pasakodavo, 
kaip tai sugriauna santykius. Vyrukai jo įstaigoje vaikščio- 
davo nesimylėję nuo to laiko, kai jiems gimdavo vaikiūkš- 
tis: mėnesius, kartais metus. O mamos apsileisdavo ir 
apsunkdavo. Nikas su pasišlykštėjimu suraukdavo nosį. 

— Nekoks vaizdelis, ar ne? - klausdavo Nikas. 

Džeriui belikdavo pritarti. 

Džeris manė, kad po mokyklos jiedu kartu įsidar- 
bins fabrike ar kur kitur. Bet Nikas pranešė stulbinančią 
naujieną: pasiliks mokykloje dar vienerius metus ir stos 
į aukštąją. Jie ir toliau matydavosi, bet Niko kambary 
atsirado knygų, apie kurias Džeris neturėjo žalio supra- 
timo. Po to treji metai Neipiro universitete ir dar daugiau 
knygų, rašto darbų. Kartais savaitgaliais pasimatydavo, 
bet beveik niekada paprastą savaitės dieną, gal tik penk- 
tadienio vakarą nueidavo į diskoteką ar koncertą. Iggy 
Pop... Gang of four... The Stones koncertų rūmuose. Nikas 
nesupažindino Džerio su savo studijų draugais, nebent 
susitikdavo koncerte. Sykį ar du visi atsidūrė bare. Džeris 
įsikalbėjo su viena mergina, tada Nikas pričiupo jį: „O 
ką pasakys Džeinė?“ 

Tuo metu jis jau susitikinėjo su Džeine. Abu dirbo 
tame pačiame fabrike konduktoriais. Džeris vairavo au- 
tomobilinį krautuvą su šakėmis, kurį kaip reikiant buvo 
įvaldęs. Stengdavosi pasirodyti ratais važinėdamas aplink 
moteris. Jos juokdavosi sakydamos, kad jis kvailas, kad 
gali ką nors nužudyti. Sutiko Džeinę, ir baigtas kriukis. 

Penkiolika metų kaip vedę. Penkiolika metų ir netu- 
ri vaikų. Kaip ji tikisi susilaukti vaikų, jei jis gyvena iš 
bedarbio pašalpos? Vienintelis šįryt atėjęs laiškas jam — 
bedarbio pašalpą skiriantys žmonės kviečia į pokalbį. Jis 
žino, ką tai reiškia. Jie nori sužinoti, ką daro, kad susi- 
rastų darbą. Atsakymas: sušiktai nieko. O Džeinė ir vėl 
savo: „Džeri, laikas eina.“ Su potekste į savo kūno laikrodį 
grasindama, kad jei negaus to, ko nori, išeis. Sykį jau taip 
padarė, susikrovė krepšius ir išdūmė pas motinėlę, gyve- 
nančią už trijų gatvių. Ten irgi ta pati velniava... 

Išeis iš proto, jei liks namie. Nuo veido nusišluostęs 
putas apsivilko marškinius, pastvėrė švarką ir movė pro 
duris. Slampinėjo gatvėmis dairydamasis pažįstamų pasi- 
šnekėti. Pusvalandžiui užsuko į lažybų kontorą pasišildyti 
apsimesdamas, kad žiūrinėja dienos statymus. Jie jį pa- 
Žįsta: vargiai už ką nors statys, nors kartais pastatydavo ir 
visada pralošdavo. Atnešus priešpiečių laikraštį, jis paėmė 
pavartyti. Trečiame puslapyje rašė apie lytinį užpuolimą. 
Jis atidžiai perskaitė. Devyniolikmetė studentė užpulta 
Sandraugos baseino mašinų aikštelėje. Nutėškęs laikraštį 
Džeris išskubėjo ieškoti telefono būdelės. 

Kišenėje turėjo Niko darbo telefoną, kartais nuobodžiau- 
damas paskambindavo ir pridėdavo ragelį prie kolonėlės, 
kad Nikas išgirstų dainą, pagal kurią kažkada šokdavo. 
Administratorei atsiliepus paprašė pakviesti poną Hjuzą. 

— Nikai, žmogau, čia Džeris. 

— Labukas, bičeli. Kuo galėčiau pasitarnauti? 

— Ką tik varčiau laikraštį. Vakar vakare užpuolė stu- 
dentę. 

— Pasaulis siaubingas. 

— Pasakyk, kad tai ne tu. 

Nervingas juokas: 

— Nevykęs pokštas, Džeri. 

— Tik pasakyk. 

— Kur tu? Gal su draugais? 

Iš to, kaip jis tai ištarė, Džeris sukluso. Nikas jam 
bandė kažką pasakyti, kad galbūt kas nors klausosi - gal 
administratorė. 

— Pasikalbėsim vėliau, - pasakė Nikas. 

— Klausyk, žmogau, atsiprašau... - bet Nikas jau pa- 
dėjo ragelį. 

Išėjusį iš telefono būdelės Džerį krėtė drebulys. Par- 
skuodęs namo susisuko dar vieną žolės suktinę. Įsijungė 
televizorių ir taip sėdėjo stengdamasis nuraminti pašė- 
lusiai plakančią širdį. Čia saugiausia ir niekas prie jo ne- 
prikibs. Tai vienintelė vieta tūnoti. 

Kol namo pareis Džeinė. 


Siobhana Klark paprašė metrikacijos rūmų paieškoti Kri- 
so Makijo gimimo liudijimo. Ji taip pat ėmė teirautis apie 
Makiją, vaikščiodama po Grasmarketą ir Kaugeitą bei 
nuklysdama iki Pievų parko, Princų gatvės ir Medžiotojo 
aikštės. 

Bet šį ketvirtadienio rytą sėdėjo gydytojo laukiamaja- 
me, apsupta išbalusių ir liguistų kankinių, kol neišgirdo 
savo pavardės ir nepadėjo į šalį žurnalo moterims su jai 

svetimais straipsniais apie maisto gaminimą, drabužius 
ir vaikus. 

„Kur, - spėliojo ji, - galėtų rasti žurnalą sau, kuriame 
rašytų apie „Hibsų“ futbolo klubą, painius santykius ir 
žmogžudystes?“ 

Daktaras Talbotas buvo kokių keturiasdešimt pen- 
kerių, pro savo pusapvalius akinius šypsojosi pavargusia 
šypsena. Ant rašomojo stalo padėta Kriso Makijo ligos 
istorija, bet tik patikrinęs, ar Klark atsinešti dokumentai 
(mirties liudijimas ir įgaliojimas) tvarkingi, mostelėjo su 
kėde sėstis arčiau stalo. 

Jai prireikė vos poros minučių, kad įsitikintų, jog ligos 
istorija prasideda tik nuo 1980 metų. Užsiregistruodamas 
pas šeimos gydytoją Makijas pateikė adresą Londone, pa- 
reiškęs, kad jo ligos istorija pas gydytoją Meisoną Ožio 
Rago gatvėje. Bet gydytojo Talboto laiškas adresuotas gydy- 
tojui Meisonui sugrįžo su prierašu: „Tokios gatvės nėra“. 

— Jūs nemėginote ieškoti? — paklausė Klark. 

— Aš gydytojas, ne detektyvas. 

Makijo adresas Edinburge buvo nakvynės namų. Gi- 
mimo data ne ta, kuri įrašyta Dru kortelėje. Klark slėgė 
bloga nuojauta, kad paskui Makiją driekiasi apgaulingas 
pėdsakas. Pavartė jo ligos istoriją. Kartą ar du per me- 
tus apsilankydavo pas gydytoją, paprastai nieko rimto: 
supūliavo pjautinė veido žaizdelė, gripas, šunvotė, kurią 
reikėjo prapjauti. 

— Atsižvelgiant į aplinkybes, jis buvo gana stiprios 
sveikatos, — pastebėjo gydytojas Talbotas. - Nemanau, 
kad rūkė ar gėrė, kas irgi labai padėjo. 

— Narkotikai? 

Gydytojas papurtė galvą. 

— Ar ne keista, kai žmogus benamis? 

— Pažinojau dar stipresnės sveikatos žmonių nei ponas 
Makijas. 

— Taip, bet kad benamis negertų ar nevartotų nar- 
kotikų? 

— Aš ne ekspertas. 

— Bet jūsų nuomone?.. 

— Mano nuomone, su ponu Makiju neturėjau jokių 
bėdų. 

— Dėkoju, gydytojau. 

Išėjusi iš gydytojo patraukė į socialinio aprūpinimo 
skyrių, kur panelė Stenli pasisodino ją nykiame kamba- 
riuke, skirtame pokalbiams su prėtenzijas reiškiančiais. 

— Regis, kad jis neturėjo valstybinio draudimo nu- 
merio, - pasakė ji vartydama aplanką, - todėl iš pradžių 
išdavėm skirtą kritiškiems atvejams. 

— Kada tai buvo? 

Aišku, 1980 metais, kai pramanytas Kristoferis Ma- 
kijas. 

— Tuo metu čia nedirbau, bet su juo kalbėjęs dar- 
buotojas įrašė kelias pastabas, — panelė Stenli perskai- 
tė: „Purvinas, nelabai suvokiantis, kur atsidūrė, neturi 
valstybinio draudimo ar mokesčių numerio.“ Anksčiau 
gyveno Londone. 

Klark pareigingai viską pasižymėjo. 

— Ar atsakiau į jūsų klausimus? 

— Beveik, - pripažino ji. 

Apie „Krisą Makiją“ žinojo tiek pat, kiek ir jo mirties 
naktį. Nuo tada tik tolo nuo jo, nes jis neegzistavo. Jis 
buvo pramanytas, išgalvotas asmens, kuris kažką slėpė. 

Ir kažin, ar pavyks išsiaiškinti, kas jis per vienas. 

Nes Makijas buvo gudrus. Visi pasakojo, kad jis šva- 
rus, bet į socialinio aprūpinimo skyrių atėjo purvinas. 
Kodėl? Todėl, kad toks atrodė labai įtikinamai: viską pai- 
niojantis, užmaršus, nesuvokiantis, ko iš jo nori. Tokiu 
asmeniu laiko spaudžiamas tarnautojas nori nedelsdamas 
atsikratyti. Neturit valstybinio draudimo numerio? Nie- 
ko tokio, išduosim kritiškiems atvejams skirtą. Neaiškus 
adresas Londone? Gerai, tiek jau to. Paskubom pasirašęs 
po prašymu išleisti jį pro duris. 

Mobiliuoju paskambinus į metrikacijos biurą pasi- 
tvirtino, kad pagal jos nurodytą datą nėra jokio Kristo- 
ferio Makijo gimimo įrašo. Galėjo išmėginti kitą gimimo 
datą, kurią sužinojo, arba pasidomėti plačiau ir kreiptis 
į Londono metrikacijos biurą... Bet suvokė, kad vaikosi 
šešėlių. Sėdėjo ankštoje kavinėje gurkšnodama kavą, įbe- 
dusi žvilgsnį į vieną tašką, ir svarstė, ar ne laikas parašyti 
ataskaitą ir baigti paiešką. 

Tam ji turėjo pusę tuzino priežasčių. 

Ir tik keturis šimtus tūkstančių to nedaryti. 


Ant rašomojo stalo jos laukė daugybė žinučių. Kelios gir- 
dėtos vietinių žurnalistų pavardės. Kiekvienas paskambi- 
no net po tris kartus. Susinervinusi užsimerkė ir be garso 
ištarė žodį, už kurį močiutė jai būtų nusukusi ausį. Tada 
laiptais nusileido į bendrą patalpą, žinodama, kad kas nors 
turės naujausią News laikraštį. Pirmame puslapyje - „TRA- 
GIŠKA MILIJONIERIAUS VALKATOS PASLAPTIS“. Ka- 
dangi redakcija neturėjo Makijo nuotraukos, įdėjo vieną 
tos vietos, kur jis nušoko. Nieko daug nerašė: miesto centre 
matytas veidas... Banko sąskaitoj šešiaženklis skaičius... 
Policija aiškinasi, kam priklauso „teisė į pinigus“. 

Baisiausias Siobhanos Klark košmaras. 

Užlipus laiptais jos telefonas vėl skambėjo. Iš kito 
kambario galo ant kelių atšliaužė Oho Silversas, maldau- 
jančiai sudėjęs rankas: 

— Ašjo meilės kūdikis, - verkšleno jis. - Galite skirti 
DNR testą, bet, dėl Dievo meilės, atiduokite pinigus! 

Kriminalistų skyriuj nuaidėjo juokas. 

— Skambina taaau, - nutęsė kitas rodydamas į jos te- 
lefoną. 

Visi karalystės pamišėliai ir mėgėjai pasipelnyti galan- 
da liežuvius. Jie skambinės į 999 arba į Feteso būstinę, o 
kad jais atsikratytų, galiausiai kas nors prasitars, kad šios 
bylos ėmėsi Šv. Leonardo nuovada. 

Visi jie dabar priklausė Siobhanai. Jie buvo jos vaikai. 

Todėl staigiai apsisuko ir išėjo nepaisydama malda- 
vimų už nugaros. 

Vėl vaikštinėjo gatvėmis ieškodama naujų žmonių, 
kurių galėtų paklausinėti apie Makiją. Žinojo, kad privalo 
skubėti: Žinia greitai pasklis. Netrukus visi tvirtins, kad 
jį pažinojo, kad buvo geriausias jo draugas, sūnėnas ar 
testamento vykdytojas. Gatviniai dabar ją atpažindavo, 
vadindami „lėlyte“ arba „vistele“. Vienas senis net pa- 
krikštijo „medžiotoja Diana“. Ji perkando kelis jaunus 
elgetas: ne tuos, kurie pardavinėja Big Issue, bet tuos, kur 
sėdi tarpuvartėse įsisupę į apklotus. Slėpėsi nuo liūties, kai 
vienas įėjo į Thin knygyną, apklotas išmestas, mobilusis 
prie ausies, aiškinosi, kodėl nepasirodė jo kviestas taksi. 
Pastebėjęs ją atpažino, bet toliau liejo tulžį. 

Piliakalnio papėdėje buvo ramu. Du vaikinai arklio 
uodegomis ir su šunimis, kurie laižė vienas kitą, kol sa- 
vininkai dalinosi kvaišalų skardine. 

— Gaila, bet vyruko nepažįstam. Gal turi cizų? 

Siobhana išmoko su savimi nešiotis pakelį, abiems 
pasiūlė cigarečių, nusišypsojo, kai jie paėmė po dvi. Tada 
vėl kopė į Piliakalnį. Džonas Rebusas sykį pasakojo, kad 
status kalvos šlaitas pastatytas iš naujamiesčio skaldos. 
Žmogus, kuris tai sugalvojo, kalvos viršūnėje turėjo par- 
duotuvėlę, kurią dėl statybų nugriovė. Džonui Rebusui ši 
istorija nepasirodė juokinga, bet pamokanti. 

— O ko moko? - paklausė ji. 

— Škotų istorijos, - atsakė taip ir nepaaiškinęs. 

Ji spėliojo, ar tai nėra užuomina į nepriklausomybę, 
pačių susikurtas pražūtingas pinkles. Atrodo, jį pralinks- 
mindavo, kai pastūmėta imdavo ginti nepriklausomybę. 
Rebusas erzindavo ją sakydamas, kad ji gudrauja ir kad 
yra anglų šnipė, atsiųsta pakenkti. Tada dar pavadindavo 
„naująja škote“ arba „atvykėle“. Niekad nežinodavo, kada 
jis kalba rimtai. Edinburgo gyventojai būtent tokie - sun- 
kiai perprantami priešgynos. Kartais ji manydavo, kad jis 
flirtuoja, kad sąmojai ir pokštai yra sudėtingo poravimosi 
ritualo dalis, kur svarbiausia vilioti, o ne pirštis. 

Džoną Rebusą pažinojo jau keletą metų, bet netapo 
artimais draugais. Kiek jai žinoma, Rebusas po darbo 
nebendravo nė su vienu kolega, tik kai ji pakviesdavo jį į 
„Hibsų“ rungtynes. Vienintelis jo pomėgis — taurelė, kurią 
išlenkdavo ten, kur moterys retai užsuka, o mėgstamiausi 
barai - prieštvaninių laikų eksponatai. 

Rebusas su pertraukom ilgą laiką gyveno su gydyto- 
ja Potencija Aitken, bet, regis, santykiai nutrūko, bent 
jau nebeužsimindavo apie ją. Pradžioje atrodė drovus, 
nerangus, bet dabar ji taip nebemanė. Panašu, kad tai jo 
strategija, kad tyčia taip elgiasi. Neįsivaizdavo einančio 

į viengungių klubą kaip Derikas Linfordas. Linfordas... 
dar viena klaidelė. Nuo to karto „Kupolo“ bare su juo 
nesikalbėjo. Telefono atsakiklyje jis paliko vieną žinutę: 
„Nežinau dėl ko, bet tikiuosi, kad nebepyksti.“ Lyg tai jos 
kaltė! Vos nepuolė skambinti ir atsiprašinėti, bet gal jis to 
ir telaukė: norėjo, kad žengtų žingsnį, jos skambutis būtų 
įžanga į atsakomąjį pasimatymą. 

Galbūt Džono Rebuso beprotybė metodiška. Žinoma, 
gera ramiai sau leisti laiką namie: išnuomotos vaizda- 
juostės, džinas su bulvių traškučiais. Nereikia stengtis 
kam nors padaryti įspūdį, įsijungusi mėgstamą muziką 
šoki sau viena. Vakarėliuose ar klubuose niekad neaplei- 
džia drovumas, jautiesi stebima ir vertinama bevardžių 
akių. 

O kitą rytą darbe tavęs klausia: „Tai ką veikei vakar 
vakare?“ Toks nekaltas klausimėlis, bet ji nesileisdavo į 
kalbas: „Nieko ypatinga, o tu?“ Nes ištarus žodį „viena“ 
reikštų, kad tu vieniša. 

Arba laisva. O gal ką nors slepi. 

Medžiotojo aikštė buvo saugiai tuščia į žemėlapį 
įnikusiai turistų porelei. Išgerta kava prašėsi lauk, to- 
dėl Siobhana nuėjo į viešąjį tualetą. Jai išėjus iš kabinos 
prie kriauklių stovėjo moteris ir knisosi tarp maišelių. 
Amerikiečiai sako „maišelių ponia“, šis apibūdinimas jai 
labai tiko. Vatinė moters striukė purvina, prairusios kaklo 
ir pečių siūlės. Plaukai trumpi ir riebaluoti, nuo šalčio 
paraudę skruostai. Pati su savimi kalbėdama pagaliau 
surado tai, ko ieškojo: pusiau nuvalgytą mėsainį, vis dar 
įdėtą į pergamentinę pakuotę. Pakišo po rankų džiovin- 
tuvu ir sukiojo pučiant karštam vėjeliui. Apstulbusi Klark 

y-s- oo 


ją stebi, bet toliau varė savo. Džiovintuvui nustojus ūžti 
vėl pirštu nuspaudė mygtuką. Tada prašneko: 

— Smailianosė kūmutė, a? — ji žvilgtelėjo į Klark. — 
Šaipaisi iš manęs? 

— Elgeta, - ištarė Klark. 

Moteris suprunkštė: 

— Spektaklis kainuoja. Beje, aš ne elgeta. 

Klark žengtelėjo į priekį: 

— Ar nebūtų greičiau, jei išimtum? 

— Ą? 

— Geriau šildyk tai, kas viduj, o ne išorę. 

- Sakai, kad aš negrabaila? 

— Ne, tik... 

— Pamanykit, atsirado visažinė. Man pasisekė, kad 
atsitiktinai ėjai pro šalį. Turi penkiasdešimt pensų? 

— Taip. 

Moteris ir vėl suprunkštė: 

— Linksminu čia ateinančius, - atsikandusi mėsainio 
kalbėjo pilna burna. 

— Nesupratau, - atsakė Klark. 

Nurijusi kąsnį pasakė: 

— Klausiau, ar tu ne lesbė. Aplink tulikus besitrainio- 
jantys vyrai yra pedikai. 

— Tai tu trainiojiesi tualete. 

— Beje, aš ne lesbė, - ji vėl atsikando. 

— Ar kada esi sutikusi vyrą pavarde Makijas? Krisas 
Makijas? 

— O kas klausia? 

Klark parodė pažymėjimą: 

— Ar žinai, kad Krisas mirė? 

Moteris liovėsi kramčiusi. Bandė nuryti, bet užsprin- 
go ir iškosėjo viską ant grindų. Nuėjusi prie kriauklės iš 
rieškučių atsigėrė vandens. Klark nusekė iš paskos. 

- Jis nušoko nuo Šiaurinio tilto. Man regis, pažinojai 
jį? 

Moteris spoksojo į muilu aptaškytą veidrodį. Tamsios 
apsukrios akys gerokai jaunesnės ir ne tokios susenusios 
kaip veidas. Klark spėjo, kad jai kokie trisdešimt penkeri, 
bet žinojo, kad sunkią dieną jai duotum ir penkiasdešimt. 

— Visi pažinojo Makiją. 

— Bet niekas nesureagavo taip, kaip ką tik tu. 

Moteris vis dar laikė mėsainį. Pažiūrėjusi į jį jau norėjo 
išmesti, bet galiausiai vėl suvyniojo ir padėjo į maišelį. 

— Neturėjau taip nustebti, — pasakė. - Juk žmonės 
miršta kasdien. 

— Bet jis buvo tavo draugas? 

Moteris pažvelgė į ją: 

— Pavaišinsi arbata? 

Klark linktelėjo. 

Artimiausioj kavinėj jų neįsileido. Priremtas vady- 
bininkas pirštu parodė į moterį sakydamas, kad per ją 
turėjo bėdos, nes prašinėjo išmaldos prie staliukų. Kiek 
paėjus buvo kita kavinė. 

— Man ir čia uždrausta rodytis, — prisipažino moteris. 

Taigi užėjusi Klark paėmė du indelius arbatos ir porą 
lipnių bandelių. Susėdo ant suoliuko Medžiotojo aikštėje, 
į jas spoksojo pravažiuojančių autobusų antrame aukšte 
sėdintys keleiviai. Moteris kartkartėmis iškėlusi parody- 
davo du pirštus, kad jiems dingtų noras spoksoti. 

— Iš manęs prasta elgeta, - prisipažino ji. 

Klark dabar jau žinojo jos vardą - Dezė. Sutrumpintas 
iš Dezideratos. Netikras jos vardas: 

— Tikrąjį užmiršau, kai išėjau iš namų. 

— O kada tai buvo, Deze? 

— Nepamenu. Manau, prieš daugelį metų. 

— Visą laiką gyvenai Edinburge? 

Papurtė galvą: 

— Visur. Praėjusią vasarą atsidūriau autobuse, nuga- 
benusiam mane į kažkokią Velso komuną. Velniai žino, 
kaip nutiko. Turi užsirūkyti? 

Klark padavė vieną. 

— Kodėl išėjai iš namų? 

— Sakiau, kad esi smailianosė kūmutė. 

— Na gerai, o Krisas? 

— Vadinau jį Makiju. 

— Ojis tave? 

— Deze, - ji įsispitrijo į Klark. - Ar bandai sužinoti 
mano pavardę? 

Klark papurtė galvą: 

— Dievaži, ne. 

— Ach taip, vienadieniai faro pažadai. 

— Sakau tiesą. 

— Tik kad žiemą dienos siaubingai trumpos. 

Klark nusijuokė: 

— Įkliuvau, - ji bandė išsiaiškinti, ar Dezė žino apie 
Makiją ir detektyvę, klausinėjančią aplinkinių apie jį. Ar 
jai žinoma laikraštyje News išspausdinta istorija. - Tai ką 
galėtum papasakoti apie Makiją? 

— Jis buvo mano vaikinas, bet tik kelias savaites, — 
veidas nušvito nuo netikėtos šypsenos. - Kaip reikiant 
pasiautėjom per tas savaitėles. 

— Kaip tai? 

Šelmiškas žvilgsnis: 

— Taip, kad mus net suėmė. Daugiau iš manęs ne- 
išpeši, — atsikando bandelės. Pakaitom kimšo bandelę 
užsitraukdama cigaretės dūmu. 

— Arjis ką nors pasakojo apie save? 

- Jis miręs, negi svarbu? 

— Man svarbu. Kodėl jis nusižudė? 

— O kodėl žmonės žudosi? 

— Tu man pasakyk. 

Sriūbtelėjo arbatos: 

— Nes pasiduoda. 

— Vadinasi, jis pasidavė? 

— Visas šitas mėšlas... — Dezė papurtė galvą. - Sykį 
bandžiau, su stiklo šuke persipjoviau riešus. Aštuonios 
siūlės. —- Atkišo riešą, bet Klark neįžiūrėjo jokių randų. - 
Ne juokai, ką? 

Klark puikiai žinojo, kad dauguma benamių serga 
ne fiziškai, bet psichiškai. Staiga jai dingtelėjo mintis: ar 
galima pasitikėti Dezės pasakojimu? 

— Kada paskutinį kartą matei Makiją? 

— Gal prieš porą savaičių. 

— Ir kaip jis laikėsi? 

— Gerai, - susigrūdo į burną paskutinį bandelės kąsnį. 
Nuskalavusi arbata, sutelkė dėmesį į cigaretę. 

— Deze, ar tikrai jį pažinojai? 

— Ką? 

— Taip nieko apie jį ir nepasakei. 

Dezė pasišiaušė. Klark būgštavo, kad nenueitų šalin. 

- Jei jis tau ką nors reiškė, - tęsė Klark, - padėk man 
jį pažinti. 

— Niekas iš tikrųjų nepažinojo Makijo. Per daug sienų. 

- Bet tu pro jas prasmukai? 

— Nemanau. Jis papasakojo keletą istorijų... bet tai 
tik istorijos. 

— Apie ką? 

— Ach, apie jo aplankytas šalis: Ameriką, Singapūrą, 
Australiją. Maniau, kad tarnavo laivyne ar panašiai, bet 
sakė, kad ne. 

— Ar jis buvo išsilavinęs? 

— Jis. daug žinojo. Amerikoj gal ir buvo, bet abejoju 
dėl kitų. Gerai žinojo Londoną, turistines vietas ir metro 
stotis. Kai pirmą kartą jį sutikau... 

— Taip? — Klark virpėjo nuo šalčio, nebejautė kojų 
pirštų. 

— Nežinau, man pasirodė, kad jis čia laikinai. Lyg ke- 
tintų kažkur išvykti. 

— Bet neišvyko? 

— Ne. 

— Sakai, kad benamiu tapo savo noru, o ne aplinkybių 
verčiamas? 

— Galbūt, —- Dezės akys šiek tiek išsiplėtė. 

— Kas yra? 

— Galiu įrodyti, kad jį pažinojau. 

— Kaip? 

— Jis man padovanojo dovaną. 

— Kokią dovaną? 

— Tik kad man iš jos nebuvo jokios naudos, tai aš... 
aš ją atidaviau. 

— Kam atidavei? 

— Na, pardaviau. Naudotų daiktų parduotuvėlei Ni- 
kolsono gatvėj. 

— Kas tai buvo? 

- Lyg ir lagaminas. Nedaug daiktų tilpo, bet padarytas 
iš tikros odos. 

Makijas grynuosius pinigus į banką atnešė lagamine. 

— Vadinasi, jį kažkam pardavė? — spėjo Klark. 

Dezė papurtė galvą: 

— Parduotuvės savininkas vis dar turi. Mačiau, kaip 
ėjo nešinas tuo lagaminu. Vis dėlto odinis, o tas niekšas 
man davė tik penkis svarus. 

Nuo Medžiotojo aikštės iki Nikolsono gatvės visai 
netoli. Parduotuvėlė priminė šlamšto prigrūstą Aladino 
urvą, siauri praėjimai vedė jas pro svyruojančius naudotų 
daiktų piliorius: knygos, kasetės, muzikiniai centrai, in- 
dai. Nuo dulkių siurblių nukarę plunksnų boa; po kojomis 
mėtėsi kortos ir seni komiksai. Elektros prekės, stalo žai- 
dimai, paveikslėlių dėlionės; puodai ir keptuvės, gitaros, 
piupitrai gaidoms. Azijietis parduotuvės savininkas, regis, 
neatpažino Dezės. Klark parodė pažymėjimą ir pasakė 
norinti pamatyti lagaminą. 

— Man davė tik penkis varganus svarus, — burbėjo 
Dezė. - Tikros odos. 

Vyriškis nenorėjo prisipažinti, kol Klark užsiminė, 
kad Šv. Leonardo nuovada čia pat už kampo. Pasilenkęs 
ant prekystalio padėjo nutrintą juodą lagaminą. Klark 
paprašė, kad atidarytų. Viduje gulėjo laikraštis, supakuoti 
priešpiečiai ir storas banknotų ritinėlis. Dezė norėjo pasi- 
žiūrėti iš arčiau, bet jis pačiupęs uždarė lagaminą. 

— Patenkinta? - paklausė. 

Klark pirštu bakstelėjo į labiausiai nutrintą kampą: 

— Kas nutiko? 

— Ten buvo ne mano inicialai. Mėginau juos ištrinti. 

Klark įsižiūrėjo iš arčiau. Spėliojo, ar Valerija Brigs 
atpažintų lagaminą. 

— Gal prisimeni inicialus? —- paklausė Dezės. 

Dezė papurtė galvą; ji irgi mėgino įžiūrėti. 
įrantai. 

— ADK? - spėjo ji. 

— Manau, kad taip, - pasakė savininkas. Tada pirštu 
pagrasė Dezei. - Aš tau gerai užmokėjau. 

— Apiplėšei mane, mulki tu, - ji alkūne bakstelėjo 
Klark. - Mergužėle, uždėk jam antrankius. 

„ADK, - svarstė Klark, - ar čia Makijo inicialai?“ 

O gal tai dar vienas akligatvis? 


Sugrįžusi į Šv. Leonardo nuovadą pyktelėjo ant savęs, kad 
anksčiau nepatikrino Makijo padarytų nusikaltimų. 1997 
metų rugpjūtį Kristoferis Makijas ir „panelė Dezidera- 
ta“ (atsisakiusi policijai pateikti vardą ir pavardę) buvo 
sulaikyti už „nepadorų elgesį“ ant Bruntsfildo parapijos 
bažnyčios laiptų. 

Rugpjūtį vyksta Edinburgo festivalis. Klark nustebo, 
kad jų nepalaikė kokio eksperimentinio teatro aktoriais. 

Juos sulaikė policininkas pavarde Rodas Harkenas, 
kuris kuo puikiausiai prisiminė incidentą. 

— Jai paskyrėm baudą, — pasakė jis Klark telefonu iš 
Torfikeno policijos nuovados. - Ir porą dienų cypėj, nes 
atsisakė pasakyti pavardę. 

— Ojos partneris? 

— Man atrodo, jį tik įspėjom. 

— Kodėl? 

— Nes vargšas buvo beveik komoj. 

— Nesuprantu. 

— Tuomet pasakysiu paraidžiui. Ji buvo jį apžergusi, be 
kelnaičių ir pakeltu sijonu, bandė nutraukti jam kelnes. 

Mums teko jį prikelti ir nugabenti į nuovadą, - Harkenas 
sukikeno. 

— Ar juos nufotografavo? 

— Ant laiptų? —- Harkenas nesiliovė kikenęs. 

Klark kiek šalčiau pasakė: 

— Ne ant laiptų, o Torfikeno nuovadoj. 

— Ak, taip, padarėme kelias nuotraukas. 

— Ar vis dar jas turite? 

— Nežinau. 

— Ar galėtumėte paieškoti? — patylėjusi Klark pridū- 
rė: — Prašau. 

— Gerai, - nenoriai sutiko policininkas. 

— Ačiū. 

Padėjo telefono ragelį. Po valandos nuotraukas atga- 
beno patrulinė mašina. Šios Makijo nuotraukos buvo ryš- 
kesnės už darytas nakvynės namuose. Ji įdėmiai žiūrėjo į 
apsiblaususias jo akis. Plaukai tamsūs ir tankūs, sušukuoti 
aukštyn. Veidas nudegęs saulėj, o gal vėjo nugairintas. Ne- 
siskutęs dieną ar dvi, bet atrodė ne prasčiau nei daugelis 
vasarojančių keliautojų. Pavargęs žvilgsnis, joks miegas 
nekompensuos to, ką jam teko regėti. Klark nusišypsojo 
žiūrėdama į Dezės nuotraukas: nerūpestingai išsišiepusi 
lyg Češyro katė. 

Į voką Harkenas įdėjo raštelį: „Dar štai kas. Kai pa- 
klausėme Makijo apie incidentą, atsakė, kad jau nebėra 
„seksualinis maniakas“. Nelabai su juo susikalbėjome, 
todėl laikėme areštinėje tol, kol patikrinome, ar nebuvo 
suimtas už lytinius nusikaltimus. Paaiškėjo, kad ne.“ 

Vėl suskambo telefonas. Iš registratūros. Apačioj kaž- 
kas teiravosi jos. 

Lankytojas pasirodė besąs striukas ir apskritas raudon- 
veidis. Vilkėjo languotu Velso princo trijų dalių kostiumu, 

kaktą šluostėsi staltiesės dydžio nosine. Švietė plikas vir- 
šugalvis, bet šonuose augo vešlūs plaukai, sušukuoti už 
ausų. Prisistatė kaip Džeraldas Sitingas. 

— Šįryt laikrašty perskaičiau žinią apie Krisą Maki- 
ją, mane kaip reikiant sukrėtė, - jo blizgančios akutės 
įsmeigtos į ją, balsas spigus ir virpantis. 

Klark susidėjo rankas ant krūtinės: 

— Jūs pažinojote jį, sere? 

— O, taip. Daugelį metų. 

— Ar galėtumėte apibūdinti? 

Sitingas tiriančiai nužvelgė ją, po to suplojo rankomis: 

— Na, žinoma. Jūs galvojate, kad aš apsišaukėlis, - nu- 
sijuokė šaižiai, — ir atėjau pareikšti teisių į jo turtą. 

— Argi ne? 

Jis pasitempė, gana tiksliai apibūdino Makijo išvaizdą. 
Klark nuleido rankas, pasikasė nosį: 

— Prašom užeikite čia, pone Sitingai. 

Šalia registratūros buvo apklausos kambarėlis. Atra- 
kinusi užmetė akį į vidų. Kartais jis atstodavo sandėlį, 
bet šiandien buvo tuščias. Rašomasis stalas ir dvi kėdės. 
Tuščios sienos. Nei peleninės, nei šiukšliadėžės. 

Sitingas atsisėdo smalsiai dairydamasis. Klark jau ne- 
besikasė, bet žnaibė nosį. Jai įsiskaudėjo galvą ir jautėsi 
mirtinai pavargusi. 

— Kaip jūs susipažinote su ponu Makiju? 

- Iš tiesų visiškai atsitiktinai. Kasdien pasivaikščioti 
seniau eidavau į Pievų parką. 

— Seniau? 

— Ak, prieš septynerius ar aštuonerius metus. Buvo 
vaiski vasaros diena, todėl prisėdau ant suolelio. Šali- 
mais jau sėdėjo žmogus, nevalyvas... na, žinote, pakelės 

džentelmenas. Įsišnekėjom. Manau, kad aš pirmasis pra- 
laužiau ledus, pasakiau kažką apie gerą orą. 

— Ten sėdėjo ponas Makijas? 

— Taip, jisai. 

— Kur jis tuo metu gyveno? 

Sitingas ir vėl nusijuokė: 

— Jūs vis dar nepasitikite manimi? — pagrasė storu 
kaip dešrelė pirštu. - Gyveno lyg ir nakvynės namuose, 
Grasmarkete. Sutikau jį ir kitą dieną, ir dar kitą. Tai tapo 
tradicija, kuri man teikė daug džiaugsmo. 

— Apie ką judu šnekėdavotės? 

— Apie pasaulį ir kokį jovalą iš jo padarėme. Jis domė- 
josi architektūriniais Edinburgo pokyčiais ir buvo prieš. 

— Prieš ką? 

— Prieš visus tuos naujoviškus pastatus. Galbūt galiau- 
siai jam pasidarė nebepakeliama. 

— Nusižudė protestuodamas prieš bjaurią architek- 
tūrą“ 

— Daugelis kvartalų kelia neviltį, — atsakė Sitingas 
įspėjančiu tonu. 

— Atsiprašau, jei... 

— Ak, esu tikras, kad tai ne jūsų kaltė. Jūs tiesiog pa- 
vargusi. 

— Ar taip akivaizdu? 

- Galbūt Krisas irgi pavargo. Štai ką norėjau pasa- 
kyti. 

— Arjis kada pasakojo apie save? 

— Truputį. Užsiminė apie nakvynės namus, sutiktus 
žmones... 

— Turiu galvoje jo praeitį. Ar pasakojo apie savo gy- 
venimą prieš tai, kai atsidūrė gatvėj? 


214 


Sitingas purtė galvą: 

- Jis buvo geras klausytojas, susižavėjęs Roslinu. 

Klark pamanė, kad blogai nugirdo: 

— Roslina? 

— Roslinu. Koplyčia. 

— O kas ten tokio? 

Sitingas pasilenkė į priekį: 

- Jai paskyriau visą savo gyvenimą. Turbūt teko girdėti 
apie Roslino riterius? 

Klark apėmė bloga nuojauta. Ji papurtė galvą. Maudė 
akis. 

— Bet žinote, kad 2000-aisiais atsiskleis Roslino ko- 
plyčios paslaptis? 

— „Naujojo amžiaus“ paistalai? 

Sitingas vyptelėjo: 

— Labiau senovės. 

- Jūs tikite, kad Roslinas yra kažin kokia... ypatinga 
vieta? 

— Dėl šios priežasties Rudolfas Hesas atskrido į Škotiją. 
Hitleris buvo apsėstas minties apie Sandoros skrynią. 
gusios Sandoros skrynios ieškotojus. Sakot, Harisonas For- 
das ne ten ieškojo? 

— Šaipykitės, kiek tinkama, - sumekeno Sitingas. 

— Apie tai ir šnekėdavotės su Krisu Makiju? 

— Jis buvo patarnautojas! — Sitingas tvojo ranka per 
stalą. — Tikintysis. 

Klark stojosi: 

— Ar žinojote, kad turi pinigų? 

— Būtų norėjęs, kad atitektų riteriams! 

— Ar iš viso ką nors žinote apie jį? 

— Jis davė mums šimtą svarų, kad tęstume tyrimus. Po 
koplyčios grindimis, štai kur palaidota. 

—- Kas? 

— Portalas! Vartai! 

Atidariusi duris Klark sučiupo Sitingą už rankos. Ši 
buvo minkšta, lyg po mėsa nebūtų kaulų. 

— Lauk! - paliepė ji. 

— Pinigai priklauso riteriams! Mes buvome jo šeima! 

— Lauk! 

Jis.nelabai priešinosi. Įstūmusi į besisukančias duris 
dar stumtelėjo išskraidindama į Šv. Leonardo gatvę, at- 
paraudęs. Ant ausų užkritusios plaukų sruogos. Jis vėl 
žiojosi kažką sakyti, bet ji nusisuko. Registratūroje sėdin- 
tis seržantas juokėsi. 

— Nepradėk, - įspėjo ji. 

— Girdėjau, kad pasimirė mano dėdulė Krisas, - ne- 
kreipė dėmesio į pakeltą jos pirštą. Eidama link laiptų 
girdėjo jo balsą. - Sakė, kad išeidamas paliks man šiek 
tiek. Siobhana, ar yra vilties? Nagi, nors kelis svarus nuo 
mano senojo dėdulės Kriso! 

Telefonas skambėjo jai sugrįžus į kabinetą. Pakėlė ra- 
gelį, laisva ranka masažuodama smilkinius: 

— Klausau? - piktai atsiliepė. 

— Alio? — moters balsas. 

— Jūs turbūt paslaptingojo valkatos sesuo? — Klark 
susmuko kėdėje. 

— Čia Sandra. Sandra Karnedži. 

Akimirksnį ta pavardė jai nieko nesakė. 

— Vieną vakarą drauge buvome Prieplaukos klube, — 
paaiškino balsas. 

Klark užsimerkė: 

— O, velnias, taip. Atsiprašau, Sandra. 

— Tik skambinu paklausti, ar... 

— Tiesiog buvo siaubinga diena, - teisinosi Klark. 

— ..„kas nors paaiškėjo. Tik man niekas nieko nesako. 

Klark atsiduso: 

— Atsiprašau, Sandra. Ši byla jau nebe mano. Kas tavo 
atstovas lytinių nusikaltimų skyriuje? 

Sandra Karnedži kažką tyliai burbtelėjo. 

— Nesupratau. 

Įtūžio protrūkis: 

— Sakiau, kad visi jūs vienodi! Dedatės susirūpinę, bet 
nė piršto nepajudinate, kad jį sučiuptumėte! Kur nors ei- 
dama savęs klausiu, gal jis mane stebi? Gal tai jis autobuse 
ar eina per gatvę? - pyktis perėjo į ašaras. - Maniau, kad 
tu... kad mes tą vakarą... 

— Atsiprašau, Sandra. 

— Liaukis atsiprašinėti! Jėzau, ar nesiliausi? 

— Galbūt, jei pakalbėsiu su lytinių nusikaltimų sky- 
riaus pareigūnais... - bet telefonas išsijungė. 

Siobhana padėjo ragelį, tada vėl nuėmusi paguldė ant 
stalo. Kažkur turėjo Sandros telefono numerį, bet, maty- 
dama dokumentų netvarką ant stalo, suvokė, kad užtruks 
porą valandų, kol suras. 

Vis labiau skaudėjo galvą. 

O sukčiai ir pamišėliai toliau įkyriai lįs jai į akis. 

Kas tai per darbas, kad verčia jaustis tokia niekam 
tikusia?.. 

Rytas tiesiog sukurtas išvykai mašina — išblukusi dangaus 
mėlynė, plonytės debesų gijos, beveik jokio eismo, Peidžo 
ir Planto kasetė. Ilgas kelias gal kiek praskaidrins galvą. 
Be to, laimės praleisdamas rytinį susirinkimą. Linfordas 
galės vienas reikštis. 

Rebusas važiavo iš miesto prieš piko valandos po- 
tvynį. Kvinsferio keliu ropojo eilės, ties Bantono žiedu — 
įprastinė automobilių vora. Kai kurios mašinos apsnigtais 
stogais: auštant sunkvežimiai barstė kelius smėliu. Stabte- 
lėjęs įsipilti benzino nurijo dar dvi paracetamolio tabletes, 
užsigerdamas skardine energetinio gėrimo. Važiuodamas 
per Ketvirtąjį tiltą pastebėjo, kad ant Geležinkelio tilto 
pakabino artėjančiam tūkstantmečiui skirtą laikrodį, ku- 
rio jam visiškai nereikėjo. Prisiminė kelionę į Paryžių su 
buvusia žmona... Nejaugi prieš dvidešimt metų? Panašus 
laikrodis kabojo ant Pompidu meno centro, tik sustojęs. 

O štai dabar jis keliavo laiko mašina ten, kur vaikystėje 
dažnai leisdavo atostogas. Išsukęs iš autostrados M90, nu- 
stebo pamatęs, kad dar liko daugiau nei dvidešimt mylių. 
Nejaugi iš tikrųjų Šv. Andriaus miestas taip toli? Paprastai 
kaimynas paveždavo šeimyną: mamą, tėtį ir Rebusą su 
broliu. Trise sėdėdavo susispaudę ant galinės sėdynės, 
krepšiai sugrūsti tarp kelių ir po kojomis, sterblėse pajū- 

rio kamuoliai ir rankšluosčiai. Kelionė trukdavo visą rytą. 
Kaimynai atsisveikindami pamojuodavo lyg išleisdami į 
ekspediciją. Į niūrų šiaurės rytų Faifo žemyną, kelionės 
tikslas — autopriekabų poilsiavietė, kur jų laukdavo ketu- 
rių gultų nuomojamas būstas, atsiduodantis rutuliukais 
kandims naikinti ir dujiniu kaitinimo tinkleliu. Vakarais 
bėgdavo į tualetą, kur krebždėdavo naktiniai vabzdžiai, 
o drugiai ir ilgakojai vorai mesdavo milžiniškus šešėlius 
ant išbaltintų sienų. Tada atgal į priekabą žaisti kortomis 
ar domino, dažniausiai laimėdavo tėtis, nebent mama 
įkalbėdavo jį liautis sukčiavus. 

Dvi vasaros savaitės, kurios vadinosi Glazgo mugės 
savaitėmis, o gal Glazgo giedros savaitėmis. Taip ir ne- 
suprato, kodėl. Šv. Andriaus mieste neteko matyti jokios 
mugės, be to, dažniausiai pliaupdavo lietus, kartais ištisą 
savaitę. Plastikiniai apsiaustai ir ilgi niūrūs pasivaikščio- 
jimai. Net ir prasigiedrijus vis tiek būdavo šalta: pamėlę 
broliai taškydavosi Šiaurės jūroje, mojuodami horizonte 
pasirodantiems laivams, kurie, pasak tėvo, priklausė rusų 
šnipams. Netoliese įsikūrusi Karališkojo oro laivyno bazė, 
tad rusai medžiojo jų paslaptis. 

Privažiavęs miestą pirmiausia pastebėjo golfo taką, o 
važiuojant į centrą Šv. Andrius atrodė visai nepasikeitęs. 
Nejaugi iš tikrųjų laikas čia sustojo? Kurgi visos tos praš- 
matnios batų parduotuvės ir prekybininkų skelbimai, grei- 
to maisto tinklai? Šv. Andrius kuo puikiausiai vertėsi ir be 
jų. Jis atpažino vietą, kur buvo Žaislų parduotuvė. Dabar 
čia pardavinėjo ledus. Arbatinė, senovinė prekyvietė... ir 
studentai. Visur pilna švytinčių ir linksmų kaip ši diena stu- 
dentų. Jis pasitikrino adresą. Nedidelis miestas, tik šešios 
ar septynios pagrindinės gatvės. Ir vis tiek porą sykių su- 
klydo prieš pravažiuodamas pro senovinę akmeninę arką. 

Sustojo prie kapinių. Kitoje kelio pusėje vartai, vedantys į 
gotikinio stiliaus pastatą, labiau primenantį bažnyčią nei 
mokyklą. Bet iškaboje ant sienos aiškiai parašyta „Hafo 
privati vidurinė mokykla“. 

Svarstė, ar būtina rakinti mašiną, bet vis tiek užrakino: 
per senas keisti įpročius. 

Paauglės traukė į pastatą. Visos vilkėjo pilkus sportinius 
švarkelius ir sijonukus, baltutėlaites palaidines ir standžiai 
prie kaklo užmegztus mokyklinius kaklaraiščius. Tarpdu- 
ryje stovėjo moteris, apsivilkusi ilgą juodą vilnonį paltą. 

— Inspektorius Rebusas? — paklausė jam prisiartinus. 
Jis linktelėjo. - Bilė Kolins, - prisistatė ištiesdama ranką. 
Spustelėjo greitai ir tvirtai. Pro šalį nuleista galva bandė 
prasmukti mergaitė. Nepatenkinta sučiupo ją už peties: 

— Mile Dženkins, ar jau atlikai namų darbus? 

— Taip, panele Kolins. 

— O parodei panelei Makalister? 

— Taip, panele Kolins. 

— Tuomet keliauk. 

Ji paleido petį ir mergaitė skriste išskrido pro duris. 

— Mile, ne bėk, o eik! - nusisukusi stebėjo, kaip žings- 
niuoja mergaitė, po to atsisuko į Rebusą. 

— Puiki diena, pamaniau, kodėl gi mums nepasivaikš- 
čiojus. 

Rebusas pritariančiai linktelėjo spėliodamas, ar be 
dienos nebuvo kitos priežasties, kodėl ji nenorėjo, kad 
jis užeitų į mokyklą... 


— Prisimenu šitą vietą, — pasakė jis. 
Nusileidę nuo kalvos kirto tiltą per upelį, į kairę nuo jų 


uostas ir molas, priešaky atsivėrė vaizdas į jūrą. Rebusas 

pirštu parodė tolyn į dešinę, tada nuleido ranką, kad mo- 
kytoja neišbartų: „Nerodyk pirštais, Džonai Rebusai!“ 

— Atvažiuodavome atostogauti... į autopriekabų sto- 
vyklavietę viršuje. 

— Į Kinkel Brasą, - pasakė Bilė Kolins. 

— Taip. Štai ten būdavo golfo aikštelė, - mostelėjo gal- 
va pasirinkęs saugesnį variantą. - Matosi kontūras. 

Vos už kelių jardų paplūdimys leidosi žemyn. Niū- 
faundlendo šeimininkas sau ramiai vedžiojo šunį tuščiu 
pasivaikščiojimų taku. Prasilenkiant vyriškis nusišypsojo 
linktelėdamas galva. Tipiškas škotų pasisveikinimas: lyg 
išsisukinėjant. Po pasilakstymo per vandenį karojo šlapi 
šuns papilvės gaurai. Aštrus ir ledu kvepiantis vėjas šiaušė 
jūrą. Rebusas pamanė, kad palydovė tokį vėją pavadintų 
gaiviu. 

— Žinote, - tarė ji, - nuo tada, kai čia apsigyvenau, jūs 
antrasis policininkas, su kuriuo tenka turėti reikalų. 

— Jokių nusikaltimų? 

— Įprasti moksleivių paikiojimai. 

— O kas nutiko tąsyk? 

— Atsiprašau? 

— Kitas policininkas. 

— Ach, tai įvyko praėjusį mėnesį. Dėl nupjautos ran- 
kos. 

Rebusas linktelėjo prisiminęs, kad skaitė apie tai. Stu- 
dentiškas pokštas: iš medicinos laboratorijos dingusios 
galūnės mėtėsi po miestą. 

— Tai vadinama Razinų diena, - paaiškino Bilė Kolins. 

Ji buvo aukšta ir kaulėta. Atsikišusiais skruostikauliais 
ir juodais silpnais plaukais. Šona Gryv irgi mokytoja. Ro- 
dis Gryvas buvo vedęs dvi mokytojas. Iš profilio matėsi 

atsikišusi kakta, užkritę vokai. Smailėjanti nosis. Vyriški 
bruožai tiko prie sodraus ir gilaus balso. Žemakulniai 
juodi batai, tamsiai mėlynas sijonas dengė kelius. Mėlyną 
vilnonį megztuką puošė didelė keltiška sagė. 

— Krikštynos? — paklausė Rebusas. 

— Trečiakursiai studentai išbando pirmakursius. Įvai- 
riausiai persirengia ir prisigeria. 

— Priedo kūno dalys. 

Ji žvilgtelėjo į jį: 

— Kiek man žinoma, tai pirmas kartas. Anatomijos 
pokštas. Ranką surado ant mokyklos sienos. Keletas 
mano mergaičių gydėsi nuo patirto šoko. 

— Vaje! 

Jie sulėtino žingsnį. Rebusas mostelėjo į suolelį ir jie- 
du atsisėdo per pagarbų atstumą. Bilė Kolins timptelėjo 
žemyn sijono kraštą. 

— Sakėte, kad atvažiuodavote per atostogas? 

— Daugelį metų. Žaisdavau apačioj paplūdimy, eidavau 
į pilį... ten buvo požeminis kalėjimas. 

— Butelio formos požeminis kalėjimas. 

— Būtent. Ir vaiduoklių bokštas... 

— Šv. Regulio. Iškart už katedros sienos. 

— Kur pastačiau mašiną? - Ji linktelėjo, o jis nusijuo- 
kė. - Kai buvau berniukas viskas atrodė daug toliau. 

— Būtumėt prisiekęs, kad iki Šv. Regulio bokšto geras 
kelio gabalas nuo jūsų golfo aikštelės? - regis, svarstė. - O 
kas pasakytų, kad ne? 

Jis iš lėto linktelėjo supratęs jos mintį. Ji turėjo galvoje, 
kad praeitis yra kita vieta ir kad į ją neįmanoma sugrįžti. 
Miestelis apmovė jį, nes pasirodė nepasikeitęs. Bet jis 
pasikeitė, ir tai svarbiausia. 

Giliai įkvėpusi, skėstelėjo rankomis: 

— Inspektoriau, norite pasikalbėti apie mano praeitį, 
bet tai skausminga tema. Jei galėčiau rinktis, vengčiau jos. 
Nedaug linksmų prisiminimų, bet jie jūsų nedomina. 

— Būčiau dėkingas... 

— Kažin, labai abejoju. Kai sutikau Rodį, buvome per 
jauni. Antrakursiai studentai, susipažinome būtent čia. 
Mudu buvome laimingi, galbūt todėl ir pajėgiau pasilikti. 
Bet Rodžiui ėmus dirbti Škotijos reikalų ministerijoj... — iš 
rankovės išsitraukė nosinaitę. Ne todėl, kad susigraudi- 
no, bet pirštais įniko knibinėti medvilnę, akis įbedusi į 
išsiuvinėtus kraštelius. 

Rebusas žvelgė į jūrą įsivaizduodamas šnipų laivus, 
turbūt vaizduotė jais pavertė žvejų katerius. 

— Piteris gimė, - tęsė ji, - ypač sunkiu metu. Rodis 
buvo užsivertęs darbais. Gyvenome pas jo tėvus. Jo tė- 
vas ligotas, tai tik dar labiau apsunkino padėtį. Mane 
kankino pogimdyvinė depresija... tai buvo gyvas praga- 
ras, — ji pakėlė akis. Priešais driekėsi paplūdimys, kur 
niūfaundlendas šuoliavo paimti lazdelės. Bet ji matė ką 
kita, - Rodis pasinėrė į darbą, manau, savaip bėgdamas 
nuo viso to. 

Rebusą irgi apniko prisiminimai: vis ilgėjančios darbo 
valandos, vengdavo namų. Jokių barnių dėl politikos, jo- 
kių pagalvių kovų. Nieko, išskyrus suvokimą, kad santuo- 
ka žlugo. Paskutinis vyro ir žmonos paktas, kurį sudarė 
be žodžių: būtina apsaugoti Semę. Kol Rona nepasakė, 
kad jie susvetimėjo ir išėjo pasiėmusi dukrą... 

Nepamena, kad jo tėvai nors kartą būtų baręsi. Visą 
laiką tardavosi dėl pinigų: kas savaitę truputį atidėdavo 
taupydami berniukų atostogoms. Jie taupė, Džonis ir 

Maikas vaikščiodavo sulopytais, padėvėtais drabužiais, 
bet visada gaudavo šiltą maistą, kalėdines dovanas ir 
kasmetes atostogas. Ledai ir šezlongas, bulvių traškučių 
maišeliai iš pasivaikščiojimo grįžtant į stovyklavietę. Žai- 
dimai varant kamuoliuką į duobutę, išvykos į Kreigtauno 
parką. Ten buvo traukinukas, į kurį įsėdęs atsidurdavai 
miške su mažyčiais elfų nameliais. 

Viskas atrodė taip paprasta ir nekalta. 

- Jis vis daugiau gėrė, - pasakojo ji, — todėl parbėgau 
atgalios su savimi pasiėmusi Piterį. 

— Tai jis girtavo? 

— Gėrė paslapčiom. Darbo kambary laikydavo paslė- 
pęs butelius. 

— Šona sakė, kad gerdavo nedaug. 

— Argi gali kitaip sakyti? 

— Gina gerą vardą? 

Bilė Kolins atsiduso: 

— Nežinau, ar iš tikrųjų kaltinu Rodį. Labiau jo šeimą, 
kuri tiesiog dusinte dusino, - ji pažvelgė į jį. - Manau, 
visą savo gyvenimą jis svajojo apie parlamentą. Ir kai jau 
buvo ranka pasiekiamas... 

Rebusas sujudėjo ant suoliuko: 

— Girdėjau, kad jis garbino Kamą. 

— Ne visai tikslus žodis, bet manau, kad norėjo nors 
šiek tiek to, ką tariamai turi Kamas. 

— Ta prasme? 

— Kamas gali būti žavingas ir negailestingas. Kartais 
ypač negailestingas, kai šypsosi į akis. Rodį traukė ši bro- 
lio savybė - sugebėjimas intriguoti. 

— Tačiau jis turėjo dar vieną brolį. 

— A, turite galvoje Alasdirą? 

— Jūs jį pažinojote? 

— Man patiko Alasdiras, ir nesakyčiau, kad kaltinu jį 
dėl to, kad išvyko. | 

— O kadais išvyko? 

— Aštuntojo dešimtmečio pabaigoj. Gal septyniasde- 
šimt devintais. 

— Ar žinote, kodėl? 

— Nelabai. Jis turėjo verslo partnerį Frankį ar Fredį... 
panašus vardas. Sklido kalbos, kad jie kartu pabėgo. 

— Meilužiai? 

Ji gūžtelėjo: 

— Aš tuo netikėjau, Alicija irgi, nors nemanau, kad 
būtų prieštaravusi homoseksualistui šeimoje. 

— Kuo užsiėmė Alasdiras? 

— Daug kuo. Vienu metu jam priklausė „Merkurijaus“ 
restoranas Dandaso gatvėje. Tikriausiai nuo to laiko pa- 
vadinimas keitėsi begalę kartų. Jis nemokėjo elgtis su per- 
sonalu. Mėgėjiškai vertėsi nekilnojamuoju turtu, manau, 
kad tai buvo Frankio ar Fredžio sritis, investavo į kelis 
barus. Kaip jau sakiau, inspektoriau, daug kuo. 

— Menu, politika ne? 

Ji suprunkšė: 

— Ne, kąjūs. Alasdiras per daug žemiškas, - patylėjusi 
paklausė: — O kuo čia dėtas Alasdiras? 

Rebusas susikišo rankas į kišenes: 

— Stengiuosi pažinti Rodį. Alasdiras tik dar vienas 
galvosūkio klausimas. 

— Ar ne per vėlu? 

— Iš to, ką sužinosiu apie jį, galimas daiktas, paaiškės 
ir kas jo priešai. 

— Bet juk mes patys ne visada žinome, kas mūsų prie- 
šai? Kaip sakoma, vilkas ėriuko kailiu. 

Jis pritariamai linktelėjo, ištiesė kojas, po to sukryžia- 
vo ties kulkšnimis. Bet Bilė Kolins jau stojosi: 

— Per penkias minutes atsidursime prie Kinkel Braso. 
Gal jums bus įdomu. 

Jis abejojo, bet pradėjus kopti stačiu taku į automo- 
bilių priekabų stovyklavietę, prisiminė dar kai ką iš savo 
vaikystės: kažkieno iškastą ir išbetonuotą gilią duobę, kuri 
bijodavo, kad neįkristų. Gal koks vandentakis? Prisiminė, 
kaip sruvendavo vanduo. 

— Viešpatie, ji vis dar čia! - sustojęs žvelgė žemyn. 

Duobę atitvėrė nuo tako, atrodė perpus mažesnė. Bet 
tai tikrai ta pati duobė. Jis pažvelgė į Bilę Kolins. 

— Vaikystėje siaubingai bijodavau. Iš vienos pusės sta- 
čios pajūrio uolos, o iš kitos šita duobė: Vos išdrįsdavau 
nusileisti taku. Net naktį sapnuodavau košmarus. 

— Sunku patikėti, - pratarė užsigalvojusi. - O gal ir 
ne, — ir nužingsniavo. 

Jis pasivijo ją: 

— Kaip Piteris sutarė su tėvu? 

— O kaip paprastai tėvas sutaria su sūnumi? 

— Ar jie dažnai matydavosi? 

— Neatkalbinėjau Piterio matytis su Rodžiu. 

— Ne visai atsakėt į mano klausimą. 

— Tai vienintelis atsakymas, kurį galiu duoti. 

— Kaip sureagavo Piteris išgirdęs, kad tėvas negyvas? 

Sustojusi staigiai pasisuko į jį: 

— Ką norite pasakyti? 

— Keista, aš spėlioju, ko jūs nenorite sakyti. 

Ji susidėjo rankas ant krūtinės: 

— Taigi atsidūrėme lyg ir aklavietėje, sutinkate? 

— Tik klausiu, ar jiedu sutarė, ir viskas. Paskutinė Pi- 
terio daina apie tėvą vadinasi „Paskutinis priekaištas“, ir 
ji nesukelia minčių apie harmoniją ir geranoriškumą. 

Jie pasiekė kalvos viršūnę. Priešais išsirikiavusios eilės 
autopriekabų, tušti langai laukė šiltesnių orų, dujų butelių 
ir geros nuotaikos. 

— Čia leisdavote atostogas? — dairydamasi paklausė 
Bilė Kolins. - Vargšelis, - ji matė vienodus namelius ir at- 
šiaurią Šiaurės jūrą - nuo smagios istorijos atskirtus šaltus 
faktus. - „Paskutinis priekaištas“, — ištarė pati sau. — Sti- 
priai pasakyta, ar ne? - pažvelgė į jį. - Inspektoriau, metų 
metais bandžiau perprasti klaną. Neverta ilgai svarstyti. 
Verčiau pabandykite ką nors realesnio. 

— Pavyzdžiui? 

— Mintyse atgaivinkite praeitį ir galbūt šįsyk pavyks. 

— Net jei mano svetainėje stovi apskritas stalas, — atsa- 
kė jis, — dar nereiškia, kad aš burtininkas Merlinas. 


Rebusas pasuko pajūrio keliu į pietus Kirkaldės link. 
Priešpiečių sustojo Landin Linkso kaimelyje. Vieno nuo- 
latinių „Oksfordo“ baro lankytojų tėvui priklausė viešbutis 
„Senasis dvaras“. Rebusas jau kuris laikas žadėjo užsukti. 
Suvalgė žuvienę, po to patiekė dienos laimikį - paprastai 
pagamintą vietinę žuvį, kurią užsigėrė mineraliniu van- 
deniu stengdamasis mintimis nenuklysti į praeitį. Nei 
savo, nei kitų. Po to Džordžas surengė jam ekskursiją. 
Iš baro atsivėrė nuostabus vaizdas: golfo aikštynai, o už 
jų jūra ir horizontas. Nutvieksta netikėtai pasirodžiu- 
sių saulės spindulių Ešerio uola atrodė lyg baltojo aukso 
grynuolis. 
— Ar žaidi? - paklausė Džordžas. 

— Ką? — Rebusas vis dar žvelgė pro langą. 

— Golfą. 

Rebusas papurtė galvą: 

— Vaikystėj bandžiau. Beviltiškas, - vos pajėgė atplėšti 
žvilgsnį nuo vaizdo. —- Kaip gali gerti „Okse“ turėdamas 
tokį pasirinkimą? 

— Geriu tik naktį, Džonai. O sutemus vis tiek nieko 
nesimato. 

Tas tiesa. Tamsa priverčia užmiršti, kas yra priešais 
tave. Tamsa praris autopriekabų stovyklavietę, senąją 
golfo aikštelę ir Šv. Regulio bokštą. Tamsa praris nusi- 
kaltimus, sielvartą ir sąžinės priekaištus. Atsidavęs tamsai 
imi įžiūrėti kitiems nematomus pavidalus, bet negali jų 
apibūdinti: sujudėjusių užuolaidų, šešėlių skersgatvyje. 

— Matai, kaip švyti Ešerio uola? — paklausė Džor- 
džas. 

— Taip. 

— Tai saulėje atsispindi paukščių šūdai, - jis pakilo. — 
Tu sėdėk, o aš atnešiu kavos. 

Taip Rebusas ir rymojo prie lango. Priešais driekėsi 
nuostabi žiemos diena (su paukščių šūdais ir kitkuo), o 
mintys be perstojo plakėsi tamsoje. Kas jo laukia Edinbur- 
ge? Ar Lorna norės jį matyti? Sugrįžęs nešinas kava Džor- 
džas pasakė Rebusui, kad viršuje yra laisvas kambarys. 

— Atrodo, tau ne pro šalį valandėlę numigti. 

— Po galais, žmogau, negundyk, - atsakė Rebusas, 
gerdamas juodą kavą. 

Ligoninės koridoriais dalykiškai mynė kaučiukiniai padai. 
Sesutės tai išdygdavo, tai vėl pradingdavo už durų. Gy- 
dytojai žvilgčiojo į segtuvus lankydami pacientus. Jokių 
lovų, tik laukiamieji, tyrimų kambariai, kabinetai. Derikas 
Linfordas nemėgo ligoninių. Jis matė, kaip vienoje miršta 
motina. Tėvas vis dar gyvas, bet jie beveik nebendrauja, 
tik kartais susiskambina. Pirmą kartą Derikui prisipaži- 
nus, kad balsavo už torius, tėvas išsižadėjo jo. Toks jau jo 
būdas - užsispyręs, pilnas neteisingų nuoskaudų. Sūnus 
pašiepė jį: „Kokia iš tavęs darbo klasė? Dvidešimt metų 
kaip nedirbi.“ Tas tiesa: neįgaliojo pašalpa dėl nelaimin- 
go atsitikimo. Šlubuoti imdavo reikiamu momentu, bet 
niekada, kai eidavo į barą susitikti su senais bičiuliais. O 
Deriko motina fabrike kovėsi iki pat galo, kol galiausiai 
liga ją pakirto. 

Deriko Linfordo praeitis vertė jį sėkmingai kopti kar- 
jeros laiptais, nes kiekviena nauja pakopa reiškė įžeidimą 
tėvui ir gerą žinią Motinai. Senis, iš tiesų ne toks jau ir 
senas, penkiasdešimt aštuonerių, tebegyvena komunali- 
niam name. Kartais Linfordas pravažiuoja pro šalį, lėtai 
prašliaužia, nelabai kreipdamas dėmesį, ar jį pastebėjo. 
Kaimynas pamoja, lyg ir atpažinęs. Ar perduos naujieną 
tėvui? „Mačiau pravažiuojant jaunąjį Deriką. Taigi kartais 

susimatot?..“ Spėliojo, kaip sureaguotų tėvas: greičiausiai 
tik burbtelėtų ir vėl įniktų į sporto skiltį ar kryžiažodį. 
Derikui paauglystėj puikiai sekėsi mokslai, tėvas apsimes- 
davo, kad klausia atsakymo į kryžiažodžio užduotį. Jis 
sukdavo galvą, kol paskausdavo... Tik po kurio laiko De- 
rikas suprato, kad senis pats jas pramanydavo. Devynios 
raidės, skėtis, pirmoji „k“, trečioji „p“ Derikas bandydavo 
spėti, tada tėvas atsidusdavo ir pasakydavo: „Ne, vikšre 
tu, tai kapuletis.“ 

Žodyne tokio žodžio nebuvo. 

Deriko motina mirė ne šitoj ligoninėj. Įsikibusi jam į 
ranką, nelygiai kvėpuodama. Ji negalėjo kalbėti, bet akys 
sakė, kad jai negaila išeiti. Visiškai išsekusi, lyg mirtinai 
nuvaryta mašina. Kaip ir tai mašinai jai trūko dėmesio, 
priežiūros. Senis stovėjo kojūgalyje su gėlėmis ranko- 
se - iš kaimyno sodo paskinti gvazdikai. Ir iš bibliotekos 
atneštos knygos, kurių ji nebegalėjo skaityti. 

Nieko nuostabaus, kad nekentė ligoninių. Tik pradėjęs 
dirbti policijoje jose praleido valandų valandas laukda- 
mas, kol aukoms ir užpuolikams bus suteikta pirmoji 
pagalba, kol pacientai ir personalas paliudys. Kraujas, 
tvarsčiai, sutinę veidai, išsuktos galūnės. Stebėjo, kaip pri- 
siuva ausį, savo akimis matė, kaip pilkai balkšvas kaulas 
kyšojo iš sutraiškytos kojos. Avarijų aukos, apiplėšimai, 
išprievartavimai. 

Nieko nuostabaus. 

Galų gale surado šeimos kambarį. Tariamai ramų 
kampelį, skirtą artimiesiems, „laukiantiems naujienų 
apie mylimus žmones“, kaip pasakė administratorė. Bet 
kai pravėrė duris, jį užgriuvo kurtinantis smulkių prekių 
aparato tarškesys, cigarečių dūmų debesis ir akinantis die- 

ninės televizoriaus programos spindesys. Dvi pusamžės 
moterys leido dūmus. Akimirkai jų akys įsmigo į jį, po to 
vėl grįžo prie pokalbių laidos. 

— Ponia Juras? 

Moterys vėl sužiuro į jį: 

— Jūs nepanašus į gydytoją. 

— Aš ir nesu, - atsakė tai, kuri prakalbo. —- Ar jūs po- 
nia Juras? 

— Mes abidvi esam ponios Juras. Brolienės. 

— Arčio Juro žmona? 

Atsistojo dar nekalbėjusi moteris: 

— Tai aš, - pastebėjusi, kad rankoje laiko cigaretę, 
užgesino. 

— Inspektorius Derikas Linfordas. Tikėjausi šnektelėti 
su jūsų vyru. 

— Tuomet stokit į eilę, - pasakė brolienė. 

— Užjaučiu dėl... Ar labai rimta? 

- Jis ir anksčiau turėjo bėdų su širdim, — atsakė Arčio 
Juro žmona. - Bet niekad nesiliovė dirbęs dėl to, kuo 
tikėjo. 

Linfordas linktelėjo. Jis pasidomėjo ir žinojo viską 
apie Arčį Jurą, kuris vadovauja savivaldybės žemėtvarkos 
skyriui, dvidešimt su viršum metų miesto tarybos narys. 
Priklauso seniesiems leiboristams, mėgiamas tų, kurie jį 
pažįsta, krislas aky „reformatoriams“. Prieš metus į laik- 
raštį Scotsman parašė keletą kandžių straipsnių, po to 
turėjo problemų su savo partija. Sudrausmintas pirmasis 
pareiškė norą užimti parlamentaro postą. Tikriausiai ne- 
sitikėjo, kad toks išsišokėlis kaip Rodis Gryvas nurungs 
jį. Nepaliaujamai dirbo per 79-ųjų metų kampaniją. Po 
dvidešimties metų užsitarnavo tik antrą vietą rinkimuose 


23] 


ir pažadą, kad papildomame leiboristų sąraše bus vienas 
pirmųjų. 

— Ar jį operuoja? - paklausė Linfordas. 

— Viešpatie, tik paklausyk jo, —- pasakė dėbtelėjusi į jį 
brolienė. — Iš kur, velniai rautų, mums žinoti, ar jį ope- 
ruoja? Mes tik jo šeima, paskutiniai, kuriems praneš, - ji 
irgi pakilo. 

Linfordas nejučiom atsitraukė. Dvi stambios moterys, 
įjunkę į škotiškas atsargas — cigaretes ir lašinius. Apsia- 
vusios sportiniais batais, sijonų juosmenys su guma. 
Vienodos YSL palaidinės, tikriausiai nukainotos, jei ne 
padirbtos. 

— Aš tik norėjau sužinoti... 

— Ką norėjote sužinoti? — šįsyk žmona, užsiplieskusi 
kaip ir draugė. Ji susidėjo rankas ant krūtinės. - Kam 
jums reikalingas Arčis? 

„Apklausti... nes jis galimas įtariamasis žmogžudyste.“ 
Ne, šito jis negali pasakyti. Todėl tik papurtė galvą: 

— Tai neskubu. 

— Ar dėl Rodžio Gryvo? — paklausė ji. Jis negalėjo 
atsakyti. - Ir kaip jūs drįstat! Tai jis kaltas, kad Arčis at- 
sidūrė čia. Perduokit jo šliundrai našlei, kad atsimintų. 
O jei mano Arčis... jei jis... — ji nunarino galvą, žodžiai 
įstrigo gerklėje. Brolienė apkabino ją per pečius. 

— Nusiramink, Isla. Viskas bus gerai, - brolienė pa- 
žvelgė į Linfordą. - Gavot, ko norėjot? 

Jis apsisuko, bet stabtelėjo: 

— Ką ji turi galvoje? Kodėl Rodžio Gryvo kaltė? 

— Po Gryvo mirties Arčis turėjo užimti postą. 

— Taip? 

tuos atrankos komisijos šunsnukius, išrinks ją. Ach taip, 

Isla, ir vėl apmovė. Nėra teisybės ir nebus. Apmautas iki 
pat grabo lentos. 


— Atvirai kalbant, būtų pamišėlė, jei nebandytų, - pa- 
reiškė Gven Molison. 

Po ligoninės vyno baras miesto centre buvo tikra 
atgaiva. Gurkštelėjęs atšaldyto Chardonnay Linfordas 
paklausė jos kodėl. Molison buvo aukšta šviesiais ilgais 
plaukais, kokių trisdešimt penkerių. Akiniai plieno rė- 
meliais padidino akis ilgomis blakstienomis, ji žaidė su 
mobiliuoju, padėtu tarp jų, šalia pūpsojo dėklas su būti- 
niausiais daiktais. Ji be perstojo dairėsi, tarsi tikėdamasi 
pasilabinti su pažįstamu ar draugu. Ir šįsyk Linfordas 
pasidomėjo. Molison atiteko trečioji vieta, dirbo savi- 
valdybės aprūpinimo būstu skyriuje. Ji ne tokia kilminga 
kaip Rodis Gryvas, ir ne tokia ilgaamžė kaip Arčis Juras, 
štai kodėl pralošė, bet iš jos buvo daug tikimasi. Kilusi 
iš geros darbininkų šeimos, naujoji leiboristė iki kaulo 
smegenų. Viešumoj puikiai kalba ir puikiai atrodo. Šian- 
dien vilkėjo šviesų lino kostiumėlį su kelnėmis, galbūt 
Armani. Linfordas, atpažinęs giminingą sielą, šalimais 
padėjo savo mobilųjį. 

— Gudrus reklaminis žingsnis, - paaiškino Molison. 

Priešais ją stovėjo taurė Zinfandel, bet dar paprašė 
mineralinio, ir kol kas tik jį gėrė. Linfordas įvertino tak- 
tiką: esi išgeriantis, ne blaivininkas, bet vis tiek įsigudrini 
gerti tik vandenį. 

— Turiu galvoje, - tęsė Molison, - užuojautos balsus. 
Šona irgi turi draugų partijoje: ji reiškėsi taip pat aktyviai 
kaip ir Rodis. 

— Ar jūs pažįstamos? 

Molison papurtė galvą - ne atsakydama į klausimą, o 
atmesdama jį kaip nesvarbų: 

— Nemanau, kad partija kreipėsi į ją, būtų netaktiška. 
Bet kai ji pati paskambino, jie greitai suuodė galimybes, — 
ji pakreipė telefoną, tikrindama signalo stiprumą. 

Fone skambėjo džiazas. Nedaug žmonių - popietės 
pertrauka. Linfordas liko be priešpiečių. Jis ištuštino indelį 
ryžių traškučių, niekas nesiskubino atnešti dar vieno. 

— Ar jūs nusivylusi? — paklausė jis. 

Molison gūžtelėjo. 

— Dar bus progų, - savimi pasitikinti, šaltakraujiška. 

Kas žino, kur ji bus po kelių metų. Linfordas jau įteikė 
vieną tarnybinę kortelę, geresniąją, papuoštą reljefiniu or- 
namentu. Kitoje pusėje užrašė namų telefoną nusišypsoda- 
mas: „dėl visa ko“. Po kurio laiko pastebėjusi, kad Linfordas 
bando sulaikyti žiovulį, paklausė, ar jam nuobodu: 

— Vėlai atsiguliau, - pasiaiškino jis. 

— Užjaučiu Arčį, - tęsė ji. - Tai veikiausiai paskutinė 
jo proga. 

— Bet juk jį įtrauks į regioninį sąrašą? 

— Turės, kitaip atrodys, kad ignoruoja. Bet jūs nesu- 
prantate, tas sąrašas sudaromas daugiausiai vietų laimė- 
jusios partijos nenaudai. 

— Man regis, susipainiojau. 

— Net jei Arčis buvo vienas pirmųjų, tikriausiai ne- 
paklius. 

Linfordas svarstė; nusprendė, kad jam vis tiek neaišku. 

- Jūs tokia kilniaširdė, - pasakė keisdamas temą. 

— Nejaugi? - ji nusišypsojo jam. - Jūs nesigaudot poli- 
tikoje. Garbingai pralaimėdama, gaunu pliusą kitam kar- 
tui. Privalai išmokti pralošti, — ji ir vėl gūžtelėjo. Papūsti 

petukai suteikė tūrio jos smulkiam sudėjimui. — Bet ar 
neturėtume kalbėtis apie Rodį Gryvą? 

Linfordas nusišypsojo: 

— Jūs nesate įtariamoji, panele Molison. 

— Malonu girdėti. 

— Nebent jei poniai Gryv kas nors nutiktų. 

Molison nusijuokė, netikėta trelė atkreipė kitų lanky- 
tojų dėmesį. Prisidengė burną ranka, tada ją patraukė: 

— Dieve, neturėčiau juoktis. O ką, jei iš tikrųjų jai kas 
nors nutiks? 

— Pavyzdžiui? 

— Nežinau... Tarkim, partrenks mašina. 

— Tuomet ir vėl norėsiu pasikalbėti su jumis, — jis 
atsivertė užrašų knygelę, siekdamas plunksnakočio Mont 
Blanc; kiek ankstėliau sužavėta pagyrė jį. - Galbūt reikėtų 
užsirašyti jūsų numerį, — tarė šypsodamasis. 


Paskutinė galutinio sąrašo kandidatė buvo Sara Boun, 
socialinė darbuotoja Pietų Edinburge. Jis pasigavo ją se- 
nelių priežiūros namuose. Jie sėdėjo oranžerijoje, apsupti 
nuvytusių augalų vazonėliuose. Linfordas pasakė kažką 
apie apleistas gėles. 

— Kaip tik priešingai, - pranešė ji. - Augalai kenčia nuo 
perdėto dėmesio. Visi mano, kad jiems reikia lašelio van- 
dens. Per daug kenkia lygiai taip pat, kaip ir per mažai. 

Mažutė moterėlė, penkios su trupučiu pėdos, jos moti- 
nišką veidą įrėmino jaunatviška trumpų iškarpytų plaukų 
šukuosena. 

— Siaubinga, - pasakė paklausta apie Rodžio Gryvo 
mirtį. — Pasaulis vis labiau ir labiau genda. 

— O parlamentaras galėtų jį pagerinti? 

— Tikiuosi, kad taip, - atsakė ji. 

— Bet šįsyk jums nepasisekė? 

— Mano klientai tik apsidžiaugė, - ji linktelėjo galva į 
pastato vidų. — Visi kartojo, kad labai manęs pasiilgs. 

— Malonu jaustis reikalingam, - pritarė Linfordas ma- 
tydamas, kad tik gaišta laiką su šita moterim... 


Jis paskambino Rebusui. Abu susitiko Kramonte. Papras- 
tai lapuotas priemiestis atrodė pilkas ir sužvarbęs, nie- 
kas nesidžiaugė žiema. Jiedu stovėjo ant šaligatvio prie 
Linfordo BMW. Rebusas išklausęs Linfordo ataskaitos 
susimąstė. 

— O kaip tau sekėsi Šv. Andriaus mieste? 

— Gerai. Pasivaikščiojau pajūriu. 

— Irė 

— Kas ir? 

— Ar kalbėjaisi su Bile Kolins? 

— Todėl ten ir važiavau. 

— Taigi“ 

— Taigi ji apšvietė viską tiek, kiek asbesto žvakė. 

Linfordas įsistebeilijo į jį: 

— Vis tiek man nieko nesakytum, ar ne? Net jei būtų 
atlikusi išpažintį, apie tai sužinočiau paskutinis. 

— Aš taip dirbu. 

— Viską slėpdamas? - Linfordas pakėlė balsą. 

— Derikai, tu siaubingai įsitempęs. Turbūt seniai ne- 
nuleidai garo? 

Linfordo veidas užsiplieskė: 

— Eik šikt! 

— Nagi, pasmailink liežuvį. 

— Nėra reikalo. Tu to nevertas. 

- Jau geresnis atkirtis. 

Rebusas prisidegė cigaretę ir rūkė nedraugiškoj tyloj. 
Šv. Andriaus miestą regėjo tokį, koks buvo beveik prieš 
pusę šimtmečio. Suvokė, kad miestas simbolizuoja kažką 
ypatingo, bet negalėjo įvardyti, nes nebuvo žodžių. Tarsi 
tai, kas išliko ir tai, kas pradingo, susiliejo į naują būtį, 
įgydami vienas kito skonį. 

— Einam pasikalbėti su ja? 

Rebusas atsiduso užsitraukdamas cigaretę. Dūmus 
nešė tiesiai Linfordui į veidą. „Vėjas mano pusėje“, - pa- 
manė Rebusas. 

— Galime eiti, - pagaliau atsakė. - Jei jau esame čia. 

— Gerai, kad taip entuziastingai nusiteikęs. Mūsų gar- 
būs viršininkai bus sužavėti. 

— Aha, man tiek ir terūpi, ką pasakys vadovybė, - jis 
pažvelgė į Linfordą. - Tau dar neaišku? Aš geriausia, kas 
pagalvok, - tęsė Rebusas, — byla išspręsta - pelnysi gerą 
vardą. Byla neišspręsta - suversi kaltę man. Vienu ar kitu 
atveju tavo ir mano bosai tam pritars. Tu jų žydraakis 
bernelis, — jis spragtelėjo cigaretę ant kelio. - Kiekvieną 
kartą man atsisakius pasidalinti informacija, turėtum pa- 
sižymėti. Vėliau pravers. Kiekvieną kartą, kai pasiunčiu 
tave velniop ar pasuku savais keliais, darai tą patį. 

— Kodėl man tai sakai? Tau patinka benamio šuns 
vaidmuo? 

— Aš ne benamis šuva, sūneli. Pamąstyk apie tai, — 
Rebusas atsisagstė paltą ir kaip laukinių vakarų kaubojus 
lėtai ištarė: - Eime, aplankysime ponią našlę. 

Ir paliko Linfordą sekti jam iš paskos. 

"2 

Duris atidarė Rodžio Gryvo spaudos atstovas Hamišas 
Holas. 

— O, dar sykį sveiki, - pasisveikinho nulydėdamas į 
vidų. 

Dailus 4-ojo dešimtmečio plytinis namas, sujungtas 
bendra siena su kitu pastatu. Iš holo vedė daugybė durų. 
Hamišas prasispraudė pro juos ir jie nusekė įkandin pro 
valgomąjį į naują priestatą - oranžeriją, Linfordas atkrei- 
pė dėmesį, kad ši buvo daug prašmatnesnė už aną senelių 
priežiūros namuose. Kampe sukdamasis dūzgė elektrinis 
šildytuvas. Pinti baldai, stiklinis stalas, už kurio susėdu- 
sios Šona Gryv su Džo Banks, priešais pasidėjusios krūvą 
dokumentų. Keletas į vazonėlius pasodintų ir rūpestingai 
prižiūrėtų gėlių. 

— O, sveiki, - pasisveikino Šona Gryv. 

— Kavos? - paklausė Hamišas. 

Abiems detektyvams linktelėjus, jis nuėjo į virtuvę. 

— Sėskitės, jei rasite kur, - pasiūlė Šona Gryv. 

Atsistojusi Džo Banks nuo poros kėdžių surinko 
į krūvą laikraščius ir aplankus. Pakėlęs vieną Rebusas 
perskaitė: „Informacija dėl būsimo Škotijos parlamento 
galimiems kandidatams“. Paraštėse prirašinėta pastabų, 
greičiausiai Rodžio Gryvo raštas. 

— Kam dėkoti už tokį malonumą? - paklausė Šona 
Gryv. 

— Tik keletas baigiamųjų klausimų, - atsakė Linfordas 
palengva iš kišenės traukdamas užrašų knygelę. 

— Girdėjome, kad stojat vyro vieton, - pridūrė Re- 
busas. 

— Na, mano koja daug mažesnė už jo, - atsakė našlė. 

— Gal ir taip, - tęsė Rebusas, - bet mums vis dar ne- 
aiški jo mirties priežastis. Inspektorius Linfordas mano, 
kad galbūt jūs ką tik pateikėt vieną. 

Linfordas jau rengėsi prieštarauti, bet Džo Banks ap- 
lenkė jį: 

— Manote, Šona žudytų Rodį, kad taptų parlamento 
nare? Tai absurdiška! 

— Argi? — Rebusas pasikasė nosį. - Nežinau, esu linkęs 
pritarti inspektoriui Linfordui. Tai yra motyvas. O prieš 
tai ketinote kandidatuoti? 

Šona Gryv išsitiesė: 

— Turite galvoje prieš tai, kai nužudė Rodį? 

— Taip. 

Kiek pasvarsčiusi linktelėjo: 

— Manau, kad taip. 

— O kas sulaikė? 

— Nežinau. 

— Tai kažkokia nesąmonė, - piktinosi Džo Banks. 

Šona Gryv palietė jos ranką. 

— Nieko tokio, Džo. Geriau, kad jie nusiramintų. - Ji 
metė rūstų žvilgsnį į Rebusą. - Kai suvokiau, kad Juras, Mo- 
lison arba Boun užims Rodžio vietą... Pamaniau: juk aš irgi 
tai galiu ir gal net geriau už juos, tai kodėl nepaprašius? 

- Ir gerai padarei, - pasakė Džo Banks. - Tai Rodžio 
atminimui. Jis būtų to norėjęs. 

Žodžiai nuskambėjo taip, lyg būtų surepetuoti. Rebu- 
sas spėliojo: „Galbūt Džo Banks pakišo našlei šitą mintį. 
Visko gali būti...“ 

— Suprantu, kur lenkiat, inspektoriau, - pareiškė 
Šona Gryv Rebusui. - Jei būčiau norėjusi, būčiau galėjusi 

kandidatuoti. Rodis nebūtų prieštaravęs. Man nereikėjo 
jo mirties, kad galėčiau kandidatuoti. 

— Vis dėlto jis negyvas, o jūs štai čia. 

— Taip, — sutiko ji. 

- Visa partija ją palaiko, - įspėjo Džo Banks. —- Todėl, 
jei ketinate pareikšti kaltinimus... 

- Jie tik nori surasti Rodžio žudiką, - pasakė jai Šona 
Gryv. - Ar ne tiesa, inspektoriau? 

Rebusas linktelėjo galva. 

— Vadinasi, mes vis dar toj pačioj barikadų pusėj? 

Rebusas dar kartą linktelėjo, bet iš Džo Banks veido 
išraiškos nebuvo tikras, ar ji sutiko. 

Hamišui sugrįžus su kavinuku ir puodeliais ant pa- 
dėklo, Šona Gryv paklausė, kaip vyksta tyrimas. Lin- 
fordas traukė įprastinę giesmelę, kad „aptikti įkalčiai“ 
ir „vykdomos apklausos“. Nors ir labai stengėsi, jam 
nepavyko įtikinti moterų. Šonos Gryv akys susitiko su 
Rebuso, ji nežymiai linktelėjo duodama suprasti, kad 
žino apie ką jis galvoja. Tuomet atsisukusi į Linfordą 
pertraukė jį: 

— Sakoma, sukčiaus neapsuksi, o gal gudresnio 
nepergudrausi?.- žvilgtelėjo į Hamišą paramos, bet jis 
tik gūžtelėjo pečiais toliau dalindamas puodelius su 
kava. - Man regis, inspektoriau Linfordai, kad ne kažin 
kur pasistūmėjot. 

— Veikiau griebiatės šiaudo, - sumurmėjo Džo Banks. 

— Esam visokeriopai užtikrinti... — vėl pradėjo Lin- 
fordas. 

— Aišku. Matau, kad trykštat teigiamu požiūriu į dar- 
bą, nes tai jus ir atvedė ten, kur esate. Aš - mokytoja, 
inspektoriau Linfordai. Sutikau daugybę tokių berniukų 

kaip jūs. Išeina iš mokyklos visiškai tikri, kad pasieks 
viską, ko panorės. Daugeliui greit išgaruoja, bet jūs... - ji 
pagrasė pirštu, tada atsisuko į Rebusą, pučiantį karštą 
kavą. - O štai inspektorius Rebusas... 

— Ką? — nekantravo išgirsti Linfordas. 

— Inspektorius Rebusas jau dėl nieko nėra tikras. Ar 
tiksliai įvertinau? — nieko nesakydamas Rebusas toliau 
pūtė kavą. - Inspektorius Rebusas persisotinęs ir ciniškas 
dėl daugelio dalykų. Inspektoriau, ar jums žinomas žodis 
weltschmerz? 

— Manau, kad teko ragauti, kai paskutinį sykį buvau 
užsienyje, - atsakė Rebusas. 

Ji nusišypsojo jam nelinksma šypsena: 

— Nusivylęs gyvenimu. 

— Pesimizmas, - pritarė Hamišas. 

— Jūs nebalsuosite, inspektoriau? - paklausė Šona 
Gryv. - Nematote prasmės. 

— Aš visom keturiom už naujų darbo vietų planus, — 
atsakė Rebusas. Džo Banks šnypšdama išpūtė orą, Ha- 
mišas geraširdiškai suprunkštė. - Bet štai ko niekaip 
nesuprantu. Jei kils problema, į ką kreiptis: į Škotijos 
parlamento narį, į regioninį Škotijos parlamento narį ar 
į Londone sėdintį parlamentarą? Galbūt į Europos par- 
lamento arba miesto tarybos narį? Štai ką turiu galvoje 
sakydamas „naujos darbo vietos“. 

— Tuomet kodėl aš tai darau? — tyliai paklausė Šona 
Gryv, rankas sudėjusi į skreitą. 

Džo Banks palietė jos ranką. 

— Nes tai prasminga, — atsakė ji. 

Kai Šona Gryv pakėlė akis į Rebusą, jose sužibo ašaros. 
Rebusas nusuko žvilgsnį. 

— Galbūt ne visai tinkamas metas, — tarė jis, — bet 
sakėte, kad jūsų vyras negerdavo. Manyčiau, kad vienu 
metu jo pomėgis išgerti kėlė problemų. 

— Dėl Dievo meilės, - sušnypštė Džo Banks. 

Šona Gryv išsišnypštė nosį, šniurkštelėjo: 

— Kalbėjotės su Bile. 

— Taip, - prisipažino jis. 

— Bando suteršti mirusiojo vardą, - sumurmėjo Džo 
Banks. 

Rebusas pažvelgė į ją: 

— Matot, koks reikalas, panele Banks. Mes nežinome, 
ką Rodis Gryvas veikė kelios Valandos prieš mirtį. Kol 
kas jį matė tik viename bare geriantį vieną. Mums reikia 
išsiaiškinti, ar jis turėjo polinkį išgerti. Tuomet galbūt ga- 
lėsim liautis veltui gaišę laiką bandydami aptikti draugus, 
su kuriais, kaip mums sakė, išėjo išgerti. 

— Viskas gerai, Džo, — ištarė tyliai Šona Gryv. Tada 
Rebusui: — Jis sakydavo, kad kartais jam reikia pabėgti 
nuo savęs. 

— Ir kur jis eidavo? 

Ji papurtė galvą: 

— Niekad nesakė. 

— O tada, kai negrįždavo namo visą naktį?.. 

— Manau, kad nuvažiuodavo į viešbutį arba permie- 
godavo mašinoje. 

Rebusas linktelėjo, regis, ji perskaitė jo mintis. 

— Galbūt ne tik jis taip elgiasi, inspektoriau? 

— Galbūt, — pripažino jis. Kartais rytais pabusdavo 
mašinoje nesusigaudydamas, kur jis... Kaimo vieškeliai, 


pasaulio pakraštys... - Gal dar norėtumėt ką nors pri- 
durti? 


242 


Ji iš lėto papurtė galvą. 

— Atsiprašau, - pasakė jis. — Labai atsiprašau. 

Ant stalo padėjęs kavos puodelį Rebusas pakilo ir išėjo 
iš kambario. 


Linfordui pasivijus, Rebusas jau sėdėjo mašinoje rūky- 
damas pro pravirą langą. Linfordas pasilenkė taip, kad 
jų veidai beveik lietėsi. Rebusas išpūtė dūmus jam palei 
ausį. 

— Taigi, ką manai? - paklausė Linfordas. 

Rebusas svarstė prieš atsakydamas. Vėlyva popietė, 
dangus skendėjo sutemose. 

— Manau, kad esam aklinoj tamsoj, - atsakė jis, - į 
kažką trankomės manydami, kad tai šikšnosparniai. 

— Ką tai reiškia? - jaunuolis nuoširdžiai susierzino. 

— Tai reiškia, kad niekad nesuprasime vienas kito, — 
atsakė Rebusas užvesdamas variklį. 

Stovėdamas ant šaligatvio krašto Linfordas akimis nu- 
lydėjo tolstantį sabą. Iš kišenės išsitraukęs mobilųjį jau 
į Feteso būstinę. Galvoje sukosi žodžiai: „Manau, kad Re- 
busas vis dėlto kelia rūpesčių.“ Belaukiant, kol sujungs, į 
galvą atėjo kita mintis: jeigu pasakys Kasvelui, prisipažins 
pralaimėjęs, pasirodys silpnas. Kasvelas gal ir supras, bet 
tai nereiškia, kad vis dėlto nepriims to kaip pralaimėjimo, 
silpnumo. Linfordas nutraukė skambutį ir išjungė telefo- 
ną. Tai jo problema. Todėl pats turi ieškoti išeities. 

Dinas Kohilas buvo miręs. Jo statybos firma likviduota, 
kontoros vietoj įsikūrusi dizaino studija, statybinėje aikš- 
telėje išdygo trijų aukštų daugiabutis. Galiausiai Hudui ir 
Vailei pavyko aptikti Kohilo našlės adresą. 

— Tiek mirusių vyrukų... - pastebėjo Grantas Hudas. 

— Vyrų giminė ne tokia ilgaamžė kaip moterų, - at- 
sakė Elena Vailė. 

Jiems nepavyko gauti našlės telefono numerio, todėl 
nuvyko paskutiniu žinomu adresu. 

— Tikriausiai pasimirė arba dieneles leidžia Benidor- 
mo kurorte, - pasakė Vailė. 

—.O koks skirtumas? 

Nusišypsojusi Vailė pastatė mašiną prie šaligatvio ir 
užtraukė rankinį stabdį. Pravėręs mašinos dureles Hudas 
pažvelgė žemyn: 

— Nieko tokio, iki šaligatvio ir pats nusigausiu. 

Vailė kumštelėjo jam į ranką. Jis įtarė, kad atsiras mė- 
lynė. 

Megė Kohil nedidukė, guvi moteriškė kokių septynias- 
dešimties su trupučiu. Nepriekaištingai apsirengusi ir pa- 
sidažiusi, nors neatrodė, kad kur nors eitų ar lauktų svečių. 
Jiems einant į svetainę iš virtuvės atsklido triukšmas. 

— Valytoja, — paaiškino ponia Kohil. 

Hudui magėjo paklausti, ar visada taip pasipuošia 
prieš savo valytoją, bet pamanė, kad greičiausiai ir pats 
žino atsakymą. 

— Gal norėtumėte puodelio arbatos ar ko nors už- 
kąsti? 

— Ne, dėkui, ponia Kohil. 

Elena Vailė atsisėdo ant sofos. Hudas liko stovėti, o 
ponia Kohil nugrimzdo į fotelį, kuriame būtų tilpęs tris 
kartus už ją didesnis žmogus. Hudas apžiūrinėjo įrėmin- 
tas fotografijas, kuriomis buvo nukabinėta siena. 

— Ar tai ponas Kohilas? 

— Taip, Dinas. Aš vis dar jo ilgiuosi. 

Hudas spėjo, kad fotelis, kuriame įsitaisė našlė, pri- 
klausė vyrui. Iš nuotraukų žvelgė tikras meškinas, drūtos 
rankos ir kaklas, pasitempęs, išpūsta krūtine ir įtrauktu 
pilvu. Iš veido matėsi, kad elgsis sąžiningai, jei neve- 
džiosi jo už nosies. Kupeta žilų plaukų. Ant kaklo ir 
kairiojo riešo grandinėlės, ant dešinės rankos masyvus 
roleksas. 

— Kada jis pasimirė? - paklausė Vailė balsu, įgudusiu 
bendrauti su netekusiais artimo. 

— Prieš gerą dešimtmetį. 

— Sirgo? 

— Turėjo problemų su širdimi. Ligoninės, specialistai. 
Matot, negalėjo liautis. Visą laiką turėjo dirbti. 

Vailė iš lėto linktelėjo: 

— Kai kurie to nesugeba. 

— Ponia Kohil, ar jis turėjo verslo partnerių? - Hudas 
prisėdo ant sofos ranktūrio. 

— Ne, - ponia Kohil patylėjo, - Dinas dėjo viltis į 
Aleksandrą. 

Pasisukęs Hudas vėl žvilgtelėjo į šeimynines nuotrau- 
kas, kuriose užfiksuoti berniukas ir mergaitė nuo maža- 
mečių iki dvidešimties metų amžiaus. 

— Jūsų sūnų? - pasiteiravo jis. 

— Bet Aleksui tai nerūpėjo. Dabar jis Amerikoje, ve- 
dęs. Dirba mašinų salone, tik anapus juos vadina auto- 
mobiliais. 

— Ponia Kohil, - paklausė Vailė, - ar jūsų vyras paži- 
nojo žmogų vardu Praisas Kalanas? 

— Ar dėl to atėjote? 

— Taigi jums girdėta pavardė? 

— Banditas? 

— Garsėjo kaip toks. 

Pakilusi Megė Kohil čiupinėjo ant židinio atbrailos 
išdėliotus mažmožius. Mažyčius kinų porceliano gyvū- 
nėlius: katytes, žaidžiančias su vilnonių siūlų kamuoliais, 
spanielius nulėpusiomis ausimis. 

— Ponia Kohil, ar norite kažką papasakoti? - paklausė 
pusbalsiu Hudas, susižvalgęs su Vaile. 

— Jau per vėlu, ar ne? - Megės Kohil balsas suvirpėjo. 

Stovėjo atsukusi svečiams nugarą. Vailė spėliojo, ar 
nevartoja nervus raminančių vaistų. 

— Papasakokite mums, ponia Kohil, - pasiūlė ji. 

Kalbėdama našlė ir toliau čiupinėjo suvenyrus. 

— Praisas Kalanas buvo galvažudys, tiesa? Turėjai jam 
mokėti, jei nenorėjai pakliūti į bėdą. Imdavo dingti įran- 
kiai arba pradurdavo mašinos padangas. Nuniokodavo 
tavo statinį, bet ne vandalai, o Praiso Kalano žmonės. 

— Jūsų vyras mokėjo mokestį Praisui Kalanui? 

Ji atsisuko į juos: 

— Jūs nepažinojote mano Dino. Jis vienintelis išdrįso 
pasipriešinti Kalanui. Tai jį ir nuvarė į kapus. Teko pa- 

pildomai dirbti ir be perstojo jaudintis... Praisas Kalanas 
įgrūdo leteną Dinui į krūtinę ir išplėšė širdį. 

— Jūsų vyras visa tai pasakojo? 

— Gink Dieve, ne. Jis nė žodeliu neužsimindavo, ne- 
norėjo painioti manęs į verslo reikalus. Mėgdavo sakyti: 
„Šeima sau, o darbas sau.“ Štai kodėl įsirengė kontorą 
palikęs darbą už namų durų. 

— Nenorėjo painioti šeimos ir darbo reikalų, - pa- 
stebėjo Vailė, - bet vis dėlto galvojo, kad galbūt Aleksas 
padės versle? | 

— Pačioj pradžioj, dar prieš Kalaną. 

— Ponia Kohil, turbūt girdėjote apie Kvinsberio rūmų 
židinyje rastą lavoną? 

— Taip. 

— Prieš dvidešimt metų jūsų vyro firma ten dirbo. Gal 
išliko kokie dokumentai, o gal pažįstat ką nors, kas dirbo 
pas jūsų vyrą, su kuo galėtume pasikalbėti? 

— Manote, tai susiję su Kalanu? 

— Pirmiausia mums reikia atpažinti lavoną, - atsakė 
Hudas. 

— Ponia Kohil, ar atsimenate tą laiką, kai jūsų vyras 
ten dirbo? - paklausė Vailė. - Galbūt minėjo ką nors 
pradingus iš darbo?.. 

Ponia Kohil papurtė galvą, Vailė pažvelgė į Hudą, 
kuris jai šyptelėjo. Taip, būtų buvę per daug paprasta. Ją 
apėmė nuojauta, kad tai viena iš tų bylų, kai visą laiką 
nesiseka. 

— Galiausiai jo verslas atėjo čia, - pratarė ponia Ko- 
hil. - Galbūt jums tai pagelbės. 

Elenai Vailei paklausus, ką turi galvoje, Megė Kohil 
atsakė, kad bus paprasčiau, jei parodys. 

| 

— Aš nevairuoju, - paaiškino našlė, - todėl pardaviau 
Dino mašinas. Turėjo dvi: vieną darbui, o kitą savo ma- 
lonumui. - Ji nusišypsojo kažką prisiminusi. 

Jie perėjo išbetonuotą įvažiavimą priešais namą. Tai 
buvo pailgintas vieno aukšto namas su veranda Frogs- 
tono kelyje, į pietus atsivėrė snieguotų Pentlando kalvų 
viršūnių vaizdai. 

— Jo žmonės pastatė jam šį dvivietį garažą, - tęsė ponia 
Kohil. - Jie taip pat praplėtė mūsų namą, iš abiejų pusių 
pristatydami po porą kambarių. 

Abu kriminalinės policijos pareigūnai linktelėjo vis 
dar nesuprasdami, kodėl juos atvedė prie garažo dvynio. 
Iš šono vedė durys. Atrakinusi jas ponia Kohil įjungė švie- 
są. Didžiulė erdvė prigrūsta medinių dėžių, biuro baldų 
ir įrankių. Kirtikliai, laužtuvai, plaktukai, varžtų ir vinių 
pilnos dėžės. Pramoniniai grąžtai, pora pneumatinių, net 
cemento skiediniu aptaškyti plieno kubilai. Ponia Kohil 
padėjo ranką ant dėžės. 

— Čia visa dokumentacija. Kažkur buvo ir dokumentų 
spintelė... 

— Gal po antklode? - spėliojo Vailė, pirštu rodydama 
į tolimiausią kampą. 

— Jei norite sužinoti apie Kvinsberio rūmus, turėtų 
būti kažkur čia. 

Vailė ir Hudas susižvalgė. Hudas išpūtęs žandus at- 
sikvėpė. 

— Dar vienas darbelis Laiko komandai, - pasakė Elena 
Vailė. 

Linktelėjęs Hudas apsižvalgė: 

— Ponia Kohil, o kaip su šildymu? 

— Galiu atnešti elektrinį radiatorių. 

— Parodykite man, - paprašė Hudas, - pats atsinešiu. 
— Jaučiu, kad dabar tikrai neatsisakysite puodelio ar- 
batos, - pasakė ponia Kohil apsidžiaugusi draugija. 


Siobhana Klark sėdėjo prie savo rašomojo stalo, ant kurio 
buvo išdėliotas Supervalkatos turtas. Viskas, kas buvo 
pirkinių maišelyje - banko einamosios sąskaitos knygelė, 
lagaminas, kurio kovingai nusiteikęs naujasis savininkas 
nenorėjo atiduoti, ir nuotraukos. Taip pat krūva pamišė- 
lių laiškų ir telefono žinučių, įskaitant tris nuo Džeraldo 
Sitingo. 

Vienas bulvarinis laikraštis pavadino jį Supervalkata. 
Jie taip pat atkapstė sekso ant bažnyčios laiptų nutiki- 
mą su archyvine Dezės nuotrauka. Siobhana žinojo, kad 
maitvanagiai vaikysis Dezę, norėdami paimti interviu, 
tikėdamiesi sultingo kąsnelio. Galbūt Dezė papasakos 
apie lagaminą. Tai nebus čekių knygutės žurnalizmas - 
kažin ar Dezė turi banko sąskaitą. Tuomet pavadinkim 
tai grynųjų žurnalizmu. Galbūt pasikalbės ir su Rachele 
Dru. Ji neatsisakytų čekio. Keletas pikantiškų naujienų 
skaitytojams ir avantiūristams. 

Kol laikraščiuose mirgės ši istorija, laiškai ir skam- 
bučiai nesiliaus. 

Pakilusi nuo stalo išsilenkė, kad net trakštelėjo stubu- 
ro slanksteliai. Jau šešios, nuovada tuščia. Teko perstumti 
stalus (pirmenybė Gryvo žmogžudystei), ją įspraudė ilgo 
ir siauro kabineto kampe. Šalimais jokio langelio. Bet 
Hudui ir Vailei dar blogiau: batų dėžėj, kurią jiems skyrė, 
visai nebuvo dienos šviesos. 

Šią popietę vyresn. superintendentas stačiai išrėžė: dar 
kelios dienos ir, jei iki tol nepavyks nustatyti Supervalkatos 

tapatybės, byla baigta. Pinigėliai keliaus valstybės iždan; 
savižudybė ir visa Makijo priešistorė liks neišaiškinta. 

— Reikia imtis rimtesnių reikalų, - pasakė bosas. At- 
rodė taip, lyg jį tuoj ištiks smūgis. - Benamiai žudosi 
kasdien. 

— Oįtartinos aplinkybės, sere? — išdrįso paklausti ji. 

— Pinigai nereiškia, kad aplinkybės įtartinos, Siobha- 
na. Tai paslaptis, ir tiek. O gyvenime jų pilna. 

— Taip, sere. 

— Tu per ilgai dirbi šalia Džono Rebuso. 

Ji pažvelgė į jį nustebusi: 

— Ką norite pasakyti? 

— Ogi tai, kad tikriausiai ieškai to, ko iš viso nėra. 

— Pinigai yra. Į namų statybos ir kreditavimo ben- 
drovę visus tuos pinigus atnešė grynaisiais. O po to tapo 
benamiu. 

— Ekscentriškas turtuolis; kai kuriuos žmones pinigai 
keistai paveikia. | 

- Jis ištrynė savo praeitį. Panašu, kad slapstėsi. 

— Manai, kad pinigai vogti? Tada kodėl jų neišleido? 

— Tai dar vienas klausimas, sere. 

Atsidusęs pasikasė nosį: 

— Dar kelios dienos, Siobhana. Gerai? 

Ji linktelėjo: 

— Taip, sere... 


— Visiems labas vakarėlis. 
Tarpduryje stovėjo Džonas Rebusas. 
Ji dirstelėjo į rankinį laikrodį: 

— Ar seniai ten stovi? 

— O tu ar seniai spoksai į sieną? 

Suvokė stovinti kabineto viduryje, įbedusi žvilgsnį į 
Gryvo locus. 

— Užsisvajojau. Ką čia veiki? 

— Kaip ir tu, dirbu, - įėjęs į kabinetą atsišliejo į rašo- 
mąjį rankas susidėdamas ant krūtinės. 

„Tu per ilgai dirbi šalia Džono Rebuso.“ 

— Kaip Gryvo byla? - pasiteiravo ji. 

Jis gūžtelėjo pečiais: 

— Ar neturėtum pirmiausia paklausti: „Kaip Deri- 
kas?“ 

Ji nusisuko, skruostai truputį paraudo. 

— Atsiprašau, - pasakė jis. - Netaktiškas klausimas, 
net ir man. 

— Mums nieko neišėjo, - atsakė ji. 

— Ir aš susidūriau su ta pačia problema. 

Atsisukusi paklausė: 

— Tai Derikas ar tu pats keli problemas? 

Jis perkreipė veidą lyg būtų įskaudintas, tada mirkte- 
lėjo ir ėmė žingsniuoti centriniu perėjimu tarp stalų. 

— Ar čia taviškio turtas? — paklausė jis. 

Nusekė jam iš paskos prie savo rašomojo. Užuodė 
viskio kvapą. 

— Jį pavadino Supervalkata. 

— Kas? 

— Laikraščiai. 

Jis šyptelėjo. Ji paklausė kodėl. 

— „Supervalkata““, sykį buvau šios grupės koncerte. 
Kiek pamenu, Ušerio koncertų rūmuose. 


*  Supertramp - progresyvaus roko britų grupė, išpopuliarėjusi aštunta- 
jame dešimtmetyje. 

— Tada manęs dar nebuvo. 

— Ir kas nutiko tam ponui Supervalkatai? 

— Jam priklausė krūva pinigų, kurių negalėjo arba 
nenorėjo išleisti. Be to, prasimanė naują tapatybę. Manau, 
kad slapstėsi. 

— Galbūt, - apžiūrinėjo ant rašomojo išdėliotus li- 
kučius. Susidėjusi rankas ant krūtinės metė į jį griežtą 
žvilgsnį, kurio jis nepastebėjo. Pradaręs maišelį nuo duo- 
nos iškratė viską lauk: vienkartinį skutiklį, muilo gabalėlį, 
dantų šepetėlį. - Tvarkingas, - pastebėjo jis. - Švaruolis. 
Nemėgsta būti apsileidęs. 

— Atrodo, lyg vaidino kažkokį personažą, - pasakė 
ji. 

Išgirdęs jos balso toną pakėlė akis: 

— Kas yra? 

— Nieko, - ji negalėjo pasakyti: „Nelįsk ne į savo 
daržą.“ 

Rebusas kilstelėjo arešto nuotrauką: 

— Ką pridirbo? 

Jos pasakojimas prajuokino jį. 

— Man pavyko atsekti iki 1980-ųjų metų. Tada ir gimė 
Krisas Makijas. 

— Tau reikėtų šnektelėti su Hudu ir Vaile. Jie tikrina 
dingusius be žinios 1978-1979 metais. 

— Gal taip ir padarysiu. 

— Atrodai pavargusi. O ką, jei drauge papietautume? 

- Ir valgydami toliau aptarinėtume reikalus? Taip, tai 
būtų tikras atotrūkis nuo kasdienių darbų. 

— Laimei, galiu pasiūlyti įvairiausių pokalbio temų. 

— Išvardyk nors tris. 

— Barai, progresyvusis rokas ir... 

— Ir užsikirtai. 

- Škotijos istorija: pastaruoju metu ėmiau studijuoti. 

— Kaip įdomu. Beje, baruose žmonės bendrauja, o ne 
apie juos šnekasi. 

— Aš kalbu apie barus. 

— Nes esi apsėstas. 

Jis peržiūrinėjo Žinutes: 

— Kas tas Dž. Sitingas* 

Ji pakėlė akis į lubas: 

— Jo vardas Džeraldas. Šįryt buvo atėjęs susitikti su 
manimi: be abejo, vienas pirmųjų. 

— Labai trokšta pasikalbėti su tavimi. 

— Man užteko ir vieno karto. 

— Iš plyšių lenda iškrypėliai, a? 

— Jaučiu, kad iš dainos. 

— Ne dainos, o klasikos. Taigi, kas jis per vienas? 

— Vadovauja bepročių šutvei, vadinamiesiems Roslino 
riteriams. 

— Roslino koplyčioje? 

— Taip. Sako, kad Supervalkata jiems priklausė. 

— Nelabai tikėtina. 

— Ach, manau, buvo pažįstami. Tiesiog neįsivaizduoju, 
kad Makijas norėjo palikti visus pinigus Sitingui. 

— O kas tie Roslino riteriai? 

— Jie mano, kad po koplyčios grindimis kažkas paslėp- 
ta. O dutūkstantaisiais išlįs lauk ir jie atsidurs priešakyje. 

— Anądien ten buvau nuvykęs. 

— Nežinojau, kad domiesi. 

— Nesidomiu. Bet Lorna Gryv gyvena pakeliui, - Re- 
busas atkreipė dėmesį į Makijo maišelyje rastą laikraštį. — 
Ar taip buvo sulankstytas? 

Laikraštis atrodė purvinas, lyg ištrauktas iš šiukšlia- 
dėžės. Atverstas vidinis puslapis ir perlenktas į keturias 
dalis. 

— Manau, kad taip, - atsakė ji. - Šitaip suglamžytas. 

— Nesuglamžytas, Siobhana. Tik pažvelk, ties kokiu 
straipsniu atverstas. 

Ji žvilgtelėjo: straipsnio apie lavoną židinyje pabaiga. 
Paėmusi iš Rebuso laikraštį, išskleidė. 

— Gali būti ir kitas straipsnis. 

— Kuris? Apie eismo grūstį ar „Viagrą“ skiriantį gy- 
dytoją? 

— Nepamiršk skelbimo apie Naujuosius Keri grafystė- 
je, - prikandusi apatinę lūpą atsivertė pirmąjį laikraščio 
puslapį: vedamasis apie Rodžio Gryvo žmogžudystę. — 
Matai ką nors, ko aš nematau? — paklausė prisiminusi 
vyresn. superintendento žodžius: „Tikriausiai ieškai to, 
ko iš viso nėra.“ 

— Man atrodo Supervalkatą domino Skelis. Turėtum 
paklausinėti žmonių, kurie jį pažinojo. 

Rachelė Dru nakvynės namuose; Dezė, šildanti mėsai- 
nius po rankų džiovintuvu; Džeraldas Sitingas. Siobhanai 
pavyko paslėpti „susižavėjimą“ šiuo Rebuso pasiūlymu. 

— Kvinsberio rūmuose aptikome lavoną, - pasakė 
Rebusas, - nužudytas 78-ųjų pabaigoj-79-ųjų pradžioj. 
Po metų „gimsta“ Supervalkata. -— Jis iškėlė dešiniosios 
pirštą. - Supervalkata netikėtai nusprendžia nusižudyti 
laikraštyje perskaitęs apie radinį židinyje. - Iškėlęs kairės 
rankos pirštą abudu suglaudė. 

- Atsargiai, - įspėjo Siobhana, - kai kuriose šalyse tai 
reiškia kai ką nepadoraus. 

— Tau neatrodo, kad yra ryšys? - paklausė nusivylęs. 

— Gal aš lyg ta Skali tavo Malderiui iš X failų, bet ar ne 
todėl ieškai ryšio, kad paties byloj nieko nevyksta? 

— Kitaip tariant, nekišk nosies ne į savo reikalus, Re- 
busai? 

— Ne, tiesiog... —- ranka patrynė kaktą, — žinau tik 
vieną. 

— Ką? 

— Nuo pusryčių nieko burnoj neturėjau, - pažvelgė į 
jį. - Ar pasiūlymas papietauti vis dar galioja? 

Jie valgė „Patakoj“ Kosveisaido gatvėje. Siobhana pa- 
siteiravo, kaip laikosi jo duktė. Semė Londone, specia- 
lioje fizioterapijos ligoninėje. Rebusas atsakė, kad po 
senovei. 

— Bet pasveiks? 

Ji turėjo galvoje autojvykį, kai Semę partrenkęs vai- 
ruotojas pabėgo, o Semė atsidūrė neįgaliųjų vežimėlyje. 
Rebusas tik linktelėjo bijodamas erzinti likimą. 

— O kaip Potencija? 

Rebusas įsidėjo dar tarkos dal, nors jau ir taip daug 
suvalgė. Siobhana pakartojo klausimą. 

- Esi smalsi kūmutė? - tarė Rebusas. 

Ji nusišypsojo: tą patį jai sakė ir Dezė. 

- Atsiprašau, maniau, kad sulaukus tavo metų ima 
šlubuoti klausa. 

- Kuo puikiausiai girdžiu, - Rebusas kilstelėjo šakutę 
su kaupu vištienos, keptos aštriame imbiero ir žolelių 
padaže, bet nuleido neparagavęs. 

- Aš irgi, - pasakė Siobhana, - visada persivalgau 
indų restoranuose. 

- Aš visą laiką persivalgau. 


*  Indiškas priedas prie pagrindinio patiekalo. 

— Taigi tarp jūsų viskas baigta? - Siobhana pasislėpė 
už vyno taurės. 

— Draugiškai išsiskyrėm. 

- Užjaučiu. 

— O kaip norėjai, kad išsiskirtume? 

— Ne, tik... atrodė, kad judu... - ji nudelbė akis į lėkš- 
tę. - Atsiprašau, paistau niekus. Postringauju, nors ma- 
čiau ją tik keturis ar penkis kartus. 

— Na, tu nelabai panaši į popiežių, kad postringau- 
tum. 

— Dėkui Dievui, - dirstelėjo į rankinį laikrodį. - Ne- 
blogai - aštuoniolika minučių nekalbame apie reikalus. 

— Ar tai naujas rekordas? - jis pabaigė alų. - Pastebė- 
jau, kad nekalbame apie tavo asmeninį gyvenimą. Mateisi 
su Brajanu Holmsu? 

Papurčiusi galvą apsimetė, kad dairosi po restoraną. 
Be jų sėdėjo dar trejetas porų ir keturių narių šeimyna. 
Negarsi etninė muzika netrukdė kalbėtis ir saugojo po- 
kalbių privatumą. 

— Po to, kai išėjo iš policijos, porą sykių susitikome. 
Ir ryšys nutrūko, - ji gūžtelėjo. 

- Girdėjau, - pasakė Rebusas, - kad išvyko į Austra- 
liją, galvoja ten ir pasilikti, - jis šakute stumdė maistą po 
lėkštę. - Nemanai, kad verta paklausinėti apie Superval- 
katą ir Kvinsberio rūmus? 

Siobhana pamėgdžiojo skambučio garsą dar sykį už- 
mesdama akį į laikrodį: 

- Lygiai dvidešimt minučių. Džonai, apvylei ko- 
mandą. 

- Baik. 

Ji atsilošė. 

- Tikriausiai tu teisus. Dalykas tas, kad viršininkas 
man paliko tik porą dienelių. 

— Ką gi, o kokie kiti tavo ėjimai? 

- Jokių, - prisipažino. - Tik daugybė pamišėlių ir 
aukso gyslos ieškotojų, kurie bando mano kantrybę. 

Netikėtai išdygęs padavėjas pasiteiravo, ar jie pagei- 
dauja dar išgerti. Rebusas žvilgtelėjo į Siobhaną. 

- Aš vairuoju, - pasakė jai. - Taigi pirmyn. 

— Tada norėčiau dar vienos taurės baltojo vyno. 

- O man pintą alaus, - paprašė Rebusas paduodamas 
padavėjui tuščią stiklą. Siobhanai pasakė: - Dar tik antra. 
Vaizdas akyse pradeda lietis po ketvirtos ar penktos. 

- Bet tu jau gėrei, aš užuodžiau. 

- Niekam tikę mėtiniai saldainiai, - sumurmėjo Re- 
busas. 

— Nė nepastebėsi, kai ims kenkti tavo darbui. 

Jo akys užsiplieskė: 

- Et tu, Siobhana? 

— Tiesiog įdomu, - atsakė nė neketindama atsiprašyti. 

Jis gūžtelėjo: 

- Galėčiau mesti kad ir rytoj. 

— Bet nemesi. 

- Ne. Taip pat nesiruošiu mesti rūkyti, keiktis ar suk- 
čiauti spręsdamas kryžiažodžius. 

- Sukčiauji spręsdamas kryžiažodžius? 

- Visi sukčiauja, - jis stebėjo išeinančią porą. Iš resto- 
rano išėjo susikibę už rankų. - Keista, - tarstelėjo. 

— Kas? 

- Lornos Gryv vyras irgi domisi Roslinu. 

Siobhana suprunkštė: 

— Taip pakeitėm temą... 

- Tame kaimelyje nusipirko namą, - tęsė Rebusas, - 
tikrai rimtai įklimpęs. 

— Na ir kas? 

— Galimas daiktas, kad pažįsta tavąjį poną Sitingą. 
Galbūt net priklauso riteriams. 

— Nair kas? 

- Ogi tai, kad primeni užsikirtusią plokštelę, - jis įbe- 
dė į ją žvilgnį, kol deramai sudrausminta tarstelėjo „at- 
siprašau“ ir nugėrė gerą vyno gurkšnį. - Susidomėjimas 
Roslinu susieja tavo Supervalkatą su mano žmogžudystės 
byla. Ir galimas daiktas, kad poną Supervalkatą domino 
Kvinsberio rūmai. 

- Į vieną suvedi tris bylas? 

- Tik sakau, kad yra... 

- Ryšys, žinau. Garsiosios šešių žingsnių sąsajos. 

— Kas tokios? 

Ji pažvelgė į jį: 

— Na gerai, gal tai ir ne tavo laikų teorija apie tai, kad 
visi šios planetos gyventojai vienas su kitu susiję per šešis 
žingsnius, - patylėjusi pridūrė: - Šiaip ar taip, manau, 
kad tai tiesa. 

Atnešus antrąją vyno taurę, ji ištuštino pirmąją. 

— Vis dėlto vertėtų pasikalbėti su Sitingu. 

Ji suraukė nosį: 

— Man jis nepatiko. 

- Jei nori, pasėdėsiu su tavimi. 

— Mėgini pagrobti mano bylą, - nusišypsojo duodama 
suprasti, kad juokauja. Bet viduje nebuvo tokia užtikrinta. 


Jiems baigus pietauti Rebusas paklausė, ar nenorėtų tau- 
relės „Pas Svonį, bet ji papurtė galvą. 

- Nenoriu vesti tavęs į pagundą, - atsakė ji. 

- Tuomet parvešiu namo, - Rebusas eidamas prie 
mašinos atsisveikindamas mostelėjo ryškioms baro švie- 
soms. 

Šlapdriba krito išilgai Kosveisaido gatvės. Jiems su- 
sėdus į mašiną užvedė variklį, patikrinęs, ar įjungtas šil- 
dymas. 

- Pastebėjai, koks šiandien buvo oras? - paklausė 
Siobhana. 

— Koks? 

— Ogi šalo, lijo, pūtė vėjas ir švietė saulė - viskas vienu 
metu. Visi keturi metų laikai kartu. 

- Kas pasakys, kad neapsimoka gyventi Edinburge. 
Štai, - ištiesęs ranką prie daiktadėžės pastebėjo, kaip su- 
stingo Siobhana, pamaniusi, kad ketina ją paliesti. Nusi- 
šypsojo suradęs reikiamą kasetę. - Dovanėlė tau, - pasakė 
įdėdamas į magnetofoną. „Krūptelėjo pamaniusi, kad ke- 
tinu ją paliesti. Dieve, juk ji ne ką vyresnė už Semę.“ 

— Kas per grupė? - paklausė ji. Jam pasirodė, kad Siob- 
hana paraudo, nors nelabai matėsi apytamsiam mašinos 
salone. Padavė jai dėžutę. - Amžiaus nusikaltimas", - 
perskaitė ji. 

- Gražiausia Supervalkatos akimirka, - paaiškino jis. 

- Tau patinka sena muzika? 

- Ir tavo dovanota Blue Nile kasetė. Gal daugeliu at- 
žvilgiu aš ir dinozauras, bet atviras rokui. 

Jie važiavo į naujamiestį. „Padalintas miestas, - pama- 
nė Rebusas. - Padalintas į senamiestį pietuose ir nauja- 
miestį šiaurėje. Ir dar padalintas į rytinį („Hibsų“ futbolo 


* The crime of the century - Supertramp albumas, išleistas 1979 m. 

klubas) ir vakarinį („Heartsų“). Miestas, kurį vienodai 
apibrėžia praeitis ir dabartis, bet tik dabar, artėjant Ško- 
tijos parlamento rinkimams, žvelgiantis į ateitį.“ 

- Amžiaus nusikaltimas, - pakartojo Siobhana. - Kaip 
manai, kuris - tavo negyvas parlamentaras ar mano pa- 
slaptinga savižudybė? 

— Nepamiršk lavono židinyje. Kur, sakei, tavo butas? 

- Tik išsukus iš Broutono gatvės. 

Važiuodami stebėjo pastatus ir pėsčiuosius, pro jų 
akis neprasprūdo prie šviesoforo sustojusios kitos maši- 
nos. Faro instinktas - visą laiką būti budriam. Dauguma 
žmonių tiesiog gyvena, bet detektyvo gyvenimą sudaro 
kitų likimai. Miestas atrodo ganėtinai ramus. Dar ne taip 
vėlu, kad imtų šlaistytis prisigėrę, o ir oras suvarė visus 
į vidų. 

- Tokiu metų laiku neramu dėl benamių, - pastebėjo 
Siobhana. 

- Turėtum užmesti akį į kameras artėjant Kalėdoms. 
„Vilnoniai kostiumai“ prirenka tiek, kiek pajėgia sutal- 
pinti. 

Ji pažvelgė į jį: 

— Nė nežinojau. 

- Tau neteko dirbti per Kalėdas. 

- Arjuos suima? 

Rebusas papurtė galvą: 

- Patys prašosi uždaromi. Taip iki pat Naujųjų gauna 
karštą maistą. Po to vėl paleidžiam. 

Ji atrėmė galvą į kėdės atlošą: 

- Dieve, Kalėdos. 

— Nelauki? 

- Tėvai visada nori, kad parvažiuočiau namo. 

- Pasakyk, kad dirbsi. 

- Tai būtų negarbinga. O tu ką veiksi? 

- Per Kalėdas? - pasvarstė. - Jei norės, kad budėčiau 
Šv. Leonardo nuovadoj, tikriausiai sutiksiu. Per Kalėdas 
nuovadoj būna linksma. 

Pažvelgė į jį, bet nepratarė nė žodžio, kol pasakė, kad 
kitas posūkis į kairę - jos gatvė. Priešais namą nebuvo vie- 
tos. Rebusas sustojo blizgančio juodo visureigio pašonėj. 

— Ne tavo? 

- Vargu. 

Jis įsistebeilijo į butus. 

- Graži gatvė. 

- Gal nori kavos? 

Jis svarstė prisiminęs, kaip ji krūptelėjo: ar tai išdavė, 
ką galvoja apie jį, o gal save? 

— Kodėl gi ne, - pagaliau atsakė. 

- Atgal pavažiavus yra laisva vieta. 

Taigi Rebusas pavažiavo penkiasdešimt jardų atbuline 
eiga ir sustojo prie šaligatvio. Jos butas buvo trečiame 
aukšte. Tvarkingas, viskas savo vietoje. To ir tikėjosi, todėl 
nudžiugo, kad jo tiesa. Ant sienų įrėmintos reprodukcijos, 
dailės parodų plakatai. Stovas su kompaktiniais diskais 
ir padori aparatūra. Keletas lentynų su vaizdajuostėmis: 
daugiausiai komedijos, Styvas Martinas, Bilis Krystalas. 
Knygos: Keruakas, Kesis, Kamiu. Daugybė teisės vado- 
vėlių. Praktiška dvivietė žalia sofutė ir pora nepriderintų 
kėdžių. Pro langą matyti toks pat daugiabutis, užleistos 
užuolaidos, tamsūs langai. Spėliojo, ar Siobhana neuž- 
traukia užuolaidų. 

Nuėjusi tiesiai į virtuvę įjungė virdulį. Baigęs apžiū- 
rinėti svetainę ėmė ieškoti jos. Praėjo du miegamuosius 

praviromis durimis. Subarškėjo puodeliai ir šaukšteliai. 
Jam įėjus, ji atidarinėjo šaldytuvą. 

- Mums reikėtų pasikalbėti apie Sitingą, - pasakė 
Rebusas. - Kaip geriausia jį prigriebti? - Siobhana susi- 
keikė. - Kas yra? 

- Baigėsi pienas, - pasakė ji. - Maniau, kad spintelėje 
turiu pakelį ilgai negendančio. 

— Man gerai ir juoda. 

Ji nusisuko į spintelę. 

- Puiku, - atidariusi kavos indelį įsistebeilijo vidun, - 
tik kava irgi baigėsi. 

Rebusas nusijuokė. 

- Turbūt dažnai užsuka svečių. 

- Šią savaitę nebuvo laiko apsipirkti. 

— Ne bėda. Broutono gatvėje yra parduotuvėlė. Jei pa- 
siseks, paimsiu kavos ir pieno. 

- Palauk, duosiu pinigų, - ji dairėsi rankinuko. 

— Aš vaišinu, - pasakė eidamas prie durų. 

Jam išėjus, Siobhana atrėmė galvą į spintelės dureles, 
už kurių buvo paslėpusi kavą. Tiesiog jai reikėjo valandėlę 
pabūti vienai. Labai retai ką čia atsivesdavo, o Džonas Re- 
busas lankėsi pirmą kartą. Ji tenorėjo minutę kitą pabūti 
viena. Mašinoje jam ištiesus ranką... ir ką jis pagalvojo? 
Ji manė, kad ją palies; nors niekad nemėgino, tai kodėl gi 
krūptelėjo? Daugelis vyrų, su kuriais dirbo, dviprasmiškai 
užsimindavo, progai pasitaikius nešvankiai pajuokaudavo 
žiūrėdami, kaip sureaguos. Tik ne Džonas Rebusas. Ji 
žinojo, kad jis turi ydų, problemų, bet vis tiek jos gyve- 
nimui suteikė patikimumo. Jautė, kad gali juo pasikliauti, 
nesvarbu, ar potvynis, ar dangus griūtų. 

Šito ji nenorėjo prarasti. 

Virtuvėje išjungusi šviesą nuėjo į svetainę ir atsistojusi 
prie lango žvelgė į naktį. Po to nusisuko ir ėmė tvarkytis. 


Rebusas užsisagstė paltą patenkintas, kad atsidūrė lau- 
ke. Siobhana akivaizdžiai nesidžiaugė jo apsilankymu. 
Jis irgi pasijuto nesmagiai. Laisvalaikio ir darbo geriau 
nepainioti. Tik policijoje gana sudėtinga: geria kartu pa- 
sakodami istorijas, kurių kiti nesuprastų. Ir užsimezgęs 
ryšys stipresnis nei rašomasis stalas ir kabinetas, patrulinė 
mašina ir patruliavimas. 

Bet jam pasirodė, kad šis vakaras buvo kitoks. Galų 
gale jis irgi nemėgo svečių: niekad nepasiūlė Siobhanai ar 
kam kitam užsukti. Galbūt ji panašesnė į jį nei jam atrodė. 
Galbūt todėl ir susinervino. 

Jis neketino sugrįžti. Parvažiuos namo, paskambins 
ir atsiprašys. Atrakinęs mašiną atsisėdo, bet variklio ne- 
užvedė: raktai liko kaboti uždegimo spynelėje. Prisidegė 
cigaretę. Gal paėmęs pieno ir kavos paliks prie durų ir 
nuvažiuos. Taip būtų padoriau. Bet pagrindinės pastato 
durys užrakintos. Turės paskambinti jai, kad įleistų. Pa- 
likti viską ant šaligatvio?.. 

Geriau važiuoti namo. 

Netikėtai pasigirdo triukšmas, stebėjo, kaip kažkas 
išėjo iš daugiabučio priešais Siobhanos namą. Pabėgėjęs 
šaligatviu pasuko kairėn už pirmo kampo, kur stabtelėjo. 
Į sieną atsitrenkė šlapimo čiurkšlė, žvarbiu oru kilo garas. 
Tamsoj sėdintis Rebusas stebėjo. Išeinant prispyrė reika- 
las? Galbūt namie užsikimšo klozetas?.. Vyras užsisegė 
klyną ir pasuko atgal. Gatvės žibinto šviesoje Rebusas 
spėjo pamatyti pro šalį einančio veidą. Sugrįžo į daugia- 
butį, durys atsidarė ir užsidarė. 

Rebusas toliau rūkė, kaktoje išryškėjo vertikali raukšlė. 

Peleninėje užgesinęs cigaretę iš spynelės ištraukė rak- 
tus. Tylutėliai atidarė ir uždarė, mašinos dureles palikęs 
nerakintas. Vos ne ant pirštų galų perėjo gatvę vengdamas 
šviesos. Pro šalį pralėkė taksi, Rebusas įsikibo priešais 
pastatą esančių turėklų. Pasiekė pagrindines duris. Šios, 
skirtingai nei Siobhanos, neužrakintos. Daugiabutis at- 
rodė neprižiūrėtas, laiptinė prašėsi perdažoma. Vos jun- 
tamas katės myžalų tvaikas. Rebusas iš lėto uždarė duris, 
pravažiavo kitas taksi užgoždamas bet kokį triukšmą. 
Priėjęs laiptus įsiklausė. Kažkur girdėjosi televizorius, o 
gal radijas. Nužvelgė akmeninius laiptus, tylomis užlipti 
nepavyks. Jo batų garsas aidės per keturis aukštus kaip 
į medį brūžinamas švitrinis popierius. Nusiauti batus? 
Neverta. Be to, staigmena nebūtina. 

Ėmė kopti. 

Pasiekė antro aukšto laiptinę. Pradėjo kilti į trečią. 

Girdėjosi, kaip kažkas ėmė leistis žemyn. Vyras su pa- 
kelta lietpalčio apykakle, veidas visiškai paslėptas. Rankos 
giliai kišenėse. Prasilenkdamas su Rebusu kažką sumur- 
mėjo nė nežvilgtelėjęs. 

- Sveikas, Derikai. 

Derikas Linfordas nusileido per porą laiptelių, tik tada 
susivokė. Sustojo ir atsisuko. 

- Maniau, gyveni Dino Viladže, - pasakė Rebusas. 

- Buvau svečiuose pas draugę. 

- Ach, taip? Ir kas tokia? 

- Kristė, gyvena vienu aukštu aukščiau, - paskubom 
išpyškino. 

- Toks jos vardas? - paklausė Rebusas šaltai šypte- 
lėjęs. 

- Ko nori? - palypėjo per vieną laiptelį nepatenkintas, 
kad Rebusas stovi gerokai aukščiau už jį. - O pats ką čia 
veiki? 

- Pas Kristę užsikimšo tualetas? 

Pagaliau Linfordas suprato. Bandė ką nors sugalvoti. 

— Nesivargink, - patarė jam Rebusas. - Abu gerai žino- 
me, kas čia vyksta. Paslapčiom stebi pro rakto skylutę. 

— Melas. 

Rebusas nekantriai aiktelėjo: 

- Kitą sykį pasistenk būti įtikinamesnis, - patylėjo. - 
Antraip ne juokais prisižaisi. 

- O tu? - pašaipiai vyptelėjo. - Greitai patvarkei, a? 
Pastebėjau, kad neilgai užtrukai. 

- Keista, kad nepastebėjai, kaip sėdau į mašiną. - Re- 
busas papurtė galvą. - Ir kiek laiko tai tęsiasi? Nemanai, 
kad kaimynai galų gale supras? Keistas vyras ligi vėlumos 
trypia laiptais aukštyn žemyn?.. 

Rebusas nusileido per vieną laiptelį, kad pažvelgtų 
Linfordui tiesiai į akis. 

- Nešdinkis, — ištarė tyliai, - ir nedrįsk sugrįžti. Jei 
grįši, pirmiausia pasakysiu Siobhanai. O po to tavo vir- 
šininkui Fetese. Jiems ten gal ir patinka gražūs berniukai, 
bet iškrypėliais tikrai nesižavi. 

— Niekas tavim nepatikės. 

Rebusas gūžtelėjo pečiais: 

- Neturiu ko prarasti, bet tu... - leido sakiniui pakibti 
ore. - Dar štai kas: dabar tai mano byla. Ir nesimaišyk 
man po kojomis, aišku? 

- Viršininkai nesutiks, - nusišaipė Linfordas. - Be 
manęs iš tavęs ją atims. 

- Tikrai? 

- Kertu lažybų, - Derikas Linfordas apsisuko ir ėmė 
leistis laiptais. 

Rebusas stebėjo išeinantį, tada užkopė į kitą laiptų 
aikštelę. Pro langą matėsi Siobhanos svetainė ir vienas 
miegamasis. Užuolaidų taip ir neužtraukė. Ji sėdėjo ant 
sofos ranka parėmusi smakrą ir įsmeigusi žvilgsnį į vieną 
tašką. Atrodė apgailėtinai, „Ir kava čia niekuo dėta“, - 
pamanė Rebusas. 


Važiuodamas namo paskambino iš mobiliojo. Ji nelabai 
nusiminė. Grįžęs į savo butą susmuko krėsle su taurele 
Bunnahabhain. Ant butelio škotų baladės pavadinimas: 
„Į vakarus namolio“ ir iš jos paimta citata: „Akyse švie- 
siau ir rūpesčiams sudie.“ Taip, jis žinojo tokią galią tu- 
rinčių salyklinių viskių. Bet tai būdavo netikras paleng- 
vėjimas. Pakilęs į gėrimą įpylė šlakelį vandens ir įjungė 
muziką: Siobhanos Blue Nile kasetę. Atsakiklyje paliktos 
kelios žinutės. 

Elena Vailė pranešė apie darbo eigą ir priminė jo pa- 
žadą išsiaiškinti apie Praisą Kalaną. 

Kamas Gryvas norėtų susitikti; pasiūlė laiką ir vietą. 
„Jeigu patogu, man neskambinkite. Pasimatysim ten.“ 

Praisas Kalanas seniai išvykęs. Rebusas žvilgtelėjo į 
laikrodį. Jis pažįsta kai ką, su kuo galėtų šnektelėti. Ne- 
žinia, ar padės, bet pats pasisiūlė Vailei ir Hudui. Nedera 
kvailinti jaunesniųjų pareigūnų. 

Susimąstė prisiminęs, kaip ką tik išplūdo Deriką Lin- 
fordą. 

Dar dešimt minučių pasiklausęs Blue Nile dainų „Pa- 
sivaikščiojimas stogais“, „Apgaulingai lietuje blizgantis 
miestas“, nusprendė, kad pats laikas ir jam pasivaikščioti. 

Ne stogais, bet prie mašinos. Važiavo link nederlingų 
Gorgio žemių. 


Gorgis - vadeivos Džerio Kaferčio operacijų centras. Ka- 
fertis buvo svarbiausias Edinburgo veikėjas, kol Rebusas 
nepatupdė jo į Barlinės kalėjimą. Bet Kaferčio imperija ir 
toliau egzistavo, gal net klestėjo prižiūrima Žebenkštim 
praminto vyro. Rebusas žinojo, kad Žebenkštis veikia 
per privačią taksi bendrovę Gorgyje. Prieš kurį laiką ją 
nistracija su užjos esančia aptverta teritorija. Bet reikalus 
Žebenkštis tvarko viršuje, kambaryje, apie kurį mažai kas 
žino. Jau buvo beveik dešimta vakaro, kai Rebusas ten 
nusigavo. Pastatęs mašiną paliko neužrakintą: tikriausiai 
saugiausia vieta mieste. 

Administracija buvo prekystalis su kėde ir telefonu, 
priešais pastatytas suolas, kur atsisėdęs laukdavai taksi. 
Už prekystalio įsitaisęs žmogėnas nenuleido akių nuo 
įėjusio Rebuso. Jis kalbėjo telefonu, užsirašydamas ry- 
tinio užsakymo adresą: iš Tolkroso į oro uostą. Rebusas 
atsisėdo ant suolo ir atsivertė vakarykštį laikraštį. Sienos 
apkaltos netikros medienos plokštėmis. Linoleumo grin- 
dys. Vyras baigė kalbėti telefonu. 

- Kuo galiu padėti? - paklausė jis. 

Jo juodi plaukai taip nevykusiai pakirpti, kad atrodė 
kaip blogai parinktas perukas, o nosį kažkada jam ne 
sulaužė, bet tiesiog išnarstė. Siauros įkypos akutės, keli 
likę dantys, bet ir tie kreivi. 

Rebusas apsidairė: 

— Už draudimo pinigus galėjot ir padoriau įsikurti. 

— Ką? 

- Sakau, kad atrodo ne geriau nei prieš tai, kai Tomis 
Telfordas padegė šitą skylę. 

Jo akys virto plyšeliais: 

- Ko nori? 

- Noriu pamatyti Žebenkštį. 

—- Ką? 

— Klausyk, jei jo nėra viršuj, taip ir sakyk. Bet pirma 
įsitikink, kad nemeluoji, nes jei sužinosiu, galiu supykti. 

Spragtelėjęs atvertė savo pažymėjimą, tada atsistojo 
ir iškėlė priešais apsauginę vaizdo kamerą tolimiausiame 
kampe. Į sieną įtaisytas garsiakalbis traškėdamas atgijo. 

— Henri, siųsk poną Rebusą į viršų. 

Laiptų viršuje buvo dvejos durys, bet tik vienos pra- 
viros. Jos vedė į nedidelį ir tvarkingą kabinetą. Faksas 
su fotokopijavimo aparatu, ant vieno rašomojo stalo ne- 
šiojamas kompiuteris ir stebėjimo ekranas, o prie kito - 
Žebenkštis. Atrodė toks nereikšmingas, bet jo rankose 
valdžia, kol namo sugrįš bosas Džeris. Retėjantys plaukai 
sulaižyti aukštyn nuo atsikišusios kaktos; dėl išsišovusių 
skruostikaulių ir siauros burnos veidas atrodė trikampis. 

- Prisėsk, - pasiūlė Žebenkštis. 

— Pastovėsiu, - atsakė Rebusas. Norėjo uždaryti duris. 

— Palik praviras. 

Rebusas patraukė ranką nuo durų rankenos, akimirką 
svarstė - kambarys tvankus, susimaišę kūno kvapai, - 
tada perėjo siaura aikštele prie kitų durų. Tris kartus pa- 
sibeldė. 

- Kaip jūs ten, vyručiai? - atidarė duris. Viduj stovėjo 
trys Žebenkšties vyrai. - Aš neilgai, - pasakė jiems vėl 
uždarydamas duris. Po to uždarė ir Žebenkšties kabineto 
duris, kad liktų dviese. 

Dabar atsisėdo. Pasieny pastebėjo pirkinių maišelius, 
iš kurių kyšojo viskio buteliai. 

- Atsiprašau, kad sutrukdžiau vakarėlį, - pasakė. 

- Kuo galiu pasitarnauti, Rebusai? - Žebenkšties ran- 
kos padėtos ant krėslo ranktūrių, lyg ketintų pašokti ant 
kojų. 

- Ar buvai čia 8-ojo dešimtmečio pabaigoj? Žinau, kad 
tavo bosas buvo. Bet tada jis dar buvo smulkmė, težaidė 
kelis žaidimėlius ir bandė įsitvirtinti. Ar tais laikais jau 
buvai šalia jo? 

— O ką nori sužinoti? 

- Maniau, kad ką tik paaiškinau. Tada Praisas Kalanas 
vadovavo. Nesakyk, kad nepažinojai Praiso? 

- Girdėtas vardas. 

— Kafertis kurį laiką jam talkino, - Rebusas kilstelėjo 
galvą. - Nagi, judink smegeninę. Matai, pamaniau, paklau- 
siu tavęs, tai nereiks vykti į Bar L ir gaišinti tavo boso. 

- Ko paklausi? - patraukė rankas nuo ranktūrių. 

Atsipūtė pamatęs, kad Rebusą domina gili senovė, o 
ne šiandienos reikalai. Bet Rebusas žino: nors vienas klai- 
dingas judesys ir Žebenkštis ims žviegti, vidun sugrius jo 
asmens sargybiniai ir pasirūpins, kad Rebusas keliautų 
bent jau į pirmosios pagalbos ligoninę. 

— Noriu sužinoti apie Praisą Kalaną. Ar jis turėjo rū- 
pesčių su statybininku Dinu Kohilu? 

- Dinas Kohilas? - Žebenkštis suraukė antakius. - 
Nesu apie jį girdėjęs. 

- Tikrai? 

Žebenkštis linktelėjo. 

- Girdėjau, kad Kalanas jam kartino gyvenimą. 

- Tai buvo prieš dvidešimt metų? - Žebenkštis pa-- 
laukė, kol Rebusas linktelėjo. - Tai, po velnių, kuo aš čia 
dėtas? Kodėl turėčiau tau ką nors sakyti? 

— Nes mėgsti mane? 

Žebenkštis pašaipiai vyptelėjo. Staiga jo veidas pasi- 
keitė. Rebusas pasisuko norėdamas pažvelgti į kompiu- 
terio ekraną, bet per vėlai; jis nespėjo pamatyti to, ką 
pamatė Žebenkštis. Kažkas sunkiai kopė laiptais. Durys 
plačiai prasivėrė. Žebenkštis pašoko ant kojų iš už stalo. 
Rebusas irgi atsistojo. 

— Kaliause! - sugriaudėjo balsas. Vadeiva Džeris Ka- 
fertis užpildė tarpdurį. Apsivilkęs mėlynu šilkiniu kos- 
tiumu, kelios baltutėlaičių marškinių sagos atsegtos ties 
kaklu. - Iki visiškos laimės tik tavęs ir betrūko! 

Gal kokį antrą ar trečią sykį per visą gyvenimą Re- 
busui užėmė žadą ir jis tik stovėjo. Kaferčiui įžengus į 
kambarį, šis pasidarė ankštas. Lyg grobuonis iš lėto, bet 
mitriai praslinko pro Rebusą. Oda blyški ir raukšlėta lyg 
baltojo raganosio, plaukai žili. Kulkos formos galva, regis, 
pradingo marškinių kakle, kai pasilenkė atsukęs Rebusui 
nugarą. Atsitiesęs rankoje laikė viskio butelį. 

- Einam, - pasakė Rebusui, - truputį pasivažinėsim. — 
Tada čiupo Rebusą už rankos ir nusivedė prie durų. 

Vis dar be žado Rebusas pakluso. 


Kafertis pravardžiavo Rebusą Kaliause. 

Mašina - juodas 7 serijos BMW. Priekyje sėdėjo vai- 
ruotojas su lygiai tokiu pat drūtu keleiviu, todėl Rebusas 
ir Kafertis atsisėdo gale. 

- Kur važiuojam? 

- Nesibaimink, Kaliause, - Kafertis nugurkė gurkšnį 
viskio ir perdavė butelį garsiai atsikvėpdamas. Langai tru- 
putį praverti ir šaltas oras pliekė Rebusui per ausis. - Pa- 
slaptinga iškyla, ir tiek. - Kafertis žvelgė pro langą. - Kurį 
laiką manęs nebuvo. Girdėjau apie permainas. Morisono 
gatvė ir Vakarų kelias, - pasakė vairuotojui, - tada gal į 
Holirudą ir žemyn į Leitą, - pasisuko į savo keleivį. - 
Atsinaujinimas - skamba kaip muzika. 

- Nepamiršk naujojo muziejaus. 

Kafertis įbedė į jį akis: 

— O kodėl man turėtų rūpėti? - ištiesė ranką norėda- 
mas paimti butelį. Gurkštelėjęs Rebusas perdavė jam. 

- Mane kankina siaubinga nuojauta, kad tavo buvimas 
čia teisėtas, - pagaliau pratarė Rebusas. 

Kafertis tik mirktelėjo. 

— Kaip tau pavyko? 

- Jei atvirai, Kaliause, kalėjimo viršininkui nepatiko, 
kad ėmiau šeimininkauti. Vis dėlto jam už tai moka, o 
jo pareigūnai labiau gerbė mane nei jį, - nusikvatojo. - 
Viršininkas nusprendė, kad bus mažiau skriaudos, jei 
būsiu laisvėj. 

Rebusas nužvelgė jį: 

— Abejoju, - pratarė. 

— Ką gi, gal tu ir teisus. Sakykim, kad geras elgesys ir 
neoperuojamas vėžys padėjo man išsisukti, - pažvelgė į 
Rebusą. - Vis dar netiki? 

— Norėčiau tikėti. 

Kafertis ir vėl nusijuokė. 

— Taip ir maniau, kad užjausi, - patapšnojo priešais 
gulintį maišelį. - Dideliam rudam voke sudėtos mano 
rentgeno nuotraukos iš ligoninės. 

Ištiesęs ranką Rebusas ištraukė ir po vieną iškėlęs prie- 

- Ieškok patamsėjusio ploto. 

Bet jis dairėsi Kaferčio pavardės. Surado ją kiekvienos 
nuotraukos apatiniame kamputyje: Morisas Džeraldas 
Kafertis. Rebusas sudėjo plokštes atgal į voką. Atrodė 
gana oficialiai: Glazgo ligoninė; radiologijos skyrius. Pa- 
davė voką Kaferčiui. 

- Atsiprašau, - tarstelėjo. 

Tyliai sukikenęs Kafertis patapšnojo per petį prieky 
sėdinčiam: 

— Rebai, ne dažnai išgirsi Kaliausės atsiprašymą! 

Rebas pasisuko. Garbanoti juodi plaukai ir ilgos žan- 
denos. 

- Rebą paleido savaite anksčiau už mane, - pasakė 
Kafertis. - Mes ten buvom geriausi draugai, - vėl sugriebė 
Rebo petį. - Vieną akimirką tu Bar L, o kitą jau BMW. 
Sakiau, kad pasirūpinsiu tavimi? - Kafertis mirktelėjo 
Rebusui. - Rebas padėjo man išsisukti iš keblios padė- 
ties, - atsirėmęs į sėdynę vėl gurkštelėjo viskio. - Mies- 
tas gerokai pasikeitė, Kaliause, - jo akys stebėjo pro šalį 
lekiantį vaizdą, - daug kas pasikeitė. 

— Tik ne tu? 

- Juk girdėjai, kad kalėjimas keičia žmogų? O man 
sukėlė vėžį, - suprunkštė jis. 

— Kiek, sakė, tau liko?.. : 

- Tik nepradėk dėl manęs verkšlenti. Imk, - padavęs 
butelį įkišo nuotraukas į sėdynės kišenę. - Išmesime jas 
iš galvos. Gera vėl būti laisvėje ir man nesvarbu, kaip į 
ją ištrūkau. Esu čia, ir baigtas kriukis. - Vėl žvelgė pro 
langą: - Girdėjau, kad visur vyksta statybos. 

- Pats pamatysi. 

- Taip ir padarysiu, - patylėjęs pridūrė. - Žinai, visai 
malonu su tavim drauge gurkšnoti viskį ir minėti senus 
laikus... bet, po velnių, ką veikei mano kontoroje? 

- Klausinėjau Žebenkšties apie Praisą Kalaną. 

- Tegul ilsisi ramybėj šita pavardė. 

- Ne visai: jis Ispanijoje, ar ne? 

- Tikrai? 

- Gal neteisingai išgirdau. Maniau, vis dar persiunti 
jam nedidelius procentus. 

— Kodėl turėčiau? Jis juk turi šeimą. Tegul juo ir rūpi- 
nasi, - Kafertis pasimuistė, tarsi paminėjus Praisą Kalaną 
pasijuto nepatogiai. 

— Nenoriu gadinti vakarėlio, - pasakė Rebusas. 

- Gerai. 

- Taigi, jei pasakysi man tai, ką noriu žinoti, pakeisim 
temą. 

- Viešpatie, žmogau, ar visada buvai toks įkyrus? 

— Kol tavęs nebuvo, mokiausi. 

- Tavo mokytojas sumautai pasistengė. Ką gi, jei tau 
gerklėje įstrigo ašaka, išspjauk ją. 

- Statybininkas pavarde Dinas Kohilas. 

Kafertis linktelėjo: 

— Aš jį pažinojau. 

- Kvinsberio rūmų židinyje aptikom lavoną. 

— Buvusioj ligoninėj? 

- Ten įsikurs dalis parlamento, - Rebusas atidžiai 
stebėjo Kafertį. Kūnas pavargęs, bet protas putojo vis 
dar negalėdamas atsigauti nuo patirto šoko. - Tas lavo- 
nas pragulėjo dvidešimt su viršum metų. Paaiškėjo, kad 
1978-1979 metais ten vyko remonto darbai. 

- Ir Kohilo firma ten dirbo? - Kafertis linktelėjo. - 
Aišku, kur lenki. O kuo čia dėtas Praisas Kalanas? 

— Girdėjau, kad Kalanas su Kohilu buvo sukryžiavę 
kardus. 

- Jei taip, Kohilas būtų parėjęs namo be rankų. Kodėl 
tau nepaklausus paties Kohilo? 

- Jis mirė, - Kafertis apsidairė, - sava mirtim, - pa- 
tikino Rebusas. 

- Žmonės ateina ir išeina, Kaliause. Bet tu visą lai- 
ką stengiesi atkapstyti lavonus. Viena koja praeityje, o 
kita - kape. 

- Kaferti, galiu tau pažadėti vieną dalyką. 

— Ką? 

- Kai tave palaidos, aplinkui su kastuvu nesisukiosiu. 
Tavo lavoną su džiaugsmu paliksiu pūti. 

Rebas iš lėto atsisuko įbesdamas tuščias akis į Re- 
busą. 

- Kaliause, tu jį nuliūdinai, - Kafertis patapšnojo 
savo pakalikui per petį. - Pats atsakysiu į šitą įžeidimą, - 
žvilgsniu kiaurai pervėrė Rebusą. - Tik gal kitą sykį, - jis 
pasilenkė į priekį. - Stabdyk! - riktelėjo. 

Vairuotojas akimoju pasukęs į šalį sustojo. 

Rebusui nereikėjo sakyti. Atidaręs dureles atsidūrė 
Vakarų uoste. Mašina nurūko, nuo greičio durelės pačios 
užsitrenkė. Pasuko į Grasmarketą... o po to į Holirudą. 
Kafertis sakė, kad nori pamatyti Holirudą, besikeičiančio 
miesto centrą. Rebusas pasitrynė akis. Kafertis būtent 
šiuo momentu sugrįžo į jo gyvenimą. Priminė sau, kad 
netiki sutapimais. Prisidegęs cigaretę patraukė Loristono 
aikštės link. Kirtęs Pievų parką namus pasieks per pen- 
kiolika minučių. 

Mašina liko Gorgyje. Tiek to, pabus ten iki rytojaus, 
geriausia britų markė, jei kas norės pavogti. 

Priėjęs Ardeno gatvę pamatė savo mašiną. Buvo už- 
stačiusi kitą, todėl užkištas raštelis, kuriame jo prašė per- 
statyti taip, kad būtų galima išvažiuoti. Rebusas pabandė 
atidaryti vairuotojo dureles. Neužrakintos. Be raktų: šie 
gulėjo jo palto kišenėje. 

Kaferčio vyrų darbas. 

Tiesiog norėjo parodyti, kad jie gali. 

Užlipęs laiptais įsipylė viskio ir atsisėdo ant lovos kraš- 
to. Patikrino telefoną: jokių žinučių. Lorna nebandė susi- 
siekti. Pajuto palengvėjimą, atmiežtą nusivylimu. Įbedė 
žvilgsnį į patalynę. Prieš akis bėgo pabiros vaizdų nuo- 
trupos. Jo keršytojas sugrįžo į miestą pasirengęs atsiimti 
gatves. Nuėjęs prie durų Rebusas užkabino grandinėlę. 
Bet vidury koridoriaus sustojo. 

- Kurių galų? 

Sugrįžęs vėl atkabino. Kafertis neketina eiti tyliai. Be 
abejo, teks suvesti sąskaitas. Rebusas nė neabejojo, kad 
jis viena iš jų, na, ir puiku. 

Kai Kafertis ateis, Rebusas jo lauks... 

- Būtų lengviau, jei atidarytume duris, - pasakė Elena 
Vailė, turėdama omenyje, kad jiems būtų daugiau vietos 
judėti ir daugiau šviesos darbuotis. 

— Sušaltume, - priminė jai Grantas Hudas. - Ir taip 
nejaučiu pirštų. 

Jie buvo Kohilo namų garaže. Dar vienas pilkas žie- 
mos rytas, šalčio šuorai drebino pakeliamas metalines 
duris. Palubėj kabanti lempa apdulkėjusi, blausi, ir tik 
vienas apšerkšnijęs langelis, pro kurį vidun pateko šiek 
tiek šviesos. Ieškodama Vailė tarp dantų laikė sukandusi 
kišeninį žibintuvėlį. Hudas atsinešė lempą, panašią į tas, 
su kuriom mechanikai dirba nišose. Bet ji buvo nepatogi, 
o šviesa akino. Pritvirtinus prie lentynos visoje patalpoje 
metė šešėlius. 

Vailė manė, kad atėjo pasirengusi, atsinešė ne tik 
žibintuvėlį, bet ir termosus su karšta sriuba bei arbata. 
Auliniuose batuose dvejos vilnonės puskojinės. Smakrą 
paslėpusi šaliku. Ant galvos šviesiai žalio palto gobtuvas, 
bet ausys vis tiek šalo. Vieno strypo elektrinis šildytuvas 
šilumą skleidė vos šešių colių spinduliu. 

- Atidarę duris greičiau pabaigtume, - ginčijosi ji. 

- Paklausyk, koks vėjas. Viską išpūstų pusiaukelėn į 
Pentlando parką. 

Ponia Kohil atnešė kavinuką ir sausainių. Rūpinosi 
jais. Pertraukėlės į tualetą buvo vienintelė paguoda. Nu- 
ėjus į šiltus namus kildavo stipri pagunda ten ir pasilikti. 
Grantas pakomentavo užsitęsusią paskutinę Elenos išvyką 
į tualetą. Ji atkirto nežinojusi, kad fiksuojamas laikas. 

Po to abu nukrypo į ginčą dėl garažo durų. 

- Radai ką nors? - paklausė jis gal kokį dvidešimtą 
kartą. 

- Sužinosi pirmasis, - iškošė ji pro sukąstus dantis. 
Beprasmiška nuleisti negirdom, nes ir vėl klaustų. 

- Šitie popieriai visai neseni, - nusiskundęs tėškė do- 
kumentų šūsnį ant arbatos dėžės. Susvyravę dokumentai 
pasklido ant grindų. 

— Ką gi, tai vienas iš būdų atlikti paiešką, - sumurmėjo 
Vailė. 

Jeigu peržiūrėtus dokumentus išneštų laukan, būtų 
daugiau vietos dirbti ir žinotų, kuriuos aplankus patikri- 
no... Bet viską nupūstų. 

— Nesu žinovė, - galiausiai pasakė Vailė, stabtelėjusi 
įsipilti arbatos iš termoso, - bet Kohilo verslo reikalai at- 
rodo ganėtinai netvarkingai, jei sukaupė tiek popierių. 

— Pateko į bėdą grąžindamas PVM, - pastebėjo Hudas. 

- Ir visi tie laikini darbuotojai, kuriuos įdarbindavo. 

— Nėkiek nepalengvina mums darbo, - priėjęs Hudas 
paėmė iš jos puodelį ir linktelėjo padėkodamas. 

Pasigirdo beldimas ir kažkas įėjo. 

— Ar dar liko? - paklausė Rebusas kinktelėjęs galva 
į termosą. 

— Pusė puodelio, - atsakė Vailė. 

Žvilgsniu permetęs puodelius nuo kavos Rebusas kils- 
telėjo švariausią ir ištiesęs laikė, kol ji pylė. 

— Kaip sekasi? - paklausė jis. 

Hudas atsakydamas uždarė duris: 

- Be vėjo ir šalčio? 

- Šaltukas sveika, - atsakė Rebusas. - Grūdinkitės, — 
pats pasislinko arčiau šildytuvo. 

- Lėtai, - atsakė Vailė. - Didžiausia Kohilo bėda, kad 
buvo žmogus orkestras. Vienas pats tvarkė visą verslą. 

- Ot, jei būtų įdarbinęs malonų personalo vadybinin- 
ką... - pastebėjo Hudas. 

Vailė pabaigė jo mintį: 

- Jau būtume radę tai, ko ieškome. 

- Galbūt jis viską išmetė, - pasakė Rebusas. - Kokio 
senumo dokumentus aptikote? 

— Bėda ta, kad jis nieko nemetė, sere. Saugojo kiekvie- 
ną popiergalį. 

Ji pamojavo jam laišku. Parašytas ant popieriaus, pa- 
vadinto „Kohilo statybininkai“. Paėmė iš jos. Vienviečio 
garažo Jopoje statybos išlaidų sąmata svarais, šilingais ir 
pensais. Data: 1969 m. liepa. 

- Ieškome vienerių metų iš trisdešimties, - pasakė 
Vailė. Išvarvinusi arbatą, užsuko termoso dangtelį. - Ada- 
tos prakeiktoj šieno kupetoj. 

Rebusas ištuštino puodelį: 

— Ką gi, negaišinsiu jūsų... - užmetė akį į rankinį lai- 
krodį. 

- Sere, jei jūs neužsiėmęs, mums labai praverstų talka. 

Rebusas pažvelgė į Vailę. Ji nesišypsojo. 

- Kitas susitikimas, - atsakė jai. - Tiesiog, pamaniau, 
užsuksiu. 

- Labai jums dėkui, sere, - pasakė Hudas, perimdamas 
kolegės toną. 

Jie vėl ėmėsi darbo stebėdami išeinantį Rebusą. 

Išgirdusi užvedamo variklio garsą, Vailė bloškė į šalį 
dokumentų pluoštą: 

— Negaliu patikėti. Įplaukęs pabaigė arbatą ir vėl iš- 
plaukė. O jei būtume ką nors aptikę, būtų nurūkęs į nuo- 
vadą ir pasiglemžęs mūsų šlovę. 

— Taip manai? 

Ji pažvelgė į jį: 

- Otune? 

- Ne jo stilius, - gūžtelėjęs pečiais atsakė Hudas. 

— Tada kodėl atvažiavo? 

— Nes nerimsta. 

- Kitaip tariant, nepasitiki mumis. 

Hudas papurtė galvą. Jis kilstelėjo kitą dėžę su ap- 
lankais: 

- 1971-ieji, - pratarė žiūrėdamas į ją. - Mano gimimo 
metai. 


- Tikiuosi, neprieštaraujate dėl pasirinktos susitikimo 
vietos, - pasakė Kamas Gryvas, atsargiai žengdamas tarp 
pastolių, kuriuos ką tik išardė, o gal tik pradėjo statyti. 

- Viskas gerai, - atsakė Rebusas. 

- Tiesiog norėjosi čia pašniukštinėti. 

Po laikinus Škotijos parlamento namus Generalinės 
Asamblėjos pastate Piliakalnio viršūnėje. Statybininkai 
darbavosi iš peties. Juodi metaliniai apšvietimo rėmai 
pasirodė vidury medinių lubų sijų. Pagal formą išpjautos 
gipskartonio plokštės, kurių jau laukė mediniai griaučiai. 
Ant senų grindų klojamos naujos, lyg amfiteatre palaips- 

niui kylančios pusračiu. Rašomieji stalai su kėdėmis dar 
neatgabenti. Kieme į dėžę įgrūsta Džono Nokso statula - 
vieni sakė, kad saugumo sumetimais, o kiti, kad nerodytų 
pasibjaurėjimo Škotijos Bažnyčios aukščiausiojo teismo 
atnaujinimo darbais. 

— Girdėjau, Glazge buvo gatavas pastatas, kur būtų 
tilpęs parlamentas, - pasakė Gryvas, po to nusišypso- 
jo, - to betrūko, kad Edinburgas imtų ir nusileistų. Vis 
dėlto... - jis apsidairė. - Gėda, kad nepalaukė, kol baigs 
statyti parlamentą. 

- Akivaizdu, jog labai nekantraujame, - pastebėjo 
Rebusas. 

— Todėl, kad Devaras* apsėstas. Tik pažvelkite, kaip 
sužlugdė Kalton Hilą, nerimaudamas, kad tai „naciona- 
listinis simbolis“. Tam vyrui tikrai galvoj negerai. 

— Man arčiau širdies Leitas, - pasakė Rebusas. 

Gryvas sukluso: 

— Kodėl? 

- Mieste nepakenčiamas eismas. Be to, - tęsė Rebu- 
sas, - dirbančioms mergužėlėms nereikėtų vilktis visą 
kelią iki Holirudo užsiimti savo verslu. 

Kamo Gryvo juokas užpildė salę. Aplinkui dailidės 
pjovė ir kalė. Kažkas įjungė radiją. Metaliniam popdainų 
garsui pritarė švilpaudami keli darbininkai. Kažkam plak- 
tuku užsigavus nykštį, sienomis nuaidėjo keiksmai. 

Kamas Gryvas žvilgtelėjo į Rebusą: 

- Jūsų nuomonė apie mano pašaukimą nekokia, ins- 
pektoriau? 


* "Donald Dewar (1937-2000) - pirmasis Škotijos ministras, išrinktas 
1999 m. 


— Ach, manau, politikai turi savų įpročių. 

Gryvas ir vėl nusijuokė: 

- Gal geriau neklausiu, kokie jie. 

— Mokotės, pone Gryvai. 

Jie ėjo toliau. Rebusas, prisiminęs informacijos nuo- 
trupas iš PARPK ekskursijų po pastatą, kai ką komentavo 
Anglijoj gyvenančiam parlamentarui. 

- Taigi čia bus tik debatų salė? - paklausė Gryvas. 

- Taip. Dar yra kiti šeši pastatai, kurių dauguma pri- 
klauso savivaldybei. Viename įsikurs korporacinės tarny- 
bos, kitame Škotijos parlamentarai su personalu. Likusių 
nepamenu. 

— Komitetų patalpos? 

Rebusas linktelėjo. 

- Priešais Škotijos parlamentarų kabinetus kitoje ka- 
raliaus Jurgio IV tilto pusėje. Abu juos jungs požeminė 
perėja. 

— Požeminė perėja? 

— Nereikės kirsti kelio, taip išvengsime nelaimingų 
atsitikimų. 

Gryvas šyptelėjo. Rebusas nejučiom pajuto prielan- 
kumą tam vyrui. 

- Įrengs ir žiniasklaidos centrą, - priminė Gryvas. 

Rebusas linktelėjo: 

- Lonmarkete. 

- Prakeikti žurnalistai. 

— Ar vis dar stovyklauja prie jūsų motinos namų? 

- Taip. Kaskart ten nuvažiavus tenka atsakinėti į tuos 
pačius klausimus, - jis pažvelgė į Rebusą - dingo linksma 
veido išraiška, jis atrodė išbalęs ir pavargęs. - Ar vis dar 
neįtariate, kas nužudė Rodį? 

- Sere, numanot, ką atsakysiu. 

- O taip, vykdomos apklausos... ir panašius niekus. 

— Gal ir niekai, bet tai tiesa. 

Kamas Gryvas panardino rankas į Krombio stiliaus 
(trijų ketvirčių ilgio) juodos vilnos palto kišenes. Atrodė 
senas ir nepatenkintas tuo, ką pasiekė, panašiai kaip ir Hju 
Kordoveris - išdidžiai nusivylęs gyvenimu. Apsirengęs 
nepriekaištingai, bet oda ir pečiai suglebę. Privalomas 
baltas statybininko šalmas jį vargino, vis pasitaisydavo, 
kad laikytųsi. Rebusui susidarė įspūdis, kad kaip tas šal- 
mas, jam netiko ir jo gyvenimas. 

Laiptais užkopė į viršų. Nubraukęs dulkes nuo sėdi- 
mos vietos Gryvas atsisėdo kilstelėdamas paltą, kad nesu- 
silamdytų. Žemiau, amfiteatro viduryje, du vyrai įdėmiai 
žiūrinėjo brėžinius pirštais rodydami į priešingas puses. 

- Pranašingas ženklas? - paklausė Gryvas. 

Ant darbastalio išskleistas planas, kampai prispausti 
kavos puodeliais. 

- Ką užuodžiat? - paklausė Rebusas įsitaisydamas 
šalia parlamentaro. 

Gryvas patraukė orą: 

— Pjuvenas. 

— Kam pjuvenos, o kam šviežios medienos kvapas. 
Štai ką aš užuodžiu. 

- Ten, kur matau pranašingus ženklus, jūs matot švie- 
žią pradžią? - Gryvas pritariančiai pažvelgė į Rebusą, 
kuris tik gūžtelėjo. - Tas tiesa. Kartais pernelyg lengvai 
priskiriam reikšmes daiktams. - Kabelių ritiniai gulėjo 
šalimais. Gryvas uždėjo ant vieno koją lyg ant suole- 
lio. Nusiėmęs šalmą padėjo šalia ranka suglostydamas 
plaukus. 

— Galim pradėti, kai tik būsite pasirengęs, - pasakė 
Rebusas. 

— Ką pradėti? 

— Norėjote man kažką papasakoti. 

- Tikrai? Iš ko sprendžiate? 

- Jei pakvietėte mane pabūti ekskursijos vadovu, kažin 
ar apsidžiaugsiu. 

- Na taip, norėjau kai ką papasakoti, tik nebežinau, 
ar būtina, - Gryvas pakėlė žvilgsnį į stoglangius. - Man 
siuntinėja laiškus. Reikalas tas, kad įvairiausio plauko 
pamišėliai rašinėja parlamentarams, todėl neėmiau į gal- 
vą. Bet užsiminiau apie tai Rodžiui. Lyg ir įspėdamas, į 
ką veliasi. Kaip Škotijos parlamentarui, jam greičiausiai 
būtų tekę taikstytis su tuo pačiu. 

- Bet jis jų negaudavo? 

- Na, nesakė, kad gaudavo. Tiesiog... Kai jam papasa- 
kojau, man pasirodė, kad apie tai žinojo. 

— Ir kas juose rašoma? 

- Tuose, kur gavau? Na, kad mirsiu kaip torių šunsnu- 
kis. Buvo įdėti skutimosi peiliukai, turbūt jei kiltų noras 
nusižudyti. 

- Aišku, anoniminiai? 

- Žinoma. Įvairūs pašto ženklai. Kad ir kas jis būtų, 
matyti, kad keliauja. 

- Ką sako policija? 

- Aš jiems nepranešiau. 

- Tai kas be jūsų brolio žino apie juos? 

- Mano sekretorė. Ji skaito man adresuotą paštą. 

- Dar turite? 

- Ne, tą pačią dieną atsidurdavo šiukšliadėžėj. Susisie- 
kiau su savo kabinetu, tačiau po Rodžio mirties daugiau 
negavom nė vieno. 


284 


- Pagarba netekusiam artimo? 

Kamas Gryvas pažvelgė skeptiškai: 

— Maniau, kad niekšui bus malonu slapčiomis pasi- 
džiaugti. 

- Žinau, ką galvojate, - pratarė Rebusas. - Spėliojate, 
ar laiško autorius nusistatęs prieš visą šeimą, galbūt susi- 
dorojo su Rodžiu, nes jis ar ji negalėjo prisikast iki jūsų. 

- Tikrai turėtų būti vyras? 

- Nebūtinai, - Rebusas susimąstė. - Praneškite, jei 
gausite daugiau laiškų. Ir šįsyk neišmeskite. 

- Supratau, - Kamas Gryvas pakilo. - Po pietų vėl 
išvažiuoju į Londoną. Jei prireiks, turite mano telefono 
numerį. 

— Taip, dėkui, - neatrodė, kad Rebusas ketintų stotis. 

- Ką gi, viso labo, inspektoriau. Ir sėkmės. 

- Viso, pone Gryvai. Atsargiai eikite. 

Akimirksnį pastovėjęs Kamas Gryvas ėmė leistis laip- 
tais. Rebusas liko sėdėti įsmeigęs žvilgsnį į vieną tašką, 
užlietas plaktuko ir pjūklo garsų. 


Sugrįžęs į Šv. Leonardo nuovadą kai kam paskambino. 
Sėdėdamas už rašomojo stalo prie ausies pridėjęs ragelį 
permetė paliktas žinutes. Linfordas dabar su juo bendra- 
vo tik rašteliais, paskutiniame rašė, kad išėjo apklausti 
žmonių, žmogžudystės naktį ėjusių Holirudo keliu. Oho 
Silversas sąvo atkaklumo dėka nustatė keturis barus, kur 
Rodis Gryvas gėrė vienas tą naktį, kai buvo nužudytas. 
Du Vestende, vienas Lonmarkete, o paskutinis buvo „Ho- 
lirudo smuklė“. Sudarius nuolatinių smuklės lankytojų 
sąrašą, Linfordas apklausė tuos vyrus ir moteris. Aišku, 
kad laiko gaišimas, bet ką tokio reikšmingo ir stebuklingo 
veikė Rebusas? Vaikėsi nuojautų. 

- Ar tai pono Gryvo sekretorė? - paklausė į ragelį. 

Klausinėjo ją apie grasinamus laiškus. Iš balso atrodė 
jauna, kokių dvidešimt penkerių - trisdešimties. Iš to, ką 
pasakojo, susidarė įspūdis, kad ištikima savo viršininkui. 
Bet pasakojimas neatrodė surepetuotas, jokios priežasties 
taip manyti. 

Tik nuojauta. 

Po to kalbėjosi su Šona Gryv. Ji atsiliepė mobiliuoju, 
balsas susinervinęs, Rebusas pasiteiravo, kas atsitiko. 

- Nedaug laiko parengti kampaniją, - atsakė ji. - Be to, 
mokykla nepatenkinta. Jie manė, kad man reikia trupučio 
laiko sielvartauti dėl vyro netekties, o dabar pasakiau, kad 
galbūt iš viso negrįšiu. 

- Jei jus išrinks. 

— Na taip, tik ši mažytė kliūtis. 

Ji paminėjo žodį „sielvartauti“, bet visai neatrodė nu- 
liūdusi. Nėra laiko gedėti. Galbūt ir gerai, kad nukreipė 
mintis nuo žmogžudystės. Linfordas spėliojo, ar Šona 
Gryv turėjo motyvą nužudyti vyrą, užimti jo vietą ir grei- 
tai patekti į parlamentą. Rebusas sunkiai įsivaizdavo. 

Bet šiuo metu jis iš viso nieko neįsivaizdavo. 

- Taigi inspektoriau, jei kažko norėjote?.. 

- Taip, atsiprašau. Norėjau paklausti, ar jūsų vyras 
negaudavo grasinamų laiškų? 

Kurį laiką tvyrojo tyla. 

— Ne, bent aš nežinau. 

- Ar sakė jums, kad jo brolis gaudavo? 

— Tikrai? Ne, Rodis niekad neminėjo. Ar Kamas jam 
pasakė? 

- Regis, kad taip. 

— Ką gi, man tai naujiena. Ar nemanote, kad būčiau 
jums jau pasakiusi? 

- Gali būti. 

Ji susierzino nujausdama, kad netiesiogiai duoda kaž- 
ką suprasti, bet nėra tikra ką: 

- Ar viskas, inspektoriau?.. 

- Taip, darbuokitės toliau, ponia Gryv. Atsiprašau, kad 
sutrukdžiau, - aišku, jis nė kiek nesigailėjo sutrukdęs ir 
tai girdėjosi jo balse. 

Ji pajuto užuominą. 

- Paklausykite, labai vertinu jūsų darbą ir rūpestį, - 
nejučiomis prabilo politikės balsu, kupinu geriausių norų 
ir nė krislo nuoširdumo. - Žinoma, skambinkite, kai tik 
prireiks, kai atrodys, kad galiu padėti. 

- Jūs labai maloni, ponia Gryv. 

Ji negirdom nuleido ironiją jo balse: 

- Ir jei šiuo momentu nebeturite klausimų?.. 

Rebusas nieko neatsakęs padėjo ragelį. 

Gretimame kabinete aptiko Siobhaną. Suspaudusi ra- 
gelį tarp smakro ir peties kažką žymėjosi. 

- Ačiū, - pasakė ji. - Esu be galo jums dėkinga. Iki pa- 
simatymo. - Žvilgtelėjo į Rebusą. - Jeigu jūs nieko prieš, 
mano kolega atvažiuos drauge, - klausėsi. - Gerai, pone 
Sitingai. Viso geriausio. 

Ragelis nuo jos peties nukrito barkštelėjęs į vietą. Re- 
busas įbedė žvilgsnį į telefoną. 

- Geras triukas, - pagyrė jis. 

— Ne iš karto išeina, bet... Pasakyk, kad priešpiečių 
metas. 

- Aš vaišinu, - nuo kėdės atkaltės nuėmusi švarkelį 
apsivilko. - Sitingas? - paklausė jis. 

- Po pietų, jeigu tau tinka, - Rebusas linktelėjo. - Jis 
savo koplyčioje. Sakiau, kad susitiksime ten. 

— Ar teko daug keliaklupsčiauti? 

Nusišypsojo prisiminusi, kaip išmetė Sitingą iš nuo- 
vados. 

- Labai, - atsakė ji. - Bet turėjau velniškai gundantį 
pasiūlymą. 

— Keturis šimtus tūkstančių? 

Ji linktelėjo: 

— Tai kur nusiveši? 

- Faife žinau vieną nuostabią vietelę... 

Ji nusišypsojo: 

- Arba valgykloje yra bandelių su įdaru. 

- Teks rinktis, bet toks jau gyvenimas. 

- Į Faifą per toli važiuoti. Gal kitą kartą. 

— Tebūnie kitąkart, - atsakė Rebusas. 


Jie sėdėjo už stalo ponios Kohil virtuvėje. Pradžiai gavo 
po lėkštę sriubos, o pagrindinis patiekalas buvo ponios 
Kohil gaminti makaronai su tarkuotu sūriu. Jau ketino 
mandagiai atsisakyti, bet ji ištraukė iš orkaitės burbuliuo- 
jančius ir su gelsva apskrudusia džiūvėsėlių plutele. 

— Na, gal po kąsnelį. 

Patiekusi paliko vienus sakydama, kad jau pavalgė. 

- Aš nebeturiu apetito, bet tokiai jaunai porai kaip 
jūs... - ji linktelėjo galva indo pusėn: - Tikiuosi, kad grį- 
žusi rasiu tuščią. 

Hudas loštelėjo su kėde ant dviejų kojų ir pasirąžė. Jis 
įsidėjo du kartus, bet vis tiek dar daug liko. 

Elena Vailė paėmusi šaukštą mostelėjo jam: 

- Oi ne, - atsisakė jis, - tu pabaik. 

- Aš neįveiksiu, - atsakė ji. - Nė nežinau, ar pajėgsiu 
atsistoti, todėl verčiau tu išvirk kavos. 

- Supratau, - jis į virdulį įpylė vandens. Už lango 
sutemo. Virtuvėje degė šviesos. Pro šalį skrido lapai ir 

bulvių traškučių pakeliai. - Siaubinga dienelė, - paste- 
bėjo jis. 

Vailė nesiklausė. Ji atidarė juodą dokumentų dėžę, kurią 
aptiko prieš pietus. Verslo sandoriai nuo 1978 m. balandžio 
6 d. iki 1979 m. balandžio 5 d. Dino Kohilo mokestiniai 
metai. Išėmusi pusę dokumentų, stumtelėjo skersai stalą. 
Likusius pasiliko. Hudas sudėjo lėkštes į kriauklę, dengtą 
indą vėl padėjo į orkaitę. Tada atsisėdo ir laukdamas, kol 
užvirs vanduo, paėmė pirmą pasitaikiusį popieriaus lapą. 

Po pusvalandžio jie jau turėjo tai, ko ieškojo. Parašu pa- 
tvirtintas personalo, dirbusio Kvinsberio rūmuose, sąrašas. 
Aštuonios pavardės. Vailė užsirašė jas į užrašų knygelę. 

- Mums tereikia juos surasti ir su kiekvienu pasikal- 
bėti. 

- Sakai taip, lyg tai būtų vieni niekai. 

Vailė stumtelėjo jam sąrašą. 

- Kai kurie tikrai tebedirba statybose. 

Hudas perskaitė pavardes. Pirmosios septynios at- 
spausdintos, o aštuntoji prirašyta pieštuku. 

— Ar parašyta Hutonas? - paklausė jis. 

- Paskutinioji? - Vailė pasitikrino užrašų knygutėje. - 
Hutonas arba Hatonas, o vardas Benis arba Baris. 

- Teks kalbėtis su visomis Edinburgo statybos firmo- 
mis? Ieškoti tų pavardžių pas jas? 

- Arba telefonų knygoje. 

Virdulys išsijungė. Hudas nuėjo paklausti, ar ponia 
Kohil nenorėtų puodelio kavos. Sugrįžo nešinas „Gelto- 
naisiais puslapiais“ ir atsivertė skyrių pavadinimu „Sta- 
tybininkai“. 

- Perskaityk man pavardes, - paprašė jis. - Gal mums 
pasiseks. 

Ties trečiąja pavarde Hudas šūktelėjo: 

- Bingo! - ir bedė pirštu į reklaminį skelbimą. Ant 
popieriaus lapo buvo parašyta Džonas Hiksas, o jis ką tik 
rado Dž. Hiksą. - „Priestatai, atnaujinimo ir perstatymo 
darbai“, - perskaitė jis. - Verta paskambinti. 

Taigi Vailė išsitraukė mobilųjį ir jie šventė gerdami 
kavą. 


Džono Hikso verslo patalpos buvo Brunsfilde, o pats vy- 
ras darbavosi Glengailo gatvėje, netoli Linkso. Tai buvo 
butas su sodu, o jis triūsė namo gale esančiame erdviame 
miegamajame dalindamas jį į du mažesnius. 

- Padidina nuomos pajamas, - paaiškino jis. - Kai 
kurie sutinka gyventi triušių narvelyje. 

*- Arba neturi pinigų kitokiam, - pastebėjo Vailė. 

- Tiesa, brangioji, - Hiksui turbūt greit šešiasdešimt, 
nedidukas, liesas, bet raumeningas, su nudegusia plike 
ir tankiais juodais antakiais. Akyse spindėjo šelmiškos 
ugnelės. - Tokios tokelės, Edinburge tuoj neliks padoraus 
pastato, kuris nebūtų padalytas. 

- Verslui gerai, - pastebėjo Hudas. 

— Ach, negaliu skųstis, - mirktelėjo jiems. - Telefonu 
minėjote, kad tai susiję su Dinu Kohilu? 

Kažkur bute trinktelėjo durys. 

— Studentai, - paaiškino Hiksas. - Širsta, kad triukš- 
mauju nuo aštuntos ryto iki keturių ar penkių. 

Paėmęs plaktuką porą kartų užtvojo per sieną. Vailė iš- 
tiesė jam sąrašą. Įbedęs žvilgsnį į jį paėmė ir švilptelėjo: 

- Teks grįžti į praeitį, - pasakė jis. 

- Mums reikia sužinoti apie kitus. 

Jis pakėlė akis: 

— Kodėl? 

- Ar skaitėte apie Kvinsberio rūmuose rastą lavoną? - 
Hiksas linktelėjo. - Jį ten pašovė 1978-ųjų pabaigoje - 
1979-ųjų pradžioje. 

Hiksas ir vėl linktelėjo: 

— Kai mes dirbome. Manote, vienas mūsiškių?.. | 

- Tik atliekame apklausą, sere. Gal atsimenate, ar buvo 
atidengtas židinys? 

- O, taip. Turėjome dėti hidroizoliacinį sluoksnį. Iš- 
ardėm sieną, ir štai tau. 

— Kada vėl užmūrijote? 

Hiksas gūžtelėjo: 

- Neprisimenu. Prieš baigiant darbą, bet iš tikrųjų 
nepamenu, kaip tai įvyko. 

— O kas užmūrijo? 

- Nenumanau. 

- Ar galite ką nors papasakoti apie kitus sąraše esan- 
čius vyrus? 

Jis vėl pažvelgė į popieriaus lapą: 

— Ką gi, su Berčiu ir Teriu teko daug kur dirbti. Edis 
su Tamiu dirbo ne visą darbo dieną, pinigus gaudavo į 
rankas. Kas dar... Haris Konorsas buvo vyresnis, daugelį 
metų dirbo su Dinu. Po poros metų mirė. Dodas Makartis 
išvažiavo gyventi į Australiją. 

— Niekas neišėjo iš darbo? - paklausė Vailė. 

Jis papurtė galvą: 

— Ne. Visi dirbome iki galo, jei tai jus domina, - Vailė 
susižvalgė su Hudu - ir vėl nepasisekė. 

Hiksas vis dar žiūrinėjo sąrašą. 

- Jūs nepaminėjote vienos pavardės, - priminė jam 
Hudas. 

— Benis Hutonas, - pridūrė Vailė. 


291 


- Baris Hatonas, - pataisė Hiksas. - Na, Baris su mu- 
mis dirbo tik prie kelių darbų. Lyg ir paslauga dėdei ar 
panašiai. 

- Kažką dar norėjote sakyti? 

— Nieko tokio, tik... 

— Ką, sere? 

— Na, Baris juk iškilo? Iš mūsų visų vienintelis pasi- 
žymėjo. 

— Nežinote jo? - Hiksas atrodė nustebęs. - „Hatono 
plėtros projektai“. 

Vailė išpūtė akis: 

- Tai šitas Baris Hatonas? - ji pažvelgė į Hudą. - Jis 
yra nekilnojamo turto plėtotojas, - paaiškino ji. 

- Vienas svarbiausių, - pridėjo Hiksas. - Kas galėjo 
pamanyti? Tada, kai jį pažinojau, buvo niekas. 

— Pone Hiksai, minėjote jo dėdę? - paklausė Hudas. 

— Na, Baris neturėjo patirties statybose. Man regis, jo 
dėdulė šnektelėjo su Dinu, kad pamokytų vaikį. 

— Ojo dėdė?.. 
ir šito nežino. 

- Praisas Kalanas, - paaiškino plaktuku vėl tvoda- 
mas per sieną. - Baris yra Praiso sesers sūnus. Draugai 
aukštuose postuose, a? Nieko nuostabaus, kad ir vaikis 
ten atsidūrė. 

Siobhana vairavo mašiną į Rozliną, tuo tarpu Rebusas atsi- 
liepė į mobiliojo skambutį. Baigęs šnekėti pasisuko į ją. 

- Skambino Grantas Hudas. Dėl to lavono židinyje. 
Vienas ten tuo metu dirbusių buvo Praiso Kalano sūnėnas 
pavarde... 

- Baris Hatonas, - pertraukė ji. 

- Girdėjai apie jį? 

- Žinoma, kad girdėjau: jam per trisdešimt, viengun- 
gis milijonierius. Vieną vakarą praleidau bare su viengun- 
gių grupe, - žvilgtelėjo į jį. - Beje, darbo reikalais. Kelios 
moterys šnekėjosi apie tinkamus senbernius. Žurnale apie 
jį rašė. Visos sutarė, kad gražus, - vėl metė žvilgsnį į Re- 
busą. - Jis laikosi įstatymų, ar ne? Turi savo verslą ir nieko 
bendra su dėdule. 

- Taip, - bet Rebusas susimąstė. Ką sakė Kafertis apie 
Praisą Kalaną: „Tegul šeima juo rūpinasi“ ar panašiai. 

Įvažiavus į Rozliną ir artėjant prie Roslino koplyčios 
Siobhana paklausė, kodėl skirtingai rašoma. 

- Tik dar viena iš nesuskaičiuojamų koplyčios pa- 
slapčių, - atsakė Rebusas. - Greičiausiai ir čia slypi koks 
nors sąmokslas. 

- Norėjau, kad ją pamatytumėt, - pasakė Džeraldas 
Sitingas, pasitikęs juos mašinų stovėjimo aikštelėje. 

Ant tvido švarko ir dukslių rudų rumbuoto pliso 
kelnių buvo užsimetęs kelius siekiantį mėlyną plastikinį 
apsiaustą, kuris judant čiužėjo. Paspaudė Rebusui ranką, 
šalindamasis Siobhanos. 

Koplyčios išorė neatrodė daug žadanti, apsupta pas- 
tolių, laikančių rifliuoto plieno stogą. 

- Tik kol sienos išdžius, - paaiškino Sitingas. - Tada 
imsimės remonto. 

Jis nusivedė juos vidun. Nors ir pasirengusi, Siobha- 
na Klark vis tiek garsiai aiktelėjo. Vidus toks pat puošnus 
kaip ir katedrų, o mastelis dar labiau sustiprino akmens 
dirbinių įspūdį. Skliautuotos lubos didžiavosi įvairiau- 
sių gėlių raižiniais. Sudėtingi pilioriai ir vitražo langai. 
Viduje šalta, durys praviros. Nuo drėgmės pažaliavę 
lubos. 

Rebusas stovėdamas centrinėje navoje koja bilsnojo į 
akmenines grindis: 

— Ar čia ir paslėpta skraidanti lėkštė? Po grindimis. 

Sitingas pagrasė pirštu, per daug sužavėtas aplinkos, 
kad susierzintų: 

— Sandoros skrynia, Kristaus kūnas... Taip, man žino- 
mos visos tos istorijos. Bet kur tik pažvelgsite, pamatysite 
istorinius tamplierių įrankius. Skydai ir įrašai... kai kurie 
raižiniai. Viljamo šv. Klero kapas - jis mirė keturioliktame 
amžiuje Ispanijoje, gabendamas Roberto Briuso širdį į 
Šventąją žemę. 

- Ar nebūtų buvę paprasčiau persiųsti? Dabar jau būtų 
ten. 

— Tamplieriai, - kantriai pasakojo Sitingas, - Siono 
vienuolyno karinė atšaka, kurios tikslas buvo surasti Sa- 
liamono šventyklos lobį. | 

- Iš čia ir pavadinimas? - spėjo Siobhana. - Netoliese 
yra Templio kaimas? | 

- Ten yra sugriauta tamplierių bažnyčia, - paskubomis 
pridūrė Sitingas. - Kai kas mano, kad Roslino koplyčia 
yra Saliamono šventyklos kopija. Keturioliktame amžiuje 
persekiojami tamplieriai atvyko į Škotiją. 

— Kada pastatyta? - Siobhana nepajėgė atplėšti akių 
nuo ją supančių lobių. 

- Pamatus paklojo 1446 metais, o baigė po keturias- 
dešimties metų. 

- Turbūt mano pažįstami statybininkai, - pasakė Re- 
busas. 

— Nejaugi nejaučiate? - Sitingas įsmeigė žvilgsnį į 
Rebusą. - Savo ciniškos širdies gelmėmis nejaugi nieko 
nejaučiate? 

- Truputį streikuoja skrandis, dėkui, kad pasiteiravo- 
te, - Rebusas ranka pasitrynė krūtinę. 

Sitingas atsisuko į Siobhaną. 

- Žinau, kad jūs pajutote. 

- Pripažįstu, nuostabi vieta. 

- Visą gyvenimą galėtumėt ją tyrinėti ir vis tiek nesu- 
žinotumėte nė pusės paslapčių. 

- Kieno ši bjauri marmūzė? - Siobhana parodė chi- 
meros galvą. 

- Žaliojo žmogaus. 

Ji pasisuko į jį: 

- Argi jis ne pagonių simbolis? 

- Čia visa esmė! - viauktelėjo susijaudinęs Sitingas, 
strimgalviais puolęs prie jos: - Koplyčia beveik panteisti- 
nė. Ne tik krikščionybė, bet visos tikėjimo sistemos. 

Siobhana linktelėjo. 

Rebusas papurtė galvą: 

- Čia Žemė, čia Žemė, konsteble Klark, kaip mane 
girdite? 

Ji parodė jam grimasą. 

— Otie raižiniai ant stogo, - pasakojo Sitingas, - vaiZ- 
duoja Naujojo Pasaulio augalus. - Jis nutilo norėdamas 
sustiprinti įspūdį. - Išraižyti šimtmečiu anksčiau nei Ko- 
lumbas įkėlė koją į Ameriką! 

- Tiesiog nuostabu, sere, - pasakė pavargęs Rebusas, - 
bet mes čia ne todėl. 

Siobhana atplėšė žvilgsnį nuo žaliojo žmogėno. 

- Tiesa, pone Sitingai. Persakiau jūsų pasakojimą 
inspektoriui Rebusui, ir jis pamanė, kad mums reikia 
pasikalbėti. 

- Apie Krisą Makiją? 

- Taip. 

- Taigi sutinkate, kad jį pažinojau? - laukė, kol Siob- 
hana linktelės. - Ir pritariate, kad būtų norėjęs skirti fi- 
nansinę paramą riteriams? 

- Ne mums spręsti, pone Sitingai, - atsakė Rebusas. - 
Advokatai imsis šios bylos, - patylėjęs pridūrė: - Bet 
mes visada galime įterpti draugišką žodelį. - Jis nekreipė 
dėmesio į Siobhanos žvilgsnį ir iš lėto linktelėjo, kad 
Džeraldas Sitingas teisingai suprastų potekstę. 

- Aišku, - tarė Sitingas, atsisėsdamas ant vienos iš 
kėdžių, skirtų tikintiesiems. - Ir ką norite sužinoti? — 
tyliai paklausė. 

Rebusas prisėdo ant kėdės kitoje navos pusėje. 

- Ar ponas Makijas atrodė susidomėjęs Gryvų šei- 
ma? 

Regis, akimirksnį Sitingas nesuprato klausimo, tada 
paklausė: 

- Iš kur jūs žinote? 

Rebusui buvo aišku, kad aptiko aukso gyslą. 

— Hju Kordoveris priklauso jūsų grupei? 

— Taip, - atsakė Sitingas, jo akys išsiplėtė, lyg prieš jį 
būtų magas. 

- Ar Krisas Makijas kada nors buvo čia atvykęs? 

Sitingas papurtė galvą: 

- Prašiau daug kartų, bet jis visada atsisakydavo. 

- Ar nepasirodė keista? Sakėte, kad jį domino Roslino 
koplyčia. 

- Pamaniau, kad nemėgsta keliauti. 

- Taigi susitikdavote Pievų parke ir kalbėdavotės 
apie?.. 

- Daug ką. 

- Taip pat ir Gryvų šeimą? 

Siobhana suvokusi, kad nedalyvauja pokalbyje, atsi- 
sėdo eilėje priešais Sitingą ir pasisuko į jį. 

- Kuris pirmasis užsiminėt apie Gryvus? - paklausė ji. 

Sitingas atsakė, kad nepamena. 

- Spėju, - pasakė Rebusas, - kad pasakodamas apie 
riterius paminėjote Hju Kordoverį. 

- Galbūt, - pripažino Sitingas. Tada pakėlė akis. — 
Tiesą sakant, taip ir buvo! - jo žvilgsnis vėl nukrypo į 
Rebusą patvirtindamas mago statusą. 

Siobhana, nors tai ir jos byla, nusprendė patylėti. Aki- 
vaizdu, kad Rebusas Džeraldui Sitingui sukėlė savotišką 
ekstazę. 

- Jūs paminėjote Kordoverį, - pareiškė Rebusas, - ir 
Makijas panoro sužinoti daugiau? 

- Jis buvo grupės gerbėjas, sakė, kad mėgsta jų muzi- 
ką. Atrodo, net paniūniavo vieną man negirdėtą dainą. 
Uždavė keletą klausimų, pasakiau, ką žinojau. 

- O po to, kai susitikdavote?.. 

- Visada paklausdavo, kaip laikosi Hju ir Lorna. 

— Ar neklausė dar apie ką nors? 

— Apie juos juk netrūksta naujienų, ar ne? Papasako- 
davau, ką buvau girdėjęs. 

- Ar nespėliojote, kodėl jį taip domina Gryvai, pone 
Sitingai? 

- Prašau, vadinti mane Džeraldu. Ar žinote, inspek- 
toriau, kad aplink jus tvyro aura? Aš įsitikinęs. 

- Tikriausiai tai losjonas po skutimosi, - Siobhana 
suprunkštė, bet jis nekreipė į ją dėmesio. - Ar jums ne- 
pasirodė, kad labiau domėjosi Hju Kordoveriu ir jo šeima 
nei Roslino riteriais? 

- One, tikrai ne. 

Rebusas pasilenkė į priekį: 

— Džeraldai, pažvelk sau į širdį, - ištarė dainuojamu 
tonu. 

Sitingas pakluso, garsiai nugurkė: 

- Galbūt jūs teisus. Gal ir taip. Bet pasakykite, kodėl 
jį taip domino Gryvai? 

Atsistojęs Rebusas pasilenkė prie Sitingo: 

- Iš kur, po velnių, man žinoti? - atsakė jis. 


Mašinoje nusišypsojusi Siobhana pamėgdžiojo jį: 

- „Džeraldai, pažvelk sau į širdį.“ 

- Senas keistuolis, ar ne? - Rebusas pradarė langą, kad 
Siobhana leistų rūkyti. 

- Taigi, ką sužinojom? 

- Ogi tai, kad Supervalkata apsimetė susidomėjęs 
Roslino riteriais ir taip kvotė informaciją apie klaną. Jį 
domino Hju Kordoveris, bet atsisakė vykti į koplyčią. 
Kodėl? Nes nenorėjo susitikti su Kordoveriu. 

— Nes Kordoveris jį pažinojo? - spėliojo Siobhana. 

- Visai įmanoma. 

- Taigi, ar artėjame prie to, kas jis toks? 

- Galbūt. Supervalkatą domino Gryvai ir Skelis. Rodis 
Gryvas miršta Kvinsberio rūmų teritorijoje netrukus po 
to, kai aptiktas Skelis. Beveik tuo pat metu Supervalkata 
nušoka nuo tilto. 

- Visas tris bylas nori susukti į vieną? 

Rebusas papurtė galvą: 

- Nepakanka to, ką turim; Fermeris nieku gyvu ne- 
sutiktų. Ir, aišku, niekad neleis man tirti bylą taip, kaip 
reikėtų. 

- Jei jau prašnekom apie tai... - palikusi kaimą už 
nugaros, Siobhana padidino greitį. - Kur tavo pagalbi- 
ninkas? 

— Linfordas? - Rebusas gūžtelėjo pečiais. - Atlieka 
apklausas. 

Siobhana nutaisė skeptišką veido miną: 

— Palikęs tave likimo valiai? 

— Derikas Linfordas žino, kas jam geriausia, - at- 
sakė Rebusas spragtelėjęs cigaretę į kraujais pasruvusį 
dangų. 


Jie surengė karinį pasitarimą: Rebusas su Siobhana ir 
Vailė su Hudu. „Oksfordo“ baro gale. Užėmė tolimiau- 
sią staliuką, kad niekas per arti nesėdėtų ir nenugirstų 
pokalbio. 

— Matau sąsajas tarp trijų bylų, - pasakė Rebusas išdės- 
tęs savo argumentus. - Jei manot, kad klystu, sakykite. 

- Nesakau, kad klystate, sere, - pragydo Vailė, - bet 
kur įrodymai? 

Rebusas linktelėjo. Priešais stovintis alus beveik ne- 
paliestas. Iš pagarbos nerūkantiems cigarečių pakelis vis 
dar celofane. 

- Būtent, - atsakė jis. - Štai kodėl noriu, kad būtume 
įžvalgūs. Šiame etape privalome informuoti vieni kitus. 
Tokiu būdu išryškėjus sąsajoms iš karto jas pastebėsime. 

— Ką man sakyti vyr. inspektorei Templer? - paklausė 
Siobhana. 

Gilė Templer, Siobhanos viršininkė, kurios pavardė 
nuskambėjo lyg aidas. 

- Tai, ką privalai. Jei reikės ir vyresn. superintendentui. 

- Jis ketina nutraukti mano bylą, - pasiskundė ji. 

- Įtikinsim to nedaryt, - pažadėjo Rebusas. - Dabar 
išgerkim iki dugno, aš vaišinu. 

Rebusui nuėjus prie baro, Siobhana išėjo laukan pa- 
skambinti namo ir patikrinti atsakiklio žinučių. Iš viso dvi 
ir abi nuo Deriko Linfordo, kuris atsiprašinėjo ir prašė 
susitikti. 

- Ilgai mąstei, - sumurmėjo po nosim. Jis paliko namų 
telefono numerį, bet ji tesiklausė viena ausim. 

Likę vieni prie stalo Vailė ir Hudas akimirksnį gėrė 
tylėdami. Vailė prašneko pirmoji: 

- Ką manai? 

Hudas papurtė galvą: 

- Inspektorius garsėja kaip mėgėjas atsidurti nepato- 
gioje padėtyje. Ar norime kartu su juo rizikuoti? 

- Jei atvirai, neįsivaizduoju, kas bendra tarp mūsų, 
Siobhanos bylos ir nužudyto parlamento nario? 

- O ką pati galvoji? 

- Manau, kad bando pasiglemžti mūsų bylas, nes jo 
paties byla atsidūrė aklavietėj. 

Hudas papurtė galvą: 

- Juk sakiau, jis ne toks. 

Vailė susimąstė: 

— Paklausyk, jei jo tiesa, tada mūsų byla ne tokia jau 
prasta. - Ji šyptelėjo. - O jei klysta, pylos gausim ne mes, 
ar ne? 

Sugrįžo Rebusas, nešinas gėrimais. Vailei džinas su 
žaliąja citrina ir sodos vandeniu, o Hudui pusė pintos 
šviesaus alaus. Nuėjęs vėl prie baro atsinešė viskį ir ko- 
kakolą Siobhanai. 

- Slainte“, - palinkėjo jis, Siobhanai prisėdus greta ant 
siauro minkštasuolio. 

— Tai koks planas? - paklausė Vailė. 

— Nėra reikalo jums aiškinti, - atsakė Rebusas. - Va- 
dovaukitės darbo tvarka. 

- Pasikalbėti su Bariu Hatonu? - spėjo Hudas. 

Rebusas linktelėjo. 

- Prieš tai truputį pasiknaisiokite, gal aptiksite apie jį 
ką nors, ką derėtų Žinoti. 

— O Supervalkata? - paklausė Siobhana. 

Rebusas atsisuko į ją: 

- Ką gi, regis, turiu idėją... 

Kažkas iš už kampo kyštelėjo galvą tarsi tikrindamas 
bare esančius. Rebusas atpažino veidą: nuolatinis lanky- 
tojas Gordonas. Vis dar su darbiniu kostiumu, tikriausiai 
kur nors buvo nuėjęs su bendradarbiais. Pamatęs Rebusą 
jau norėjo pasišalinti, bet persigalvojęs ėmėsi kitos tak- 
tikos. Susikišęs rankas į palto kišenes prisiartino prie 
stalo. Rebusas kaipmat pastebėjo, kad išgėręs. 


* Į sveikatą (škot.). 

- Laimingas kalės vaike, - kreipėsi Gordonas. - Tą 
naktį išėjai su Lorna, ką? - Rengėsi patraukti jį per dan- 
tį - kaip nors sunepatoginti Rebusą draugų akivaizdoj. 
Septintojo dešimtmečio supermodelis ir geriausia, ką ji 
gavo, tai tu, - jis papurtė galvą, nepastebėjęs Rebuso veido 
išraiškos. 

- Dėkui, Gordonai, - atsakė Rebusas. 

Jo tonas įspėjo jaunesnį vyriškį, kuris pažvelgęs į su- 
gėrovą ranka suplojo sau per burną. 

- Atsiprašau, kad prasitariau, - suvapėjo traukdamasis 
atgal prie baro. 

Rebusas permetė prie stalo sėdinčių veidus. Staiga visi 
labai susidomėjo gėrimais. | 

- Atleiskit Gordonui, - pasakė jiems. - Kartais nei į 
tvorą, nei į mietą nušneka. 

- Kiek suprantu, jis turėjo omenyje Lorną Gryv? - 
paklausė Siobhana. - Ar ji dažnai čia geria? 

Rebusas tik pažvelgė į ją, bet nieko neatsakė. 

- Ji - nužudytojo sesuo, - pridūrė pusbalsiu Siob- 
hana. 

— Vieną vakarą užsuko ir tiek. - Rebusas suvokė, kad 
per daug nerimauja. Žvilgtelėjęs į Vailę ir Hudą prisiminė, 
kad tą vakarą jiedu matė ją čia. Pakėlė viskio stiklą, bet 
šis buvo tuščias. - Gordonas pats nežino, ką šneka, - su- 
murmėjo jis. 

Net ir jam pačiam tai nuskambėjo neįtikinamai. 

Kai kas sako, kad Edinburgas - nematomas miestas, sle- 
piantis savo tikruosius jausmus ir ketinimus; iš pažiūros 
orūs piliečiai, o gatvės, regis, sustingusios laike. Aplankęs 
miestą išvykdavai taip jo ir neperpratęs. Diakono Brodi' 
miestas, kur sutramdytos aistros laisvai prasiveržia tik 
naktį. Miestas Džono Nokso““, kurio teisingumas griežtas 
ir nepalenkiamas. Įsigyti vienam geresnių namų prireiks 
pusės milijono svarų sterlingų, o aplinkiniai vis tiek į 
jus šnairuos; sabų ir volvų, o ne bentlių ir ferari miestas. 
Glazgoviečiai mano esą aistringesni, artimesni keltams, 
Edinburgą laiko manieringai senamadišku ir tradiciniu. 
Pasislėpęs miestas. Istoriškai patvirtinta, kad artėjant 
įsiveržėlių armijoms gyventojai pasitraukdavo į urvus ir 
tunelius po senamiesčiu. Apšvarinę jų namus kareiviai ga- 
liausiai pasišalindavo it musę kandę, nes menkas džiaugs- 
mas iš pergalės, kai nėra nukariavimo įrodymų, o į dienos 
šviesą išlindę vietiniai imdavosi atstatinėti miestą. 


* William Brodie (1741-1788), žinomas garbingu diakono Brodi titulu, 
stalius, amatų gildijos diakonas ir miesto tarybos narys, slapčiomis 
plėšikavęs, nes mėgo riziką ir buvo azartiškas lošėjas. Pakartas. 

** Škotų reformatorius John Knox (1510-1572) gimė Edinburge. Laiko- 
mas presbiterionų įkūrėju. 

Iš tamsos į šviesą. 

Presbiterionų etosas išvijo stabmeldystę iš bažnyčių, 
palikęs jas keistai tuščias ir aidinčias, užpildydamas ti- 
kinčiaisiais, kuriems buvo pasakyta, kad nuo pat gimimo 
jie pasmerkti. Visa tai per amžius įsismelkė į sąmonę. Ti- 
kriausiai būtent todėl Edinburgo piliečiai tapdavo gerais 
bankininkais ir teisininkais, nes mokėjo susivaldyti ir 
saugoti paslaptis. Pamažėle miestas įgijo finansinio centro 
vardą. Vienu metu Šarlotės gatvė, kur įsikūrė bankai ir 
draudimo įstaigos, laikyta viena turtingiausių Europoje. 
Bet dabar, atsiradus įstaigoms pritaikytų pastatų ir maši- 
nų aikštelių poreikiui, bankai su draudimo kompanijomis 
persigrupavo aplink Morisono gatvę ir Vakarų kelią. Tai 
naujasis finansinis Edinburgo rajonas, betono ir stiklo 
labirintas, kurio centre įsitaisė areną primenantis Tarp- 
tautinis suvažiavimų centras. 

Visi sutarė, kad prieš išdygstant naujiems pastatams 
rajonas buvo akį rėžianti dykvietė. Bet nuomonės išsisky- 
rė pamačius, koks nedraugiškas šis labirintas gyvento- 
jams. Tarsi projektuotojai pamiršo pagalvoti apie žmones 
ir pastatai egzistavo tenkindami tik savo pačių poreikius. 
Niekas nevaikštinėjo po finansinį rajoną grožėdamasis 
architektūra. 

Iš viso niekas po jį nevaikščiojo. 

Išskyrus Eleną Vailę ir Grantą Hudą šį pirmadienio 
rytą. Jie suklydo per anksti pastatę mašiną pirmoj pa- 
sitaikiusioj mašinų aikštelėje Morisono gatvėje. Hudas 
nusprendė, kad jie jau netoliese. Bet pastatų anonimiš- 
kumas ir dėl statybų uždaryti pėsčiųjų praėjimai galiau- 
siai juos paklaidino ir jie atsidūrė kažkur už Šeratono 
viešbučio Lodiano kelyje. Neištvėrusi Vailė išsitraukė 


304 


mobilųjį ir paprašė priimamojo sekretorės paaiškinti 
kelią, kol abu įžengė į pilkšvo stiklo ir rožinės akmens 
dangos dvylikaaukštį. Sekretorė pasitiko juos su šyp- 
sena. 

— O štai ir jūs, - ištarė padėdama telefoną. 

— O štai ir mes, - kandžiai atitarė Vailė. 

Hatono bokšte vis dar triūsė darbininkai. Elektrikai 
mėlynais kombinezonais apsijuosę įrankių diržus; da- 
žytojai baltais kombinezonais, aptaškytais pilkomis ir 
geltonomis dėmėmis, švilpavo laukdami lifto ant grindų 
pasidėję dažų skardines. 

— Bus gražu, kai baigs darbus, - pasakė Hudas sekre- 
torei. 

- Viršutinis aukštas, - atsakė ji. - Ponas Grahamas 
jūsų laukia. 

Liftu kilo drauge su pilką kostiumą vilkinčiu admi- 
nistratoriumi, jo rankos grūmėsi su dokumentais lyg kal- 
maro čiuptuvai. Išlipęs trimis aukštais anksčiau už juos 
vos nesusidūrė su elektriku, statančiu kopėčias po lubų 
laidais. Bet durims prasivėrus dvyliktame aukšte pateko 
į ramų priimamąjį. Iš už rašomojo stalo pakilusi elegan- 
tiška moteris pasisveikino ir palydėjo vos porą žingsnių 
prie nublizginto kavos stalelio su išdėliotais rytiniais lai- 
kraščiais, kur stovėjo dvi kėdės. 

- Ponas Grahamas netrukus ateis. Gal ko nors norė- 
tumėt - arbatos, kavos? 

— Mes norėjome pasimatyti su ponu Hatonu, - atsakė 
Vailė. 

Šypsena nedingo nuo moters veido. 

- Ponas Grahamas jūsų negaišins, - pasakė grįždama 
prie rašomojo. 


— O gerai, - nudžiugo Hudas imdamas laikraštį. - 
Mano Financial Times šįryt nepasirodė. 

Vailė pažvelgė į vieną ir kitą siauro koridoriaus galus, 
kurie pradingo užsisukdami. Jai susidarė įspūdis, kad ko- 
ridorius šitame pastato aukšte sukasi ratu ir kad apatiniai 
aukštai lygiai tokie patys. Abiejose koridoriaus pusėse 
rikiavosi durys, už kurių atsivers vaizdas pro langą arba į 
pastato vidų. Visi pageidaus kabinetų su langais. Dirbda- 
ma belangėje Šv. Leonardo nuovados dėžėje, pati troško 
tokio kabineto, kuriame būtų vietos užsimoti ir švystelėti 
katę, net jei vargšelę truputį kontūzytų. 

Koridoriaus posūkyje išniro vyras. Aukštas, gražiai 
sudėtas ir jaunas. Trumpi juodi plaukai profesionalo 
rankų sušukuoti ir ištepti želė, nepriekaištingai pagal 
užsakymą pasiūtas tamsiai pilkas kostiumas. Ant nosies 
ovalūs akinukai, o ant rankos auksinis Rolex laikrodis. 
Jam prisistačius kaip Džonui Grahamui ir ištiesus ranką 
pasisveikinti, Vailė pastebėjo auksinę rankogalių sąsagą 
ant blyškiai gelsvų marškinių, kurie buvo be apykaklės, 
todėl nereikėjo ryšėti kaklaraiščio. Jai teko ir anksčiau 
sutikti vyrų, spinduliuojančių sėkme, bet kad galėtum 
žiūrėti į šitą, beveik reikėjo Ray-Bans akinių nuo saulės. 

- Norėjome pasikalbėti su ponu Hatonu, - pasakė 
Grantas Hudas. 

- Taip, žinoma. Bet, tikiuosi, suprantate, kad Baris 
yra be galo užsiėmęs žmogus. - Jis žvilgtelėjo į laikro- 
dį. - Man bekalbant, jis yra susirinkime, todėl galbūt aš 
galėsiu jums pagelbėti. Jei aptartume tai, kas jus domina, 
perduočiau Bariui. 

Vailė jau žiojosi sakyti, kad skamba kaip pernelyg iš- 
tęstas būdas „pagelbėti, bet Grahamas juos jau vedėsi 

koridoriumi, šūktelėjęs priimamojo sekretorei, kad pen- 
kiolika minučių neatsilieps į jokius skambučius. Vailė 
susižvalgė su Hudu: koks dosnus. Hudas leido jai suprasti, 
kad nieko nepeš pykdydami pasiuntinį. Bent ne dabar. 

- Čia valdybos posėdžių kabinetas, - pasakė Graha- 
mas vesdamas juos į L formos kambarį, esantį viename 
pastato kampe. 

Didelis stačiakampis rašomasis stalas užėmė visą ka- 
binetą. Ant jo išdėliotos vandens stiklinės, pieštukai ir 
bloknotai, paruošti kitam susirinkimui. Stalo gale didelė 
švari lenta, skirta rašyti žymekliu. Kabineto gale priešais 
plačiaekranį televizorių su vaizdo grotuvu pastatyta sofa. 
Bet didžiausią įspūdį darė vaizdas pro langą: į rytus matėsi 
pilis, o šiaurėje - Princų gatvė ir naujamiestis su tolumoje 
vos įžiūrima Faifo pakrante. 

- Mėgaukitės, kol galit, - pasakė Grahamas. - Kaimy- 
nystėj planuojama pastatyti dar aukštesnį bokštą. 

— „Hatono plėtros projektai“? - spėjo Vailė. 

— Savaime aišku, - atsakė Grahamas. Mostelėjęs jiems 
sėstis pats įsitaisė stalo gale. Nuo kelnių klešnės nubraukė 
nematomas dulkeles. - Taigi, gal papasakosite man, kas 
jus čia atvedė? 

— O, tai labai paprasta, sere, - pasakė Grantas Hudas, 
prisitraukdamas su kėde arčiau stalo. - Su seržante Vai- 
le tiriame žmogžudystę, - Grahamas kilstelėjo antakį ir 
sudėjo rankas. - Dėl šio tyrimo mums reikia pasišnekėti 
su jūsų viršininku. 

- Ar nenorėtumėte išdėstyti detaliau? 

Vailė perėmė estafetę: 

- Nelabai, sere. Matote, tokioje byloje mes iš tiesų ne- 
turime laiko. Atėjome čia tiesiog iš mandagumo. Jei ponas 

Hatonas negalės pasimatyti su mumis, teks nugabenti jį į 
nuovadą, - gūžtelėjo pasakiusi savo. 

Hudas žvilgtelėjo į ją, po to į Grahamą: 

- Seržantė Vailė pasakė tikrą tiesą, sere. Esame įgalioti 
apklausti poną Hatoną, neatsižvelgdami į jo pageidavi- 
mus. 

— Užtikrinu jus, kad taip nėra, - Grahamas taikiai 
kilstelėjo abi rankas. - Bet jis iš tiesų yra susirinkime, 
kuris gali ir užsitęsti. 

- Paskambinome iš anksto ir įspėjome, kad atvyk- 
sime. 

- Esam dėkingi, seržante Vaile. Bet nutiko kai kas 
netikėta. Tai multimilijonus kainuojantis verslas ir ret- 
karčiais kyla nenumatytų dalykų. Tada tenka nedelsiant 
priimti sprendimus, nuo kurių priklauso verslo sėkmė. 
Juk suprantate, tiesa? 

— Taip, sere, bet pats matote, kad negalite mums pa- 
dėti, - pasakė Vailė. - 1978 metais jūs nedirbote žmogui 
pavarde Dinas Kohilas, ar ne? Spėju, kad prieš dvidešimt 
metų bėgiojote mokyklos žaidimų aikštelėje, stengdama- 
sis kilstelėti mergaičių sijonus ir su draugais lygindamas 
apatinių kelnaičių kolekcijas. Taigi, jei ponas Hatonas 
teiktųsi prisijungti prie mūsų... - ji linktelėjo į kamerą 
lubų kampe, - būtume labai dėkingi. 

Hudas ėmė atsiprašinėti už savo kolegės elgesį. Gra- 
hamo skruostai užkaito ir matėsi, kad neturi ką pasaky- 
ti. Tada pasigirdo balsas, sklindantis iš kažkur įtaisyto 
garsiakalbio: 

- Parodyk pareigūnams kelią. 

Grahamas pakilo, vengdamas pažvelgti jiems į akis. 

- Prašom sekti paskui mane, - pasakė jis. 

Nuvedęs į koridorių mostelėjo išilgai: 

- Antros durys į kairę, - ir apsisukęs nuėjo - nedidelė 
pergalė prieš juos. 

— Manai, ir koridoriuje įtaisyti slapti klausymosi apa- 
ratai? - paklausė pusbalsiu Vailė. 

-— Bala žino. 

- Jis ėmė drebint kinkom, a? Nesitikėjo, kad sijonuota 
pareigūnė taip jį prirems, - Hudas žiūrėjo, kaip ji išsišiepė 
iki ausų. - O tu... 

— O ką aš? 

Ji pažvelgė į jį: 

- Atsiprašinėjai dėl manęs. 

- Taip elgiasi geras faras. 

Jie pasibeldė į duris ir atidarė. Laukiamasis su iš už sta- 
lo kylančia sekretore. Ji atidarė vidines duris ir jie įžengė 
į Bario Hatono kabinetą. 

Vyras stovėjo šiek tiek prasižergęs, rankos sudėtos 
už nugaros. 

- Manyčiau, kad buvote truputį per žiauri Džonui, - jis 
paspaudė Vailei ranką. - Šiaip ar taip mane sužavėjo jūsų 
stilius. Jei ko nors nori, neleisk kitam stotis skersai kelio. 

Kabinetas ne toks jau didelis, bet nuo sienų varvėjo 
modernusis menas, o kampe stovėjo baras, prie kurio 
nužingsniavo Hatonas. 

- Gal ko nors norėtumėt? - iš šaldytuvo ištraukė butelį 
energetinio gėrimo Lucozade. Jie papurtė galvas. Atsukęs 
dangtelį gurkštelėjo iš viso. - Esu priklausomas, - pasa- 
kė. - Seniau, kai buvau vaikas, gaudavau tik, kai sirgda- 
vau. Pamenat? Nagi, prisėskime. 

Nusivedė prie kreminės odos sofos sėsdamasis į tokį 
patį krėslą. Nešiojamas televizorius priešais juos iš tikrųjų 

buvo monitorius. Jame vis dar matėsi valdybos posėdžių 
kambario stalo vaizdas. 

— Neblogas? - tarė Hatonas kilstelėjęs nuotolinio 
valdymo pultą. - Pažvelkite, su juo galiu judėti aplink, 
priartinti veidus... 

- Su garsu? - spėjo Vailė. - Taigi žinote, apie ką no- 
rime kalbėtis. 

— Kažkas apie žmogžudystę? - Hatonas dar maktelėjo 
savo priklausomybės. - Girdėjau, kad Dinas Kohilas mirė, 
bet tai buvo sava mirtis? 

— Kvinsberio rūmai, - pareiškė Grantas Hudas. 

- Ach, tiesa, už sienos aptiktas lavonas? 

- Patalpoj, kurią atnaujino Dino Kohilo komanda 
1978-1979 metais. 

— Ir? 

— Tais metais tą lavoną ten ir užmūrijo. 

Hatonas žvilgčiojo tai į vieną, tai į kitą pareigūną: 

— Juokaujate? 

Vailė išlankstė sąrašą pastate dirbusių žmonių: 

— Girdėtos pavardės, sere? 

Hatonas nusišypsojo: 

- Sugrąžina prisiminimus. 

— Nė vienas iš jų nedingo? 

Šypsena išgaravo: 

- Ne. 

- Ar nedirbo dar kas nors, galbūt laikinas darbininkas? 

— Ne, neprisimenu. Nebent priskaičiavote mane. 

- Pastebėjome, kad jūsų pavardė prirašyta vėliau. 

Hatonas linktelėjo. Žemaūgis, kokių penkių pėdų aš- 
tuonių colių, liesas, bet su ryškėjančiu pilvuku ir žandais. 
Naujutėlaitis juodas kostiumas užsagstytomis visomis. 

trimis sagomis. Švytėjo dar nepranešioti tvirti raštuo- 
tos odos batai. Mažomis tamsiomis įdubusiomis akimis, 
rudi plaukai pakirpti virš ausų, bet su gerai matomomis 
žandenomis. Vailė žinojo, kad neišskirtų jo iš minios kaip 
itin turtingo ir įtakingo. 

- Darbo patirtis. Man patiko statybų verslas. Regis, 
kad nesuklydau pasirinkdamas, - jo šypsena kvietė kartu 
pasidžiaugti sėkme. 

Nė vienas iš kriminalistų nenusišypsojo. 

— Ar kada turėjot reikalų su Piteriu Kirkvolu? - pa- 
klausė Vailė. 

- Jis - statybininkas, o aš verčiuosi nekilnojamuoju 
turtu. Du skirtingi žaidimai. 

- Jūs ne visai atsakėte į klausimą. 

Hatonas ir vėl nusišypsojo: 

- Įdomu, kodėl paklausėte? 

- Tiesiog todėl, kad su juo irgi kalbėjomės. Jo kabinete 
pilna planų, projektų nuotraukų... 

- O čia nėra? Galbūt Piteris savimyla, o aš ne. 

- Vadinasi, jūs pažįstami? 

Hatonas patvirtino tik pečių gūžtelėjimu: 

- Keletą kartų naudojausi jo firmos paslaugomis. Kaip 
tai susiję su jūsų lavonu? 

- Niekaip, - nusileido Vailė. - Tiesiog smalsu, - vis 
dėlto ji pajuto, kad palietė opią vietą. 

- Taigi, - pasakė Grantas Hudas, - grįžtant prie Kvins- 
berio rūmų... 

— Na, ką čia jums pasakius? Man buvo aštuoniolika - 
devyniolika metų. Jie liepdavo maišyti betoną ir dirbti 
kitokius juodus darbus. Taip sakant, pradėjau nuo že- 
miausio laiptelio. 

- Vis dėlto atsimenate tą patalpą? Židinius? 

Hatonas linktelėjo: 

— Taip, dėjome apsaugą nuo drėgmės. Aš ten buvau, 
kai išgriovėm sieną. 

- Ar kam nors buvo pranešta apie židinius? 

- Jei atvirai, nemanau. 

— Kodėl ne? 

— Na, Dinas įtarė, kad bus iškviesti istorikai, o tai 
išmuštų iš darbotvarkės. Kalbėjo, kad mums nesumokės, 
ko! nebaigsime darbo. O jei nieko neveikdami lauktume, 
kol jie baigs savo reikalus, tik gaištume laiką. 

— Taigi vėl juos užmūrijot? 

- Greičiausiai. Vieną rytą atėjęs į darbą pamačiau vėl 
stovinčią sieną. 

- Ar žinot, kas tai padarė? 

- Gal pats Dinas arba Haris Konorsas. Haris buvo 
Dino pagalbininkas, jo dešinioji ranka, - jis linktelėjo. - 
Matau, kur sukate: tas, kas užmūrijo židinį, žinojo, kad 
ten paslėptas lavonas. 

- Gal turit kokių spėjimų? - paklausė Vailė. Hatonas 
papurtė galvą. - Pone Hatonai, skaitėte laikraščiuose apie 
bylą. Kodėl neatsišaukėt? 

- Nežinojau, kad lavonas iš tų laikų. Tą židinį galėjo 
atidengti ir vėl užmūryti dar dešimt kartų po to, kai mes 
ten dirbome. 

— Gal yra dar kokia priežastis? 

Hatonas pažvelgė į ją: 

- Aš verslininkas. Spaudoje pasirodę straipsniai apie 
mane gali veikti verslo bendruomenės požiūrį. 

- Kitaip tariant, ne visa reklama - gera reklama? - 
paklausė Hudas. 

Hatonas jam nusišypsojo: 

- Pataikėt. 

- Prieš pereinant prie draugiško pašnekesio, - įsiterpė 
Vailė, - norėčiau paklausti, kaip jūs įsidarbinote pono 
Kohilo firmoje? 

- Kreipiausi dėl darbo, kaip ir visi kiti. 

- Tikrai? 

Hatonas susiraukė: 

— Ką turite omenyje? 

- Tiesiog įdomu, gal jūsų dėdė šnektelėjo, o gal ne 
tik šnektelėjo. 

Hatonas pakėlė akis į lubas: 

- Taip ir maniau, kad užvesite apie tai kalbą. Paklau- 
sykit, taip, mano motina yra Praiso Kalano sesuo. Bet tai 
nereiškia, kad aš nusikaltėlis. 

- Ar sakote, kad jūsų dėdė nusikaltėlis? - paklausė 
Vailė. 

Hatonas atrodė ja nusivylęs: 

- Apsieisime be vingrybių. Visi žinome, ką policija 
galvoja apie mano dėdę. Visus tuos gandus ir šmeižtus. 
Bet nieko neįrodyta. Net nepasiekė teismo. Ir ką tai reiš- 
kia? Ogi, kad jūs klystate. Aš dirbau, kad atsidurčiau, 
kur esu. Mokesčiai, PVM ir visa kita - nė dėmelės. Vien 
mintis, kad galite čia įėję pradėti... 

- Pone Hatonai, manau, kad susidarėme vaizdą, - 
pertraukė jį Hudas. - Atsiprašau, jei pasirodė, kad 
kažkur lenkiame. Tiriame žmogžudystę, o tai reiškia, 
kad tenka atsižvelgti į kiekvieną kabliuką, kad ir kokį 
nereikšmingą. 

Hatonas įdėmiai žiūrėjo į Hudą, bandydamas perkąsti 
paskutinį žodį. 

- Kada išėjote iš pono Kohilo firmos? - paklausė 
Vailė. 

Hatonas akimirksnį mąstė: 

- Balandį, gegužę, maždaug tuo metu. 

- 1979-ųjų? - Hatonas linktelėjo. - O kada pas jį įsi- 
darbinote?.. 

- 1978-ųjų spalį. 

— Tik šeši mėnesiai? Neilgai. 

— Gavau geresnį pasiūlymą. 

- Ir ką tokio, sere? - paklausė Hudas. 

- Aš neturiu ko slėpti! - iškošė Hatonas. 

— Mes tai vertiname, sere, - atsakė Vailė raminančiu 
balsu. 

Hatonas greitai nurimo: 

— Nuėjau dirbti pas dėdę. 

— Praisą Kalaną? - Hatonas linktelėjo. 

— Ką dirbote? - paklausė Hudas. 

Hatonas neskubėdamas ištuštino butelį: 

— Kažkokiam žemės supirkimo projekte. 

— Tada ir įvyko didysis jūsų persilaužimas? - paklausė 
Vailė. 

— Nuo to prasidėjo, taip. Bet kai tik galėjau, atsiskyriau 
ir ėmiau dirbti savarankiškai. 

- Taip, sere, žinoma, - Hudo tonas sakė: „Aš dirbau, 
kad atsidurčiau, kur esu, bet dėdulės padedamas.“ 

Jiems išeinant, Vailė uždavė dar vieną klausimą: 

— Dabar tikriausiai įdomus metas? 

- Turim daugybę idėjų. 

— Statybos aikštelės aplink Holirudą? 

- Parlamentas tik pradžia. Prekybos centrai užmies- 
tyje, prieplaukos plėtra. Neįtikėtina, kiek daug Edinbur- 

ge neišnaudotų vietų. Ne tik Edinburge. Turiu projektų 
Glazge, Aberdine, Dandyje... 

— Užtenka klientų? - paklausė Hudas. 

Hatonas nusijuokė: 

- Jie stovi eilėje, drauguži. Mums reikia tik mažiau 
biurokratizmo. 

Vailė linktelėjo: 

- Statybų leidimai? 

Paminėjus šiuos žodžius, Hatonas persižegnojo su 
abiejų rankų smiliais: 

- Nekilnojamojo turto verslininkų prakeiksmas. 

Prieš uždarydamas duris jiems už nugaros, jis dar 
įstengė paskutinį kartą nusijuokti. 

- Tik įspėju, - pasakė Rebusas jiems einant keliu, - 
motina greit įsižeidžia. 

- Aišku, - atsakė Siobhana Klark. - Vadinasi, kaip 
visada būsi žavingas? 

— Mums reikia pasikalbėti su Lorna Gryv, - priminė 
jai. Tada kinktelėjo galva į Fiat Punto, stovintį paradinių 
durų dešinėje. - Tai jos mašina. 

Paskambinęs į Viršutinį dvarą pasikalbėjo su Hju 
Kordoveriu, įdėmiai klausydamas, ar neišgirs kaltinančio 
tono, bet Kordoveris pasakė tik, kad Lorna Edinburge. 

— Nesu tikra, ar tai geras sumanymas, - tarė Siobhana. 

— Paklausyk, - atsakė jis, - juk sakiau... 

— Džonai, negalima veltis į... 

Sugriebęs ją už peties atgręžė veidu į save. 

— Aš nejsivėliau! 

— Nemiegojai su ja? - Siobhana stengėsi nekelti balso. 

— Net jei ir taip, kas čia tokio? 

— Mes tiriame žmogžudystės bylą. Einame jos ap- 
klausti. 

— Pats žinau. 

Ji įbedė žvilgsnį į jį: 

— Man skauda petį. 

Paleidęs ją sumurmėjo atsiprašydamas. 

Paskambinę durų skambučiu, laukė. 

- Kaip praleidai savaitgalį? - paklausė Rebusas. Ji tik 
dėbtelėjo į jį. - Paklausyk, - tarė jis, - nieko nepešime, 
jei įėję į vidų putosimės. 

Ji, regis, svarstė. 

— „Hibsai“ ir vėl laimėjo. O tu ką veikei? 

— Buvau darbe, bet nieko nenuveikiau. 

Duris atidarė Alicija Gryv. Atrodė dar labiau susenusi 
nuo paskutinio karto, kai Rebusas ją matė, tarsi suvoku- 
si faktą, kad jau ir taip per ilgai gyvena. Amžius šitaip 
ima ir apdumia akis, tai vos ne žiauriausias jo triukas. 
Netekus mylimo žmogaus laikas šuoliais pasileidžia į 
priekį, ir tu suvysti, kartais net miršti. Rebusui teko ma- 
tyti, kaip praėjus vos kelioms dienoms ar savaitėms po 
to, kai palaidoja savo antrąją pusę, sveiki našliai užmiega 
ir nebepabunda. Tarsi nuspaudus jungiklį, nežinia, ar 
savo noru. 

— Ponia Gryv, - kreipėsi jis. - Pamenat mane? Aš ins- 
pektorius Rebusas. 

- Taip, žinoma, - jos balsas spigus, sausas. - O kas 
ji tokia? 

- Konsteblė Klark, - prisistatė Siobhana, nusišypsoda- 
ma taip, kaip šypsosi jaunas žmogus senam: užjaučiamai, 
tačiau nesupratingai. 

Rebusui toptelėjo, kad savo amžiumi artimesnis Alici- 
jai Gryv, o ne Siobhanai. Jis nuvijo tą mintį šalin. 

- Ar galime palaidoti Rodį? Ar dėl to čia atėjote? - jos 
žodžiai nenuskambėjo viltingai; ji susitaikys su viskuo, ką 
jai praneš. Toks vaidmuo jai beliko šiame pasaulyje. 

— Apgailestauju, ponia Gryv, - tarė Rebusas. - Dar 
truputį. 

Pamėgdžiojusi paskutinę frazę pridūrė: 

- Ar jums neatrodo, kad laikas tamposi lyg guma? 

- Iš tikrųjų norėjome pamatyti ponią Kordover, - pa- 
brėžtinai ištarė Siobhana, kad moters mintys nenuklystų 
kitur. 

- Lorną, - pridūrė Rebusas. 

— Ojji čia? - paklausė Alicija Gryv. 

Pasigirdo balsas: 

- Žinoma, kad čia, mama. Vos prieš porą minučių 
šnekėjomės. 

Ponia Gryv pasitraukė į šalį leisdama jiems užeiti. 
Kambario tarpduryje stovėjo Lorna Gryv rankose laiky- 
dama kartoninę dėžutę. 

- Sveiki gyvi, - pasisveikino su Rebusu nekreipdama 
dėmesio į Siobhaną. 

- Kaip manot, ar galėtume pasišnekėti? - paklausė 
Rebusas, vengdamas pažvelgti tiesiai į ją. 

Pralinksmėjusi linktelėjo į kambarį, iš kurio ką tik 
pasirodė. 

— Mėginu iškuopti nors dalį susikaupusio šlamšto. 

Ponios Gryv pirštai palietė Rebuso ranką. Šalti lyg 
skrodimo stalas. 

- Lorna nori parduoti mano paveikslus. Jai reikia pi- 
nigų. 

Rebusas pažvelgė į Lorną, kuri purtė galvą: 

- Tik noriu nuvalyti, pakeisti rėmus, ir viskas. 

- Ji juos parduos, - įspėjo ponia Gryv. - Žinau, ką 
sumanė. 

— Mama, dėl Dievo meilės, man nereikia pinigų. 

- Tavo vyrui reikia. Jis paskendęs skolose, o jo karjera 
tik šnipštas. 

— Dėkui už pasitikėjimą, - sumurmėjo Lorna. 

— Nebūk akiplėša, mergužėle! - ponios Gryv balsas 
virpėjo. Pirštai vis dar įsikibę Rebusui į ranką lyg plėšriojo 
paukščio nagai - kaulėtos žnyplės. 

Lorna atsiduso: 

— Ko judu norėjot? Tikiuosi, atėjot suimti manęs, kad 
tik nereikėtų čia būti. 

— Aš tavęs nelaikau! - suspigo motina. 

- Ir palikti tave vieną skendėti savigailoj? O ne, bran- 
gioji mamyte, negalim to leisti. 

- Šona rūpinasi manim. 

- Šona per daug užsiėmusi politine karjera, - iškošė 
pro dantis Lorna. - Tu jai dabar nereikalinga. Ji susirado 
daug naudingesnę veiklą. 

— Tu tikra pabaisa! 

- Tada įtariu, kad tu - daktaras Frankenšteinas. 

- Niekingoji! 

- Ir vėl užsivedei. Tuoj imsi pasakoti, kad jį pažino- 
jai. - Ji pasisuko į Rebusą ir Siobhaną. - Ivlinas Vo“, - pa- 
aiškino ji. - Niekingi kūnai. 

- Pasileidėle. Koreisi ant kaklo kiekvienam sutiktam 
vyrui. 

- Ir vis dar tai darau, - atkirto Lorna. Ji nė nežvilgtelė- 
jo į Rebusą. - O tu užsikorei tik ant tėvo, nes žinojai, kad 
iš jo turėsi naudos. Ir tau išgarsėjus, taip sakant, romanas 
pasibaigė. 

- Kaip tu drįsti! - šaltas įsiūtis, daug jaunesnės moters 
įsiūtis. 

Siobhana palietė Rebuso rankovę atsargiai traukdama 
prie durų. Lorna pastebėjo: 


* Evelyn Waugh (1903-1966), anglų rašytojas. 


319 


— Tik pažvelk, mes išgąsdinome farus! Nieko sau, 
mama! Nė nežinojau, kad turime tokią galią. 

Ji pratrūko juoktis. Po akimirkos prie jos prisijungė 
ir Alicija Gryv. 

Rebusas pamanė, kad tai sušiktas beprotnamis. Tada 
suprato, jog tai įprastas motinos ir dukters elgesys: peš- 
tynių ir purkštavimų įžanga veda į katarsį. Tiek laiko 
išbuvusios visuomenės dėmesio centre tapo savo pačių 
melodramos aktorėmis; vaidindavo barnius, lyg jie būtų 
svarūs ir prasmingi. 

Scenos iš šeimyninio gyvenimo. 

Tegul jas skradžiai. 

Glėbyje vis dar laikydama paveikslus Lorna nusibrau- 
kė tariamą ašarėlę: 

— Padėsiu juos į vietą, - pasakė ji. 

— Ne, - atsakė motina, - palik prieškambaryje šalia 
kitų. - Ji parodė į tuziną ar daugiau į sieną atremtų įrė- 
mintų paveikslų. - Tavo tiesa, reikės juos peržiūrėti: nu- 
valyti, galbūt pakeisti kai kurių rėmus. 

- Tuo pačiu reikės nustatyti ir draudimą, - motina 
norėjo įsiterpti, todėl Lorna paskubomis pridūrė: - Ne 
tam, kad parduočiau, bet jei pavogtų... 

Alicija jau norėjo prieštarauti, bet tik giliai įkvėpė ir 
linktelėjo. Paveikslus padėjo šalia kitų. Atsistojusi Lorna 
nuo rankų nusibraukė dulkes. 

- Kai kuriuos nutapei prieš kokius keturiasdešimt 
metų. 

- Tikriausiai tavo tiesa. Gal net dar seniau, - linktelėjo 
Alicija. - Bet jie pergyvens mane. Tik pasikeis jų prasmė. 

- Kaip tai? - neištvėrusi paklausė Siobhana. 

Alicija pažvelgė į ją. 

— Man jie reiškia tai, ko niekad nereikš kitiems. 

- Štai kodėl dulka čia, - paaiškino Lorna, - o nekaba 
pas kolekcininką ant sienos. 

Alicija Gryv linktelėjo: 

— Prasmė neįkainojama. Asmeniškumas - tai viskas, ką 
turime; be jo būtume tik gyvuliai, ir nieko daugiau, - staiga 
pralinksmėjo, jos ranka nuslydo nuo Rebuso. - Arbatos, - 
šūktelėjo suplodama rankomis, - išgerkime visi arbatos. 

Rebusas pamanė, kad būtų visai ne pro šalį ir šlakelis 
viskio. 


Kol Lorna ruošėsi virtuvėje, jie susėdę svetainėje šneku- 
čiavosi apie šį bei tą. Atnešusi padėklą ėmė pilstyti. 

- Taip ir maniau, kad kažką pamiršau, - pasakė ji. - 
Arbata nėra mano stiprioji pusė. - Kalbėdama pažvelgė į 
Rebusą, kuris sutelkė dėmesį į židinį. - Ko nors stipresnio, 
inspektoriau? Kiek pamenu, esat viskio mėgėjas. 

— Ne, ne, dėkui, - prisivertė atsisakyti. 

- Pamiršau cukrų, - pratarė Lorna tyrinėdama padėk- 
lą. - Juk sakiau. 

Ji žengė link durų, bet Rebusas ir Siobhana pareiškė, 
kad nė vienam nereikia cukraus, taigi sugrįžusi atsisėdo. 
Į lėkštelę buvo įdėjusi trapių sausainių. Jiedu atsisakė, bet 
Alicija paėmusi vieną pamirkė arbatos puodelyje, kur ėmė 
plūduriuoti gabaliukai. Jie nepaisė Alicijos, kuri žvejojo 
gabalėlius ir dėjo į burną. 

- Taigi, - pagaliau pratarė Lorna, - kokie vėjai jus 
atpūtė į Laiminguosius Akrus? 

— Kai kas arba niekas, - atsakė Rebusas. - Konsteblė 
Klark tiria benamio asmens savižudybę. Panašu, kad jis 
labai domėjosi jūsų šeima. 

- O? 

- Ir tai, kad nusižudė iš karto po to, kai buvo nužu- 
dytas... 

Lorna pasislinko į priekį kėdėje, žiūrėdama į Siob- 
haną. 

- Ar kartais ne tas milijonierius valkata? 

Siobhana linktelėjo: 

- Nors jis ne visai milijonierius. 

Lorna pasisuko į motiną: 

- Pameni, aš tau pasakojau. 

Motina linktelėjo, bet matėsi, kad nesiklauso pokalbio. 
Lorna vėl atsisuko į Siobhaną: 

- O kaip tai susiję su mumis? 

- Galbūt niekaip, - pripažino Siobhana. - Velionis va- 
dino save Krisu Makiju. Ar jums girdėta šita pavardė? 

Lorna įtemptai galvojo, po to papurtė galvą. 

- Turime kelias nuotraukas, - pasakė Siobhana pa- 
duodama. Ji žvilgtelėjo į Rebusą. 

Lorna žiūrinėjo nuotraukas: 

— Bjauri Žmogysta, ar ne? 

Siobhana vis žiūrėjo į Rebusą norėdama, kad jis už- 
duotų klausimą. 

- Ponia Kordover, - kreipėsi jis, - man labai nesmagu | 
jūsų klausti. 

Ji pažvelgė į jį: 

— Klausti ko? 

Rebusas giliai įkvėpė: 

- Jis daug vyresnis... sunkiai gyveno. - Ir pagaliau 
paklausė: - Ar čia negalėtų būti Alasdiras? 

- Alasdiras? - Lorna dar kartą žvilgtelėjo į viršutinę 
nuotrauką. - Ką, po velnių, čia paistote? - ji pažvelgė į 

motiną, kuri dar labiau išblyško. - Alasdiras šviesiaplau- 
kis, visai nepanašus į šitą. - Alicija tiesė ranką, bet Lorna 
sugrąžino nuotraukas Siobhanai. - Ko jūs siekiate? Šitas 
vyras ne Alasdiras, nė trupučio į jį nepanašus. 

- Žmonės pasikeičia per dvidešimt metų, - ištarė tyliai 
Rebusas. 

-— Pasikeičia ir pernakt, - atšovė šaltai ji, - bet tai ne 
mano brolis. Iš kur jūs ištraukėte? 

Rebusas gūžtelėjo: 

- Nuojauta. 

— Aš parodysiu jums Alasdirą, - pasakė stodamasi 
Alicija Gryv. Ji padėjo puodelį ant stalo. - Eime, aš jums 
jį parodysiu. 

Jie nusekė įkandin jos į virtuvę. Įstiklinta kinietiška 
indauja pilnutėlė, visur pridėliota daugybė švarių porce- 
lianinių indų, laukiančių vietos, kurios niekada nebus. 
Kriauklė užversta nešvariais indais. Lyginimo lenta nu- 
krauta drabužiais. Negarsiai grojo radijas: kažkokia kla- 
sikinės muzikos stotis. 

- Brukneris, - tarė Alicija atrakindama galines du- 
ris. - Atrodo, kad visą laiką tik jį ir groja. 

- Jos dirbtuvė, - paaiškino Lorna jiems einant paskui 
Aliciją į apžėlusį ir apleistą sodą, kur vis dar matėsi ka- 
daise buvusio sodo idėja. 

Stovėjo sūpuoklės, surūdijusiais vamzdžiais. Akme- 
ninė urna laukė, kol ją padės tiesiai ant pakylos. Sutrešę 
lapai ant vejos virto mėšlu, pro kurį niekas negalėjo augti. 
Pačiame sodo gale stūksojo akmeninis namelis. 

- Tarnų patalpos? - spėjo Rebusas. 

- Tikriausiai, - atsakė Lorna. - Kai buvome vaikai, 
čia buvo mūsų slėptuvė. Po to mama įsirengė dirbtuvę, 

užrakino ir nebeleisdavo į vidų, - ji stebėjo motiną, kuri 
rodė kelią, senosios nugara susikūprinusi. - Buvo laikai, 
kai jiedu su tėvu tapė viename kambaryje - jo dirbtuvėje 
mansardoj, - atsisukusi parodė į du stoglangius. - Po to 
mama nusprendė, kad jai reikia savo erdvės ir šviesos. 
Tėvo irgi nebenorėjo įsileisti į savo gyvenimą, - pažvelgė 
į Rebusą. - Buvo nelengva augti Gryvams. 

Jam pasirodė, kad ji norėjo pasakyti: augti įskau- 
dintiems. 

Iš susagstomo megztinio kišenės ištraukusi raktą 
Alicija atrakino dirbtuvės duris. Viduje buvo tik vienas 
kambarys, kalkėmis nutinkuotos akmeninės sienos aptaš- 
kytos dažais. Ant grindų irgi dažai. Trys skirtingų dydžių 
molbertai. Nuo lubų nutįsę voratinklių siūlai. Ir į vieną 
sieną atremta eilė portretų, tik galva ir kaklas, įvairiausių 
dydžių drobės. Skirtingais gyvenimo tarpsniais nutapytas 
tas pats vyras. 

— Dieve mano, - aiktelėjo Lorna, - tai Alasdiras. - Ji 
peržiūrėjo portretus, kurių buvo daugiau kaip tuzinas. 

— Aš įsivaizduoju jį augantį, senstantį, - pratarė tyliai 
Alicija. - Mintyse jį matau ir tada imu tapyti. 

Šviesiaplaukis, liūdnų akių. Nerimo graužiamas vyras, 
nepaisant šypsenų, kurias jam suteikė menininkė. Nė kiek 
nepanašus į Krisą Makiją. 

- Niekad neužsiminei, - Lorna pakėlė vieną paveikslą 
norėdama apžiūrėti iš arčiau. Pirštu perbraukė per užtam- 
sintus skruostikaulius. 

- Tu būtum pavydėjusi, - atsakė motina. - Neverta 
neigti, - ji atsisuko į Rebusą. - Matot, Alasdiras buvo 
mano mylimiausias. O kai pabėgo... - pažvelgė į savo 
drobes, - galbūt taip išreiškiau savo jausmus, - atsisukusi 

pastebėjo, kad Siobhana vis dar laiko nuotraukas. - Ga- 
lima? - paėmusi kilstelėjo arčiau. 

Jos akys sužibo atpažinę jį: 

— Kur jis yra? 

- Jūs jį pažįstate? - paklausė Siobhana. 

- Noriu žinoti, kur jis, - pakartojo Alicija. 

Lorna padėjo brolio portretą: 

- Jis nusižudė, mama. Tas valkata, kur paliko daug 
pinigų. 

— Kas jis toks, ponia Gryv? - paklausė Rebusas. 
nuotraukas: 

— Aš taip norėjau su juo pasikalbėti, - akyse sužibo 
ašaros. Riešu jas nusibraukė. Žengtelėjęs į priekį Rebusas 
paklausė: 

- Kas jis, Alicija? Kas tas vyras fotografijose? 

Alicija pažvelgė į jį: 

- Frederikas Hastingsas. 

- Fredis? - Lorna priėjo pasižiūrėti. Ji išplėšė policijoj 
darytą nuotrauką iš motinos pirštų. 

- Na? - paklausė Rebusas. 

- Visai gali būti. Paskutinį kartą mačiau jį prieš dvi- 
dešimt metų. 

- Kas jis toks? - paklausė Siobhana. 

Netikėtai Rebusas prisiminė: 

- Alasdiro verslo partneris? 

Lorna linktelėjo. 

Rebusas atsisuko į Siobhaną. Ši atrodė suglumusi. 

- Sakote, kad jis negyvas? - paklausė Alicija. Rebusas 
linktelėjo. - Jis būtų žinojęs, kur Alasdiras. Jiedu buvo 
neišskiriami. Galbūt tarp jo daiktų yra koks adresas. 

nakvynės namuose: 

- Fredis Hastingsas - valkata. - Staiga ji pratrūko 
kvatoti. 

- Nepastebėjau, kad būtų koks adresas, - atsakė Siob- 

- Gal geriau grįžkime į namus, - pasiūlė Rebusas. Jo 
galvoje sukosi daugybė klausimų. 


Lorna užplikė arbatinuką arbatos, bet šįsyk pasidarė gė- 
rimą: viskis per pusę su šaltinio vandeniu. Pasiūlė ir Re- 
busui, bet šis atsisakė. Įsmeigusi į jį žvilgsnį gurkštelėjo 
pirmą gurkšnį. 

Siobhana išsiėmė užrašų knygelę ir tušinuką. 

Lorna iškvėpė dūmus, kurie nudriko iki pat Rebuso. 

— Galvojome, kad jie kartu išvyko, - pradėjo ji. 

- Visiška nesąmonė, - įsiterpė motina. 

— Na, gerai, tu nemanei, kad jie žydri. 

— Jie pradingo tuo pat metu? - paklausė Siobhana. 

- Regis, taip. Praslinkus porai dienų po Alasdiro išvy- 
kimo bandėme susisiekti su Fredžiu, bet jo nė ženklo. 

— Ar pranešėt policijai apie jo dingimą? 

Lorna gūžtelėjo: 

- Aš ne. 

- Šeima? 

- Nemanau, kad jis ką nors turėjo, - ji pažvelgė į mo- 
tiną, kad ši patvirtintų. 

- Jis buvo vienturtis, - pasakė Alicija. - Tėvai mirė 
vienas po kito tais pačiais metais. 

- Paliko jam šiek tiek pinigų, maniau, kad didžiumą 
jų prarado, - tarė Lorna. 

- Jie abudu prarado pinigus, - pridūrė Alicija. - Štai, 
kodėl Alasdiras pabėgo, inspektoriau. Beviltiškos skolos. 
Jis buvo per daug išdidus, kad prašytų pagalbos. 

— Bet ne toks išdidus, kad pradingtų, - nesusilaikė 
Lorna. 

Motina pervėrė ją žvilgsniu. 

- Kada tai įvyko? - paklausė Rebusas. 

- Kažkur apie 1979-uosius, - Lorna žvilgtelėjo į mo- 
tiną. 

— Kovo viduryje, - pridūrė senoji. 

Rebuso akys susitiko su Siobhanos. 1979 metų kovas: 
Skelis. 

— Kuo jie vertėsi? - paklausė Siobhana stengdamasi 
kalbėti ramiu balsu. 

— Paskutinis jų bandymas buvo nekilnojamasis tur- 
tas, - Lorna vėl gūžtelėjo. - Nieko daugiau ir nežinau. 
Tikriausiai įsigijo sklypų, kurių negalėjo parduoti. 

- Nekilnojamojo turto plėtra? - spėjo Rebusas. 

— Nežinau. 

Rebusas pasisuko į Aliciją, kuri papurtė galvą: 

- Alasdiras buvo labai uždaras. Norėjo, jog manytume, 
kad viską sugeba... kad yra savarankiškas. 

Lorna pakilo įsipilti dar gėrimo: 

- Taip mama pasako, kad daugeliu atžvilgių jis buvo 
beviltiškas. 

- Skirtingai nei tu, - atšovė Alicija. 

- Jei jie pabėgo dėl skolų, - tarė Siobhana, - tai kodėl 
metus ar daugiau ponas Hastingsas nešiojosi lagaminą su 
beveik puse milijono svarų? 

- Jūs mums pasakykit, juk jūs detektyvai, - Lorna vėl 
atsisėdo. 

Rebusas susimąstė: 

- Ar yra kokie nors dokumentai patvirtinantys, kad jie 
subankrutavo, ar tai tik dar vienas klano mitas? 

— Kas čia per užuomina? 

- Tiesiog šioje byloje mums labai praverstų keli svarūs 
faktai. 

— Kokioje byloje? - karingu balsu paklausė Lorna, 
skruostai paraudę - ėmė veikti alkoholis. - Jūs turėtumėte 
tirti Rodžio nužudymą, o ne Fredžio savižudybę. 

- Inspektorius mano, kad tai gali būti susiję, - atsakė 
Alicija linktelėdama savo pačios išvadai. 

- Iš ko sprendžiate, ponia Gryv? - paklausė Rebusas. 

- Sakėte, kad Fredis domėjosi mumis. Ar manote, kad 
jis galėjo nužudyti Rodį? 

— O kodėl? 

— Nežinau. Gal tai susiję su pinigais. 

- Ar Rodis su Fredžiu pažįstami? 

- Susitiko porą kartų, Alasdirui čia atsivedus Fredį. 
Gal dar kur nors. 

- Taigi, jei Rodis būtų sutikęs Fredį po dvidešimties 
metų, manote, būtų atpažinęs? 

- Tikriausiai. 

- Aš neatpažinau, - pasakė Lorna, - kai man parodėte 
nuotraukas. 

Rebusas pažvelgė į ją: 

— Ne, neatpažinote. - O mintyse svarstė: „Gal atpaži- 
no? Kodėl ji atidavė nuotraukas Siobhanai, o neperdavė 
motinai?“ 

- Ar ponas Hastingsas turėjo kontorą? 

Alicija linktelėjo: 

- Kenongeite, netoli Alasdiro buto. 

- Gal pamenate adresą? 

Ji pasakė iš atminties, nudžiugusi, kad vis dar prisi- 
mena. 

- Ojo namų? - Siobhana užsirašinėjo į užrašų kny- 
gelę. 

- Butas naujamiestyje, - atsakė Lorna. 

Bet adresą ir vėl pasakė motina. 


Priešpiečių metas, tačiau viešbučio apačioje esančiame 
restorane tylu. Pietaujantys teikė pirmenybę nedideliam 
restoranėliui pirmame aukšte arba nežinojo, kad yra dar 
vienas restoranas. Minimalistinis rytietiškas interjeras, o 
elegantiškai padengti staliukai pastatyti atokiai vienas nuo 
kito. Nekrintanti į akis vieta pokalbiui. Atsistojęs Kafertis 
paspaudė ranką Bariui Hatonui. 

- Atsiprašau, dėde Džeri, kad vėluoju. 

Kafertis gūžtelėjo pečiais, o liokajus atitraukė kėdę 
Hatonui. 

- Jau senokai manęs taip niekas nevadino, - atsakė 
šyptelėjęs. - Koks aš tau dėdė? 

- Visada tave taip vadinau. 

Kafertis linktelėjo, žiūrėdamas į priešais sėdintį ele- 
gantišką jauną vyrą: 

— Kad tave kur, Bari, puikiai atrodai. 

Savo ruožtu Hatonas gūžtelėjo pečiais. Jiems padavė 
meniu. | 

- Ko pageidaujate išgerti, džentelmenai? - paklausė 
padavėjas. 

- Tokia proga, manyčiau, šampano, - tarė Kafertis. Jis 
mirktelėjo Hatonui: - Aš vaišinu, taigi nesiginčyk. 

- Nė neketinau. Tik jei nieko prieš, norėčiau van- 
dens. 

Šypsena nedingo nuo Kaferčio veido: 

— Ko tik panorėsi, Bari. 

Hatonas pasisuko į padavėją: 

- Jei turite, Vittel, o jei ne, tada Evian. 

Linktelėjęs galva padavėjas pasisuko į Kafertį: 

- Ojūs, sere, vis dar pageidaujate šampano? 

- Girdėjai mane prašant ko nors kito? 

Vos linktelėjęs padavėjas pasišalino. 

- Vittel, Evian... - sukikenęs Kafertis papurtė galvą. - 
Viešpatie, jei tave pamatytų Praisas, - Hatonas tvarkė 
marškinių rankogalius. - Sunkus rytas? 

Hatonas pakėlė žvilgsnį ir Kafertis suprato, kad kažkas 
nutiko. Bet jaunesnis vyras papurtė galvą: 

- Tiesiog negeriu per priešpiečius. 

— Tada leisk pavaišinti pietumis. 

Hatonas žvilgsniu permetė restoraną. Be jų buvo tik 
du pietaujantys, įsitaisę kitame gale ir pasinėrę, kaip at- 
rodė, į verslo pokalbį. Hatonas nužvelgė veidus, bet ne- 
pažino. Vėl atsisuko į Kafertį. 

- Čia apsistojai? 

Kafertis linktelėjo. 

— Ar pardavei namą? 

Kafertis ir vėl linktelėjo. 

- Spėju, kad neblogai uždirbai, - Hatonas pažvelgė 
1JL 

- Pinigai dar ne viskas, Bari. Tai vienas dalykas, ko 
išmokau. 

- Turi galvoje sveikatą? Laimę? 

Kafertis sudėjo delnus: 

- Tu dar jaunas. Palūkėk porą metelių ir galbūt supra- 
si, ką turiu galvoje. 


Hatonas linktelėjo ne visai suprasdamas, kur link suka 
vyresnis vyras. 

- Gana anksti ištrūkai, - pareiškė jis. 

— Sumažino laiką už gerą elgesį, - Kafertis atsilošė 
kėdėje, vienas padavėjas patiekė krepšelį su bandelėmis, 
o kitas paklausė, kokio šampano pageidauja, atšaldyto 
ledukuose ar šalto? 

- Ledinio, - atsakė Kafertis žiūrėdamas į savo svečią. 
Taigi, Bari, girdėjau verslas eina kaip iš pypkės? 

— Nesiskundžiu. 

— Kaip tavo dėdė? 

— Kiek žinau, gerai. 

— Ar kartais matotės? 

- Jis neketina grįžti. 

- Žinau. Pamaniau, gal pats buvai nuvykęs. Atosto- 
gauti ar šiaip? 

— Nepamenu, kada paskutinį kartą atostogavau. 

- Taigi, tik darbas ir jokių linksmybių, Bari, - tarė 
Kafertis. 

Hatonas pažvelgė į jį: 

- Ne tik darbas. 

- Džiugu girdėti. 

Užsisakius maisto, jiems patiekė gėrimus. Kilstelėjo 
taures į vienas kito sveikatą, Hatonas atsisakė pasiūlymo 
išgerti „nors vieną nedidelę taurę“. Gėrė gryną vandenį: 
be ledukų ir citrinos. 

— O kaip tu? - pagaliau paklausė. - Nedaugelis išėję iš 
Bar L tiesiu taikymu pakliūna į tokią vietelę kaip ši. 

- Sakykim, kad man nieko netrūksta, - atsakė mirk- 
telėjęs Kafertis. 

— Savaime aišku, pasirūpinai, kad didžioji dalis tavo 
verslo interesų ir toliau suktųsi, kol tavęs nebus? 

Kafertis išgirdo kabučių ženklą prie verslo interesų. 
Jis iš lėto linktelėjo: 

- Būčiau daug ką nuvylęs, jei nepasirūpinčiau. 

— Nė neabejoju. - Hatonas atsilaužė mažos blizgančios 
bandelės. 

— Todėl ir pakviečiau kartu papietauti, - tęsė Kafer- 
tis. 

- Taigi, verslo pietūs? - paklausė Hatonas. 

Kaferčiui linktelėjus, jis pasijuto patogiau. Vadinasi, 
jie ne tik valgys ir jis negaiš laiko veltui. 


332 


25 


Džerio veidas net atšoko nuo antausio. Pastaruoju metu 
jau ėmė prie jų priprasti. Bet šįsyk ne nuo Džeinės. 

Nuo Niko. 

Pajuto, kaip dega skruostas, blyškioj odoj išryškės 
rausva rankos žymė. Nikui irgi gels ranką, bet tai menka 
paguoda. 

Abudu sėdėjo Niko forde Cosworth. Džeris ką tik įlipo. 
Pirmadienio vakaras, paskambinus Nikui, Džeris pasi- 
naudojo proga dingti iš namų. Džeinė knapsėjo priešais 
teliką susidėjusi rankas ant krūtinės. Jie pavakarieniavo 
žiūrėdami žinias: dešrelė, pupelės ir kiaušinis. Be gruz- 
dintų bulvyčių: šaldymo kamera tuščia, bet nė vienas ne- 
norėjo eiti iki artimiausios greito maisto parduotuvėlės. 
Todėl ir vėl susibarė. „Niekam tikęs kelmas...“ - „Geriau 
pati pajudink savo storą šikną...“ 

Džeinės pusėje suskambo telefonas, tačiau ji nekreipė 
dėmesio. 

- Spėk iš dviejų kartų kas, - tepasakė. 

Jis tikėjosi, kad ji klysta ir kad skambina jos motina. 
Būtų padavęs ragelį ir atšovęs: „Tai tave nuramins.“ 

Nes jei Nikas... pirmadienio vakarą, paprastai pirma- 
dieniais jis niekur neina... tikriausiai reiškia tik viena. 

Ir štai sėdint drauge mašinoje, Nikas jam davė pylos. 

— Nieko sau pokštą iškrėtei, jei dar kada taip kvailai 
pasielgsi... 

— Kokį pokštą? 

— Skambinėsi man į darbą, asile tu! 

Džeris pamanė, kad ir vėl skels antausį, bet Nikas 
kumštelėjo į šoną. Nelabai stipriai, vadinasi, po truputį 
rimo. 

- Nepagalvojau. 

Nikas vyptelėjo: 

— O kada nors esi pagalvojęs? 

Variklis jau užvestas. Nikui staigiai įjungus pavarą, 
padangos tik sucypė ir jie nurūko. Neparodė posūkio, 
nežvilgtelėjo į veidrodėlį: mašina už jų supypsėjo kelis 
kartus. Nikas, dirstelėjęs į užpakalinio vaizdo veidrodėlį, 
pamatė senyvą vyriškį, sėdintį vieną. Taigi parodė jam 
pirštą pažerdamas keiksmų krušą. 

„O kada nors esi pagalvojęs?“ 

Ieškodamas atsakymo, Džeris mintimis nuklydo į 
praeitį. 

Argi ne jis švarindavo parduotuves? Arba pirkdavo 
gėrimus, kai jiedu dar buvo nepilnamečiai, nes buvo aukš- 
tesnis ir atrodė vyresnis už Niką. O Niko lygus, šviesus 
veidelis net ir dabar dar lyg vaiko, tankūs tamsūs plaukai 
pakirpti ir gražiai sušukuoti. Mergiotės visada pasirink- 
davo Niką, o Džeris laikydavosi nuošaliau vildamasis, kad 
kuri nors pakalbins ir jį. 

Studijuodamas universitete Nikas pasakodavo Džeriui 
apie dulkinimosi maratonus. Net ir tada išgirsdavo: „Ji 
nenorėjo, todėl skėliau antausį ir ji sutiko... viena ranka 
laikiau suspaudęs jos riešus, o pats taip ją išdulkinau...“ 

Tarsi pasaulis nusipelnė jo prievartos ir susitaikys, 
nes kitais atžvilgiais jis nuostabus, tiesiog tobulas. Tą va- 
karą, kai Nikas sutiko Ketrioną... tąsyk irgi skėlė antausį 
Džeriui. Jau buvo išgėrę keliuose baruose: „Medogse“, 
madingam, bet brangiam, kur, sako, gėrė princesė Mar- 
garita, po to „Šekspyre“, šalia Ušerio koncertų rūmų. Ten 
ir sutiko Ketę su draugėmis, einančias žiūrėti vaidinimo 
apie arklius karališkajame licėjaus teatre. Nikas pažinojo 
vieną merginą, prisistatė, o šalia nebylus, bet trokštan- 
tis prisijungti Džeris. Nikas įsikalbėjo su viena mergina, 
vardu Kete, sutrumpintai iš Ketrionos. Ne baisuoklė, bet 
ir ne pati gražiausia iš grupelės. 

— Ar tu studijuoji Neipiro universitete? - kažkuri pa- 
klausė Džerio. 

— Nee, - išstenėjo jis, - sukuosi elektronikos vers- 
le, - iš anksto buvo sugalvojęs, ką sakys. Kad manytų, jog 
kuria žaidimus, gal net turi savo kompiuterinės įrangos 
įmonę. Bet juo nelabai patikėdavo. Užduodavo klausimų, 
į kuriuos jis negalėdavo atsakyti, todėl nusijuokęs prisi- 
pažindavo, kad vairuoja dvišakį keltuvą. Išgirdusios šią 
žinią jos šyptelėdavo ir liaudavosi jį kalbinę. 

Grupelei nuėjus į vaidinimą, Nikas alkūne bakstelėjo 
Džeriui: 

- Puikumėlis, biče, - pasigyrė jis. - Po spektaklio su- 
sitinku su Kete. 

- Tau ji patiko? 

- Miela, ar ne? - nepatikliai žvilgtelėjo į Džerį. 

— O taip, neprasta. 

Vėl kumštelėjo: 

- Praiso Kalano giminaitė. Jos pavardė Kalan. 

- Tai kas? 

Nikas išpūtė akis: 

- Negirdėjai apie Praisą Kalaną? Tegul mane skradžiai, 
Džeri, jis čia šeimininkauja. 

Džeris apsidairė: 

- Šitam bare? 

- Kvaiša tu, jis valdo Edinburgą. 

Džeris linktelėjo, nors vis tiek nesuprato. Vėliau, pa- 
keliui dar išgėrus, paklausė, ar negalėtų eiti drauge su 
Niku ir Ketriona. 

- Nebūk lepšis. 

- Tai ką man veikti? 

Jie žingsniavo šaligatviu, Nikas staiga stabtelėjo ir at- 
sisukęs piktai pažvelgė: 

— Pradžiai suauk. Viskas pasikeitė, mes jau nebe 
vaikai. 

- Pats žinau. Aš juk dirbu ir ketinu vesti. 

Tada Nikas skėlė jam antausį. Nestipriai, bet pats po- 
elgis Džerį kaip reikiant sukrėtė. 

— Laikas suaugti, drauguži. Gal tu ir dirbi, bet visur, 
kur tave nusivedu, stovi lyg mietą prarijęs, - sugriebė 
Džerį už smakro. - Mokykis iš manęs, Džeri, žiūrėk, kaip 
aš elgiuosi. Gal tada ir suaugsi. 

„Suaugsi.“ 

Džeris mintyse spėliojo: tai štai, kaip tu suaugai. Sėdė- 
jo forde Cosworth pirmadienio vakarą išsirengę į medžio- 
klę. Pirmadienio vakarais klubuose rengiami viengungių 
vakarėliai, pataikaujantys vyresnio amžiaus klientų sko- 

niui. Nikui nė motais moterų amžius. Jis tik nori vienos 
iš jų. Džeris baugščiai dirstelėjo į draugą. Toks gražuolis... 
kodėl jis taip elgiasi? Kur šuo pakastas? 

Bet Džeris žino atsakymą. Tai dėl Ketės. Kiekvienam 
sušiktam žingsnyje vis ta Ketė. 

- Tai kur važiuojam? - paklausė jis. 

- Mašiną pastačiau Lokrino gatvėj, - atsakė šaltai 
Nikas. 

Džerį supykino, burnoj pajuto tulžies skonį. Bet rei- 
kalas tas... kad jiems pradėjus, pajus visiškai kitą jausmą: 
apims jaudulys, kaip ir Niką. Medžiotojų pora. 

„Žiūrėk kaip į žaidimą“, - pirmą sykį pasakė Nikas. 

Žiūrėk kaip į žaidimą. 

Širdis pradės smarkiau plakti, kirkšnyse ims dilgčio- 
ti. Su pirštinėmis ir slidininko kauke, dengtam Bedford 
furgone sėdės tarsi kitas asmuo. Nebe Džeris Listeris, 
bet personažas iš komiksų žurnalo ar filmo, stipresnis 
ir baisesnis. Tas, kurio reikia bijoti. Jam beveik pavyko 
nuslopinti blogumo jausmą. Beveik. 

Mašina priklausė vienam Niko pažįstamui. Nikas vy- 
rukui pasakė, kad retkarčiais naktimis papildomai už- 
darbiauja, padėdamas draugui išvežioti naudotą šlamštą. 
Paėmęs dvi dešimtines vyrukas neklausinėjo smulkmenų. 
Nikas iš šiukšlyno atkapstė numerio lentelę. Pritvirtino 
viela, paslėpdamas tikrąjį numerį. Furgonas surūdijęs, 
perdažytas nešvaria balta spalva. Visai nekrintantis į akis, 
kai tamsiomis ir šaltomis gatvėmis skubi namo. Galbūt 
kiek susidėvėjęs. 

Būtent tokio Nikas ir norėjo. Sustoję netoli naktinio 
klubo, užsimokėdavo už įėjimą ir eidavo vidun. Daugybė 
vaikinų ateina po du, nieko įtartina, jie neišsiskyrė iš kitų. 

Tada Nikas išsirinkdavo staliukus su už jų sėdinčiomis 
grupelėmis. Jis lengvai atspėdavo, prie kurių sėdi vien- 
gungiai. Kartą net pakvietė vieną moterį pašokti. Džeris 
po tojo paklausė, ar nerizikinga? 

— O ko vertas gyvenimas be trupučio rizikos? 

Šįvakar iš pradžių šiek tiek pasivažinėjo. Nikas žinojo, 
kad klube geriausia pasirodyti apie dešimtą. Baruose ge- 
riantys dar nespėję atsivilkti, o viengungiai bus pačiame 
įkarštyje. Daugeliui iš ryto į darbą, todėl negali per ilgai 
užsibūti. Pabus iki kokių vienuolikos ir ims skirstytis. Bet 
iki tol Nikas jau bus nusižiūrėjęs vieną ar dvi. Visada dėl 
viso pikto išsirinkdavo ir atsarginę. Būdavo naktų, kai 
jiems nepavykdavo: moterys išeidavo visos draugėj arba 
su partneriais, nė viena neatsiskirdavo iš būrelio. 

O kitom naktim - kaip sviestu patepta. 

Džeris stovėjo prie šokių aikštelės, rankoje pinta alaus. 
Jautė, kaip jį užliejo adrenalino banga, tamsus susijaudi- 
nimo potvynis. Bet nesiliovė krūpčiojęs, niėkad nežinai, 
kada prieis koks nustebęs jo ar Džeinės draugas: „Džeinė 
žino, kad tu čia?“ Ne, nežino. Ji net nebeklausdavo. Jam 
grįžus namo apie pirmą ar antrą nakties, ji jau miegodavo. 
Netjei įeidamas pažadindavo, ji beveik nieko nesakydavo: 
„Vėl trankeisi?“ - ar panašiai. 

Nuėjęs į svetainę sėdėdavo rankoje laikydamas nuoto- 
linio valdymo pultą ir spoksodavo į neįjungtą televizorių. 
Sėdėdavo tamsoje, kad niekas nematytų ir neparodytų į 
jį kaltinančiu pirštu: 

„Tai buvai tu, tu, tu.“ 

Netiesa. Tai buvo Nikas. Tik Nikas. 

Stypsojo prie šokių aikštelės įsikibęs į pintą, krečiamas 
virpulio ir viduje meldė: „Kad tik šiąnakt nepavyktų!“ 

Prie jo prisiartino Nikas, jo akys keistai švytėjo. 

— Negaliu patikėti, Džeri. Negaliu tuo patikėti! 

— Nurimk, žmogau. Kas nutiko? 

Nikas perbraukė rankomis per plaukus: 

- Ji čia! 

- Kas? - apsidairė, ar niekas nesiklauso. 

Beviltiška: muzika tokia garsi, kad net ausys skaudėjo. 
Primena Orbital. Džeris domėjosi naujomis grupėmis. 

Nikas papurtė galvą. 

- Ji manęs nematė, - jo galva dirbo, - mes galėtume 
tai padaryti, - žiūrėjo į Džerį. - Galėtume padaryti. 

- Oi, jergau, ar tai Ketė? 

— Nebūk kvailas. Tai ta kekšė Ivona! 

- Ivona? 

- Su kuria tą naktį buvo Ketė. Ta, kuri ją nusivedė. 

Džeris purtė galvą: 

- Nieku gyvu. Ne, ne, žmogau. 

— Bet tai juk tobula! 

- Tai visai netobula, Nikai. Tai savižudybė. 

- Ji galėtų būti paskutinė, Džeri. Tik pagalvok, - Nikas 
žvilgtelėjo į laikrodį. - Valandėlę pasisukiosime aplink, 
pažiūrėsim, ar ką nors pakabins, - jis pliaukštelėjo Dže- 
riui per petį. - Patikėk manim, Džeri, kaip reikiant pa- 
silinksminsim. 

Džeris norėjo atsakyti, kad būtent to ir bijo. 

Ketė turėjo draugę Ivoną, kuri išsiskyrė su vyru. Ivona 
prisijungė prie viengungių klubo. Vieną vakarą ji įkalbė- 
jo Ketę nueiti drauge. Džeris nežinojo visų smulkmenų. 
Nežinojo, kodėl Ketė sutiko. Greičiausiai ir jos santuoka 
klibėjo, bet Nikas apie tai nė žodeliu neužsiminė. Vienin- 
telis dalykas, ką jam yra pasakęs: „Ji mane išdavė, Džeri!“ 

ir „Nepastebėjau, kada tai prasidėjo.“ Jos nuėjo į naktinį 
klubą, ne šitą, bet ketvirtadieninį, ta pati minia, ir vienas 
iš viengungių pakvietė Ketę šokio, po to dar. Ir baigta. 
Žodžiu, ji pabėgo su juo. 

Ir štai pagaliau išmušė Niko keršto valanda, ne Ke- 
tei, nedrįstų jos paliesti - Dieve, juk jos dėdė - Praisas 
Kalanas, o pusbrolis - Baris Hatonas, - bet jos draugei 
Ivonai. 

Kai priėjęs Nikas ėmė raginti, Džeriui buvo aišku, kad 
viengungių grupė ruošiasi eiti. Pabaigė pintą ir įkandin 
Niko išėjo iš klubo. Mašina stovėjo už šimto jardų. Viskas 
vykdavo taip: Nikas sekdavo iš paskos, o Džeris vairuoda- 
vo. Tinkamoj vietoj Nikas užpuldavo, o privažiavęs Džeris 
atitraukdavo galines duris. Tada važiuodavo keliu, ko! 
surasdavo apleistą vietą, Nikas gale laikydavo moterį, o 
Džeris stengdavosi nelėkti per raudoną šviesą ir nelenkti 
policijos automobilių. Pirštinės ir slidininkų kaukės gu- 
lėjo vairuotojo dėžėj. 

Atrakinęs furgoną Nikas pažvelgė į Džerį. 

- Šiąnakt tau teks sekti jai iš paskos. 

— Ką? 

— Ivona mane pažįsta. Išgirdusi žingsnius atsisuks ir 
atpažins mane. 

- Tai užsidėk kaukę. 

- Kvailas, ar ką? Eiti moteriai iš paskos su kauke ant 
veido? 

- Aš to nedarysiu. 

Nikas iš pykčio sugriežė dantimis: 

— Padėk man! 

— Nieku gyvu, žmogau, - atsakė Džeris purtydamas 
galvą. 

Nikas pasistengė nusiraminti: 

- Klausyk, gal ji nebus viena. Tik prašau... 

- Oaš sakau - ne. Per daug rizikinga, man nusispjaut, 
ko tu prašai, - Džeris atatupstas traukėsi nuo furgono. 

— Kur eini? 

— Noriu pakvėpuoti grynu oru. 

- Baik kvailiojęs. Viešpatie, Džeri, kada pagaliau su- 
augsi? 

- Nieku gyvu, - Džeris nepajėgė nieko kito išstenėti. 

Tada apsisuko ir dėjo į kojas. 

Rebusas vaikščiojo iš vieno kambario į kitą, laukdamas, 
kol įkais kepimo krosnelė. Paskrudinta duona su lydytu 
sūriu: vienišių maistas, kurio nepamatysi valgiaraščiuose 
ir nepakviesi draugų pasivaišinti keliom riekelėm. Valgai 
tada, kai esi vienas. Nužingsniavęs prie spintelės aptiko 
kelias paskutines duonos riekeles ir margariną su sūriu 
šaldytuve. Šį žiemos vakarą į skrandį norėjosi įdėti ką 
nors karšta. 

Skrebučiai su lydytu sūriu. 

Nuėjęs į virtuvę pašovė duoną į krosnelę, kad apskrus- 
tų, tada ėmė pjaustyti smailą oranžinio čederio gabaliuką. 
Į galvą atėjo priedainis iš seno muzikinio šou: 


Škotiškas čederis mūsų mėgiamas sūris, 
škotiškas čederis oranžinis ir riebus... 


Vėl grįžo į svetainę, kur stereo grojo ankstyvąjį Bovį: 
„Pasaulį pardavęs žmogus“. Be abejo, gyvenimas - tai 
komercija, kasdieniai sandoriai su draugais, priešais ir 
nepažįstamaisiais, vienas laimi, kitas pralošia, kažko ne- 
tenka ar įgyja. Gal neparduodi pasaulio, bet vis ką nors, 
kad ir save. Kai Bovis uždainavo, kad su kažkuo prasilenki 
ant laiptų, Rebusas prisiminė Deriką Linfordą, kurį už- 

klupo daugiabučio laiptinėje: vujaristas ar tik nepasitiki 
savimi? Jaunystėje ir Rebusas yra prikrėtęs įvairiausių 
kvailysčių. Kai jį paliko viena mergina, paskambinęs jos 
tėvams pasakė, kad ji nėščia. Po galais, net nesimylėjo 
su ja. Stovėdamas prie lango žvelgė į butus kitoje gatvės 
pusėje, kai kur užuolaidos ar žaliuzės vis dar atitrauktos. 
Visi tie kitų gyvenimai. Priešais gyveno šeima su dviem 
vaikais, berniuku ir mergaite. Jis juos taip ilgai stebė- 
jo, kad vieną šeštadienio rytą kaktomuša susidūręs prie 
kiosko pasilabino. Vaikai buvo vieni, be tėvų, kurie juos 
apgintų, todėl prasliūkino pro jį nužvelgę nepatikliomis 
akimis, jam mėginant paaiškinti, kad yra jų kaimynas. 

Niekada nesileiskite į kalbas su nepažįstamais: šį pa- 
tarimą ir pats būtų davęs. Gal jis ir kaimynas, bet vis tiek 
nepažįstamas. Pro šalį einantys žmonės nužvelgė įtariai, 
stovintį su maišeliu bandelių, laikraščiu ir pienu, o du 
vaikai atatupsti traukėsi nuo šaukiančio: „Gyvenu kitoje 
kelio pusėje! Turėjot mane matyti! 

Aišku, kad nematė. Jų mintys užimtos kitais dalykais, 
pasaulyje, neturinčiam nieko bendra su jo. Nuo tada grei- 
čiausiai praminė „iškrypėliu kaimynu“, vyru, kuris gyvena 
vienas. 

Parduoti pasaulį? Jis net savęs negali parduoti. 

Štai tau ir Edinburgas. Santūrus, užsisklendęs, kur net 
nepasišneki su šalia gyvenančiu. Rebuso laiptinėje šeši 
butai, iš kurių tik trys gali didžiuotis juose gyvenančiais 
savininkais, kitus tris nuomoja studentai. Nebūtų pasa- 
kęs, kam jie priklauso, jei nebūtų atsiuntę įspėjimo dėl 
stogo remonto. Kitur gyvenantys savininkai. Vienas iš 
jų gyvena kažkur Honkonge, todėl, kad trūko jo parašo, 
savivaldybė pati paskaičiavo remonto išlaidas (dešimt 

kartų didesnes už tikrąsias) ir perdavė darbus išrinktai 
firmai. 

Ne per seniausiai kažkas iš daugiabučio vienam gy- 
ventojui, kurio laiptinė iš Dalri gatvės, pasamdė žudiką, 
nes jis nenorėjo pasirašyti po remonto išlaidomis. Štai 
tau ir Edinburgas: santūrus, užsisklendęs ir pavojingas, 
jei stojiesi skersai kelio. 

Dabar Bovis dainavo dainą „Permainos“. Black sab- 
bath turi lyg ir baladę tuo pačiu pavadinimu. Ozis Os- 
bornas dainuoja: „Many vyksta permainos“. Manyje irgi, 
drauguži, norėjo pasakyti jam Rebusas. 

Nuėjęs į virtuvę apvertė duoną, išdėliojo sūrio gaba- 
liukus ir vėl įkišo į kepimo krosnelę. Užkaitė virdulį. 

Permainos. Kad ir jo polinkis išgerti. Būtų galėjęs iš- 
vardyti apie šimtą Edinburgo barų pavadinimų, bet štai 
sėdi namie, spintelėje nė vienos alaus skardinės ir tik 
vienas butelis salyklinio viskio ant šaldytuvo, pusė nu- 
gerta. Prieš eidamas į lovą išgers tik vieną stiklą, gal kad 
būtų sklidinas įsipils vandens. Tada palįs po antklode 
su knyga rankose. Jam teks įveikti visas tas Edinburgo 
istorijas, nors jau neteko vilties perskaityti sero Valterio 
Skoto Dienoraščių. Daugybė miesto barų pavadinta Skoto 
knygų pavadinimais, tikriausiai daugiau nei numano, tu- 
rint omenyje, kad neperskaitė nė vieno jo romano. 

Iš kepimo krosnelės virstantys dūmai įspėjo, kad skre- 
bučių kraštai dega. Lėkštėn sumetęs abi riekeles nusinešė 
prie savo kėdės. Televizorius veikė be garso. Kėdė sto- 
vėjo prie lango, čia pat ant grindų belaidis telefonas ir 
nuotolinio valdymo pultas. Kartais naktimis atslinkusios 
šmėklos įsitaisydavo ant sofos arba ant grindų sukryžia- 
vusios kojas. Visoms užteko vietos kambaryje, bet galėjo 


344 


jų būti ir mažiau. Nusikaltėliai, mirę kolegos. O dabar į 
jo gyvenimą vėl sugrįžo Kafertis, tarsi prisikėlęs iš nu- 
mirusių. Kramsnodamas Rebusas pakėlė žvilgsnį į lubas 
klausdamas Aukščiausiojo, už kokias nuodėmes jam visa 
tai. Matyt, Dievas mėgsta truputį pasijuokti, net jei tai ir 
žiaurus juokas. 

Skrebučiai su lydytu sūriu. Kartais savaitgaliais, kai 
dar buvo gyvas tėvas, Rebusas nuvykdavo į Faifą jo ap- 
lankyti. Senukas sėdėdavo prie stalo gromuliuodamas tą 
patį maistą ir kiekvieną kąsnį užsigerdamas pamazgom 
atsiduodančia arbata. Rebuso vaikystėje visa jų šeima val- 
gydavo virtuvėje išskleidę sulankstomą stalą. Bet pasta- 
raisiais metais Rebusas vyresnysis buvo nuvilkęs stalą į 
svetainę, kad galėtų valgyti prie ugnies ir televizoriaus. 
Elektrinis radiatorius šildė jam nugarą. Dar buvo dujinė 
Calor krosnelė, nuo kurios visada aprasodavo langai. Žie- 
mą per naktį susikaupę vandens lašai sušaldavo, todėl rytą 
tekdavo nugremžti langus arba nušluostyti su pašluoste 
įjungus šildymą. 

Tėvas suniurnėdavo pasisveikindamas, o Rebusas įsi- 
taisydavo kažkada buvusioj motinos kėdėj. Pasakydavo, 
kad pavalgęs, nenorėdamas prisijungti prie tėvo, kurio 
stalas padengtas vienam. Motina visada užtiesdavo stal- 
tiesę, tėvas nesivargino. Tos pačios lėkštės ir įrankiai, iš- 
skyrus tą vieną daug pasakantį skirtumą. 

„O štai man, - galvojo Rebusas, - jau net stalo nebe- 
reikia.“ 

Tėvų šmėklos niekada neaplankydavo. Galbūt ilsėjosi 
ramybėje, skirtingai nei kitų. Vis dėlto šįvakar šmėklų 
nesimatė, tik televizoriaus ekranas metė šešėlius, gatvės 
žibintų šviesa ir halogeninis pravažiuojančių mašinų 

švytėjimas, ne spalvų, bet šešėlių ir šviesos pasaulis. 
Kaferčio šešėlis grėsmingai užgožė kitus. Ką jis rezga? 
Kada padarys ėjimą, tą tikrąjį ir paskutinį, kad ir kokį 
žaidimą bežaistų? 

Dieve, taip norisi išgerti. Bet dar ne dabar - įrodys 
sau pačiam. Siobhana teisi: jis padarė didelę klaidą su 
Lorna Gryv. Ne tik dėl gėrimo - Rebusą buvo apkerėjusi 
praeitis, albumų viršelių ir laikraščių nuotraukų praeitis — 
nors, aišku, kaltas ir alkoholis. Siobhana paklausė, kada 
polinkis išgerti pradės kenkti jo darbui. Galėjo atsakyti, 
kad jau pradėjo. 

Pakėlęs telefoną norėjo skambinti Semei. Tada pakrei- 
pė laikrodį prieš langą ir žvilgtelėjo kelinta valanda. Po 
dešimtos. Ne, per vėlu, visada prisimindavo, kai jau bū- 
davo per vėlu. Kol galų gale ji paskambindavo, jis imdavo 
atsiprašinėti, o ji sakydavo, kad gali skambinti kada pano- 
rėjęs. Vis dėlto, pasakė sau, kad per vėlu. Gal gretimame 
kambaryje kas nors yra ir skambutis juos pažadins? Semei 
reikalingas poilsis, visi tie tyrimai ir pratimai išsekina. 
Ji sakė, kad yra „pakeliui“, taip duodama suprasti, kad į 
priekį juda iš lėto. 

Pats kuo puikiausiai žino, kaip lėtai galima judėti į 
priekį. Bet reikalai pajudėjo, tikrai pajudėjo. Jautėsi taip, 
lyg sėdėtų už vairo užrištomis akimis ir klausytų kito 
nurodymų, kur važiuoti. Maršruto priekyje tikriausiai 
daugybė ženklų „Užleisti kelią“ ar „Įvažiuoti draudžiama“, 
betjam neblogai sekasi jų nepaisyti. Bėda ta, kad mašinoje 
nėra saugos diržų, o Rebusas linkęs didinti greitį. 

Atsistojęs vietoj Bovio uždėjo Tomą Veitsą. Blue Valen- 
tine albumą įrašė prieš įklimpdamas į narkotikus. Randuo- 
tas bliuzas, bet jokių siūlių. Veitsui pažįstama supuvusios 

sielos esmė: balsas gal ir maivymasis, bet žodžiai iš pačios 
širdies. Rebusas buvo jo koncerte, vaidyba akivaizdi, bet 
skambantys žodžiai nemelavo. Viešam vartojimui par- 
duoda patraukliai pateiktą savęs variantą. Popžvaigždės ir 
politikai tai daro visą laiką. Šių dienų sėkmingi politikai 
beveidžiai ir bespalviai. Jie tėra pilvakalbiai statytiniai, 
drabužius jiems išrenka kiti, suderinę spalvas ir užkodavę 
tam tikrą „pranešimą“. Spėliojo, ar Šona Gryv bus kito- 
kia, vis dėlto abejojo. Persimetėliams ir tai sunku daryti 
pažangą, o Šona Gryv per daug ambicinga, kad rinktųsi 
tokį kelią. Jai nereikalingas raištis ant akių, tik kruopštus 
sunkus darbas kartkartėmis liūdint dėl artimo Žmogaus 
mirties. Su Linfordu pajuokavo dėl našlės motyvų. Moty- 
vas, būdas ir palanki proga: šventoji žmogžudystės trejybė. 
Rebusui ramybės nedavė būdas: neįsivaizdavo Šonos Gryv 
rankose suspausto plaktuko. Bet jei ji gudri, pasinaudotų 
būtent tokiu ginklu, kokio iš jos niekas nesitiki. 

Linfordas laikėsi įsikibęs pagrindinio kelio ženklų su 
užrašu „Tardymo procedūra“, o Rebusas atsidūrė vėžių 
išmuštam šunkelyje. O kas, jei Fredžio Hastingso savižu- 
dybė nesusijusi su Rodžio Gryvo? Galbūt net nesusijusi 
su Kvinsberio rūmų radiniu. Gal tikrai vaikosi tik šešėlių, 
o tai tas pats, kas sekti lubomis nusidriekiantį priekinių 
žibintų šešėlių pėdsaką? Krūptelėjo telefonui suskambus 
kaip tik tą akimirką, kai pasibaigė daina. 

— Čia aš, - pasakė Siobhana Klark. - Man atrodo, 
mane kažkas seka. 


Rebusas nuspaudė durų skambutį. Prieš įsileisdama į laip- 
tinę patikrino, ar tikrai jis. Užkopęs laiptais į jos aukštą 
duris rado praviras. 

— Kas atsitiko? — paklausė jis. 

Nusivedusi į svetainę, atrodė daug ramesnė už jį. Ant 
kavos stalelio vyno butelis: trečdalis nugerta, taurėje likęs 
šlakelis. Ji valgė indišką maistą: spėjo iš kvapo. Bet indų 
nesimatė, viską sutvarkė. 

— Man kuris laikas skambinėja. 

— Kas skambinėja? 

— Padeda ragelį. Du ar tris kartus per dieną. Jei manęs 
nėra namuose, įsijungia atsakiklis. Paskambinęs palaukia, 
kol skambutį įrašo, tada padeda ragelį. 

— Ojei tu namie? 

— Tas pats: padeda ragelį. Bandžiau rinkti 1471, bet 
numerio niekad neparodo. O šį vakarą... 

— Kas? 

— Apėmė nuojauta, kad kažkas mane stebi. - Galva 
mostelėjo į langą. - Iš priešais esančio namo. 

Jis žvilgtelėjo į užtrauktas užuolaidas. Priėjęs atitraukė 
ir įsižiūrėjo į namą priešais. 

— Palūkėk, — pasakė. 

— Pati galėjau priremti, - tarė ji, — bet... 

— Aš tuoj. 

Ji stovėjo prie lango susidėjusi rankas ant krūtinės. Gir- 
dėjo, kaip užsitrenkė pagrindinio įėjimo durys, stebėjo per 
kelią einantį Rebusą. Jis buvo uždusęs. Tiesiog ne kokios 
būklės, ar taip skubėjo pas ją? Galbūt nerimavo dėl jos... 
Klausė savęs, kodėl jam paskambino. Iki Geifildo aikštės 
tik penkios minutės, būtų atvykęs bet kuris pareigūnas. 
Galėjo ir pati išsiaiškinti. Juk neišsigando. Bet, kai kam 
nors papasakoji apie nejučiom apėmusį nerimą, šis ima 
ir išgaruoja. Rebusas atidarė pagrindines duris ir užėjo. 
Stebėjo, kaip praėjo pro antro aukšto langą, o štai pasie- 

kė trečią. Pastoviniavęs prisispaudė prie stiklo ir pamojo 
duodamas suprasti, kad viskas gerai. Užlipęs į kitą laiptinę 
patikrino, ar niekas nesislepia, ir ėmė leistis žemyn. 

Sugrįžo sunkiai kvėpuodamas. 

- Žinau, — tarė krisdamas į sofą, - laikas pradėt 
mankštintis. — Siektelėjo kišenės norėdamas išsitraukti 
cigaretes, bet prisiminė, kad ji neleis rūkyti kambaryje. 
Siobhana iš virtuvės atnešė taurę aukšta kojele: 

— Bent išgerk, — pasakė įpildama raudono vyno. 

— Į sveikatą, - nugėręs didelį gurkšnį, atsikvėpė. - 
Pirmas butelis šįvakar? — bandė juokauti. 

— Man nesivaidena, - atsakė ji. 

Atsiklaupusi prie kavos stalelio rankoj sukiojo taurę. 

— Tik, kai esi vienas... turiu galvoj ne tik tave, ir man 
pasitaiko. 

— Kas? Prasimanai nebūtų dalykų? — jos skruostai 
truputį paraudo. - Iš kur žinojai? 

Rebusas pažvelgė į ją: 

— Ką žinojau? 

— Pasakyk, kad nestebėjai manęs. 

Jis žiobtelėjo nežinodamas ką atsakyti. 

— Pastūmęs atidarei duris, - paaiškino ji. - Nė nepatik- 
rinai, ar užrakintos. Nes žinojai, kad neužrakintos. Tada 
sustojai trečiam aukšte. Norėjai atgauti kvapą? - jos akys 
išsiplėtė. — Iš ten jis ir stebėjo mane. Ne iš gyvenamojo 
namo, bet iš tos laiptinės. 

Rebusas nudelbė žvilgsnį į taurę: 

— Tai ne aš, - pratarė. 

— Bet žinai, kas jis toks, - patylėjusi paklausė: - De- 
rikas? — jo tyla buvo geriausias atsakymas. Pašokusi ant 
kojų ėmė žingsniuoti. - Aš jam parodysiu... 

— Klausyk, Siobhana... 

Ji atsisuko: 

— Kaip sužinojai? 

Taigi teko jai paaiškinti. Jam baigus Siobhana paėmė 
telefoną ir surinko Linfordo numerį. Kai jis atsiliepė, ji 
padėjo ragelį. Dabar ji sunkiai kvėpavo. 

— Ar galiu paklausti? —- paklausė Rebusas. 

— Ko? 

— Ar prieš tai surinkai 1471? - pažvelgė į jį nieko ne- 
suprasdama. - Jei nenori, kad tas, kam skambini, žinotų 
tavo numerį, surenki šitą prefiksą. 

Ji vis dar virpėjo, kai suskambo telefonas. 

— Neatsiliepsiu, - pasakė ji. 

— Gal čia ne Derikas. 

— Tegul atsakiklis atsiliepia. 

Septyni skambtelėjimai ir tada įsijungė atsakiklis. Pir- 
miausia jos žinutė, tada padėto ragelio garsas. 

— Niekšas! — sušnypštė ji. Pakėlusi ragelį, surinko 
1471, paklausiusi nutrenkė. 

— Be numerio? - spėjo Rebusas. 

— Kojis siekia, Džonai? 

— Tu jį pametei, Siobhana. Kai taip atsitinka, kartais 
pradedam keistai elgtis. 

— Kalbi taip, tarsi būtum jo pusėj. 

— Jokiu būdu. Tiesiog bandau paaiškinti. 

— Jei tave kas pamestų, imtum tykinti iš paskos? — 
paėmusi vyno taurę gurkšnojo žingsniuodama. Paste- 
bėjusi, kad užuolaidos vis dar atitrauktos, pribėgusi 
užtraukė. 

— Ateik ir atsisėsk, - paprašė Rebusas. - Iš ryto pasi- 
kalbėsim su juo. 

Galiausiai liovėsi žingsniavusi ir susmuko ant sofos 
šalimais. Jis norėjo įpilti jai dar vyno, bet ji atsisakė. 

— Gaila palikti, - pasakė Rebusas. 

— Tu išgerk. 

— Nenoriu, - ji įdėmiai pažvelgė į jį, o jis tik šyptelė- 
jo. - Pusę vakaro stengiausi atsispirti pagundai kur nors 
nueiti išgerti, - paaiškino. 

— Kodėl? 

Rebusas tik gūžtelėjo, o ji paėmė iš jo butelį. 

— Kad nevestų į pagundą. 

Pasivijęs pamatė, kaip ji išpylė vyną į kriauklę. 

— Per griežtai, - tarė jis. - Būtų užtekę ir šaldytuvo. 

— Raudonas vynas nelaikomas šaldytuve. 

— Juk žinai, ką norėjau pasakyti, - ant nusausinimo 
lentos pastebėjo švarius indus. Baigusi vakarieniauti viską 
suplovė. Virtuvė išklijuota baltomis plytelėmis, ant kurių 
nė dėmelės. - Mudu kaip diena ir naktis, - pastebėjo 
jis. 

— Kodėl? 

— Indus plaunu tik tada, kai nebelieka puodelių. 

Ji šyptelėjo: 

— Visada norėjau būti nevaleika. 

— Bet? 

Gūžtelėjo, žvilgsniu permetusi virtuvę: 

— Turbūt taip išauklėjo. Kai kurie pavadintų neuro- 
tiška švaruole. 

— O mane tiesiog apsileidėliu, - tarė Rebusas. 

Stebėjo, kaip išskalavusi butelį padėjo prie kitų butelių 
ir tuščių stiklainių į oranžinę dėžę, šalia šiukšliadėžės. 

— Tik nesakyk: „šiukšlių perdirbimui? 

Linktelėjusi nusijuokė. Staiga jos veidas surimtėjo: 

— Dieve, Džonai, su juo susitikau tik tris kartus. 

— Kartais to ir užtenka. 

— Žinai, kur jį sutikau? 

— Pameni, nenorėjai sakyti? 

— Dabar pasakysiu - viengungių klube. 

— Tą vakarą, kai lydėjai išprievartautą moterį? 

— Jis lankosi tame viengungių klube. Jie nežino, kad 
jis policininkas. 

— Na, matyt, nesugeba susirasti merginos. 

— Jis jas sutinka kasdien, Džonai, — patylėjusi pridū- 
rė: — Nežinau, gal tai reiškia ką kitą. 

— Ką? 

— Nesu tikra. Kitą jo veidą, - atsirėmė į kriauklę susi- 
dėdama rankas ant krūtinės. - Pameni, ką sakei? 

— Pasakau tiek daug įsimintinų dalykų. 

— Apie pamestus vaikinus, kad kartais ima keistai 
elgtis. 

— Manai, kad Linfordą jau ne kartą pametė? 

— Galbūt, — atsakė užsigalvojusi. - Bet mąsčiau apie 
prievartautoją, kodėl jį traukia viengungių vakarai. 

Rebusas surimtėjo: 

— Priėjo prie vienos, bet jį atstūmė? 

— O gal jo žmona arba mergina nuėjo... 

Rebusas pritariančiai linkčiojo: 

— Ir ją paviliojo. 

Siobhana irgi ėmė linksėti: 

— Žinoma, tai ne mano byla... 

— Siobhana, bet tie, kas ja užsiima, apklausė visus 
viengungių klubus. 

— Taip, bet neklausinėjo moterų apie pavydžius part- 
nerius. 

— Gerai pastebėta. Dar vienas darbelis ryt rytui. 

— Taip, - tarė pasisukdama pripilti vandens į virdulį, - 
tik po to, kai šnektelėsiu su brangiuoju Deriku. 

— Ojei jis neigs? 

— Tu patvirtinsi, Džonai, ar ne? —- pažvelgė per petį. 

— Taip, bet mano žodžių ir tavo įtarimų neužteks. 

— Kodėl? 

- Visi žino, kad mudu su Linfordu kaip šuo su kate. O 
dabar dar pasakysiu, kad mačiau šnipinėjantį tave. Siob- 
hana, tu nežinai Feteso būstinės. 

- Jie gina saviškius? 

— Ir taip, ir ne. Bet tikrai kaip reikiant apsvarstys prieš 
patikėdami Džonu Rebusu, o ne būsimuoju policijos vir- 
šininku. 

— Ar todėl ir nesakei apie Linfordą? 

— Galbūt. 

Ji vėl nusigręžė: 

— Kokios kavos nori? 

— Juodos. 


Deriko Linfordo butas iš aukšto žvelgė į Dino slėnį ir 
Leito upę. Paėmęs paskolą, nusipirko už gerą kainą (viską 
pastatydamas ant Feteso kortos), bet vis tiek, kad padeng- 
tų, mokėjo didelius pinigus. O dar BMW. Jis galėjo tiek 
daug netekti. 

Nusimetė paltą ir marškinius. Visas suprakaitavo, kol 
parvažiavo namo. Pastebėjusi jį prie lango paskambino. Jis 
strimgalviais išbėgo, kad suspėtų, važiavo kaip patrakęs, 
peršokdamas per porą laiptelių užkopė į savo butą... Tele- 
fonas skambėjo. Čiupo ragelį pamanęs: Siobhana! Kažką 
pamačiusi nusprendė paskambinti man, kad padėčiau! Bet 

kitam gale padėjo ragelį, o kai patikrino, kas skambino, tai 
buvo ji. Tuoj pat jai perskambino, bet ji neatsiliepė. 

Virpėdamas stovėjo prie lango ir nekreipė dėmesio į 
atsiveriantį vaizdą... „Ji žino, kad ten buvau aš!“ Galvoje 
sukosi vienintelė mintis. Ji nesikreipė į jį pagalbos, pa- 
skambino Rebusui. Ir, žinoma, Rebusas jai viską išklojo. 
Aišku, kad taip. 

— Ji žino, — ištarė garsiai. - Ji žino, žino, žino. 

Dideliais žingsniais perėjo svetainę, tada apsisuko ir 
vėl sugrįžo. Dešiniu kumščiu trankė per kairį delną. 

Jis galėjo tiek daug prarasti. 

— Ne, - pasakė purtydamas galvą ir susitvardęs ėmė 
lygiai kvėpuoti. Jis nė už ką nepraras savo buto, mašinos, 
karjeros. Tai viskas, ko pasiekė per ilgus darbo metus, 
naktis, savaitgalius, kursus ir mokslus. 

— Ne, - pakartojo. — Iš manęs šito niekas neatims. 

Jis neleis. 

Taip lengvai jis nepasiduos. 


Paskambinę Kaferčiui į kambarį pasakė, kad bare iškilo 
problema. Jis apsirengė ir nusileidęs žemyn išvydo, kaip 
du barmenai ir pora klientų laiko prie grindų prispau- 
dę Rebą. Šalia ant grindų sėdėjo vyras išskėstom kojom, 
kruvina nosim, bet rankas laikė prispaudęs prie ausies, 
pro pirštus lašėjo kraujas. Jis šaukė, kad kas nors iškviestų 
policiją, jo mergina klūpojo šalia. 

Kafertis pažvelgė į jį: 

— Tau reikia greitosios, — pasakė jis. 

— Tas niekšas įkando man į ausį! 

Kafertis pritūpė priešais vyrą, ištraukė du banknotus 
po penkiasdešimt svarų ir įkišo jam į marškinių kišenę. 

— Kviesk greitąją, - pakartojo jis. 

Mergina suprato užuominą ir nuėjo ieškoti telefono. 
Tada Kafertis nužingsniavo prie Rebo, pasilenkęs suėmė 
jį už plaukų. 

— Rebai, - paklausė, - ką po velnių išdarinėji? 

— Linksminuosi, bose Džeri, - jo lūpos iškruvintos, 
sužeisto vyriškio ausies krauju. 

— Užtat kitiems nelinksma, - atsakė Kafertis. 

— Kas per gyvenimas, jei negali pasilinksminti? 

Kafertis įdėmiai jį nužvelgė, bet nieko neatsakė: 

— Jei ir toliau krėsi tokias kvailystes, — ištarė tyliai, — 
nežinau, ką tau padarysiu. 

— Koks skirtumas? - paklausė Rebas. 

Kafertis ir vėl nutylėjo. Liepė vyrams jį paleisti ir šie 
atsargiai pakluso. Neatrodė, kad Rebas ketintų keltis. 

— Gal galėtumėt jam padėti, - kreipėsi Kafertis į vy- 
rus. Išėmęs pluoštą banknotų ištraukė keletą ir padalino 
ratu. — Ačiū už pagalbą ir tegul tai lieka tarp mūsų, - baras 
nenukentėjo, bet jis primygtinai pasiūlė pinigų. —- Kartais 
ne iš karto pastebi padarytą žalą, - pasakė barmenui. Tada 
visiems nupirko išgerti ir ranka paplekšnojo Rebui per 
sprandą. — O tau, sūneli, laikas į lovą, - Rebo kambario 
raktas buvo padėtas ant baro. Personalas žinojo, kad jis 
su bosu Džeriu. - Kai vėl užsimanysi eiti imčių, pasistenk 
žaisti ne namie, gerai? 

— Atsiprašau, bose Džeri. 

- Turim rūpintis vienas kitu, Rebai, a? Tam kartais 
„reikia ne tik kaktos, bet ir smegenų. 

— Viskas gerai, bose Džeri. Atsiprašau. 

— Keliauk sau. Lifte yra veidrodis, taigi nesumanyk ir 
vėl mojuoti kumščiais. 


Rebas vargais negalais šyptelėjo. Po įsiaudrinimo at- 
rodė mieguistas. Kafertis stebėjo, kaip išsliūkino iš baro. 
Norėjosi išgerti, bet tik ne čia ir ne su šitais žmonėmis. 
Tegul jie išsikrauna liežuvaudami ir perpasakodami vieni 
kitiems, kas įvyko. Kambaryje yra nedidelis bariukas, šį- 
vakar tiks. Atsiprašydamas mostelėjo rankomis ir nusekė 
įkandin Rebo į liftą, stovėjo įkalintas šalia, kol pakilo į 
ketvirtą aukštą. Lyg vėl būtų kalėjimo kameroje. Rebo 
akys užmerktos. Atsirėmęs į veidrodį. Kafertis nenuleido 
nuo jo akių ir nė karto nemirktelėjo. 

Koks skirtumas? Toks buvo Rebo klausimas. Kafertis 
susimąstė. 

Kitą rytą, Rebusui įžengus į Šv. Leonardo nuovadą, du 
uniformuoti pareigūnai aptarinėjo iš vakaro per televi- 
zorių matytą filmą. 

— Kai Haris sutiko Salę, turbūt žiūrėjot, sere. 

— Tik ne vakar vakare. Kai kas iš mūsų turi įdomesnių 
užsiėmimų. 

— Kalbėjom, ar vyrai gali būti moterų draugais nesva- 
jodami nusitempti jų į lovą. Matot, toks filmo siužetas. 

— Manau, - pasakė antrasis pareigūnas, - kad tik už- 
metęs akį į moterį vyrukas pirmiausia pagalvoja, kaip ji 
atrodytų nuoga. 

Rebusas išgirdo iš kriminalistų skyriaus sklindant 
pakeltus balsus. 

— Atleiskite, vyrai, bet manęs laukia svarbesni rei- 
kalai... 

— Įsimylėjėlių kivirčas, - suprunkštė vienas. 

Rebusas atsisuko į jį: 

— Drauguži, tu labai klysti. 

Siobhana įvarė Deriką Linfordą į kabineto kampą. 
Jai netrūko ir žiūrovų: inspektorius Bilas Praidas, ser- 
žantas Rojus Freizeris ir seržantas Džordžas Oho Sil- 
versas. Susėdę už savo rašomųjų stalų mėgavosi spekta- 
kliu. Įsiveržęs vidun Rebusas metė į visus tris deginantį 

žvilgsnį. Pasistiebusi ant pirštų galiukų ir prisikišusi 
prie pat Siobhana laikė suėmusi Linfordą už gerklės. Lin- 
fordas vienoje rankoje laikė dokumentus, iš kurių liko tik 
gniužulas, jam nevalingai gniaužiant kumštį. Kitą ranką 
laikė iškėlęs lyg pasiduodamas. 

— Ir jei dar kada nors pagalvosi apie mano telefono 
numerį, nė nemanyk skambinti, - šaukė Siobhana, - nes 
nurausiu kiaušius! 

Rebusas iš nugaros tvirtai suėmė jos rankas ir atplėšė 
nuo Linfordo. Ji staigiai atsisuko visa paraudusi iš pykčio. 
Linfordas kosėjo. 

— Ar tai vadinasi šnektelėti? - paklausė Rebusas. 

— Žinojau, kad tai tavo darbas, - iškošė Linfordas. 

Siobhana atsigręžė į jį: 

— Tai tik tarp mūsų, šikniau, kitų nepainiok! 

— Kuo tu save laikai, ką? 

Rebusas: 

— Užsičiaupk, Linfordai. Užtektinai prisidirbai. 

— Aš nieko nepadariau. 

Siobhana mėgino išsivaduoti iš Rebuso: 

— Prakeiktas šliuže! 

Jiems už nugarų sugriaudėjo įsakmus balsas: 

— Kas čia, po velnių, vyksta? 

Visų trijų žvilgsniai nukrypo į duris. Ten stovėjo vy- 
resn. superintendentas Vatsonas. O šalia jo svečias Koli- 
nas Kasvelas, policijos viršininko padėjėjas. 


Paskutinį papasakoti viršininkui, kaip viskas buvo, pa- 
kvietė Rebusą. Kabinete buvo tik jiedu. Fermeris (tokią 
pravardę gavo dėl raudono veido ir šiaurės rytų žemdirbio 
kilmės) sėdėjo sudėjęs delnus, tarp kurių laikė padrožtą 
pieštuką. 

— Ar man ant jo pasismeigti? — paklausė Rebusas pa- 
rodęs į pieštuką. - Tradicinis charakiris? 

— Klok, kas ten dėjosi. Ir būtent tą dieną, kai atvyko 
policijos viršininko padėjėjas... 

- Jis, aišku, Linfordo pusėje? 

Fermeris dėbtelėjo į jį: 

— Nepradėk. Tik dėl visa ko pateik savo versiją. 

— O kam? Žinau, ką kiti du papasakojo. 

- Ir ką gi? 

— Siobhana pasakė tiesą, o Linfordas gelbėdamas kai- 
lį melavo susiriesdamas, — Rebusas gūžtelėjo, Fermerio 
veidas apsiniaukė. 

— Patenkink mano smalsumą, - pasakė. 

— Siobhana porą sykių susitiko su Linfordu, - persakė 
jos žodžius Rebusas. - Nieko rimto. Tada užraukė su juo. 
Vieną vakarą užsukau pas ją aptarti bylos. Išėjęs sėdėjau 
mašinoje, kai pamačiau kažką išeinant iš priešais esančio 
daugiabučio, už kampo nusišlapino ir vėl sugrįžo. Nuėjęs 
patikrinti užklupau Linfordą, šnipinėjantį ją iš daugiabu- 
čio laiptinės. O vakar vakare ji man paskambino ir pasakė, 
kad jai atrodo, jog ją kažkas stebi. Taigi papasakojau jai 
apie Linfordą. 

— Kodėl prieš tai nesakei? 

— Nenorėjau liūdinti. Be to, maniau, kad nubaidžiau 
jį, - Rebusas vėl gūžtelėjo. - Akivaizdu, kad nesu 2 
baisus, kaip maniau. 

Fermeris atsilošė: 

— Ką sako Linfordas? 

— Kertu lažybų, pasakė, kad tai nesąmonės, prama- 
nytos inspektoriaus Džono Rebuso. Siobhana klaidingai 
suprato, o aš viską pramaniau ir ji užkibo. 

— Kodėl turėtum taip elgtis? 

— Kad nušalinčiau jį ir galėčiau tirti bylą taip, kaip 
pats to noriu. 

Fermeris nuleido akis į pieštuką, kurį vis dar laikė 
rankose: | 

— Tiesą sakant, jis pateikė kitą priežastį. 

— Kokią? 

— Sako, nori, kad tau atitektų Siobhana. 

Rebusas pašiepiančiai vyptelėjo: 

— Ką gi, tai jo fantazija, ne mano. 

— Tikrai? 

— Žinoma. 

— Pats žinai, kad negaliu praleisti to pro pirštus. Tik 
ne tada, kai Kasvelas liudininkas. 

— Taip, sere. 

— Kaip, tavo manymu, turėčiau pasielgti? 

— Jumis dėtas, sere, išsiųsčiau Linfordą atgal į Feteso 
būstinę, kur vėl galės sėdėti prie rašomojo ir mirksėti 
savo žydromis akelėmis kuo toliau nuo realių policininko 
darbo sambrūzdžių. 

— Ponas Linfordas to nenori. 

Rebusas nesusilaikė: 

- Jis nori pasilikti čia? - Fermeris linktelėjo. - Kodėl? 

— Sako, kad nejaučia pagiežos. Kad tai dėl susidariu- 
sios įtampos. 

— Nesuprantu. 

— Tiesą sakant, ir aš, - pakilęs Fermeris nuėjo prie ka- 
vos aparato. Pabrėžtinai įsipylė tik vieną puodelį. Rebusas 
bandė nuslėpti palengvėjimą. - Juo dėtas, norėčiau visais 
jumis atsikratyti, - patylėjęs vėl atsisėdo. - Bet ko nori 
inspektorius Linfordas, tą jis ir gaus. 

— Tai gana pavojinga. 

— Kodėl? 


360 


— Juk matėte, kas dėjosi kriminalistų skyriuj? Mes 
įklimpom. Net ir normaliomis aplinkybėmis būtų sunku 
išlaikyti jį ir Siobhaną atskirai, bet gali būti, kad mūsų 
tiriamos bylos susijusios. 

— Tą patį sakė ir seržantė Klark. 

— Ji užsiminė, kad norite nutraukti Supervalkatos by- 
los tyrimą. 

- Iš tikrųjų jokio tyrimo ir nebuvo. Bet ir man, kaip 
tam kaimynui, rūpėjo keturi šimtai tūkstančių. Jei atvirai, 
nesitikėjau, kad ji ką nors peš. 

- Ji puiki detektyvė, sere. 

Vatsonas linktelėjo: 

— Nepaisant modelio vaidmens, - pasakė jis. 

— Paklausykit, - tarė Rebusas, - žinau tikrąją priežastį. 
Artėja pensija ir jūs norėtumėt, kad kas nors kitas srėbtų 
šitą mėšlo krūvą. 

— Rebusai, nemanyk, kad gali... 

— Linfordas priklauso Kasvelui, taigi neketinate mur- 
dyti jo nosies. Liekam mes. 

— Skaitykis su žodžiais. 

— Pats kuo puikiausiai viską žinot. 

Pakilęs Fermeris krumpliais atsirėmė į stalą ir palinko 
į Rebusą: 

— O pats? Subūrei privatų policijos būrelį - susitikinė- 
jat „Oksfordo“ bare, bėgioji aplink lyg tai tu vadovautum 
nuovadai. 

— Bandau išspręsti bylą. 

— Ir tuo pačiu numauti Klark kelnaites? 

Rebusas pašoko ant kojų. Jų veidai buvo vos per porą 
colių vienas nuo kito. Nė vienas neištarė nė žodžio, lyg 
dar vienas žodelis pasirodytų esąs labai jautrus šautuvo 

nuleistukas. Suskambo Fermerio telefonas. Ištiesęs ranką 
pakėlė ragelį ir prisidėjo prie ausies. 

— Klausau? - atsiliepė. 

Rebusas buvo taip arti, kad girdėjo iš ragelio sklindantį 
Gilės Templer balsą: 

— Spaudos informavimas, sere. Ar norite pamatyti 
mano užrašus? 

— Atnešk, Gile. 

Rebusas atsitraukė nuo stalo. Jam už nugaros Fermeris 
šūktelėjo: 

— Ar mes jau baigėme, inspektoriau? 

— Manau, kad taip, sere, - susivaldė ir netrinktelėjęs 
uždarė duris. 


Nuėjo ieškoti Linfordo. Kontoroj nesimatė. Sužinojo, kad 
Siobhaną moterų tualete ramina viena policininkė. Valgy- 
kloje? Ne. Informacijoj pasakė, kad prieš penkias minutes 
išėjo iš nuovados. Rebusas žvilgtelėjo į rankinį laikrodį: 
kol kas viskas uždaryta. Mašinų aikštelėje Linfordo BMW 
nebuvo. Stovėdamas ant šaligatvio išsiėmė mobilųjį ir 
paskambino Linfordui. 

— Alio? 

— Kur, po velnių, esi? 

— „Pašiūrės“ mašinų aikštelėje. 

Apsisukęs Rebusas permetė Šv. Leonardo skersgatvį, 
kurio gale buvo kavinė „Pašiūrė“: 

— Ką ten veiki? 

— Mąstau. 

— Nepersitempk, - Rebusas žingsniavo gatvele. 

— Puiku. Didžiai dėkingas, kad paskambinai įžeidinėti. 

— Visada tavo paslaugoms, - jis pasuko į mašinų 
aikštelę. 


362 


Ten išvydo BMW, stovintį neįgaliesiems skirtoj vietoj, 
šalia paradinių durų. Rebusas išjungė mobilųjį ir atidaręs 
keleivio dureles atsisėdo į mašiną. 

— Maloniai nustebintas, - pasakė Linfordas, padė- 
damas į šalį telefoną ir atremdamas rankas į vairą, akis 
įsmeigęs į priekinį stiklą. 

— Pats mėgstu staigmenas, —- atsakė Rebusas. — Pa- 
vyzdžiui, iš viršininko sužinojau, kad rėžiu sparną aplink 
konsteblę Klark. 

— Argi ne? 

— Kuo puikiausiai žinai, kad ne. 

— Gana dažnai sukiojiesi aplink jos butą. 

— Aha, tau paslapčiom spoksant pro langus. 

— Na gerai, kai ji pametė mane, aš truputį... man retai 
nutinka. 

— Kad pameta? Kažkodėl nelabai tikisi. 

Linfordo veidu šmėstelėjo šypsnys: 

— Manyk, ką nori. 

— Primelavai Vatsonui. 

Linfordas atsisuko į jį: 

— Manim dėtas, būtum daręs tą patį. Mano karjera 
kabojo ant plauko! 

— Anksčiau reikėjo galvoti. 

— Tau lengva sakyti, — ištarė tyliai Linfordas prikąs- 
damas apatinę lūpą. - O ką, jei atsiprašyčiau Siobhanos? 
Buvau išmuštas iš vėžių... daugiau nebepasikartos... ir 
panašiai? 

— Geriau pateik raštu. 

— Kad neleptelėčiau, ko nereikia? 

Rebusas papurtė galvą: 

— Sunku atsiprašinėti, kai viena ranka tau gniaužia 
gerklę, o kita kiaušius. 

— Viešpatie, žmogau, maniau, sprogs kraujagyslė. 

Rebuso veidas liko akmeninis: 

— Galėjai atsikirsti. 

— Būtų labai gražu kitiems trims spoksant. 

Rebusas įdėmiai jį nužvelgė: 

— Tu velniškai apdairus, ką? Prieš žengdamas apgalvoji 
kiekvieną žingsnelį. 

— Siobhaną sekiau nepagalvojęs. 

— Kurgi ne, - visgi Rebusas nebuvo tuo tikras. 

Atsisukęs Linfordas kažką paėmė iš mašinos galo. 
Popierius, tas pats suglamžytas pluoštas, kurį laikė kri- 
minalistų skyriuj. 

— Ar galim minutėlę šnektelėti apie reikalus? 

- Galbūt. 

— Žinau, kad nustūmei mane į šalį ir nieko nesakyda- 
mas vienas pats vadovauji paradui. Puiku, tai tavo spren- 
dimas. Bet aš atlikau apklausas ir galbūt išsiaiškinau kai 
ką svarbaus... - padavė Rebusui visą šūsnį popierių. Dau- 
gybė kruopščių apklausos puslapių. „Holirudo smuklė“, 
„Dženė Ha“... ne tik baruose, bet ir butuose, parduotuvėse 
šalia Kvinsberio rūmų. 

— Triūsei iš peties, - nenoromis pripažino Rebusas. 

— Nors vaikščioti pėsčiomis nebemadinga, bet kartais 
praverčia. 

— Tai kur ta naujiena? Ar teks viską peržiūrėti, kad pa- 
darytų įspūdį po kojomis pasimaišę akmenys ir uolos? 

Linfordas šyptelėjo: 

— Geriausią palikau pabaigai. 

Turėdamas galvoje kelis paskutinius susegtus pusla- 
pius. Dvi tą pačią dieną atliktos apklausos su tuo pačiu 
vyriškiu. Atsitiktinis pokalbis „Holirudo smuklėje“, o ki- 
tas - Šv. Leonardo nuovadoj dalyvaujant Oho Silversui. 

Apklaustasis vardu Bobas Kovanas gyvena Karališkojo 
Parko gatvėje, Universitete dėsto ekonominę ir visuo- 
meninę istoriją. Kartą per savaitę su draugu susitinka 
išgerti Holirudo smuklėje. Draugas gyvena Grasmarkete, 
ir smuklė abiems patogi pusiaukelė. Kovanas mėgavosi 
pasivaikščiojimu po Holirudo parką, pro Šv. Margaritos 
ežerą su jame gyvenančių gulbių kolonija. 


„Tą naktį (kai buvo nužudytas Rodis Gryvas) švietė prieš- 
pilnis mėnulis, iš smuklės išėjau be penkiolikos vidurnak- 
tį. Naktį eidamas tuo taku dažniausiai nesutinku nė gyvos 
dvasios. Aplinkui vos vienas kitas gyvenamasis namas. Įta- 
riu, kad kai kam būtų baugu. Juk prisiskaitom įvairiausių 
istorijų. Bet per tuos trejus metus, kiek man teko keliauti 
šituo keliu, manęs nė karto nėra užkabinę. Gal tai neturi 
nieko bendra. Po žmogžudystės apie tai daug mąsčiau ir 
buvau linkęs manyti, kad su tuo neturi jokio ryšio. Mačiau 
pono Gryvo nuotraukas ir, mano nuomone, nė vienas iš 
tų dviejų vyrų nebuvo į jį panašus. Žinoma, gal ir klystu. 
Nors naktis buvo gana šviesi, žvaigždėta, giedras dangus, 
iš tikrųjų aiškiai mačiau tik vieną vyrą. Jie stovėjo kitoje 
Kvinsberio rūmų kelio pusėje. Sakyčiau, tiesiai priešais 
vartus. Atrodė, lyg ko nors lauktų. Todėl patraukė mano 
dėmesį. Tokį vėlyvą metą, kai aplinkui vyksta kelio dar- 
bai ir statybos? Keista susitikimo vieta. Pamenu, eidamas 
namo svarsčiau. Įprastus dalykus: gal trečiasis nuklydo 
nusišlapinti, o gal tai koks seksualinio pobūdžio susitiki- 
mas arba jie rengėsi įsilaužti į statybvietę...“ 

Linfordas įsiterpė: „Jums derėjo anksčiau apie tai pra- 
nešti, pone Kovanai.“ 

Tada vėl Kovano pasakojimas: „Ach taip, bet visada 
baiminiesi, kad sužadinsi kitų susidomėjimą perniek. O 

tie vyrai iš tiesų visai neatrodė įtartini. Na, be jokių kaukių 
ir nesinešė maišų, ant kurių būtų užrašyta „Grobis“. Tie- 
siog du tarpusavyje besišnekučiuojantys vyrai. Galėjo būti 
ir du atsitiktinai susitikę draugai. Suprantate, ką noriu 
pasakyti? Abu apsirengę kaip ir visi, kasdieniškai: man 
regis, džinsais ir tamsiomis striukėmis, galbūt avėjo spor- 
tinius batus. Tas, kurį geriausiai mačiau, buvo trumpai 
kirptais plaukais, tamsiai rudais arba juodais. Didelėmis 
pageltusiomis lyg takso akimis. Įdubę skruostikauliai ir 
paniekinanti burnos išraiška, lyg išgirdus kažką nemalo- 
naus. Aukštas, turbūt šešių su viršum pėdų. Plačiapetis. 
Manote, kad kaip nors su tuo susijęs? Dieve mano, galbūt 
paskutinis mačiau žudiką...“ 


— Ką manai? - paklausė Linfordas. 

Rebusas vartė kitus pokalbius. 

— Žinau, - tarė Linfordas, - ne kažin kas. 

— Tiesą sakant, visai neblogai, - Linfordas atrodė nu- 
stebintas pastabos. - Bėda ta, kad to nepakanka. Aukštas, 
plačiapetis... tokių šimtai. 

Linfordas linktelėjo, jis tai apgalvojo: 

— Bet jei gautume fotorobotą... Kovanas sakė mielai 
pamėgintų. 

— Ir kas tada? 

— Aplinkiniai barai, gal jis vietinis. Be to, toks apibū- 
dinimas, nenustebčiau, jei jis mūrininkas. 

— Vienas iš statybvietės darbininkų? 

Linfordas gūžtelėjo: 

— Kai turėsim jo portretą... 

Rebusas grąžino jam apklausų pluoštą: 

— Verta pamėginti. Sveikinu. 

Linfordas pastebimai pasipūtė, primindamas Rebusui, 
už ką nuo pat pradžių ėmė jo nekęsti. Menkiausia pagyra 
ir vyras pamiršdavo visa kita. 

— O tuo tarpu, - pasakė Linfordas, - eisi savo keliu? 

— Teisingai. 

— O aš lieku už kadro? 

— Šiuo metu, Linfordai, tau tai pati geriausia vieta, 
patikėk. 

Linfordas linktelėjo sutikdamas: 

— Tai ką man dabar daryti? 

Rebusas atidarė keleivio dureles. 

— Nesirodyk Šv. Leonardo nuovadoj, kol neparašysi 
laiško. Pasirūpink, kad Siobhana gautų jį iki darbo pabai- 
gos, bet ne priešpiet, duok jai laiko atvėsti. Galbūt rytoj 
jau bus saugu pasirodyti. Prislėgtu veidu. 

Linfordui to pakako. Jis norėjo paspausti Rebusui 
ranką. Bet Rebusas uždarė dureles. Nė už ką nespaus 
tam niekšui rankos: jis tik atkapstė vertingą naujieną, o 
ne bazinius metalus pavertė auksu. Rebusas vis tiek juo 
nepasitikėjo nujausdamas, kad įduotų ir senelę, jei tik 
užuostų paaukštinimą. Klausimas: ką darytų, jei manytų, 
kad jo darbui gresia pavojus? 


Liūdna proga, niūri vieta. 

Siobhana atvyko drauge su Rebusu. Taip pat daly- 
vavo „vilnonis kostiumas“ - policininkė, buvusi įvykio 
vietoje tą vakarą, kai nušoko „Makijas“, ta pati, kur 
paklausė: „Tu dirbi su Rebusu?“ Pastorius ir pora veidų, 
Siobhanos matytų Grasmarkete, šie pasisveikindami 
linktelėjo. Ji tikėjosi, kad šiandien neprašys cigarečių, 
nepasiėmė nė vienos. Dezė taip pat buvo, raudojo į roži- 
nio tualetinio popieriaus gniužulą. Susiradusi kažkokius 

juodus skarmalus: čigonišką sijoną, ilgą nertą iki skutų 
sunešiotą skarą. Batai irgi juodi, nors ir skirtingi. 

Rachelės Dru nesimatė, galbūt negirdėjo. 

Taigi nepasakytum, kad prie kapo daug gedinčių. Ša- 
limais karksėjo varnos, grasindamos užgožti keletą sku- 
botų pastoriaus žodžių. Viena iš Grasmarketo porelės vis 
kumšteldavo savo draugužiui į pašonę, kad šis neužsnūs- 
tų. Kaskart pastoriui pasakius Fredžio Hastingso vardą 
Dezė ištardavo „Krisas“. Po visam Siobhana apsisuko ir 
greitai nužingsniavo. Nenorėjo su niekuo kalbėtis, atėjo 
tik iš pareigos, už ką jai niekas nepadėkos. 

Priėjus mašinas, pirmą kartą pažvelgė į Rebusą. 

— Ką tau sakė Fermeris? — paklausė ji. - Jis tiki Lin- 
fordu, o ne mumis? 

Rebusui nieko neatsakius, atsisėdo į mašiną, užvedė 
ir nuvažiavo. Rebusui, stovinčiam prie vis dar užrakintos 
mašinos, pasirodė, kad jos akyse sužibo ašaros. 


Geltonas ekskavatorius veržėsi vidun čiaumodamas pa- 
matų nuolaužas. Atsivėrus gyvenamojo namo viduriams, 
scena atrodė vujaristinė. Rebusas atkreipė dėmesį, kad kai 
kurie stebėtojai negalėjo žiūrėti. Tarsi patologui atveriant 
kūno paslaptis. Tai buvo žmonių namai: durys, kurias 
dažė ir perdažė; rūpestingai parinko tapetus. Tikriausiai 
kokia jaunavedžių pora nulakavo grindjuostes, laku išsi- 
terliodami kombinezonus, bet neimdami į galvą. Šviesos 
instaliacija, elektros lizdai, jungikliai... suversti į krūvą 
ar nukarę nuo laidų gyslų. Dar pasalūniškesni sandaros 
elementai: stogo sijos, vandentiekis, vietoj kaminų žio- 
jėjančios žaizdos. Užiantis kalėdinių švenčių židinys... 
kampe papuošta eglutė. 

Grifai pasidarbavo: belikę tik kelerios geresnės durys. 
Židiniai pašalinti, kaip ir tualeto bakai, kriauklės, vonios. 
Vandens bakai ir radiatoriai... atliekų rankiotojai iš jų 
pasipelnys. Labiausiai Rebuso akį patraukė sluoksniai. 
Vieną dažų sluoksnį paslėpęs kitas, tapetai ant tapetų. 
Nulupus dryžuotus saldumynus atsiskleidžia šviesiai roži- 
nių bijūnų Žymės, o po juo dar vienas sluoksnis, raudonus 
mundurus vilkinčių anglų raitelių. Prie vieno buto pri- 
statyta virtuvė, o buvusi virtuvėlė ištapetuota. Nuplėšus 
tapetus, pasirodė baltos ir juodos plytelės. Pilni atliekų 
konteineriai pakraunami į sunkvežimius, gabenančius 
juos už miesto į užkastų liekanų sąvartynus, čia sudedamo 
paveikslėlio dalis užklos paskutinis sluoksnis, kurį ateityje 
grandys archeologai. 

Rebusas prisidegė cigaretę, prisimerkdamas nuo dul- 
kių ir žvyro šuoro: 

- Panašu, kad truputį pavėlavom. 

Su Siobhana stovėjo priešais pastatą, kur buvo Fredžio 
Hastingso kontora. Ji nurimusi, regis, išmetė Linfordą iš 
galvos, stebėdama griovimo darbus. Hastingso kontora 
buvo pirmame aukšte, o virš jos butai. Iš jos neliko nė žen- 
klo. Kai sulygins su žemėmis, rangovai ims statyti naują 
pastatą, „prabangių butų kompleksą, vos keli žingsniai 
nuo naujojo parlamento. | 

- Savivaldybėje kas nors turėtų žinoti, - pamėtėjo 
mintį Siobhana. Rebusas linktelėjo: ji turėjo galvoje, kad 
žinos, kas nutiko Hastingso kontoros daiktams. - Neat- 
rodo, kad dėtum daug vilčių, - pridūrė ji. 

- Ne mano būdas, - atsakė Rebusas į plaučius įtrauk- 
damas cigaretės dūmą kartu su tinko dulkėmis ir kitų 
žmonių gyvenimais. 

Nuvažiavo į centre esančius municipaliteto rūmus, 
kur vienas valdininkas galiausiai jiems davė advokato 
pavardę. Advokatas buvo įsikūręs Stokbridže. Pakeliui 
užsuko į buvusius Hastingso namus, bet dabartiniai savi- 
ninkai nieko apie jį nežinojo. Jie įsigijo butą iš sendaikčių 
prekeivio ir manė, kad jis pirko iš futbolininko. 1979-ieji 
buvo senovės istorija - naujamiesčio butai keliaudavo iš 
rankų į rankas kas treji-ketveri metai. Dirbantys jauni 
žmonės įsigydavo atsižvelgdami į investicines galimybes. 
Susilaukus vaikų laiptai tapdavo kankyne arba imdavo 
skųstis, kad trūksta sodo. Parduodavo ir persikraustydavo 
į erdvesnį būstą. 

Advokatas irgi buvo jaunas, todėl nieko nežinojo apie 
Frederiką Hastingsą. Bet telefonu paskambino į susitikimą 
išvykusiam vyresniam kolegai. Sutarė dėl laiko. Rebusas 
ginčijosi su Siobhana, ar verta grįžti į nuovadą. Ji pasiūlė 
pasivaikščioti Dino slėniu, bet Rebusas prisiminęs, kad 
Linfordas gyvena Dino Viladže, teisinosi, jog jo širdis per 
silpna tokiam žygiui. 

Siobhana: 

- Įtariu, kad nori paieškoti baro. 

Rebusas: 

- Iš tikrųjų, netoli Šv. Stepono gatvės kampo yra vienas 
visai neblogas. 

Galiausiai jie nuėjo į kavinę Ryburno aikštėje. Siobha- 
na užsisakė arbatos, Rebusas kavos be kofeino. Padavėja 
atsiprašė sakydama, kad pas juos nerūkoma. Atsidusęs 
Rebusas įsidėjo pakelį. 

- Žinai, - tarė jis, - seniau buvo daug paprasčiau gy- 
venti. 

Ji pritardama linktelėjo: 

— Gyvenai urve, mirtinai užvaikydavai savo maistą... 

- Mergaitės lankė kerėtojų mokyklas. O dabar visos 
puikuojasi sarkazmo universiteto diplomais. 

- Trys žodžiai, - pasakė ji: - puodelis, virdulys, juoda. 

Patiekė gėrimus. Siobhana pasitikrino, ar negavo ži- 
nučių į mobilųjį. 

- Na, gerai, - tarė Rebusas, - pats paklausiu. 

- Ko? 

— Ką darysi su Linfordu? 

- Ar pažįstu ką nors tokiu vardu? 

- Teisingai, - Rebusas gurkštelėjo kavos. 

Siobhana į puodelį įsipylė arbatos ir laikė suėmusi 
abiem rankom: 

- Kalbėjaisi su juo? - paklausė ji. Rebusas iš lėto link- 
telėjo. - Taip ir maniau. Tave pastebėjo bėgantį jam iš 
paskos. 

- Jis primelavo Fermeriui apie mane. 

- Žinau. Viršininkas užsiminė. 

- Ir ką pasakei? 

- Tiesą, - atsakė ji. 

Abudu sutartinai tylėdami pakėlė puodelius, nugėrė 
ir nuleido. Rebusas ir vėl linktelėjo, pats nežinodamas 
kodėl. Siobhana pirmoji neištvėrė: 

- Tai ką pasakei Linfordui? 

- Jis atsiųs tau atsiprašymą. 

- Kaip kilnu, - patylėjusi pridūrė: - Manai, nuoširdų? 

— Manau, gailisi dėl to, ką padarė. 

- Tik todėl, kad galėjo pakenkti jo šlovingai kar- 
jerai. 

- Gal tavo tiesa. Vis dėlto... 

- Manai, turėčiau liautis? 

- Ne visai. Bet Linfordas seka pėdsakais, kuriuos pats 
aptiko. Jei pasiseks, jis nesimaišys tau po kojom, - pažvel- 
gė įją. - Manau, kad išsigando tavęs. 

Ji pašaipiai vyptelėjo: 

— Nebe reikalo, - vėl kilstelėjo savo puodelį. - Bet jei ne- 
simaišys man po kojomis, aš pasistengsiu nesimaišyti jam. 

- Gerai. 

— Manai, pametėm pėdsaką? 

- Hastingso? - ji linktelėjo. - Nesu tikras, - atsakė 
jis. - Ko tik neatkapstai Edinburge. 

Bleiras Martinas jau laukė, kai jie sugrįžo į advokatų 
kontorą. Apvalainas, pagyvenęs, vilkėjo dryžuotą kostiu- 
mą su sidabrine laikrodžio grandinėle. 

- Visada spėliojau, - tarė jis, - ar nepradės man vai- 
dentis Fredis Hastingsas? 

Priešais jį ant stalo padėtas dešimties colių storio rus- 
vo popieriaus aplankų ir vokų ryšulys, surištas pakavimo 
virvele. Jam pirštais perbraukus per viršutinį aplanką, šie 
liko dulkini. 

— Ką turite galvoje, sere? 

- Ką gi, tai nebuvo byla jums, bet vis tiek paslaptinga. 
Jis tik pašoko ir dingo. 

- Skolininkai lipo ant kulnų, - pridūrė Rebusas. 

Martinas pažvelgė skeptiškai. Akivaizdu, kad sukirto 
sočius priešpiečius, skruostai užlieti pasitenkinimo, lie- 
menė veržė. Jam atsilošus kėdėje Rebusas baiminosi, kad 
poškėdamos neištrūkinėtų sagos. 

- Fredžio padėtis nebuvo be išeities, - pasakė Mar- 
tinas. - Neginu, jis tikrai blogai investavo, vis dėlto... 
Jis vėl patapšnojo per aplankus. Rebusui magėjo po juos 
pasirausti, bet žinojo, kad Martinas gintų kliento konfi- 
dencialumą. - Ir tikrai paliko nemažai kreditorių, - tęsė 

Martinas, - bet nė vienas jų nebuvo toks jau svarbus. 
Pardavėme jo butą. Už priimtiną kainą, nors galima buvo 
gauti ir daugiau. 

- Pakankamą, kad atsikratytumėt kreditoriais? - pa- 
klausė Siobhana. 

- Taip, ir apmokėtume mano firmos mokesčius. Bran- 
giai kainuoja, kai kas nors dingsta, - patylėjo, rankogalių 
segtukais susegtoj rankovėj slėpdamas triuką. Rebusas 
su Siobhana nepratarė nė žodžio matydami, kad jis ne- 
kantrauja jį parodyti. Martinas palinko į priekį, alkūnės 
ant rašomojo. 

- Aš truputį atidėjau atsargai, - ištarė suokalbiškai, — 
apmokėti sandėlio išlaidas. 

— Sandėlio? - lyg aidas pakartojo Siobhana. 

Advokatas gūžtelėjo pečiais: 

— Maniau, kad vieną dieną Fredis gali grįžti į mano 
gyvenimą. Tik nemaniau, kad tai įvyks po jo mirties. - Jis 
atsiduso. - Tarp kitko, kada laidotuvės? 

- Mes ką tik iš jų, - atsakė Siobhana. 

Nepridūrė, su keliais kitais laidotuvių dalyviais. Sku- 
botos laidotuvės, jokios asmeninės panegirikos iš pasto- 
riaus. Galėjai pavadinti skurdžiaus laidotuvėmis, tik kad 
Supervalkata nebuvo skurdžius. 

— O kas tiksliai yra tame sandėlyje? - paklausė Re- 
busas. 

- Daiktai iš jo buto: viskas nuo pieštukų ir plunksna- 
kočių iki gana dailaus persiško kilimo. 

- Kuris krito jums į akį? 

Advokatas piktai dėbtelėjo į Rebusą: 

- Priedo daiktai iš jo kontoros. 

Rebuso nugara pastebimai įsitempė: 

- Ir kur, - paklausė jis, - mes galėtume rasti tą sandėlį? 

2 
Atsakymas: plikame kelio ruože šiauriniame miesto pa- 
ribyje. Kadangi Edinburgas - pakrantės miestas, šiaurinę 
ir rytinę jo dalį jungia Forto įlanka. Nekilnojamojo turto 
plėtotojai ir savivaldybė kūrė didelius planus Grantonui, 
šiauriausiam miesto galui. 

- Reikia veiklios vaizduotės, - pastebėjo Rebusas, 
jiems važiuojant. 

Tai reiškė, kad kol kas Grantonas neturėjo kuo didžiuo- 
tis, vietomis bjaurus ir laukinis, atšiaurių pylimų, pilkų pra- 
moninių pastatų ir etatų mažinimo rajonas. Išdaužyti fabri- 
kų langai, purškiami dažai, paišini sunkvežimiai. Tokiems 
žmonėms, kaip serui Terensui Konranui, pakako vieno 
žvilgsnio, kad įsivaizduotų mažmeninės prekybos, poilsio 
centrų ir buvusiuose sandėliuose įrengtų apartamentų ateitį. 
Numatė, kad įsikurs pinigingi žmonės, kurie čia dirbs ir 
gyvens, žodžiu, prasidės visiškai naujas gyvenimas. 

— Pasakyk ką nors gero? - paprašė Siobhana. 

Rebusas akimirką galvojo: 

- Starbank visai nieko alinė, - atsakė. Siobhana pa- 
žvelgė į jį. - Tu teisi. Tai labiau Niuheivenas negu Gran- 
tonas, - nusileido jis. 

Patalpos vadinosi „Seisminė saugykla“. Trys ilgos ei- 
lės betoninių bunkerių, kurių kiekvienas maždaug trys 
ketvirtadaliai normalaus garažo dydžio. 

- „Seisminė“, - paaiškino savininkas Džeris Ryga- 
nas, - nes atlaikytų ir žemės drebėjimą. 

- Tikrai, mums čia ramybės neduoda žemės drebėji- 
mai, - pastebėjo Rebusas. 

Ryganas nusišypsojo. Jis vedėsi juos išilgai vienos eilės. 
Oras niaukėsi, rinkosi debesys ir smarkus vėjas šiaušė 
estuariją. 

- Pilis pastatyta ant ugnikalnio, - pasakė jis. - O pa- 
menat tuos požeminius smūgius prieš kurį laiką Porto- 
bele? 

- Ar ne minavimo darbai? - paklausė Siobhana. 

— Nesvarbu, - atsakė Ryganas. Linksmas akis apvai- 
nikavo tankūs žili antakiai. Ant kaklo prie grandinėlės 
pritvirtinti akiniai metaliniais rėmeliais. - Reikalas tas, 
kad mano klientai žino, jog jų daiktai saugūs iki pat pa- 
saulio pabaigos. 

— Kas per vieni jūsų klientai? - paklausė Siobhana. 

- Visokie. Senukai, gyvenantys prieglaudose, kur ne- 
telpa visi jų baldai. Atvykstantys čia arba keliaujantys į 
Angliją žmonės. Kartais jie parduoda namus anksčiau 
nei įsirengia naują būstą. Taip pat turiu vieną ar dvi ko- 
lekcines mašinas. 

— Arjos telpa? - paklausė Rebusas. 

- Ankštoka, -- pripažino Ryganas. - Vienai teko nuimti 
buferius. Štai čia. 

Jie atvažiavo apsiginklavę Bleiro Martino įgaliojimu, 
kurį Ryganas laikė rankoje kartu su raktu pakeliamoms 
durims atrakinti. 

- Tryliktas, - pasakė jis pasitikrinęs, ar nesuklydo. 
Pasilenkęs atrakino duris ir trūktelėjęs atidarė. 

Kaip paaiškino Martinas, Hastingso daiktai pradžioj 
buvo saugomi sandėlyje. Bet sandėlį perstatė, todėl advo- 
katui teko ieškoti kitos išeities: „Prisiekiu, šitaip išvykęs, jis 
man sukėlė daugiau galvos skausmo nei tuzinas ginčytinų 
nuosavybių.“ Taigi daiktai „Seisminėj saugykloj“ atsidūrė 
tik prieš trejus metus ir Martinas nebūtų galėjęs prisiekti, 
kad kas nors nedingo. Taip pat pasakė, kad Hastingso gerai 
nepažinojo - porą kartų susitiko per pietus, vakarėliuose. 
O su Alasdiru Gryvu neturėjo jokių reikalų. 

Vėliau Siobhana paklausė: „Tai kodėl jie pabėgo, jei 
ne dėl pinigų?“ Rebusas atsakė: „Fredis nepabėgo.“ - „Jis 
pabėgo, bet sugrįžo, - patikslino Siobhana. - O Alasdiras? 
Ar tai jo kūnas židinyje?“ 

Rebusas nieko neatsakė į šitą klausimą. 

Ryganui iki pat galo atvėrus duris, jie išvydo tikrą 
senienų parduotuvėlę, betrūko tik kasos aparato. 

- Šauniai pasidarbavome, - pasakė Ryganas, žavėda- 
masis savo darbu. 

- O varge, - aiktelėjo Siobhana. 

Rebusas savo mobiliajame telefone jau rinko numerį. 

— Kam skambini? - paklausė ji. 

Jis nieko neatsakė, tik pasitempė, kai kitame gale at- 
siliepė: 

— Grantai? Ar Vailė su tavim? - jis piktdžiugiškai iš- 
sišiepė. - Čiupk plunksnakotį į savo pirštinėtą ranką, 
pasakysiu adresą. Kaip tik nedidelis darbelis Laiko ko- 
mandai. 


Linfordas, grįžęs į Feteso būstinę, sėdėjo policijos virši- 
ninko padėjėjo Kasvelo kabinete. Iš porcelianinio puo- 
delio su lėkštele gurkšnojo arbatą, kol Kasvelas kalbėjo 
telefonu. Baigęs kalbėti Kasvelas kilstelėjo puodelį ir pri- 
dėjęs prie lūpų papūtė: 

- Derikai, Šv. Leonardo nuovadoj netvarka. 

- Taip, sere. 

- Vatsonui tiesiai šviesiai pasakiau, jei nesugeba su- 
tramdyti savo pareigūnų... 

- Mano pagarba, sere, bet tiriant tokią bylą nesutari- 
mai neišvengiami. 

Kasvelas linktelėjo: 

— Už tai ir žaviuosi tavimi, Derikai. 

- Sere? 

— Nepalieki bėdoj savo kolegų, nors jie patys kalti. 

- Esu tikras, kad iš dalies ir aš kaltas, sere. Niekam 
nepatinka, kai į tyrimą kišasi kas nors iš šalies. 

- Taigi tapai atpirkimo ožiu? 

— Ne visai, sere. 

Linfordas žvelgė į puodelį. Paviršiuj plūduriavo rieba- 
lų dėmelės. Nežinojo, ką dėl to kaltinti: arbatą, vandenį 
ar pieną. 

- Galėtume perkelti tyrimą čia, - dėstė Kasvelas. - 
Jei reikės, viską. Įtraukti operatyvinio kriminalistų būrio 
pareigūnus... 

— Mano pagarba, sere, bet jau per vėlu pradėti tyrimą 
nuo pradžios. Sugaištume daug laiko. - Jis patylėjo. - Per 
brangiai atsieitų. 

Visi žinojo, kad Kasvelas mėgsta nedidelį, tvarkingą 
biudžetą. Jis suraukė antakius, gurkštelėjo iš puodelio: 

- Šito nenorėčiau, - pratarė. - Jei tik galima išvengti. - 
Pažvelgė į priešais sėdintį Linfordą. - Nori likti ten? 

- Manau, kad man pavyks pelnyti jų prielankumą, 
sere. 

- Ką gi, Derikai, tu drąsesnis už daugelį. 

- Didžioji komandos dalis dirba gerai, - tęsė Linfor- 
das. - Tik pora... - Nutilęs vėl kilstelėjo puodelį. 

Kasvelas žvilgtelėjo į pastabas, kurias pasižymėjo Šv. 
Leonardo nuovadoje. 

— Ar tai kartais ne inspektorius Rebusas ir konsteblė 
Klark? ; 

Linfordas nieko neatsakė, vengdamas Kasvelo žvilgs- 
nio. 

- Nėra nepamainomų žmonių, Derikai, - tyliai ištarė 
policijos viršininko padėjėjas. - Patikėk manimi, nėra. 

- Dėja vu, vėl nuo pradžių - ištarė Vailė, su Hudu 
apžiūrinėdama vidų. 

Betono sandėlis prigrūstas iki pat stogo. Rašomieji, 
kėdės, stalai, kilimėliai. Kartoninės dėžės, įrėmintos re- 
produkcijos, stereoaparatūra. 

— Užsitęs ne vieną dieną, - nusiskundė Hudas. 

Ir nebus ponios Kohil, kuri išvirtų kavos, nei svetingos 
virtuvės. Plikoje dykynėje vėjas spaudė ašaras iš akių, 
kaupėsi lietus. 

- Nesąmonė, - pasakė Rebusas. - Mes ieškome doku- 
mentų. Didelius daiktus sudėsime į vieną pusę. O tai, kas 
mus sudomins, keliaus į bagažinę. Dirbsime pakaitomis 
po du. 

Vailė pažvelgė į jį: 

— Kaip tai? 

- Ogi du tuštins garažą, o du peržiūrės dokumentus, 
kuriuos nugabensime į Šv. Leonardo nuovadą. 

- Feteso būstinė arčiau, - priminė jam Vailė. 

Jis linktelėjo. Bet Feteso būstinė - antrieji Linfordo 
namai. Siobhana tarsi atspėjo jo mintis. 

- Otai dar arčiau, - pasakė mostelėjusi į išgirtą suren- 
kamąjį namelį, atstojantį Džeriui Ryganui kontorą. 

Rebusas linktelėjo: 

- Einu susitarsiu su juo. 

Grantas Hudas iš garažo išnešė mažą televizorių ir 
padėjo ant žemės: 

- Paklausk, ar neturi brezento, - pažvelgė į dangų, - 
lietus ateina. 

Po pusvalandžio nuo Forto įlankos atpūtė pirmuosius 
lietaus gūsius, kurie šaltomis adatėlėmis badė veidus ir 
rankas, bei tirštą rūką, atskyrusį juos nuo pasaulio. Ryga- 
nas parūpino didelį gabalą storo peršviečiamo polietileno, 
kurį vėjas kėsinosi nupūsti. Tris kampus prispaudė ply- 
tomis, palikę atvirą besiplaikstantį įėjimą. Tada Ryganui 
šovė geresnė mintis: už dviejų garažų yra vienas laikinai 
nenaudojamas. Taigi trise - Hudas, Vailė ir Siobhana 
Klark - nešė daiktus į naują vietą, o Ryganas tuo tarpu 
bandė sulankstyti polietileną. 

- Ką veikia bosas? - paklausė Hudas Rygano. 

Prisidengęs akis nuo lietaus Ryganas pažvelgė į savo 
kontorą, popietės sutemose lyg švyturio žibintai šviečian- 
tys langai siūlė šilumą ir pastogę. 

- Sakė, kad įrenginėja vadavietę. 

Hudas susižvalgė su Vaile: 

- Arten bus ir arbatinukas su vietele prie šildytuvo? — 
paklausė Vailė. 

Ryganas nusijuokė. 

- Jis sakė - pamainomis, - priminė Siobhana. - Ateis 
ir jūsų eilė, - vis dėlto ji irgi nekantravo - greičiau su- 
rastų dokumentus ar ką nors, tada turėtų pasiteisinimą 
užsukti į namelį. 

- Darbą baigiu penktą, - pasakė Ryganas. - Nėra pras- 
mės sėdėti sutemus. 

- Gal yra lempų? - paklausė Siobhana. 

Vailė ir Hudas atrodė nusivylę: penktą ir jie mielai 
trauktų namo. Ryganas dvejojo, bet dėl kitų priežasčių. 

— Išeidami užrakinsime, - užtikrino Siobhana. - Jei 
reikia, įjungsime signalizaciją. 

— Kažin ar mano draudimo bendrovė apsidžiaugs. 

- O kadajie patenkinti? 

Ir vėl nusijuokęs pasikasė galvą: 

— Na, tarkim, pabūsiu iki šešių. 

Ji linktelėjo: 

— Tebūnie iki šešių. 

Netrukus jie surado dokumentų dėžes. Ryganas parūpi- 
no vienratį, patiesė sulankstytą polietileną. Į jį sukrovė dė- 
žes, o Siobhana nustūmė į kontorą. Atidariusi duris pamatė 
Rebusą, bebaigiantį nukraustyti vieną iš dviejų kambaryje 
esančių rašomųjų stalų. Jis viską sudėjo kampe ant grindų. 

— Ryganas leido naudotis, - pasakęs parodė į duris: - 
Už jų yra cheminis tualetas. Priedo kriauklė ir virdulys. 
Prieš geriant vandenį reikia užvirinti, - ji pastebėjo šalia 
Rebuso ant kėdės padėtą kavos puodelį. 

— Manau, kad mums visiems ne pro šalį sušilti, - tarė 
ji. 

Suradusi elektros lizdą paliko mobilųjį krautis, prilei- 
do vandens į virdulį ir įjungė. Išėjęs laukan Rebusas ėmė 
nešti dokumentų dėžes. 

- Kaip reikiant sutemo, - pastebėjo ji. 

— Ar matot ką nors? 

- Garaže yra šviesa. Ir viskas. Ryganas sako, kad gali 
pabūti iki šešių. 

Rebusas užmetė akį į rankinį laikrodį: 

— Gerai. 

- Dar štai kas, - priminė jam, - dabar ėmėmės Gryvo 
bylos, tiesa? 

Jis pažvelgė į ją. 

— Tikriausiai paskaičiuosim kaip viršvalandžius, jei 
tai turi galvoje. 

— Pravers perkant kalėdines dovanas... jei kada pri- 
siruošiu. 

— Kalėdos? 

- Taigi, šventės jau ant nosies. 

Jis pažvelgė į ją: 

— Taip lengvai persijungi? 

- Nemanau, jog turiu būti lyg apsėsta, kad būčiau gera 
policininkė. 

Išėjęs laukan Rebusas paėmė dar dokumentų. Tolu- 
moje ūkanoj matė dirbančias tris figūras - Vailę, Hudą 
ir Ryganą - jų šešėliai šoko duobėtu teritorijos paviršiu- 
mi. Scena jam atrodė amžina. Žmonės taip dirba amžių 
amžiais, perkeldami daiktus į šaltą tamsą. O kada galas? 
Tiek daug praeities tiesiog pradingo. Bet tai jų darbas, kad 
už nusikaltimus, nesvarbu, įvykdytus vakar ar prieš du 
dešimtmečius, būtų atlyginta. Ne todėl, kad to reikalauja 
teisingumas ar įstatymų leidėjai, bet už visas tas nebylias 
aukas, ramybės nerandančias sielas. Ir kad patys jaustųsi 
patenkinti, nes sugavę kaltuosius, atperka sąmoningai ir 
per aplaidumą padarytas nuodėmes. Kaip galima visa tai 
išmesti iš galvos dėl kelių dovanų?.. 

Išėjusi padėti Siobhana išblaškė kerus. Prie burnos 
pridėjusi rankas šūktelėjo, kad ruošia kavą. Pasigirdo 
džiugūs šūksniai ir plojimai. Scena nebeatrodė amžina 
ir abstrakti, figūros virto konkrečiais asmenimis. Ryga- 
nas dusliai plojo pirštinėtomis rankomis ir šokinėjo iš 
džiaugsmo, kad įsivėlė į nuotykį, prablaškiusį kasdieninę 
darbo vienatvę. Džiūgaujantis Hudas ir toliau darbavosi 
nešdamas kėdes iš vieno garažo į kitą: darbo etika jaugusi 

įjį. Vailė kilstelėjo ranką, kad jai įdėtų du cukraus gaba- 
liukus, taip užsitikrindama, kad gaus tai, ko nori. 

— Keistas darbas, tiesa? - pastebėjo Siobhana. 

- Taip, - sutiko jis. 

Bet ji turėjo omenyje Ryganą. 

— Per dienas kiurkso čia vienui vienas su visom tom 
betono dėžėm, pilnom paslapčių ir kitų žmonių turto. Ar 
tau nesmalsu, ką dar aptiktume atidarę kitas duris? 

Rebusas nusišypsojo: 

- Kaip manai, kodėl jis taip noriai talkina? 

- Nes yra kilniaširdiško būdo? - spėjo Siobhana. 

- Arba nenori, kad šniukštinėtume, - ji pažvelgė į 
jį. - Todėl ir užtrukau taip ilgai viduj, norėjau žvilgtelėti 
įjo klientus. 

— Ir? 

— Keletas žinomų pavardžių: Piltone ir Mjurhause gy- 
venantys prekeiviai vogtu turtu. 

- Pakeliui, - Rebusas linktelėjo, - be kratos orderio 
nieko nepadarysim. - Vis dėlto pravers, jei ponui Ryganui 
praeis noras bendradarbiauti, - jis žvilgtelėjo į ją. - Ir 
reikia turėti galvoje: kai kitą kartą kurį nors patrauksim 
baudžiamojon atsakomybėn, beprasmiška gauti kratos 
orderį butui Mjurhause, kai turtas paslėptas saugykloj. 

Jie padarė pertraukėlę spausdamiesi kontoroje. Ketu- 
riese, nes Hudas pasakė, kad dirbs toliau; Vailė atneš jam 
kavos, kai baigs gerti. 

- Vaikinukas nelabai sutartų su profsąjungom, - pa- 
stebėjo Ryganas. 

Vidus apšildomas dujine krosnele. Namelyje nekokia 
izoliacija. Priekyje esantis pailgas langelis aprasojęs, ret- 
karčiais prasiveržę lašai sroveno žemyn kapsėdami ant 
palangės. Švietė plika lemputė ir stalinė lempa. Tvankus 


382 


kambarys skendėjo gelsvoj šviesoj. Ryganas paėmė Rebu- 
so pasiūlytą cigaretę, abu vyrai susibūrė, o nerūkančios 
moterys stovėjo atokiau. 

— Naujametis pasižadėjimas, - pasakė Ryganas stebė- 
damas cigaretės galiuką, - metu rūkyti. 

— Manai, pavyks? 

Vyras gūžtelėjo: 

- Galbūt. Turiu patirties - du-tris kartus per metus 
vis bandau mesti. 

- Įgudimas daro meistru, - pripažino Rebusas. 

— Kaip manot, kiek laiko visa tai užtruks? - paklausė 
Ryganas. 

— Vertiname jūsų bendradarbiavimą, sere, - staiga 
atsiliepė pareigūno, spėjusio pamiršti bičiuliškai surūkytą 
cigaretę, balsu. 

Ryganas suprato, kad šis policininkas pridarys nepa- 
togumų, jei tik bus priežastis. Tada su trenksmu atsidarė 
durys ir vidun įsvirduliavo Grantas Hudas. Jis nešė kom- 
piuterio ekraną ir klaviatūrą, prasiskynęs kelią padėjo 
viską ant nukraustyto rašomojo stalo. 

- Ką manot? - paklausė gaudydamas kvapą. 

— Senovinis, - pareiškė Siobhana. 

- Jokios naudos, jei nėra diskasukio, - pridūrė Elena 
Vailė. 
ranką po paltu, kur už kelnių juosmens kažką turėjo. 

- Tokių kaip dabar standžiųjų diskų tada dar nebu- 
vo. Anga šone skirta diskeliams, - jis ištraukė pustuzinį 
kartoninių kvadratėlių su apvaliom skylėm kaip senųjų 
plokštelių. - Devynių colių diskeliai, - pasakė, mojuo- 
damas jais. Kita ranka patapšnojo per klaviatūrą. - Ti- 
kriausiai DOS programinė tekstų apdorojimo įranga. Jei 

tai jums nieko nesako, ketinu čia likti, - padėjęs diskelius 
pasitrynė rankas priešais liepsnas. - Kol jūs, chebra, lau- 
ke ieškosite daugiau diskelių. 


Į darbo pabaigą ištuštino pusę garažo, viduje beliko baldai. 
Rebusas pasiėmė tris dokumentų dėžes ketindamas va- 
karoti Šv. Leonardo nuovadoj. Čia buvo tylu. Tokiu metų 
laiku didžiausią rūpestį kelia kišenvagiai ir parduotuvių 
vagys: minios Princų gatvės parduotuvėse, pūpsančios 
piniginės ir rankinės. Prie bankomatų irgi apiplėšdavo. 
Be to, depresija, sakoma, dėl trumpų šviesos valandėlių ir 
nesibaigiančios tamsos. Žmonės geria tol, kol prasiveržia 
pyktis. Pykčio protrūkiai: išdaužyti stotelių, taksofonų, 
parduotuvių ir barų langai, pakelti peiliai prieš mylimus 
žmones, 0 po to perrėžti riešai sau. Sezoninis elgesio pa- 
krikimas - SEP. 

Daugiau darbo Rebusui ir jo kolegoms. Daugiau darbo 
intensyviosios terapijos skyriams, socialiniams darbuoto- 
jams, teismams ir kalėjimams. Pradėjus gauti kalėdinius 
atvirukus, ant stalo susikaupdavo nuobodaus darbo su 
dokumėntais. Rebusas jau seniai liovėsi rašęs sveikini- 
mus, bet žmonės vis tiek jam juos siųsdavo: artimieji, 
kolegos, keli sugėrovai. 

Tėvas Konoras Leris visada atsiunčia kalėdinį sveiki- 
nimą. Bet jis vis dar sveiksta, o Rebusas jau kuris laikas 
nebuvo nuvažiavęs jo aplankyti. Ligoninės lovos primena 
be sąmonės gulinčią dukrą Semę po to, kai ją partrenkė 
mašina ir ji atsidūrė neįgaliųjų vežimėlyje. Kiek Rebu- 
sui žinoma, Kalėdos reiškia netikrą buvimą kartu, ap- 
simetant, kad pasaulyje viskas gerai. Švenčiamas vieno 
žmogaus gimimas, išpuoštas blizgučiais ir girliandomis, 
apgaubtas nekalto melo ir alkoholio miglos. 

O gal tik jam taip atrodo. 

Neskubėdamas skaitinėjo iš dėžės išimtus puslapius. 
Retkarčiais padarydamas kavos ir cigarečių pertraukė- 
les, išėjęs laukan prisidegdavo cigaretę mašinų stovėjimo 
aikštelėje, nuovados gale. Verslo laiškai: mirtinai nuobo- 
dūs. Laikraščių iškarpos: parduodamas ir išnuomojamas 
nekilnojamasis turtas, kai kas apvesta, kai kur paraštėse 
padėta po du klaustukus. Rebusas pradėjęs atpažinti Fre- 
džio Hastingso raštą pamatė, kad dirbo vienas, jokios 
kitos talkinančios rankos. Jokios sekretorės. Tai kurgi 
Alasdiro Gryvo vieta? Susitikimai: Alasdiras visada mi- 
nimas per susitikimus ar verslo priešpiečius. Galbūt buvo 
firmos veidas, jo pavardė teikė svarumo. Kamo ir Lornos 
brolis, Alicijos sūnus, su kuriuo galimi klientai mielai 
papietautų. 

Sugrįžo vidun sušilti kojų ir pasirausęs dėžėje ištraukė 
dar vieną dokumentų pluoštą. Pasidaręs kavos, nukeliavo 
į bendrą patalpą pasikalbėti su naktine pamaina. Įsilau- 
žimai, muštynės, šeimyniniai kivirčai. Pavogtos, barba- 
riškai nuniokotos mašinos. Signalizacijų paspęsti spąstai. 
Pranešta apie be žinios dingusį, tik su pižama iš ligoninės 
pabėgusį pacientą. Sudaužytos mašinos: ant kelių plikle- 
dis. Vienas nepagrįstas tvirtinimas apie išprievartavimą, 
vienas rimtas užpuolimas. 

- Rami naktelė, - pasakė budintis policininkas. 

Naktinės pamainos draugystė. Vienas pareigūnas su 
Rebusu pasidalino atsineštais sumuštiniais. 

- Visą laiką pasidarau per daug. 

Ant rupios duonos saliami dešra su salotų lapais. Jei 
Rebusas nori, gali imti apelsinų sulčių pakelį, bet jis pa- 
purtė galvą. 

- Gerai ir taip, - atsakė. 

Sugrįžęs prie rašomojo stalo brūkštelėjo išvadas, prie 
kai kurių puslapių prilipdė ryškius lapelius. Žvilgtelėjęs 
į kabineto laikrodį pamatė, kad jau beveik vidurnaktis. 
Siektelėjęs kišenės patikrino cigarečių pakelį: beliko 
viena. Nuspręsta. Dokumentus užrakinęs stalčiuje, ap- 
sivilko paltą ir išėjo. Pasuko tiesiai į Nikolsono gatvę, 
kurioj yra trys ar keturios visą parą dirbančios parduo- 
tuvės. Jo pirkinių sąraše cigaretės ir užkanda, galbūt 
dar ko nors rytdienos pusryčiams. Gatvė triukšminga. 
Paauglių grupelė šaukėsi taksi, kurio nesimatė, namo 
vingiavo žmonės, rankose laikydami popierines dėžutes 
su maistu, jų veidai paskendę garuose. Po kojomis mė- 
tėsi riebaluoti popieriai, nukritę pomidoro ir svogūno 
gabalai, sutraiškyti bulvių traškučiai. Pro šalį pralėkė 
greitoji, be garso mirksėdama mėlyna sirena, klaikiai 
tyli gatvės kakofonijos viduryje. Pokalbiai alkoholio pa- 
didintais decibelais. Ir vyresnio amžiaus žmonės, pasi- 
puošę, traukiantys namo iš vakaro Festivalio teatre ar 
Karalienės salėje. 

Tarpduriuose ir ties pastatų kampais jaunimėlio gru- 
pelės. Tylūs balsai, akys tiriančios. Rebusas mato nusikal- 
timą ir ten, kur jo nėra, o gal tiesiog pripratęs prie gali- 
mo nusikaltimo. Ar vidurnakčio linksmybės visada buvo 
tokios šiurkščios ir nerimą keliančios? Kažin. Miestas 
keičiasi į bloga ir joks įspūdingų stiklo ir betono statinių 
kiekis nepaslėps šio fakto. Senasis miestas merdi, sužeis- 
tas šito gaudesio, naujų papročių... ne įstatymo nepaisy- 
mo, bet, neabejotinai, pagarbos trūkumo aplinkiniams, 
kaimynams, sau. 

Įsitempusiuose senimo veiduose aiškiai matoma bai- 
mė, teatro programėlės kietai susuktos. Baimės jausmas 

atmieštas dar kai kuo: liūdesiu ir bejėgiškumu. Jie nesitiki 
ką nors pakeisti, tik viliasi išlikti. Grįžę namo susmunka 
ant sofos, duris užrakinę ir užšovę, užuolaidas užtrau- 
kę, langines sandariai uždarę. Arbatinuke užplikę arbatą 
kramsnoja sausainius, įbedę žvilgsnį į tapetus ir svajo- 
dami apie praeitį. 

Prie parduotuvės, į kurią atėjo Rebusas, grūstis. Ant 
šaligatvio užvažiavusiose mašinose dunksi muzika. Ra- 
ginami jaunų šeimininkų du šunys mėgina poruotis, 
merginoms klykiant ir sukant žvilgsnius į šalį. Į vidų 
įėjęs Rebusas akimirksniui užsimerkė nuo spiginančios 
šviesos. Vienišas dešros pakelis, keturios bandelės. Prie 
prekystalio pasiima cigarečių. Baltas polietileno maišelis 
parsinešti pirkiniams namo. Namai reiškia posūkį į deši- 
nę, bet jis pasuka kairėn. 

Jam tik reikia nusišlapinti, o „Karališkas ąžuolas“ visai 
čia pat, išsukus iš pagrindinės gatvės. Alinė, regis, niekada 
neužsidaro. Be to, gali pasinaudoti tualetu neužeidamas į 
barą, taigi jis neina ten išgerti. Atsidūręs priedury, į barą 
pakliūvi tiesiai pro kitas duris, bet jei leidiesi laiptais, 
aptinki tualetus ir kitą, ramesnį barą. Viršutinis „Ąžuolo“ 
baras visų mėgiamas. Atidarytas iki vėlumos ir, regis, 
ten visada skamba gyva muzika. Vietiniai traukia senas 
dainas, tada užgroja koks ispanų flamenko gitaristas, o po 
jo vyrukas azijietišku veidu ir škotiškomis intonacijomis 
padainuoja bliuzą. 

Niekada nežinai. 

Sukdamas link laiptų Rebusas žvilgtelėjo pro langą 
vidun. Nedidelis baras šiąnakt pilnas švytinčių veidų: 
senų liaudies muzikos mėgėjų ir užkietėjusių girtuoklių, 
smalsuolių ir atsitiktinių klausytojų. Kažkas dainuoja be 

akompanimento. Rebusas matė besiilsinčius smuikelius 
ir akordeoną, jų šeimininkams atidžiai klausantis sodraus 
baritono. Dainininkas stovėjo kampe. Rebusui nesima- 
tė, bet visų akys nukreiptos į jį. Dainos žodžiai Roberto 
Bernso": 


Ko jėga ir klasta pavergt nepavyko 
Daugel karingų amžių, 

Tą už menką atlygį išdaviko 
Padarė keletas bailių... 


Rebusas jau leidosi laiptais, kai pusiaukelėj stabtelėjo. Jis at- 
pažino vieną veidą. Vėl užkopęs šįsyk prisikišo arčiau lango. 
Taip, šalia pianino sėdi Kaferčio draugužis, tas iš Bar L. Kuo 
jis vardu? Ach taip, Rebas. Suprakaitavęs ir sulaižytais plau- 
kais. Veidas pageltęs, akys prigesusios. Rankoje suspaudęs, 
kaip atrodė Rebusui, degtinę su apelsinų sultimis. 

Tada dainininkas žengė žingsnį į priekį ir Rebusas 
pamatė, kas jis. 

Kafertis. 


Mes nepaisėm anglų plieno, 
Drąsiai stodami į kovą, 

Bet pražudė anglų auksas - 
Šutvė niekšų išdavė tautą... 


Pabaigęs posmą Kafertis žvilgtelėjo į langą. Jis niūriai šyp- 
sojosi, Rebusui užeinant, ir uždainavo paskutinį posmą, 
Rebusui skinantis kelią prie baro. Rebas stebėjo, tikriau- 


* Robert Burns (1759-1796) - nacionalinis Škotijos poetas. Į savo eiles 
įterpdavo škotiškų žodžių. 

siai mėgindamas jį prisiminti. Rebusas užsisakė pusę pin- 
tos Eighty alaus ir viskio. Bare niekas nesikalbėjo, tvyrojo 
pagarbi tyla, prie baro sėdinčios ir prie lūpų pakėlusios 
brendžio su kokakola taurę patriotės akyse sužibo ašaros, 
apdriskęs vaikinas glostė jai pečius. 

Pasibaigus dainai nuskardėjo plojimai, kai kas švilpė ir 
šūktelėjo dėkodami. Kafertis nulenkė galvą, paėmė viskio 
stiklą ir kilstelėjo į visų sveikatą. Plojimams nuslūgus, už- 
grojo akordeonistas. Eidamas prie pianino Kafertis dėkojo 
už komplimentus, po to pasilenkęs kažką sumurmėjo Re- 
bui į ausį. Tada, kaip Rebusas ir tikėjosi, priėjo prie baro. 

- Artėjant rinkimams, yra apie ką pasvarstyti, - tarė 
Kafertis. 

- Škotijoj pilna niekšų, - atsakė Rebusas. - Nemanau, 
kad po nepriklausomybės jų sumažės. 

Užuot leidęsis išprovokuojamas, Kafertis išgėrė iki 
dugno į jo sveikatą ir užsisakė kitą taurę. 

- Ir vieną mano draugui Kaliausei. 

- Aš turiu, - atsakė Rebusas. 

- Būk geras, Kaliause. Švenčiu sugrįžimą namo, - Ka- 
fertis iš kišenės ištraukė sulankstytą laikraštį ir padėjo ant 
baro. Perlenktas ties nekilnojamojo turto reklama. 

— Vėl imiesi verslo? - paklausė Rebusas. 

- Galbūt, - atsakė mirktelėjęs Kafertis. 

- Kodėl? 

- Girdėjau, kad dabar senamiesty galima kaip reikiant 
pasišienauti. 

Rebusas galva kinktelėjo į pianiną, kur sėdėjo Rebas 
pakreipęs kėdę, kad geriau matytų barą. 

- Jis ne tik geria? Kas tai, migdomieji? 

Kafertis pažvelgė į savo bendrą: 

- Tokioj vietoj kaip Bar L vartoji viską, ko užsigeidi. Ži- 
nok, - nusišypsojo, - buvau didesnėse nei šita kamerose. 

Patiekė du viskio stiklus. Kafertis įsivarvino vandens, 
o Rebusas stebėjo. Rebas visai netinka jam į bendrakelei- 
vius - be abejo, tokioj vietelėj kaip Bar L gerai - ten reikia 
jėgos. Bet laisvėj, sugrįžus namo, kur turi visus reikiamus 
vyrus, kas sieja Kafertį su Rebu, o Rebą su Kaferčiu? Ar kaž- 
kas įvyko kalėjime... ar vyksta dabar? Kafertis laikė iškėlęs 
ąsotį virš Rebuso stiklo laukdamas, kol jis sureaguos. Galų 
gale Rebusas linktelėjo ir, kai jam įpylė, pakėlė stiklą. 

- Į sveikatą, - pasakė jis. 

- Slainte, - Kafertis gurkštelėjęs nedidelį gurkšnį pa- 
skalavo burnoje. 

- Atrodai labai linksmas, - pasakė Rebusas prisideg- 
damas cigaretę. 

— O kokia nauda iš liūdno veido? 

- Be to, kad linksmini mane? 

— Ach, tu kietuoli. Kartais spėlioju, ar tik ne kietesnis 
už mane. 

— Nori išmėginti? 

Kafertis nusijuokė: 

- Su mano sveikata? O tu niūrus kaip griausmas? - jis 
papurtė galvą. - Gal kitąsyk. 

Abu stovėjo tylėdami, akordeonistui baigus, Kafertis 
ėmė ploti: 

- Jis prancūzas. Kažin ar supranta angliškai, - tada 
šūktelėjo muzikantui: - Encore! Encore, mon ami! 

Akordeonistas padėkojo nusilenkdamas. Sėdėjo prie 
staliuko, šalia gitaristas derino stygas. Jam vėl užgrojus, 
šįsyk kiek surimtėjęs Kafertis atsisuko į Rebusą: 


* "Dar! Dar, mano drauge! 


- Keista, kad anądien užvedei kalbą apie Praisą Ka- 
laną. 

— Kodėl? 

- Tiesiog pats ketinau paskambinti Bariui ir paklausti, 
kaip laikosi senasis Praisas. 

- Ir ką porino Baris? 

Kafertis nudelbė žvilgsnį į gėrimą: 

- Nieko. Atsiliepė kažkoks juodnugaris ir pasakė, kad 
perduos mano žinutę. - Veidas apsiniaukė, bet jis vis tiek 
nusijuokė. - Mažylis Baris vis dar nepaskambino. 

- Dabar mažylis Baris rimtas šulas, Kaferti. Galbūt 
nenori būti pastebėtas su tavim. 

- Na ką gi, sėkmės jam, bet jis niekad neprilygs savo 
dėdei, - jis ištuštino stiklą; Rebusas jautėsi įpareigotas 
užsakyti dar po vieną. Tuo tarpu pabaigęs pusę pintos ir 
maišytą viskį, sutelkė dėmesį į salyklinį viskį. Kurių galų 
Kafertis jam visa tai pasakoja? 

- Gal Praisas teisingai padarė, - pratarė Kafertis, kai 
jiems patiekė gėrimus. - Ėmė ir išvyko užtarnauto poilsio 
į šiltuosius kraštus. 

Rebusas įvarvino vandens į abi taures: 

- Ketini sekti jo pavyzdžiu? 

- Galbūt. Dar neteko būti užsienyje. 

— Niekada? 

Kafertis papurtė galvą: 

— Užteko kelto į Skajį. 

- Dabar yra tiltas. 

Kafertis susiraukė: 

- Romantiką visur pakeičia kuo nors kitu. 

Asmeniškai Rebusas jam pritarė, bet tegul jį skradžiai, 
Kaferčiui neprasitars. 

- Tiltas daug patogiau, - užuot pritaręs atsakė. 

Kaferčio rūškanas veidas persikreipė. Bet ne todėl... jam 
tikrai skaudėjo. Jis pasilenkė ranką pridėdamas prie pil- 
vo. Padėjęs gėrimą kišenėje apgraibomis ieškojo tablečių. 
Vilkėjo tamsų vilnonį sportinį švarkelį ir juodą megztinį 
aukšta apykakle po apačia. Iškratęs dvi tabletes nurijo, už- 
sigerdamas vandeniu, įpiltu į tuščią stiklinę. 

- Viskas gerai? - paklausė Rebusas stengdamasis ne- 
pasirodyti per daug susirūpinęs. 

Pagaliau Kafertis atgavo kvapą, paplekšnojo Rebusui 
per ranką, lyg ramindamas draugą. 

- Sutrikęs virškinimas ir tiek, - vėl kilstelėjo gėrimą. - 
Mes visi pakeliui į anapus, ar ne, Kaliause? Užuot ėjęs 
dėdės keliu, Baris tapo verslininku. O tu... Kertu lažybų, 
kad dauguma tavo kriminalistų kolegų jaunesni, išprusę. 
Seni metodai atgyveno, štai ką jie tau pasakys, - jis išskėtė 
rankas. - Noriu žinoti, ar aš meluoju? 

Rebusas įdėmiai žiūrėjo į jį, tada nudelbė žvilgsnį: 

— Nemeluoji. 

Kafertis atrodė patenkintas, radęs bendrą kalbą: 

— Tau jau greitai į pensiją. 

— Dar porą metelių. 

Kafertis kilstelėjo rankas pasiduodamas: 

- Žodžiai, kad ir kaip gaila, tikrai nebuvo atėję man 
į galvą. 

Šįsyk jam nusijuokus, Rebusas vos neprisijungė. Užsa- 
kė dar viskio. Kafertis priedo paėmė degtinės su šviežiai 
spaustomis sultimis ir nunešė Rebui. Jam sugrįžus, Re- 
busas ir vėl paklausė apie asmens sargybinį. 

- Iš to, kaip šiąnakt atrodo, nemanau, kad tau būtų 
daug naudos. 

- Nesijaudink, jis kaip reikiant susikibtų. 

- Aš ir nesijaudinu. Tik mąstau, kad tai galbūt geriau- 
sia proga užvažiuoti kumščiu. 

— Užvažiuoti? Viešpatie, žmogau, mano dabartinėj 
padėty, net jei nusičiaudėtum, subyrėčiau į tūkstantį da- 
lelių. Nagi, dar po vieną. 

Rebusas papurtė galvą: 

- Turiu darbo. 

- Tokiu metu? - Kafertis taip pakėlė balsą, kad kiti 
geriantys sužiuro. Jis nekreipė dėmesio. - Tokį vėlų metą 
nė varnos neišbaidysi, Kaliause. - Ir vėl nusijuokė. - Nebe 
daug tokių senų irštvų beliko, a? Dabar visur prašmatnūs 
barai. Ar pameni Castle Cloves? 

Rebusas papurtė galvą. 

— Buvo geriausia alinė. Dažnai ten gerdavau. O dabar... 
ėmė ir nugriovė. Jos vietoj pastatė „Pasidaryk pats“ par- 
duotuvę. Kylant gatve nuo tavo policijos nuovados. 

Rebusas linktelėjo: 

— Žinau tą vietą. 

— Viskas keičiasi, - pasakė Kafertis. - Gal bus geriau, 
jei galų gale pasitrauksi iš žaidimo, - pridėjo stiklą prie 
lūpų. - Tik pamaniau, - pabaigė gėrimą. 

Rebusas giliai įkvėpė: 

— Aaa-pči! - tyčia nusičiaudėjo Kaferčiui tiesiai ant 
žvilgsniai būtų ginklai, jie būtų nušlavę barą. - Tu man 
melavai, - tyliai pasakė Rebusas toldamas nuo baro, gi- 
taristui pagaliau suderinus savo instrumentą. 

- Keliausi į kapą, šūde! - suriko Kafertis, nuo megz- 
tinio braukdamas seiles. Akimirksniui jo balsas nutildė 
muziką. - Girdi mane, Kaliause? Aš dar šoksiu ant tavo 
kapo, šunsnuki! 

Rebusui už nugaros užsivėrė durys, į plaučius įtrau- 
kė neprirūkytą gatvės orą. Tolstantis triukšmas: daugiau 
vaikiščių traukia namo. Jis atrėmė galvą į sieną, šaltas 
kompresas deginančioms mintims. 

„Aš dar šoksiu ant tavo kapo.“ 

Keistai nuskambėjo mirštančio žmogaus lūpose. Ni- 
kolsono gatve Rebusas nusileido prie tiltų, o iš ten žemyn 
į Kaugeitą. Stabtelėjęs prie lavoninės surūkė cigaretę. Vis 
dar nešinas maišeliu - bandelės ir dešra. Atrodė, kad jau 
niekad nejaus alkio. Skrandis pritvinkęs tulžies. Rebusas 
atsisėdo ant paaukštinimo. 

„Aš dar šoksiu ant tavo kapo.“ 

Šoktų džigą, nežabotą ir gremėzdišką, bet vis dėlto 
džigą. 

Pakilęs Ligoninės gatve, vėl sugrįžo prie „Karališkojo 
ąžuolo“. Šįsyk laikėsi atokiau nuo langų. Jokios muzikos: 
tik vyro balsas. 


Iš lėto slenkat valandos liūdnos, 
Diena be džiaugsmo tokia niūri. 
O kaip jūs švysčiojot pro šalį, 
Kai šalia buvo mano širdelė... 


Ir vėl Kafertis; dar viena Bernso daina. Balsas kupinas 
skausmo ir gyvenimo džiaugsmo. O šalia pianino sėdi 
Rebas beveik užmerktom akim ir sunkiai kvėpuodamas. 
Du vyrai šviežutėliai iš Bar L. Vienas miršta dainuoda- 
mas, kitas niekam tikęs laisvėje. 

Širdies gilumoje Rebusas jautė, kad čia kažkas negerai, 
labai negerai. 

Trečia dalis 


Anapus 
ŠIOS 
miglos 


Net šalna saulėj sužiba tarsi viltis, 

nors raumenys mėšlungio sutraukti, o įšalas 
sukužda: „Bent kartą butelio neliesk. 

Šiltos paslaptys anapus šios miglos.“ 


Angus Calder „Meilės eilėraštis“ 

Į bedarbių pašalpos skyrių Džeris įėjo sušalęs ir kiaurai 
permirkęs. Pasibaigė skutimosi putos, todėl teko naudoti 
paprastą muilą, o paskutinį skutiklį aptiko vonioj, kur 
Džeinė nutrenkė skusdamasi kojas. Dėl to kilo pirmasis 
šio ryto ginčas. Porą sykių įsipjovė, viena žaizdelė niekaip 
nesiliovė kraujavusi. O dabar gėlė veidą nuo netikėtai 
užėjusios šlapdribos ir, aišku, vos tik spėjo įžengti pro 
bedarbių skyriaus duris, iš po debesies išlindo saulė. 

Žiaurus miestas tas Edinburgas. 

Pralaukus pusę valandos paaiškėjo, kad jam paskirtas 
laikas ne bedarbių pašalpos, bet socialinio aprūpinimo 
skyriuj, iki kurio pusvalandis kelio. Jau norėjo pasiduoti 
ir eiti namo, bet kažkas sulaikė. Ar tikrai tai jo namai? 
Kodėl šiuo metu labiau primena kalėjimą, kur prižiūrėtoja 
žmona graužia ir vargina jį? 

Taigi nusigavo iki SAS, kur išgirdo, kad pavėlavo visą 
valandą, jis mėgino paaiškinti, bet niekas nesiklausė. 

— Prisėskite. Pažiūrėsiu, kuo galėtume padėti. 

Taigi atsisėdo kartu su dūsaujančiomis masėmis, šalia 
baisiai kosinčio senio, kuris nusispjovė ant grindų. Džeris 
pasitraukė toliau. Saulė išdžiovino švarką, bet marškiniai 
vis dar drėgni ir jį krėtė drebulys. Galbūt peršalo. Beveik 
valandą pralaukė. Kiti įeidavo ir išeidavo. Du kartus ėjo 

prie informacijos stalo, kur ta pati moteris pasakė, kad 
jie stengiasi surasti jam „plyšį . Jos siaura ir nepatenkinta 
burna priminė jam plyšį. Džeris vėl atsisėdo. 

Vis tiek neturi kur eiti. O kad dirbtų kontoroj kaip 
Nikas: malonu, šilta, kava po ranka, stebėtų pro rašomąjį 
švysčiojančius trumpus sijonėlius, vienas pasilenkia prie 
kopijavimo aparato... Viešpatie, argi ne palaima? Nikas 
tikriausiai dabar važiuoja valgyti priešpiečių į kokią ma- 
dingą vietelę, kur ant stalų užtiestos baltutėlės staltiesės. 
Verslo priešpiečiai su gėrimais ir rankų paspaudimu, su- 
daryti sandėriai. Kiekvienas galėtų dirbti tokį darbą. Kita 
vertus, ne kiekvienas veda viršininko pusseserę. 

Nikas vakar skambino, iš pradžių sudirbo už tai, kad 
jis pridėjo į kelnes ir nei iš šio, nei iš to nubėgo į naktį, 
bet galiausiai viską nuleido juokais. Džerį apėmė keista 
nuojauta, kad Nikas jo bijo. Tada jam dingtelėjo kodėl: 
Džeris gali išpliurpti farams, prasitarti. Nikas turi elgtis 
meiliai, štai kodėl tą nutikimą pavertė pokštu, pabaigda- 
mas tokiais žodžiais: „Atleidžiu tau. Šiaip ar taip drauge 
nuėjom ilgą kelią, a? Mudu prieš pasaulį.“ 

Tik kad šiuo momentu Džeriui atrodė, jog vienui vie- 
nas kovoja su pasauliu, įstrigęs šitoj dvokiančioj skylėj, 
niekas neištiesia pagalbos rankos. „Mudu prieš pasaulį: 
bandė prisiminti, ar nors kartą taip buvo? Ar jie kada 
buvo lygiaverčiai, partneriai? „Ir ką, po velnių, mes ma- 
tėm vienas kitame?“ Pamanė, kad gal dabar gali atsakyti 
ir į šitą klausimą. Taip, jie dūmė akis laikui, nes kartu bū- 
davo tie patys vaikigaliai kaip seniau. Ir tai, ką jie veikė... 
iš tikrųjų buvo Žaidimas, nors ir baisiai pavojingas. 

Kažkas eidamas į vidų kalbėtis paliko laikraštį. Viešpa- 
tie, tas vyrukas atėjo dvidešimt minučių vėliau už Džerį, 

o štai kad nori, šiknius, įžygiavo į kabiną pirma jo! Pasi- 
lenkęs siektelėjo laikraščio, bet neatsivertė. Vėl viduriuose 
pajuto tulžį, baimę, ką perskaitys atsivertęs laikraštį: apie 
išprievartavimus, užpuolimus, nežinodamas, ar tai Ni- 
kas. Kas žino, ką Nikas išdarinėja jam už nugaros visas 
tas naktis, kai jie nesusitinka? O ir kitos istorijos apie 
jaunavedžius, laimingas santuokas, audringus santykius, 
lytines problemas, įžymių mamyčių naujagimius pirštais 
badė į jo paties gyvenimą ir tik gadino nuotaiką. 

Džeinė: „Laikas eina.“ 

Nikas: „Laikas suaugti.“ 

Ant sienos, virš informacijos, laikrodžio minučių ro- 
dyklė pasislinko per vieną tarpą. Žvilgčioji į laikrodį: argi 
ne tai veiki įstaigose, kai nestebi pro šalį švytruojančių 
sijonų? Kas pasakys, kad Nikui sekasi? Jau aštuonerius 
metus dirba Bario Hatono įmonėj, o paaukštinimu nė 
nekvepia. 

„Kartais, — skundėsi jis Džeriui, —- ta giminystė atsi- 
gręžia prieš tave patį. Baris nedrįsta manęs paaukštinti, 
nes kiti sakytų, jog tai dėl giminystės, o ne dėl to, kaip 
dirbu. Supranti?“ 

O kai Ketė jį pametė: „Tas niekšas Hatonas tik ir taikosi 
manimi atsikratyti. Ketei pasprukus, aš jam darau gėdą. 
Matai, Džeri, ką ji padarė? Dėl tos karvės neteksiu darbo. 
Dėl jos ir to išperos pusbrolio!“ 

Pyksta, niršta, siautėja. 

Ir tai vyrukas, kuris gyvena 200 tūkstančių svarų ver- 
tės name, turi darbą ir mašiną! „Iš tikrųjų, kuriam reikėtų 
suaugti? - svarstė Džeris. 

„Džeri, menkiausiai progai pasitaikius, jis išmes 
mane.“ - „Džeinė sako, kad irgi pames mane.“ Bet Nikas 

nenorėjo girdėti apie Džeinę. Tik pareiškė: „Drauguži, 
visos jos velnių priėdusios, dievaži.“ 

„Visos jos velnių priėdusios.“ 

Jis vėl prišoko prie informacijos stalo. Kas jis? Mul- 
kis, ar ką? Nevedęs, neįsikūręs? Argi nenusipelno nors 
trupučio pagarbos? 

Nejaugi nors tiek nenusipelno, o gal ir šio to dau- 
giau? 

Moteris sėdėjo ten pat. Atsinešusi puodelį kavos. 
Džeris pajuto, kad jo gerklė išdžiūvusi; vis nesiliovė vir- 
pėjęs. 

— Paklausykit, — kreipėsi jis, — jūs šaipotės iš manęs, 
ar ką? 

Ant nosies užsidėjusi akinius storais juodais rėmeliais. 
Puodelio kraštas išteptas lūpdažiu. Plaukai dažyti, o pati 
kaip reikiant įmitusi. Vidutinio amžiaus, greitai ims vysti. 
Bet šią akimirką jos rankose valdžia ir ji neketino jam 
nusileisti. Jai šaltai nusišypsojus ir sumirksėjus, jis pamatė 
mėlynus akių šešėlius. 

— Pone Listeri, pasistenkite nusiraminti... 

Ant kaklo vėrinys, kuris paskendo jos riebios odos 
raukšlėse. Ir didelė krūtinė. Nieko sau, tokios dar neteko 
matyti. 

— Pone Listeri, - bandė atkreipti jo dėmesį į savo 
veidą. | 

Bet jį sukaustė, rankos įsikibusios rašomojo stalo kraš- 
to. Įsivaizdavo ją mašinos gale, kaip smogia kumščiu į tas 
pridažytas lūpas, plėšia palaidinę, nutraukia vėrinį. 

— Pone Listeri! 

Ji stojosi. Jis vis labiau ir labiau lenkėsi per stalą. Prie 
jų artėjo kiti darbuotojai, įspėti jos šūksnio. 

— Dieve, - sumurmėjo jis. 

Daugiau niekas neatėjo į galvą, visas kūnas virpėjo, 
galva sukosi. Pamėgino atsitokėti, nuvalyti kraują nuo 
mintyse regėtų vaizdų. Akimirksnį jiedu buvo akis į akį, 
ir jis pajuto, kad ji matė, ką jis galvoja, kiekvieną gyvai 
pavaizduotą kadrą. 

— Dieve mano. 

Prie jo ėjo du žaliūkai, to betrūko, kad suimtų. Pra- 
siskynęs kelią išlėkė lauk, kur saulė baigė džiovinti gatves 
ir viskas atrodė kraupiai įprastai. 

— Kas man darosi? —- paklausė savęs. 

Pajuto, kad verkia ir niekaip negali nustoti. Kliūdamas, 
nieko nematančiu žvilgsniu slinko gatve prisilaikydamas 
sienos. Vis ėjo ir ėjo, kol galiausiai visas suprakaitavo. 
Kokias tris valandas. 

Per visą miestą. 


Pilkas rytas. Prieš leisdamasis į kelią Rebusas luktelėjo, 
kol praeis piko valanda. 

Glazgo Barlini kalėjimas yra tik išsukus iš autostrados 
M8. Jei žinai, ko ieškai, atsidūręs tarp Edinburgo ir Glazgo 
pamatai iš tolo. Įsitaisęs Ridrio gyvenamojo rajono pa- 
kraštyje, nepažymėtas jokiais ženklais, kol neprivažiuoji 
visai prie pat. Lankymo metu gali tiesiog sekti mašinas 
ir pėsčiuosius. Per penkiasdešimt persiritę tatuiruoti 
vyrai, liesi, raumeningi, įdubusiais skruostais, išsirengę 
aplankyti sučiuptų draugužių. Susirūpinusios motinos iš 
paskos tempiasi vaikus. Tylūs giminaičiai, nelabai suvo- 
kiantys, kodėl taip susiklostė reikalai. 

Visi jie traukia į Barlini kalėjimą. 

Karalienės Viktorijos laikų mūrai stūkso už aukštų 
akmeninių sienų, bet priimamasis modernus. Darbi- 

ninkai baiginėjo apdailą. Personalo darbuotojas tikrino 
lankytojus, ar šie neužsiteršę narkotikais. Perbrauki ste- 
buklinga pirštine per juos ir, jei neseniai lietė narkotikus, 
rezultatas teigiamas. Vadinasi, jokio tiesioginio vizito: 
gali užeiti į vidų, bet tave ir kalinį skirs stiklo siena. Krep- 
šiai irgi patikrinami ir padedami į užrakinamas spinteles, 
išeidamas pasiimsi. Rebusas žinojo, kad lankymo patal- 
pas irgi pertvarkė, čia atsirado naujos patogios sėdimos 
vietos ir netgi žaidimų kambarys vaikams. 

Tačiau kalėjimo viduje liko tie patys seni korpusai. 
Išpilti naktipuodžiai vis dar gyvenimo tikrovė, patalpose 
tvyrojo dvokas. Pastatyti du nauji korpusai, bet tik sek- 
sualiniams nusikaltėliams ir narkomanams. Tai sužadino 
pagiežą profų, užkietėjusių nusikaltėlių, kurių manymu 
tokios padugnės nevertos net gyventi, jau nekalbant apie 
specialų gydymą. 

Kitas naujas priedas - tai kabinos pokalbiams su įga- 
liotiniais, kuriose advokatai susitinka su savo klientais: 
įstiklintos, bet užtikrinančios privatumą. Vedžiodamas 
Rebusą, kalėjimo viršininko pavaduotojas Bilas Nairnas 
džiaugėsi atnaujinimais. Net nusivedė į kabiną, kur abudu 
vyrai susėdo vienas priešais kitą. 

- Kaip reikiant pasikeitė, palyginus su senais laikais? — 
nusišypsojo Nairnas. 

Rebusas linktelėjo: 

- Teko būti ir blogesniuose viešbučiuose. 

Abu vyrai nuo seno pažįstami. Prieš paaukštinimą 
tarnyboje į Bar L Nairnas dirbo prokuratūroj Edinburge, 
po to mieste esančiam Sautono kalėjime. 

— Kafertis nežino, ką pražiopsojo, - pridūrė Rebusas. 

Nairnas pasimuistė: 

- Klausyk, Džonai, žinau, kad griežiat dantimis, kai 
ką nors paleidžiame į laisvę... 

— Ne todėl, bet kodėl jis vėl laisvėj. 

— Jam vėžys. 

- O Guinness bosas „sirgo“ Alcheimeriu. 

Nairnas įsistebeilijo į jį: 

— Ką nori pasakyti? 

- Ogi tai, kad Kafertis atrodo gana žvitrus. 

Nairnas papurtė galvą: 

— Džonai, jis serga. Mudu abu tai žinom. 

— Man sakė, jog norėjai juo atsikratyti, - Nairnas pa- 
žvelgė į jį sumišęs, - nes iškilo grėsmė, kad perims iš 
tavęs valdžią. 

Nairnas nusišypsojo: 

- Juk matei kalėjimą, Džonai. Visos durys užrakintos. 
Taip paprastai nesusisieksi. Pats pagalvok, kaip sunku 
būtų vienam žmogui vadovauti visiems penkiems kor- 
pusams. 

- Vis dėlto jie susitinka tarpusavy? Stalių, tekstilės 
dirbtuvėse, koplyčioj... Mačiau sukančius ratus lauke. 

— Matei tuos, kuriais pasitikim, bet visada su sargyba. 
Kafertis neturėjo tokios laisvės. 

— Taigi jis nevadovavo* 

— Ne. 

— Tada kas? - Nairnas papurtė galvą. - Nagi, Bilai. 
Čia pakliūna narkotikai, skolinami pinigai, vyksta gaujų 
kovos. Turit sutartį išardyti vertingas atliekas iš pasenusių 
elektros instaliacijų. Tik nesakyk, kad tos vielos nebūna 
pasmailinamos ir į ką nors neįsminga. 

— Pavieniai atvejai, Džonai. Nesiruošiu neigti: narko- 
tikai didelė problema. Bet vis tiek smulkmena. Ir tai ne 
Kaferčio sritis. 

— O kieno? 

— Sakau tau, kad ne taip veikia. 

Rebusas atsilošė kėdėje ir apsidairė: tik ką perdažyta, 
nauji kilimai. 

- Žinai ką, Bilai? Gali pakeisti paviršių, bet to neuž- 
tenka, kad pakeistum principus. 

— Vis dėlto, tai pradžia, - ryžtingai atsakė Nairnas. 

Rebusas pasikasė nosį: 

- Ar galėčiau pamatyti Kaferčio ligos istoriją? 

- Ne. 

- Tada gal tu galėtum užmesti akį? Dėl šventos ra- 
mybės. 

— Džonai, rentgeno nuotraukos nemeluoja. Ligoninės 
pilnos vėžininkų. Vakarinėj pakrantėj sparčiai vystosi vė- 
žių „pramonė“. 

Kaip ir tikėjosi, Rebusas šyptelėjo. Į gretimą kabiną 
įėjo advokatas. Po akimirkos įkandin jo pasirodė kalinys. 
Jaunas, pasimetęs. Tikriausiai kardomasis, dar šiandien 
keliaus į teismą. Tik tam, kad pripažintų kaltu, bet jau 
dabar ragauja padugnių gyvenimą. 

— Kaip jis elgėsi? - paklausė Rebusas. 

Suskambo Nairno pranešimų gaviklis. Grabaliojo 
pirštais, norėdamas išjungti: 

- Kafertis? - paklausė žiūrėdamas į diržą, kur buvo 
prisegtas gaviklis. - Pusė velnio. Pats žinai, kaip yra su 
tais karjerą padariusiais niekšais: tiesiog atsėdi įkalinimo 
laiką, kaip neišvengiamą jų darbe, lyg laikinai pakeitę 
gyvenamąją vietą. 

- Manai, pasikeitė? 

Nairnas gūžtelėjo pečiais: 

- Senstelėjo, - patylėjęs pridūrė. - Įtariu, kad kol jo 
nebuvo, valdžia Edinburge irgi pasikeitė. 

— Ne tiek, kad kristų į akį. 

— Tai jis ir vėl imasi savo? 

- Kol kas dar nepasirengęs vykti į Kosta del Solį. 

Nairnas nusišypsojo: 

— Praisas Kalanas, štai kur vardas iš požemių. Mums 
taip ir nepavyko jo pasodinti? 

— Ne todėl, kad nesistengėme. 

- Džonai... - Nairnas nuleido akis į ant stalo sudėtas 
rankas. - Vis ateidavai aplankyti Kaferčio. 

- Tai kas? 

- Taigi tarp jūsų šis tas daugiau nei įprasti faro ir nu- 
sikaltėlio santykiai? 

- Ką nori tuo pasakyti, Bilai? 

- Tik sakau... - jis atsiduso, - ir pats nežinau, ką noriu 
pasakyti. 

— Kad mes su Kaferčiu per daug artimi? Galbūt aš 
apsėstas, nešališkas? - Rebusas prisiminė Siobhanos 
žodžius: nereikia būti apsėstu, kad būtum geras polici- 
ninkas. Nairnas lyg ir norėjo ginčytis. - Pritariu šimtu 
procentų, - tęsė Rebusas. - Kartais jaučiuosi artimesnis 
tam niekšui nei... - Jis nutylėjo pabaigą: „savo šeimai“. 
Jei atvirai, dažniausiai nejautė, kad kovoja su juo. - Štai 
kodėl norėčiau, kad tupėtų čia. 

—- Nematydamas jo išmestum ir iš galvos? 

Apsidairęs Rebusas palinko į priekį: 

- Tik tarp mūsų? - Nairnas linktelėjo. - Bilai, bijau 
to, kas įvyks. 

Nairnas žiūrėjo į jį: 

- Jis planuoja tave užpulti? 

- Jei tai, ką sakai, yra tiesa, jis neturi ko prarasti. 

Nairnas susimąstė: 

— O kaip tu? 

— Aš? 

- Tarkim, kad jis mirs sava mirtim. Ar nesijausi ap- 
mulkintas? Jokios progos tau jį sučiupti? Jokios galutinės 
pergalės. 

„Galutinė pergalė.“ 

— Bilai, - įspėjo Rebusas, - ar aš tau panašus į tokį, 
kuriam tai rūpėtų? 

Abu vyrai nusišypsojo. Kaimynystėje pasigirdo pakel- 
tas kalinio balsas: 

— Niekam nieko nepadariau! 

Nairnas nekantriai aiktelėjo: 

— Vieni neiginiai, - pasakė jis. 

- Maniau, kad šitos būdos nepraleidžia garso, - pa- 
stebėjo Rebusas. 

Nairnas gūžtelėjo, tarsi sakydamas, kad jie padarė, ką 
galėjo. Tada Rebusui į galvą atėjo kita mintis: 

— O kaip dėl tipo vardu Rebas, paleistas beveik tuo pat 
metu kaip ir Kafertis? 

Nairnas linktelėjo: 

— Rebas Hilas. 

— Rebas buvo Kaferčio asmens sargybinis? 

— Na, aš to neteigčiau. Jie buvo tame pačiame korpuse 
tik keturis ar penkis mėnesius. 

Rebusas suraukė antakius: 

- Tai kodėl Kafertis sako, kad jie buvo geriausi drau- 
gai? 

Nairnas gūžtelėjo: 

- Kalėjime užsimezga keistos sąjungos. 

- Rebui nekaip sekasi laisvėje. 

— Ne? Atleisk, bet man širdis krauju nesrūva. 

Vėl balsas šalimais: 

— Kiek sykių reiks kartoti? 

Rebusas pakilo svarstydamas: „Keista sąjunga - Ka- 
fertis su Rebu Hilu.“ 

— O kaip sužinojot, kad Kaferčiui vėžys? 

- Ką nori pasakyti? 

— Kaip nustatė? 

- Kaip visada. Jis nekaip jautėsi. Nusiuntėm išsitirti 
ir štai, kad nori. 

- Bilai, padaryk man vieną paslaugą. Užmesk akį į 
mūsų draugužio Rebo popierius. Ligos istoriją, viską, ką 
turit. Ar padarysi tai dėl manęs? 

- Žinai ką, Džonai? Su tavim sunkiau nei su puse 
mano kalinių. 

— Tada melskis, kad prisiekusieji nepripažintų manęs 
kaltu. 

Bilas Nairnas jau norėjo nusijuokti, bet pamatė Re- 
buso žvilgsnį. 


Jam atvažiavus į „Seisminę saugyklą , Elena Vailė ir Siob- 
hana Klark baigė tuštinti garažą. Ant atsarginio rašomojo 
stalo Rygano kontoroje išsirikiavo aštuonios šūsnys do- 
kumentų. Moterys šildėsi prie šildytuvo, rankose laiky- 
damos arbatos puodelius. 

- Ką dabar, sere? - paklausė Vailė. 

- Į Šv. Leonardą, - pasakė Rebusas. - Nugabensime 
viską į apklausos kambarėlį, tą, kuris atstoja jums kabi- 
netą. 

- Kad niekas nepamatytų? - spėjo Siobhana. 

Rebusas pažvelgė į ją. Veidas paraudęs nuo šalčio, no- 
sis pabalusi. Apsiavusi aulinukus, su kojinėm ant juodų 

vilnonių pėdkelnių, pilkšvas šalis dar labiau išryškino 
jos skruostus. 

- Turite dvi mašinas? - paklausė Rebusas. Moterys 
atsakė, kad taip. - Pakraukite ir pasimatysime nuovadoj, 
gerai? 

Palikęs jas, nuvažiavo į pietinę miesto dalį, mašinų 
aikštelėje rūkė cigaretę, kai savo Peugeot 406 atvažiavo 
viršininkas. 

— Sere, norėčiau šnektelėti, - pasakė Rebusas užuot 
pasisveikinęs. 

- Lauke ar šilumoj? - Fermeris Vatsonas kilstelėjęs 
portfelį žvilgtelėjo į rankinį laikrodį. - Man dvyliktą su- 
sirinkimas. 

— Labai trumpai. 

- Gerai. Mano kabinete, kai baigsi rūkyti. 

Fermeris žengė į vidų paskui save uždarydamas duris. 
Rebusas užgesino cigaretę, nusviedė ir nusekė įkandin. 

Vatsonas jungė kavos virimo aparatą, kai į pravertas 
duris pasibeldė Rebusas. Pažvelgęs mostelėjo Rebusui 
užeiti: 

- Nekaip atrodai, inspektoriau. 

- Dirbau iki vėlumos. 

— Ką? 

- Gryvo byla. 

Fermeris vėl į jį pažvelgė: 

- Tikrai? 

- Taip, sere. 

- Iš to, ką girdėjau, kišiesi visur, išskyrus ją. 

— Manau, kad bylos susijusios. 

Įjungęs aparatą, Fermeris nuėjo prie rašomojo. Atsisė- 
dęs mostelėjo Rebusui irgi sėstis, bet jis liko stovėti. 

- Judi į priekį? 

— Pakeliui, sere. 

— O detektyvas Linfordas? 

— Tiria savo paties iniciatyva. 

- Bet judu palaikot ryšį? 

— Be abejo, sere. 

- O Siobhana nesimaišo jam po kojom? 

- Jis nesimaišo jai po kojom. 

Viršininkas atrodė nepatenkintas: 

— Manęs nesiliauja kritikavę. 

- Feteso būstinė? 

- Ir iš aukščiau. Šįryt paskambino iš Škotijos reikalų 
ministerijos ir reikalavo rezultatų. 

— Sunku vykdyti rinkimų kampaniją, - spėjo Rebu- 
sas, - kol vyksta nužudymo tyrimas. 

Fermeris šaltai jį nužvelgė: 

- Beveik pakartojai jo žodžius, - jis šiek tiek prisimer- 
kė. - Tai kas tau neduoda ramybės? 

Rebusas atsisėdo, palinko į priekį, alkūnės ant kelių: 

— Kafertis, sere. 

— Kafertis? —- Vatsonas tikėjosi visko, tik ne šito. - O 
ką jis? 

- Jį paleido iš Bar L ir jis vėl čia. 

- Tą girdėjau. 

- Noriu, kad jį sektų. - Kambaryje stojo tyla, Rebu- 
sui veltui laukiant viršininko pastabos. - Manau, mums 
reikia žinoti, ką jis rezga. 

- Žinai, kad be rimtos priežasties to negalime daryti. 

- Ojo reputacijos nepakanka? 

- Advokatai ir žiniasklaida tik ir laukia palankios pro- 
gos. Be to, pats žinai, kaip sunkiai verčiamės. 

- Bus dar sunkiau, kai Kafertis įsivažiuos. 

- Į ką? 

- Vakar naktį kaktomuša susidūriau su juo, - Rebusas 
pamatė viršininko veido išraišką. - Visiškai atsitiktinai. 
Reikalas tas, kad jis žiūrinėjo Scotsman nekilnojamojo 
turto reklamą. 

— Na irė 

— Ką jis sumanė? 

- Galbūt nori pasipelnyti. 

- Jis irgi panašiai sakė. 

- Tai ką? 

— Tik jis kitaip išsireiškė - „kaip reikiant pasišienau- 
ti...“ 

- Klausyk, - Fermeris pasitrynė smilkinius, - tiesiog 
tęskime pradėtą darbą. Išaiškinkime Gryvo bylą, o dėl 
Kaferčio pagalvosiu. Sutarta“ 

Rebusas linktelėjo išsiblaškęs. Durys vis dar praviros. 
Pasigirdo beldimas ir iš už durų išniro uniformuotas po- 
licininkas: 

— Pas inspektorių Rebusą lankytoja. 

- Kas tokia? 

- Neprisistatė, sere. Tik liepė jums perduoti, kad ne- 
atsinešė smulkių. Sakė, suprasite. 

Rebusas suprato. 

Lorna Gryv lūkuriavo laukiamajame. Atrakinęs apklausos 
kambarį prisiminė, kad ten sukrauti Fredžio Hastingso 
popieriai. Taigi pasakęs, kad pasikeitė planai, nusivedė į 
barą Maltings kitoj kelio pusėj. 

— Tau reikia prisigerti, kad galėtum su manimi kalbė- 
tis? - patraukė jį per dantį. 

Puikiai apsirengusi: aptemptos raudonos odinės kel- 
nės sukištos į juodus ilgaaulius iki kelių, juoda šilkinė 
palaidinukė gilia iškirpte, ties kuria prasegtas juodas 
zomšinis švarkelis. Ryškiai pasidažiusi ir ką tik stilisto 
sušukuota. Nešina brangių parduotuvių pirkinių krep- 
šiais. 

Rebusas užsisakė šviežiai spaustų apelsinų sulčių su 
limonadu. Pamaniusi, kad jos žodžiai privertė jį tai pada- 
ryti, atsikirto užsisakydama kokteilį „Kruvinoji Merė“. 

- Merė, škotų karalienė, ar ne? - tarė ji. - Kruvinoji, 
nes jai nukirto galvą. 

— Nežinojau. 

— Niekad negėrei? Puikiai pakelia nuotaiką. 

Ji tikėjosi pokšto, bet jis nieko neatsakė. Lorna linkte- 
lėjo, barmenei paklausus, ar norėtų šlakelio Lea 6 Perrin 
pikantiško padažo. Susėdo prie kvadratėliais inkrustuoto 
stalo. Ji grožėjosi raštu. 

— Kad žmonės galėtų žaisti šachmatais, - paaiškino 
Rebusas. 

- Šlykštus žaidimas. Tęsiasi visą amžinybę, o pabaigoj 
viskas netenka prasmės. Ir jokios kulminacijos. 

Vėl tyla. Rebusas nė nemanė atsikirsti. 

- Į sveikatą, - pasakė jis. 

- Pirmoji taurė šiandien, - ji nugėrė gerą gurkšnį gė- 
rimo. 

Rebusas abejojo, ar tai tiesa, mat laikė save ekspertu, 
todėl būtų sakęs, kad ji jau įkalė mažiausiai porą taurelių. 

— Tai kuo galėčiau pasitarnauti? 

Kasdieniai prekiniai santykiai: vieni iš kitų vis ko nors 
nori. Kartais mainais, o kartais ne. 

— Noriu žinoti, kas vyksta. 

— Vyksta? 

- Mūsų neinformuoja apie žmogžudystės tyrimą. 

— Nemanau, kad tai tiesa. 

Ji prisidegė cigaretę, jam nepasiūlė: 

— Na, tai ar kas nors vyksta? 

— Kai tik galėsime, tuojau pat pranešime. 

Ji išsitiesė: 

- To nepakanka. 

- Apgailestauju. 

Ji prisimerkė: 

— Nė trupučio. Artimiesiems būtina pranešti... 

— Turėsime pirmiausia pranešti našlei. 

- Šonai? Teks stoti į eilę. Kaip žinia, ji dabar žinias- 
klaidos numylėtinė. Laikraščiai, televizija... neriasi iš kai- 
lio dėl „drąsios našlės; tęsiančios vyro pradėtą darbą, 
nuotraukos. „Rodis būtų to norėjęs“, - nutaisiusi balsą 
pamėgdžiojo Šoną Gryv. - Kurgi ne! 

— Ką turi omenyje? 

- Rodis gal ir atrodė tylenis, bet kai kuriais atžvilgiais 
buvo geležinis. Kad žmonelė kandidatuotų į Škotijos par- 
lamentą? Nebūtų sutikęs. Dabar ji tapo kankine, o ne jis. 
Jį jau spėjo pamiršti, išskyrus tada, kai ji braukia dulkeles 
nuo lavono dėl visagalės reklamos! 

Bare buvo tik juodu, vis dėlto barmenė įspėjančiai 
pažvelgė į juos. 

- Tyliau, - perspėjo Rebusas. 

Jos akys sudrėko nuo ašarų. Rebusas nujautė, kad šios 
skirtos ne kam kitam, o pačiai Lornai, pamestai, pamirštai. 

- Aš turiu teisę Žinoti, kas vyksta, - ji pažvelgė į jį 
nuslūgus ašaroms, - ypatingas teises, - pridūrė tyliau. 

- Klausyk, - pasakė jis, - tai, kas įvyko aną naktį... 

- Nenoriu apie tai girdėti, - papurčiusi galvą nusira- 
mino nugėrusi gerą gurkšnį „Kruvinosios Merės“, liko 
tik ledukai. 

- Jei tau dabar sunkus metas, padėsiu kuo galėdamas, 
bet nesigriebk šanta... 

Ji pašoko: 

— Nežinau, kodėl čia atėjau. 

Pakilęs sugriebė jos rankas: 

- Lorna, ką tu vartoji? 

- Tik kažkokius... Mano gydytojas išrašė. Negalima 
maišyti su alkoholiu, - ji vengė pažvelgti į jį. - Ir viskas. 

- Pasirūpinsiu, kad patrulinė mašina parvežtų tave... 

- Ne, ne, parvažiuosiu taksi. Nesijaudink, - nutaisė 
šypseną. - Nesijaudink, - pakartojo ji. 

Jis pakėlė krepšius; regis, kad jie jai išgaravo iš galvos. 

- Lorna, - paklausė jis, - ar esi kada sutikusi žmogų 
vardu Džeraldas Sitingas? 

— Nežinau. Kas jis toks? 

- Manau, kad Hju jį pažįsta. Jis vadovauja grupei žmo- 
nių, save vadinančių Roslino riteriais. 

- Hju su manim apie tai nesikalba. Žino, kad išjuok- 
čiau, - ji vos nepradėjo juoktis; tai buvo daugiau nei noras 
juoktis. Rebusas palydėjo ją iš baro. 

- Kodėl klausi? - paklausė ji. 

— Nesvarbu. 

Jis pastebėjo Grantą Hudą, mojantį iš kitos gatvės pu- 
sės. Tolumoj Siobhana Klark ir Elena Vailė iškrovė savo 
mašinas. Saugodamasis mašinų Hudas perbėgo kelią. 

- Kas yra? - paklausė Rebusas. 

- Rekonstrukcija, - uždusęs pasakė Hudas. - Gavome 
atvaizdą. 

Rebusas linktelėjo užsigalvojęs, tada pažvelgė į Lorną 
Gryv: 
— Galbūt tau reikėtų pamatyti, - pasakė jis. 

Taigi nuėję į Šv. Leonardo nuovadą susirado tuščią 
kabinetą. Hudas nubėgo atnešti kompiuterinio atvaizdo, 
o Rebusas arbatos. Ji paprašė dviejų cukraus gabalėlių, jis 
įdėjo tris ir žiūrėjo, kaip ji geria. 

— Kas per paslaptis? - paklausė ji. 

- Tai veidas, - paaiškino iš lėto tiriančiai žvelgdamas 
įją. - Glazgo universitetas jį atkūrė iš kaukolės. 


— Kvinsberio rūmai? - spėjo ji, pralinksminta jo nu- 
stebusio žvilgsnio. - Dar šiek tiek krutinu smegeninę. 
Kodėl nori, kad pamatyčiau? - tada jai paaiškėjo. - Manai, 
kad gali būti Alasdiras? - ji ėmė virpėti; Rebusas suvokė 
padaręs klaidą. 

— Gal būtų geriau, jei... 


413 


Stodamasi ant grindų išliejo arbatą, bet, regis, nė ne- 
pastebėjo: 

— Kodėl? Ką, Alasdiras ten?.. Jis siunčia atvirukus. 

Rebusas keikė save, kad pasielgė kaip kietaširdis stuob- 
rys, neapdairiai, šiurkščiai, iškrypėliškai. 

Tarpdury pasirodė Grantas Hudas mojuodamas por- 
tretu. Pačiupusi iš jo Lorna įdėmiai įsižiūrėjo, tada pra- 
trūko kvatoti. 

— Nė kiek į jį nepanašus, prakeiktas kvaily! - išrėžė ji. 

„Tikrai kvailys“, - mintyse jai pritarė Rebusas. Paėmė 
iš jos lapą. Į kažką panašus, bet teko pripažinti: spren- 
džiant iš piešinių Alicijos Gryv dirbtuvėje, tai ne jos sū- 
nus. Veido forma visiškai kitokia, plaukai kitos spalvos... 
skruostikauliai, smakras, kakta... Ne, kad ir kas buvo tame 
židinyje, tai ne Alasdiras Gryvas. 

Būtų buvę per daug paprasta. O Rebuso gyvenimas 
niekad nebuvo paprastas, tai kodėl turėtų dabar imti ir 
palengvėti. 

Vailė irgi stovėjo tarpduryje, sunerimo išgirdusi juoką: 
neįprastas ausiai garsas policijos nuovadoje. 

— Jis manė, kad tai Alasdiras, - pasakė Lorna Gryv 
pirštu rodydama į Rebusą. - Pasakė man, kad mano brolis 
negyvas! Lyg vieno neužtektų, - akyse pyktis. - Ką gi, 
pasijuokei, tikiuosi, patenkintas, - ir išlėkė iš kabineto 
į koridorių. 

- Eik paskui, - Rebusas liepė Vailei. - Padėk, kad 
nepasiklystų. Ir štai... - pasilenkęs ištiesė pirkinių krep- 
šius, - atiduok jai. 

Vailė nustebusi pažvelgė į Rebusą. 

— Eik! - riktelėjo jis. 

- Klausau, - sumurmėjo Elena Vailė. 

Jai išėjus Rebusas susmuko kėdėje, abiem rankom per- 
sibraukė per plaukus. Grantas Hudas žiūrėjo jį. 

- Tikiuosi, nelauki patarimo, - tarė jam Rebusas. 

— Ne, sere. 

— Nes jei taip, tai geriausia, ką galiu pasiūlyti: stebėk, 
ką aš darau, o tada, velniai griebtų, stenkis elgtis prie- 
šingai. Tada galbūt kas nors iš tavęs ir išeis, - rankomis 
perbraukęs per veidą įdėmiai žiūrėjo į portretą. 

— Po velnių, kas tu toks? - paklausė jis. 

Nežinia, kodėl jam atrodė, kad Skelis yra raktas ne tik 
į Hastingso savižudybę ir keturis šimtus gabalų, bet ir į 
Rodžio Gryvo žmogžudystę... ir galbūt dar į daug ką. 


Jie sėdėjo ankštame apklausų kambarėlyje, uždarę du- 
ris pašaliniams. Žmonės nuovadoj jau šnabždėjosi va- 
dindami juos „Mensono šeimyna“, „masonų lože“ ir 
„svingerių klubu“. Hudas įsitaisė kampe. Priešais įjungtą 
kompiuterį keistu ekranu: oranžiniai užrašai juodame 
fone. Jis įspėjo, kad diskeliai gali būti sugedę. Rebusas, 
Vailė ir Klark susėdo aplink kambariuko vidury stovin- 
tį stalą, po kojomis dėžės su dokumentais, o priešais 
padėtas kompiuterio atkurtas Kvinsberio rūmų aukos 
portretas. 

- Žinote, ką mes turim daryti? - paklausė jų Rebusas. 

Išgirdusios „mes“ Vailė su Klark skeptiškai susižvalgė. 

- Be žinios dingę asmenys, - spėjo Vailė. - Vėl im- 
tis teismo archyvo ir ieškoti šitą portretą atitinkančios 
nuotraukos. 


» 


Charles Manson - amerikietis nusikaltėlis, vadovavęs pusiau bendruo- 
menei - grupuotei, kuri 7 dešimtmečio pabaigoje Kalifornijoje žudė 
turtuolius. Nuteistas kalėti iki gyvos galvos. 

Rebusas linktelėjo, Vailė papurtė galvą. Jis pasisuko 
į Hudą: 

— Kas nors ne taip? 

— Regis, veikia puikiai, - atsakė Hudas, dviem pirštais 
spaudydamas klavišus. - Tik negaliu prijungti spausdin- 
tuvo. Nė vienas iš tų, kuriuos turime, netiks. Teks pasi- 
žvalgyti naudotų daiktų parduotuvėse. 

— O kas tuose diskeliuose? - paklausė Siobhana. 

Jis žvilgtelėjo į ją: 

- Suteik man šansą, - ir vėl kibo į darbą. 

Elena Vailė ant stalo pastatė pirmą dokumentų dėžę ir 
atidarė. Rebusas užkėlęs dar tris paplekšnojo per jas. 
Sėdėjau iki vėlumos, - pasakė mirktelėjęs. 

Kad žinotų, jog jis nedykinėja darbe. 

Priešpiečiams užkando sumuštinių. Trečią valandą 
padarė kavos pertraukėlę, o Hudas pagaliau pajudėjo į 
priekį su savo diskeliais. 

— Gera žinia tai, - pasakė išvyniodamas šokoladuką, - 
kad kompiuteris Hastingso kontoroje atsirado vėlai. 

— Kaip išsiaiškinai? 

- Visa ten esanti informacija datuota nuo 1978 metų 
iki 1979 pradžios. 

- Mano dėžėj sudėti 75-ųjų popieriai, - nusiskundė 
Siobhana Klark. 

- „O kad būtum čia, - pasakė Rebusas. - Pink Floyd. 
Regis, rugsėjo mėnesį išleistas albumas. Kaip reikiant 
neįvertintas. 

— Dėkui, profesoriau, - atsakė Vailė. 

- Įtariu, kad jūs, chebra, tada dar ėjot į lopšelį? 

— Labai norėčiau tai atspausdinti, - ištarė užsigalvojęs 
Grantas Hudas. - Galbūt, jei paskambinčiau į kompiute- 
rių parduotuves... 

— Kas ten tokio? - paklausė Rebusas. 

- Siūlomos žemės kainos, neužstatyti žemės sklypai 
ir panašiai. 

— Kurė 

- Kaltono kelyje, Abei Mounte, Hilsaide... 

- Ką jis ketino su jais daryti? 

— Neparašyta. 

- Jis norėjo visų tų sklypų? 

— Panašu, kad taip. 

— Tai labai daug, - pareiškė Vailė. 

- Šiaip ar taip, daug statybviečių. 

Išėjęs iš kambario Rebusas sugrįžo nešinas miesto 
žemėlapiu „Nuo A iki Z“. Jis apvedė Kaltono kelią, Abei 
Mountą ir Hilsaido pusmėnulį. 

- Pasakyk, kad turėjo planų ir dėl Grynsaido, - pa- 
sakė jis. 

Hudas vėl palinko prie kompiuterio. Jie laukė. 

— Aha, - pasakė jis. - Kaip sužinojai? 

- Pažvelk. Jis apvedė apskritimą aplink Kalton Hilą. 

- Kodėl jis tai darė? - paklausė Vailė. 

— 1979-ieji, - pareiškė Rebusas. - Referendumas dėl 
decentralizacijos. 

— Ten būtų įsikūręs parlamentas? - spėjo Siobhana. 

Rebusas linktelėjo: 

- Buvusioje Karališkojoje mokyklojoje. 

Dabar ir Vailė suprato: 

- Jei ten būtų įsikūręs parlamentas, visa ta žemė būtų 
neįkainojama. 

- Jis surizikavo, kad Škotija balsuos už decentraliza- 
ciją, - pasakė Siobhana. - Ir pralošė. 

- Įdomu, - tarė Rebusas, - ar jis turėjo pinigų? Net ir 
aštuntajame dešimtmetyje, nors jums, chebra, tai priešis- 
torė - žemė ten nebuvo itin pigi. 

— O kas, jei jis neturėjo pinigų? - paklausė Hudas. 

Į šį klausimą atsakė Elena Vailė: 

- Vadinasi, kažkas kitas turėjo. 


Dabar jie jau žinojo, ko ieškoti: finansinių dokumentų; 
įkalčių, kad kažkas kitas, be Hastingso ir Alasdiro Gry- 
vo, buvo verslo partneris. Sėdėjo iki vėlumos, Rebusas 
priminė, kad jei nori, gali eiti namo. Bet jie dirbo kaip 
komanda - nesiskųsdami, sutelkę dėmesį ir nė vienam 
neatėjo į galvą sugriauti tą nuotaiką. Jis nujautė, kad tai 
ne dėl viršvalandžių. Išėjęs į koridorių atsipūsti, stovėjo 
vienas su Elena Vaile. | 

- Vis dar jautiesi nuskriausta? - paklausė jis. 

Stabtelėjusi pažvelgė į jį: 

— Ką turite galvoje? 

— Manei, kad išnaudoju judu; tiesiog įdomu, ar vis 
dar taip jautiesi. 

— Spėliokit toliau, - atsakė Vailė nueidama. 

Septintą vakaro Rebusas pavaišino juos pietumis Ho- 
wie restorane. Jie aptarė bylą, ką pavyko išsiaiškinti ir savo 
spėjimus. Siobhana paklausė, kada įvyko balsavimai dėl 
decentralizacijos. 

- Kovo pirmąją, - atsakė Rebusas. 

— O Skelis nužudytas 1979-ųjų pradžioj. Ar tai nega- 
lėjo įvykti iškart po balsavimo? 

Rebusas gūžtelėjo. 

— Remontą Kvinsberio rūmų rūsyje užbaigė kovo aš- 
tuntąją, - pasakė Vailė. - O po savaitės ar vėliau Fredis 
Hastingsas ir Alasdiras Gryvas pabėgo. 

— Kiek mums žinoma, - pridūrė Rebusas. 

Hudas kirsdamas kiaulienos kepsnį tik linktelėjo. Mė- 
gėjas išlaidauti Rebusas pavaišino buteliu baltojo naminio 
vyno, į kurį niekas nesikėsino. Siobhana gurkšnojo van- 
denį, Vailės vyno taurė dar nepaliesta. Hudas ištuštino 
savo taurę, bet atsisakė pakartoti. 

- Kodėl man vaidenasi Praisas Kalanas? - paklausė 
Rebusas. 

Akimirksnį prie stalo stojo tyla, pirmoji prabilo Siob- 
hana: 

— Nes to nori? 

- Kas būtų nutikę žemėms? - paklausė Rebusas. 

Hudas: 

- Jas būtų apstatę. 

— O kuo užsiima Kalano sūnėnas? 

Klark: 

- Superka žemes naujoms statyboms. Bet tada jis buvo 
juodadarbis. 

— Mokėsi amato gudrybių, - Rebusas nugėrė vyno. - 
Ar numanot, kiek dabar kainuoja žemė aplink Holirudą, 
kur statomas parlamentas, o ne Kalton Hile ar Leite? 

— Daugiau nei anksčiau, - spėjo Vailė. 

Rebusas pritariančiai linksėjo: 
ir vienas Dievas žino ką dar. 

- Nes toks jo darbas. 

Rebusas vis dar linksėjo: 

- Truputį lengviau, jei turi tai, ko neturi varžovai. 

Hudas: 

— Kalbat apie kietos rankos taktiką? 

Rebusas papurtė galvą: 

— Apie reikiamas pareigas užimančius draugus. 


- A.D. Holding, - pasakė Hudas bakstelėjęs į ekraną. 

Rebusas palinko virš jo prisimerkdamas nuo oranži- 
nių raidžių. Hudas suspaudė pirštais nosies kalnelį stipriai 
užsimerkdamas, o atsimerkęs staigiai papurtė galvą, lyg 
norėdamas nusipurtyti minčių painiavą. 

- Užsisėdėjom, - pritarė Rebusas. Beveik dešimta 
vakaro, jie jau ketino liautis. Daug nuveikė, bet vis dar 
nieko konkretaus. 

Ir pagaliau. 

- A.D. Holding, - pakartojo Hudas. - Štai su kuo jie 
miegojo. 

Vailė atsivertė telefonų knygą: 

— Nėra. 

- Tikriausiai bankrutavo, - spėjo Siobhana. - Jei iš 
viso egzistavo. 

Rebusas nusišypsojo: 

- Kokie Praiso Kalano inicialai? 

— PK., - pasakinėjo Hudas. Staiga jis suprato: - Prieš 
Kristų, o A.D. - anno Domini, po Kristaus gimimo. 

- Mažytis asmeninis pokštas: 4.D. turėjo būti Praiso 
Kalano ateitis. 

Rebusas puolė skambinėti buvusiems kolegoms ir 
teirautis apie Praisą Kalaną. Jis viską išpardavė 79-ųjų 
pabaigoje. Kai kas iš to, ką pardavė, atiteko prasisiekėliui 
Morisui Džeraldui Kaferčiui. Kafertis nusikaltėlio karjerą 
pradėjo vakarinėje pakrantėje septintajame dešimtmetyje 

talkindamas paskolų sukčiams. Kuriam laikui nusibeldė 
į Londoną, buvo žiaurumu pagarsėjusių dviejų priešiškų 
Londono gaujų Krėjų ir Ričardsonų pasekėjas. Ten pelnė 
vardą ir išmoko amato. 

- Visada yra mokymosi laikas, Džonai, - pasakė Re- 
busui. - Tie vyrukai negimsta viską išmanydami. Jei jie 
neišmoksta, mes juos pasodinam į kalėjimą... ir vis so- 
dinam ir sodinam. 

Bet Kafertis savo amato išmoko greitai ir gerai. Tuo- 
met atsibastė į Edinburgą, kur susidėjo su Praisu Kalanu, 
o po to ėmė darbuotis savarankiškai ir išsiskyrė gebėjimu 
neklysti. 

Kol nesutiko Džono Rebuso. 

Ir štai jis vėl sugrįžo, o Kalanas, jo senasis darbdavys, 
susijęs su byla. Rebusas bandė atrasti sąsają, bet nesėk- 
mingai. 

Galiausiai 1979-ųjų pabaigoj Kalanas pasidavė. Arba, 
kitaip tariant, patraukė už jūrų marių, kur netaikomi 
Britanijos nusikaltėlio išdavimo įstatymai. Pasisotino ar 
nusvilo pirštus? O gal jam kažkas nedavė ramybės... nu- 
sikaltimas, kuris būtų atvedęs tiesiai pas jį? 

— Tai - Praisas Kalanas, - pagaliau ištarė Rebusas, - 
tikrai jis. 

- Belieka viena problemėlė, - priminė jam Siobhana. 

Taip. Įrodyti. 

Rytojaus dieną, ketvirtadienį, darbavosi gerą pusdienį, 
kol viską parengė. Teko perversti įmonės archyvą, su- 
siskambinti. Rebusas daugiau nei valandą kalbėjosi su 
Paulina Karnet, savo ryšininke Nacionalinės kriminalinės 
žvalgybos tarnyboje, po to dar valandą su į pensiją išėju- 
siu vyresn. superintendentu, aštuntajame dešimtmetyje 
aštuonerius metus bergždžiai persekiojusiu Praisą Kala- 
ną. Pasikalbėjusi su Skotlend Jardu ir Interpolu, Rebusui 
perskambino Paulina Karnet ir pasakė ispanišką telefono 
numerį. Kodas 950: Almerija. 

- Kartą ten atostogavau, - tarė Grantas Hudas. - Per 
daug turistų, todėl galiausiai iškeliavom į Siera Nevadą. 

- Iškeliavom? - kilstelėjusi antakį sukluso Elena 
Vailė. 

- Aš ir draugas, - sumurmėjo Hudas, jo kaklas pa- 
raudo. 

Vailė su Siobhana susimirksėjusios nusišypsojo. 

Teks skambinti iš viršininko kabineto: tik jis turi tele- 
foną su garsiakalbiu. Be to, tarptautiniai skambučiai nuo- 
vadoj užblokuoti. Vyresn. superintendentas Vatsonas da- 
lyvaus, bet kabinete nedaug vietos. Todėl nusprendė, kad 
jaunesnieji pareigūnai liks už durų, bet pokalbį įrašys. 

Jei apklausiamasis sutiks. 

Rebusas nusiuntė Siobhaną ir Eleną derėtis su Ferme- 
riu. Jo pirmieji du klausimai: 

- Kur inspektorius Linfordas? Ir ką jis mano? 

Rebusas iš anksto jas įspėjo. Nusukusios kalbą nuo 
Linfordo, spaudė dėl bylos, kol galiausiai pavargęs Fer- 
meris pritariančiai linktelėjo. 

Pasiruošęs Rebusas atsisėdo į viršininko kėdę ir surin- 
ko numerį. Pats viršininkas sėdėjo priešais, kur paprastai 
įsitaisydavo Rebusas. 

- Per daug neįsijausk, - burbtelėjo Fermeris. 

Kitame gale pakėlė ragelį; Rebusas nuspaudė įrašymo 
mygtuką. Moters balsas kalbėjo ispaniškai. 

- Prašom pakvieskite poną Praisą Kalaną. 

Atsakė ispaniškai. Rebusas pakartojo vardą. Galų gale 
moteris nuėjo. 

- Namų tvarkytoja? - spėjo Rebusas. 

Fermeris tik gūžtelėjo. Kažkas pakėlė ragelį: 

- Alio? Kas kalba? - nepatenkintas. Galbūt sutrukdė 
vidudienio pogulį. 

- Praisas Kalanas? 

- Aš pirmas paklausiau, - balsas gilus, gomurinis: nė 
ženklo, kad silpnėtų škotiškos moduliacijos. 

- Inspektorius Džonas Rebusas, Lodiano ir Borderso 
policija. Norėčiau pasikalbėti su ponu Praisu Kalanu. 

- Velniškai mandagūs pasidarėte šiais laikais. 

- Esam apmokyti santykių su klientais. 

Kalanas nusijuokė gergždžiančiu juoku ir užsikosėjo. 
Kataras: užkietėjęs rūkalius. Rebusas prisidegė cigaretę. 
Fermeris raukėsi, bet Rebusas nekreipė į jį dėmesio. Tarp 
dviejų besišnekučiuojančių rūkalių akimirksniu užsimez- 
ga ryšys. 

— Na, ir už ką norite mane nubausti? - paklausė Ka- 
lanas. 

Rebusas atsiliepė draugiškai: 

- Pone Kalanai, ar jūs nieko prieš, jei įrašinėsiu? Tie- 
siog protokolui. 

- Gali, sūnau, bet mano popieriai švarūs. Jokio teis- 
tumo. 

- Žinau, pone Kalanai. 

- Tai ko nori? 

- Tai dėl bendrovės pavadinimu A.D. Holding. - Re- 
busas žvilgtelėjo į ant stalo išdėliotus popieriaus lapus. 
Jie padirbėjo ir gali įrodyti, kad bendrovė buvo nedidelės 
Kalano imperijos dalis. 

Kitame ragelio gale stojo tyla. 

— Pone Kalanai? Ar girdit mane? 

Pašokęs nuo kėdės Fermeris atitempė šiukšliadėžę Re- 
busui vietoj peleninės. Tada nuėjo praverti lango. 

- Taip, girdžiu, - atsiliepė Kalanas. - Perskambinkit 
po valandos. 

— Būčiau labai dėkingas, jei galėtume... - Rebusas su- 
vokė, kad kalba su pypsinčiu telefonu. Padėjo ragelį. 

— Sukčius, - burbtelėjo jis. - Dabar turi laiko ką nors 
sugalvoti. 

- Jis neprivalo su mumis kalbėti, - priminė jam Fer- 
meris Vatsonas. 

Rebusas linktelėjo. 

- Kadangi pokalbis baigtas, tai mesk tą smarvę lauk, - 
pridūrė Fermeris. 

Rebusas užgesino cigaretę į šiukšlių dėžės šoną. 

Jie laukė Rebuso koridoriuje, viltis dingo iš veidų jam 
papurčius galvą. 

— Liepė paskambinti po valandos, - jis žvilgtelėjo į 
laikrodį. 

- Tada turės, ką papasakoti, - pasakė Siobhana 
Klark. 

— Tai ką norit, kad daryčiau? - atkirto a 

- Atsiprašau, sere. 

- Ach, tu čia niekuo dėta. 

- Jam reikia valandos, - pasakė Vailė, - o tai reiškia, 
kad ir mes turime valandą. Dar galime kai kam paskam- 
binti, toliau tikrinti Hastingso dokumentus... - gūžtelėjusi 
pečiais pridūrė: - Kas žino? 

Rebusas pritariančiai linktelėjo. Jos tiesa: vis geriau 
negu laukti. Taigi jie vėl kibo į darbą, apsirūpinę gazuotų 
gėrimų skardinėmis ir fone skambančia muzika iš kasetinio 
magnetofono, kurį suveikė Grantas Hudas. Instrumentinė: 
džiazas, klasika. Pradžioj Rebusas dvejojo, bet iš tiesų padė- 
jo nustumti nuobodulį. Fermeris liepė pritildyti garsą. 

Siobhana Klark pritarė: 

- Jei paaiškės, kad klausausi džiazo, neturėsiu kur akių 
dėti. 

Po valandos vėl sugrįžo į Fermerio kabinetą. Šįsyk 
Rebusas paliko duris praviras - mažiausia, ko jie užsitar- 
navo. Vatsonas, atrodo, nepastebėjo. Vėl paskambino ir 
ilgai laukė. Kalanas neketina atsiliepti, aišku, kad ne. 

Vis dėlto atsiliepė. Šįsyk jokios namų šeimininkės ir 
ėjo tiesiai prie reikalo. 

- Turit daugiaryšį telefoną? 

Viršininkas linktelėjo. 

- Taip, - atsakė Rebusas. 

Kalanas davė telefono numerį: Glazgo kodas. Vardas 
ir pavardė - V. Artūras Miliganas - Rebusui žinomas 

Vėžio pravarde, atrodo, visai ja patenkintas. Miliganas 
policijos pareigūnams ir prokuratūrai buvo įsiėdęs kaip 
vėžys. Vienas svarbiausių gynybos advokatų, daug ben- 
dradarbiavo su Ričiu Kordoveriu, Hju broliu. Jeigu tau 
prie šono Vėžys, o Kordoveris gina teisme, turėjai patį 
stipriausią užnugarį. 

Aišku, nepigiai. 

Fermeris parodė Rebusui, kaip valdyti daugiaryšį te- 
lefono pokalbį. Miligano balsas: 

- Alio? Inspektoriau Rebusai, ar girdite mane? 

— Kuo puikiausiai, sere. 

— Būk pasveikintas, Vėžy, - pasilabino Kalanas. - Ir 
aš tave girdžiu. 

- Laba diena, Praisai. Koks ten oras? 

- Vienas Dievas težino. Dėl šito šikniaus sėdžiu viduj. 

Galvoje turėjo Rebusą. 

- Klausykite, pone Kalanai, esu dėkingas... 

Miliganas įsiterpė: 

— Manyčiau, norite įrašyti pokalbį su mano klientu. 
Kas dar dalyvauja? 

Rebusas įvardijo viršininką, nesivargindamas pami- 
nėti kitų. Miliganas su Kalanu pasitarė dėl įrašo. Galiau- 
siai sutarė, kad gali pradėti įrašinėti. Rebusas nuspaudė 
mygtuką: 

- Taigi, - pradėjo jis, - ar galėčiau... 

Vėl Miliganas: 

- Pradžioj, inspektoriau, norėčiau pasakyti, kad mano 
klientas neprivalo atsakyti į jūsų pateiktus klausimus. 

- Savaime suprantama, sere, - stengėsi kalbėti ramiai. 

- Ir su jumis kalbasi tik iš pilietinės pareigos jausmo, 
nors Jungtinė Karalystė ir nebėra jo gyvenamoji šalis. 

- Taip, sere, esu didžiai dėkingas. 

- Arjūs jį kuo nors kaltinate? 

- Tikrai ne. Mums reikalinga tik informacija. 

- Ir ši kasetė nebus pateikta teisme? 

- Nemanyčiau, sere, - atsargiai rinko žodžius. 

— Bet nesate tikras? 

- Galiu kalbėti tik už save, sere. 

Stojo tyla. 

- Praisai? - paklausė Miliganas. 

- Rėžk, - atsiliepė Praisas Kalanas. 

Miliganas: 

— Rėžkit, inspektoriau. 

Rebusas akimirką susikaupė, žvelgdamas į dokumen- 
tus ant rašomojo stalo ir šiukšliadėžėj susiradęs cigaretę 
vėl prisidegė. 

- Ką rūkai? - paklausė Kalanas. 

- Embassy. 

— Pakelis čia kainuoja vos kelis pensus. Šiais laikais 
mieliau traukiu cigarus. Na, tai prie reikalo. 

- A.D. Holding, pone Kalanai. 

- Ir ką? 

— Manyčiau, jūsų bendrovė. 

- Ne-a. Turėjau kelias akcijas, ir nieko daugiau. 

Iš tarpdurio į Rebusą įsmeigtos akys sakė: „Mes žino- 
me, kad tai melas. Bet kol kas Rebusas neketino pričiupti 
Kalano, dar per anksti: 

- A.D. supirkinėjo žemės sklypus aplink Kalton Hilą, 
prisidengusi kita firma. Du vyrai - Fredis Hastingsas ir 
Alasdiras Gryvas. Ar esat kada nors su jais susitikęs? 

- Kokie metai? 

- 8 dešimtmečio pabaiga. 

— Po paraliais, daug vandens nutekėjo nuo to laiko. 

Rebusas pakartojo dvi pavardes. 

- Inspektoriau, gal teiksitės pasakyti mano klientui apie 
ką kalbama, - įsiterpė Miliganas susidomėjusiu balsu. 

— Taip, sere. Tai susiję su pinigų suma. 

— Pinigais? - dabar susidomėjo ir Kalanas. 

- Taip, sere, gana daug pinigų. Ieškome, kam galėtų 
atitekti. 

Įdėmūs žvilgsniai iš tarpdurio: jis nepasakė jiems žai- 
dimo taisyklių. 

Kalanas nusijuokė: 

- Ką gi, drauguži, gali nebeieškoti. 

- Kiek? - paklausė advokatas. 

— Daugiau nei ponas Kalanas popiet jums sumokės už 
paslaugas, - atsakė Rebusas dar labiau prajuokindamas 
Kalaną, o Fermeris metė įspėjantį žvilgsnį: nėra prasmės 
be reikalo erzinti tokį žmogų kaip Vėžys. Rebusas žvelgė 
į cigaretę. - Keturi šimtai tūkstančių svarų, - pagaliau 
pratarė. 

— Dėmesio verta suma, - pripažino Miliganas. 

— Manome, kad ponas Kalanas galėtų pareikšti teisę į 
ją, - pasakė jam Rebusas. 

- Kaip? - sukluso Kalanas baimindamasis pasalos. 

- Pinigai priklausė žmogui vardu Fredis Hastingsas, - 
paaiškino Rebusas. - Priklausė ta prasme, nes nešiojosi 
juos po miestą lagamine. Kadaise ponas Hastingsas vertė- 
si nekilnojamuoju turtu, dirbo su A.D. Holding, supirkda- 
mas žemę aplink Kalton Hilą. Tai buvo prieš referendumą, 
1978-ųjų pabaigoj, 1979-ųjų pradžioj. 

Miliganas: 

- Jei dauguma būtų balsavę už decentralizaciją, ta 
žemė būtų neįkainojama. 

Rebusas: 

- Galimas daiktas. 

— Kaip tai susiję su mano klientu? 

- Vėliau ponas Hastingsas gyveno kaip benamis. 

- Turėdamas tokius pinigus? 

— Mums belieka tik spėlioti, kodėl jų neišleido. Galbūt 
kam nors laikė. Galbūt bijojo. 

- Arba pakvaišo, - pridūrė Kalanas, bet tik dėl akių. 

Rebusas suprato, kad jis galvoja apie tai. 

- Esmė ta, kad A.D. Holding, kuriai, mūsų manymu, 
vadovavo ponas Kalanas, naudojosi Hastingsu, siekdama 
visos šitos žemės. 

- Ir jūs manote, kad Hastingsas pasiglemžė pinigus? 

- Spėjame. 

- Taigi pinigai priklausytų A.D. Holding? 

- Galimas daiktas. Ponas Hastingsas neturėjo šeimos, 
nepaliko testamento. Jei neatsiras kitų, pinigai keliaus 
valstybės iždan. 

- Būtų gaila, - pasakė Miliganas. - Ką manai, Praisai? 

- Aš jam jau sakiau, kad A.D. turėjau tik kelias ak- 
cijas. 

- Ar nenorėtum ko nors pridurti? Galbūt nušviesti? 

- Na gerai, gal buvo ir daugiau nei kelios akcijos, jei 
jau išėjo kalba. 

Rebusas: 

- Jūs turėjot sandėrių su ponu Hastingsu? 

- Taip. 

- Prisidengęs jo bendrove supirkinėjote žemės sklypus 
ir nuosavybę? 

- Galbūt. 

— Kodėl? 

- Kas kodėl? - paklausė Kalanas. 


429 


- Jūs jau turėjote bendrovę - A.D. Holdingą. Faktiškai 
jums priklausė daugybė bendrovių. 

— Pasikliaunu tavo žodžiais. 

-—- Tai kodėl reikėjo slėptis už Hastingso? 

— Pats sugalvok. 

— Geriau pasakykite. 

Miliganas įsikišo: 

- O kam, inspektoriau? 

- Pone Miliganai, mums reikia aiškiai žinoti, ar ponas 
Kalanas turėjo bendrų verslo reikalų su Fredžiu Hasting- 
su. Mums reikalingas tam tikras įrodymas, kad pinigai 
galėjo priklausyti ponui Kalanui. 

Miliganas susimąstė: 

- Praisai? - kreipėsi jis. 

- Taip jau atsitiko, kad jis iš tikryjų paėmė iš manęs 
pinigų ir pasipustė padus. 

Patylėjęs Rebusas paklausė: 

- Jūs, aišku, pranešėte policijai? 

Kalanas nusijuokė: 

- Aišku. 

— O kodėl ne? 

- Dėl tos pačios priežasties, dėl kurios Hastingsu nau- 
dojausi kaip tarpininku. Farai mano gerą vardą drabstė 
purvais, įvairiausiais melais ir kaltinimais. Aš ne tik su- 
pirkinėjau žemę. 

- Jūs ketinote ją apstatyti? 

- Namais, klubais, barais... 

- Ir jums buvo reikalingas leidimas statyboms, kurį 
ponui Hastingsui su jo rekomendacijom būtų buvę leng- 
viau gauti. 

— Matai? Pats sumąstei. 

- Ir kiek pasiėmė Hastingsas? 

- Daugiau nei pusę milijono. 

- Jūs veikiausiai... pasipiktinot? 

— Aš įniršau. Bet jis dingo. 

Rebusas pažvelgė į tarpdurį. Dabar aišku, kodėl Has- 
tingsas taip radikaliai pakeitė tapatybę. Aišku, iš kur pi- 
nigai, bet neaišku, kodėl jų neišleido. 

- O Hastingso partneris? - paklausė Rebusas. 

- Turbūt nešė kudašių tuo pat metu, - atsakė Kalanas. 

- Bet nepanašu, kad jam atiteko dalis pinigų. 

- Teks patiems su juo apie tai pasikalbėti. 

Miliganas vėl įsiterpė: 

— Praisai, gal turi tai įrodančių dokumentų? Padėtų 
patvirtinti teises į pinigus. 

- Gal ir turiu, - prisipažino Kalanas. 

- Klastotės nesiskaito, - įspėjo Rebusas. Kalanas nekant- 
riai aiktelėjo. Rebusas palinko į priekį. - Bet dėkui, kad 
išaiškinot. Iš to kyla kitų klausimų, jei neprieštaraujate? 

- Pirmyn, - pasitikinčiai atsakė Kalanas. 

Miliganas: 

— Manau, kad reikėtų... 

Bet Rebuso jau niekas nebūtų sulaikęs: 

- Atrodo, nepaminėjau, kaip mirė ponas Hastingsas: 
jis nusižudė. 

- Turėjo sočiai laiko, - atšovė Kalanas. 

- Jis tai padarė tuoj po to, kai buvo nužudytas būsimas 
Škotijos parlamento narys Rodis Gryvas. Alasdiro brolis, 
pone Kalanai. 

— Tai kas? 

- Tuoj po to, kai viename sename Kvinsberio rūmų židi- 
nyje buvo aptiktas lavonas. Nepamenate, pone Kalanai? 

— Ką nori tuo pasakyti? 

- Tik tai, kad galbūt jūsų sūnėnas Baris pasakojo apie 
Kvinsberio rūmus, - kilstelėjęs popieriaus lapą Rebusas 
pasitikrino faktus. - Jis ten dirbo 79-ųjų pradžioje, maž- 
daug tuo metu, kai įvyko balsavimas dėl decentralizacijos. 
Kaip tik tada jums paaiškėjo, kad galų gale jūsų supirkinė- 
jama žemė netaps aukso kasykla. Tikriausiai tuo pat metu 
sužinojote, kad Hastingsas nuslepia pajamas. Arba sukišo 
pinigus į vieną sandėrį apsimesdamas, kad jam pavyko. 
Tik vėliau išsiaiškinot, kad jam neišdegė, bet tada jis jau 
buvo pasprukęs. 

— O kuo čia dėtas Baris? 

- Jis dirbo pas Diną Kohilą. - Rebusas kilstelėjo kitą 
popieriaus lapą. Miliganas mėgino įsiterpti, bet Rebusas 
jam nieku gyvu neleido. Elena Vailė šokinėjo ant pirštų 
galiukų norėdama, jis tęstų. - Manau, kad jūs spaudėte 
Kohilą. Privertėte jį priimti Barį. Tuo metu Baris dirbo 
jums. Manau, kad pakišote Barį tam, kad sugadintų Ko- 
hilo reikalus. Tai buvo lyg ir apmokymas. 

- Ei, Miliganai, ir tu jam leidi šitaip su manimi kal- 
bėti? 

Rebusas įsivaizdavo, kad Kalano veidą išmušė rau- 
donos dėmės. Į savo advokatą jis kreipėsi „Miliganai“, 
o ne „Vėžy, bičiuli ar drauguži!“ O taip, Kalanas putojo. 
Rebusas kalbėjo toliau: 

— Matot, lavoną į židinį pašovė tuo metu, kai jūsų 
sūnėnas Baris ten dirbo, tuo pat metu, kai paaiškėjo, kad 
Hastingsas su Gryvu jus apiplėšė. Taigi mano klausimas 
jums, pone Kalanai: kieno tai lavonas? Ir kodėl jūs jį nu- 
žudėte? 


Stojusią tylą sudrumstė sprogimas: Kalanas šaukė, 
Miliganas grasino. 

- Tu, šlykštus pasalūne... 

- Griežtai prieštarauju... 

- Paskambinęs skiedžia*apie keturis šimtus gabalų... 

- Neteisėtai užsipuolėte asmenį, kuris nėra teistas nei 
savo, nei kitoje šalyje, žmogus, kurio reputacija... 

- Prisiekiu Dievu, jei būčiau ten, tektų mane surakinti 
grandinėmis, kad liaučiausi tave skaldęs! 

- Aš laukiu, - atsakė Rebusas, - tik sėskit į lėktuvą 
ir parlėkit. 

— Aš tau parodysiu! 

Miliganas: 

- Prašau, Praisai, nesileisk įsiutinamas šitos apgai- 
lėtinos padėties... Ar ten nėra aukštesnio pareigūno? - 
Miliganas žvilgtelėjo į užrašus. - Vyresnysis superinten- 
dentas Vatsonas, ar ne? Vyresnysis superintendente, aš 
labai griežtai protestuoju dėl šios pasalūniškos taktikos, 
apgavot mano klientą, sekdami pasakėles apie neatsiimtą 
didelę pinigų sumą... 

— Bet tai tiesa, - atsiliepė Vatsonas į telefoną su gar- 
siakalbiu. — Pinigai čia. Atrodo, jie yra didesnės mįslės 
dalis, kurią padėtų įminti ponas Kalanas, jei atskristų ir 
mes galėtume deramai jį apklausti. 

- Aišku, kad šios dienos įrašas būtų nepriimtinas teis- 
me, - pasakė Miliganas. 

- Tikrai? Ką gi, - pasakė Fermeris, - tokius klausimus 
palieku spręsti prokurorui. O kol kas, kaip suprantu, jūsų 
klientas norėtų kai ką paneigti? 

Kalanas: 

- Paneigti? Ką turėčiau paneigti? Jūs manęs nė pirš- 
teliu nepaliesite, šunsnukiai! 

Rebusas įsivaizdavo jį pašokusį ant kojų, veidas tokios 
spalvos, kokiai neprilygs joks įdegis saulėje, kumštyje, lyg 
smaugdamas savo kankintoją, suspaudęs ragelį. 

- Vadinasi, jūs prisipažįstate? - paklausė Vatsonas 
nuoširdžiai naiviu balseliu. 

Kalbėdamas mirktelėjo tarpdury stovintiems. Jei Re- 
busas gerai jo nepažinotų, būtų pamanęs, kad viršininkas 
linksminasi. 

- Eikit šikt! - suurzgė Kalanas. 

— Manau, galite priimti kaip paneigimą, - šaltai tarė 
Miliganas. 

- Tikriausiai jūsų tiesa, - sutiko Vatsonas. 

- Prasmekite visi jūs skradžiai! - užriaumojo Kalanas 
ir nuspaudė mygtuką. 

- Ponas Kalanas padėjo ragelį, - pasakė Rebusas. - Ar 
girdite mane, pone Miliganai? 

- Taip, girdžiu ir norėčiau kuo griežčiausiai užpro- 
testuoti... 

Rebusas nuspaudė mygtuką: 

- Deja, ką tik nutrūko ryšys, - pasakė garsiai kam- 
bariui. 

Tarpdury pasigirdo džiaugsmingi šūksniai. Rebusas 
pakilo. Vatsonas atgavo savo kėdę. 

- Per daug nesidžiaukime, - Rebusui išjungus magne- 
tofoną, tarė jis. - Viskas po truputį stojasi į savo vietas, 
bet mes vis dar nežinome, kas žudė ir netgi ką nužudė. 
Be šitų dviejų dalykų mūsų ką tik patirtas malonumas su 
Praisu Kalanu nesiskaito. 

- Ir vis dėlto, sere... - patenkintas šypsojosi Grantas 
Hudas. 

Vatsonas linktelėjo: 

- Vis dėlto inspektorius Rebusas parodė kelią į to niek- 
šo širdį, - jis pažvelgė į Rebusą, kuris purtė galvą. 

- Aš nepakankamai išpešiau, - nuspaudęs mygtuką, 
Rebusas atsuko kasetę, - nesu tikras, ar iš viso ką nors 
pešiau. 

- Žinome, su kuo turime reikalų, ir tai jau pusė dar- 
bo, - pasakė Vailė. 

- Reikėtų atgabenti čia Hatoną, - pridūrė Siobhana 
Klark. - Atrodo, kad viskas sukasi aplink jį ir bent jau 
jis yra čia. 

- Jam tereikia viską neigti, - priminė Vatsonas. - Jis 
įtakingas žmogus. Jei atitempsime čia, neišvengsime kri- 
tikos. 

- Negerai, - burbtelėjo Klark. 

Rebusas pažvelgė į viršininką: 

- Sere, aš vaišinu. Ar prisijungsite prie mūsų? 

Fermeris dirstelėjo į rankinį laikrodį: 

- Gerai, bet tik vieną stiklą, - atsakė jis. - Ir pakelį 
mėtinių saldainių pakeliui namo - žmona iš dvidešimties 
žingsnių užuodžia man iš burnos sklindantį alkoholio 
kvapą. 


Rebusas padedamas Hudo atnešė gėrimus ant stalo. Vailė 
pageidavo tik pilstomos kokakolos. Hudas pasiėmė pintą 
Eighty alaus. Rebusui - pusė pintos ir viskio. Fermeriui 
taurelė viskio, o Siobhanai Klark taurė - raudono vyno. 
Visi pakėlė savo stiklus. 

- Už komandinį darbą, - pasakė Vailė. 

Fermeris atsikrenkštė: 

- Jei jau prakalbom, ar Derikas neturėtų būti drauge? 

Rebusas užpildė stojusią tylą: 

- Inspektorius Linfordas tęsia tyrimą savo iniciatyva 
dėl galimo Gryvo žudiko. | 

Viršininko ir jo akys susitiko: 

— Tai ir vadinasi komandinis darbas. 

- Nebūtina man sakyti, sere, - atsakė Rebusas. - Pa- 
prastai man tenka šalti lauke. 

- Nes ten tu ir nori būti, - priminė jam viršininkas. - 
O ne todėl, kad neįsileidžiame į vidų. 

- Užuominą supratau, sere, - ištarė tyliai Rebusas. 

Klark nuleido taurę: 

- Iš tikrųjų tai mano kaltė, sere. Sukėliau triukšmą. 
Džonas tiesiog pamanė, jog bus mažiau įtampos, jei ins- 
pektorius Linfordas laikysis atokiau. 

- Žinau, Siobhana, - tarė Vatsonas. - Bet taip pat no- 
riu, kad Derikas įvertintų tai, kas vyksta. 

- Aš su juo pasikalbėsiu, sere, - pasakė Rebusas. 

- Gerai, - akimirką visi sėdėjo tylėdami. - Atsiprašau, 
jei sugadinau nuotaiką, - pagaliau pratarė Fermeris. Tada 
ištuštino stiklą ir pasakė, kad jam jau laikas. - Tik pirma 
pavaišinsiu gėrimais. 

Jie patikino, kad nebūtina, kad niekas nesitikėjo, bet 
jis vis tiek pavaišino. Jam išėjus, visi lengviau atsipūtė. 
Galbūt alkoholis ėmė veikti. 

Galbūt. 

Hudas iš baro atsinešė šaškes ir pradėjo žaisti su Klark. 
Rebusas pasakė, kad nežaidžia. 

- Aš nemoku pralaimėti, štai kokia mano bėda. 

- O aš negaliu pakęsti tų, kurie nemoka laimėti, - at- 
siliepė Klark, - mėgėjų puikuotis. 

- Nesijaudink, - pasakė Hudas, - aš tai darysiu švel- 
niai. 

„Vaikinas atsipalaidavo, - pamanė Rebusas. Tada 
stebėjo, kaip Siobhana sudorojo priešininką laimėdama 
damą, o jos priešakinė eilė taip ir liko nepaliesta. 

- Taip Žiauriai, - tarė Vailė, paguodžiančiai taršydama 
Hudui plaukus. 

Kai pasirengė antrai partijai, Vailė pasikeitė vietomis 
su Hudu, kuris atsisėdęs priešais Rebusą iki dugno išgė- 
rė savo pirmąją pintą ir paėmė vyresn. superintendento 
nupirktą. 

- Į sveikatą, - pasakė gurkštelėjęs. Rebusas kilstelėjo 
savo stiklą. - Aš negaliu gerti viskio, - atviravo Hudas, - 
kitą dieną kankina siaubingos pagirios. 

- Ir mane kartais. 

— Tai kodėl geriat? 

— Malonumas prieš patiriant skausmą - kalvinisto 
svarbu, - atsakė jam Rebusas. 

- Žinot ką, jis suklydo, - pasakė Siobhana Klark, kol 
Vailė sutelkė dėmesį į kitą ėjimą. 

— Kas toks? 

- Kalanas. Pasinaudodamas kita bendrove, kad ga- 
lėtų įgyvendinti savo kėslus. Buvo daug paprastesnis 
būdas. 

Vailė žvilgtelėjo į vyrus: 

- Kažin ar ji mums pasakys? 

— Manau, pirma nori, kad pamėgintume spėti, - tarė 
Rebusas. 

Vailė numušė vieną Siobhanos šaškę, Klark atsakė tuo 
pačiu. 

- Labai paprasta, - pasakė ji. - Kodėl tiesiog nedavus 
kyšio planuotojams? 

- Papirkti savivaldybę? - Hudas nusišypsojo nuo min- 
ties. 

— Prakeikimas, - nusikeikė Rebusas įbedęs žvilgsnį į 
gėrimą. - Galbūt tikrai... 

Jis nė neketino paaiškinti, net jiems pagrasinus, kad 
privers žaisti šaškėmis. 

— Manęs nepalaušit, - atsakė, lyg tai būtų nesvarbu. 

Bet jo galva virė nuo naujų galimybių ir kombinacijų, 
kur sumirgėjo ir Kaferčio veidas. Sėdėjo ir mąstė, kaip, 
po velnių, viską išnarplioti... 

Penktadienio rytą Rebusas susitiko su Deriku Linfordu 
Feteso būstinės valgykloje. Rebusas linktelėjo pažįsta- 
miems veidams, kemšantiems bandeles su kumpiu: Kla- 
verhausas ir Ormistonas, Škotijos operatyvinis krimina- 
linės policijos būrys. Linfordas žvilgtelėjo jų pusėn. 

- Pažįsti? 

— Neturiu įpročio linkčioti nepažįstamiems. 

Linfordas nudelbė žvilgsnį į skrudintos duonos rieke- 
lę, auštančią lėkštėje. 

- Kaip laikosi Siobhana? 

- Daug geriau, kai tavęs nebemato. 

- Ji gavo mano laiškelį? 

Rebusas ištuštino savo puodelį: 

— Nieko nesakė. 

— Ar tai geras ženklas? 

Rebusas gūžtelėjo: 

- Klausyk, judu lyg niekur nieko netapsite vėl drau- 
gais. Po perkūnais, juk ji galėjo pateikti skundą, kad tu 
ją persekioji. Kaip į tai būtų sureagavę 279-ajame kabi- 
nete? - Rebusas parodė nykščiu į viršų. 

Linfordo pečiai susmuko. Nuėjęs Rebusas atsinešė dar 
vieną kavos puodelį. 

- Šiaip ar taip, - pasakė jis, - yra naujienų. 

Ir papasakojo apie sąsajas tarp Fredžio Hastingso ir 
Praiso Kalano. Linfordo pečiai vėl įsitempė. Jau spėjo 
pamiršti Siobhaną Klark. 

— Taigi, koks vaidmuo tenka Rodžiui Gryvui? - pa- 
klausė jis. 

— Šito dar nežinome, - pripažino Rebusas. - Kerštas 
už tai, kad jo brolužis apiplėšė Kalaną? 

- Ir Kalanas laukė dvidešimt metų? 

- Žinau, man irgi nesitiki. 

Linfordas įbedė į jį žvilgsnį: 

- Bet yra dar šis tas? Kai kas, ko man nesakai? 

Rebusas papurtė galvą: 

— Bet malonėk ištirti Barį Hatoną. Jei tai buvo Kalanas, 
jam reikėjo žmogaus čia. 

- Ir Baris tinka? 

- Jis jo sūnėnas. 

— Ar yra įrodymų, kad jis ne tik Rotary klubo Vers- 
lininkas? 

Rebusas kinktelėjo galva į Klaverhausą ir Ormistoną: 

— Paklausk operatyvinio būrio, gal jie žinos. 

- Iš to, ką žinau apie Hatoną, jis neatitinka liudininko 
aprašyto vyro, kurį matė Holirudo kelyje. 

- Arjis neturi darbuotojų? 

- Vyresn. superintendentas Vatsonas įspėjo, kad Ha- 
tonas turi „draugų“: kaip imsiu šniukštinėti neįsiutin- 
damas? 

Rebusas pažvelgė į jį: 

— Nebūtina. 

— Šniukštinėti? — sutriko Linfordas. 

Rebusas papurtė galvą: 

- Siutinti. Klausyk, Linfordai, mes juk farai. Kartais 
tenka išlįsti iš už rašomojo stalo ir pažvelgti žmonėms į 

akis, - Linfordas neatrodė įtikintas. - Manai, kad kurstau 
tave? 

- Argi ne? 

— Ar prisipažinčiau, jei tai daryčiau? 

— Turbūt, ne. Tiesiog spėlioju, gal tai koks... išban- 
dymas. 

Rebusas pakilo net negurkštelėjęs kavos. 

— Daraisi įtarus. Gerai, nes tai neišvengiama mūsų 
darbe. 

— Mūsų? 

Bet Rebusas tik mirktelėjo ir nuėjo rankas susikišęs į 
kišenes. Linfordas liko sėdėti pirštais barbendamas į stalą, 
tada, pastūmęs į šalį skrudintą duoną, irgi atsistojo ir nu- 
žingsniavo prie dviejų operatyvinio būrio kriminalistų. 

— Ar neprieštarausite, jei prisėsiu? 

Klaverhausas gestu parodė į laisvą kėdę. 

— Džono Rebuso draugui... 

— ... greičiausiai reikia velniškai didelės paslaugos, - at- 
siliepė Ormistonas, pabaigdamas kolegos pradėtą mintį. 


Linfordas sėdėjo BMW, kurį pastatė vienintelėje laisvo- 
je vietoje priešais Hatono bokštą. Priešpiečių metas: iš 
pastato pasipylę darbuotojai po valandėlės sugrįžo nešini 
sumuštinių krepšeliais ir gazuotų gėrimų skardinėmis. 
Kai kurie stoviniuodami ant laiptų rūkė cigaretes, nes ne- 
galės rūkyti viduje. Linfordas vargais negalais surado kur 
pastatyti mašiną: apvažiavo visą statybvietę dar nebaigta 
kloti kelio danga. Medinė lenta su užrašu: „MAŠINŲ 
AIKŠTELĖ TIK UŽSIREGISTRAVUSIAM PERSONA- 
LUI“. Bet jis su džiaugsmu įsitaisė laisvoje vietoje. 
Išlipęs iš BMW patikrino, ar nieko nenutiko ratams, 
pasivažinėjus tokiu išvagotu ir duobėtu keliu. Apsitaškė 

pilko purvo purslais. Vakare teks plauti mašiną. Vėl atsisė- 
do į vairuotojo sėdynę ir stebėdamas sumuštinių, bandelių 
ir vaisių paradą apgailestavo, kad per pusryčius nesuvalgė 
tos skrudintos duonos. Klaverhausas ir Ormistonas nusi- 
vedė jį į viršų, bet patikrinę Hatoną nieko nepešė, išskyrus 
kelias baudas dėl ne vietoj pastatytos mašinos ir fakto, kad 
jo motinos brolis - Praisas Edvinas Kalanas. 

Tiesą sakant, Rebusas sakė, kad atsargiai veikti neiš- 
eis, teks pranešti apie save ir savo ketinimus. Jis neturi 
jokios pateisinamos priežasties veržtis vidun ir reikalauti 
personalą išsirikiuoti. Net jei Hatonui nėra ką slėpti, Lin- 
fordas neįsivaizdavo, kad jis sutiktų. Norės žinoti kodėl, 
o sužinojęs griežtai atsisakys ir visais varpais skambins 
savo advokatui, laikraščiams, pilietinėms teisėms... Kuo 
daugiau Linfordas apie tai galvojo, tuo labiau jam viskas 
priminė kvailą užmačią, sugalvotą Rebuso, o gal net Siob- 
hanos, kad jį nubaustų. Jiems tik į naudą, jei jis prisivirtų 
bėdos. 

Ir vis dėlto... 

Vis dėlto, taip jam ir reikia. Jei sutiks, gal jam atleis? 
Į vidų neis, bet seks... Įdėmiai stebės kiekvieną išeinantį 
darbuotoją. Verta sugaišti popietę. O jeigu išeitų pats Ha- 
tonas, sektų jį, nes jei Gryvo žmogžudys čia ir nedirba, 
gali būti, kad vis tiek kur nors susitiks su Hatonu. 

Užsakyta žmogžudystė... kerštas. Ne, visgi sunku įsi- 
vaizduoti. Gryvą nužudė ne dėl jo asmeninio ar profesinio 
gyvenimo - bent jau Linfordas nieko neaptiko. Reikia 
pripažinti, kad jo šeimynėlė pakvaišusi, bet tai savaime 
dar nėra motyvas. Tai kodėl jis mirė? Gal pasimaišė ne- 
tinkamoj vietoj netinkamu laiku, pamatė tai, ko nederė- 
jo? O gal tai greičiau susiję su tuo, kuo jis būtų tapęs, o 

ne kuo jis buvo? Kažkas nenorėjo, kad jis taptų Škotijos 
parlamento nariu. Mintyse vėl sušmėžavo jo žmona, ir vėl 
išmetė ją iš galvos. Niekas nežudo sutuoktinio tik tam, 
kad atstovautų parlamentui. 

Linfordas pasimasažavo smilkinius. Rūkantys ant 
laiptų šnairavo į jį spėliodami, kas jis toks. Ilgainiui gali 
pranešti apsaugai, tada bus baigta. Bet dabar privažiavo 
mašina ir sustojo. Vairuotojas pasignalizavo mojuodamas 
Linfordui. Išlipęs iš mašinos puolė prie BMW. Linfordas 
nuleido langelį. 

— Pastatėt mašiną mano vietoj, todėl malonėkit... 

Linfordas apsidairė: 

— Aš nepastebėjau jokių ženklų. 

- Tai personalo aikštelė, - metė žvilgsnį į rankinį lai- 
krodį, - aš vėluoju į susirinkimą. 

Linfordas žvilgtelėjo į tą pusę, kur kitas vairuotojas 
sėdosi į mašiną: 

- Galit pastatyti ten. 

— Kurčias, ar ką? - piktas veidas, atsikišęs ir įsitempęs 
žandikaulis. Kovingai nusiteikęs vyrukas. 

Linfordas neketino nusileisti: 

— Labiau nori ginčytis su manim, negu eiti į savo su- 
sirinkimą? - jis pažvelgė į nuvažiuojančią mašiną, - ana 
ten puiki vietelė. 

- Ji Harlio. Priešpiečių valandą jis praleidžia sporto 
klube. Kai sugrįš, būsiu susirinkime, ir tai jo vieta. Štai 
kodėl patrauk savo kledarą. 

- Ir tai man sako tas, kuris vairuoja Sierra Cosworth. 

- Suklydai, - vyras atplėšė Linfordo mašinos dureles. 

- Kaltinimas užpuolimu sumautai papuoš tavo CV! 

— Bus smagu skųstis pro išmuštus dantis! 

- O tu atsidursi belangėj už policijos pareigūno už- 
puolimą. 

Vyras sustojo kaip įbestas, žandikaulis truputį at- 
sitraukė. Jam nuryjant aiškiai matėsi Adomo obuolys. 
Linfordas pasinaudojo proga ir iš švarko kišenės ištraukė 
pažymėjimą. 

- Taigi dabar žinai, kas aš toks, bet nenugirdau tavo 
vardo?.. 

- Klausykit, atsiprašau, - vyras iš riaumojančio siau- 
būno pavirto ėriuku, nuolankiai išsišiepė. - Aš nenorė- 
jau... 

Linfordas išsitraukė užrašų knygelę, mėgaudamasis 
staigia permaina: 

- Girdėjau apie įniršį kelyje, bet stovėjimo aikštelėje... 
Tai man naujiena. Turbūt teks tau asmeniškai perrašyti 
taisykles, drauguži. - Įsistebeilijęs į fordą Sierra nusirašė 
registracijos numerį. - Nesivargink, - paplekšnojo per 
užrašų knygelę, - pats sužinosiu. 

- Nikas Hjuzas. 

- Ką gi, pone Hjuzai, ar manot, kad dabar galime ra- 
miai pasišnekėti? 

- Be problemų, tiesiog skubėjau, - jis mostelėjo galva 
pastato link. - Ar turite reikalų su?.. 

— Sere, neprivalau su jumis aptarinėti. 

- Žinoma ne, tik aš... - sakinys nutrūko. 

- Geriau keliaukit į susirinkimą, - sujudėjus besisu- 
kančioms durims pasirodė Baris Hatonas sagstydamasis 
kostiumą. Linfordas pažinojo jį iš laikraščių nuotraukų. — 
Taip jau sutapo, kad ir man metas, - Linfordas šyptelėjo 
Hjuzui siekdamas raktelių. - Vietelė jūsų. 

Hijuzas žengė atatupstas. Hatonas atrakindamas ma- 
šiną - raudoną Ferrari - pastebėjo jį. 

— Po velnių, Nikai, ar neturėtum būti viršuje. 

— Tuojau pat, Bari. 

— Tuojau pat nepakanka, šikniau! 

Bet dabar Hatonas pamatė Linfordą, susiraukė. Ne- 
patenkintas aiktelėjo: 

- Leidi kitam užimti savo vietą, Nikai? Tu ne toks, 
kokiu tave laikiau. - Ir išsišiepęs įsėdo į Ferrari, bet vėl 
išlipęs priėjo prie BMW. 

Linfordas pamanė: „Susimoviau - dabar jis žino mano 
veidą ir mašiną. Jį sekti bus tikras košmaras... Nereikia 
siutinti... Pažvelgti žmonėms į akis.“ Ką gi, jis pažvelgė 
Cosworth vairuotojui į akis ir štai atpildas, priešais BMW 
stovėjo Baris Hatonas pirštu rodydamas į jį. 

- Jūs faras, ar ne? Neklauskit, kaip jus atskiriu, nors ir 
su tokia mašina. Klausykit, viską pasakiau tiems dviems 
ir daugiau neturiu ko pridurti, aišku? 

Linfordas iš lėto linktelėjo. Tie du - Vailė ir Hudas. 
Linfordas perskaitė jų ataskaitą. 

— Gerai, - tarė Hatonas staigiai nusisukdamas. 

Linfordas ir Hjuzas stebėjo, kaip užsivedė Ferrari va- 
riklis, tyliai sušnarėjęs lyg pinigai banke. Sukėlęs dulkes, 
Hatonas išlėkė iš mašinų aikštelės. 

Hjuzas spoksojo į Linfordą. Linfordas dėbtelėjo į jį: 

— Ko dar? - paklausė. 

- Kas čia dedasi? - šiaip ne taip išstenėjo vyras. 

Linfordas papurtė galvą - menka pergalė - ir įjungė 
pavarą. Lėtai išslinko iš mašinų aikštelės spėliodamas, 
ar verta vytis Hatoną. Galinio vaizdo veidrodėlyje matė 

Hjuzą. Kažkas ne taip su tuo vyruku. Pažymėjimas ne tik 
apramino, bet išgąsdino jį. 

Kažką slepia? Juokinga, net bažnyčios dvasininkai ima 
prakaituoti priešais išvydę farą. Bet šis vyrukas... Ne, jis 
visai nepanašus į tą aprašytą. Ir vis dėlto... vis dėlto... 

Prie Lodiano kelio šviesoforo, priekyje per tris ma- 
šinas stovėjo Baris Hatonas. Linfordas nusprendė, kad 
neturi ko prarasti. 

Bosas Džeris Kafertis sėdėjo vienas blizgančiam pilkam 
jaguare XK8 priešais Rebuso butą. Rebusas rakindamas 
mašiną apsimetė, kad jo nepastebėjo. Eidamas link dau- 
giabučio durų išgirdo elektrinį nuleidžiamo langelio 
dūzgesį. 

— Pamaniau, galėtume dar kartą pasivažinėti, - šūk- 
telėjo Kafertis. 

Nekreipdamas dėmesio Rebusas atrakino duris ir užė- 
joįlaiptinę. Durims už nugaros užsitrenkus, stovėjo gin- 
čydamasis pats su savimi. Tada vėl pravėrė duris. Kafertis 
buvo išlipęs lauk ir atsirėmęs į mašiną. 

— Kaip mano nauji ratai? 

— Nusipirkai? 

— Manai, kad pavogiau? - nusijuokė Kafertis. 

Rebusas papurtė galvą: 

— Bet ar ne geriau išsinuomoti, jei jau iškeliauji. 

— Juo labiau reikia mėgautis, kol dar čia. 

Rebusas apsižvalgė: 

— O kur Rebas? 

— Nemaniau, kad man jo prireiks. 

— Nežinau, ar jaustis pamalonintam, ar įsiŽeisti. 

Kafertis suraukė antakius: 

— Dėl ko? 

— Atvykai čia be savo bendro. 

— Pats sakei aną naktį, kad laikas man užvažiuoti. Tai 
kaip, važiuojam? 

— O tu dar vairuoji? 

Kafertis vėl nusikvatojo: 

— Tas tiesa, primiršau. Tiesiog taip intymiau. 

— Kam? 

— Pasišnekėsim apie Praisą Kalaną. 


Jie važiavo į rytus pro buvusius Kreigmilerio ir Nidrio 
lūšnynus, kuriuos dabar griovė buldozeriai. 

- Visada maniau, - tarė Kafertis, - kad tai turėtų būti 
ideali vieta. Matosi karaliaus Artūro sosto kalnas, o už 
tavęs Kreigmilerio pilis. Jupiams* atrodytų, kad numirė 
ir pakliuvo į rojų. 

— Man, regis, „jupiai“ jau nebesakome. 

Kafertis žvilgtelėjo į jį: 

— Manęs kurį laiką nebuvo. 

— Tas tiesa. 

— Mačiau, kad nebeliko senosios farų nuovados. 

— Tik persikėlė už kampo. 

— O visi tie nauji prekybos centrai, sergėk Dieve. 

Rebusas paaiškino, kad tai vadinasi „Fortas“. Nieko 
bendra su senąja Kreigmilerio policijos nuovada, kurią 
pravardžiavo apačių fortu. Nidris liko už nugaros ir kelio 
ženklai rodė, kad jie pakeliui į Muselburgą. 

— Miestas taip greitai keičiasi, — stebėjosi Kafertis. 

— O aš dar greičiau senstu štai taip sėdėdamas. Gal 
pagaliau einam prie reikalo? 


*  Menkinantis jauno verslininko, finansininkc ar pan., sėkmingai da- 
rančio karjerą, apibūdinimas. 

Kafertis žvilgtelėjo į jį: 

— Visą laiką tau kalbu, tik kad nesiklausai. 

— Ką norėjai pasakyti apie Kalaną? 

— Tik tai, kad jis man skambino. 

— Taigi žino, kad tave paleido? 

— Ponas Kalanas, kaip ir daugelis pasiturinčių išeivių, 
domisi šiandienos Škotijos reikalais, - Kafertis vėl į jį 
dirstelėjo. - Nerviniesi? 

— Kodėl klausi? 

— Ranka įsikibęs durų rankenos, lyg būtum pasiruošęs 
iššokti. 

Rebusas patraukė ranką. 

— Tu mane kažkam kurstai. 

— Nejaugi? 

— Ir kertu lažybų iš savo trijų mėnesių algos, kad esi 
visiškai sveikas. 

Kafertis žiūrėjo į kelią: 

— Įrodyk. 

— Nesijaudink. | 

— Aš? Kodėl turėčiau? Nepamiršk, kad čia tu nervinie- 
si. - Akimirksnį abu tylėjo. Kafertis perbraukė rankomis 
vairą. - Vis dėlto, puiki mašinėlė, ką? 

— Aišku, įsigijai garbingu prakaitu, - tarė Rebusas. 

— Kiti už mane prakaituoja. Štai kas yra sėkmingas 
verslininkas. 

— Ir tai mus sugrąžina prie Praiso Kalano. Tau net 
nepavyko pasikalbėti su jo sūnėnu, kai staiga lyg perkūnas 
iš giedro dangaus pats tau paskambino. 

— Žino, kad pažįstu tave. 

— Ir? 


449 


— Norėjo sužinoti, ką žinau. Jis ten tikrai netapo tavo 
draugu, Kaliause. 

— Kaip gaila. 

— Manai, kad jis įsipainiojęs į tas žmogžudystes? 

— O tu nori pasakyti, kad ne? 

Kafertis papurtė galvą: 

— Noriu pasakyti, kad turėtum pasidomėti jo sūnėnu. 

Rebusas virškino mintį. 

— Kodėl? - pagaliau paklausė. 

Kafertis tik gūžtelėjo. 

— Ar tai perdavė Kalanas? 

— Netiesiogiai. 

Rebusas vyptelėjo: 

— Nepagaunu kampo. Kodėl Kalanas nori pakišti Barį 
Hatoną? —- Kafertis ir vėl gūžtelėjo. - Keista... - tęsė Re- 
busas. 

— Kas? 

— Onest Taunas. 

— Kas čia keisto? 

— Atvežei mane čia tik tam, kad pliurptum visokį mėš- 
lą. Tai tu nori, kad Hatonas nusviltų, - jis įdėmiai pažvelgė 
į Kafertį. - Įdomu, kodėl? 

Staiga Kaferčio veidas užsiplieskė pykčiu: 

— Ar iš proto išsikraustei? Nekreiptum dėmesio į tau 
skersai kelio pasimaišiusį nusikaltimą ir pasitrauktum į 
šalį tik tam, kad galėtum sulaužyti man nosį. Ar ne tiesa, 
Kaliause? Tu kitų nenori, tau reikia tik Moriso Džeraldo 
Kaferčio. 

— Nesipuikuok. 

— Iš kailio neriuosi norėdamas padėti. Pelnyti truputį 
šlovės tau ir galbūt sutrukdyti Praisui Kalanui nužudyti 
tave. 

— Nuo kada tapai JT taikos šalininku? 

— Klausyk... - atsiduso Kafertis, raudonis jo veide at- 
slūgo. — Na gerai, gal ir man iš to bus naudos. 

— Kokios? 

— Tau tereikia žinoti, kad Džonui Rebusui jos bus dau- 
giau, - Kafertis parodė posūkį ir sustojo prie šaligatvio 
Aukštojoje gatvėje. 

Apsidairęs Rebusas pamatė tik vieną į akis krintantį 
objektą. 

— „Pas Luką“? 

Vasarą prie kavinės nusidriekdavo eilė. Bet dabar žie- 
ma. Popietė, viduje degė šviesos. 

— Čia būdavo skaniausi ledai, - pasakė Kafertis atsi- 
segdamas diržą. - Noriu patikrinti, ar vis dar tokie. 

Atnešė dvi porcijas vanilinių ledų. Rebusas žnaibė 
nosį, nepatikliai purtydamas galvą. 

— Vieną akimirką Kalanas tariasi mane nužudyti, o 
kitą mes valgome ledus. 

— Ar kada pastebėjai, kad gyvenime malonumą teikia 
maži dalykai? — Kafertis jau laižė ledų kūgelį. - Jei vyktų 
žirgų lenktynės, galėtume eiti lažybų. 

Muselburgo lenktynių maniežas - kita Onest Tauno 
pramoga. 

Rebusas lyžtelėjo ledų. 

— Pasakyk ką nors apie Hatoną, - tarė jis, - ką nors, 
kuo galėčiau pasinaudoti. 

Kafertis akimirką galvojo: 

— Miesto savivaldybės komandiruotės, - pasakė jis. — 
Kiekvienam, dirbančiam tokį darbą kaip Hatonas, reika- 
lingi draugai. - Patylėjęs pridūrė: - Miestas gal ir keičiasi, 
bet veikia kaip seniau. 


451 


Baris Hatonas nuvažiavo apsipirkti: pastatęs mašiną Šv. 
Jokūbo prekybos centro mašinų aikštelėje, užsuko į kom- 
piuterių parduotuvę, John Lewis universalinę ir išėjęs į 
Princų gatvę nuėjo iki Jenners. Nusipirko drabužių, Deri- 
kui Linfordui apsimetant, kad apžiūrinėja kaklaraiščius. 
Parduotuvėse pilna žmonių; Linfordas žinojo, kad jo nepa- 
stebėjo. Jam dar niekad neteko sekti, bet teoriškai mokėjo. 
Nusipirkęs vieną kaklaraištį — šviesiai oranžinių ir žalių 
ruoželių —- užsirišo vietoj savo vienspalvio kaštoninio. 

Vyras, kurį Hatonas matė bendrovės mašinų aikšte- 
lėje, ryšėjo kaštoninį kaklaraištį: kitas kaklaraištis, kitas 
vyras. 

Perėjęs kelią Hatonas užėjo į Balmoral viešbutį, po- 
pietės arbatėlė su vyru ir moterimi: verslo reikalai, atsegti 
lagaminai. Po to grįžo į mašinų aikštelę ir iš lėto slinko 
link Veiverlio tilto, artėjant piko valandai eismas tirštėjo. 
Palikęs mašiną Turgaus gatvėje, Hatonas nužingsniavo 
prie užpakalinio įėjimo į Carlton Highland viešbutį, ne- 
šinas sportiniu krepšiu. Linfordo išvada: eina į sveika- 
tingumo klubą. Žinojo, kad yra viešbutyje, nes pats vos 
nepradėjo lankyti, bet mokestis atbaidė. Tąsyk mąstė, kad 
taip susipažintų su įtakingais miesto žmonėmis. Aišku, 
už atitinkamą kainą. 

Linfordas laukė. Daiktadėžėj turėjo butelį vandens, 
bet nedrįso gerti, kad nuėjęs nusišlapinti nepražiopsotų 
išeinančio Hatonco. Tas pats ir su valgymu. Pilvas gurgė, 
kavinė visai čia pat... Vėl pasirausęs surado kramtomos 
gumos. 

— Bon appetit, - palinkėjo sau išvyniodamas. 

Hatonas klube praleido valandą. Linfordas užsiraši- 
nėjo jo veiksmus ir pareigingai minučių tikslumu žymėjo 

laiką. Išėjo vienas, mojuodamas krepšiu, plaukai drėgni 
po dušo. Spindėjo pasitikėjimu, kuris apima pasporta- 
vus. Atsisėdęs į mašiną pasuko Abeihilo link. Linfordas 
patikrino mobilųjį. Baterija išsikrovė. Įjungęs į žiebtuvėlį, 
paliko krautis. Svarstė, ar nepaskambinus Rebusui, bet 
ką tiksliai pasakytų? Paprašytų patarimo? „Elgiesi teisin- 
gai - ir toliau taip.“ Silpno žmogaus poelgis. 

Jis ne silpnas. O štai įrodymas. 

Dabar jie važiavo Isterio keliu, Hatonas užsiėmęs mo- 
biliuoju. Visą kelią kalbėjosi, beveik nežvilgčiodamas į 
užpakalinio vaizdo ar šoninius veidrodėlius. Nors nesvar- 
bu - Linfordas važiavo atsilikęs per tris mašinas. 

Staiga jie atsidūrė Leite, sukdami į šalutines gatveles. 
Linfordas atsiliko tikėdamasis, kad kas nors jį aplenks, 
bet aplinkui nė gyvos dvasios, išskyrus įtariamąjį ir jį. 
Kairėn, dešinėn, gatvelės vis siaurėjo, juos supo gyve- 
namieji namai, kurių durys vedė tiesiai į šaligatvį. Vai- 
kų žaidimų aikštelės, stiklo šukės sužibėdavo apšviestos 
priekinių žibintų. Prieblanda. Hatonas staiga sustojo. 
„Nusileidom į prieplauką“, - spėjo Linfordas. Šitos 
miesto dalies visiškai nepažinojo, stengdavosi vengti - 
valdiški daugiabučiai ir apšepusios kietuolių užeigos. 
Geriausi ginklai: butelis ir virtuvinis peilis. Dažniausiai 
užpuolami draugai ir „mylimieji“. 

Hatonas sustojo prie vienos tokios landynės: nedidelė 
alinė, siauri, užuolaidomis užtraukti langai, tik septynios 
pėdos nuo žemės. Sunkios durys: atrodė, kad užrakinta. 
Bet Hatonas žinojo geriau, stumtelėjęs atidarė duris ir 
užėjo vidun. Sportinį krepšį paliko ant priekinės Ferrari 
sėdynės, pirkinių krepšius gale, viskas kuo puikiausiai 
matėsi. 

Kvailas ar pasitikintis savimi. Linfordas kirstų lažybų, 
kad pasitikintis. Prisiminė Leito alinę iš filmo Traukinių 
žymėjimas: amerikietis turistas paklausė, kur tualetas, 
vietiniai nusekė jam įkandin, po to pasidalino grobį. Šita 
alinė panaši į tą. Landynė net be pavadinimo, tik Tennent 
Lager alaus reklama lauke. Linfordas, žvilgtelėjęs į ranki- 
nį laikrodį, užsirašė smulkmenas. Pavyzdingas sekimas. 
Pasitikrino mobilųjį, ar negavo žinučių. Nė vienos. Šį- 
vakar susitinka viengungių klubas, pradžia devintą. Dar 
nenusprendė, ar eis. Galbūt ten vėl bus Siobhana - tai jau 
nebe jos byla, bet kas žino. Negirdėjo, kad sklistų kalbos, 
jog jis tą vakarą buvo klube, taigi tikriausiai Siobhana lai- 
kėsi žodžio ir niekam neprasitarė. Gražiai pasielgė, turint 
omenyje... Galėjo jam atkeršyti, po to, ką jai padarė, bet 
ji tuo nepasinaudojo. 

Ir ką gi jis tokio padarė? Slampinėjo aplink jos butą 
kaip koks beviltiškai įsimylėjęs paauglys. Argi toks jau 
baisus nusikaltimas? Tik tris kartus. Net jei Rebusas ne- 
būtų užklupęs... na, būtų netrukus liovęsis, ir baigta. Iš 
tikrųjų tai Rebuso kaltė. Pakėlė triukšmą dėl Siobhanos, 
taip nustumdamas jį į šalį. Viešpatie, taip, juk Rebusas šito 
norėjo nuo pat pradžių. Derikas sparčiai kopia karjeros 
laiptais Feteso būstinėj. Gali iškilti iki policijos viršininko 
ir tada viskas priklausys nuo jo. Rebusas, žinoma, jau bus 
išėjęs į pensiją, galbūt mirtinai prasigėręs, bet Siobhana 
vis dar dirbs, nebent ištekėtų ir susilauktų vaikų. 

Visada galėtų jam pakenkti. 

Nežinojo, ką daryti. Viršininko padėjėjas sakė, kad 
nėra nepakeičiamų. 

Stūmė laiką skaitinėdamas kas pakliuvo po ranka: vai- 
ruotojo vadovą, techninės priežiūros žinyną, iš kišenės 

keleivio pusėj ištraukė keletą reklaminių bukletų turis- 
tams, senus pirkinių sąrašus... Įnikęs į Škotijos žemėlapį 
žiūrinėjo, kur dar nėra buvęs, kai netikėtai išgąsdino 
šaižiai suskambėjęs telefonas. Sugrabaliojęs įjungė. 

— Čia Rebusas, — pasigirdo balsas. 

— Kas atsitiko? 

— Nieko, tik... šią popietę tavęs nesimato. 

— Ir tu ėmei nerimauti? 

— Tarkim, kad man pasidarė smalsu. 

— Seku Hatoną. Jis alinėj, apačioj, Leite. Ten jau... — 
žvilgtelėjo į laikrodį, - valanda ir penkiolika minučių. 

— Kokioj alinėj? 

— Virš durų nėra iškabos. 

— Kokioj gatvėj? 

Linfordas suvokė, kad nežino. Apsižvalgęs nepaste- 
bėjo jokio užrašo. 

— Ar gerai pažįsti Leitą? - paklausė Rebusas. 

Linfordas pajuto, kad pasitikėjimas savimi senka. 

— Gana gerai, - atsakė. 

— Tai tu šiaurės ar pietų Leite? Uoste? Sifilde? Kur? 

— Netoli uosto, - burbtelėjo paskubomis Linfordas. 

— Matai vandenį? 

— Klausyk, seku jį visą popietę. Apsipirko, po to su 
kažkuo susitiko verslo reikalais, buvo sveikatingumo 
klube... 

Rebusas nesiklausė: 

- Jis to paties kraujo, nesvarbu, doras ar ne. 

— Kaip tai? 

— Anksčiau dirbo pas savo dėdulę. Tikriausiai tokius 
dalykus išmano geriau už tave. 

— Klausyk, tik nereikia aiškinti... 

— Alio? Girdi mane? Ką darai, kai nori už kampo? 

— Nenoriu. 

— O išalkęs? 

— Irgi. 

— Sakiau tau ištirti tuos, kas jam dirba, o ne tai turėjau 
omenyje. 

— Neaiškink, kaip man dirbti! 

— Tik neik į tą alinę, gerai? Numanau, kur esi, tuoj 
atvažiuosiu. 

— Nėra reikalo. 

— Kad toks gudrus, sulaikyk mane. 

— Klausyk, tai mano... - bet Rebusas padėjo ragelį. 

Tyliai nusikeikęs, pabandė perskambinti Rebusui. 
„Atsiprašom, - atsiliepė įrašas, - ...bet telefono numeris, 
kuriuo paskambinote, išjungtas...“ 

Linfordas ir vėl nusikeikė. 

Arjis nori, kad Rebusas būtų čia, dalyvautų jo tyrime, 
kištų savo nosį? Kištysi ne į savo reikalus? Kai tik atva- 
žiuos, lieps jam nešdintis. 

Girgždėdamos atsidarė alinės durys. Visą tą laiką, kol 
Hatonas sėdėjo viduje (valandą dvidešimt minučių), nie- 
kas kitas neįėjo ir neišėjo. Bet štai jis pasirodė, užlietas 
šviesos, sklindančios pro praviras duris. Su juo buvo kitas 
vyras. Sustoję tarpduryje šnekučiavosi, o kitoj kelio pusėj 
kiek tolėliau mašinoj sėdintis Linfordas įsispitrijo į naują 
žmogystą. Mintyse palyginęs su Holirudo kelyje matyto 
vyro aprašymu, nusprendė, kad labai panašus. 

Nutrinti džinsai, tamsi striukė, balti sportbačiai. Juodų 
plaukų kupeta. Didelės apvalios akys ir veide įsirėžusi 
rūsti išraiška. 

Hatonas kumštelėjo vyrui į petį. Vyras, regis, nesi- 
džiaugė tuo, kas jam sakoma. Jis ištiesė Hatonui ranką, 
bet šis nė neketino jos paspausti. Nuėjęs atrakino Fer- 
rari, užvedė variklį ir nurūko. Vyras lyg ir norėjo grįžti 
į alinę. Linfordo galvoje gimė naujas planas: su Rebusu 
užnugaryje užeis į vidų ir suims vyrą apklausai. Neblogai 
padirbėta. 

Bet vyras tik šūktelėjo kažkam atsisveikindamas. Ir 
nužingsniavo. Negaišuodamas Linfordas išsmuko iš ma- 
šinos, jau ketino nuspausti automatinį užrakto mygtuką, 
bet prisiminęs, kad pasigirs signalizacijos pyptelėjimas, 
paliko atrakintą. 

Pamiršo pasiimti mobilųjį. 

Vyras atrodė girtas, truputį šlitiniavo, rankos nukaru- 
sios. Užsuko į kitą alinę, bet po kelių minučių vėl pasiro- 
dė, stovėdamas prie durų prisidegė cigaretę. Ir vėl leidosi 
į kelią, stabtelėjo pasikalbėti su kažkokiu pažįstamu, tada 
kiek sulėtinęs žingsnį kišenėje surado mobilųjį ir atsi- 
liepė į skambutį. Linfordas, paplekšnojęs per kišenes, 
suprato, palikęs mobilųjį mašinoje. Neturėjo žalio supra- 
timo, kur jie, pastebėjęs pabandė įsidėmėti kelis gatvių 
pavadinimus. Dar viena alinė: po trijų minučių vyras vėl 
išniro. Nukirto kelią eidamas taku. Linfordas luktelėjo, 
kol įtariamasis pasuks kairėn, prieš pats paskubomis jį 
perlėkdamas. Daugiabučiai, aukštos tvoros, langai už- 
leistomis užuolaidomis, televizorių ir žaidžiančių vaikų 
garsai. Šlapimu atsiduodantys tamsūs koridoriai. Užrašai 
ant sienų: „Ramiai, „IRA“, „Hibsai“ Vėl pėsčiųjų takai, 
stabtelėjęs vyras pabeldė į duris. Linfordas pasislėpė še- 
šėlyje. Durys atsidarė ir vyras greitai įėjo. 

Linfordas nemanė, kad tai paskutinė stotelė. Durų 
neatsirakino, taigi turbūt ne jo namai. Patikrino, kiek 
valandų, bet užrašų knygelę paliko mašinoje ant sėdynės 
šalia mobiliojo. BMW neužrakintas. Prikandęs apatinę 
lūpą žvilgsniu permetė betono labirintą. Ar surastų kelią 
atgal prie alinės? O sugrįžęs ar ras savo pasididžiavimą? 

Bet juk Rebusas pakeliui? Jis supras, kas įvyko, ir 
pasaugos, kol Linfordas sugrįš. Per kelis žingsnius pa- 
sitraukė labiau į tamsą, susikišdamas rankas į kišenes. 
Velniškai šalta. 

Tada jam smogė, be garso ir iš nugaros. Ant žemės 
Linfordas susmuko jau be sąmonės. 

Džeinė išėjo, šįsyk ji tai padarė. Pas motiną jos nerado. 
Sena varna sukarksėjo: 

- Tik liepė tau perduoti, kad apsistos pas draugę ir ne- 
klausinėk kurią, nes sakė, bus geriau, jei nežinosiu, - ran- 
kas sukryžiavusi ant krūtinės stovėjo namo tarpduryje. 

— Ką gi, dėkui, kad padėjot išsaugoti santuoką, - atsakė 
Džeris, eidamas atgal sodo takeliu. 

Prie vartelių tupėjo jos šuo. Mielas šunėkas, vardu 
Erikas. Džeris spyrė jam į šikną ir atidarė vartelius. Jis 
juokėsi iš viauksinčio ir inkščiančio Eriko, o Džeinės 
motina burnojo. 

Sugrįžęs į butą dar kartą viską patikrino ieškodamas, ar 
ji nepaliko kokių nors užuominų. Jokios žinutės, pasiėmė 
pusę savo drabužių. Buvo blogos nuotaikos. Įrodymas: 
viena jo dėžė su vinilinėm plokštelėm numesta ant grindų, 
šalia žirklės, bet nesubraižė. Gal vis dėlto norėtų taikytis? 
Keletas nuo lentynų numestų daiktų, veikiausiai todėl, kad 
skubėjo. Žvilgtelėjo į šaldytuvą: sūris, margarinas, pienas. 
Alaus nėra. Spintelėse irgi nieko išgerti. Ant sofos ištuštino 
kišenes. Trys svarai su pensais. Viešpatie visagali, kada 
kita pašalpa? Vos ne po savaitės? Penktadienio vakaras, 
o kišenėj tik trys svarai. Apieškojo stalčius, už sofos ir po 
lova. Iš viso sukrapštė aštuoniasdešimt pensų. 

O virtuvėj nuo skelbimų lentos į jį dėbsojo sąskaitos: 
dujų, elektros, komunalinių mokesčių. Priedo kažkur 
dar už buto nuomą ir telefoną. Telefono sąskaita atėjo 
šįryt, Džeris paklausė Džeinės, kurių galų tris valandas 
per savaitę pliurpia telefonu su motina, kuri gyvena už 
kampo? 

Sugrįžęs atgal į svetainę surado The Saints albumą Ant 
seklumos. B pusė net greitesnė - „Nėra laiko“. Džeris turi 
marias laiko; bėda ta, kad jaučiasi visiškai įstrigęs. 

Po to klausėsi Stranglers albumo Gniaužtas, o mintyse 
spėliojo, ar nepasmaugtų Džeinės, už tai, kad paliko jį 
likimo valiai. 

— Susiimk, - paliepė pats sau. 

Pasidaręs arbatos, mėgino sugalvoti, ko imtis, bet pro- 
tas neveikė. Todėl vėl susmuko ant sofos. Dabar bent jau 
gali klausyti muzikos kada panorėjęs. Ji pasiėmė savo 
kasetes: Eurythmics, Selin Dion, Filą Kolinsą. Gerai, kad 
atsikratė jų. Nuėjęs prie už kelių durų gyvenančio Tofu 
kilimėlio paklausė, ar šis neturi žolės. Tofu pasiūlė pirkti 
ketvirtadalį. 

— Man tik vienai suktinei. Atiduosiu. 

— Ką? Po to, kai surūkysi? 

— Norėjau pasakyti, liksiu skolingas. 

- Aha, kurgi ne. Kaip ir už praeitą trečiadienį. 

- Tofi, nagi, tik vieną varganą suktinę. 

- Atleisk, drauguži, bet skolon iš Tofu daugiau ne- 
gausi. 

Džeris kyštelėjo jam pirštą: 

- Dar pažiūrėsim. Nemanyk, kad užmiršiu. 

- Taip, žinoma, Džeri, - Tofu uždarė duris. 

Džeris išgirdo, kaip subarškėjo užkabinama grandinė. 

Sugrįžo į butą. Jam niežėjo rankas, norėjosi veiksmo. 
Kurgi tavo draugai, kai jie tau reikalingi? Nikas... galėtų 
paskambinti Nikui. Bent paprašytų paskolinti, jei nie- 
ko kito nepeštų. Po velnių, su tuo, ką žino, galėtų kaip 
reikiant jį priremti prie sienos. Skola virstų savaitiniais 
rankpinigiais. Užmetė akį į laikrodį vaizdo magnetofono 
ekrane. Po penkių. Nikas dar darbe ar jau namie? Paskam- 
bino abiem numeriais, bet nesėkmingai. Galbūt užsuko 
kur išgerti, kelios taurės vyninėj su trumpais sijonėliais iš 
darbo. Tame vaizdelyje senam bendražygiui vietos nėra. 
Džeris jam reikalingas tik kaip atpirkimo ožys, šalia kurio 
Nikas sužibėtų, nes jis atrodo blogai. 

Pastumdėlis tiesiai šviesiai. Jie visi iš jo juokiasi: Džei- 
nė, jos mama, Nikas. Net ta moteris iš socialinio aprūpi- 
nimo skyriaus. Ir Tofu... jis beveik girdėjo to niekšo juoką, 
sėdi sau šiltai užsibarikadavęs bute su kanapių maišais, 
hašišo grynuoliais ir pinigais kišenėje, klausydamas muzi- 
kėlės iš stereoaparatūros. Džeris nuo sofos surinko po vie- 
ną visas monetas ir sviedė į tuščią televizoriaus ekraną. 

Netikėtai sučirškė durų skambutis. Aišku, Džeinė! 
Gerai, reikia susiimti, elgtis kaip įprastai. Galbūt truputį 
iš aukšto, bet protingai. Visko būna ir tik nuo jų priklau- 
so... Vėl skambutis. Pala pala, juk ji turi raktus? Pasigirdo 
beldimas kumščiu į duris. Kam jie skolingi pinigų? Ar 
atėjo išnešti televizoriaus? Vaizdo magnetofono? Daugiau 
nėra ko imti. 

Užgniaužęs kvapą stovėjo koridoriuje. 

— Matau tave, sumautas baily! 

Pro skylę laiškams matėsi akys. Niko balsas. Džeris 
žengė į priekį. 

— Nikai, drauguži, kaip tik tau skambinau. 

Jis atšovė duris ir šios staigiai prasivėrusios parbloškė 
jį ant žemės. Mėgino stotis, bet Nikas jį vėl taip pastūmė, 
kad jis išsidrėbė. Durys su trenksmu užsidarė. 

— Nevykęs ėjimas, Džeri, tikrai, tikrai blogas ėjimas. 

- Apie ką tu? Ką šįsyk pridirbau? 

Nikas visas suprakaitavęs. Jo akys tamsesnės ir šaltes- 
nės nei kada nors anksčiau, o balsas plieninis. 

— Man nereikėjo tau pasakoti, - sušnypštė jis. 

Džeris pašoko ant kojų. Palei sieną traukėsi į svetainę. 

- Ko pasakoti? 

— Kad Baris nori mane išmesti. 

- Ką? - Džeris nesusigaudė; baiminosi, kad pats kaltas, 
suprastų, jei tik susikauptų. 

— Neužteko, kad išdavei mane farams... 

- Oho, palūkėk... 

— Ne, tai tu palūkėk, Džeri. Nes kai pribaigsiu tave... 

- Aš niekuo dėtas! 

- Išdavei mane ir pasakei, kur aš dirbu. 

- Netiesa! 

- Jie kalbėjosi su Bariu apie mane! Šią popietę vienas 
sėdėjo mašinų aikštelėje! Jis ten kiurksojo kelias valandas, 
įsitaisęs mano vietoj! Tai kodėl jis ten sėdėjo, a? 

Džeris visas virpėjo: 

— Daug priežasčių. 

Nikas papurtė galvą: 

- Ne, Džeri, tik viena. Esi toks sumautai kvailas, jog 
manei, kad neįduosiu ir tavęs. 

— Dėl Dievo meilės, žmogau. 

Nikas kažką ištraukė iš kišenės. Peilis. Velniškai di- 
delis peilis mėsai pjaustyti! Dar Džeris pastebėjo, kad jis 
su pirštinėm. 

- Prisiekiu Dievu. 

- Užsičiaupk. 

— Kas man iš to, Nikai? Pats pagalvok! 

- Išgaravo drąsa. Matau, kaip drebi, - Nikas nusi- 
juokė. - Žinojau, kad tu skystablauzdis, bet nemaniau, 
kad toks. 

— Paklausyk, Džeinė išėjo, o aš... 

— Džeinė tau dabar mažiausiai turėtų rūpėti... - Pa- 
sigirdo beldimas į lubas. Nikas žvilgtelėjo į viršų: - Už- 
sikimškit! 

Pasinaudojęs proga Džeris nėrė pro duris į virtuvę. 
Kriauklė pilna indų. Panardinęs ranką ištraukė šakutes 
su šaukšteliais. Nikas puolė jį. Džeris sviedė viską į jį 
šaukdamas: 

- Kvieskit policiją! Ei jūs viršuj, iškvieskit farus! 

Užsimojęs peiliu, Nikas įpjovė Džeriui dešinę ranką. 
Riešu tekanti kraujo srovelė susimaišė su pamazgom. Su- 
rikęs iš skausmo Džeris spyrė, pataikė Nikui į kelio girnelę. 
Nikas vėl užsimojo, o Džeris smuko pro šalį atgal į svetainę. 
Užkliuvęs pargriuvo. Užkliuvo už dėžės su plokštelėmis, 
šios išsimėtė. Nikas artinosi kojom sumindydamas vieną. 

— Niekše, - švokštė jis. - Tu daugiau nieko prieš mane 
nepasakysi. 

— Nikai, tu išprotėjai! 

- Neužteko, kad Ketė mane paliko, dar tu mane juo- 
dinsi. Ką gi, drauguži, tai fu prievartautojas. Aš tik vai- 
ravau mašiną. Štai ką jiems pasakysiu. - Jo veidą iškreipė 
liguista šypsena. - Mes susimušėm, tai buvo savigyna. 
Štai ką jiems pasakysiu. Nes aš turiu smegeninę, o tu, 
Džeri, sušiktas niekas. Turiu darbą, paskolą, mašiną. Ir 
jie patikės manim. 

Jam užsimojus peiliu, Džeris staigiai dūrė. Nikas 
sušnarpštė, akimirksnį sustingo atvėpusia burna, tada 
pakreipęs smakrą pažvelgė žemyn, kur jam iš krūtinės 
kyšojo žirklės. 

- Ką ten sakei apie smegeninę? - paklausė atsistoda- 
mas Džeris, o Nikas veidu krito ant grindų. 

Jis atsisėdo ant sofos, Niko kūnas porą sykių trūktelė- 
jęs nurimo. Džeris perbraukė rankomis per plaukus. Ap- 
susiūti ligoninėj. Atsiklaupęs ir apieškojęs Niko kišenes 
aptiko fordo Cosworth raktelius. Nikas nė karto neleido 
jam pavairuoti, net nepasiūlė. 

Dabar pagaliau jis gali rinktis. Sėdėti ir laukti? Iškloti 
viską farams? Tiesa ta, kad tai buvo savigyna. Galbūt kai- 
mynai pasakys, ką girdėjo. Farai... žino, kad Nikas prie- 
vartautojas. Taip pat žino, kad du vyrai įsivėlę. 

Logiškai pagalvojus, tai jis, senas Niko draugužis, 
nieko gyvenime nepasiekęs, Niko žudikas. Jie suras liu- 
dininkų, kurie bus matę jį naktiniuose klubuose. Galbūt 
mašinoje liko kokių įkalčių. 

Galiausiai ne taip sunku pasirinkti. Pamėtėjęs į orą 
raktelius pagavo ir išėjo lauk. Duris paliko atlapas. Kitaip 
tie kiaulės jas išlauš. 

Spėliojo, ar Nikas būtų apie tai pagalvojęs. 

Rebusas atgaivino seną pažintį su atšiauresnio galo Lei- 
to alinėmis. Ne su žavingomis, atjaunėjusiomis Pakran- 
tės užeigomis ar spindinčiomis Viktorijos laikų stiliaus 
smuklėmis, kurias galima aptikti Didžiosios mazginės 
stoties ir Bernardo gatvėse. O bevardėmis landynėmis ir 
alinėmis, kurių dairaisi giliau kirsdamas gatves, kurias 
kažin ar kada yra mynę tvirti raštuotos odos batai iš ne- 
toliese esančios Škotijos reikalų ministerijos. Jis išsirinko 
keturias - pirmose dviejose nieko nepešė. Prie trečiosios 
pamatė Linfordo BMW, stovintį už aštuoniasdešimties 
jardų po išdaužtu gatvės žibintu: apdairiai pastatė maši- 
ną ten, kur jo lengvai nepastebės. Kita vertus, kas antras 
gatvės žibintas išdaužtas. 

Rebusas, paslėpęs sabą už BMW, pasignalizavo prieki- 
niais žibintais: jokio atsako. Išlipo iš mašinos ir prisidegė 
cigaretę. Lyg vietinis, stabtelėjęs prisidegti cigaretės. Bet 
akys darbavosi. Gatvė rami. Aukštuose alinės „Šauklys“ 
(kadaise taip vadinosi) languose degė šviesa. Beliko tik 
spėlioti, kaip ji vadinasi dabar. Tikriausiai ten geriantys 
nežinojo ir jiems nerūpėjo. 

Eidamas pro BMW žvilgtelėjo vidun. Kažkas ant kelei- 
vio sėdynės: mobilusis. Vadinasi, Linfordas netoliese. Gal 
nuėjo nusičiurkšti, nors ir sakė, kad nereikės. Šyptelėjęs 

Rebusas papurtė galvą, tada pastebėjo, kad BMW durelės 
neužrakintos. Atidarė vairuotojo dureles. Viduj užsidegus 
šviesai pamatė Linfordo užrašų knygutę. Paėmęs pradėjo 
skaityti, bet šviesa užgeso. Įsmukęs į vairuotojo sėdynę, 
uždarė duris ir spragtelėjęs vėl įjungė šviesą. Kruopščiai 
pažymėta kiekviena smulkmena, bet tai nieko nereiškia, 
jei tave pastebi. Vėl išlipęs Rebusas apžiūrėjo kelias stovin- 
čias mašinas. Senos ir eilinės, tokios, kur techninę apžiūrą 
praeina patepus ranką draugiškam mechanikui. Nė vienos 
jų nepriskirtų Bariui Hatonui. Vis dėlto Hatonas buvo čia 
atvažiavęs. Ar tai reiškia, kad jis nuvažiavo? 

Vadinasi, Linfordas jį pražiopsojo? 

Nejučiom ėmė atrodyti, kad tai geriausia įvykių seka. 
Rebusas permąstė kitas, kurios nė perpus neatrodė tokios 
patrauklios. Sugrįžęs prie sabo paskambino į nuovadą ir 
paprašė patikrinti įvykius Leite. Jie iš karto jam atsakė, 
kad kol kas vakaras ramus. Norėdamas pribaigti pakelį, 
sėdėdamas mašinoje surūkė vieną po kitos tris ar keturias 
cigaretes. Tada nužingsniavo prie „Šauklio“ ir stumtelėjęs 
atidarė duris. 

Viduj prirūkyta. Jokios muzikos ar televizoriaus. Tik 
šeši vyrai stovi prie baro ir spokso į jį. Nematyti nei Ha- 
tono, nei Linfordo. Eidamas prie baro Rebusas iš kišenės 
ištraukė monetas. 

— Kur cigarečių automatas? - paklausė jis. 

— Neturim. 

Vyras už baro nutaisė rūstų veidą. Rebusas mieguistai 
sumirksėjo. 

— Gal turi už baro? 

- Ne. 

Pasisukęs nužvelgė geriančius: 

- Gal kuris iš jūsų, vyručiai, turit parduoti? 

— Viena cigaretė - vienas svaras, - atšovė žaibiškai. 

Rebusas suprunkštė: 

— Tai - apiplėšimas, - atsakė jis. 

— Tada eik šikt ir nusipirk kur nors kitur. 

Rebusas neskubėdamas žvilgsniu permetė veidus, po 
to nykų baro vidų: trys stalai, jaučio kraujo spalvos lino- 
leumo grindys, medinėmis plokštėmis apkaltos sienos. 
Pernykščių metų trečio puslapio mergužėlių nuotraukos. 
Voratinkliais apaugusi strėlučių svaidymo lenta. Tualetų 
nesimato. Už baro tik keturi dozatoriai ir du alaus kra- 
neliai: lager ir export. 

— Matau, klestit, - pareiškė jis. 

- Šagai, nežinojau, kad šiam vakarui užsakei progra- 
mą, - vienas geriančių kreipėsi į barmeną. 

— Tuojau jam parodysim, iš kur kojos dygsta, - atsakė 
barmenas. 

- Ramiau, ramiau, vaikinai, - taikiai kilstelėjęs ran- 
kas, Rebusas ėmė trauktis durų link, - būtinai perduosiu 
Bariui, kokie jūs svetingi. 

Jie neužkibo ant meškerės, toliau tylėjo, kol barmenas 
Šagas neprašneko: 

- Kokiam Bariui? - paklausė jis. 

Gūžtelėjęs Rebusas apsisuko ir išėjo. 

Po penkių minučių jam paskambino. Derikas Linfor- 
das jau pakeliui į ligoninę. 


Rebusas žingsniais matavo koridorių: nemėgo ligoninių, 
o ypač šitos. Čia atvežė mašinos partrenktą Semę. 
Kelios minutės po vienuolikos pasirodė Ormistonas. 
Užpuolus policijos pareigūną, Feteso būstinė ir operaty- 
vinis kriminalistų būrys visada susidomėdavo. 
- Kaip jis? - paklausė Rebusas. 

Šalimais su fantos skardine rankoje sėdinti Siobha- 
na atrodė sukrėsta. Užsuko daugiau pareigūnų, įskaitant 
Fermerį ir Linfordo viršininką iš Feteso, kuris pabrėžtinai 
nepastebėjo Rebuso ir Siobhanos. 

— Nekaip, - atsakė Ormistonas kišenėse ieškodamas 
smulkių monetų kavai iš automato. 

Siobhana paklausė, kiek jam reikia, tada padavė kelias 
monetas. 

— Ar pasakė, kas įvyko? 

- Gydytojai neleidžia jam kalbėti. 

- Bet ar pasakė tau? 

Ormistonas išsitiesė rankoje laikydamas plastikinį 
puodelį. 

- Jam smogė iš nugaros ir priedo keliskart įspyrė. Sa- 
kyčiau, sulaužytas žandikaulis. 

— Taigi, tikriausiai ne itin kalbus, - tarė Siobhana žiū- 
rėdama į Rebusą. 

— Šiaip ar taip, jis kimšte prikimštas vaistų, - pasakė 
Ormistonas pūsdamas gėrimą ir mąsliai į jį žiūrėdamas. - 
Kaip jums atrodo, čia kava ar sriuba? 

Siobhana gūžtelėjo pečiais. 

— Kai ką parašė, - pagaliau pratarė Ormistonas. - Re- 
gis, vargšeliui labai magėjo. 

- Ką jis parašė? - paklausė Siobhana. 

Ormistonas žvilgtelėjo į Rebusą. 

- Persakysiu savais žodžiais, bet mintis tokia: „Rebu- 
sas žinojo, kad aš ten.“ 

- Ką? - Rebuso veidas suakmenėjo. 

Ormistonas pakartojo. 

Siobhanos žvilgsnis klydinėjo nuo vieno prie kito: 

- Ką tai reiškia? 

- Ogi tai, - atsakė Rebusas susmukdamas į kėdę, - jog 
jis mano, kad aš tai padariau. Nes niekas kitas nežinojo, 
kur jis. 

- Bet tai greičiausiai tas, kurį jis sekė, - užginčijo Siob- 
hana. - Logiškai mąstant. 

- Tik ne Deriko Linfordo logika, - Rebusas pakėlė į ją 
akis. - Aš jam paskambinau ir pasakiau, kad atvažiuoju. 
Gali būti, kad tai aš pakišau jį, įduodamas tam, kas buvo 
alinėj. Gali būti, kad tai aš jam smogiau, - jis žvilgtelėjo į 
Ormistoną patvirtinimo. - Ormi, tu irgi taip manai? 

Ormistonas nepratarė nė žodžio. 

— Bet kam tau?.. 

Siobhanos klausimas nutrūko, suvokus atsakymą. Re- 
busas linktelėjo, duodamas suprasti, kad ji teisi. Iš keršto... 
pavydo... dėl to, kaip Linfordas pasielgė su Siobhana. 

Taip mąsto Linfordas. Pagal jo požiūrį į gyvenimą, tai 
visiškai suprantama. 

Linfordo nuomone, tiesiog tobula. 


Siobhana sėdėjo mašinoje priešais ligoninę svarstydama, 
ar aplankyti ligonį, ar ne, kai per radiją išgirdo pranešimą: 
„Sekite juodą fordą Sierra Cosworth, už vairo gali būti 
Džeris Listeris, kuris ieškomas apklausai dėl svarbaus 
įvykio kodu 6.“ 

Kodas 6? Kodai visą laiką keičiasi - visi, išskyrus kodą 
21, kai pareigūnui reikalinga pagalba. Šiuo metu kodas 
6 reiškė mirtį įtartinomis aplinkybėmis - dažniausiai 
žmogžudystę. Paskambinusi į nuovadą sužinojo, kad au- 
kos vardas Nikolas Hjuzas. Jį nudūrė žirklėmis, lavoną 
surado namo grįžusi Listerio žmona. Moteriai suteikta 
pagalba dėl patirto šoko. Siobhana prisiminė tą naktį, kai 

pasirinko trumpesnį kelią per Veiverlio stotį. Jį pasirinko 
dėl dviejų vyrų, sėdinčių juodoje Sierra, vienas iš jų ki- 
tam pasakė: „Lesbė, Džeri“, - o dabar vyras vardu Džeris 
sprunka juoda Sierra. 

Ji bandė pabėgti ir baigėsi tuo, kad įsipainiojo į val- 
katos savižudybę. 

Juo daugiau apie tai galvojo, tuo daugiau spėliojo... 

Fermeris buvo įniršęs: 

- Visų pirma, kam šovė mintis, kad Linfordas sektų 
Barį Hatoną? 

- Inspektorius Linfordas rodė savo iniciatyvą, sere. 

— O kodėl man atrodo, kad tai tu prikišai savo nešva- 
rius nagus? 

Šeštadienio rytą jie sėdėjo Fermerio kabinete. Rebusui 
rūpėjo šį tą pasiūlyti, bet neįsivaizdavo, kad viršininkas 
sutiktų. 

— Matei jo raštelį, - tęsė Fermeris. - „Rebusas žinojo.“ 
Kaip, velniai griebtų, tai atrodo? 

Rebuso žandikaulis taip įsitempė, kad net skaudėjo 
skruostus: 

- O ką sako policijos viršininko padėjėjas? 

- Jis nori tyrimo. Aišku, būsi nušalintas. 

- Kol išeisit į pensiją, nebesimaišysiu jums po kojo- 
mis. 

Viršininkas abiem rankom trenkė į stalą per daug įpy- 
kęs, kad ką nors atsakytų. Rebusas pasinaudojo proga: 

— Mes turime aprašymą vyro, kurį matė slampinėjant 
aplink Holirudą tą naktį, kai buvo nužudytas Gryvas. 
Prie to pridėjus faktą, kad jis geria „Šauklyje“, yra šansas, 
kad pavyks sučiupti. Iš „Šauklio“ nieko nepešime; tokioj 

vietelėj jie rūpinasi saviškiais. Bet aš turiu šnipelių Leite. 
Ieškome smarkuolio, kuriam alinė atstoja kontorą. Su 
keliais pareigūnais galėčiau... 

- Jis sako, kad tu tai padarei. 

- Žinau, sere. Bet dėl... 

- Kaip atrodys, jei tave paskirsiu vadovauti tyrimui? — 
Fermeris staiga atrodė pavargęs, mirtinai iškankintas 
darbo. 

- Neprašau, kad paskirtumėt mane atsakingu, - atsakė 
Rebusas. - Prašau leisti nuvažiuoti į Leitą, užduoti keletą 
klausimų, ir viskas. Bent pamėginsiu apginti savo vardą, 
jei nieko kito. 

Vatsonas atsilošė kėdėje: 

- Feteso būstinė jau ir taip karščiuojasi. Linfordas vie- 
nas iš jų. Neteisėtai sekti Barį Hatoną, ar žinai kaip tai 
paveiktų bylą prieš jį? Prokurorą ištiks smūgis. 

- Mums reikia įrodymo. Štai kodėl reikalingas kas 
nors, kas turi pažįstamų Leite. 

— O kaip dėl Bobio Hogano? Jis iš Leito. 

Rebusas linktelėjo: 

- Ir aš norėčiau, kad jis ten būtų. 

- Bet ir pats nori ten vykti? - Rebusas nieko nesakė. - 
Ir abudu žinome, kad vis tiek ten važiuosi, nesvarbu, ką 
besakyčiau. 

- Geriau oficialiai, sere. 

Fermeris perbraukė ranka per pakaušį. 

— Kuo greičiau, tuo geriau, sere, - ragino Rebusas. 

Viršininkas papurtė galvą žiūrėdamas į Rebusą: 

- Ne, - tarė jis, - nenoriu, kad ten vyktum, inspek- 
toriau. Turint omenyje būstinės kritiką, tiesiog negaliu 
duoti leidimo. 

Rebusas atsistojo: 

- Supratau, sere. Vadinasi, neturiu leidimo vykti į 
Leitą ir klausinėti savo informatorių apie inspektoriaus 
Linfordo užpuolimą? 

- Taip, inspektoriau, neturi. Tu lauki laikino nušalini- 
mo nuo pareigų, noriu, kad būtum netoliese, kai praneš. 

- Ačiū, sere, - jis nuėjo prie durų. 

- Aš nejuokauju. Inspektoriau, kad man nekeltum 
kojos iš Šv. Leonardo nuovados. 

Rebusas linktelėjo, kad suprato. Žmogžudysčių skyriuj 
buvo ramu, kai ten įėjo. Rojus Freizeris skaitė laikraštį. 

- Šitą jau baigei? - paklausė Rebusas paimdamas kitą 
laikraštį. 

Freizeris linktelėjo. 

— Padauginau aštrios vištienos, - paaiškino jam Rebu- 
sas pasitrindamas pilvą. - Atsiliepk, jei man kas skambins, 
ir įspėk kitus, kad tualetas užimtas. 

Linktelėjęs Freizeris nusišypsojo. Šeštadienio rytas su 
laikraščiu išvietėj - kam nėra taip nutikę. 

Rebusas išėjo iš nuovados ir pasuko į mašinų stovė- 
jimo aikštelę, atsisėdęs į sabą iš mobiliojo paskambino 
Bobiui Hoganui. 

- Aplenkiau tave, drauguži, - pasakė Hoganas. 

— Ar toli? 

- Sėdžiu priešais „Šauklį“ ir laukiu, kol atidarys. 

- Veltui gaišti laiką. Pamėgink susisiekti su savo pa- 
tikėtiniais. 

Rebusas greitai pervertė užrašų knygelę ir važiuoda- 
mas perskaitė Hoganui Holirudo vyro aprašymą. 

- Smarkuolis, kuriam patinka prastos alinės, - jam 
baigus nusistebėjo Hoganas. - Ir kur, velniai griebtų, šiais 
laikais surasime tokį Leite? 

Rebusas žinojo kelias vieteles. Vienuoliktą ryto atsida- 
ro. Pilkas apniukęs rytas. Debesys užklojo Artūro sosto 
kalną, kuris sušmėžuodavo pro plyšius. „Visai kaip šita 
byla, - pamanė Rebusas. - Kartkartėmis pamatai vieną 
kitą dalį, bet visumos nesimato.“ 

Leite buvo ramu, tokią dieną žmonėms nesinori eiti į 
lauką. Jis pravažiavo pro kilimų parduotuves, tatuiruočių 
salonus, lombardines. Savitarnos skalbyklas ir socialinės 
paramos kontoras, kurios savaitgaliais uždarytos. Darbo 
dienomis jose daugiau žmonių nei vietinėse parduotuvė- 
se. Pastatęs mašiną skersgatvyje patikrino, ar tikrai užra- 
kino. Ir dvylika minučių po atidarymo jau buvo pirmame 
bare. Užsisakė puodelį kavos, barmenas irgi gėrė kavą. Du 
seni lankytojai uoliai žiūrėjo rytinę televiziją ir rūkė: tai jų 
dienos darbas, todėl atliko susikaupę lyg ritualą. Rebusas 
ne kažin ką pešė iš barmeno, išskyrus tai, kad nemokamai 
įpylė dar kavos. Laikas traukti toliau. 

Jam žingsniuojant pasiuto skambėti mobilusis. Skam- 
bino Bilas Nairnas. 

— Dirbi savaitgaliais, Bilai? —- paklausė Rebusas. - Ir 
kaip viršvalandžiai? 

— Bar L niekad neužsidaro, Džonai. Padariau tai, ko 
prašei, patikrinau mūsų draugą Rebą Hilą. 

— Ir? 

Rebusas sustojo. Jį apėjo keletas žmonių su pirkiniais. 
Dauguma vos pavelkantys kojas senukai. Neturi mašinų nu- 
važiuoti į mažmeninėmis kainomis prekiaujančius centrus, 
o jėgų sėstis į miesto pakraštį gabenantį autobusą nebėra. 

— Nieko ypatinga. Išleistas nustatytu laiku. Sakė, kad 
persikrausto į Edinburgą, kur buvo nuėjęs pas pareigūną, 
atsakingą už jo lygtinį atleidimą... 

— Ar sirgo, Bilai? 

— Na, taip, skundėsi skrandžio skausmais. Jam vis ne- 
praėjo, todėl padarė tyrimus. Viskas gerai. 

- Toj pačioj ligoninėj kaip ir Kaferčiui? 

- Taip, bet tikrai nemanau... 

— O koks jo adresas Edinburge? 

Nairnas pakartojo adresą: viešbutis Princų gatvėje. 

— Puiku, - pasakė Rebusas. Tada dar užsirašė atsa- 
kingo pareigūno adresą ir telefoną. - Dėkui, Bilai. Vėliau 
pasikalbėsime. 

Antrame bare prirūkyta, kilimas lipnus po vakarykš- 
čių išlietų gėrimų. Trys vyrai stovėdami gėrė degtinę, ran- 
kovės paraitotos, kad matytųsi tatuiruotės. Jam įėjus įdė- 
miai nužvelgė, nesugalvodami, kaip prie jo prisikabinti. 
Vėliau prasiblaivius prislopintai atminčiai viskas atrodys 
kitaip. Rebusas pažinojo barmeną, atsisėdo už kampinio 
stalelio, paėmęs pusę pintos Eighty alaus ir užsirūkė ci- 
garetę. Kai barmenas priėjo pakeisti peleninės, kurioje 
tebuvo viena nuorūka, pusbalsiu uždavė kelis klausimus. 
Barmenas atsakė nežymiai papurtydamas galvą. Nežino 
arba nenori sakyti. Gerai. Rebusas žino, kada gali kiek 
tvirčiau spustelėti, šįsyk nebūtina. 

Jam išėjus geriantys vyrai jį apšnekės. Suuodė, kad 
faras, ir norės sužinoti, ko jam reikėjo. Barmenas pasakys, 
bet nieko tokio. Dabar jau visi žinos - jei užpuolamas 
vienas iš saviškių, policija visada labai greitai prisistato, iš 
anksto žinodama, ko nori. Leitas nieko kito ir nesitiki. 

Lauke išsiėmęs telefoną ir paskambinęs į viešbutį pa- 
prašė, kad sujungtų su Roberto Hilo kambariu. 

— Atsiprašau, sere, bet ponas Hilas neatsiliepia. 

Rebusas nutraukė skambutį. 

Trečias baras: paslaugus barmenas ir nė vieno pažįs- 
tamo veido. Rebusas net nestabtelėjo išgerti. Po to dar 
dvi kavinės, plastiku dengti stalai, raupuoti nuo cigarečių 
nudegimų, prarūgęs rudo padažo ir gruzdintų bulvyčių 
riebalų tvaikas. Galiausiai trečia kavinė, kur prieplaukos 
vyrai ateina atsigauti nuo didelių cholesterolio dozių, la- 
biau priminė gydytojo priimamąjį, o ne valgyklą. 

Įsitaisęs už stalo ir šakute kabindamas skystą kiaušinį, 
sėdėjo vienas Rebuso pažįstamas. 

Jis buvo vardu Dručkis Po. Kartais dirbdavo durininku 
parapijos baruose ir klubuose. Praeityje Po ilgai dirbo 
prekybos laivyne. Jo kumščiai subraižyti ir randuoti, vei- 
das nugairintas ten, kur neapžėlęs tankia ruda barzda. 
Matant tokį milžiną, įsispraudusį už stalo, tas pats lyg 
matytum suaugusį žmogų, sėdintį pradinukų klasėje. 
Rebusui susidarė įspūdis, kad pasaulis suręstas ne pagal 
Dručkio Po poreikius. 

— Dieve mano! - Rebusui prisiartinus užriaumojo 
vyras, - visa amžinybė kaip nesimatėm! 

Į orą ištiško seilės su kiaušiniu. Kai kurios galvos atsi- 
suko į juos, bet neilgam. Niekam nesinorėjo, kad Dručkis 
Po apkaltintų, jog kišasi į jo reikalus. Rebusas suėmė iš- 
tiestą ranką, pasirengdamas blogiausiam. Jausmas toks, 
lyg presas slėgtų mašiną. Po to šiek tiek pajudino pirštus 
patikrindamas, ar nelūžo, ir atitraukęs kėdę atsisėdo prie- 
šais žmogų-kalną. 

- Ko norėtum? - paklausė Po. 

- Tik kavos. 

- Prašom neburnoti prieš Dievą palaimintojo šefo 
šv. Eko bažnyčioj, - Po linktelėjo galva ton pusėn, kur 
storas senyvas vyriškis šluostėsi rankas į virėjo prijuostę 

linktelėdamas jam. - Geriausi sotūs pusryčiai Edinbur- 
ge, - užriaumojo Po, - ar ne tiesa, Ekai? 

Ekas vėl linktelėjo ir grįžo prie keptuvės. Atrodė susi- 
nervinęs, bet negi kaltinsi, kai viduje sėdi Dručkis Po. 

Kai iš už prekystalio prie jo priėjo pusamžė padavėja, 
Rebusas užsisakė kavos. Dručkis Po šakute toliau dorojo 
kiaušinio trynį. 

— Su šaukštu būtų lengviau, - pasiūlė Rebusas. 

— Mėgstu sunkumus. 

— Ką gi, galimas daiktas turiu tau vieną. 

Rebusas patylėjo, kol jam patiekė kavą. Perregimam 
puodelyje su priderinta lėkštele. Kai kuriose kavinėse jie 
vėl sugrįžo į madą, bet Rebusas nujautė, kad šitas origi- 
nalus. Jis neprašė pieno, bet jau buvo įpilta su paviršiu- 
je sproginėjančiais baltos putos burbulais. Gurkštelėjo. 
Karšta ir jokio kavos skonio. 

- Taigi klok, kas tau ant širdies guli, - paragino Druč- 
kis Po. 

Rebusas išdėstė savo reikalą. Po klausėsi, valgyti 
pabaigė lėkštės šluostymo operacija: į tuščią riebaluotą 
lėkštę gausiai įšvirkštęs rudo padažo iššluostė su dviem 
skrudintos duonos riekelėmis. Pavalgęs Dručkis Po norė- 
jo atsilošti, bet nebuvo kur. Iš puodelio šliurptelėjęs tam- 
siai rudos arbatos, pamėgino savo meškišką riaumojimą 
paversti tuo, kas paprastiems mirtingiesiems primintų 
kalbėjimą pusbalsiu. 

- Apie „Šauklio“ alinę tau reikia pasikalbėti su Gor- 
džiu: seniau gerdavo, kol neuždraudė kelti ten koją. 

- Uždraudė rodytis „Šauklio“ alinėj? Ką jis padarė: 
šaudė iš kulkosvaidžio ar paprašė džino su toniku? 

Dručkis Po suprunkštė: 

— Man regis, dulkino Hautono ponią. 

— O Hautonas savininkas? 

Po linktelėjo. 

- Velnių priėdęs niekšas, - tai šį tą reiškė iš Po lūpų. 

— O Gordis - vardas ar pavardė? 

— Gordis Bernsas, geria Weir O bare. 

Turėdamas galvoje Weir O'Hermiston barą, kuris yra 
pakeliui į Portobelą. 

— Kaip jį atpažinsiu? - paklausė Rebusas. 

Po, įkišęs ranką į mėlyną nailoninę vėjo neperpučiamą 
striukę, ištraukė mobilųjį. 

- Paskambinsiu ir pasakysiu, kad ten būtų. 

Kol jis tai darė iš atminties surinkęs numerį, Rebusas 
žvelgė pro aprasojusį langą. Jam baigus kalbėti, padėkojo 
Po ir pakilo. 

- Nebaigsi gerti kavos? 

Rebusas papurtė galvą. 

— Bet aš vaišinu, - ir nuėjęs prie prekystalio padavė 
penkis svarus. 

Sotūs pusryčiai kainuoja tris penkiasdešimt, pigiau- 
sias infarktas mieste. Eidamas pro Po stalą patapšnojo 
vyrui per petį, nepastebimai į jo striukės kišenę įkišdamas 
dvidešimtinę. 

- Telaimina tave Dievas, jaunasis pone, - sududeno 
Dručkis Po. Rebusas nebūtų galėjęs prisiekti, bet uždarant 
duris jam pasirodė, kad milžinas užsisakė dar vienerius 
pusryčius. 


Weir O buvo gana civilizuotas baras: priešais įrengta maši- 
nų stovėjimo aikštelė, o ant lentos kreida surašyti „nami- 
niai kepti patiekalai“. Rebusui priėjus prie baro ir užsisakius 
viskio, už poros geriančių stovintis vyras keliais gurkšniais 

pabaigė gėrimą. Kai Rebusui patiekė jo gėrimą, vyras jau 
ėjo pro duris, pasakęs bendrui, kad tuoj grįš. Rebusas 
per minutę ar dvi išlenkė viskį ir išėjo lauk. Vyras laukė 
už kampo, kur atsivėrė apleistų sandėlių ir šlako krūvų 
vaizdas. 

— Gordis? - paklausė Rebusas. 

Vyras linktelėjo. Jis buvo aukštas ir nerangus, trisde- 
šimt penkerių-trisdešimt devynerių metų, pailgo liūdno 
veido ir retėjančiais blogai pakirptais plaukais. Rebusas 
ištiesė jam dvidešimtinę. Gordis luktelėjo, kad Rebusas 
suprastų, jog jis turi šiek tiek išdidumo, tada įsikišo ban- 
knotą į kišenę. 

- Tik greitai, - ištarė akimis šaudydamas į visas puses. 

Mašinos dundėjo pro šalį, daugiausiai sunkvežimiai, 
važiavo per greitai, kad įsidėmėtų du vyrus. 

Rebusas trumpai išdėstė: išvaizda; alinė; užpuoli- 
mas. 

- Panašu, kad Mikas Lorimeris, - pasakė Gordis suk- 
damasis eiti. 

- Ėhei, - sukruto Rebusas. - O kaip dėl adreso ar 
kitko? 

- Mikas Lorimeris, - pakartojo Gordis, eidamas atgal 
į barą. 


Džonas Maiklas Lorimeris žinomas Miko vardu. Anks- 
čiau teistas už užpuolimą, įsilaužimą į gerai užrakintas 
patalpas ir namus. Bobis Hoganas jį žinojo, todėl nusivežė 
Lorimerį į Leito policijos nuovadą, leisdami jam truputį 
paprakaituoti prieš pradėdami apklausą. 

- Iš jo ne kažin ką pešime, - įspėjo Hoganas. - Visas 
jo Žodynas - vos tuzinas žodžių, kurių pusė pašiurpintų 
senelę. 

Jis laukė jų tyliai lindėdamas savo dviejų aukštų name 
tuoj išsukus iš Isterio kelio. Juos įleido „draugas“, o Lo- 
rimeris sėdėjo svetainėje su ant kelių atverstu laikraščiu. 
Nepratarė nė žodžio, net nesivargino paklausti, kodėl jie 
atėjo ir kodėl paprašė vykti drauge į nuovadą. Rebusas 
gavo adresą iš jo merginos. Ji gyveno daugiabučių džiun- 
glėse, kur buvo užpultas Linfordas. Teisingai: net jei jie 
įrodytų, kad Linfordas sekė Lorimerį, šis turi alibi - nu- 
ėjęs pas savo merginą ten praleido visą naktį. 

Patogu ir praktiška: ji žino, kas jai naudinga, todėl 
nei iš šio, nei iš to nieku gyvu nepakeis savo pasakojimo. 
Iš jos pavargusių akių ir lėtų judesių Rebusas spėjo, kad 
Mikis Lorimeris ją kaip reikiant išauklėjo. 

- Vadinasi, tik gaištame laiką? - paklausė Rebusas. 

Bobis Hoganas gūžtelėjo pečiais. Jis policijoj tiek pat 
laiko, kiek ir Rebusas, todėl abu vyrai žinojo rezultatą. 
Suėmimas - tai tik gongo smūgis, skelbiantis susirėmi- 
mo pradžią, bet daugeliu atvejų kova būdavo iš anksto 
nulemta. 

- Šiaip ar taip turim liudytojo akistatą, - pasakė Ho- 
ganas, atidarydamas apklausos kambario duris. 

Leito policijos nuovada nebuvo moderni, ne taip kaip 
Šv. Leonardo. Masyvus ir senamadiškas vidus Rebusui 
priminė senąją jo mokyklą. Šaltos akmeninės sienos pa- 
dengtos turbūt kokiu dvidešimtu dažų sluoksniu ir daugy- 
be vamzdžių. Skurdūs ir bukinantys apklausos kambariai 
panašūs į kalėjimo kameras. Prie stalo sėdintis Lorimeris, 
atrodo, jautėsi taip pat patogiai, kaip ir savo svetainėje. 

— Advokato, - pasakė įėjusiems kriminalistams. 

— Manai, kad tau jo reikia? - paklausė Hoganas. 

— Advokato, - pakartojo Lorimeris. 

Hoganas pažvelgė į Rebusą: 

— Kaip užsikirtusi plokštelė, a? 

- Tik kad užsikirto ne ten, kur reikia. 

Hoganas atsisuko į Lorimerį. 

— Pagal įstatymą šešias valandas esi mūsų be jokio 
teisininko pirstelėjimo, - jis susikišo rankas į kišenes. Iš 
gesto galėjai suprasti, kad šnekučiuojasi su draugu. - Ar 
žinojai, - kreipėsi į Rebusą, - kad Mikas anksčiau buvo 
vienas iš Tomio Telfordo durininkų? 

— Ne, - pamelavo Rebusas. 

- Jam teko dingti iš akių, kai nedidelė Tomio imperija 
išlėkė į orą. 

- Džeris Kafertis, - pritariančiai linktelėjęs pasakė 
Rebusas. 

- Visi žinom, kad bosas Džeris nemėgo Tomio ir jo 
gaujos, - Hoganas reikšmingai pažvelgė į Lorimerį, - ir 
visų, su jais susijusių. 

Rebusas dabar stovėjo priešais stalą. Jis palinko į priekį 
rankomis atsiremdamas į tuščios kėdės atkaltę: 

— Bosas Džeris laisvėje. Ar žinojai, Mikai? 

Lorimeris nė nemirktelėjo. 

- Visų dėmesio centre ir vėl Edinburge, - tęsė Rebu- 
sas. - Gal nori su juo pasimatyti?.. 

- Šešios valandos, - pasakė Lorimeris, - be problemų. 

Rebusas žvilgtelėjo į Hoganą: veltui stengiasi. 

Padarė pertraukėlę ir stovėdami lauke rūkė. 

Rebusas garsiai svarstė: 

- Tarkim, kad Lorimeris nužudė Rodį Gryvą. Atidėję 
į šalį klausimą „kodėl“, manom, kad už to slepiasi Baris 
Hatonas. - Hoganas pritardamas linktelėjo. - Mums rūpi 
du klausimai: pirmas, ar jis norėjo Gryvo mirties? 

— Aš visai nenustebčiau, jei Lorimeris truputį per- 
lenkė lazdą. Jis iš tų vaikinų, kuriems iš pykčio aptemsta 
protas. 

— Antras, - tęsė Rebusas, - ar norėjo, kad mes suras- 
tume Gryvą? Kodėl nemėgino paslėpti lavono? 

Hoganas gūžtelėjo pečiais: 

- Ir vėl Lorimeris, tvirtas, bet ne itin apsukrus. 

Rebusas pažvelgė į jį: 

- Taigi tarkime, kad susimovė. Kodėl jo nenubaudė? 

Dabar Hoganas nusišypsojo: 

- Nubausti Miką Lorimerį? Tau prireiktų visos ar- 
mijos arba tektų užliūliuoti ir pričiupti, kai jo budrumas 
susilpnėjęs. 

Rebusas vėl prisiminė... Ir dar kartą paskambino į 
viešbutį. Ten Rebo Hilo vis dar nė ženklo. Galbūt geriau 
pasimatyti akis į akį. Reikia, kad Rebas Hilas būtų jo pu- 
sėje. Hilas yra įrodymas, štai kodėl Kafertis nesitraukia 
nuo jo nė per žingsnį. 

Jeigu Rebusui pavyktų prisikasti iki Rebo Hilo, vėl už- 
darytų Kafertį į cypę. Jis nieko taip netroško kaip šito. 

- Tai bent būtų Kalėdos, - ištarė garsiai. 

Hoganas paprašė paaiškinti, bet Rebusas tik papurtė 
galvą. 


Ponas Kovanas, apibūdinęs Holirudo kelyje matytą vyrą, 
neskubėdamas apžiūrinėjo išsirikiavusius vyrus, bet galų 
gale išsirinko Lorimerį. Kalinį nuvedė atgal į kamerą, o 
kitus iki kito jų pasirodymo pavaišino arbata su sausai- 
niais. Daugelis jų studentai. 

- Pasiimu juos iš regbio komandos, - paaiškino Hoga- 
nas. - Kai reikalingi keli nubrozdinimai. Pusė jų rengiasi 
būti gydytojais ir teisininkais. 


482 


Rebusas nesiklausė. Abu vyrai stovėjo lauke prie įėji- 
mo į nuovadą ir mėgavosi cigarete. Privažiavus greitosios 
pagalbos automobiliui, atsidarė galinės durys ir nusilei- 
do nuožulni pakyla. Pasirodė Derikas Linfordas, stipriai 
sumuštu veidu, sutvarstyta galva ir ant kaklo uždėta chi- 
rurgine apykakle. Sėdėjo kėdėje su ratukais, sanitarui jį 
pristūmus arčiau, Rebusas pastebėjo vieliukėmis suka- 
bintą žandikaulį. Vyzdžiai tušti nuo vaistų, bet pamačius 
Rebusą, žvilgsnis praskaidrėjo ir jis prisimerkė. Rebusas 
iš lėto papurtė galvą užjausdamas ir duodamas suprasti, 
kad jis čia niekuo dėtas. Linfordas nusuko žvilgsnį, steng- 
damasis išlikti orus, kai jo vežimėlį apsuko, kad lengviau 
būtų užvežti laiptais. 

Hoganas spragtelėjo cigaretę ant kelio priešais greitąją. 

- Į vidų neisi? - paklausė jis. 

- Turbūt ne, - papurtė galvą Rebusas. 

Kol sugrįžo Hoganas, spėjo surūkyti dar dvi cigaretes. 

— Ką gi, Linfordas linktelėjo, kad Mikas Lorimeris. 

— Ar gali kalbėti? 

Hoganas papurtė galvą: 

- Burnoje pilna metalo. Tik linktelėjo, kai padaviau 
jam numerį. 

— O ką sako Lorimerio advokatas? 

- Nepatenkintas. Klausinėjo, kokius vaistus vartoja 
inspektorius Linfordas. 

- Ar apkaltinsit Lorimerį? 

- Ach, manau, kad taip. Pradėsime nuo užpuolimo. 

— Manai, ką nors pešit? 

Hoganas išpūtė žandus: 

- Tarp mūsų šnekant? Tikriausiai nieko. Lorimeris 
neneigia, kad Linfordas jį sekė. Bėda ta, kad tai susiję su 
krūva problemų. 

- Sekimas be leidimo? 

Hoganas linktelėjo: 

- Gynybai teisme tai nuostabi proga. Dar kartą pasi- 
kalbėsiu su jo mergina. Gal ji griežia dantį... 

- Ji nesileis į kalbas, - pasakė užtikrintai Rebusas. - 
Jos niekada nekalba. 


Siobhana atėjo į ligoninę. Derikas Linfordas sėdėjo pa- 
remtas keturiomis pagalvėmis. Plastikinis vandens ąso- 
tėlis su bulvariniu laikraščiu šalimais. 

- Atnešiau kelis žurnalus, - pasakė ji. - Nežinojau, 
ką mėgsti. - Ant lovos padėjo pirkinių maišelį, netoliese 
pastebėjusi kėdę atsinešė prie lovos. - Sakė, kad negali 
kalbėti, bet pamaniau, vis tiek užeisiu. - Ji nusišypsojo. - 
Neklausiu, kaip jautiesi: iš tiesų nėra prasmės. Tik norė- 
jau, kad žinotum, jog tai ne Džono kaltė. Jis niekada taip 
nepasielgtų... ir neleistų, kad kam nors taip nutiktų. Jis ne 
toks subtilus, - nežiūrėjo į jį. Jos pirštai žaidė su maišelio 
rankenom. - O tai, kas įvyko tarp mūsų... tarp tavęs ir 
manęs... tai buvo mano kaltė, dabar suprantu. Tikriau, aš 
kalta tiek pat, kiek ir tu. Kas iš to, jei... - netyčia pakėlusi 
akis pamatė deginantį ir nepatiklų jo žvilgsnį. - Jei tu... 

Bet žodžiai įstrigo gerklėje. Buvo surepetavusi nedide- 
lę kalbą, bet dabar pamatė, kad tai nieko nepakeis. 

- Vienintelis, kurį gali kaltinti, tai tas asmuo, kuris taip 
su tavimi pasielgė, - vėl dirstelėjusi į jį, nusuko žvilgsnį. - 
Įdomu, ta neapykanta skirta man ar Džonui? 

Stebėjo, kaip jis iš lėto paėmė laikraštį, padėdamas jį 
ant lovos užtiėsalo. Prie jo buvo prikabintas tušinukas. 
Atsegęs kažką nupaišė ant pirmojo laikraščio puslapio. 
Atsistojusi pakreipė kaklą, kad geriau matytųsi. Per visą 

laikraščio lapą negrabiai apvestas apskritimas, kuris, ji 
kaipmat suvokė, reiškia pasaulį ir prakeiktai visus. 

Tai jo neapykantos objektas. 

- Ateidama čia praleidau „Hibsų“ rungtynes, - pasakė 
Siobhana. - Matai, kaip man buvo svarbu, - jis tik dėb- 
telėjo. - Na gerai, nevykęs pokštas. Šiaip ar taip būčiau 
atėjusi, - jis užsimerkė, lyg būtų pavargęs klausytis. 

Luktelėjusi porą minučių, išėjo. Atsisėdusi į mašiną 
prisiminė, kad turi kai kam paskambinti: kišenėje turėjo 
popieriaus skiautę su telefono numeriu. Sugaišo tik dvi- 
dešimt minučių, kol surado ant dokumentais nukrauto 
stalo. 

- Sandra? 

- Taip. 

— Maniau, kad būsi išėjusi apsipirkti ar kur kitur. Čia 
Siobhana Klark. 

- A,- nepasakytum, kad Sandra Karnedži apsidžiaugė 
išgirdusi ją. 

- Mūsų manymu, tave užpuolęs vyras buvo nužudy- 
tas. 

— O kaip? 

- Jį nudūrė. 

— Gerai. Įteikite medalį tam, kas tai padarė. 

- Regis, tai padarė jo bendras. Jį ištiko kaltės prie- 
puolis. Pagavome važiuojantį į Niukastlą greitkeliu Al. 
Jis viską papasakojo. 

- Pasodinsite jį už žmogžudystę? 

— Už viską, ką pridirbo. 

- Ar man reiks liudyti? 

- Galbūt. Bet argi ne puiki žinia? 

- Taip, puiki. Ačiū, kad pranešei. 

Siobhana liko su bežadžiu telefonu rankoje. Susierzi- 
nusi aiktelėjo. Iš jos nukniaukė planuotą dienos pergalę. 


- Eik iš čia, - burbtelėjo Rebusas. 

- Dėkui, tuoj, - atitraukusi kėdę Siobhana atsisėdo 
priešais, išsinerdama iš palto. 

Ji jau nusipirko išgerti šviežiai spaustų apelsinų sul- 
čių su limonadu. Jie sėdėjo galinėj „Okso“ baro patalpoj. 
Baro prieky šurmuliavo žmonės - šeštadienio pavakario 
futbolo sirgaliai. Bet gale ramu. Televizorius išjungtas. 
Vienišas gėrėjas prie židinio skaitė Irish Times. Rebusas 
gėrė viskį: ant stalo nesimatė tuščių taurių, veikiausiai 
su stiklu nuėjęs prie baro paprašydavo, kad jam įpiltų į 
tą pačią. 

— Maniau, kad mažini, - pasakė Siobhana. Jis tik dėb- 
telėjo. - Atsiprašau, pamiršau, kad viskis išsprendžia pa- 
saulio problemas. 

- Tai ne ką kvailiau nei jogos šuoliukai, - pakėlęs stiklą 
prie burnos, stabtelėjo. - Ko norėjai? - pakreipęs stiklą 
leido šilumai sruventi į burną. 

- Buvau nuėjusi aplankyti Deriko. 

- Kaip jis? 

— Nekalba. 

- Vargšas šmikis negali, ar ne? 

— Ne tik todėl. 

Jis iš lėto linktelėjo: 

- Žinau. Ir kas pasakys, kad jis neteisus? 

Jai suraukus antakius kaktos viduryje išryškėjo ver- 
tikali raukšlelė: 

- Ką turi galvoje? 

- Tai aš jam liepiau persekioti Hatono žmones. Tiesą 
sakant, tai aš jam liepiau sekti žudiką. 

— Bet juk nesitikėjai, kad jis... 

- O iš kur tau žinoti? Galbūt ir norėjau, kad tam mul- 
kiui kas nors nutiktų. 

- Kodėl? 

Rebusas gūžtelėjo: 

- Kad pasimokytų. 

Siobhana norėjo paklausti ko: pažeminimo ar nubaus- 
ti už vujarizmą? Bet tik gurkštelėjo gėrimo. 

- Bet nesi tikras? - pagaliau paklausė. 

Rebusas norėjo prisidegti cigaretę, bet susilaikė. 

— Nekreipk dėmesio, - pasakė ji. 

Papurtęs galvą, įdėjo cigaretę atgal į pakelį. 

- Šiandien ir taip daug surūkiau. Be to, nerūkančių 
dauguma, - kinktelėjo galva į Irish Times, - Heidenas 
irgi nerūko. 

Išgirdęs savo vardą, vyras nusišypsojo ir atsiliepė: 

- Koks palengvėjimas, labai tau dėkui, - ir toliau sau 
skaitė. 

— O kas dabar? - paklausė Siobhana. - Ar tave jau 
laikinai nušalino? 

- Pirma, jiems teks mane pagauti, - Rebusas pradėjo 
žaisti su pelenine. - Mąsčiau apie žmogėdrą, - pratarė, - 
Kvinsberio sūnų. 

- Kuo jis čia dėtas? 

- Spėliojau, ar vis dar yra žmogėdrų, gal jų net daugiau 
nei mums atrodo. 

- Netiesiogine prasme? 

Jis papurtė galvą: 

- Sakom: gyvą suėsti, negyvai užgraužti, kailį nudirti. 
Gyvenam pasaulyje, kur esam gatavi vienas kitam gerklę 
perkąsti, ne veltui sakoma, kad žmogus žmogui - vilkas, 
žodžiu, ryjam vienas kitą. 

- Komunija, - pridūrė Siobhana, - Kristaus kūnas. 

Jis nusišypsojo: 

- Man visada buvo keista. Kaip tas vaflis gali virsti 
kūnu, tiksliau, mėsa. 

- O geriam kraują... vadinasi, mes dar ir vampyrai. 

Rebusas dar plačiau nusišypsojo, bet iš akių buvo ma- 
tyti, kad jo mintys kažkur kitur. 

— Pasakysiu tau keistą sutapimą, - tarė ji. 

Ir papasakojo apie naktį Veiverlio stotyje, juodą fordą 
Sierra ir viengungių klubo prievartautoją. Jis linktelėjo 
jai baigus: 

- O aš pasakysiu dar keistesnį sutapimą: to fordo nu- 
merį Derikas Linfordas buvo užsirašęs į užrašų knygelę. 

- Iš kur? 

— Nes Nikolas Hjuzas dirbo Bario Hatono bendro- 
vėj. - Siobhana norėjo užduoti klausimą, bet Rebusas ją 
aplenkė. - Kol kas atrodo kaip visiškas sutapimas. 

Siobhana atsilošė ir akimirksniui užsigalvojo: 

- Žinai, ko mums reikia? - pagaliau pasakė. - Turiu 
galvoje Gryvo bylą. Mums reikalingas patvirtinimas, liu- 
dininkai. Reikia ko nors, kas su mumis kalbėtų. 

— Tada einam į spiritizmo seansą. 

- Vis dar manai, kad Alasdiras miręs? - palaukė, kol 
jis gūžtelėjo. - Aš taip nemanau. Jei jis būtų šešios pėdos 
po Žeme, mes apie tai žinotume, - ji nutilo, pamačiusi, 
kad Rebuso veidas pragiedrėjo. - Ką aš pasakiau? 

Jis Žiūrėjo į ją: 

— Mes norime pasikalbėti su Alasdiru, tiesa? 

- Taip, - sutiko ji. 

— Tuomet tereikia į laikraštį įdėti kvietimą. 

Ji suglumo: 

— Kokį dar kvietimą? 

Ištuštinęs stiklą pašoko ant kojų: 

- Geriau tu sėsk prie vairo. Man paskutiniu metu taip 
sekasi, kad nenorėčiau įsimūryti į pirmą pakelės stulpą. 

— Kokį kvietimą? - pakartojo ji, paskubomis vilkda- 
masi paltą ir niekaip nepataikydama į rankovę. 

Bet Rebusas jau nukūrė. Jai einant pro vyrą su laikraš- 
čiu, šis kilstelėjo stiklą ir palinkėjo sėkmės. 

Iš tono buvo aišku, kad jai jos prireiks. 

- Vadinasi, pažįstate Rebusą, - nusiskundė išeidama. 


489 


37 


Tą popietę, kai laidojo Roderiką Deividą Rankeilorą 
Gryvą, be perstojo šlapiai drėbė. Rebusas stovėjo bažny- 
čioje netoli durų. Skambėjo iškilminga vargonų muzi- 
ka, bet niekas negiedojo. Nepaisant trumpo pranešimo 
apie laidotuves, bažnyčia buvo sausakimša: giminės iš 
visos Škotijos, svarbūs veikėjai - politikai, žiniasklaida, 
bankininkai. Leiboristų hierarchijos atstovai iš Londono, 
žaidžiantys su rankogalių segtukais ir žvilgčiojantys į be- 
garsius pranešimų gaviklius, besižvalgantys į aplinkinius 
ieškodami pažįstamų veidų. 

Prie bažnyčios vartų susibūrė minia, vampyrai, me- 
džiojantys bet kokį dėmesio vertą autografą. Taip pat fo- 
tografai, privalantys laiku atlikti darbą ir nuo objektyvų 
šluostantys lietaus lašus. Dvi televizijos komandos - BBC 
ir nepriklausoma - pastatė savo mašinas. Privalu laikytis 
etiketo taisyklių: kapinėse tik su pakvietimais. Policija 
prižiūri tvarką. Kai aplink tiek svarbių visuomenės veikė- 
jų, visada imamasi saugumo priemonių. Siobhana Klark 
kažkur ten, susiliejusi su minia, kurią nekrisdama į akis 
atidžiai stebi. 

Apeigos Rebusui pasirodė ilgos. Kalbėjo ne tik vie- 
tinis pastorius, kalbas sakė ir garbūs asmenys. Tokios 
taisyklės. Priekiniuose klauptuose - artimiausi šeimos 

nariai. Piterio Gryfo paklausė, ar nenorėtų sėdėti greta 
tetų ir dėdžių, bet jis panoro likti šalia motinos, už dviejų 
eilių. Prieky savęs per penkias eiles Rebusas pastebėjo 
Džo Banks su Hamišu Holu. Policijos viršininko padėjė- 
jas Kolinas Kasvelas, vilkintis geriausią uniformą, atrodė 
truputį įsižeidęs, kad jam neatsirado vietos eilėje priešais, 
kur susispaudė tiek daug garbių kviestinių asmenų, jog 
jiems teko stotis ir sėstis vienu grakščiu judesiu. 

Viena kalba po kitos, vidurinė nava išpuošta vaini- 
kais. Senasis Rodžio Gryvo mokyklos direktorius kalbėjo 
užsikirsdamas ir tyliai, iš klauptų pasigirdę atsikosėjimai 
užgoždavo pusę sakinio. Ant pakylos padėtas tamsaus 
lakuoto ąžuolo karstas su spindinčiomis žalvario ranke- 
nomis. Katafalkas - garbus rolsroisas. Siauras gatveles 
aplink bažnyčią užkimšo limuzinai, kai kurios mašinos 
puikavosi valstybinėmis vėliavėlėmis - atstovai iš įvairių 
Edinburgo konsulatų. Lauke ant tako Kamas Gryvas puse 
lūpų šyptelėjo Rebusui liūdnai pasisveikindamas. Jis be- 
veik viską suorganizavo, sudarė pavardžių sąrašus, palaikė 
ryšį su pareigūnais. Po laidotuvių Vestendo viešbutyje 
užsakytas bufetas su užkandžiais. Šioje ceremonijoje dar 
mažiau pakviestųjų: šeima ir artimiausi draugai. Bus ir 
policija - vėlgi saugumo sumetimais - iš Škotijos opera- 
tyvinio kriminalinės policijos būrio. 

Skambant dar vienai giesmei, Rebusas išsmuko pro 
gale stovinčius į kapines. Kapavietė už aštuoniasdešimties 
jardų, šeimos plote palaidotas mirusiojo tėvas ir sene- 
liai. Duobė jau iškasta, kraštai iškloti žalios gelumbės 
atraižomis. Kapo dugne telkšojo ištirpusio sniego bala. 
Vienoje pusėje paruoštas žemės ir molio kauburys. Žings- 
niuodamas aplink Rebusas surūkė cigaretę. Baigęs rūkyti 

nežinojo, kur dėti nuorūką, todėl nugnybęs įmetė atgal 
į pakelį. 4 

Jis išgirdo, kaip atsidarė bažnyčios durys, vargonų 
muzikai garsėjant. Pasišalinęs nuo kapavietės, užsiėmė 
poziciją tarp kelių tuopų. Po pusvalandžio viskas pasi- 
baigė. Raudos ir nosinės, juodi kaklaraiščiai ir pasime- 
tę žvilgsniai. Retėjantys laidotuvininkai išsivežė ir savo 
emocijas. Duobkasiams beliko kibti į darbą ir užkasti 
duobę. Trinktelėjo mašinų durelės, varikliai padidino 
apsisukimų greitį. Po kelių minučių vieta ištuštėjo. Ka- 
pinės vėl kaip buvusios: jokių balsų ar verksmų, tik įžū- 
lus varnos karksėjimas ir gurgždantis besidarbuojančių 
kastuvų garsas. 

Neišleisdamas kapo iš akių, Rebusas nužingsniavo link 
bažnyčios galo. Medžiai ir antkapiai jį paslėpė. Antkapiai 
sudilę. Jį apėmė nuojauta, kad tik nedaugeliui šiais laikais 
suteikiama garbė čia ilsėtis. Kitoje kelio pusėje buvo daug 
didesnės specialiai įrengtos kapinės. Jis atpažino kelias 
pavardes - Varistonų, Lokhartų, Milrojų - ir perskaitė 
kūdikių mirtingumo įrodymą. Baisu netekti sūnaus ar 
dukters. O Alicija Gryv neteko dviejų. 

Laukė visą valandą, kojos suledėjo drėgmei skver- 
biantis per batų puspadžius. Šlapdriba nesiliovė, švini- 
nis dangus prislopino gyvybę. Jis neberūkė - dūmas gali 
patraukti dėmesį. Net kvėpavo iš lėto ir ramiai, kiekvie- 
nas iškvėpimas - banguojančios gyvybės ženklas. Jis tik 
žmogus, atėjęs susitaikyti su mirtimi, paskendęs kapinių 
sužadintuose atsiminimuose apie išėjusius artimuosius, 
draugus. Rebuso gyvenime yra šmėklų: pastaruoju metu 
jos neryžtingai atslenka nežinodamos, ar jų kas laukia. 
Ateina, kai jis sėdi tamsoje, skambant muzikai. Vėlių ir 

gestų sambūris, begarsis judesys ateina ilgomis naktimis, 
kai jis vienui vienas. Gal kada ir Rodis Gryvas prisijungs, 
nors Rebusas abejojo. Nepažinojo gyvo, tad nebus ko 
prisiminti ir jo šešėlio. 

Visą sekmadienį praleido vaikydamasis Rebą Hilą. 
Viešbutyje prisipažino, kad praėjusį vakarą jis išsiregistra- 
vo. Truputį paspaudęs Rebusas sužinojo, kad pono Hilo 
jau prieš tai kokią dieną ar dvi nesimatė. Bet ponas Kafer- 
tis paaiškino, kad jo draugą skubiai iškvietė. Jis apmokėjo 
sąskaitą, pasilikdamas savo kambarį, neaišku, kada žada 
išvykti. Rebusas mažiausiai norėjo kalbėtis su Kaferčiu 
apie Hilą. Jam parodė jo miegamąjį: nieko nepaliko. Pa- 
sak personalo, ponas Hilas su savimi atsinešė tik vieną 
sportinį krepšį. Niekas nematė, kaip jis išvyko. 

Po to Rebusas ieškojo pareigūnės, atsakingos už lygtinį 
Hilo paleidimą į laisvę. Užtruko porą valandų, kol aptiko 
jos namų telefoną, ji buvo nepatenkinta, kad sudrumstė 
sekmadienį. „Žinoma, galėtume pasikalbėti rytoj.“ 

Rebusas pradėjo tuo abejoti. Galų gale ji jam pasakė, 
ką žinojo. Robertas Hilas buvo atėjęs pas ją du kartus, turi 
pasirodyti ketvirtadienį. „Manau, kad į šį pasimatymą jis 
nebeateis“, - pasakė jai Rebusas ir padėjo ragelį. 

Sekmadienio vakarą praleido sėdėdamas mašinoje 
priešais viešbutį; Kaferčio ir Hilo nė ženklo. Pirmadienį 
ir antradienį sugrįžo į Šv. Leonardo nuovadą, kol jo atei- 
tį svarstė taip aukštai sėdintys žmonės, jog jų pavardės 
Rebusui nieko nesakė. Galiausiai jam paliko tirti bylą. 
Linfordas neturėjo jokio apčiuopiamo įrodymo, kuris pa- 
tvirtintų kaltinimą, bet nuojauta Rebusui kuždėjo, kad tai 
labiau dėl nenoro paviešinti nutikimą. Sklido gandas, kad 
Gilė Templer pareiškusi, jog policijai jau per akis blogos 

reklamos, o nušalinus žinomą pareigūną nuo svarbaus 
tyrimo aplink imtų slankioti žiniasklaidos grifai. 

Jos žodžiai užkabino giliausias viršininkų baimes. Kal- 
bama, kad tik Kasvelas balsavo už Rebuso nušalinimą. 

Rebusas dar padėkos jai. 

Pakėlęs akis pamatė šviesų neperšlampamą apsiaustą, 
judantį per žolę kapo link, rankos giliai kišenėse, galva 
nuleista. Žengė skubotai, vedinas aiškaus tikslo. Rebusas 
irgi ėmė žingsniuoti iš akių neišleisdamas figūros. Aukš- 
tas vyras, tankūs plaukai berniokiškai pašiaušti. Rebusui 
prisiartinus, jis stovėjo prie kapo. Duobkasiai tebedirbo, 
bet jau buvo bebaigią. Antkapį pastatys vėliau. Rebusas 
jautėsi šiek tiek apsvaigęs, panašiai kaip lošėjas, lengvai 
laimėjęs nelygias lažybas. Dabar vos už trijų pėdų nuo 
jo... Sustojęs Rebusas atsikrenkštė. Vyras pasuko galvą. 
Nugara išsitiesė. Jis ėmė žingsniuoti šalin, Rebusas sekė 
iš paskos. 

— Norėčiau, kad eitumėte su manimi, - ištarė tyliai, 
duobkasiams stebint spektaklį. 

Netardamas nė žodžio vyras žingsniavo toliau. 

Rebusas pakartojo prašymą, šįsyk pridurdamas: 

- Yra dar vienas kapas, kurį turėtumėt pamatyti. 

Vyras sulėtino žingsnį, bet nesustojo. 

- Aš policininkas, jeigu jus tai neramina. Galite patik- 
rinti mano pažymėjimą. 

Vyras sustojo ant tako, tik jardas ar du nuo vartų. Re- 
busas atsistojo priešais ir pirmą kartą pamatė jo veidą. 
Vystanti saulėj įdegusi oda. Visko mačiusiose šelmiškose 
akyse - baimė. Skeltą smakrą nusėjusi žilstanti ražiena. 
Išvargintas kelionės nepatikliai žvelgė į nepažįstamąjį ir 
šią svetimą šalį. 

— Aš inspektorius Rebusas, - prisistatė Rebusas kils- 
telėdamas pažymėjimą. 

- Kieno kapą? - paklausė beveik pašnibždomis, balse 
nė ženklo gimtojo akcento. 

- Fredžio, - atsakė Rebusas. 


Fredį Hastingsą palaidojo skurdžioje vietoje, kitoje miesto 
pusėje išsidriekusiose kapinėse. Nebuvo jokio ženklo. Jie 
stovėjo prie bevardžio šviežiai supilto kauburio, pliką 
žemę vietomis margino velėnų lopai. 

- Susirinko vos keletas žmonių, - tarė Rebusas. - Pora 
mano bendradarbių, sena jo meilė, keletas girtuoklėlių. 

— Nesuprantu. Kaip jis mirė? 

- Nusižudė. Kažką perskaitė laikraštyje ir nežinia ko- 
dėl nusprendė, kad jam jau gana slapstymosi. 

- Pinigai... 

- Ak, pradžioje truputį išleido, bet po to... Kažkas 
privertė jį didžiąją pinigų dalį palikti neliestą. Galbūt 
laukė jūsų pasirodant. O gal kaltės jausmas. 

Vyras nepratarė nė žodžio. Jo akyse sužibo ašaros. Iš 
kišenės ištraukė nosinę ir nusišluostė veidą, visas drebė- 
damas įsikišo atgal. 

- Šaltoka čia šiaurėje? - paklausė Rebusas. - O kur 
jūs gyvenate? 

- Karibuose. Turiu barą. 

- Tolokai nuo Edinburgo. 

Jis atsisuko į Rebusą: 

- Kaip jūs mane suradote? 

- Man nereikėjo, tai jūs suradote mane. Vis dėlto pa- 
veikslai padėjo. 

- Paveikslai? 

- Jūsų motina, pone Gryvai. Nuo tada, kai išvykote, 
ji visą laiką jus tapė. 


Alasdiras Gryvas abejojo, ar nori pasimatyti su artimai- 
siais. 

- Šįkart, - užginčijo jis, - gali būti per daug. 

Rebusas linktelėjo. Jie sėdėjo apklausos kambaryje Šv. 
Leonardo nuovadoje. Siobhana Klark taip pat dalyvavo. 

- Nemanau, jog norit, kad apie jūsų vizitą trimituotų 
nuo pilies pylimų? - paklausė Rebusas. 

— Ne, - sutiko Gryvas. 

- Tarp kitko, koks dabartinis jūsų vardas? 

— Pase parašyta Antonis Keiloras. 

Rebusas užsirašė pavardę ir vardą. 

— Neklausiu, iš kur gavote pasą. 

— Net jei paklaustumėt, nesakyčiau. 

- Vis dėlto nenusikratėte visų saitų su praeitim? Kei- 
loras sutrumpintai iš Rankeilor. 

Gryvas įbedė nustebusį žvilgsnį: 

— Pažįstate mano šeimą. 

Rebusas gūžtelėjo pečiais: 

- Kada sužinojote apie Rodį? 

- Kelios dienos po to, kai tai įvyko. Norėjau grįžti, bet 
nežinojau, ar gera mintis. Paskui perskaičiau skelbimą 
apie laidotuves. 

— Nemaniau, kad pasieks Karibų laikraščius. 

- Internetas, inspektoriau. Internetinis Scotsman. 

Rebusas linktelėjo: 

- Ir nusprendėte surizikuoti? 

- Visada mėgau Rodį... pamaniau, bent tiek galiu pa- 
daryti. 

— Nepaisant rizikos? 

— Tai įvyko prieš dvidešimt metų, inspektoriau. Po 
tiek laiko, kas žino... 

— Jums pasisekė, kad prie kapo sutikote mane, o ne 
Barį Hatoną. 

Tas vardas sužadino įvairius prisiminimus. Rebusas 
stebėjo, kaip jie praslinko Alasdiro Gryvo veidu. 

— Tas niekšas, - pagaliau pratarė Gryvas. - Ar jis vis 
dar čia? 

- Parapijos nekilnojamojo turto plėtotojas. 

Gryvas susiraukė sumurmėdamas: 

- Viešpatie. 

- Taigi, - palinkęs į priekį ir susidėdamas alkūnes 
ant stalo tarė Rebusas, - manau, gal pats laikas pasakyti 
mums, kieno kūną aptikome židinyje. 

Gryvas ir vėl įbedė į jį nustebusį žvilgsnį: 

— Ką? 


Rebusui paaiškinus, Gryvas ėmė linkčioti. 

- Tikriausiai Hatonas įkišo ten lavoną. Jis dirbo Kvins- 
berio rūmuose, padėdamas savo dėdulei prižiūrėti Diną 
Kohilą. 

- Praisui Kalanui? 

- Tam pačiam. Kalanas rengė Barį. Regis, neprastai 
padirbėjo. 

- Ojjūs buvote slaptai susitarę su Kalanu? 

- Aš taip nesakyčiau, - stodamasis Gryvas stabtelė- 
jo. - Ar jūs nieko prieš? Mane truputį klaustrofobiškai 
veikia. 

Gryvas ėmė žingsniuoti po patalpą. Siobhana stovėjo 
prie durų. Ji raminančiai jam nusišypsojo. Rebusas pada- 
vė fotografiją - kompiuterio atgamintą veidą iš židinio. 

— Kas jums žinoma? - paklausė Gryvas Rebuso. 


497 


- Šis tas. Kalanas supirkinėjo žemės sklypus aplink 
Kalton Hilą, reikia manyti, nusižiūrėjęs į būsimą parla- 
mentą. Bet nenorėjo, kad miesto planuotojai žinotų, jog 
tai jis, todėl jūs su Fredžiu buvote jo priedanga. 

Gryvas linksėjo. 

— Praisas savivaldybėje turėjo patikėtinį, kažką žemė- 
tvarkos skyriuje, - Rebusas susižvalgė su Siobhana. - Jis 
užtikrino Praisą dėl parlamento vietos. 

— Vis dėlto velniškai rizikavo: juk visų pirma viskas 
priklausė nuo balsavimo rezultatų 

- Taip, bet iš pradžių atrodė patikimai. Tik vėliau 
įsivėlė klasta, vyriausybė pasistengė, kad referendumas 
neįvyktų. 

- Taigi Kalanui priklausė visa ta žemė, bet nieko neį- 
vyko, kad ji taptų vertinga? 

- Žemė vis tiek buvo šio to verta. Bet jis dėl visko 
kaltino mus, - Gryvas nusijuokė. - Lyg tai mes sumovėme 
rinkimus! 

— Ir? 

— Tai štai... Fredis suklastojo skaičius pasakęs Kalanui, 
kad už žemę sumokėjom daugiau nei iš tikrųjų. Kalanas 
sužinojo, pareikalavo, kad grąžintume jam skirtumą ir 
pinigus, kuriuos sumokėjo kaip mokestį už tai, kad bu- 
vome jo priedanga. 

- Jis kažką pasiuntė pas jus? - spėjo Rebusas. 

- Vyrą vardu Makijas, - Gryvas pirštu bakstelėjo į 
fotografiją, - vieną iš savo pakalikų, tikrą meno kūrinį, - 
jis patrynė smilkinius. - Viešpatie, nė nenumanot, kaip 
keista pagaliau visa tai pasakoti... 

- Makijas? - išsprūdo Rebusui. - Vardu Krisas. 

- Ne, ne Krisas: Alanas, Aleksas... ar panašiai. Kodėl? 

- Tą pavardę Fredis pasisavino, - „jautė kaltę“, - pa- 
galvojo Rebusas. - O kaip mirė Makijas? 

- Atėjo mūsų pagąsdinti, kad sumokėtume, o jis galėjo 
būti labai baisus. Fredžiui tiesiog pasisekė. Stalčiuje laikė 
peilį laiškams atplėšti. Pasiėmė su savim tą naktį apsiginti. 
Tariamai turėjome susitikti su Kalanu ir susitarti. Mašinų 
aikštelėje netoli Kaugeito, vėlai naktį... abudu siaubingai 
persigandę. 

- Bet vis tiek nuėjote? 

— Mes tarėmės sprukti... bet, taip, vis tiek nuėjome. 
Sudėtinga atsakyti Praisui Kalanui. Tik Praisas nepasi- 
rodė. Jo vietoj buvo tas vyrukas Makijas. Jis porą kartų 
smogė man į galvą - viena ausimi iki šiol prasčiau gir- 
džiu. Tada pasisuko į Fredį. Turėjo šautuvą, man vožė 
buože. Manau, Fredžiui būtų buvę riesta... Esu tikras. 
Kalanas žinojo, kad jis vadovavo. Tai buvo savigyna, ga- 
lėčiau prisiekti. Vis dėlto, nemanau, kad Fredis norėjo 
nužudyti Makiją, tik... - gūžtelėjo pečiais, - tik sulai- 
kyti. 

- Nudūrė tiesiai į širdį, - pastebėjo Rebusas. 

- Taip, - sutiko Gryvas. - Iš karto pamatėm, kad ne- 
gyvas. 

- Ir ką darėte? 

- Nuvilkom atgal į jo mašiną ir pabėgom. Žinojome, 
kad turime išsiskirti arba Kalanas mus nužudys, kitos 
išeities nebuvo. 

- O pinigai? 

- Pasakiau Fredžiui, kad man jų nereikia. Jis atsakė, 
kad susitiksime lygiai po metų bare Frederiko gatvėje. 

- Bet jūs neatvykote? 

Gryvas papurtė galvą: 

— Tada aš jau tapau kitu žmogumi ten, kur apsipratau 
ir kur man patiko. 

„Fredis irgi keliavo, - pagalvojo Siobhana, - visos tos 
vietos, apie kurias papasakojo Dezei.“ 

Lygiai po metų, Alasdirui nepasirodžius, Fredis Has- 
tingsas užėjo į namų statybos ir kreditavimo bendrovę 
Jurgio gatvėje, iš karto pasukus už kampo iš Frederiko 
gatvės, ir K. Makijo vardu atidarė sąskaitą... 

- Pinigai buvo lagaminėlyje? - paklausė Siobhana. 

Gryvas pažvelgė į ją: 

- Taip. Priklausė Dinui Kohilui. 

— Ant jo buvo raidės ADK. 

- Manau, kad Dinas - antrasis vardas, bet jį mėgo 
labiau nei pirmąjį. Baris Hatonas jame mums atnešė krūvą 
pinigų girdamasis, kaip paėmė juos iš Kohilo: „Nes aš 
galiu, o jis negali nė piršto pajudinti.“ 

Jis papurtė galvą. 

— Ponas Kohilas miręs, - pasakė Siobhana. 

— Prirašykite dar vieną auką Praisui Kalanui. 

Ir nors Kohilas mirė sava mirtimi, Rebusas suprato, 
ką turi galvoje Gryvas. 


Rebusas ir Siobhana atsikvėpė kriminalistų skyriuj. 

— Ką mes turime? - paklausė ji. 

- Daugybę nuotrupų, - prisipažino jis. - Barį Hatoną, 
važiuojantį patikrinti Makijo ir aptinkantį lavoną. Netoli 
Kvinsberio rūmų, todėl nugabena lavoną ten ir užmūrija. 
Tikriausiai jo nebūtų aptikę per amžius. 

— Kodėl? 

- Tarkim, nenorėtų, kad kištųsi policija. 

- Bet kodėl Makijas neatsidūrė tarp dingusių be ži- 
nios? 

— Makijas priklausė Praisui Kalanui, vadinasi, nebuvo 
kam apraudoti ar paskelbti apie jo dingimą. 

— O Fredis Hastingsas nusižudo, kai apie tai perskaito 
laikraštyje? 

Rebusas linktelėjo: 

- Jį vėl užgriūva praeitis ir nebeištveria. 

— Nesu tikra, kad suprantu jį. 

— Ką? 

- Fredį. Kas privertė taip pasielgti, pasirinkti tokį gy- 
venimąė.. 

— Yra šis tas svarbiau, - pasakė Rebusas. - Kalanas su 
Hatonu lieka sausi. 

Siobhana stovėjo atsišliejusi į stalą. Ji susidėjo rankas 
ant krūtinės. 

- Na, o ką jie padarė? Nenužudė Makijo, nenustūmė 
Fredžio Hastingso nuo Šiaurinio tilto. 

— Bet tai įvyko dėl jų kaltės. 

- Ir štai dabar Kalanas teisėtai moka mažesnius mo- 
kesčius, o Baris Hatonas pasitaisęs herojus, - laukė, kad 
jis ką nors pasakytų, bet jis nepratarė nė žodžio. - Tu taip 
nemanai? - tada ji prisiminė, ką apklausos kambarėlyje 
pasakė Alasdiras Gryvas. 

- Patikėtinis savivaldybėje, - pakartojo jo žodžius. 

- Kažkas žemėtvarkos skyriuje, - atitarė jai Rebusas. 

Jų komanda sutartinai dirbo savaitę, kol viską paren- 
gė. Derikas Linfordas gijo namuose, maitindamasis per 
šiaudelį. Kažkas pastebėjo, kad „kaskart, kai nukenčia 
pareigūnas, viršininkams tenka jį apdovanoti.“ Nuojauta 
kuždėjo, kad Linfordas labai greitai sulauks paaukštinimo 
tarnyboje. Tuo tarpu Alasdiras Gryvas vaidino turistą. 
Jis apsistojo nedideliame viešbutyje Minto gatvėje. Jie 
kol kas neleido jam išvykti iš šalies. Jis atidavė pasą ir 
privalėjo kasdien prisistatyti į Šv. Leonardo nuovadą. Fer- 
meris nemanė, kad jį kuo nors apkaltins, bet kaip mirtino 
užpuolimo liudininkui turi būti parengtas bylos aplan- 
kas. Rebusas susitarė su Gryvu, kad jei šis tyliai leis laiką 
Edinburge, šeima nesužinos, kad yra sugrįžęs. 
Komanda surinko bylos medžiagą. Rodžio Gryvo 
bylos komandai dabar priklausė ir Siobhana su Vaile ir 
Hudu. Vailė gavo rašomąjį stalą prie lango: pasak jos, kaip 
atpildą už visas tas valandas apklausos kambarėlyje. 
Jiems talkino Nacionalinė kriminalinės žvalgybos tar- 
nyba, operatyvinis kriminalinės policijos būrys ir Feteso 
būstinė. Net ir pasirengus, dar buvo ką veikti. Susitarti 
su gydytoju, susisiekti su įtariamuoju ir pranešti, kad ne 
pro šalį pasirūpinti advokatu. Jis žinojo, kad jie klausinėjo 
apie jį; net ir tokios būklės, aišku, kad žinojo, draugai 

šnipštelėjo. Kasvelas vėl nenorėjo, kad Rebusas dalyvautų; 
ir vėl balsuodami jam nepritarė, bet tik per plauką. 

Rebusui ir Siobhanai atvažiavus prie mūro siena ap- 
juosto atskiro namo Kvinsferio kelyje, prie įvažiavimo į 
kiemą stovėjo trys mašinos: gydytojas su advokatu jau 
atvykę. Tai buvo didelis senovinis 4-ojo dešimtmečio na- 
mas, tačiau šalia pagrindinės magistralės tarp Edinburgo 
ir Faifo. Tai lengvai numuštų penkiasdešimt tūkstančių 
svarų nuo namo kainos, bet net ir tada šis kainuotų treč- 
dalį milijono svarų. Visai neblogai kaip miesto tarybos 
nariui. 

Arčis Juras gulėjo lovoje, bet ne miegamajame. Kad 
nereikėtų laipioti laiptais, valgomajame pastatė viengulę 
lovą. Pietų stalas išneštas į prieškambarį, šešios kėdės 
apverstos ir sudėtos ant nulakuoto paviršiaus. Kambaryje 
tvyrojo ligos kvapas: tvankus, priplėkęs nuo prakaito ir 
nevalytų dantų. Pacientas sėdėjo lovoje šnopuodamas. 
Gydytojas ką tik baigė jį apžiūrėti. Jurą prijungė prie šir- 
dies monitoriaus, pižamos viršus atsagstytas, juodi lai- 
deliai pradingo po kūno spalvos lipniais apskritimais. Jo 
krūtinė beveik be plaukų, įdumbanti su kiekvienu apsun- 
kusiu iškvėpimu lyg pradurtos dumplės. 

Juro advokatas buvo vardu Kameronas Vaitas, žemau- 
gis, matyt, skrupulingas tipas, kuris, pasak Juro žmonos, 
jau trisdešimt metų yra šeimos draugas. Atsisėdo ant kė- 
dės prie lovos, lagaminas ant kelių, o ant jo padėjo naują 
A4 formato liniuoto popieriaus bloknotą. Visi prisistatė. 
Rebusas nepaspaudė Arčiui Jurui rankos, bet pasiteiravo, 
kaip jaučiasi. 

- Kol neprasidėjo šita nesąmonė, jaučiausi pusė vel- 
nio, - šiurkščiai atrėžė. 

- Pasistengsime jūsų ilgai negaišinti, - atsakė Rebusas. 

Juras suniurnėjo. Kameronas Vaitas uždavė įžanginius 
klausimus, kol Rebusas, atidaręs vieną iš dviejų atsineštų 
lagaminų, išėmė kasetinį magnetofoną. Gremėzdiškas 
įrenginys, tačiau įrašys dvi apklausos kopijas ir abiejo- 
se pažymės laiką. Rebusas ir Vaitas ėmėsi procedūros. 
Advokatui įdėmiai stebint, Rebusas nustatė datą ir laiką, 
tada išpakavo dvi naujas kasetes. Kilo problemų su laidu, 
kuris vos siekė elektros lizdą sienoje, ir su mikrofonu, vos 
siekiančiu lovą. Rebusas pakreipė kėdę, taip atsidurda- 
mas klaustrofobiškam trikampyje su advokatu ir pacientu, 
mikrofoną padėjo ant pūkinės antklodės. Pasiruošimas 
užtruko geras dvidešimt minučių. Rebusas per daug ne- 
siskubino tikėdamasis, kad laukimas privers ponią Juras 
pasišalinti. Vienu metu ji iš tiesų pradingo, bet sugrįžo ne- 
šina padėklu su arbatinuku ir puodeliais. Pabrėžtinai įpy- 
lusi arbatos advokatui ir gydytojui, policijos pareigūnams 
pasiūlė vaišintis. Siobhana taip ir padarė šypsodamasi, 
tada vėl atsistojo prie durų, jai nebuvo kėdės - Rebusas 
irgi vos tilpo. Gydytojas atsisėdo kojūgalyje šalia širdies 
monitoriaus. Jaunas, šviesiaplaukis, atrodo, susidomėjęs 
stebėjo reginį. 

Ponia Juras, negalėdama atsidurti šalia vyro, stovėjo 
prie advokato peties, versdama jį krūpčioti iš nepatogumo. 
Kambaryje darėsi karšta, trūko oro. Langas aprasojo. Jie 
buvo namo gale, iš kur atsivėrė vaizdas į plačiai išsidrieku- 
sią pievelę, apjuostą medžių ir krūmų. Prie lango įrengta 
lesyklėlė, kartkartėmis atlėkę zylės ar žvirbliai spoksodavo 
į kambarį, nepatenkinti menkomis vaišėmis. 

— Mirštu iš nuobodulio, - pareiškė Arčis Juras, gurkš- 
nodamas obuolių sultis. 

- Atsiprašau, - tarė Rebusas, - pasistengsiu prablašky- 
ti. - Atidaręs antrą lagaminą, ištraukė storą rusvo popie- 
riaus aplanką. Juro žvilgsnį akimirkai prikaustė jo storis, 
bet Rebusas ištraukė tik vieną lapą ir padėjo ant viršaus, 
pasidarydamas laikiną stalą, kaip ir advokatas. 

— Manau, galime pradėti, - pasakė Rebusas. 

Pritūpusi Siobhana įjungė magnetofoną. Linktelėjo 
jam pranešdama, kad abi kasetės sukasi. Rebusas-oficia- 
liai prisistatė, tada paprašė, kad ir kiti dalyviai padarytų 
tą patį. 

- Pone Jurai, - kreipėsi jis, - ar jums pažįstamas žmo- 
gus vardu Baris Hatonas? 

Tai buvo klausimas, kurio Juras tikėjosi. 

- Jis verčiasi nekilnojamuoju turtu. 

- Ar gerai jį pažįstate? 

Juras gurkštelėjo sulčių. 

- Aš vadovauju savivaldybės žemėtvarkos skyriui. Po- 
nas Hatonas pateikia mums savo projektus. 

- Kiek metų esate žemėtvarkos skyriaus viršininkas? 

- Aštuonerius. 

- O anksčiau? 

— Ką turite omenyje? 

- Jūsų užimtus postus. 

- Jau dvidešimt penkerius metus esu miesto tarybos 
narys; teko užimti įvairių postų. 

- Bet daugiausiai žemėtvarkos skyriuje? 

— Kam varginatės klausdamas, jei ir pats žinote? 

- Tikrai? 

Juro veidas persikreipė: 

— Per ketvirtį amžiaus įsigyji keletą draugų. 

- Ir jūsų draugai jums pasakė, kad policija domėjosi? 

Linktelėjęs Juras vėl gurkštelėjo gėrimo. 

— Ponas Juras linktelėjo, - pasakė Rebusas, kad įsira- 
šytų į kasetę. 

Juras pakėlė akis. Jose matėsi pasibjaurėjimas, bet vy- 
ras buvo nusiteikęs mėgautis žaidimu, nes į tai žiūrėjo 
kaip į žaidimą. Jie negali jam nieko prikabinti, nekalbant 
apie galimybę apkaltinti. 

- Jūs priklausėte žemėtvarkos valdybai aštuntojo de- 
šimtmečio pabaigoje, - tęsė Rebusas. 

- Nuo septyniasdešimt aštuntųjų iki aštuoniasdešimt 
trečiųjų, - sutiko Juras. 

- Tikriausiai teko susidurti su Praisu Kalanu? 

— Nelabai. 

— Ką tai reiškia? 

— Tai reiškia, kad man žinoma jo pavardė, - Juras su 
Rebusu stebėjo, kaip advokatas kažką žymisi į blokno- 
tą. Rebusas atkreipė dėmesį, kad jis rašo automatiniu 
plunksnakočiu, raidės aukštos ir įkypos. - Nepamenu, 
kad jo pavardė būtų pasirodžiusi ant prašymo žemėtvar- 
kos skyriuj. 

— O Fredžio Hastingso? 

Juras iš lėto linktelėjo: jis žinojo, kad bus paminėta 
ir šita pavardė. 

- Fredis sukiojosi kelis metus. Pasiutęs vaikinas, mė- 
gėjas lošti. Visi geriausi nekilnojamojo turto verslininkai 
mėgsta. 

— O Fredis buvo geras lošėjas? 

- Jis neilgai išsilaikė, jei tai norite žinoti. 

Rebusas atsivertė aplanką apsimesdamas, kad kažką 
tikrina. 

- Pone Jurai, ar tada pažinojote Barį Hatoną? 

— Ne. 

- Manau, kad jau tada jis prikišo nagus. 

- Galimas daiktas, bet aš su žvake nestovėjau ir nešvie- 
čiau, - Juras kimiai nusijuokė iš savo paties sąmojo. 

Žmona ištiesė ranką advokatui panosėje paliesdama 
vyro ranką. Jis patapšnojo. Kameronas Vaitas atrodė lyg 
į spąstus įkliuvęs. Liovėsi skrebenęs plunksnakočiu, atro- 
do, lengviau atsikvėpė, kai ponia Juras patraukė ranką. 

- O degtukų nedalinote? - paklausė Rebusas. 

Abu Jurai, vyras ir žmona, dėbtelėjo į jį. 

— Nėra reikalo įžeidinėti, inspektoriau, - nutęsė žo- 
džius advokatas. 

- Atsiprašau, - pasakė Rebusas. - Tai buvo ne degtu- 
kai, ar ne, pone Jurai? O informacija. Ir už tai, taip sakant, 
jums buvo atlyginta. 

Išgirdo, kaip jam už nugaros Siobhana tramdo juoką. 

- Tai svarus kaltinimas, inspektoriau, - pasakė Ka- 
meronas Vaitas. 

Juras pasuko galvą į advokatą: 

— Kameronai, ar man paneigti, ar tiesiog palaukti ir 
pažiūrėti, kaip jis tai įrodys? 

— Nesu tikras, kad galiu įrodyti, - prisipažino Rebusas 
atviraširdiškai. - Noriu pasakyti, kad mums žinoma, jog 
kažkas savivaldybės taryboje įspėjo Praisą Kalaną, kur 
įsikurs parlamentas ir turbūt apie tame rajone esančius 
žemės sklypus, kuriuos galima įsigyti. Mums žinoma, 
kad kažkas pašalino kliūtis iš kelio daugeliui Fredžio 
Hastingso pasiūlytų projektų, - Rebusas įbedė žvilgsnį į 
Jurą. - Gavome Alasdiro Gryvo, pono Hastingso tuome- 
tinio verslo kolegos, išsamų pareiškimą. - Vėl paieškojęs 
aplanke Rebusas perskaitė iš įrašo: „Mums buvo pasakyta, 

kad nebus jokių problemų dėl leidimų. Kalanas tai kon- 
troliavo. Kažkas žemėtvarkos skyriuje užtikrino.“ 

Kameronas Vaitas pakėlė akis: 

- Atsiprašau, inspektoriau, gal mano klausa nebe to- 
kia kaip anksčiau, bet nenugirdau minint mano kliento 
pavardės. 

- Sere, jūsų ausys girdi gerai. Alasdiras Gryvas niekad 
nesužinojo šnipelio pavardės. Tuo metu žemėtvarkos ko- 
misiją sudarė šeši asmenys: galėjo būti bet kuris iš jų. 

— Galimas daiktas, - tęsė advokatas, - kad ir kitiems 
savivaldybės personalo nariams buvo pasiekiama tokia 
informacija? 

- Turbūt. 

— Visiems, pradedant lordu meru ir baigiant maši- 
ninkėm? 

— Iš kur man žinoti, sere. 

— Bet jūs privalote žinoti, inspektoriau, antraip su to- 
kiais nepagrįstais tvirtinimais galite pakliūti į rimtą bėdą. 

— Nemanau, kad ponas Juras norės iškelti bylą, - atsa- 
kė Rebusas vogčiomis žvilgčiodamas į širdies monitorių. 
Ne toks patikimas kaip melo detektorius, bet Juro pulso 
dažnis per pastarąsias porą minučių šoktelėjo. Rebusas 
ir vėl apsimetė, kad dirstelėjo į užrašus. 

— Klausimas apskritai, - tarė jis vėl įbesdamas žvilgs- 
nį į Jurą. - Žemėtvarkos nutarimais uždirbami milijonai 
svarų, ar ne? Turiu galvoje ne tarybos narius ar tuos, kurie 
atsakingi priimant sprendimus... bet statybų vadovus ir ne- 
kilnojamojo turto plėtotojus, visus, kam priklauso žemės 
sklypas ar nekilnojamasis turtas šalia statybos vietos? 

— Kartais, taip, - pripažino Juras. 

— Taigi šitiems Žmonėms reikia gerai sutarti su tais, 
kurie priima sprendimus? 

- Mus visą laiką kruopščiai prižiūri, - atsakė Juras. - 
Žinau, jūs manote, kad mes visi papirkti, bet net jei kuris 
nors norėtų paimti kyšį, tikriausiai išsiaiškintų. 

- Bet gali būti, kad ir neišsiaiškintų? 

- Tik paskutinis kvailys rizikuotų. 

— Už gerą kainą atsiras daug kvailių, - Rebusas žvilgte- 
lėjo į užrašus. - Jūs persikraustėte į šitą namą 1980 metais, 
ar ne tiesa, pone Jurai? 

Atsiliepė Vaitas: 

- Klausykit, inspektoriau, nežinau, ką netiesiogiai 
duodate suprasti... 

— 1980 rugpjūtį, - įsiterpė Juras. - Už mirusios uoš- 
vienės pinigus. 

Rebusas buvo pasiruošęs: 

- Pardavėte jos namą, kad sumokėtumėte už šitą? 

Jurui akimoju kilo įtarimas: 

- Taip. 

- Bet jai priklausė užmiesčio namelis Damfrisšire, 
pone Jurai. Nėra net ką lyginti su jūsų namu. 

Akimirksnį Juras tylėjo. Rebusas žinojo, ką jis gal- 
voja. Jis svarstė: „Jei taip toli atsikapstė, kas dar jiems 
žinoma?“ 

- Jūs beširdis žmogus! - išrėžė piktai ponia Juras. - 
Arčį ką tik ištiko širdies priepuolis, o jūs norite jį pri- 
baigti! 

- Nesinervink, mieloji, - tarė Arčis Juras mėgindamas 
ją pasiekti. 

— Dar kartą, inspektoriau, - pasakė Kameronas Vai- 
tas, - protestuoju prieš tokio pobūdžio klausimus. 

Rebusas atsisuko į Siobhaną: 

— Ar dar yra arbatos arbatinuke? - paklausė nekreip- 
damas dėmesio į balsų sąmyšį, gydytojas pakilo iš kėdės 

susirūpinęs paciento susijaudinimu. Siobhana įpylė arba- 
tos. Rebusas linktelėjo galva dėkodamas. Ir vėl atsisuko į 
juos. - Atsiprašau, - tarė, - nenugirdau, ką sakėte. Norė- 
jau pasakyti štai ką: jei galima užsidirbti iš naujų statybų 
Edinburge, kokią valdžią įgytų tie, kurie būtų atsakingi už 
visos Škotijos žemėtvarką? - atsilošęs kėdėje gurkštelėjo 
arbatos ir laukė. 

— Pamečiau jūsų mintį, - pasakė advokatas. 

- Ką gi, klausimas iš tikrųjų ponui Jurui, - Rebusas 
pažvelgė į Jurą, kuris atsikrenkštė prieš kalbėdamas. 

- Jau sakiau, kad savivaldybėje esame įvairiai kontro- 
liuojami ir tikrinami. Valstybiniu mastu tokių kontrolių 
būtų dešimteriopai daugiau. 

— Ne visiškai atsakėte į mano klausimą, - draugiškai 
pastebėjo Rebusas, pakeisdamas sėdimą pozą. - Pasi- 
baigus balsavimui, jums atiteko antroji vieta po Rodžio 
Gryvo? 

- Tai kas? 

— Mirus Gryvui turėjote užimti jo vietą. 

- Jei ji nebūtų įsikišusi, - iškošė ponia Juras. 

Rebusas pažvelgė į ją. 

- Įtariu, kad sakydama „ji“ turite galvoje Šoną Gryv? 

- Pakaks, Isla, - tarė jos vyras. Tada kreipėsi į Rebusą: 

— Rėžkit viską. 

Rebusas gūžtelėjo pečiais: 

- Tiesiog pašalinus kandidatą, teisėtai turėjote būti 
paskirtas jūs. Nieko nuostabaus, kad ištiko šokas, kai Šona 
Gryv pareiškė norą kandidatuoti. 

- Šokas? Jo vos į kapus nenuvarė. O štai dabar jūs 
atėjęs čia kurstote... 

— Sakiau tau, patylėk! 

Juras pasisuko ant šono atsiremdamas alkūne, kad 
būtų patogiau atremti žmoną. Rebusui pasirodė, kad mo- 
nitorius ėmė garsiau pypsėti. Gydytojas įkalbėjo pacientą 
atsigulti. Vienas laidelis nukrito. 

— Būk geras, palik mane ramybėje, - paprašė Juras 
gydytojo. 

Žmona susidėjo rankas ant krūtinės, jos burna ir akys 
virto piktais plyšeliais. Gurkštelėjęs sulčių Juras padėjo 
galvą ant pagalvių, pakeldamas žvilgsnį į lubas. 

— Tiesiog rėžkit viską, - pakartojo jis Rebusui. 

Nejučiomis Rebusą užplūdo gailestis tam vyrui, abu 
saistė suvokimas, kad yra mirtingi, jų praeitys išgrįstos 
kaltės jausmu. Vienintelis Arčio Juro priešas dabar buvo 
tik mirtis ir tai suvokęs žmogus gali pasikeisti. 

- Iš tikrųjų tik prielaida, - ištarė tyliai Rebusas, steng- 
damasis izoliuoti kitus, kad galėtų vienas kalbėtis su lo- 
voje gulinčiu vyru. - Tarkim, kad nekilnojamojo turto 
plėtotojas savivaldybėje turi patikėtinį, kuris padeda jam 
priimti teisingus sprendimus. Ir tarkim, kad tas miesto 
tarybos narys galvoja kandidatuoti į parlamentą. Taigi, jei 
pakliūtų... su visa patirtim - daugiau nei dvidešimt metų 
išdirbta miesto žemėtvarkos skyriuje - daugiausia šansų, 
kad užimtų panašų postą. Naujosios Škotijos žemėtvar- 
kos viršininkas. Jo rankose būtų didelė valdžia. Jo valioje 
pasakyti „taip“ arba „ne“ bilijonų vertės projektams. Be 
to, žinotų, kuriuos rajonus bus leista perstatyti, kur vyks 
fabriko arba gyvenamųjų namų kvartalo statybos... Tai 
apsimoka plėtotojui. Net apsimoka nužudyti, kad... 

- Inspektoriau, - įspėjo Kameronas Vaitas. 

Bet Rebusas prisitraukė kėdę kiek įmanoma arčiau 
lovos. Dabar tik jis su Juru. 

- Matot, aš manau, kad prieš dvidešimt metų jūs buvote 
Praiso Kalano šnipelis. O išvykdamas Praisas jus perdavė 
savo sūnėnui. Mes patikrinome: tik ėmęsis verslo Baris Ha- 
tonas aptiko aukso gyslą. Pats sakėte, kad geras plėtotojas 
yra lošėjas. Bet visi žino, kad išlošti lošimo namuose gali 
tik sukčiaudamas. Baris Hatonas sukčiavo jūsų padedamas, 
pone Jurai. Baris dėjo į jus daug vilčių, bet galiausiai Rodį 
Gryvą išrinko jūsų vieton. Baris negalėjo šito leisti. Jis nu- 
sprendė sekti Rodį Gryvą. Galbūt tik tam, kad „įtikintų“, 
bet Mikas Lorimeris persistengė. - Patylėjęs Rebusas pri- 
dūrė. - Vyro, kuris nužudė Rodį Gryvą pavardė Lorimeris. 
Mums žinoma, kad Hatonas jį pasamdė. - Pajuto, kaip už 
nugaros neramiai sujudėjo Siobhana - besisukanti kasetė 
įrašė jį sakant tai, ko jie dar negali įrodyti. - Rodis Gryvas 
buvo girtas. Jį ką tik išrinko, jis norėjo pažvelgti į savo 
ateitį. Manau, kad Lorimeris stebėjo, kaip Rodis Gryvas 
perlipo per tvorą į parlamento statybvietę ir tada nusekė iš 
paskos. Netikėtai pašalinus Gryvą, jums ir vėl turėjo atitekti 
laurai, - Rebusas mąsliai prisimerkė. - Ko nesuprantu, tai 
širdies priepuolio: ar todėl, kad suvokėte, jog nužudytas 
žmogus, ar todėl, kad Šona Gryv stojo savo vyro vieton 
vėl viską iš jūsų atimdama? 

- Kojūs siekiate? - kimiu balsu paklausė Juras. 

- Nėra jokių įrodymų, Arči, - pasakė advokatas. 

Rebusas sumirksėjo visą laiką stebėdamas Jurą. 

- Tai, ką sako ponas Vaitas, ne visai tiesa. Manau, 
kad turime ką pateikti teismui, bet ne visi sutiktų. Mums 
trūksta tik trupučio. Ir manau, kad jūs taip pat to norite. 
Pavadinkim tai palikimu, - jis kalbėjo beveik pašnibždom 
vildamasis, kad įsirašys. - Po viso to mėšlo būtų savotiš- 
kas apsivalymas. 

Kambaryje stojo tyla, išskyrus monitorių, kuris ėmė 
pypsėti lėčiau. Arčis Juras pasikėlė ir atsisėdo nesirem- 
damas į pagalves. Sulenktu pirštu pamojo Rebusui. Šis 
pusiau pakilo nuo kėdės. Jam šnibždės į ausį: į kasetę 
neįsirašys. Vis dėlto, reikia išgirsti... 

Iš taip arti Juro kvėpavimas atrodė dar sunkesnis, karš- 
tas švokštimas Rebusui į kaklą. Žili gyvaplaukiai ant vyro 
skruostų ir gerklės. Riebaluoti plaukai. Išplovus taptų 
švelnūs ir purūs lyg kūdikio. Talko milteliai, tas salsvas 
maskuojantis kvapas: tikriausiai žmona užbėrė, kad ne- 
atsirastų pragulos. 

Lūpos prie pat jo ausies, akimirką net prisilietė. Tada 
žodžiai, garsesni nei šnibždesys, kad visi išgirstų: 

- Puikus bandymas, tik sušiktai pro šalį! 

Vis garsėjantis netikėta energija prasiveržęs gergždan- 
tis juokas užpildė kambarį, užgoždamas gydytojo pata- 
rimą, aparato aritmijos staccato, žmonos maldavimus. 
Advokato akiniai nuskriejo į šalį, kai kažką nujausdama 
žmona puolė prie vyro. Vaitui pasilenkus pakelti, Isla Ju- 
ras beveik užsiropštė jam ant nugaros. Gydytojas įdėmiai 
stebėjo aparatą guldydamas Arčį Jurą. Rebusas atsitraukė. 
Jam skirtas juokas. Jam mestas iššūkis. Krauju pasruvu- 
sios ir išsprogusios akys nukreiptos į jį. Tačiau Rebusui 
atiteko žiūrovo vaidmuo. 

Nes dabar juokas įgavo draskančio dusulio skambesį 
išnykdamas baltame gargaliuojančių putų garse, veidas 
pasidarė rausvai rudas, krūtinė įdubo ir atsisakė pakilti. 
Isla Juras ėmė klykti: 

— Dieve mano, ne! Tik ne tai! 

Kameronas Vaitas pamažėle stojosi, akiniai vėl ant 
nosies. Jo arbatos puodelis apvirto, ruda dėmė plėtėsi 

ant rausvo kilimo. Gydytojas kažką sakė, Siobhana puolė 
į priekį padėti: apmokyta suteikti pirmąją pagalbą. Tiesą 
sakant, Rebusas irgi, bet kažkas jį sulaikė: publika nesika- 
baroja į sceną. Vaidinimas turi priklausyti aktoriui. 

Duodamas nurodymus gydytojas užsliuogė ant pa- 
ciento rengdamasis daryti krūtinės ląstos paspaudimus. 
Siobhana pasiruošė dirbtiniam kvėpavimui. Pižama at- 
sagstyta, delnai sudėti vienas ant kito per patį krūtinės 
ląstos centrą... 

Gydytojas pradėjo, o Siobhana skaičiavo: 

- Vienas, du, trys, keturi... vienas, du, trys. - Užspau- 
dusi nosį įpūtė į burną. Tada gydytojas ir vėl ėmė spau- 
dyti, nuo pastangų beveik pakildamas iš lovos. 

- Jūs sulaužysite jam šonkaulius! 

Isla Juras raudojo prie burnos prispaudusi krumplius. 
Siobhanos burna susijungė su mirštančio vyro, norėdama 
įpūsti gyvastį. Gyvenimo kvėpavimas. 

- Nagi, Arči, nagi! - užriaumojo gydytojas, lyg decibe- 
lai galėtų atbaidyti mirtį. Rebusas žinojo ar baiminosi, kad 
žino: jei pageidauji mirties, ji kaipmat prisistato. Kiek- 
viename žingsnyje temdo mintis laukdama pakvietimo. 
Ji jaučia neviltį, nuovargį ir rezignaciją. Jis beveik jautė 
ją kambaryje. Arčis Juras troško mirties, paskutinį kartą 
su pasigardžiavimu kvatodamas noriai ją pasitiko, nes tai 
buvo vienintelė įmanoma pergalė. 

Rebusas negalėjo jo už tai niekinti. 

- Nagi, nagi! 

— „trys, keturi... vienas, du... 

Advokatas stovėjo išblyškęs, trūko vienos akinių ko- 
jelės, nulūžo po kojomis. Isla Juras sukniubo prie vyro 
ausies, balsas užlūžęs ir beveik nesuprantamas: 

- Myyliutavee...arčimano...mielaaasismaaano... 

Nepaisant kilusio triukšmo ir kambarį apėmusio 
chaoso, Rebuso ausyse tebeskambėjo juoko aidas. Pas- 
kutinis, apnuogintas Arčio Juro juokas. Jo akys žvelgė pro 
lovos kraštą, pastebėję kažką judant už lango. Liepsne- 
lė, įsikibusi lesyklėlės krašto, galvutę atsukusi į žmonių 
pantomimos teatrą kambaryje. Pirmoji liepsnelė, kurią 
mato šią žiemą. Kažkas sakė, kad kadaise jos skraidy- 
davo visus metus, bet jei taip, kodėl jas matai tik šaltais 
mėnesiais? 

Dar vienas klausimas šalia daugelio kitų. 

Praslinko dvi, trys minutės. Gydytojas pavargo. Patik- 
rinęs kaklo pulsą, pridėjo ausį prie krūtinės ląstos ertmės. 
Laideliai karojo kaip pakliuvę. Iš monitoriaus nebesklido 
joks garsas; tik vietoje anksčiau buvusių skaičių švietė 
raudonas žodis: 

KLAIDA 

Dabar persijungęs į naują užrašą: 

NUSTATYTI IŠ NAUJO | 

Gydytojas nuo lovos nusliuogė ant grindų. Kameronas 
Vaitas pakėlė puodelį. Jo akiniai kreivai uždėti ant nosies. 
Gydytojas nuo kaktos nusibraukė plaukus, prakaitas bliz- 
gėjo blakstienose ir varvėjo nuo nosies. Siobhanos Klark 
lūpos atrodė išdžiūvusios ir išbalusios, tarsi kas būtų iš jų 
išsunkęs gyvybę. Isla Juras užsikniaubusi ant vyro veido, 
pečiai trūkčiojo. Liepsnelė nuskrido, jos siela nesuvaržyta 
abejonių. 

Pasilenkęs Džonas Rebusas nuo grindų pakėlė mik- 
rofoną. 

- Apklausa baigta... - jis žvilgtelėjo į rankinį laikro- 
dį, - vienuoliktą trisdešimt aštuonios. 

Visų akys nukrypo į jį. Išjungus kasetes atrodė lyg būtų 
išjungęs Arčio Juro gyvybę palaikiusį aparatą. 

Feteso būstinė, policijos viršininko padėjėjo kabinetas. 
Kolinas Kasvelas klausėsi garsų kratinio, užpildžiusio 
paskutiniąsias penkias įrašo minutes. 

„Reikėjo ten būti“, - norėjo pasakyti Rebusas. Jis at- 
pažino tą akimirką, kai atsisėdęs Juras pamojo pirštu jam 
prisiartinti... akimirką, kai jo iškreiptų lūpų kampučiuose 
pasirodė putų purslai... ant lovos besiropščiančio gydyto- 
jo garsas... o tas duslus traškesys, tai ant grindų nukritusio 
mikrofono. Nuo tada viskas prislopinta. Rebusas, pritildęs 
bosą, padidino diskantą ir garsą. Ir vis tiek dauguma garsų 
buvo neaiškūs. 

Ant stalo priešais Kasvelą padėtos dvi ataskaitos: Rebu- 
so ir Siobhanos Klark. Prieš pradėdamas atidžiai skaityti 
sudrėkinęs nykštį kiekvieną puslapį kilstelėdavo už kam- 
pelio. Tarpusavyje sekundė po sekundės pateikė Arčio Juro 
mirties ataskaitą, jų nurodytas laikas sutapo su kasetės. 

Savaime aišku, buvo dar viena kasetės kopija. Ją atida- 
vė Kameronui Vaitui, kuris pasakė, kad Juro našlė svarsto 
ieškinį prieš policiją. Štai kodėl juos iškvietė į policijos 
viršininko padėjėjo kabinetą. Ne tik Rebusą, taip pat Siob- 
haną ir Fermerį. 

Vėl pasigirdo traškesys - nuo grindų pakelto mikro- 
fono. 

„Apklausa baigta... vienuoliktą trisdešimt aštuo- 
nios.“ 

Rebusas išjungė kasetę. Kasvelas jau du kartus ją 
perklausė. Po pirmo karto uždavė porą klausimų. Da- 
bar sėdėjo atsilošęs kėdėje, suglaustus delnus pridėjęs 
prie nosies ir lūpų. Fermeris jau norėjo jį pamėgdžioti, 
bet pamatęs, ką daro, nuleido rankas suspausdamas tarp 
kojų. Tada matydamas, kad tai ne ką geresnė poza, greitai 
padėjo ant kelių. 

— Įžymus vietinis politikas miršta per policijos apklau- 
są, — pareiškė Kasvelas taip, lyg kartotų laikraščio antraš- 
tę, bet iš tikrųjų jiems pavyko nuslėpti tiesą nuo naujienų 
medžiotojų. Advokatas tai suprato ir įtikino našlę: pa- 
sirodžius tokiai antraštei žmonės ims klausinėti. Kodėl 
policija norėjo pasikalbėti su neseniai širdies priepuolio 
ištiktu ligoniu? Poniai Juras ir be to tenka daug ištverti. 

Ir ji sutiko tuo pat metu ragindama Vaitą „reikalauti 
tuos niekšus sumokėti iki paskutinio cento.“ 

Šitie žodžiai kaip šaltas dušas perliejo rūmų viršinin- 
kus. Taigi tuo pat metu, kai be jokios abejonės Kameronas 
Vaitas su savo komanda įniko į kasetę, ketindami parengti 
bylą, Lodiano ir Borderso policijos advokatai jau sėdėjo 
kabinete išilgai koridorių, pasirengę priimti įrodymą. 

— Lemtinga sprendimo klaida, vyresn. superintenden- 
te, - pareiškė Kasvelas Fermeriui, — siųsti tokį žmogų kaip 
Rebusas į tokią situaciją. Tiesą sakant, aš visą laiką abejo- 
jau, ir štai dabar mano spėjimas pasitvirtino, - jis pažvelgė 
į Rebusą. - Jei tik man iš to būtų koks džiaugsmas, - pa- 
tylėjęs pridūrė. - Lemtinga klaida, - pakartojo jis. 

„Lemtinga klaida“, - galvojo Rebusas. „KLAIDA. NU- 
STATYTI IŠ NAUJO.“ 

— Mano pagarba, sere, - tarė Fermeris, - bet iš kur 
galėjome žinoti... 

- Siųsti tokį žmogų kaip Rebusas apklausti ligonio, tai 
tolygu neteisėtam nužudymui. 

Rebusas stipriai sukando žandikaulį, bet prašneko 
Siobhana: 

— Sere, inspektorius Rebusas šitam tyrimui tiesiog 
neįkainojamas. | 

— Tai kodėl vieno geriausių mūsų pareigūnų veidas su- 
kabintas viela? Kodėl ilgametis leiboristų miesto tarybos 
narys atsidūrė Kaugeito šaldytuve? Ir kodėl iki šiol dar 
nieko nenuteisėme? O dabar, velniai griebtų, ir nenutei- 
sime, - Kasvelas pirštu dūrė į magnetofoną. - Juras buvo 
geriausia mūsų proga, kurią praganėm. 

— Apklausa buvo vykdoma kaip pridera, - ištarė tyliai 
Fermeris. 

Atrodė, kad mielai kiūtotų kamputyje, kol išmuš už- 
tarnauto poilsio valanda. 

— Be Juro nėra bylos, - neatlyžo Kasvelas, sutelkęs dė- 
mesį į Rebusą, —- nebent manai, kad Baris Hatonas pragys 
neatlaikęs tavo rapyros atakos. 

— Duokit rapyrą ir pamatysim. 

Kasvelas metė į jį įtūžusį žvilgsnį. Fermeris ėmė at- 
siprašinėti. 

— Klausykite, sere, - pertraukė jį Rebusas, įbedęs 
žvilgsnį į policijos viršininko padėjėją, - man, kaip ir 
kitiems, labai nesmagu dėl to, kas įvyko. Bet mes nenu- 
žudėme Arčio Juro. 

— Tai kas tada? 

— Galbūt nešvari sąžinė? — pastebėjo Siobhana. 

Kasvelas pašoko kaip įgeltas: 

— Nuo pat pradžių visas šitas tyrimas priminė far- 
są, — jis parodė pirštu į Rebusą. - Manau, kad tu už tai 
atsakingas ir tepadeda man Dievas, pasirūpinsiu, kad už 
tai sumokėtum, - jis pasisuko į Fermerį. - O jūs, vyresn. 
superintendente... ką gi, tai ne pati gražiausia karjeros 
pabaiga, ar ne? 

— Ne, sere. Bet mano pagarba, sere... 

Rebusas pastebėjo, kad Vatsono elgesys pasikeitė. 

— Kas? — paklausė Kasvelas. 

— Niekas neprašė jūsų žydraakio bernužėlio sekti Ha- 
toną. Niekas neliepė jam važiuoti į Leito „džiungles“ ir 
vaikytis įtariamąjį žmogžudyste. Tai jo sprendimai, atvedę 
ten, kur ir atsidūrė, - patylėjęs Fermeris pridūrė: - Manau, 
jog dangstote jį tam, kad kiti pamirštų šituos faktus. Štai 
šitie pareigūnai... — Fermeris pažvelgė į juos, - mano pa- 
reigūnai... jūsų proteguotinį apibūdino kaip mėgėją žiūrėti 
pro rakto skylutę. Tai, ką jūs ir vėl nuleidot negirdom. 

— Atsargiai... - Kasvelo akys kiaurai skrodė Fermerį. 

— Arjums neatrodo, kad tie laikai jau praeity? - Fer- 
meris parodė pirštu į magnetofoną. - Kaip ir jūs, per- 
klausiau tą kasetę, ir, tegul mane skradžiai, nematau, kad 
inspektoriaus Rebuso metodai arba pateikti klausimai 
būtų klaidingi, - jis atsistojo akis į akį su Kasvelu. - No- 
rite iš to kažką išpūsti, puiku. Aš lauksiu, — ir pasuko link 
durų. - Galų gale, ką aš prarasiu? 

Kasvelas liepė jiems nešdintis po velnių, bet per vėlai: 
jie jau buvo išėję. 

Apačioj valgykloj maistas liko neliestas jų lėkštėse, 
knebinėjo tik, sustingę ir nekalbūs. Rebusas pasisuko į 
Fermerį. 

— Kas ten nutiko? 

Gūžtelėjęs pečiais vyresn. superintendentas vos vos 
šyptelėjo. Jį jau apleido kovinga nuotaika, atrodė išsekęs: 

— Man tiesiog atsibodo, ir tiek. Trisdešimt metų iš- 
dirbau policijoje... - jis papurtė galvą. - Jau turbūt per- 
sisotinau tokiais kaip Kasvelas. Trisdešimt metų, bet jis 
mano, kad gali šitaip su manimi kalbėti. - Pažvelgęs į abu, 
vargais negalais nusišypsojo. 

— Man patiko, kaip išeidamas atšovėte, - pasakė Re- 
busas: - „Ką aš prarasiu?“ 

— Taip ir maniau, kad patiks, - atsakė Fermeris. - Ne 
kartą man tai esi išrėžęs. 

Tada nuėjo atnešti dar tris kavos, ne todėl, kad jie jau 
išgėrė, jam tiesiog reikėjo pajudėti, o Siobhana atsilošė 
kėdėje. 

— Ką manai? - paklausė ji. 

— Į Golgotą per Kalvarijas, - atsakė jis. - Ir nesitikėk 
bilieto atgal. 

— Esi mėgėjas perdėti. 

- Žinai, kas iš tikrųjų man skersai gerklę stovi? Gali 
būti, kad mus už tai nukryžiuos, o tą šiknių Linfordą 
paaukštins. 

— Bent jau galime kramtyti, — ji numetė šakutę į 
lėkštę. : 

— Kodėl čia? - paklausė Rebusas. 

Jis žingsniavo sušalusia pievele Varistono krematoriu- 
mo atminimo sode. Džeris Kafertis vilkėjo juodos odos 
lakūno švarką kailine apykakle, užtrauktukas užsegtas 
iki pat smakro. 

— Pameni, sykį prieš daugel metų drauge su manim 
bėgiojai? 

— Prie Dadingstono ežero, - Rebusas linktelėjo. - Pa- 
menu. 

— Bet ar prisimeni, ką tau tada pasakiau? 

Rebusas akimirksnį galvojo. 

— Sakei, kad esame žiauri padermė, bet tuo pačiu 
mums patinka skausmas. 

— Mes mėgstam pralaimėti, Kaliause. O šitas parla- 
mentas pirmą kartą po trijų šimtų metų leis spręsti mūsų 
pačių likimą. 

— Tai kas? 

— Ogi tai, kad galbūt pats laikas pažvelgti į priekį, o ne 
atgal, - Kafertis stabtelėjo. Jam kvėpuojant iš burnos ėjo pil- 
kas garas. — Bet tu... negali palikti praeities ramybėje, ką? 

— Atsivežei mane į atminimo sodą pasakyti, kad aš 
gyvenu praeitim? 

Kafertis gūžtelėjo. 

— Mes visi turim taikstytis su praeitim, bet tai nereiš- 
kia, kad reikia ja gyventi. 

— Ar tai perdavė Praisas Kalanas? 

Kafertis pažvelgė į jį. 

— Žinau, kad persekioji Barį Hatoną. Manai, pavyks? 

— Pavykdavo. 

Kafertis sukikeno: 

— Patyriau savo kailiu, —- vėl ėmė žingsniuoti. Gė- 
lių lysvėse matėsi tik rožės, jų šakos apkarpytos, atro- 
dė netvirtos ir sunykę, bet su pažadu po žiemos miego 
atsinaujinti. „Tai mes, - pamanė Rebusas, - spygliai ir 
visa kita.“ — Morag mirė prieš metus, - toliau kalbėjo 
Kafertis. 

Morag - jo žmona. 

— Taip, girdėjau. 

— Man leido vykti į laidotuves, - Kafertis paspyrė 
akmenuką, kuris nuskriejo į gėlių lysvę. - Nevažiavau. 
Vyrukai Bar L už tai mane laikė kietu, - pašaipi šypse- 
nėlė. - O tu ką manai? 

— Tu bijojai. 

— Gal ir taip, — jis vėl pažvelgė į Rebusą. - Praisas 
Kalanas ne toks atlaidus kaip aš, Kaliause. Tau pavyko pa- 
sodinti mane už grotų ir vis tiek vaikštinėji sau. Bet dabar 
Praisas žino, kad persekioji Barį, jam teks tave pašalinti. 

— Tada ir jį pašalinsim. 

— Jis ne toks kvailas. Atmink: ten, kur nėra lavono, 
nėra ir nusikaltimo. 

— Tiesiog išnyksiu? 

Kafertis linktelėjo. 

— Nesvarbu, pasieksi savo ar ne, - jis stabtelėjo. - Ar 
tu šito nori? 

Sustojęs Rebusas apsidairė, lyg paskutinį kartą mė- 
gautųsi vaizdu. 

— O kas tau iš to? 

— Galbūt man patinka, kai sukiojiesi 2 

— Kodėl? 

— O kam aš dar rūpiu? - Kafertis ir vėl sukikeno. 

Tolumoje Rebusas matė Kaferčio mašiną, pilką jagua- 
rą, Žebenkštis stovėjo šalimais, nedrįsdamas į ją atsiremti. 
Stengdamasis sušilti trepsėjo kojomis. 

— Beje, jei jau prakalbom apie tai, kur nėra lavono, 
nėra ir nusikaltimo... kur Rebas Hilas? 

Kafertis pažvelgė į jį: 

— Taip, girdėjau, kad teiravaisi. 

— Tai Rebas serga vėžiu, o ne tu. Jam buvo atlikti tyri- 
mai, grįžęs pranešė naujieną savo geram draugui, - pa- 
tylėjęs Rebusas pridūrė: — Tu kažkaip sukeitei rentgeno 
nuotraukas. 

— Nacionalinė sveikatos apsaugos tarnyba, - tarė Ka- 
fertis, — nemoka gydytojams nė pusės to, ko jie verti. 

— Aš tai įrodysiu, juk Žinai. 

— Esi faras, ištroškęs kraujo keršto. Ir toks vargšas 
pilietis kaip aš nieko nepadarys. 

— Galbūt galėčiau truputį atsileisti, - pasakė Rebusas. 

— Mainais užė.. 

— Parodymus prieš Praisą Kalaną. Tu ten buvai 
1979-aisiais, Žinai, kas dėjosi. 

Kafertis papurtė galvą. 

— Taip nežaidžiama. 

Rebusas įbedė į jį žvilgsnį: 

— Kaip tada? 

Kafertis praleido pro ausis klausimą. 


523 


— Šaltoka čia, ką? — užuot atsakęs, pratarė. - Noriu, 
kad mane palaidotų ten, kur šilčiau. 

— Tikrai keliausi ten, kur šilta, - atšovė Rebusas. — 
Galbūt net bus per karšta. 

— O tu skraidysi su angelais? — jie pasuko link maiši- 
nos. Rebusas sustojo, jo sabas pastatytas kitoje koplyčios 
pusėje. Kafertis nė nežvilgtelėjo, mostelėjęs ranka toliau 
žingsniavo. — Kitos laidotuvės, į kurias man teks vykti, 
greičiausiai bus tavo, Kaliause. Kokio užrašo pageidauji 
ant antkapio? 

— Gal tokio: „Užmigo ir ramiai pasimirė, sulaukęs de- 
vyniasdešimties metų?“ 

Kafertis nusikvatojo pasitikinčiu nemirtingojo juoku. 

Rebusas apsisuko ir grįžo atgal tuo pačiu taku. Žings- 
niavo atviru lauku ir jo pečiai krūptelėjo pasigirdus 
veriančiam šūvio garsui, bet tai tik Žebenkštis garsiai 
užtrenkė jaguaro dureles. Apėjęs iš priekio koplyčią, Re- 
busas atidarė duris ir įėjo. Atsidūrė prieškambaryje, kur 
ant stalo marmuriniu paviršiumi buvo padėta atversta 
didelė atminimo knyga. Raudonas šilkinis žymeklis įdėtas 
ties praėjusių metų šiandienos data: aštuonios pavardės 
reiškia, kad tą dieną kremuoti aštuoni asmenys, aštuonios 
liūdinčios šeimos, kurios atvyks arba ne atiduoti pagar- 
bos. Ne... neteisingai. Ne kremacijos... o mirties datos. 
Neužversdamas tos vietos, atvertė knygos galą, pirštais 
perbėgęs dar tuščius puslapius. Ilgainiui ir ten atsiras pa- 
vardės. Jei Kaferčio tiesa, jo pavardės tarp jų nebus: jis tie- 
siog išnyks. Nežinojo, ką jaučia. Iš tiesų tai nieko nejautė. 
Šiandienos data: kol kas dar neįrašyta jokia pavardė. Bet 
tik ką matė nuvažiuojančias mašinas, nuo galinės limu- 
zino sėdynės į jį spoksojo paauglys su negrabiai užrištu 
juodu kaklaraiščiu. 

Vakar - jokių pavardžių, dar per anksti. Užvakar - nie- 
ko. Praėjęs savaitgalis. Penktadienis: devynios pavardės, 
tikriausiai kremuoti vakar. Rebusas peržvelgė sąrašą, juo- 
du rašalu kažkas dailyraščiu tvarkingai surašė pavardes. 
Plunksnakotis: platūs vertikalūs brūkšniai, smailėjantys 
spustelėjimai. Gimimo metai, mergautinės pavardės... 

Bingo! 

Robertas Volesas Hilas. Žinomas Rebo vardu. 

Mirė praėjusį penktadienį. Laidotuvės greičiausiai 
įvyko vakar, pelenai išbarstyti atminimo sode: štai dėl 
ko Kafertis čia atvažiavo, atiduoti pagarbą Žmogui, ta- 
pusiam jo bilietu į laisvę. Rebas, kurio kūnas sugraužtas 
vėžio. Dabar Rebusui viskas paaiškėjo. Rebą turėjo tuoj 
paleisti, žinia apie vėžį jį pribloškė. Grįžęs į Bar L kalėjimą 
papasakojo apie tai Kaferčiui, kuris apsimetė sirguliuo- 
jąs. Jį irgi išsiuntė padaryti tyrimų, kur jis susitarė, kad 
būtų sukeisti dokumentai, sumokėjo kyšį arba pagrasino 
gydytojui. Rebas kimšte prikimštas skausmą malšinančių 
vaistų, jo paleidimo iš kalėjimo laikas beveik sutampa su 
Kaferčio. Be abejo, dosniai sumokėjo: pinigai už padorią 
kelionę anapus, banknotų prikimštas vokas atiteko mi- 
rusiojo artimiesiems. 

Vis dėlto Rebusas abejojo, ar Kafertis sugrįš į koplyčią 
po metų. Jo mintys bus užimtos svarbesniais dalykais. Jis 
vėl imsis verslo. O Rebas? Ką gi, juk Kafertis pats sakė: 
„Laikas žvelgti į priekį, o ne atgal.“ Kalėdos beldžiasi į 
duris. 1999-aisiais į Edinburgą vėl sugrįš Škotijos parla- 
mentas. Pavasarį su žeme sulyginę senąją alaus daryklą 
pradės statyti stiklo dėžes, kur ilgainiui įsikurs Škotijos 
parlamento nariai. Stiklo sienos reiškia atvirumą ir skai- 
drumą. Gerai, iki tol jie rinksis Škotijos Bažnyčios rū- 
muose ant Piliakalnio, bet vis tiek... 

Vis tiek. Kas vis tiek? 

— O tada tu mirsi, - sumurmėjo panosėj, išeidamas 
iš koplyčios. 

Iš mobiliojo paskambinęs į lavoninę paklausė Dagio, 
kas atliko Rebo Hilo skrodimą. Atsakymas: Kurtas su 
Styvensonu. Padėkojęs Dagiui, nuspaudė Kurto telefono 
numerį. Jis galvojo apie Rebo kūną, iš kurio liko tik pele- 
nai. „Ten, kur nėra lavono, nėra ir nusikaltimo.“ Bet turėtų 
būti skrodimo ataskaita, kurioj išaiškintas vėžys, Rebusui 
užtektų šito įrodymo, kad iš naujo ištirtų Kafertį. 

— Jis mirė nuo per didelės dozės, - paaiškino Kurtas. — 
Kalėjime vartojo narkotikus, o išėjęs į laisvę padaugino. 

— Bet kai jį skrodei, ką dar aptikai? —- Rebusas taip 
stipriai spaudė telefoną, kad net riešą paskaudo. 

— Šeima buvo prieš skrodimą, Džonai. 

Rebusas sumirksėjo: 

— Jaunas vyras... įtartina mirtis. 

— Kažkas dėl religinių įsitikinimų... bažnyčia, apie ku- 
rią nesu girdėjęs. Jų advokatas pateikė raštišką prašymą. 

„Kertu lažybų, kad tai jo darbas“, - pagalvojo Rebusas: 

— Taigi nebuvo jokio skrodimo? 

— Padarėm, ką galėjom. Cheminiai tyrimai buvo pa- 
kankamai aiškūs... 

Rebusas išjungė telefoną ir iš pykčio užsimerkė. Kelios 
snaigės nukrito jam ant blakstienų. Neskubėjo sumirksė- 
damas jų nukrėsti. 

Nėra lavono, nėra ir įrodymo. Nejučiom suvirpėjo pri- 
siminęs Kaferčio žodžius: „Taip, girdėjau, kad teiravaisi.“ 
Klausinėjo apie Rebą Hilą. Kafertis žino... kad Rebusas 
žino. Taip paprasta duoti per didelę dozę sergančiam. 
Taip paprasta tokiam kaip Kafertis, kuris gali tiek daug 
prarasti. 

Likę kelios dienos iki Naujųjų buvo siaubingos. Lorna 
pardavė bulvariniam laikraščiui savo pasakojimą: „Mo- 
delio naktinis išdykavimas su žmogžudystę tiriančiu po- 
licininku.“ Rebuso pavardė nepaminėta... kol kas. 

Vyras ir šeima galėjo atstumti už tokį žingsnį, bet 
Rebusas suprato, kodėl ji taip pasielgė. Per visą išlanks- 
tomą vidurinį laikraščio puslapį puikavosi peršviečiamu 
apdaru, nepriekaištingu makiažu ir šukuosena. Galbūt 
norėjo iš naujo pasireklamuoti. Galbūt tiesiog pasinau- 
dojo akimirka. 

Akimirkos garsenybė. 

Rebusas įsivaizdavo, kaip žlunga jo paties karjera. Kad ir 
vėl apie ją rašytų, Lorna turės pasakyti pavardes, ir Kasvelas 
tuo pasinaudos. Todėl Rebusas nuėjo pasimatyti su Alas- 
diru ir kai ką jam pasiūlė. Alasdiras paskambino seseriai į 
Viršutinį dvarą ir perkalbėjo ją. Kalbėjosi telefonu keturias- 
dešimt minučių, o pokalbiui pasibaigus Rebusas sugrąžino 
Alasdirui pasą ir palinkėjo sėkmės. Net nuvežė į oro uostą. 
Išsiskiriant Gryvas pasakė: „Kaip tik suspėsiu namie atšvęsti 
Naujuosius.“ Paspaudė vienas kitam ranką, po to pamojo at- 
sisveikindami. Rebusas jautėsi įpareigotas įspėti, kad jiems 
gali prireikti jo parodymų. Gryvas linktelėjo, žinodamas, 
kad visada gali atsisakyti. Arba vėl teks klajoti... 

Naujųjų metų išvakarėse Rebusas nedirbo, nes budėjo 
per Kalėdas. Miestas buvo ramus, bet tai nesumažino 
plūstančių į kameras. Semė atsiuntė dovanėlę: kompak- 
tinio disko pavidalu perleistą bitlų Baltąjį albumą. Ji liko 
pietuose, svečiuose pas mamą. Siobhana dovaną paliko 
jo rašomojo stalčiuje: „Hiberniano“ futbolo klubo isto- 
rija. Pervertė knygą vėlai vakare nuovadoje, kai nebuvo 
jokio reikalo ten būti. Kai neskaitydavo apie „Hibsus“, 
įnikdavo į bylos užrašus, mėgindamas išdėstyti taip, kad 
būtų priimtini prokurorui. Rebusas susitiko su įvairiais 
advokatais. Kol kas, jų nuomone, vienintelis asmuo, ku- 
riam pavyktų pateikti kaltinimus, yra Alasdiras Gryvas: 
bendrininkas... pabėgo iš nusikaltimo vietos... 

Gerai, kad įsodino Gryvą į lėktuvą. 

Naujųjų metų išvakarės, visi tekalbėjo apie tai, ko- 
kia neįdomi televizijos programa. Princų gatvė šiąnakt 
patvins, susirinks kokie du šimtai tūkstančių ūžautojų. 
Koncertuos Pretenders, būtų visai ne pro šalį paklausyti, 
bet aišku, kad liks namie. Nerizikuos kišti nosies į „Oksą : 
per daug arti sąmyšio ir sudėtinga ten nusigauti. Miesto 
centrą apjuosė užkardos. Todėl nuėjo „Pas Svonį“. 

Vaikystėje visų mamos balindavo priebučio laiptelius, 
šveisdavo namus: Naujuosius metus privalėjai pasitikti 
švariuose namuose. Geriantiems paruošti sumuštiniai ir 
orkaitėj keptos bulvės su mėsa ir svogūnais. Skambutis į 
duris vidurnaktį: kažkas aukštas ir tamsus laukdavo lauke, 
nešinas buteliu ir anglies luitu bei užkanda. Pasveikinda- 
vo Naujuosius beldimu į duris. Dainos ir šokiai. Vienas 
dėdė grodavo armonika, teta uždainuodavo ir jos akyse 
sužibėdavo ašaros, o gerklėje įstrigdavo gumulas. Sta- 
lai lūždavo nuo saldžių bandelių ir sviestinių sausainių, 

maderos pyrago, bulvių traškučių ir riešutų. Virtuvėje 
vaikams padėtos sultys, galbūt namuose gamintas imbie- 
rinis alus. Orkaitėn pašautas mėsos apkepas bus iškeptas 
priešpiečių. Pamatę šviesą ir pasibeldę svetimi žmonės 
būdavo kviečiami vidun. Kitaip nei visada, tą naktį namų 
durys būdavo atviros visiems. 

O jei niekas neužeidavo... tada sėdėdavai ir laukda- 
vai. Niekur nekeldavai kojos, kol nesulaukdavai pirmojo 
svečio Naujųjų metų dieną, antraip prisišauksi nelaimę. 
Viena teta namie prasėdėjo porą dienų: visi galvojo, kad 
išvažiavusi pas dukrą. Gatvėje skambėdavo dainos, vieni 
kitiems spausdavo rankas, išgėrusiųjų prisiminimai ir 
maldos, kad būtų geri metai. 

Seni laikai. Dabar Rebusas paseno ir vienuoliktą trau- 
kia namo iš „Svonio“. Sutiks Naujuosius vienas namie ir 
išeis ryt nesulaukęs pirmojo svečio. Galbūt dar atsistos po 
kopėčiom ar užmins ant kiekvieno šaligatvio įtrūkimo. 

Tiesiog, kad parodytų, jog nebijo. 

Mašiną paliko ne Ardeno, o kitoj gatvėj - prie buto 
nebuvo vietos. Atrakinęs bagažinę išėmė pirkinius: butelį 
viskio Macallan, šešis butelius alaus Belhaven Best, bul- 
vių traškučius su paprika ir paskrudintus žemės riešutus. 
Šaldymo kameroje yra pica, o šaldytuve pjaustyto liežu- 
vio. Užteks iki švenčių galo. Šventiniam vakarui pataupė 
Baltąjį albumą; būtų galėjęs prisiminti ir blogesnių būdų, 
kaip sutikti Naujuosius. 

Vienas iš jų kiurksojo prie daugiabučio durų: Ka- 
fertis. 

— Tik pažvelk į mudu! - tarė Kafertis skėstelėdamas 
rankomis. - Tokia naktis, o mes vienui vieni! 

— Kalbėk už save. 

— Ak, tiesa, - pasakė linktelėdamas Kafertis, - pa- 
miršau, kad pas tave vyksta metų vakarėlis. Man bekal- 
bant, visas pulkas išsikvėpinusių gražuolių mini sijonais 
jau pakeliui, - patylėjęs pridūrė: - Beje, džiaugsmingų 
šv. Kalėdų. — Ištiesė kaiką Rebusui, ko jis nė nemanė 
imti. Kažką nedidelio ir blizgančio... 

— Dvidešimt cizų? 

Kafertis gūžtelėjo. 

— Tiesiog nupirkau. 

Viršuje Rebuso laukė trys pakeliai. 

— Pasilaikyk, - atsakė jis. - Galbūt man pasiseks, o tu 
susigriebsi vėžį. 

— To betrūko! - Kaferčio veidas atrodė milžiniškas lyg 
mėnulis žibintų šviesoje. - Maniau, pasivažinėsim kartu. 

Rebusas įdėmiai jį nužvelgė: 

— Pasivažinėsim? 

— Kur norėtum: į Kvinsferį, Portobelą?.. 

— Dega? - Rebusas padėjo pirkinių maišelius, šie me- 
lodingai dzingtelėję sugulė. 

— Praisas Kalanas. 

— Ko jam? 

— Tu juk neturi bylos? - Rebusas neatsakė. — Ir netu- 
rėsi. O Bario Hatono kaktoj nepastebėjau jokių nerimo 
raukšlelių. 

— Tai kas? 

— Galbūt galiu padėti. 

Rebusas nenustygo vietoje. 

— O kas tau iš to? 

— Turiu savų priežasčių. 

— Kurių neturėjai prieš dešimt dienų, kai tavęs pra- 
šiau? 

— Galbūt nelabai mandagiai prašei. 

— Tada pranešiu blogą žinią: su amžiumi mano elgsena 
nepagerėjo. 

Kafertis nusišypsojo. 

— Tiesiog pasivažinėsim, Kaliause. Galėsi sau gurkš- 
noti ir papasakosi apie bylą. 

Rebusas prisimerkė: 

— Nekilnojamojo turto verslininkas, — nusistebėjo 
jis. - Atsiskirsi, ką? 

— Paprasčiau perimti gyvuojantį verslą, - prisipažino 
Kafertis. 

— Bario Hatono? Aš jį uždarau, o tu stoji jo vieton. 
Kažin ar Praisas apsidžiaugs. 

— Tai mano reikalas, - mirktelėjo Kafertis. - Nagi, 
važiuojam. Prie durų palik raštelį, kad žavingi modeliai 
žinotų, jog vakarėlis atidedamas vienai valandai. 

— Bus nepatenkintos. Juk žinai, kokie tie modeliai. 

— Turi omenyje, kad joms per daug moka ir per mažai 
šeria? Ar tik ne tavo priešingybės, inspektoriau Rebusai? 


— Cha, cha. 
— Atsargiai, - įspėjo Kafertis, - tokiu metų laiku įtrū- 
kusi lūpa ilgai gyja. 


Nė nepajuto, kad kalbėdamiesi eina, Rebusas nustebo 
pamatęs, kad rankoje laiko pirkinių maišelius. Dabar jie 
stovėjo prie jaguaro. Kafertis truktelėjęs atidarė vairuo- 
tojo dureles ir įsliuogė už vairo įgudusiu judesiu. Rebusas 
akimirksnį pastovėjo. Naujųjų išvakarės, paskutinė metų 
diena, kai privalai sumokėti skolas, suvesti sąskaitas... 
užbaigti pradėtus darbus. 

Jis atsisėdo į mašiną. 

— Mesk gėrimus į galą, - pasiūlė Kafertis. - Dėžėj 
turiu plokščią butelį dvidešimt penkerių metų senumo 

Armagnac. Paragavęs, suprasi. Sakau tau, pasileidėlį pa- 
verstų Jonu Krikštytoju. 

Bet Rebusas iš maišelio išsitraukė Macallan viskį. 

— Verčiau gersiu savo, — atsakė jis. 

— Irgi neblogas skystis, - Kafertis stengėsi neįsižeisti. — 
Pasistenk, kad padvelktų ir mano pusėn, bent įkvėpsiu. 

Jis pasuko mašinos raktelį. Jaguaras sumurkė lyg katė, į 
kurią panašus. Ir nejučiomis jie jau lėkė, išoriniam pasau- 
liui nekeldami jokio įtarimo, lyg du iškylaujantys draugai. 
Pietų kryptimi į Greindžą, dar piečiau Blekford Hilas, 
tada į rytus pakrantės link. O Rebusas pasakojo, ne tiek 
Kaferčiui, kiek sau pačiam. Apie paktą, kurį sudarė du 
verslo draugai su šėtonu vardu Praisas Kalanas, paktą, dėl 
kurio buvo pralietas kraujas. Apie tai, kaip žudikas bergž- 
džiai laukė, ko! sugrįš jo draugas, sunkiai versdamasis — 
užsimaskavo, kad nesusektų, o gal atgailavo? Praeities 
pamokos, kurias išmoko Baris Hatonas, tapęs sėkmingu 
verslininku, matantis progą naujiems turtams krauti ir 
dar labiau išgarsėti: pakartodamas tą patį sumanymą, 
kaip ir prieš dvidešimt metų, ryžtingai siekdamas, kad 
patikėtinis savivaldybėje taptų jo žaidėju parlamente... 

Jam baigus pasakoti, Kafertis atrodė susimąstęs, tada 
pratarė: 

— Taigi suterštas krauju dar net nepradėjęs dirbti? 

— Galbūt, — atsakė Rebusas, pridėdamas butelį prie 
lūpų. 

Portobelas: štai kur jie važiuoja, galbūt į parką šalia 
uosto, kur sėdės nuleidę langus. Bet Kafertis pasuko į 
Sifildo kelią ir ėmė važiuoti link Leito. 

— Pakeliui yra žemė, kurią ketinu pirkti, - paaiškino 
jis. - Jau sudaryti planai, statybininkas Piteris Kirkvolas 
paskaičiavo įkainius. 

— Kieno? 

— Pramogų centro — restoranas, galbūt kino teatras 
arba sveikatingumo klubas. Ant viršaus įsitaisys praban- 
gūs apartamentai. 

— Kirkvolas dirba su Bariu Hatonu. 

— Žinau. 

— Hatonas išsiaiškins. 

Kafertis gūžtelėjo pečiais: 

— Man teks su tuo susitaikyti, - jis šyptelėjo Rebusui 
neįskaitoma šypsena. — Girdėjau apie žemės sklypą šalia 
statomo parlamento. Jį pardavė už tris šimtus tūkstančių 
prieš ketverius metus. Ar žinai, kiek dabar kainuoja? Ke- 
turis milijonus. Neblogas derlius? 

Rebusas užkimšo butelį. Šitam kelio ruože tik pre- 
kiautojai automobiliais, už jų dykvietė ir jūra. Jie kilo 
siaura neapšviesta ir duobėta gatvele, kurios gale aukšta 
metalinė tvora. Kafertis sustabdė jaguarą, išlipęs atrakino 
spyną, atitraukė sunkią grandinę ir su koja stumtelėjęs 
atidarė vartus. 

— Ką apžiūrinėsim? — paklausė sunerimęs Rebusas, 
Kaferčiui vėl atsisėdus už vairo. 

Galėjo bėgti, bet atgal į civilizaciją ilgas kelias, o jis 
mirtinai pavargęs. Be to, nebebėgioja. 

— Kol kas čia tik sandėliai, kurie garsiau nusikosėjus 
sugriūtų. Vieni niekai nuversti su buldozeriu, o tada bus 
galima užsiimti ketvirčiu mylios pajūrio. 

Jie įvažiavo pro vartus. 

— Rami vietelė paplepėti, - tarė Kafertis. 

Jie čia atvažiavo ne plepėti, Rebusui pasidarė aišku. 
Pasukęs galvą pamatė, kad jiems įkandin į aptvertą te- 
ritoriją įvažiavo kita mašina. Raudonas feraris. Rebusas 
atsisuko į Kafertį. 

— Kas čia vyksta? 

— Verslo reikalai, - šaltai atsakė Kafertis, sustabdęs 
jaguarą, užtraukė rankinį stabdį. - Išlipk, - įsakė. 

Rebusas nė nekrustelėjo. Kafertis išlipo iš mašinos, 
dureles palikdamas praviras. Kita mašina sustojo šalimais. 
Abiejų priekiniai žibintai liko įjungti, apšviesdami suski- 
lusią betoninę dangą. Rebusas įdėmiai žvelgė į piktžolę, 
kurios dantytas šešėlis šliaužė sandėlio siena. Kažkas at- 
plėšė Rebuso dureles. Jį sugriebė rankos. Išgirdo švelnų 
spragtelėjimą atsegant jo saugos diržą, ištempę lauk tėškė 
ant šaltos žemės. Jis neskubėdamas pakėlė žvilgsnį. Ži- 
bintų šviesoje išryškėję trys figūros, iš tamsoje skendinčių 
veidų kilo garas. Kafertis ir kiti du. Rebusas pamažėle 
stojosi. Iš mašinos iškritęs viskio butelis sudužo į beto- 
ną. Gaila, kad nepasinaudojo proga ir negurkštelėjo dar 
vieno gurkšnio. 

Spyris į krūtinę parbloškė jį ant nugaros. Ištiesė ran- 
kas mėgindamas išsilaikyti neparpuolęs, todėl nespėjo 
prisidengti, kai spyrė antrą kartą. Šįsyk į veidą, pataikė 
į smakrą, net galva loštelėjo. Pajuto trakštelėjimą, kaklo 
kaulams sudejavus. 

— Neužteko įspėjimo, — pasakė balsas, ne Kaferčio. 

Plonas jaunesnis vyras. Rebusas prisimerkė, prisi- 
dengdamas ranka akis lyg žiūrėtų į saulę. 

— Baris Hatonas? - paklausė Rebusas. 

— Pakelk jį, — piktai riktelėjo atsakydamas. Trečiasis 
vyras - Hatono pakalikas - pastatė Rebusą ant kojų, lyg 
šis būtų kartoninis, ir laikė suėmęs iš nugaros. 

— Aš tave pamokysiu, - sušnypštė Hatonas. 

iš pykčio, burnos krašteliai nuleisti, nosį suraukęs. Ant 

rankų juodos odinės vairavimo pirštinės. Atsižvelgiant 
į aplinkybes, Rebusui dingtelėjo absurdiškas klausimas: 
„Ar tik ne kalėdinė dovana?“ 

Hatonas smogė kumščiu pataikydamas Rebusui į kairį 
skruostą. Rebusas išvengė smūgio, bet vis tiek pajuto. Pa- 
sukęs veidą spėjo pamatyti jį suspaudusį vyrą. Ne Mikas 
Lorimeris. 

— O Lorimerio šiąnakt su tavim nėra? - paklausė Re- 
busas. Kraujas kaupėsi burnoje. Jis nurijo. - Ar ir tu buvai 
ten tą naktį, kai jis nužudė Rodį Gryvą? 

— Mikas tiesiog nežino, kada sustoti, - atsakė Hato- 
nas. — Norėjau, kad tą išperą atgrasintų, o ne nudėtų. 

— Šiais laikais sunku su personalu, - pajuto kaip jį 
laikantys gniaužtai suspaudė krūtinę jam iš plaučių iš- 
spausdami kvapą. 

— Ne, bet visą laiką aplink sukiojasi pasipūtėlis faras, 
kai jo mažiausiai reikia. 

Kitas smūgis, nuo kurio Rebuso nosis paplūdo krau- 
jais. Akys pritvinko ašarų. Sumirksėjo, kad nuriedėtų. 
Dieve mano, kaip skauda. 

— Dėkui, dėde Džeri, - pasakė Hatonas. - Lieku tau 
skolingas. 

— Tam ir reikalingi partneriai, — atsakė Kafertis. Jis 
žengė žingsnį priekin ir dabar Rebusas aiškiai pamatė 
jo veidą. Visiškai bejausmis. — Kaliause, prieš penkerius 
metus nebūtum buvęs toks neatsargus, — vėl žengtelėjo 
atgal. 

— Tavo tiesa, - atsakė Rebusas. - Turbūt po šios nak- 
ties išeisiu užtarnauto poilsio. 

— Tai jau tikrai! — išrėžė Hatonas: —- Malonaus ilgo 
poilsio. 

— Kur jį pakasi? - paklausė Kafertis. 

— Turim daugybę statybviečių. Išrinksim puikią didelę 
duobę su puse tonos betono. 

Rebusas pamėgino grumtis, bet gniaužtai buvo nuož- 
mūs. Pakėlęs koją stipriai užmynė, bet jo pagrobėjo batų 
nosys buvo plieninės. Gniaužtai susigniaužė traiškydami 
lyg storas metalinis lankas. Jis sudejavo. 

— Bet pirma truputį pasismaginsime, — tarė Hato- 
nas. 

Jis prisiartino per kelis colius nuo Rebuso. Skausmas 
pervėrė Rebusą kiaurai, Hatono keliui bumptelėjus jam 
į kirkšnis. Tulžis sukilo į gerklę, viskiui ieškant greičiau- 
sio išėjimo. Nukritę gniaužtai paleido ir jis parklupo 
ant kelių. Akis aptraukė tiršta lyg rūkas migla, ausyse 
ošė jūra. Ranka perbraukė per veidą, kad vėl praregėtų. 
Degino kirkšnis. Gerklėje jautė viskio liepsnas. Kai pa- 
bandė kvėpuoti pro nosį, dideli kraujo burbulai išsipūtė 
ir susprogo. Kitas smūgis pataikė jam į smilkinį. Šįsyk 
spyris, nuo kurio nusirito betonu ir susirietė ant žemės 
lyg embrionas. Žinojo, kad privalo keltis ir kautis su jais. 
Neturi ko prarasti. Nusmukti ir pulti spardytis, braižytis, 
kumščiuotis ir spjaudytis. Hatonas pasilenkė priešais jį, 
prisitraukdamas jo galvą už plaukų. 

Tolumoje pasigirdo sprogimai: iš pilies šaudė fejer- 
verkus, vadinasi, vidurnaktis. Danguje sutvisko spalvoti, 
raudoni lyg kraujas, geliančiai geltoni žiedai. 

— Patikėk, tave paslėpsime kur kas ilgesniam laikui 
nei dvidešimt metų, - tarė Hatonas. 

Už jo stovėjo Kafertis, rankoje laikydamas kažką, kas 
sublizgėjo fejerverkų šviesoje. Peilis, kurio ašmenys kokių 
aštuonių devynių colių. Kafertis ketina pats susidoroti. 

Ryžtingai suspaudęs rankeną. Štai toji akimirka, į kurią 
jie artėjo nuo ano karto Žebenkšties kabinete. Rebusas 
beveik nudžiugo: jau geriau Kafertis, negu jauniklis galva- 
žudys. Hatonas puikiai užmaskavo savo nusikalstamumą 
po stora ir gerai nublizginta apgaulinga išore. Rebusas 
rinktųsi Kafertį... 

Bet štai viską užliejo bangų mūša, nuplaudama Re- 
busą, apvalydama jį triukšmo srautu, ausyse peraugu- 
siu į kurtinantį šniokštimą, šešėliai ir šviesa susiliejo į 
vieną... 

Pamažu išnykdami pilkumoj. 

Jis prabudo. 

Sušalęs, kūną skaudėjo, lyg naktį būtų praleidęs kape. 
Akys sulipę. Šiaip ne taip jas praplėšė. Aplink tik maši- 
nos. Jį krėtė drebulys, kūno temperatūra pavojingai žema. 
Netvirtai atsistojo ant kojų, prisilaikydamas už mašinos. 
Garažo kiemas, turėtų būti Sifildo kelias. Iš šnervių išsi- 
valęs sukrešėjusį kraują ėmė greitai kvėpuoti, kad kraujas 
imtų judėti po visą kūną. Marškiniai ir švarkas iškruvinti, 
bet nesužeistas, nė ženklo, kad būtų durta ar įpjauta. 

„Po velnių, kur aš?“ 

Dar neprašvitę. Pakreipė rankinį laikrodį į artimiau- 
sią gatvės žibintą: pusė keturių. Patapšnojęs per kišenes, 
surado mobilųjį ir įvedė kodą. Susisiekė su naktine Šv. Le- 
onardo pamaina. 

„Aš danguj ar pragare?“ 

— Man reikalinga mašina, - pasakė jis. - Sifildo kelias, 
„Volvo“ koncesija. 

Belaukdamas bėgiojo vietoje, plekšnodamas save 
skaudančiomis rankomis. Niekaip nesiliovė drebėjęs. 
Patrulinė mašina atvažiavo po dešimties minučių, iš jos 
išlipo du uniformuoti policininkai. 

— Dieve mano, kaip atrodot! — nusistebėjo vienas. 

Rebusas nuvirto ant galinės sėdynės. 

— Ar šildymas įjungtas visu pajėgumu? — paklausė 
jis. 

Policininkai atsisėdo priekyje, uždarė duris. 

— Kas jums nutiko? — paklausė keleivio pusėj sėdin- 
tis. 

Rebusas svarstė klausimą: 

— Pats nežinau, - galiausiai atsakė. 

— Ką gi, su Naujaisiais metais, sere, - pasveikino vai- 
ruotojas. 

— Laimingų Naujųjų, - pridūrė keleivis. 

Rebusas mėgino kažką sakyti, bet nepajėgė. Todėl su- 
dribo sėdynėje stengdamasis likti gyvas. 


Paėmęs komandą sugrįžo atgal į aptvertą teritoriją. Be- 
toninis paviršius priminė čiuožyklą. 

— Kas čia įvyko? — paklausė Siobhana Klark. 

— Šito nebuvo, - atsakė Rebusas, stengdamasis išlaikyti 
pusiausvyrą. 

Jo nenorėjo išleisti iš ligoninės. Bet nosis nelūžusi ir 
net jei šlapime pastebės kraują, jokių vidinio kraujavimo 
požymių arba infekcijos. Viena sesutė nusistebėjo: „Šitiek 
kraujo iš sumuštos nosies.“ Tuo metu ji apžiūrinėjo jo 
drabužius. Tai privertė jį susimąstyti: ant veido plėšti- 
nės žaizdos ir įbrėžimai, iš vidaus prakirstas skruostas ir 
kraujas iš nosies. O jis visas aptaškytas krauju. Vėl išvydo 
peilį ir Kafertį Bariui Hatonui už nugaros... 

O dabar stovi beveik toje pačioje vietoje, kur buvo 
vos prieš dešimt valandų... ir nieko, išskyrus ploną ledo 
sluoksnį. 

— Nuplovė su žarna, - pasakė jis. 

— Ką? 

— Jie nuplovė kraują. 
Jis ėmė žingsniuoti link mašinos. 


Bario Hatono namie nebuvo. Mergina nematė jo nuo va- 
kar vakaro. Mašina pastatyta priešais jo bokštą, užrakinta, 
signalizacija įjungta, raktų nė ženklo. Bario Hatono irgi 
nė ženklo. 

Kafertį surado viešbutyje. Poilsio patalpoj mėgavosi 
rytiniu kavos puodeliu. Hatono žmogus - dabar Kaferčio, 
jei nuo pat pradžių nebuvo jo, — prie gretimo stalelio 
skaitė laikraštį. 

— Ką tik sužinojau, kiek kainuos čia apsistoti 2000-ųjų 
naktį, - pasakė Kafertis apie viešbutį. — Visi jie plėšikai. 
Mudu su tavim pasirinkome ne tą darbą. 

Rebusas atsisėdo priešais savo keršytoją. Prisistačiusi 
Siobhana Klark liko stovėti. 

— Jūs dviese, - nusistebėjo Kafertis. — O tai reiškia 
patvirtinimą. 

Rebusas atsisuko į Siobhaną. 

— Palauk lauke. - Ji nepajudėjo. - Prašau. - Ji dvejojo, 
tada apsisuko ir nukaukšėjo. 

— Arši, — nusijuokė Kafertis, palinkdamas į priekį, 
veidas susirūpinęs. - Kaip tu, Kaliause? Maniau, neteksiu 
tavęs ten. 

— Kur Hatonas? 

— Viešpatie, žmogau, iš kur man žinoti? 

Rebusas pasisuko į asmens sargybinį. 

— Nuvažiuok į Varistono krematoriumą ir surask Ro- 
berto Hilo pavardę. Kaferčio bendrai ilgai negyvena, — 
vyras spoksojo į jį bereikšmiu žvilgsniu. 

— O Baris nepasirodė? - apsimetė nustebęs Kafertis. 

— Tu jį nužudei. Dabar užimsi jo vietą, - patylėjęs Re- 
busas pridūrė: - Tą buvai suplanavęs nuo pat pradžių? 

Kafertis tik nusišypsojo. 

— O ką pasakys Praisas Kalanas? — Rebusas stebėjo, 
kaip šypsena plečiasi. Jis ėmė linksėti. - Praisas palaimi- 
no? Štai kur link viskas krypo? 

Kafertis prašneko pusbalsiu: 

— Negalima žudyti tokių žmonių kaip Rodis Gryvas. 
Tai visiems kenkia. 

- Bet tau galima nužudyti Barį Hatoną? 

— Aš išgelbėjau tavo kailį, Kaliause. Lieki man sko- 
lingas. 

Rebusas bedė pirštu: 

— Tai tu mane ten nusivežei. Tu paspendei spąstus ir 
Hatonas užkibo. 

— Jūs abu užkibot, - Kafertis beveik didžiavosi. Rebu- 
sui magėjo užvažiuoti jam kumščiu ir Kafertis tai žinojo. 
Jis apsidairė po elegantišką aplinką. Kartūnas ir kėdžių 
atramų apdangalai, kandeliabrai ir garsą sugeriantys ki- 
limai. —- Visai netinkama vieta, ką? 

— Buvau išmestas ir iš geresnių vietų nei šita, - dėb- 
telėjo Rebusas. — Kur jis? 

Kafertis atsilošė. 

— Ar žinai pasakojimą apie senamiestį? Toks siauras 
ir status todėl, kad po juo užkasta didelė gyvatė. - Laukė, 
kol Rebusas supras; po to nusprendė pats pasakyti svar- 
biausią. —- Kaliause, senamiestyje sočiai vietos ne vienai 
gyvatei. 

Senamiestis: statybos aplink Holirudą - Kvinsberio 
rūmai, parkas „Dinamiškoji Žemė“, laikraščio Scots- 
man patalpos... viešbučiai ir apartamentai. Tiek daug 

statybviečių. Daugybė puikių, gilių duobių, kurias už- 
betonuoja... 

— Mes jo ieškosime, - pareiškė Rebusas. 

Kaferčio žodžiai atminimo sode: „Ten, kur nėra lavo- 
no, nėra ir nusikaltimo.“ 

Kafertis gūžtelėjo: 

— Pirmyn. Tik nepamiršk kaip įrodymo pateikti savo 
drabužių. Galbūt jo kraujas susimaišė su tavo. Galbūt tai 
tau teks pasiaiškinti. Aš visą vakarą praleidau čia. - Jis 
atsainiai mostelėjo ranka. - Paklausk aplinkinių. Tai bent 
pasilinksminom, tai bent naktelė. O kitų Naujųjų išva- 
karėse... ką gi, kas žino, ką mes visi veiksime? Tada jau 
turėsime savo parlamentą, o visa... visa tai bus istorija. 

— Man nesvarbu, kiek tai užtruks, - įspėjo Rebusas. 

Kafertis tik nusikvatojo. Jis sugrįžo ir vėl vadovauja 
savo Edinburgui, o tai svarbiausia... 


Padėka 


Norėčiau padėkoti „Istorinei Škotijai“ (Historic Scotland) 
už ekskursiją į Kvinsberio rūmus; Škotijos reikalų mi- 
nisterijos konstitucijos grupei; profesoriui Anthony Bu- 
suttilui, Edinburgo universitetui; Edinburgo lavoninės 
personalui; Šv. Leonardo policijos nuovadai bei Lodiano 
ir Borderso policijos būstinei; viešbučiui The Old Manor 
Lundin Linkse (ypač Alistair Clark ir George Clark). 

Man padėjo šios knygos ir vadovai: Who's who in 
the scottish parliament (laikraščio Scotland on Sunday 
priedas, išleistas 1999 m. gegužės 16 d.); Peterio Youngo 
Crime and criminal justice in Scotland („Stationery ofh- 
ce“, 1997); Gerry Hassano parengtas Guide to the scottish 
parliament („Stationery office“, 1999); Andrew Marro The 
battle for Scotland („Penguin“, 1992). 

Dainos Wages day („Atlygio diena“) žodžių autorius 
Ricky Rossas. Ją galima rasti grupės Deacon Blue albu- 
muose Raintown ir Our town: The greatest hits. 

Taip pat norėčiau padėkoti Angus Calderiui, kad leido 
įdėti posmą iš jo eilėraščio Love poem („Meilės eilėraš- 
tis“), ir Alison Hendon, atkreipusiai mano dėmesį į kitą 
eilėraštį ir padovanojusiai man knygos pavadinimą. 

Daugiau informacijos apie įžymiąją Roslino koplyčią 
rasite aplankę jos tinklalapį www.rosslynchapel.org. uk 

du paslaptingi nusikaltimai: nuo tilto nušoka „valkata“, 
kurio sąskaitoje - keturi šimtai tūkstančių svarų sterlingų, 
ir randamas žinomo visuomenės veikėjo, garsios Škotijos 
giminės atstovo lavonas. 

